
Si scire cupis, Lector benevole! quam ob causam hic Tomus secun- 
dus, post tertium nunc demum in lucem prodiens, meum nomen 
neque RAUWENHOFFII editoris in fronte gerat, consulas queso, quae 
Tomo tertio prefatus sum, quo totum opus absolvitur. 

De meis edendi curis monitum Te velim, me in textu constituendo 
seepius dubium heesisse neque omnes scribendi errores probabiliter corrigere 
potuisse. Feci quod potui, non quod volui. Id unum asseverare liceat, 
preesertim in locis intellectu difficilioribus verba codicis, quo utimur, 
religiose esse reddita. 

Indices et que preterea ad illustrandam hanc editionem nobis 
pollicitus erat Car. SzaLtay, V. C., adhuc, eheu! desiderantur. Varias 
causas, que prohibuerunt, quominus fidem illam solveret, hic enarrare 
longum est. Utrum tandem aliquando desiderata suppleturus sit necne, 
dies docebit. Diutius autem hujus Tomi differre editionem, qui jam ante 
aliquot menses paratus erat, ut prodire posset, inutile et incommodum 
videbatur. Eam me mortuo Cl. RAUWENHOFFIO pro viribus ad finem 
perducere potuisse impense letor. Deo gratias! 


ESB: 


Jo a> PRINS. 
20 m. Sept. 1890. 

Res EccresiAE IN TRANSYLVANIA ET HUNGARIA, A PACIFICATIONE WIEN- 
NENSI, ANNO MDCVI conciusa, AD CoMPOSITIONEM SZATHMA- 
RIENSEM, ANNO MDCCXI FAcTAM, COMPLECTITUR. 


CAPUT PRIMUM. 


De statu ECCLESIAE SUB PRINCIPE STEPHANO BOTSKAI AD MORTEM 
USQUE MATTHIAE RrEGIs HUNGARIAE. 


§ I. Legibus Politicis Religionem firmare cur neglexerint Hungari. — 
Lucidissimo Verbi Divini lumine Ecclesiae tam in Hungaria quam in 
Transylvania ab initio fere seculi decimi sexti sunt illustratae; unde 
secuta est in iis Morum Doctrinaeque Reformatio; nullis tamen sub 
decursu illius seculi in Hungaria Reformatorum Lutheranorumque Religio 
adjuta est Legibus securitatem promittentibus. Familiae illustres in Hun- 
garia fere omnes Reformatae erant addictae et Lutheranae Religioni, 
Leges velut saepimentum quoddam pro tutanda Religione non adhibue- 
rant, satis habentes Religionem suam fundatam esse in verbo Dei, velut 
petra immobili. Neglexisse Legibus Religionem suam firmare politicis, 
ratio ea videtur; quoniam sub illo tempore Reges erant Ferdinandus 
Primus, Maximilianus Secundus et Rudolphus Secundus, quorum neuter 
a Protestantium abhorrebat Religione. Vidimus id de Ferdinando multum 
pro Pace in Keclesia Dei concilianda desudante, vidimus de Maximiliano, 
Rege pio, qui rebus exemptus humanis anno 1576; favebat is semper 


Protestantibus ex iisque Doctores scholis in Provinciis suis praefecerat. 
il. : 1 

In agone mortis constitutus Lambertum Gruterum Episcopum Nea- 
politanum hac conditione admisit, ut cum ipso colloqueretur, non nisi 
de merito Christi Servatoris et sanguineis ejus sudoribus, in cujus fiducia 
rejectis omnibus operum meritis ad tremendum Dei tribunal comparere 
voluit. 

§ Il. Facies rerwm apud Hung. — Hune excepit Rudolphus, qui 
nemini ob Religionem injuriam inferebat ipse; verum a Regimine Regni 
quasi seclusus Pragae per suas occupationes, Mathematicis, Astronomicis, 
delectabat animum. Quo facto Episcopis et aliis officialibus occasio nata 
est ea faciendi, quae Protestantium Religionem turbarent, Regnaque 
exinde turbis involverent. Talis erat Georgius Basta Generalis Mili- 
tiae Caesareae praefectus in Hungaria et Transylvania, qui non tantum 
vivos sed etiam mortuos expilabat, conditoria et Cryptas Magnatum in- 
vestigabat, inde Arma, Insignia, ornamenta, quae ex consuetudine illius 
aetatis cum Proceribus tumulo inferebantur, abstrahebat. Ne vero quis 
me ex affectu hic quicquam affingere viris innocentibus jure arguere 
queat, dabo faciem rerum verbis Thuani Historici Pontificiae addicti 
Religioni, qui ita: 

»lumultuantibus et manu rem gerentibus Pannoniis non deerant 
justae sicuti rebantur causae, quibus sumpta arma excusarent, et jam 
octava Kalendas Aprilis (4605) datis ad Bohemiae, Silesiae et Moraviae 
ordines literis de Caesareanorum duritie conquerebantur juris 
jurandi Religione neglecta, violatis juribus et libertate 
antiqua a divis Hungariae Regibus Majoribus ob merita et praeclaras 
Hungarorum Procerum virtutes summa beneficentia collatis. Nullo res- 
pectu bonorum, Curiarum nobilium, Ecclesiasticarum Dignitatum ae Pro- 
cerum habito, omnia ad externi militis praedam exposita. Cumque de 
injuria publice abhinc annis XX expostulassent in Comitiis Posonien- 
sibus et per delegatos apud Caesaream Majestatem egissent, nunquam 
eos admissos auit auditos esse et cum levamentum a tot injuriis a cle- 
mentia ejus exspectarent, pro omni responso et querimoniarum remedio 
Georgium Bastam hominem externum cum externo milite missum, 
cujus adventu non levati, sed geminatis injuriis et vexationibus, omni spe 
et opibus suis funditus eversi. Nam nihil illum per suos ad summam 
crudelitatem reliqui fecisse, spretos Proceres et in bonis ac fa- 
miliis omni contumeliarum genere affectos, Ministros 
summa immanitate habitos et quosdam pelle detracta 
exanimatos, stuprationibus ubique impune grassatum mi- 
litem, honestas matronas, virgines, puerperas partui pro- 
pinquas ad interitum et novennes puellas vi illata ¢onta- 
minatas, nobiles in miseram captivitatem abductos-querentes nusquam ~ 
auditos, post immanes sumptus et tempus inutiliter consumptuim nihil 


2 

praeter Plorare ad suos retulisse. Ministros per Gallo-Belgas inaudita 
saevitia habitos ad extremum occisos mortuorumque cadavera 
effossa et immaniter flammis tradita, jam pridem et se- 
pultorum corpora eruta, sicuti illustris viri Georgii Co- 
mitis Bathorii, ejus conjugis et Stephani item Comitis Ba- 
thorii et Arma et Insignia a tumulo Georgii rapta Bastam 
adhuc hodie penes se retinere. Quin ademptum Protestantibus 
Cassoviae Templum par Bellijocensem Comitem Franc. Forgatsii Nitriensis 
Episcopi, Cancellarii instigatu, qua de re cum in Posoniensibus Comitiis 
nuper conquesti essent, nihil responsi a suae Majestatis delegatis acce- 
pisse. Omnium gravissime tulisse ademptam Proceres ac infimum ordinem 
in Religione libertatem et Proventus in eam rem destinatos ab infestis. 
interversos. Pastoribus summotis et metu poenave regno prorsus eliminatis, 
id Matthiae Archiduci, cum ad eum quaerimoniae deferrentur, indignum 
visum neque tamen ejus advocatione a Caesarea Majestate quicquam 
impetrari potuisse; sed D. Andreae Decreto, aliud 8S. Stephani itidem 
Hungariae Regis et Apostoli cognominati oppositum, quo Hungariae 
Reges cum Regno inaugurarentur sanctam Catholicam Romanam fidem 
et Religionem tueri obligantur, et si quis in ea novarit aliquid, contra 
eum juris via procedatur et ad exemplum sine spe veniae merita poena 
afficiatur. Cum igitur nil supplicationibus tam longa patientia amico- 
rum Principum advocatione profici viderent, ad extremum ultima despe- 
ratione victos, arma justa induisse, non ut pacem publicam conturbent, 
sed ut jura Regni et corporum et animarum libertatem contra vastatores, 
incendiarios, oppressores et fratrum suorum homicidas tueantur’’ !). Hac- 
tenus Thuanus. 

Necessitas et occasio condendarum pro Religione Legum hactenus 
non erat, at nunc turbae, subinde per clerum et officiales Militiae ex- 
citatae, de iis cogitare coegerunt et ut necessario conderentur occasio- 
nem subministrarunt. 

§ Ill. S. Botskaii insurrectio. — Oppressionem enim Religionis ferre 
amplius non valentes, nec calcatae libertatis jugo premi volentes Ducibus 
Stephano Botskai et Gabriele Bethlen ferro se defendere occe- 
perunt, ad oppidum Dioszeg copias Caesareas Botkai per Hajdones 
primum, mox etiam alibi vicit et fugatis qui se opponerent, Hungariam 
torrentis instar rapidi, brevi inundavit et occupavit; cui se Proceres in 
suis Privilegiis et Libertatibus laesi submiserunt, militares vero spe 
spolii hinc inde opimi corradendi sese ultro adjunxerunt. Thuanus 
celebris illius aevi scriptor, ita insurrectionem Botskaianam cum circum- 
stantiis eo facientibus enarrat. ,Johannes Jacobus Barbianus 


1) Lib. CXXXIIL 

Belli-joci Comes Bastae instigatu inter haec Cassoviae summa seve- 
ritate grassabatur, Protestantibus ibidem interdicto concionum publicarum 
usu, et Concionatoribus novissima interminatus, nisi ab iis abstinerent. 
Etiam machinis bellicis ad templa ubi conveniebant admotis et cum Geor- 
gius Saba (Szab6) civis in urbe locuples non pareret, decem talerorum 
millia severissime exactis multatus est, et tres ex nobilitate seditionis 
excitae postulati, intra semiruti coenobii rudera inclusi fame enecti 
dicuntur. Ea re cum magnum in se odium concitasset Bellijocensis, 
postremo et Stephano Botskaijo, viro inter Hungaros primario et arta 
cum Sigismundo Bathorio consanguinitate conjuncto, grandem pecuniam 
imperaverat, quam cum ille exsolvere detrectaret, alia atque alia excu- 
sationis loco causatus, vim imperio adjicit, et recusantis tria in proximo 
castella ad praedam militi concedit. Quod hominem generosum et tamen 
moderatione potius hactenus quam dissimulatione usum, ad arma defen- 
sioni capienda incitavit. Qui injuriam tantam minime ferendam ratus, 
salva fide eam ulcisci sibi licere arbitrabatur. Hic enim dicere solebat: 
Andrea Il Hungariae Rege in Comitiis anno sal. 4222 cautum et sanci- 
tum esse, si quis Regibus contra jura Regia et Privilegia ac libertates 
aliquid tentantibus resisteret, id ipsi fraudi et infamiae non esset. Itaque 
Hajduccorum, qui ad omnes motus semper praesto sunt, sex millium 
manu coacta in Caesarianorum bona invadit, eaque in praedam Bellijo- 
censis exemplo militi suo concedit. Post haec prelium cum Bellijocensi 
commissum, sex Caesarianorum millia caesa, victoria penes Botskajum 
fuit. Captus in hoc prelio Lippajus, quem Botskai mox vulneribus 
curatum, militiae summum vicarium constituit- et post de medio sustulit; 
sed Lippajus pro tempore res Botskai ordiuare visus est. Religionis 
causam ut speciosiorem apud Hajduccos et Nobilitatem fere obnoxiam 
urgens et edicti proponendi Botskaio auctor fuit, ut qui Religionem 
salvam vellent, nomen suum apud se profiterentur, — Bots- 
kaius Pragam ‘mittit, qui factum necessitate excusarent, nihil in 
rebus humanis Religione et libertate pretiosius esse, 
utrumque indignis modis labefactatum, sacra violata, nobiles ignobilium 
loco habitos, bonis omnibus exutos crudelissime locis plerisque 
occisos, conjuges et virgines in maritorum ac parentum 
conspectu stupratas, nullumque immanitatis genus prae- 
termissum, sed ea perpetrata, quae salvo pudore enarrari 
nequeunt. — Misisse se antea Pragam et ad Imperii comitia Legatos, 
qui per viscera misericordiae levamen malis peterent, pro quo 
exacerbationem potius, quam remedium malis adhiberi cernentes, quod 
reliquum erat sanguinis Patriae impendendum et yim vi repellendam 

dignum et aequum judicasse, se tamen ubi suae Majestati vacaverit 
rationes reddere paratum.” Haec Thuanus?), 

§ IV. Pacificatio Viennensis. — Szerentsini anno 1605 mense Junio 
Comitia celebrat, ubi Reformatis, Lutheranis et Romano Catholicis eodem 
jure sentiendi libertas, et suae exercitium Religionis conceditur®). Ser- 
pebat continuo bellum, imo vero turbinis instar ad vicina etiam Hun- 
gariae Regna detonabat, ruinas ubique minitans et desolationem, Admo- 
nuit Regem periculum ingravescens de Pace cum Botskaio et Hungaris 
ineunda, quam etiam anno 4606 post multam disceptationem, Wiennae 
conclusit. Cujus Pacificationis primus de Religione articulus ita sonat: 

»Quantum itaque ad Religionis negotium attinet, non obstan- 
tibus pro tempore constitutionibus publicis, sed neque articulo postremo 
anni 1604 (cum is extra diaetam et sine Regnicolarum assensu adjectus 
fuerit et propterea etiam tollitur) deliberatum est, ut juxta sacrae 
Caesareae Regiaeque Majestatis prioram resolutionem, ad quam se Regni- 
colae in sua replicatione referunt; nimirum quod omnes et singulos 
status et ordines intra ambitum Regni Hungariae solum existentes, tam 
Magnates, Nobiles, quam liberas civitates et oppida Privilegiata imme- 
diate ad coronam spectantia. Item in confiniis quoque Regni Hungariae, 
milites Hungaros in sua Religione et confessione, nusquam 
et nunquam turbabit, nec per alios turbari aut impediri 
sinet. Verum omnibus praedictis statibus et ordinibus liber Religi- 
Onis ipsorum usus et exercitium permittetur, absque tamen 
praejudicio Romanae Catholicae Religionis; et ut Clerus, Templa et 
Ecclesiae Catholicorum Romanorum intacta et libera permaneant, atque 
ea quae hoc disturbiorum tempore utrinque occupata fuere, rursus 
eisdem restituantur” °), 

§ V. Conclusio Pacis Wiennensis. — Hane Pacem Caesar per fratrem 
Matthiam cum Stephano Botskai et ipsi adhaerentibus Hungaris Wiennae 
anno 1606 die XXIIf Junii iniit, quam etiam omnibus in Pace requisitis 
solennitatis et necessariis vinculis confirmavit. Majoris causa securitatis 
expetebant Hungari vicinarum Provinciarum sponsionem, quo in casu 
Pacis violatae provocare possent; igitur Regni Bohemiae, Marchi- 
onatus Moraviae, Ducatus Silesiae superioris et infe- 
rioris, Marchionatus Lusatiae superioris et inferioris 
Legati ad hane Pacem corroborandam cum plenipotentia missi T ri- 
ginta sex subscripserunt et his verbis suas literas assecuratorias 
clauserunt: 


1) Lib. CXXXI pag. 1112. 
*) Kazy in Hist. Hung. pag. 43. 
8) Art. 4. ann, 1606, 

Nos itaque nomine et ex plenipotentia nobis a nostris Principalibus 
Statibus Regni Bohemiae ejusdemque incorporatarum Provinciarum attri- 
buta, accedente consensu et authoritate bene praefatae sac. Majestatis 
libere et non coacte spondemus et praedictum Dominum 
Bochkai, universosque status et ordines Regni Hungariae 
et Transylvaniae assecuramus, quod sacra Majestas hance 
reconciliationem cum Hungaris factam non solum inyio- 
labiliter in omni parte observabit, sed etiam status et 
ordines inclyti Regni Bohemiae ejusdemque incorpora- 
tarum Provinciarum, nihil contra Hungaros, quod vici- 
nitatis jus laedere possit, attentabunt, quin imo secundum 
antiqua pacta foedera (quae praesentibus hisce renovamus et integrum , 
acsi nunquam violata fuissent restituimus) bonam vicinitatem, et mu- 
tuum amorem sincere colent, et ultro citroque commercium Christia- 
norum liberum omnibus relinquent, non secus ac si ista omnia in 
publicis Comitiis Regni Bohemiae, Marchionatus Moraviae, Ducatus 
Silesiae, nec non Marchionatus superioris et inferioris Lusatiae acta et 
conclusa fuissent; modo id ipsum quoque ab Hungarica natione secun- 
dum ipsorum literas, nobis propterea specialiter assignatas, praestetur. 
In cujus corroborationem praesentes nostras sigillorum nostrorum appen- 
sione, communiri fecimus. Actum Wiennae Austriae die XVI Mensis 
Septembris anno salutis 1606. Loca Sigillorum }), 

Neque objici hodie cum aliqua verisimilitudine potest, factam esse 
hance Pacificationem absque annuentia Cleri et cum ejus contradictione ; 
inter subsignatores enim Foederis hujus Tabulae subseripsit Francis- 
cus Forgats, Episcopus Nitriensis, vacante tune Cathedra Strigonensi 
quam sequenti anno ipse occupavit, Demetrius Napiagy Vesz- 
premiensis, Petrus Radovitius Vaciensis, Valentinus Lepes 
Tyniniensis, Ecclesiarum Episcopi, qui si in Puncta Pacis non consen- 
serunt, nec suhscribere debebant. 

§ VI. Pacif. Wiennensis basis securitatis in Religione. — Pacificatio 
Wiennensis dicitur a Wienna Urbe Austriae, ubi conclusa est, quae 
pax est fundamentum et basis publicae securitatis pro Religione Protes- 
tantium in Hungaria. Ad hance velut ad publicam Patriae Legem 
appellare poterant status et ordines in sua libertate Ecclesiastica aut 
politica laesi; hance enim in genere et articulos in specie de Religione 
subsequentes Hungariae Reges antequam coronarentur juramento confir- 
mabant. Hac Pace semel constituta merito obtendunt se, Confessioni 
Helveticae et Augustanae addicti, pro talibus haberi amplius non posse, 
nec debere, qui in Ecclesia oppressa versentur: quibus contra persecu- 


*) Extat in Clausula Pacificationis Wiennensis. ahha 

tiones nihil reliqui sit, quam patientia et Martyriorum vel exilii tolleratio, 
cum jam suppetunt Pacificationes, Pacta publica, Diplomata et Pro- 
missa Regia, jurata fide firmata, articuli Regni Legibus inserti, quae 
omnia turbata Religione turbarentur et Regno ruinam ac desolationem 
adferrent. Pacificatio Wiennensis similis effecta est Transactioni Passa- 
viensi anno 1552 factae, et Pacificationi Westphalicae aut Osnabrugensi 
anno 1648 conclusae, cujus foederis observatio est fundamentum pacis 
Imperii; turbatis enim ejus conditionibus pax Imperii subvertitur +) 
ideoque religiose observatur. 

§ VII. Sustinent ergo Reformati et Lutherani in Hungaria et Tran- 
sylvania eandem conditionem, in qua sunt Religionis istius consortes in 
Imperio Romano Germanico, ubi horum Religio non pro tollerata saltem 
et cuilibet persecutioni obnoxia, sed pro publice stabilita et eadem 
libertate et securitate, qua Romano Catholica utitur, gaudente habetur: 
hat ibi et zelo indiscreto flagrans Imperatori et caeteris Catholicis 
ferro et igne ST irpanane Reformatos ac ‘Lutheranos, probroso eres 
nomine infamet ac proscindat, experietur consilium om consultori quam 
executori fore pessimum *), Sunt in Imperio Romano Germanico summi 
Ecclesiae Romanae Antistites, Cardinales, et qui his cedere jure nolunt, 
eminentissimi Electores Ecclesiastici, Archiepiscopi, Episcopi, potentis- 
simi Imperii Principes sublimi jure territoriali Majestatis aemulo gau- 
dentes, qui in zelo discreto pro Ecclesiae Romanae salute, nulli quidem 
ex venerabili Hungariae Clero cedunt; sed illo zelo suo non adeo in 
transversum rapiuntur, ut credant se Catholicos Ecclesiasticos esse non 
posse, nisi de persequendis et exstirpandis Helveticae et Augustanae 
Confessioni addictis continuo cogitent; potius cum reliquis Con-statibus 
diversae Religionis in pace et quiete vivere malunt et subditis suis 
diversam a sua Religionem profitentibus in exercitio Religionis et con- 
scientiarum libertate nullatenus graves esse, illisque Templa, Scholas, 
Parochias, Pastores et proventus integros sinere, religioni sibi ducentes 
Pacificationi Monasteriensi, pacique religiosae, qua Augustanae Confes- 
sioni addictorum et Reformatorum Religioni eadem libertas et securitas 
stabilita est, quae in Hungaria per Pacificationem Wiennensem eidem 
asserta fuit, contravenire. Hos Clerus Hungariae imitandos haberet, se 
Paci Wiennensi adstringendo, Gravamina jure secundum Regni Leges 
complanando, atque ita nec sibi et aliis, Regno vero desolationem accer- 
serent. 

§ VII. Cautio. — Quoniam articulis Pacis Wiennensis adjectum 


1) Vide superius Lib. II. cap. 
*) Confer. Histor. Diplom. pag. 20. 21. 

erat Absque tamen praejudicio Catholicae Romanae Reli- 
gionis, videbantur haec verba cum tempore Protestantibus perniciem 
paritura (uti et evenit) per anomalam interpretationem, igitur expungi 
ea verba volebant, adhuc cum foederis tabulae combinarentur: quo 
sensu sint adjecta, Matthias Archidux sequenti Diplomate interpretatorio 
explanavit. 

Nos Matthias Dei Gratia Archidux Austriae, Dux Burgundiae, Comes 
Tyrolis et Goritiae, memoriae commendamus tenore praesentium signi- 
ficantes, recognoscimus et notum facimus, quod cum Splendidi et Magni- 
fici Stephani Botskai de Kismaria eique adhaerentium Hungarorum Legati 
et Nuncii in tractatu’ cum ipsis proxime concluso, super quorundam 
articulorum correctione, additione et explicatione, scripto singulari die 
nona hujus mensis Septembris oblato supplicarunt: ob certas vero 
‘causas, illis expositas, hujusmodi correctionem, immutationem, aut addi- 
tionem Tractatus jam hic conclusus et a Majestata confirmatus amplius 
non patiatur. Ideo nos ea omnia, quae praeter Paragraphum ultimum 
articuli primi in medium adduxerunt, ad proximam Diaetam revidenda 
et complananda remittimus, prout in hoe etiam Domini ablegati ex 
rationibus supra memoratis quoque consenserunt. Quod vero praedictum 
Paragraphum concernit, sicut omnia in dicto Tractatu bona fide acta 
fuerunt, ita etiam dictum Paragraphum in verbis, Absque tamen 
praejudicio Catholicae Romanae Religionis, usque ad finem 
non mala fide adjectum esse, sed ut utraque pars in eorum Religione 
et exercitio et Templis non turbentur. In cujus rei fidem hasce literas 
manu nostra subscripsimus et sigillo nostro communiri fecimus *). Cauti 
satis et circumspecti erant etiam in hoc articulo cum paciscerentur , tamen 
ea Clausula multas cum tempore in Hungaria peperit vexationes. Tran- 
sylvaniae enim alia fuit Ratio, qui per Reformatos continuo Principes 
gubernabatur decimo septimo labente seculo. 

§ IX. Botskat moritur et turbae riviviscunt. — Stephanus Botskai 
Princeps mortalibus exemptus anno 1606 die XXVIII Decembris. 
Clerus statim Hungaricus Pacis articulos urgebat apud Regem immu- 
tandos aut penitus tollendos. Rudolphus Imperator et Rex Hungariae 
retulerat ad Imperii Principes, cum Hungaros tumultuari videret, resque 
in praecipitium ferri. Qui Comitia tune celebrantes die XXIV Augusti 
rescripserunt anno 1607, Pacis articulos cum Hungaris initae esse obser- 
vandos. Nam (41 Pacta juramento firmata servanda sunt etiam Gentilibus 
a Christiana fide alienis, multo minus violanda cum Christianis. (2 Auxi- 
lia adversus Hungaros ipsis minime injurios se praestare non posse, 
nec velle, cum jam diu pro antemurali Christianitatis sunt, ideoque 


1) Extat in Appendice Hist. Diplom. pag. 29. 

minime oppugnandi. (8 Remedia violenta adversus Hungaros experientia 
docuit nihil profuisse 1). Rudolphus igitur rejectis inconsultis interpella- 
toribus foederis Tabulis se adtrinxit servandis. Clero autem quiescere non 
volenti jussit insinuari (« Theologorum esse debet acquiescere in Privi- 
legiis et praemiis in sacris literis sibi promissis. (3 Considerent omnium 
litium, controversiarum et turbarum se esse auctores. (y Cum alia sphaera 
Theologorum, Politicorum alia, hi cireuli non sunt turbandi. Quod vero 
bona occupata, nec restituta concernit, imputent temporum necessitati , 
praestat sponte cedere aerario bellico *). Protestantes in Diaeta Posoniensi, 
quorum praecipuus tune erat Stephanus Illyéshazi in Palatinum 
anno 1608 creatus, omnes sese declararunt, se minime assensuros, ut 
articuli Pacis Wiennensis immutentur, praesentem potius subituri mortem. 
Cum igitur Rex suam et Regni Tranquillitatem inde pendere videret, 
eosdem confirmavit 8). 

§ X. Matthias tempore coronationis confirmat. — Ex eo tempore Pacis 
hujus Wiennensis primum Articulum veluti Legem fundamentalem de 
libero Religionis exercitio Reges Hungariae tempore Coronationis, ut et 
fundamentum Pacis conservandae confirmabant, quod ipsum sequentia 
in claro ponent lumine. Hungari enim in Regem elegerunt Matthiam 
Archiducem anno 1608, qui tempore Coronationis Pacificationem Wien- 
nensem et liberum Religionis exercitium tali confirmavit articulo Legibus 
R. inserto: 

Quantum itaque ad primum Constitutionis Wiennensis Articulum 
attinet, deliberatum est per status et ordines inclyti Regni Hungariae, 
ut Religionis exercitium, tam Baronibus, Magnatibus et Nobilibus, quam 
etiam liberis civitatibus ac universis statibus et ordinibus Regni, in 
suis ac Fisci Bonis, item in Confiniis quoque Regni Hungariae, 
militibus Hungaris, sua cujusque Religio et Confessio, nec non oppidis 
et villis eam sponte et libere acceptare volentibus ubique libera relin- 
quatur nec quisquaam omnium in libero ejusdem usu et exercitio a 
quoquam impediatur, quin imo ad praecavenda inter status et ordines 
aliqua odia et dissensiones, ut quaelibet Religio suae Profes- 
sionis Superiores seu Superintendentes habeat, statutum 
est *). Conclusum pariter tunc est ut ad officia Palatinatus, Consiliariatus, 
Cancellariatus, Capitaneatus ad Tricesimas et quaevis in Civitatibus 
belloque officia absque discrimine Religionis, sive fuerit Protestantis , 


1) Hist. Diplom. pag. 19 et Mss. 

*) Ludwig in Reliquiis MSStorum Tom, V. pag. 297. 

’) Thuanus in Cont. Lib. I pag. 3. Kazy Hist. R. H. p. 73. 

4) Art. 4 ann. 1608, Revai in Monarchia pag. 125. Kazy Lib. 1 pag. 77. 

sive Romanae Catholicae Religionis, qui Patriae servitiis habilior cense- 
retur, assumatur 1). Jesuitae nulla in Regno Hungariae bona stabilia et 
possessionaria habeant aut possidere valeant*). Episcopi et Clerici in 
Kcclesia, non vero in Politia praeessent officiis °). 

§ XI. Conscriptos articulos Rex Diplomate sancivit Legibusque Regni 
ne unquam mutationem subirent inseruit. At vero ut ii observarentur 
non attendit, imo ipsemet confirmatus in solio Populum Austriacum 
in libero Religionis exercitio prohibuit *). In Hungaria quoque passus est 
multa patrari adversus articulos in Diplomate confirmatos. Nam in 
quibusdam locis Templa occupabantur, et libertas exercitii Religionis 
impediebatur; Rege requisito laesi nihil in suum inde retulerunt commo- 
dum. Cum viderent remedium aliunde non suppetere, a ferro decreverunt. 
Priusquam tamen destinatio in apertum erumperet bellum, Nuncios ad 
Imperii Principes ablegarunt, declarantes se suo nihil moliri Regi, verum 
libertatem conscientiarum defensuros adversus iniquos quosvis turbatores. 
Interposuerunt se hic tempestive Elector Saxoniae et Daciae Princeps 
Gabriel Bathori litemque exortam inter Hungaros et Matthiam eorum Regem 
in herba suppressam composuerunt °). Rex articulos antea conditos non 
solum confirmavit, verum etiam in Diaeta conclusum est, ut quicunque 
adversus eos articulos impingeret bis mille florenorum mulctam subirit °). 

§ XII. Transactio Tyrnaviensis. — Gabriel Bethlen Transylvaniae 
Princeps per suos Legatos, Simonem Petsi Cancellarium, Sigismundum 
Sarmasagi, Franciscum Baldsi Supremum Sedis Udvarhellyensis Capita- 
neum, anno 1615 Tyrnaviae tractabat cum Legatis Regis Matthiae, qui 
tractatus dicitur Transactio Tyrnaviensis, cujus Punctum sextum 
de Religione, sexta Maji conclusum ita sonat: Quantum ad Pacifi- 
cationem Wiennensem in omnibus punctis et clausulis, 
in quantum cum libera Regis electione non constrariatur 
observabunt, atque secundum eam liberum religionis 
exercitium suae Majestatis fidelibus loco suo relinquitur ”) 
Transactionem Tyrnaviensem totam additis etiam aliis necessariis articulis 
Commissarii Regis Hungariae, Petrus Pazman, Aponyi et Molard, cum 
Commissariis Transylvaniae Principis, Simone Petsi, Stephano Frater de 
Bélmezé, anno 14617 mense Septembri Tyrnaviae confirmarunt. Diplomata 
tam Regis, quam Principis publice extant ®). Omnia rursum in Comitiis 


1) Art. II. X. XI. XU an. 1608. 

*) Art. VIII ann. 1608. 

8) Kazy Lib. I pag. 78, 79. art. VI an. 1608. 

*) Caroli Memorab. Eccl. Tom. 1 pag. 368. 

5) In Actis Compositionis MSS. 

8) Art. XXIV, XLIV an. 1609. Art. XXV an. 1643. 

7) Ex Transactione Tyrnaviensi Mss. 

5) Ibidem et Kazy Hist. R. Hung. Lib. I pag, 129. — 

Posoniensibus anno 16418 sunt renovata et confirmata, quae respicerent 
Religionem }), 

§ XIH. Ferdinandus omnia Pacta confirmat. — Rex Hungariae Mat- 
thias solatio liberorum destitutus commendabat in successorem sibi Hun- 
garis Ferdinandum Caroli Archiducis filium, quod etiam etsi difficilime 
obtinuit, qui, cum eligendus et in Regem coronandus esset, articulos quos 
Hungari conscripserant et illi proposuerant, ut Privilegia eorum omnia, 
Jura, Libertates et omnes Pacificationis articulos conservaret, in Regimine 
suo absque Religionum discrimine omnia administraret, sacramento fidei 
confirmavit. Articulus ejus de Religione talis est: ,Quod Religionis negotium 
inter universos status et ordines Regni, in suis ac Fisci bonis, item in 
confiniis quoque Regni Hungariae, militibus Hungaris, propter Regni 
tranquilliorem permansionem, juxta Constitutiones Wiennenses et arti- 
culos ante Coronationem editos, maneat liberum, illaesum et illibatum; 
ita videlicet ut Religionis exercitium, tam Baronibus, Magnatibus et 
Nobilibus, quam liberis etiam civitatibus universisque statibus et ordinibus 
Regni in suis ac Fisci bonis, item in confiniis Regni Hungariae, nec 
non oppidis et villis, illud sponte et libere acceptare volentibus, ubique 
liberum relinquatur, nec quisquam cujuscunque status et 
conditionis existens in libero ejusdem usu ac exercitio 
~Religionis a Majestate sua Regia et aliis quibusvis Dominis 
Terrestribus, quovis modo aut quovis sub praetextu, tur- 
betur aut impediatur” *). Quem articulum cum caeteris ita confir- 
mavit. Nos itaque praemissa supplicatione Fidelium subditorum nostrorum 
Dominorum Praelatorum, Baronum, Magnatum ac Nobilium aliorumque 
statuum et ordinum dicti Regni nostri Hungariae et partium ei subjec- 
tarum clementer admissa, praedictos universos et singulos articulos, nobis 
ut praemissum est praesentatos, de verbo ad verbum praesentibus inseri 
fecimus ac omnia et singula in eis contenta, ratos, gratos et accepta 
habentes, eisdem Nostrum Regium consensum benevolum pariter et 
assensum praebuimus, atque illos et quaevis in eis contenta authoritate 
nostra Regia, acceptavimus, approbavimus, ratificavimus et confirmavimus. 
Offerentes nos clementer, quod praemissa omnia in 
omnibus punctis, clausulis et articulis tam nos ipsi obser- 
vabimus, quam per omnes alios fideles subditos nostros, 
cujuscunque status et conditionis existant, inviolabiliter 
observari faciemus. Imo acceptamus, approbamus, ratificamus et 
confirmamus harum nostrarum vigore et testimonio literarum. Datum 
in Civitate nostra Vienna, die decima octava mensis Augusti, Anno 


') Art. LXXVII an. 1618. 
*) Art. II Conditio VI, an. 1622. 

Domini Millesimo sexcentesimo vigesimo secundo, Regnorum nostrorum 
Romani tertio, Hungariae et reliquorum quinto, Bohemiae vero Anno sexto!). 

§ XIV. Ad hance fidem et Diplomatis Regii sanctionem coronarunt 
Ferdinandum in Regem Hungariae freti ea spe, ut etiam Protestantes 
Pace fruerentur sub ejus regimine juxta articulos Pacificationis Wien- 
nensis ab ipso quoque juramento confirmatos, cum sponderet nec se eos 
violaturum, nec aliis violari permissurum. Persuasi de eo erant et esse 
debebant, ut cum Rex sacramento fidei verba firmaret sua, non posse 
intervenire mutationem, cum in consortio humano nullum firmius et 
validius vinculum juramento sit. Eventus tamen voto et destinationi 
non respondit. His ita peractis mortalitate exemptus Matthias anno 1619 
aetatis LXII, cui successit in Regimine jam electus et coronatus Fer- 
dinandus., 


CAPUT SECUNDUM. 


De Statu EccLesiIAE SUB REGIMINE FERDINANDI SECUNDI ET 
DEINCEPS AD INITIA REGIMINIS LEOPOLDI MAGNI. 


§ I. Sub Regimine Ferdinandi anno 1618 in Regem Hungariae coronati, 
sperabant Hungari tranquilitatem, quoniam stricto fidei Juramento omnes 
eorum Leges et Pacis Wiennensis articulos, quibus plena omnibus Reli- 
gionis libertas promittebatur, sanciverat; at spe sua frustrati sunt, nam 
universa Germania, Austria, Bohemia et vicina iis Regna sanguine 
maduerunt Christiano, ingentia ob Religionis oppressaeque libertatis bella. 
Fertur initio Regiminis in Lauretana Virginis Matris aede sacramento se 
obstrinxisse novas (ut vocabat) Religiones earumque Ministros e Styria, 
Carinthia, Carniolia, vel cum periculo capitis se ejecturum. Rex jam 
Bohemiae ad aram Cellensis Virginis fervens hoc suum votum ad Bohe- 
miam, eique adnexas Provincias extendisse tandemque etiam ad Hun- 
gariam *). Saepius etiam ingeminavit malle solo scipione instructum ire 
cum conjuge et liberis in exilium, ac stipe ostiatim emendicata vitam 
tollerare, aut in frusta concidi, quam haereticos (quibus indigitabat 
Protestantes) in suis perferre Regnis *), Praecipuo amore flagrabat in 


) In Clausula articulor. an. 1622. 
*) Kazy in Hist. Reg. Hung. Lib. IV pag. 319. Caroli Memor. Ecclesiast. Tom. I. pag. 
480. 914. — 


5) Kazy ll. ce. pag. 324. Caroli ll. cc. pag. 944. 

Jesuitas, suasque preces Deo offerri voluit per Ignatium Lojolam. Vene- 
rabatur Patronos praecipuos Joannem Baptistam, Petrum, Paulum Apos- 
tolos, Antonium Patavinum, Augustinum, Franciscum, Theresiam?). In 
literis ad Generales exercituum expeditis B. Virginem vocabat Genera- 
lissimam, quae omnes dirigeret ejus exercitus *). 

§ II. Magna afficiebatur voluptate cum aliquem sua relicta Romanam 
audiret amplecti Religionem. Rudolpho Tiefenbachio ad Sacra Romana 
transeunti prae gaudio scripserat: Exoscularer tui capitis ver- 
ticem si tibi praesens adessem %). Putatur centies centena millia 
hominum ad Romana traduxisse sacra; quapropter ire in Purgatorium 
necesse non habuit, sed ab exspiratione ex sententia Matthiae Episcopi 
Neostadiensis et Petri Pazmanni Archiepiscopi Strigoniensis, statim in 
coelo plenam consecutus est gloriam*). Quot ad fidem converterit Romanam 
incertum, at hoc certum est durante bello tricennali, quo Imperium Ger- 
manicum et sua Regua Romano conabatur subjicere Pontifici, fame, peste 
et ferro sub ejus regimine plures periisse centies centenis millibus, ita 
ut Provinciae quaedam populosissimae penitus sint desolatae et urbes 
excisae. In sola Urbe Magdeburgensi Tillius Ferdinandi Generalis, uno 
die plures quam triginta millia occidit et in Albim abjecit®). Ad oppri- 
mendos in Imperio Protestantes faciebat inventum, ut large Titulos suae 
Religionis consortibus impertiret, ita ut solo anno 1626 XXII Principes, 
LX Comites, CXX Barones crearet*®): plures equidem ex his pauperrimi 
nil nisi Titulum habebant, tamen cum sessionem in Comitiis cum voto 
occuparent propositum Imperatoris suffragio suo egregie promovebaut. 
Prohibitum tandem anno 1654 in Comitiis Imperialibus, ne titulares Prin- 
cipes et Comites imperator crearet ’). In hunc quoque finem faciebat 
Mandatum die sexta Maji anno 1624 publicatum, ut quicunque Bona Eccle- 
siastica possiderent a Transactione Passaviensi anno 1552 facta, reddant 
Clero Romano 8), qui obedire recusarent, eos reputaret pro manifestis 
Imperii hostibus exilio multandos: executionem etiam sententiae orsus est 
anno 1630 in Ducatu Wirtembergensi. 

§ IH. Talis erat zelus Ferdinandi erga suam Religionem, qui quamvis 
ad pacta fide se obligasset servanda, tamen cum semel persuasus fuerit 
Haereticis datam fidem non esse servandam, quietus in conscientia esse 


1) Kazy ll. cc. pag. 322. 

.*) Caroli ll. cc. pag. 914. 

3) Kazy ll. cc. pag. 320, Caroli ll. cc. pag. 914. 

4) Kazy ll. cc. pag. 326. 

5) Hejdegg. Histor. Papat. pag. 345. 

®°) Caroli ll. cc. pag. 670. 

7) Idem. 

5) Hejdegg. Hist. Pap. pag. 345. Berniera in Compendio Hist. pag. 133. 

potuit, et libere ea posthabere, quae promiserat. In initio statim Regi- 
minis turbae exortae non solum in Hungaria, sed et vicina ei Transyl- 
vania. Nam plenam Jesuitis concedendo libertatem (qui juxta articulos 
Wiennensis Pacificationis per Matthiam ipsumque Ferdinandum juratos 
ne Bona quidem in Hungaria possessionaria habere poterant) vexabantur 
Protestantes, palamque factum, quod dicebatur: Ferdinandum ore 
Evangelicis, corde Romano jurasse Pontifici *). 

Jesuitae in suam quosdam ex Magnatibus pertrahentes sententiam 
varias inferebant molestias et injurias Ecclesiis Evangelicis, Templa vi 
eripiebant, occludebant, V. D. Ministros Parochiis proturbabant, quovis 
modo male eos habere, Religionem opprimere, non intermittebant, quibus 
conniventior Rex medelam querulantibus non adhibuit, unde tandem orti 
tumultus et enatae Regnorum eversiones. 

§ IV. Bethlenius Hungariam cum Corona occupat. — Gabriel enim 
Bethlen gloriosae memoriae Transylvaniae princeps oppressionem consor- 
tium in fide amplius ferre non valens nec volens, Jesuitas Claudiopoli 
ejecit, edito gravi edicto, ne unquam in Transylvania invenirentur, qui 
non pridem per Georgium Homonnai Principis aemulum clam irrepse- 
rant?). In Hungariam valido profectus cum exercitu, inde quoque velut 
Pacis turbatores publicae proscripsit, Regnum cum corona occupavit, 
Austriam et vicinas Ferdinandi Provincias evastavit, anno 1620 in Re- 
gem electus Hungariae, a Coronatione etsi Coronam ad manus haberet 
prudenter abstinuit, Templa, Parochias, Scholas Protestantibus erepta 
reddidit, Tyrnaviae scholam fundavit et XXIV Alumnis necessaria ad 
subsistentiam ordinavit, omnia in feliciorem redigens statum, cum Ferdi- 
nando Pacem iniit, qui omnes prius concitos in negotio Religionis arti- 
culos ratihabuit et anno 1622 Diplomati suo inseruit3). Ex Hungaria in 
Transylvaniam rediens Bethlenius, prior sors mansit Hungaros, tur- 
boque religiosus-caligine involvit sua Protestantium Ecclesias. Princeps 
animadvertens’ se delusum Pacisque conditiones non observari, Jesuitas 
in Regnum rediisse, oppressos in Religione Protestantes, movit cum 
exercitu rursus in Hungariam, quam facili negotio occupavit, Jesuitas 
ejecit, oppressos eliberavit, Provincias Caesaris Stiriam, Austriam, Mo- 
raviam depraedatus, coegit Caesarem Pacem secum inire, in qua anno 
1624 Puncta Religiosa Caesar confirmavit *). 

§ V. Nisi pro sustinendo Religionis Protestantium inter Hungaros 
statu Daciae Principem tunc velut e machina summus rerum omniym 


) Histor. Persecut. Bohemiae pag. 145. Hejdegg. ll. cc. pag. 340. 

*) Caroli Memorab. Ecclesiast. pag. 400. Hist. Ref. pag. 355. 

5) Art. II an. 1622. Thuan. in Continuat. Lib. XI. ; 
4) Art. XXII, an. 1625. ; 

Moderator protulisset, eo res decidisset eorum, quo in aliis Imperatori 
subjectis haereditario jure provinciis defluxerat. Ferdinandus enim 
liberum Religionis exercitium in Austria, Carinthia prohibuit et sustulit. 
Wiennae civibus edixit aut Romana amplectendi sacra, aut ex urbe 
discedendi necessitatem 1). Bohemi oppressionem libertatis in Religione 
in aliis Gentibus observantes veriti, ne eadem eos sors maneat, ut se in 
statu conservare possent suo, Rege Ferdinando repudiato elegerunt 
Fridericum Electorem Palatinum, quem etiam anno 1619 Pragae 
coronarunt. Adversus hune Ferdinando auxiliares decrevit Papa Romanus 
mittere copias, qui etiam Cleri totius Italiae decimas ad hoc bellum 
convertit, quod etiam Episcopi in Regno Ferdinandi praestiterunt. Prin- 
cipes etiam Catholici de ferendo ipsi auxilio Ligam inierunt. Bohemi, 
quos in acie prodiderat supremus Friderici Belli praefectus Generalis 
anno 41620 die VIII Novembris victi sunt, Praga simul cum Regno 
Bohemiae cessit victori Ferdinando, qui recepit Bohemos in gratiam sub 
fidei juramento, at ex tenore Concilii Constantiensis observavit, Hae- 
reticis datam fidem non esse observandam *), Brevi tempore 
varia arte adhibita aere et divitiis Bohemi tam Magnates quam Ministri 
et infima plebs emuncti sunt, certam summam mulctae nomine impo- 
nendo aut mutuando et vi extorquendo, denique Monetas adulterando 
‘et valorem augendo minuendove*). Edicto proposito Anabaptistae anno 
4622 discedere jussi tempore autumni cum omnia jam collegissent; qui 
Possessionibus et quae haberent relictis, solis uxoribus et liberis secum 
‘assumptis discesserunt in varias oras, pars Transylvaniam ingressa, 
Alvincini Princeps locum habitationis concessit *). 

§ VI. Ministri inaudita crudelitate vexati. Ministri Evangelii in Bo- 
hemia et Moravia praecipue per milites et clerum inaudita crudelitate 
sunt vexati et excarnificati. Producam quaedam exempla e Catalogo mi- 
seriarum ea aetate edito®). Wenceslaum Woticium Bistricii in Mo- 
ravia Pastorem morbidum et lectulo affixum, neque senii, neque morbi 
habita ratione, milites Poloni non solum spoliarunt, sed etiam anno 1620 
die V Februarii plumbea glande trajecerunt; sequenti die Paulum Ca- 
pitonem itidem Pastorem domi suae vulneribus aliquot confossum 
crudeliter trucidarunt. Paulus Mollerus cum concionem ad populum 
haberet, a Caesarianis facta irruptione in Templo glande trajectus sclo- 


1) Kazy in Hist. Regni Hung. 

) Histor. Persec. Bohem. Cap. XLIV. pag. 154. 

3) Confer. ll. cc. Cap. XLVI pag. 166. 

4) ll. cc, Cap. XLV pag. 159. 160. 

5) Confer. Persecution. Bohemicam. Cap. L et sequentia. 
®) Laeti in Compend. Historiae Universalis pag. 529. 

petaria, exspiravit. In oppidulo prope Kutenbergam Festo Nativitatis 
Christi sacer coetus a milite immisso oppressus, Sacramenta conculcata , 
feminae in ipso Templo constupratae ac spoliatae *). Paulus Welwa- 
rius, qui inter Ministros opulentior habebatur, acerrime exagitarunt, 
jam carbonibus, jam ‘glaciei superimponentes, donec mille quingentos 
florenos persolvisset, post aliquot tamen dies doloribus illis confectus 
exspiravit. Johannem Mosen Pastorem cum uxore captum crudelissi- 
mis ad mortem flammis ustularunt. Eodem mortis genere Laurentium 
Curtium simul cum conjuge virum sexagenario majorem interemerunt. 
Paulus Pssenitzka Bohdaloviae Pastor, prope septuagenarius ab impio 
milite ad genitalia suspensus et suppositis suismet accensisque libris, 
ustus, cum inter cruciatus misericordiam imploraret, a quodam ex isto- 
rum numero glande plumbea trajectus fuit, atque ita istius misericordia 
dolores et vitam finiit. Johannes Buflerus Vyprachticensis Pastor pro- 
ductus a militibus foras, alligatus fuit arbori ad quem illi collimando 
sclopeta explodebant, ita fortassis ne ferirent, tamen terroribus exani- 
matus tertio post die exspiravit. Cyprianus Peschinus vir insigni 
eruditione et authoritate apud Kutebergenses a militibus in captivitatem 
raptus, pretio quatuor millium florenorum redemptus fuit, tamen in 
exilio vitam finiit. Plura exempla qui legere cupit ibidem inveniet. Anno 
4624 ex universa Bohemia Ministri Evangelii proscripti sunt; qui statim 
obedire noluerunt, aut non potuerunt, rapti sunt in carceres: in locum 
vero discedentium Ecclesiis obtrusi Jesuitae et Monachi. 

§ VI. Magnatibus spes veniae facta, si positis armis quieti in Regno 
manerent et cum Ferdinando sentirent. Spe tamen delusi plures quam 
quinquaginta in captivitatem adserti, viri pietate, prudentia, animi 
robore, experientia, prae caeteris insignes, qui juventutis annos bonis 
artibus, armis, peregrinationibus, Legationibus, Ecclesiae, Reipublicae, 
Bellique muniis transmiserant. Qui dum vexarentur nihil aliud respon- 
debant: Libertatis nos et Religionis amor stringere coegit. 
gladium. Quia vero Deus Caesaris praevalere voluit gla- 
dium et nos in vestras tradere manus, fiat voluntas 
Domini?). Quanto gaudio exultabant et quas habebant consolationes 
hi Proceres, cum suo sanguine Doctrinam Christi sanguine fundatam 
signarent, nemo sine lacrumis sonantissima ultima eorum verba legerit *), 
Possessiones Procerum e vita sublatorum et eorum, qui Regno profugi 
vitam conservarant, Italis, Hispanis, Germanis ét qui possessionis suae 
permutatione fortunam auspicabantur, sunt collatae, atque ita Regnum 
Bohemiae modo vario est desolatum. Completumque quod Ferdinandus 


1) Hist. Perse. Bohem. Cap. LIX pag. 241. 
*) Conf. Il. cc. Cap. LXK—LXXXVII, == 

respondere solebat Cardinali Cleselio Episcopo Wiennensi, mitius cum 
Bohemis agendum suadenti: Malo Regnum desolatum, quam 
damnatum 1), Cardinalis quoque pro consilio mitiori luit poenam, 
delatus enim, ac si cum Bohemis sentiret, aliquot annorum expertus 
est captivitatem. 

§ VIII. Cum Ministri et scholarum Magistri e Regno essent proscripti, 
Wiennam abiit Carolus Baro a Zerotin, qui in fidelitate Ferdinandi semper 
perduraverat querelas depositurus cur eadem poena cum inobedientibus 
puniretur, responsum a Consiliariis Caesaris: Male ita Reforma- 
tionis negotium intelligi, quasi poenae irrogandae causa 
instituatur, quum potius sit pars paternae curae, quam 
Caesar pro salute Regnorum et provinciarum suarum 
gerat. Exhorruit ad haec Baro tenebris olim pressas machinationes 
tam aperte nunc prodi. Sed eorum responsioni non aequiescens cum ipso 
Caesare expostulavit. Caesar nihil sibi aliud per conscientiam 
licere, dixit; ad quem Zerotinius: Se conscientia aeque obli- 
gari Deo, rogare proinde, ne gravatam eam Caesar cupiat. 
Non gravare se eam, excepit, sed Praedicantes ferre non 
posse. Tum Baro: Se sacro Dei cultu carere non posse, neque 
hune absque Ministris verbi peragi. Hac protestatione facta 
discessit et Ministrum in Aula sua intertenuit 2), Anno tandem 1624 
mense Julio sequentes in Regno sunt publicati Articuli: 

4. Quicunque cum Caesarea Majestate in religione consentire abnuunt, 
iis omnibus omni negotiatione et opificiis interdicatur. 

2. Quicunque domi suae clandestinam Praedicationem, Baptismum 
vel Copulationem permiserit, centum Thaleris luat, aut si id nequeat, 
carcerem sex mensium ferat. Qui vero Praedicatorem domi suae fovere 
deprehensus fuerit, bonorum et capitis damnas esto. 

3. Pastor loci ordinarius Catholicus neminem non Catholicum mor- 
tuum ad sepulturam ceremoniis comitetur, sepulturae tamen pretium 
eidem persolvatur. 

4, Diebus Catholicis festis, si quis operas serviles exercuerit, incar- 
ceretur, nec dimittatur nisi exsolutis decem florenis. 

5. Si quis Missae tempore in caupona fuerit deprehensus, decem 
florenos pendat, caupo ipse duplum. 

6. Quicunque sacerdotem Catholicum ejusve concionem, verba, gestus 
eoque modo Catholica sacra irriserit, proscribatur, bona vero ejus con- 
fiscentur. 

7. Si quis absque Archiepiscopi indultu diebus vetitis carne vescatur, 
decem florenos dependat. 


1) Il. ec. pag. 152. Caroli Memorabil. Eccles. ad 
*) Laeti in Compendio Historiae pag. 529. Histor, Pers. Boh. pag. 295. 

8. Quoties aliquis Pater familias diebus Dominicis et festis Missae 
non interfuerit, toties pendat quatuor libras cerae opulentior, tenuior 
vero censu duas. 

9. Juventus per omnes urbes, oppida, vicos consignetur, qui filios 
in Scholis non Catholicis habent ad omnium Sanctorum diem hos revo- 
cent sub poena ditioris cujusque 50 florenorum, pauperioris 25. 

40. Si quis clam in domibus juventutem instruit, ei auferantur 
omnia, ipse autem per Lictorem urbe ejiciatur. 

41. Testamenta nemini non Catholico condere liceat, si condiderit,— 
nullius valoris sunto. 

142. Nemo adolescentum, sive sint Parentum liberi, sive pupilli, 
ad ullas artes et opificia admittatur, nisi Catholicam perdidicisset Reli- 
gionem. r 

43. Si quis de Deo, Deipara Virgine, Sanctis, ritibus Ecclesiasticis , 
gloriosa item Austriaca domo, indecori aliquid fuerit locutus, aut decan- 
taverit, is absque omni gratia poenam luat. 

44. Quicquid ullus civium, in Catholicae Religionis ignominiam in 
domo sua, intus vel extra, pictum habet, id ut mox sub poena triginta 
florenorum deleri curet. Similiter quicquid portis, Templis aliisve publicis | 
locis sculptum aut pictum, confringi, eradi, induci memoriamque Christi 
crucifixi aut aliud quid substitui faciant. 

45. Pauperes in xenodochiis, nisi ad Festum omnium Sanctorum, 
hoc ipso anno fuerint conversi, ejiciantur neque posthac nisi Catholici 
recipiantur. Clausula fuit: S. S. C. Mtis Domini omnium nostrum Cle- 
mentissimi immotae voluntati satisfiet &c 1). 


Carolus Princeps de Lichtenstein. 


Edictum promulgatum est, quo non Catholicae Catholicorum uxores 
exilio quoque mulctandae, nisi resipuissent, declarabantur. Sed cum 
plurimi e primoribus Regni officialibus uxores Evangelicas haberent, - 
neque iis carere vellent, Mandatum anno 1629 immutatum ita est, ut 
illae quidem ad Maritorum mortem tollerabuntur, sed post haereditate 
excludentur et in exilium mittentur. Interea vero a nuptialibus, aliisque 
convivialibus solemnitatibus abesse, aut certe infimum post Catholicas 
occupare locum ad terrorem incutiendum jussae sunt). i 

§ IX. Talis erat facies Ecclesiae in Bohemia sub Regimine Ferdinandi 
Regis, Praeter eos qui crudeli morte sublati sunt, aut in Regno latita- 
bant, qui in Religione constantes erant anno 1630 numerati sunt in 
exilio plures duodecim millibus, qui in Angliam, Belgium et Hungariam, 


‘) Hist. Persecut. Bohem. pag. 315, 
*) Ibidem pag. 306, 


. Lip. mi. cap. 2. § 40. 44. — G. RaKOTzZI RELIGIONIS DEFENSOR. 49 


praecipue ad ditiones Familiae Rakotzi se receperunt. In exilio inventae 
sunt tunc Baronum et Magnatum familiae 185, Ministri 100, ex ima 
plebe innumeri?). Tunc facta est in Bohemia ingens Familiarum et Reli- 
gionis immutatio inductione novarum Familiarum per antiquarum ever- 
sionem. Conabantur equidem statum Bohemiae post aliquot annos Sueci 
et alii Protestantes eam armis occupantes restituere; at sublatis prae- 
cipuis familiis, quarum loca aliae occuparant, et juventute a lacte materno 
abstracta, inque Religione Romana educata, fieri minime potuit. Scholas 
enim omnes occuparant Monachi Jesuitae et qui ex eorum scholis pro- 
dierant. Talis quoque sors Ecclesias Hungaricas tune mansisset, ni Mundi 
Gubernator Daciae Principem ad sustinendum Religionis statum e machina 
quasi produxisset. Qui tamen mortalitatis legem implevit die XXV No- 
vembris anno 1629, Regiminis XVII, aetatis suae XLIX, gloriosam et 
dulcem Posteris relinquens memoriam. 

§ X. Senserunt excessum e vita tanti Principis Protestantes. Ferdi- 
nandus enim Rex Hungariae nihil eorum praetermisit, quae ad oppres- 
sionem faceret Reformatae Religionis. Jesuitae Romanae Ecclesiae pro- 
machi in Regno collocati; Episcopis in Ditionibus pro lubitu agendi 
potestas permissa. Proceres quocunque modo ad suam Romanam Reli- 

ionem pertrahere conatus est, in quo negotio praecipue usus ministerio 
ee in specie vero alacritate et ingenio Petri Pazmanni; qui 
praemium tandem accepit laborum Archiepiscopen Strigoniensem; quem 
Urbano Pontifici ad eam commendaverat dignitatem promovendum *) anno 
4629. Templa Protestantium rursum occupabantur, Ministri Ecclesiis 
ejiciebantur, libertas exercitii Religionis sufflaminabatur, in quibusdam 
vero locis aere redimebatur. Episcopus Vaciensis Paulus Almasi circum- 
jacentes eousque vexavit Kcclesias Reformatas, donec aliquot florenorum 
centuriis a Purpurato Budensi Protectionales procurarent pro Monachis 
in ditione mendicantibus *). 

§ XI. Georgius Rdkotzi Religionis defensor. — Transylvaniae Prin- 
ceps Georgius Rakdtzi Gentis suae et libertatis in Religione oppressione 
affectus, cum medelam speraret morborum nullam, ferro instantiam 
promovere statuit, instigatus etiam ad hoc audendum et exsequendum 
a Rege Sweciae anno 1632, qui dum sublatam in Imperio Protestantium 
libertatem videret, eam, bello Ferdinandum adortus, restituere cona- 
batur. At Princeps Rakétzius a turbis domesticis revocatus Pacem cum 
Ferdinando fecit, ita tamen ut se articulis ante coronationem suam 
acceptatis et juratis conformaret. Articulus talis est: ,In negotio 
Religionis ut art. 4 anni 1608 ante coronationem editus, 


') Laeti Compendio Hist. pag. 530. 
*) Belius in Notitia Hung. pag. 509, 
5) Historia Reform, pag. 364. 

et conditio sexta in suo vigore maneat, statutum est” }). 

Articulus mansit in vigore, quousque turbis metuque exsoluti sunt 
Ecclesiae oppressores, non amplius. Turbabat enim non solum clerus, 
verum etiam Regni Palatinus Nicolaus Eszterhazi, qui in aliis etsi 
lites cum Pazmanno haberet, in Religione Protestantium opprimenda 
eadem sentiebat. Parentibus hic natus Reformatis, Romana in juventute 
amplexus erat sacra, ut compendiosius ad honorum emergere posset 
fastigia, evasit maximus Protestantium in Religionis libertate oppressor. 
Comes Adamus Battyani anno 1634 a Reformatis ad Catholicos desciscens 
Transdanubianas Ecclesias earum partium Generalis existens infense 
vexabat, Ministros Evangelii omnes ditioni suae subjectos exulare jussit *) 
idque dicebat se facere ad honorem B. Virginis et Ecclesiae emolu- 
mentum. Soproniensibus gravis pecuniae summa imperata et extorta, 
Templum addictis Augustanae Confessioni abjudicatum eo argumento, 
quod olim Catholici aedificassent%). Simili fato anno 1635 cisDanubianae 
urgebantur Ecclesiae; Joannes enim Homonnai Cassoviensis Generalis, 
cujus pariter Majores erant Reformati, in illis oris Templa Reforma- 
torum occupabat*). Posonienses Lutherani, ne templum perficere possent 
prohibiti, quod jam diu magnis sumptibus aedificabant et proximi ad 
absolvendum erant. 2 

§ XII. Ferdinandus Secundus Imperator idemque Rex Hungariae anno 
41637 exspiravit, quem brevi secutus est Petrus Pazman, Archiepiscopus, 
at vero calamitates Ecclesiarum Helveticae et Augustanae Confessioni 
addictarum minime exspirarunt, sed transierunt etiam ad tempora Fer- 
dinandi Tertii Hungariae Regis, qui in Regem erat electus adhuc anno 
1625, postquam more jam recepto Hungaros in libertate et libero 
Religionis exercitio conservaturum promisisset. In initio Regiminis anno 
1638 urgebant Protestantes in Comitiis, ut Articulos de Religione conditos 
confirmaret, quibus se acerrime opponebant Romano Catholici, Diplomati 
tamen inseruit in haec verba; 

»@uod universas et singulas Regni libertates, immunitates, Privi- 
legia, statuta, jura et consuetudines, simul et conclusionem 
Tractatus Wiennensis, omnesque articulos in eodem comprehensos, ita 
et reliquos ante et post coronationem Matthiae Secundi felicis reminis- 
centiae in annis 1608, 1609, item modernae Imperatoriae ac Regiae Ma- 
jestatis anno 1622 editos et in praesenti 1625 ac in futurum edendos, 
in omnibus suis Punctis, clausulis et articulis sua Serenitas firmiter et 
sancte observabit per aliosque omnes inviolabiliter observari faciet. 


1) Art. XXIX an. 1635. 

*) Hist. Reform. pag. 378. : 

8) Caroli Memorabil. pag. 853. _— 
“) Hist. Reform. pag, 383. = 

Quod religionis negotium inter universos status et ordines Regni, 
in suis ac Fisci Bonis, item in confiniis quoque Regni Hungariae propter 
Regni tranquilliorem permansionem, juxta constitutiones Wiennenses et 
articulos ante coronationem editos, maneat liberum, illaesum et illibatum, 
ita videlicet ut Religionis exercitium tam Baronibus, Magnatibus et 
Nobilibus, quam liberis etiam civitatibus, universisque statibus et ordi- 
nibus Regni, in suis ac Fisci Bonis, item in confiniis Regni Hungariae , 
nec non oppidis et villis, illud sponte et libere acceptare volentibus, 
ubique liberum relinquatur, nec quisquam, cujuscunque status et 
conditionis existens, in libero ejusdem usu ac exercitio Religionis a 
Majestate sua Regia, et aliis quibusvis Dominis terrestribus quovis modo 
aut quovis sub praetextu turbetur aut impediatur’’!), 

§ XIII. Non attentis Regiis hisce et juratis promissis clerus cum 
Proceribus quibusdam Catholicis, quos ille in suas pertraxerat partes, 
non ita multo post admodum graves Reformatae Religioni excitavit 
persecutiones. Templa adimebantur aut occludebantur, Ministri in 
exilium ire jubebantur, silente ad haec Rege alioquin justissimo ac 
aequissimo 2). Cum Protestantes animadverterent nihil se instantiis suis 
promoturos, consultabant, quid tanto in discrimine agendum esset. Recur- 
rebant ad Transylvaniae Principem, qui apud Regem pro iis intercessit 
rogavitque ut promissis et jam pridem concessis libertatibus conservaret, 
Templa, quae ad trecenta numerabantur adempta, restitui mandaret, 
et unumquemque ex sacramento fidei, in sua conservaret libertate. 
Cum intercessio parvi aestimata, effectum nullum sortiretur, unde fructus 
aliquis sperari posset, confoederationem Rakdtzius cum Sveco tune in 
Imperio grassante iniit, apparatum bellicum derepente fecit et contracta 
LXX millium manu anno 1644 adversus Caesarem movet*), causas motus 
sui evulgavit: oppressam Hungariae libertatem: articulorum tempore 
coronationis neglectum: Protestantes opprimi et a muniis Regni civili- 
busque arceri; querelas eorum non exaudiri: Templa per Jesuitas occu- 
pari, qui in Regnum reducti, pacem turbant: Magnates Ministrosque ob 
respectum Religionis in exilium mitti: his accedit sui et Principissae 
dehonestatio per scriptum cujusdam in ditione suae Majestatis degentis, 
de quo quamvis iterato Regia Majestas requisita exstiterit, tamen satis- 
factio nulla secuta. 

§ XIV. G. Rdkéci paciscitur cum Ferd. — Exercitu suo in Hungariam 
progressus eam occupavit, imo penetravit in Silesiam et Moraviam. 
Caesar cum undique se pressum sentiret, ad Pacis conditiones descendit , 


1) Art. 4. Conditio I et VI an. 1638. 
*) Conf. Hist. Ref. 391. Nadanyi in Floro Hung. pag. 377 Hist. Diplom. pag. 41. 
3) Kazy Hist. Reg. Hung. Lib. V pag. 57 — 60. 

et omnia, quae Rudolphus in Pacificatione Wiennensi, aliique Reges ante 
eum concesserant, concessit Diplomateque sanxit; ubi appositum est 
etiam illud: Contradictionibus Dominorum Cleri, et aliorum 
quorumvis secularium Catholicorum non obstantibus, 
imo iisdem in perpetuum nullum vigorem habentibus 
acceptarunt, approbarunt et confirmarunt. Ita articulus 
quintus Decretis insertus Diploma Regium Pacificationis continens sonat: 
»Quandoquidem sua Majestas sacratissima pro paterna sua clementia 
nuper exortas in hoc Regno internas dissensiones placidis mediis com- 
ponere, ac cum Illustrissimo Principe Transylvaniae, Domino Georgio 
Rakotzi et sibi adhaerentibus, medio certorum commissariorum suorum 
sub certis conditionibus pacem facere, clementer dignata fuerit, Diploma- 
tique super eadem Pace emanato, ut status quoque et ordines Regni 
assensum suum praeberent, ab iisdem benigne postulaverit. lidem fideles 
status et ordines Regni suae Majestatis benignae requisitioni humilime 
annuentes, idem Diploma Majestatis suae sacratissimae, praesentibus 
constitutionibus inserendo, contradictionibus Dominorum Cleri et aliorum 
quorumvis secularium Catholicorum non obstantibus, imo iisdem in per- 
petuum, nullum vigorem habentibus, acceptarunt, approbarunt et con- 
firmarunt: cujus quidem Diplomatis haec est series. 

Nos Ferdinandus III Dei Gratia electus Romanorum Imperator, 
semper Augustus ac Germaniae, Hungariae &c Rex &c &c. 

Memoriae commendamus tenore praesentium, significantes quibus expe- 
dit Universis: Quod cum superioribus proxime elapsis temporibus certi motus 
intestini et hostilitates in Regno nostro Hungariae exortae fuissent exin- 
deque Pax et Tranquillitas, Regnique quies perturbata exstitisset, Nos 
paterna et benigna affectione moti, ejusmodi suscitatos tumultus, ut 
Christiani sanguinis effusioni parceretur, sublatisque e Regno quibusvis 
dissidiis, indigenae quiete et tranquillitate perfruerentur, placidioribus — 
potius Transactionis mediis quam armorum vi sopitos et compositos 
cupientes ad postulata et praetensiones Illustrissimi Georgii Rakotzi 
Principis Transylvaniae quarundam partium Regni Hungariae Domini 
Siculorum Comitis ac eidem adhaerentium Hungarorum Nos clementer 
declaravimus, quarum etiam benignarum concessionum nostrarum series, 
quemadmodum tum in Tractatu Tyrnaviensi, quam etiam ultimate 
medio Ablegati ad praefatum Principem Transylvaniae Fidelis nostri 
Egregii Johannis Térés alias Camerae nostrae Hungariae Consiliarii con- 
ventum est, sequitur in hunc modum: 

Primo. Quantum ad negotium Religionis attinet articulo 1 anni 
4608 ante coronationem edito, et Diplomatum Regiorum conditione sexta, 
aliisque subsequentibus superinde Regni Statutis, in vigore relictis , diver- 
sisque hactenus impedimentis et interpraetationibus non obstantibus, 

declaratum et conclusum est, quod omnes Status, et ordines 
Regni, ipsaeque liberae civitates, nec non oppida Privi- 
legiata, et milites Hungarici in confiniis Regni, liberum 
habeant ubique suae Religionis exercitium, cum libero 
Templorum, campanarum et sepulturae usu, nec quisquam 
in libero suae Religionis exercitio, a quoquam, quovis 
modo, aut quovis sub praetextu turbetur et impediatur. 

Secundo de non impediendis seu turbandis Rusticis in sua con- 
fessione declaratum et conclusum est, ut illi quoque propter bonum 
Pacis et tranquillitatem Regni, sive sint confiniarii, sive oppidani sive 
villani in quorumcunque Dominorum terrestrium, et Fisci Bonis juxta 
vigorem praescripti articuli et conditionis in libero suae Religionis 
exercitio ac usu, modoque ut supra simili a sua Majestate Regia, vel 
ejusdem Ministris aut Dominis suis Terrestribus quovis modo aut quovis 
sub praetextu non turbentur aut impediantur, hactenus autem impediti, 
coacti et turbati, liberum Religionis ipsorum usum reassumere, exercere, 
et continuare permittantur neque ad alias, Religioni ipsorum contrarias, 
cerimonias peragendas compellantur. 

Tertio concordatum etiam est inter Nos, ut in posterum ab eorun- 
dem oppidanorum et villanorum Parochiis Ecclesiae Pastores sive. concio- 
natores, per quoscunque amoveri et exturbari neutiquam possint, qui 
autem hactenus amoti fuissent, liceat ipsos reducere, vel alios loco 
ipsorum substituere. 

Quarto. Quaestiones vero circa gravamina, negotium Religionis et 
occupationes Templorum concernentes, tam quae in anno 1638 suae 
Majestati exhibita sunt, quam post subsecuta in futura primitus cele- 
branda Regni diaeta propter Regni tranquilliorem permansionem unio- 
nemque animorum ut vel amicabili Dominorum Regnicolarum composi- 
tione sopiantur, vel auctoritate suae Majestatis finaliter complanentur 
cum satisficatione Evangelicorum. Ac pro quibus usus Templorum deter- 
minabitur, proventus Parochiarum quoque ad eosdem pertineant, nec 
ultra occupationes Templorum fiant. Ea autem Templa, quae hoc distur- 
biorum tempore violenter utrinque occupata fuerunt, statim post permuta- 
tionem Diplomatum praedictis Evangelicis restituantur, prouti etiam 
Catholicis. Gravamina autem futuris quoque temporibus in eodem negotio 
Religionis emergentia, tam Catholicorum, quam Evangelicae confessionis 
hominum, quam etiam alia gravamina Regnicolarum, tam Evangelicorum, 
quam Catholicorum, secundum septemdecim conditiones, sua Majestas 
singulis Diaetis plenarie complanabit, absque injuria Evangelicorum. 

Quinto. Accordatum quoque est ut sua Majestas contra transgres- 
sores statutorum etiam in negotio Religionis in futura Diaeta vel articulum 
VIII Decreti VI Uladislai Regis renovandum et observandum curabit, vel 

etiam condignam poenam, cum certo Executore statuere dignabitur. 

Sexto. Praemissa omnia pro uberiori declaratione statutorum tollen- 
disque ulterioribus Regnicolarum dissensionibus, ut in primitus celebranda 
Diaeta confirmentur publicisque Regni statutis inserantur conclusum est. 

Septimo. Caetera sub hac Pacificatione utrinque agitata et tractata, 
utpote sedis spiritualis status, Patrum Jesuitarum Personalis a Regno 
abstinentia; Decreti Andreae Secundi per Ludovicum primum facta con- 
firmatio de Arendationibus Decimarum articuli LXI anni 41548 reno- 
vatio et cum effectu. observatio, de non abalienationibus bonorum 
Aviticulorum per Ecclesiasticos sive seculares factis vel fiendis, de 
Personarum ad Diaetam convocari solitarum discretione atque vocum in 
eadem Diaeta collectione et suffragiorum examine; de Militis extranei 
juxta articulum XXIV anni 1625 e Regno eductione, similiter de non 
eductione Militum Hungarorum de confiniis Regni; de Distributionibus 
Honorum et officiorum Regni majorum vel minorum sine Religionis 
discretione; de Administratione Juris et communis justitiae nec non 
omnium Tractatuum ratione Hungariae cum Turcis vel aliis quibusvis 
Nationibus, per nativos Hungaros seculares institutione ac aliis etiam 
omnibus libertatem Patriae atque defensionem et conservationem Regni et 
Regnicolarum concernentibus negotiis, ut primis statim comitiis aliquid 
certi de iis statuatur vel jam statuta ibidem de facto effectuentur, simili 
modo conclusum est. 

Octavo. Eandem autem generalem Regni Diaetam, ut sua sacra- 
tissima Caesarea et Regia Majestas, intra spatium trimestre a die finiti 
praesentis Tractatus et commutandorum Diplomatum, sedatis tumultibus 
cum Principe Transylvaniae clementer promulgare et sine ulteriore dila- 
tione seu rejectione ita celebrari facere dignabitur , ut omnibus ad Diaetam 
Regni, juxta Articulum I An. 1608 post coronationem edictum, vocari 
solitis, tute ibidem comparendi et agendi potestas cum solita ab antiquo 
libertate Diaetae fiat. In qua etiam caeteri Articuli bonum Regni con- 
cernentes, hactenus non effectuati, juxta Articulum LXXII anni 1638 
realiter effectuentur et observentur. 

Nono. Amnistiam generalem omnibus et singulis Regnicolis sua 
Majestas sacratissima juxta formam Amnistiae prioris Pacificationis Wien- 
nensis concedere dignabitur, ita ut etiam bona universa et jura posses- 
sionaria sub his disturbiorum temporibus, per suam Majestatem vel 
Dominum Palatinum Regni, vel alios quibuscunque donata, collata et 
inscripta, vel quoscunque fideles suae Majestatis quovis modo occupata 
et adempta prioribus Possessoribus vel eorum Haeredibus, statim et 
de facto remittantur et restituantur. Similiter etiam ex parte Regnico- 
larum supplicantium reddantur, et super hujusmodi Amnistia peculiare 
Diploma sua Majestas sacratissima concedere dignabitur. 


$ 

Nos itaque praescriptas universas et singulas concessiones et arti- 
culos, ac omnia et singula in iis contenta prout iidem tractati et con- 
clusi sunt, atque hisce literis nostris de verbo ad verbum inserti, accep- 
tamus, approbamus et ratificamus, assecurantes praefatos Principem 
Transylvaniae eique adhaerentes ac etiam universos et singulos status et 
ordines inclyti Regni Nostri Hungariae in verbo nostro Regio et bona 
fide Christiana, quod eos omnes et singulos articulos, in omnibus eorum 
punctis et clausulis, tam Nos ipsi sancte et inviolabiliter observabimus, 
quam etiam per alios omnes subditos nostros, quorum interest vel inter- 
erit, cujuscunque status et conditionis sint observari faciemus. Ad quod 
observandum etiam successores nostros, legitimos scilicet Hungariae Reges, 
obligatos esse volumus. 

Harum nostrarum manus nostrae subscriptione roboratarum vigore et 
testimonio literarum mediante. Datum in Arce Nostra Lincensi Austriae 
superioris die XVI mensis Septembris anno Domini Millesimo sexcente- 
simo quadragesimo quinto, Regnorum Nostrorum Romani nono, Hun- 
gariae et reliquorum vigesimo, Bohemiae vero anno decimo octavo” ?). 

§ XV. In aliis quoque articulis negotia Religionis excussa sunt ac deter- 
minata, veluti Articulo Sexto specificantur Nonaginta Templa Protestan- 
tibus readjudicata et reddenda. Septimo adhibetur interpretatio ne filiales 
Keclesiae sub specificatis Templis subintelligantur, nisi expresso nomine 
designatae. Quod si vero Mater Ecclesia sit apud Catholicos, filialis apud 
Evangelicos et e converso Mater apud Evangelicos, filia apud Catholicos, 
una pars ab altera non molestetur et licitum sit Rusticis Evan- 
gelicis si voluerint Religionis ipsorum Ministrum eo indu- 
cere et intertenere, aut ad conciones audiendas alio ire. Articulus 
Octavus tractat de reassumptione exercitii Religionis Helveticae et 
Augustanae confessionis hominum in Civitate Szakolzensi commorantium: 
Fundi Templorum et Domorum Parochialium cum scholis Evangelicorum 
Tyrnaviensium, a censibus civilibus exemptione et opificibus Evangelicis, 
in Celvis constitutis. Nonus de structura Templorum et libero exercitio 
Religionis in confiniis Jaurinensi, Levensi, Tihaniensi, prout etiam oppidis 
Rey-Komdaromiensi et Holitziensi. Decimus de Templorum, Parochiarum 
et scholarum in iis locis, ubi Templa occupata et in gravaminibus speci- 
ficata pro Catholicis remansissent, aedificatione. Undecimus status 
Evangelicos Catholicis Plebanis solvere prohibet, et vice versa, Proventus 
vero Ecclesiae Ungvariensis a Ministro Reformato possidendos statuit. 
Duodecimus de Proventu stolari modum figit. Decimus Tertius de 
Templis in disturbio occupatis Possessoribus reddendis. Decimus quartus 
sexcentorum florenorum Hungaricalium mulctam irrogat iis, qui quovis 


') In Corpore Juris Hungarici art. V an. 1647, 


# 

modo interturbarent liberum Religionis exercitium. Decimus quintus 
Causas Matrimoniales Evangelicorum apud eorum Superintendentes tractari 
et decidi jubet. Decimus nonus jubet assignari Cassoviae locum 
Helveticae confessioni addictis pro Templo, Parochia et Schola prohibetque 
turbari in libero exercitio cultus. &c. Articulos istos cum caeteris Archi- 
episcopus reliquique Episcopi subscripserunt. ?) 

§ XVI. Pax Westphalica extenditur ad Transylvuanos. — Observandum 
hic nobis est articulos praememoratos tunc esse a statibus Hungariae in 
Diaeta compositos, cum Pacificatio Ferdinandum inter et Rakdétzium 
fieret eaque confirmaretur anno 1647, quae uno tantum Westphalicam 
Pacificationem praecessit anno, factam 1648, cui Paci innititur Pax 
Germaniae, ita ut qui eam turbaret Imperii Pacem violaret. Observantur 
igitur ejus articuli in Imperio aeque a Romano Catholicis et Protestanti- 
bus. Pax illa Westphalica aut Osnabrugensis dicta aeque extenditur ad 
Transylvaniam, quam ad alia Regna ibi enumerata. Quod patet 4. Quia 
dum Sveco se adjunxit Transylvaniae Princeps alterum confoederationis 
Punctum illud erat: Etsi Princeps Pacem iniverit cum Impe- 
ratore, tamen amicitia cum Gallo et Sveco sarta tectaque 
sit, et quando in Imperio Pacificatio Universalis erit, Tran- 
sylvania quoque in ea complectatur’). 

2. Quia Transylvania secundum hance conditionem nomine tenus in- 
strumento Pacis Osnabrugensis tam a parte Sveci et Galli, quam a parte 
Imperatoris inserta est, prouti in ipso Instrumento videre est*). Unde 
consequitur: Prouti in Imperio licitum non est Religionem persequi et 
in illis locis quae ibi complectuntur, similiter non licet in Transylvania, 
non tantum ex articulis et conditionibus in Hungaria conclusis, sed 
tenore etiam Pacis Westphalicae Sponsoresque ejus Pacis tenerentur 
Transylvanos manutenere. 

Pacificatione cum Ferdinando Princeps Transylvaniae rursum rem — 
Hungarorum restituit in Hungaria collapsam. Templa sunt reddita, etsi 
non omnia, tamen ex parte, liberum Religionis exercitium restitutum. 
Fundamentum positum est tale Helveticae et Augustanae Confessioni 
addictis, quo majus solidiusque humanum ingenium excogitare non 
potest, per omnes circumstantias requisitas confirmatum; cui tuto pote- 
rant inniti in quacunque Gente, quod duraturum esset, nec convelleretur. 
At exspirante anno 1648 Principe Rakétzio magna ex parte Pacis quoque 
conditiones exspirarunt. 


*) Vide Clausulam Articulorum an. 1647, 

*) Ex MSS. Joannis Principis Kemény, qui rebus gestis interfuit. ’ 

*) Confer Instrumentum Pacis Westph. Articul. VII et XVII pag. 84 et 128 apud 
Adolphum Brachelium in Historia sui temporis, 

§ XVII. Laniena Protestantibus illata in Hibernia. — Hac aetate, 
anno videlicet 1644 contigit horrenda illa laniena in Hibernia Protes- 
tantibus illata a sectatoribus Romanae Ecclesiae, tanta quidem crudeli- 
tate, cui parem ne quidem Neronianis temporibus accidisse legimus. 
Spectandam eam praebebo verbis Hejdeggeri ex authenticis documentis 
fide, ut solet, incorrupta describentis qui ita refert: 

yAnno 41644 Hiberni Papistae horribili laniena in Protestantes tota 
insula saevierunt. Paucorum mensium intervallo plusquaam ducenta 
hominum millia et in sola Ultonia, quarta et minus culta Hiberniae 
parte, centum quinquaginta quatuor millia, sex intra menses 
rabies illa absumpsit, ut nihil tormentorum et mortium reperiri potue- 
rit, quod non furiales illae bestiae commiserint, solo Religionis odio, et 
quod Papae gratum se officium internecione Protestantium praestituros , 
vitamque aeternam absque Purgatorii flammis consecuturos, Monachorum 
sanguinolentorum persuasione inducti, crederent, rudibus omnis et fidei 
et humanitatis facile ad omne nefas propulsis. Ipsi certe Monachi et 
sacerdotes accuratum Catalogum lanienae, Phelimo Oneal Ecclesiae Ca- 
tholicae archistratego patratae authenticamque adeo publicorum actorum 
consignationem ediderunt. 

Ibi videbis innumerabilem Christianorum multitudinem, postquam 
omnibus ad cutim usque exuti et spoliati fuissent bonis, trucidatam , 
plerosque ferro, multos suspendio, submersione, vivicomburio, in Templis, 
_aedibus aliisque locis, plurimos spirantes adhuc terra defossos, aliquos 
a canibus dilaniatos ac discerptos, lapidibus obrutos, alios ferventibus 
ahenis mersos, nonnullos carbonibus tostos, intestina per posticum ex- 
tracta, dissectos ventres, evoluta viscera, confracta funibus intortis crania, 
dorsum, brachia, crura, femora comminuta vel abscissa, alios toto cor- 
pore cruentatos, cum nil nisi vulnus essent, in suo sanguine et frigore 
enectos, suspensos capilitio, impuberes secus parentum immolata cada- 
vera, fletu, fame, inopia extinctos, multis ex innocuo illo sexu jam 
intermortua matrum ubera, morsu potius quam lactendo appetentibus. 
Nulla in Tigribus illis non Hircanis, sed Hibernis erga miserimos com- 
miseratio, sed immissi porci, canes aliaque canibalibus Hibernis mitiora 
animalia tandem deglutientes, quod restabat carnium, finem tantis 
miseriis imposuerunt. Ita occisi, ita sepulti sunt. 

Multi ita ruptis omnibus artubus, ut loco sese movere non possent, 
cum herbarum circumcirca pastu, bruto cibo vitam in triduum mise- 
rime traxissent, ab Hibernis spectatum et insultatum venientibus, cum 
mortem beneficii loco precarentur, nec impetrarunt omnes, in locum her- 
bidum alium, ut diutius inter acerima tormenta precarium spiritum 
traherent, ac oculos immanium belluarum gratissimo spectaculo, aures 
horrendis clamoribus satiarent, delati sunt. Mancipia in Dominos omni 

telorum et contumeliarum genere saevierunt. Misellae mulieres depen- 
dentibus de cervice aut cingulo liberis et ad majorem ignominiam cani- 
bus simul ac felibus appensis laqueo suffocatae sunt. Multi puteis 
subtus glaciem actis submersi, alii mucronibus in mare et flumina pro- 
trusi, ac si qui ad littus aut ripam enatarent, eliso cerebro aut contis 
affixi denuo aquis immersi sunt. 

Aedium, Castellorum et Templorum ruinae, caesorum insepultis 
cadaveribus stipatae, cum paucos terra tegeret, multi sub stillicidiis in 
fossis, hine inde in plateis computrescerent. Innoxia aetas dissectis 
carnibus, unco velut in macello agnina suspensi sunt. Miser nonnemo 
nudo corpore asseri impositus ab Hibernis ad singulos haustus, singulis 
vulneribus sed non penitus in mortem adactis, ita passim diffisus ut 
continuum vulnus videretur. Quem deinde, in fimetum projectum, dolor, 
fames et injuria aeris extinxit, prohibitis omnibus, ne miserias tantas 
levare ullo modo ausint. Alius adacto per posteriora palo, ut altius infi- 
geretur velut per ludibrium circumscarificatus, donec inter atroces con- 
vulsiones, plaudentibus hostibus, animam Redemptori suo sancta victima 
redderet. Pueri Parentum Catholicorum charitatem aemulati, denso ag- 
mine in agros egressi, ubi in caesum Protestantem (qualis passim totis 
Sparsi sunt campis) inciderunt, ejus pudenda virgis lorisque tam diu 
flagellarunt, donec ruptis nervis et carne dispersa membrum a reliquo 
corpore dissolveretur, quod ipsi arreptum festo clamore parentibus gra- 
tissimum munus obtulerunt. Si femina caesa prono in terram ventre 
jacuisset, eam in dorsum resupinatam, omnibus membris, iis maxime 
quae natura occulta esse voluit, taxarunt. 

Conclusi arctissima intra aedes et Templa custodia, illis repente suc- 
censis lamentabiliter conflagrarunt. In ipso Templo Pater filiusque in 
partes secti, eorumque segmina matris extremum sacrae capiti impacta 
sunt. Nobiles virgines totam noctem capillitio de arbore suspensae, cum 
orta luce aliquid in illis vitae residuum deprehenderetur, protinus ob- 
truncatae sunt. Tres orphani, quorum parentes a latronibus illis caesi 
erant, cum nudi et frigore poene enecti in fornacem se abdidissent, 
ignibus immissis immisericorditer combusti sunt. Uxor gravida cum libe- 
ris vitae consultura, cum terror foetum ante tempus excussisset, illo a 
latronum canibus devorato, ipsa cum caeteris obtruncata fuit. Multae 
nobiles dissectae, foetus utero excussi et ipsae visceribus apertis horren- 
dum suspensae. Infantes hastis praefixi rebellium, praeda ea gloriantium. 
Duae filiae toto corpore nudae, metu mortis, decrepitum parentem 
lacertis suis in paludem trahere adactae, ubi et ipsae submersae perie- 
runt. Uxor jugulare maritum, filius matrem coacti, ipsos velut ultimam 
victimam latrones mactarunt. = 

Equorum caudis alii alligati, tractati, excarnificati, fame enecti, mille 

tormentis excruciati sunt. Quibus corpus hebetius et obesum eviscerati 
sunt, ut ex eorum pinguedine lychni efficerentur. Vir pius et zelo Dei 
flagrans, terra solo capite prominente defossus atque ita relictus, donec 
corvi et vultures oculos vivo eruerent, ferae bestiae reliquum abligurirent. 
Plurimi spirantes subtus terram defossi, quos inter unus cratibus et saxis 
depressus, cum diu lamentabiliter frustra inclamaret, nec uxor pedibus capta 
eum eruere posset, faciem aegre nudavit, et ut finem immensis doloribus 
imponeret, strophiolo spiritum ei interclusit. Multorum plantae ad lentum 
ignem tostae, alii securibus dissecti, funibus sursum deorsum per aquas 
raptati, nonnulli semineces relicti vel ferro clausi, donec membris putres- 
centibus animam exhalarent; et infinita tormina ad pecuniam prodendam, 
quam, omnibus jam ante spoliati nullam habebant, excogitata. Ossa et 
cadavera dudum in Domino defunctorum tumulis eruta, projecta vilissimis 
locis per fimeta, aggeres, fruticeta, campos sparsa et dissecta sunt. 
Haec omnia pluraque etiam, uti certis documentis ab ipsis etiam hosti- 
bus infandorum facinorum authoribus suppeditatis constat, a Catholicis 
videlicet patrata, tam profecto dira sunt, ut ab orci emissariis extremae 
nequitiae daemonibus diriora patrari non potuisse, ambiguum neutiquam 
-habeatur. Hactenus Heideggerus!). Sed diu Hibernorum Protestantium 
miserias contemplati sumus, e diverticulo redeamus ad res Hungaricas. 

§ XVIII Elapsis duobus post Pacificationem Ferdinandi cum Rakétzio 
annis, omnes articuli in negotio Religionis anno 1649 in comitiis sunt 
confirmati in hunc finem, ut pax Regni et tranquillitas conservaretur *), 
Destinaverat Imperator Imperio Ferdinandum IV, Primogenitum Leopol- 
dum vero infulae honoribus, at Ferdinando IV morbillis, fatali Austria- 
cis morbo extincto, Leopoldus in spem educabatur Regnorum ®) successu- 
rus Genitori. Anno tandem 1655 electus in Regem Hungariae et coronatus , 
qua occasione Pacificationes antecedaneas, Articulos, conditiones, Pacta 
Regni Religionisque libertatem concernentia, tam Ferdinandus ipse con- 
firmavit*) quam vero Leopoldus Diplomate suo sanxit®) anno 1659 in 
exordio Regiminis Regni Decretis inserto. Ubi prima et sexta conditiones 
quae huc faciunt ita se habent: 

4. Quod universas et singulas Regni libertates, immunitates, Privi- 
legia, statuta, Jura et Consuetudines, simul et Conclusionem Tractatus 
Wiennensis omnesque articulos in eodem comprehensos et reliquos ante 
et post coronationem Matthiae Secundi felicis reminiscentiae in annis 


) 


1) Historia Papatus § CLI pag. 388. 

) Art. X, XI, XII an. 1649. 

8) Wagner in Historia Leopoldi Lib. I pag. 6. 7. 
4) Artic. XVIII an. 1655. 

5) Art. I. an. 1659, 

millesimo sexcentesimo octavo, millesimo sexcentesimo nono. Item prae- 
defuncti beatissimae reminiscentiae Domini Ferdinandi Secundi, millesimo 
sexcentesimo vigesimo secundo, millesimo sexcentesimo vigesimo quinto et 
aliis etiam annis editos, nec non modernae etiam Imperatoriae Regiaeque 
Majestatis conclusionem novissimi Tractatus et Pacificationis Lintzensis , 
omnesque articulos ibidem specificatos, simul et Constitutiones Regni, 
annorum millesimi sexcentesimi quadragesimi septimi, et millesimi sexcen- 
tesimi quadragesimi noni, atque etiam praesentis, millesimi sexcentesimi 
quinquagesimi quinti; in omnibus suis punctis, clausulis et articulis sua 
serenitas firmiter et sancte observabit per aliosque omnes inviolabiliter 
observari faciet. 

VI. Conditio. Quod Religionis negotium inter universos status et 
ordines Regni in suis ac Fisci bonis, item in confiniis quoque Regni 
Hungariae, Militibus Hungaris, propter Regni tranquilliorem permansio- 
nem, juxta constitutiones Wiennenses et articulos ante coronationem 
editos, maneat liberum, illaesum et illibatum, ita videlicet ut Religionis 
exercitium, tam Baronibus, Magnatibus et Nobilibus, quam liberis etiam 
Civitatibus, universisque statibus et ordinibus Regni in suis ae Fisci 
Bonis, item in Confiniis Regni Hungariae, nec non oppidis et villis, 
illud sponte et libere acceptare volentibus, ubique relinquatur nec quis- 
quam cujuscunque status et conditionis existens, in libero ejusdem 
usu ac exercitio Religionis a Majestate sua Regia et aliis quibusvis 
Dominis Terrestribus, quovis modo, aut quovis sub praetextu turbetur 
aut impediatur. 

§ XIX. Coronatus erat Leopoldus in Hungariae Regem anno 1655 
quo accidit horrenda Reformatorum in Pedemontio persecutio, ad quam 
propius contemplandam e via tantisper divertemus. Ne vero quicquam 
invidiose confinxisse arguamur, dabimus verbis Heideggeri; qui ea aetate 
vivens sic descripsit: ,Vix admotus est gubernaculis Alexander cum 
honori ejus in Pedemontio per immissos Emissarios igneos illos tur- 
barum incentores nigris hostiis, humanis caesorum lamentabiliter victi- 
mis litatum est. Priusquam autem tragicum sane et miseriis plenum 
drama prosequimur, paulo altius rem repetere juvabit. In tribus Pede- 
montii vallibus, Lucerna, Perosa et S. Martino, inde a quingentis annis 
Evangelici Waldensium nomine Romana Ecclesia deserta segreges coetus 
fecerant. Cruentissimam omnium adversus illos persecutionem Innocen- 
tius VIII A. MCCCCLXXXVII instituit, misso Legato suo Alberto de 
Capitaneis, delere et exscindere eos omni tormentorum genere connixus. 
Sed Waldenses, captis pro justa sui adversus latrones defensione armis, 
libertatem a Philippo VII Duce Subaudiae, postquam falsas et ineptas 
Monachorum jactantium inter alia, liberos Waldensium monstrosa 
esse forma uno in fronte oculo, et quaterna nigrorum dentium 

serie aspectu formidabiles, calumnias abunde is perspexit, im- 
petrarunt. Mox A. MDXXXIV denuo eorum evoiedguay Carolus et postea 
Philibertus Emmanuel moliti sunt, adversus quos natura locorum et an- 
gustiis Alpium, animo invicto fortissime sese defendentes vim vi repu- 
lerunt, donec A. MDLXI nova illis Pax et libertas concessa est. Quae 
cum A. MDLXV denuo infringi coepisset, Protestantes Germaniae Prin- 
cipes eorum causam suscipere coeperunt. Et Elector quidem Palatinus 
Fridericus III Pius, misso ad Ducem Subaudiae Legato, insignem ad 
illum Epistolam scripsit, qua ostendit, Crudelitatem Papae Ro- 
mani erga fideles et Reformatos, Principi Christiano et 
justo haudquaquam tolerandam, neque combustiones et 
martyria, legitima esse propagandae religionis media. 
Quin cogitet Dux, sibi aliquando coram terribili tribunali 
Dei comparendun, et effusi sanguinis rationem reddendam 
esse. Abusus et errores Ecclesiae Romanae tam tetros et 
abominabiles esse, ut justam causam omnes qui salvari 
cupiunt habeant eos fugiendi et quicunque eos propterea 
occidunt et persequuntur, hostes esse ipsius Dei aeter- 
naeque damnationis reos. Sed surdo Adversariorum criminationibus 
plane circumvento fabulam. Neque a Papistis quis impetrari ulla potuit, 
donee A. MDLXXX Carolus Emmanuel denuo iis pacem concessit. Neque 
tamen ita stabilis illa fuit, quin subinde atrocior persecutio recrudesceret, 
anno imprimis seculi hujus vicesimo secundo, tricesimo secundo, quin- 
quagesimo et cruentissime omnium quinquagesimo quinto, quando 
Andreas Gastaldus, qui se Catholicae Religionis adversus Refor- 
matos Conservatorem Generalem ferebat, nomine ducis Subaudiae 
media hyeme, cum omnia gelu nivibusque riguissent, Reformatos Lucerna, 
Lucernella, s Giovanni, La Torre, Pubbiana et Fenile, Campiglione, 
Bricheras et s Secondo (haec enim loca diu jam illi insederant) peremp- 
torio decreto intra triduum sub poena mortis et confiscationis bonorum 
omnium nisi intra viginti dies papistae fierent, migrare jussit. Migrarunt 
cum uxoribus et liberis, decrepitis et aegrotis, mancis mutilisque, per 
aspera rupium, nivibus et glacie candidarum, ventis pluviisque insuper 
saevientibus et mox in migrantium deserta habitacula ingressi latrones 
furesque grassati, cuncta diripuerunt, diruerunt, arbores frugiferas suc- 
ciderunt, et in horridam vastamque solitudinem omnia redegerunt. Ex- 
pulsi contra Gastaldum apud Ducem supplices questi, nequicquam resti- 
tutionem in integrum precati sunt. Falsis enim criminibus per subornatos 
magis magisque oppressi et mox consilia de propaganda fide et 
extirpandis haereticis horribilia eventu ipso patefacta sunt. 

§ XX. Laniena in Pedemontio anno 1655. — Quippe nono post 
electionem Alexandri, decimo septimo scilicet Aprilis die A. MCLV exer- 

citus ingens ex toto Pedemontio junctis sex Legionibus Gallicis, Hiber- 
nisque conflatus in Valles Angrogniom, Villaro, Bobbio, aliaque a Re- 
formatis habitata loca, diro impetu penetrans, flammis ferroque omnia 
miscuit horribilemque lanienam, vanissimo rerum minus civiliter gesta- 
rum praetextu, patravit tanta crudelitate, ut Thessalonicensis illa a 
Thedosio patrata, si cum ea comparetur, ludus merus fuerit, quin a 
Diocletiani temporibus par a Christianis in Christianos commissa (si 
Hibernicam illam exceperis) nulla fuerit. Ex Samuele Morlando, qui 
Angliae Legatus aderat, paucis sic lanienam illam celeberrimus Hornius 
describit: Nunquam par crudelitas a Christianis in Christi- 
anos patrata legitur. Nam ut pauca tantum ex multis refe- 
ram, capita Barbetis (ita Reformatos in Pedemontio vocant) prae- 
cisa et ahenis cocta devorarunt. Feminis dissecti incurvis 
silicibus ventres umbilico tenus, aliis exsecta ubera, 
quae igne frixa devorarunt, naturalibus praecisis arden- 
tem candelam admoverunt, ungues candentibus forcipibus 
evulserunt, semimortua corpora caudis bestiarum alligata 
ad mortem per aspera raptarunt. Leve hoc videbatur, prae- 
cipitare ab altissimis rupibus, ubi saepe corpora semiviva 
arboribus implicata haeserunt, nullo ob inaccessa loco- 
rum auxilio, donec lenta morte, fame, vulneribus, frigore, 
animam inter mille tormenta exhalarent. Concisi in minu- 
tas particulas et per campos dispersa Absyrti instar mem- 
bra. Multis caro ossetenus excisa et pulmentorum instar 
contusa. Puellis adactae per naturalia collo tenus longae 
et acuminatae perticae, quas impius miles, ut vexilla 
solent, humeris sublata, spectaculo circumgestabat: 
Johannem Pelanchion Villariensem juvenem, crure funibus 
alligato, totum per plateas Lucernae asperimis constratas 
silicibus circumraptarunt, et si quando ingentibus 
doloribus victus, manus caputque elevare conaretur, 
saxis contusus fuit: tandem exsectis virilibus et in fauces 
intrusis spiritum ei intercluserunt amputatoque capite 
insepultum abjecerunt truncum ad ripam fluminis. Infan- 
tes ex cunis raptos manibus dilacerarunt, puellas vivas 
hastis alligatas ad ignem assarunt et excisis uberibus 
degustarunt. Alias manibus ad naturalia alligatis funibus 
suspenderunt pensiles immani et incredibili cruciatu. 
Aures, nares et alia corporis abscindere, ora pyrio pulvere 
implere, et eo incenso capita confringere, pudenda oribus 
intrudere, et vivos excoriare, pellem quadripartitam 
fenestris Lucernae praetendere, decollare, excerebrare, 

et cerebrum frixum devorare, corda pectoribus evellere, 
vivos comburere, concidere, suffocare aquis, faciem ex- 
scindere, id vero vulgare credebatur, sed hoc dignum tan- 
tum Catholicis, quod Garcyglianae in furnum Nabugodne- 
zaris instar igne flammantissimo candentem undecim 
Waldenses conjecerunt, adactis miseris ut unus alterum in 
ignem praecipitaret, donec ipsi latrones ultimum adjice- 
rent &c. Jacuit per omnes illas convalles, per aspera mon- 
tium rupiumque amfractus immensa strages, Alpinae 
rubuere nives. Plateae oppidorum et viae caesorum et 
insepultorum constratae membris: hic resectum caput, 
illic crura, alibi sparsa exta et semiputrida cadaveribus 
infecta flumina, ipseque aer et sol ad tantam immanitatem 
inhorruit, ac in authores iram Dei de caelo pronunciavit. 

§ XXI. Quae vero plus quam barbaricae et cyclopicae crudelitatis 
adversus miseros exercitae intima causa fuit? Rebellio, inquient illi. Qua 
porro rebellio isthaec sita fuit? Hac scilicet (neque aliam ipsimet crude- 
litatis architecti proferre possunt) quod antiquas sedes, quas jam ultra 
mille et centum annos coluerant, ob religionis Christianae ex verbo Dei 
scripto haustae adversus Pontificias corruptelas professionem liberam a 
Gastaldo vel Duce ipso a Romano Pontifice ejusque satellitibus seducto, 
deserere jussi, non prompte satis deseruerunt. Haec rebellio illa, haec 
irarum sontica causa fuit. Neve aliam quam Religionis causam actam 
putet quisquam; rapti sunt ad supplicia non alii, quam qui constanter 
in Religione avita perstiterunt. Caeteris vero, qui infirmitate carnis sub- 
acti Pontificia amplexi sacra sunt, immanis illa crudelitas pepercit. 

§ XXII. Oratio Legati Anglorum ad Ducem Subaudiae. — Accurrerunt 
primum ex Helvetia et Anglia Legati, pacem, si fieri posset, afflictis 
adeo rebus conciliaturi. Quos inter Samuel Morlandus ex Anglia Legatus 
in publica audientia, Regina et Duce coram, haec in verba libera satis 
sed necessitate extorta, os resolvit: 

Misericordiam hisce pauperissimis et ejectissimis sub- 
ditis impertiri dignemini rogo. Illis nimirum, qui radices 
alpium et valles quasdam in ditione vestra incolentes, 
Protestantium Religioni sua nomina dederunt. Audivit 
enim (quod nemo Celsitudinis vestrae Regalis voluntate 
factum esse dixerit) Olivarius Protector, miserrimos 
illos partim a vestris copiis crudeliter esse occisos, par- 
tim vi expulsos domoque patria exturbatos, adeoque sine 
lare, sine tecto, inopes omnique ope destitutos, per asper- 
rima loca atque inhospita montesque nivibus coopertos 
cum suis conjugibus ac liberis vagari. Quid enim per hosce 

dies, quod genus crudelitatis inausum illis militibus aut 
praeteritum fuit. Fumantia passim tecta et laceri artus 
et cruenta humus. Virgines post stupra differto lapillis ac 
ruderibus utero misere efflarunt animas. Centenarii non- 
nulli senes effoeta aetate ac morbo clinici in lectulis 
combusti. Infantum alii saxis allisi, alii jugulati, quorum 
cerebrum ab interfectoribus immanitate plus quam Cyclopica 
coctum ac devoratum. Quid plura? quanquam vel plurima 
hujusmodi commemorare possem, nisi horreret plane 
animus. Si reviviscant omnes omnium temporum Nerones 
(quod sine ulla Celsitudinis vestrae offensione dictum 
velim, quemadmodum et nulla ejus culpa quicquam factum 
esse credimus), puderet profecto eos, ut qui nihil nonmite 
ac humanum (ad haec facinora si spectes) excogitasse se 
reperirent. Interim exhorrescunt Angel mopsales 
obstupescunt! Ipsum coelum morientium clamoribus 
attonitum esse videtur, ipsaque terra, diffuso tot hominum 
innocuorum cruore erubescere. Noli, summe Deus, noli vin- 
dictam sumere, tantis sceleribus et parricidiis debitam. 
Tuus, Christe, sanguis eluat hune sanguinem. Quos aculeos 
oratio acris in animis Matris et Filii Ducis reliquerit, incertum. Una 
semper perpetuaque crudelitatis tantae excusatio erat: Paternam 
tantum et lenem castigationem de immorigeris et rebel- 
libus subditis sumptam fuisse.” Hactenus Heideggerus?). 

§ XXIII. Sed tempus ex Vallibus Pedemontinis in Hungariam redire , 
ubi anno 1657~Ferdinandus Tertius Rex et Imperator justus et aequi 
amans vivis exemptus est, cujus aetas nobilis et notabilis effecta est 
Pacificatione Westphalica, fores Jani post triginta et amplius annos 
clausae, et bellum Religionis bono satis eventu in Imperio terminatum 
est. Ortum erat illud imperante adhuc Ferdinando Secundo, totum 
deflagraverat Imperium et vicina Regna ferro, flammis et sanguine 
involuta diu exercuerat. Ferdinandus Tertius anno adhue 1648, cum 
Wiennae in maximo Urbis foro solidum e marmore colossum Virgini 
sine labe conceptae statueret, Beatam Virginem in peculiarem Dominam 
ac Austriae Patronam susceperat, cui se, liberos, populos, exercitus 
provinciasque confidit, donavit et consecravit: ad Ejusque festum diem 
VI Idus Decembris solenni ritu celebrandum Austriam voto obstrinxit 
Edictumque promulgari voluit, quo significaret, nemini in Academia 
Wiennensi honoris gradus et muneris capessendi facultatem patere, qui 


—— 

non antea sacramenti religione se obstringat et spondeat, ut habet for- 
mula: juxta summorum Pontificum Pauli V et Gregorii XV 
constitutiones publice ac privatim velle pie tenere et 
asserere: Beatissimam Virginem Mariam Dei Genitricem, 
absque originalis peccati macula conceptam esse, donec 
aliter a sede Apostolica definitum fuerit?). Exempto morta- 
libus Ferdinando successit filius Leopoldus Magnus, 

§ I. Unde est quod Articuli non observentur. — Illa jam sequuntur 
tempora, quibus Deus Ecclesiam Christi, per verbum vitae apud Hungaros 
collectam, in exploratorium et expurgatorium miseriarum ignem immisit, 
eumque sivit induere statum, quem nondum a prima Reformatione 
habuerat. Plurimi in negotio Religionis articuli erant in Diaetis conditi 
publicoque Regum Diplomate ita sanciti, ut ii valere manereque de- 
buissent etiam apud Gentiles vera Dei cognitione destitutos. Mirari 
certe subit et capi vix potest, quo fato fiat, quod Principes saepe 
clementissimi, aequanimitate et justitia inclyti, tantas tamque diras 
persecutiones in Protestantes permiserint. Est sane res, quae captum 
eorum, qui nonnullorum modos agendi secretos et arcana consilia et 
artificia ignorant, superat. Hungari sustinent hoc fieri per clerum, maxime 
per Patres Jesuitas Confessionarios, qui talem Principibus ac Regibus 
cum conscientiae obligatione imponunt incumbentiam, ac sequentis Dog- 
matis instillant principia, scilicet: 

Salutem et incrementum Ecclesiae Romanae per universum Mundum 
dilatandae, supremam esse Legem, cui reliqua onnia Jura subordinanda. 
Ecclesiam enim non esse propter populum, sed Mundum universum esse 
propter Ecclesiam sive potius propter Romam Mundi caput. Ecclesiam 
Catholicam a perpessis olim persecutionibus nunc securam non frustra 
dici florentem, nunc ergo triumpho isto a Deo concesso utendum, adeoque 
super Haereticis triumphandum. Et siquidem illi Doctrina et disputatio- 
nibus convinci non possint, exstirpandos aut, ut in sinum Ecclesiae 


1) Kazy Histor. Regn. Hung. Lib. VII, pag. 240, Caroli Memorabilia Ecclesiast. Tom. 

Sanctae Matris redeant, omni vi cogendos esse: in hune enim sensum 
illud Evangelii: Compellite intrare interpretandum esse. Regem vel 
Principem Catholicum filium Ecclesiae Matris degenerem esse, qui brachio 
seculari compulsionem illam violentam exercere eoque incrementum po- 
tentiae Romanae promovere haesitet et detrectet. 

Primam curam boni et pii Principis esse debere, ut Vicarii Christi 
sanctissimi sui Patris consilia et mandata exequatur in hune finem 
emanantia, illud officium Christiani Principis momentosissinum adeoque 
primum omnium quod agat esse, ut omnes suas cogitationes et consilia 
dirigat ad dilatationem Ecclesiae Matris etiam cum periculo propriae 
coronae, sceptri et provinciarum suarum, quippe quae ceu temporanea 
et caduca eum praecipue in finem a Deo Principi mutuo data et concessa 
ad tempus tantum sunt, ut his velut instrumentis et machinis incre- 
mentum Ecclesiae omnibus viribus adjuvet. Reges et Principes a Deo 
Ecclesiae Nutrices vocari, adeoque Haereticos nutrire vel tolerare officio 
veri Principis Catholici adversum et longe indignissimum esse. 


Si autem Princeps aliquis securitatem et libertatem Haereticis publica 


Pacificationis fide, vel etiam jure jurando promiserit, desuperque haesitet, 
an salva conscientia fidem publice datam et juratam fallere ac temerare 
liceat, et annon contra Jus Divinum et Gentium peccando famam apud 
universum orbem prostituturus sit, metuatque per violationem fidei datae 
etiam reciprocam subditorum etiam fidem labefactari, rebellionesque 
exoriri et belli periculo se suosque subditos involvi. Tune ad eximendos 
hos scrupulos praesto esse remedium dispensationis et benedictionis 
Papalis, neque enim frustra summo in terris Vicario Christi claves binas 
ab eodem concreditas, quarum altera ipsi solvere integrum sit omnia 
juris jurandi et promissorum sacra, quae in detrimentum Ecclesiae redun- 
dare summo illi rerum omnium et Jurium in terris arbitro Pontifici 
videri poterunt. Hac illum authoritate coelitus data pollere, ut a Jura- 
mentorum sacramento et servandae fidei datae vinculo et Principes et 
populum, pro mero suo semperque sanctissimo lubitu et arbitrio, ita 
plenarie absolvere et liberare possit, quasi nunquam praestita vel pro- 
missa fuissent, et hoc saluberrimo emplastro omnia conscientiae vulnera 
et stigmata animarum uno momento sanari. 

Jus Naturae et Gentium, caeterosque omnium Jurium humanorum, 
famae, honoris et existimationis respectus, tanquam nugas mundanas, 
merito supremae et aeternae Legi salutis et incrementi Ecclesiae ejusque 
dominatus ita subjacere illique postponendos esse, ut quicquid alias 
perjurium, homicidium, tyrannis, sacrilegium, violatio fidei publicae et 
quodcunque tandem aliud crimen esse videtur et a vulgo ita vocatur, in 
ordine ad supremam illam Legem de salute Ecclesiae ejusque dominatu 
promovendo, non modo pro crimine non habendum sit, sed potius vel 

maxime in meritum et bonum opus meritorium evadat, a sancta in terris 
Matre Ecclesia indulgentiis prolixissimis, et a Deo in altera vita aeternae 
gloriae uberrimo redhostimento in sublimiore gradu compensandum. 

_Idque ita est, ut quo quisque religiosior est, eo pronius conscientiae 
suae directionem Confessionariis et illis, ad quos hanc curam pertinere 
existimat, committere et ad ducendum, quo lubet, sese submittere, sub 
pio hoc ducty se maxime securum et hallucinari non posse confisum. 
Quod ubi animadverterint Clerici, mira regendi ambitione incertum, quo 
facto semper stimulati eo usque conscientiarum directionem extendere, 
ut Principibus persuadeant se in conscientia tutos esse non posse, nisi 
omnia sua, etiam arcaniora destinata, et Ministrorum secularium consilia 
cum ipsis communicent, ut illa ad principia sua suaeque societatis 
scopum tanquam ad lydium lapidem pietatis utpote omnis sapientiae 
regulae examinare, idque omnia, quae occurrunt suadere et disuadere 
possint, quo ipso summam in Principem potestatem consequi eique pro 
lubitu imperare, postquam Ministros intelligentiores variis suspicionibus 
onerare, et diffidentiam Principis erga illos miris infinitisque artibus 
excitare affabre sategerint '). 

§ Il. Hujusmodi sunt, quae Helveticae Augustanaeque Confessioni 
in Hungaria addicti, longa rerum experientia edocti, ad excusandum Reges 
suos super injuriis, quas saepe gravissimas passi sunt, adferre solent. 
Leopoldus quoque in negotio Religionis uti Praedecessores confirmaverat 
omnes articulos Pacificationum; tantum tamen abest, ut libertas et secu- 
ritas Religionis Protestantium manutenta fuerit, quin potius persecutiones 
magis et acerbius, quam ullo unquam tempore sub ejus regimine recru- 
duerint, silente aut connivente ad eas Rege. Unusquisque tam secularium, 
quam etiam de Clero pro suo lubitu agebat adversus eos, nullam refor- 
midando poenam. Comes Franciscus Nadasdi Judex Curiae, omnium 
tunc Hungariae Procerum potentissimus, qui Augustanam cum lacte 
materno secutus Religionem, formosissimam Nicolai Eszterhazi 
tunc Hungariae Palatini Filiam, non nisi mutata Religione obtinens 
uxorem, Reformatae Augustanaeque Religionis summus evasit persecutor , 
in Comitatibus Soproniensi, Castriferrei, Nitriensi, Templa, Scholas, 
Parochias, Proventus occupavit, Ministros vario modo vexavit, in exilium 
egit, cryptis pridem sepultorum corpora ejecit, cremavit, ducentarum 
circiter Ecclesiarum Helveticae et Augustanae Confessioni addictarum 
eversor exstitit. Charissimus per recommendationem Cleri in Aula Wien- 
nensi habebatur. At sequebatur eum divina a tergo Nemesis; in quorum 
enim gratiam Ecclesiam Dei fuerat persecutus, injuriam ejus per eosdem 
ulciscente Deo corruit, rebellionis enim insimulatus anno 1671 capite 

minutus est. Imminente cervicibus ejus carnifice dixisse constat: Justum 
esse Deum et justa judicia ejus. Quae ipsius verba diversimode 
ab hominibus excepta: pro confessione quidam intentatae contra Domum 
Austriacam proditionis prolata asserentes. Evangelici vero de Apostasia 
convictum in vicinia propinquae mortis haec ipsum dixisse credebant, 
cum ipse jam adultus Virginis Eszterhazianae amore illectus Evangelicae 
renunciasset religioni*), 

§ III. Comes Paulus Eszterhazi similia in Comitatibus sibi subjectis 
patravit, qui a Pontifice Romano ea conditione germani sui filiam in 
uxorem obtinuerat, ut voto ad persequendos ac exterminandos Protes- 
tantes obstrictus esset. In Comitatibus igitur Weszprimiensi, Posoniensi, 
nec non in districtu ad lacum Ferté adversus Evangelicos carceribus, 
proscriptionibus et diris suppliciis saeviit. Testes hodieque sunt Ecclesiae, 
olim florentissimae, Szentziensis, Cheitensis, Tsepregiensis (quae multorum 
fidelium in ipsis Templi penetralibus internecionem perpessa est), innu- 
meraeque aliae*). Hos secuti erant plurimi Proceres e Catholicis cum 
Patribus Jesuitis in suam Religionem zelosis, qui Templa plurima inter- 
ceperunt cum insigni persecutione Concionatorum illius Religionis. Nam 
alios facultatibus suis privarunt, alios de nocte cum militibus invaserunt 
et captos carceribus manciparunt, aliis libros et Bibliothecas exusserunt, 
alios verberibus et scommatibus variis affecerunt, arbitrantes se gratum 
cultum praestare Deo. Exturbatis Pastoribus, occlusisque et ademptis 
Templis Evangelicos subditos carceribus incluserunt, donec Religionem 
suam ejurassent, Proventus Ecclesiasticos a Patronis Reformatis Ministris 
propriis destinatis* in usum Cleri Catholici converterunt. Patrabantur 
haec contra Leges, Pacta et Pacificationum articulos, talia tamen patra- 
toribus non tantum poenae non irrogabantur, sed etiam laudem mere- 
bantur tanquam fervidi in Religione Catholici*). Rustici ad carceres et 
in compedes dati nec inde demissi, quousque fidem et Religionem dese- 
ruissent, aliorsum euntes ad audiendum verbum Dei per satrapas in 
viis infestabantur. Contigit in Pago Michava in Comitatu Nitriensi, ut 
dum quidam plebejae conditionis vi ad communionem adigeretur et 
hostia a Plebano ipsi porrigeretur, eum publice exclamasse: Pater, 
Deum juro, quod certe tibi dentibus praecidam digitum, 
si mihi obtruseris. Et quod horrendum est, plerosque ebrios 
ad communionem tractos et ab Altari ad sedilia Templi 
reversos, magna cum profanatione porrectarum hostiarum, 


‘) Conferatur hic Joan. Bethlen Cancellarii ejus aetatis Scriptoris Historia ad h. ann. 
1670-71. Mss. Parschitii Tabell. Hung. pag. 182. Hist. Dipl. pag. 68. Histor. Ref. pag. cag 748. 

apud se ob temulentiam continere non potuisse. Qui haec 
et similia negare sustineret, conferat ille Acta Comitiorum Posonii anno 
1662 celebratorum, ubi in Memoriali, quod Status et Ordines Helveticae 
ac Augustanae Confessioni addicti Regi Hungariae ac Imperatori reprae- 
sentaverunt, species factorum per omnes Comitatus Hungariae consig- 
natae exhibentur. Prolixius illud est quam ut huc etsi mereatur trans- 
ferri possit *). 

§ IV. Magnum attulit. momentum ad Ecclesiarum in Hungaria Refor- 
matarum eversionem Principis Georgii Rakotzi vidua relicta Sophia 
Bathori, quae anno 41660 Marito Principe orbata, sequenti statim 
declaravit, se ob Dignitatem tantum simulasse Marito vivente Refor- 
matorum Sacra amplexam, cum sub Reformato nomine Romanam clam 
tenuerat servaveratque fidem. In cujus rei fidem toto eo tempore, quo 
Marito simul vixerat (quod circiter XVI annos complectebatur), Panem 
Eucharisticum in S. Coena Domini Jesu Christi exhibitum non mandu- 
caverat, sed pallio ori subducto in sinum demisit, mansisse simulans 
strophiolo collectum colligatumque servavit, ac sacerdoti Confessario cum 
ad Romanam rediret Religionem exhibuit omnem; quem Jesuita prudenter 
igne absumpsit, ne et amplius circa eum peccaretur. Fillum unicum 
Franciscum ad Sacra Pontificiorum secum traduxit; unde ilias malorum 
pronissimo derivata alveo in Ecclesias Hungaricas*). Florentissimae enim 
in Dominiis Rakotzianis erant Ecclesiae tam Reformatae, quam Luthe- 
ranae, quae inde a tempore Reformationis per sesqui fere seculum sub 
Patronis semper Reformatis Proventibus aliisque necessariis dotatae in 
felicem emerserant statum; augmentum habuerant non contemnendum 
ex Moravis et Bohemis tempore Ferdinandi Secundi, qui ob Religionem 
solum vertere coacti in villis, pagis et oppidis Rakotzio subjectis magno 
consederant numero. Erant ex subjectis qui in mutatione Religionis imita- 
rentur Batoream, nihil enim ipsa intentatum relinquebat, ut promissis 
minisque suos ad Romanam pertraheret Religionem, atque ita zelum 
manifestaret suum, culpamque prius admissam factis posterioribus 
uberrime elueret. Anno tandem 1665 Templa Reformatorum occepit 
manu violenta occupare, eodem modo Scholas cum proventibus adimere , 
populum in ditionibus suis non verbis solum sed et verberibus 
ad Romanam amplectendum confessionem adigere, et quovis modo 
affligere *). 

§ V. In Diaeta Eperjesini Religiosa proposita. — Ex hac oppressione 


1) Extat in Appendice Histor. Diplom. sub Lit. C. ad pag. 104. 
*) Caroli Memorabilia Eccles. Tom. II pag. 261. 
8) Confer Instantiam Leopoldo exhibitam an. 1662 in Diaeta in Appendice Histor. Diplom. 

oriebantur disceptationes ac turbae: medelam Protestantes quaerebant 
ab Aula, quoniam in publicas Regni Leges et Pacificationum articulos 
facta haec incurrebant. Petrus tandem Zrinyi, socer Rakotzii, interventu 
suo turbas sopivit ea conditione, ut Rakotzius pro intercepto Ecclesiarum 
Proventu mille ducatos solveret, quaedam ex ademptis remitteret ac 
finem persecutioni imponeret, atque in Diaeta proxime sequenti omnia 
in rectum redigerentur ordinem et in statu tranquillo confirmarentur 1). 
Comitia anno 1669 indicta erant Eperjesinum, ubi frequentes aderant 
Comitatuum Legati plenos querelarum apportantes manipulos: verum 
cum turbas exortas turbatumque Religionis statum in Diaeta componere 
Commissarii nollent, multas post disceptationes et protestationes factas 
absque omni consolatione ad sua discesserunt.?). Aderant ibidem etiam 
Principis Transylvaniae Michaelis Apafi Legati, solenniter ad hune Trac- 
tatum expediti: Georgius Kapi Consiliarius et Comitatuum Szolnok 
Mediocris, Hunyad et Zarand Comes Supremus, Michael Teleki Arcis 
et Praesidii Kévariensis Capitaneus Supremus, Joannes Nemes sedium 
Siculicalium Sepsi Kezdi et Orbai Supremus Capitaneus, qui negotium 
quoque Religionis nomine Transylvanorum promovere allaborabant, quod 
patet ex Postulatis suae Majestatis Plenipotentiariis in scripto exhibitis, 
ubi Punctum XV de Religiosis ita est: 

yned mundanis quibusvis gravaminibus, altius Celsissimi Principis 
nostri suorumque pectus perculit et percellit in dies Evangelicorum et 
Augustanae Confessionis Fratrum nostrorum in Ditione suae Majestatis 
degentium oppressionis rumor, in hacque justa Religionis causa silere 
agnoscit nil aliud esse, quam Jesum Christum abnegare. 

Nec immortalis reminiscentiae Transylvaniae Principum Praedeces- 
sorum suorum, quorum Patrocinio ac interpositione in Wiennensi ac 
Linciensi Pacificationibus, de omnibus Hungariae immunitatibus, liberoque 
praedictarum Religionum exercitio cautum fuit, est memor. 

Accesserunt moderni Serenissimi Regis, Avi, Genitoris, imo ipsiusmet 
temporibus de his Regni Constitutiones cum Processu, ac modalitatibus 
contentationis damnificatorum latae, quibus spretis, formalis saepius 
praefatarum Religionum persecutio, Templorum, Scholarum, Parochia- 
rumque, ad eas pertinentium Proventuum occupatio, impune per quos- 
libet, signanter autem Celsissimam Principissam Sophiam Bathorianam , 
Kjusdemque Illustrissimum Filium Franciscum Rakotzium exercetur. Nec 
desunt variae terriculamentis a vera Religione imbecilles seducendi machi- 
nationes, contra quos nihil in Constitutionibus Regni laesis refugii super- 


") Caroli Memorabilia Eccl. Tom. 2 pag. 346. 


*) Parschitius in Tabell. Hung. pag. 187. Histor. Reform. pag. 442. Joannes Bethlen in 
Mss. ad h. an. 1669. 


LIB. II. CAP. 3. § 6. — DE STATU ECCLESIAE SUB LEOPOLDO MAGNO. 4A 


esse constat, beneficio enim eorum, qui secundum contenta constitu- 
tionum Regni Commissarios adempta sibi laesi restitui optaverint, Praesi- 
diarii suae Majestatis e confiniis per Potentiarios acciti praesto sunt, 
qui armata manu legitimis executionibus Regni resistant. 

E Cancellaria quoque suae Majestatis inhibitoria contra Executores 
transmitti solent Mandata, quibus toties iteratae Regni Constitutiones 
eluduntur nostrisque justitia per has ambages impedita, recte nunquam 
administratur. 

Nobis hoc iter continuantibus Illustriss. Dominum Franciscum Rakot- 
zium, aliquem cum iis, quos multis affecerat damnis, tractatum de conten- 
tatione instituisse, allatum quidem est, de plenaria ejus effectuatione 
durabilitateque dubitantibus, vel iis qui mediocri pollent judicio, cum 
Reverendissinum D. Episcopum Agriensem ac Patres Jesuitas Pacificationi 
illi solenniter contradixisse constet, ea procul dubio intentione, ut male 
inchoatam Religionis persecutionem, omni affectuum harmonia inter 
Hungaros convulsa spretisque Regni Legibus, cum tot * inclytae Nationis 
Hungaricae excidio continuare possint. 

Quis orthodoxae ac Reformatae Religionis Principum salva conscientia 
haec silentio praeterire posset? Sacratissima itaque Imperatoria Regiaque 
Majestas officio Regiminis sui id exigente, ut per alios patrata cum effectu 
complanet, damnificatos in toto Hungariae Regno plenarie contentari 
curet, Diplomataque ac articulos Regni praementionatos eludi per nullos 
sinat, quin potius eorum beneficio libertas Religionis sarta tectaque conser- 
vetur oportet.” 

Punctum vigesimum ita est. ,Studentes quidam in Regiones 
exoticas Artium liberalium discendarum causa aere Celsissimi Principis 
anno proxime praeterito expediti, non saltem proprium viaticum, sed 
transmissam aliis Hungaris nunc in Academiis Germaniae studentibus 
pecuniam secum habentes, dum per Regnum Hungariae destinatum 
continuant iter, per quosdam Hungaros Equites omnibus bonis exuti ac’ 
convulnerati, relicti sunt semi mortui, quorum facinus justo Dei judicio 
dum inultum latere non potuit, latronumque nonnulli morte condigna 
sunt affecti, quidam detinentur in vinculis, ex ablataque pecunia aliquid 
est refusum, potiori ejus parte restante, convictus est in eadem materia 
Nobilis Franciscus Barakonyijuridice, sed sententia contra eum prolata manet 
inexecuta. Quae ut executioni demandetur restansque persolvatur summa, 
optamus. Necessarium praeterea est, diligentia officialium suae Majestatis 
tales enormitates cohibeat, liberumque itinerantibus passum procuret” ?). 

§ VI. Puncta tam Religionem, quam civilem statum concernentia 


* toto (ed). 
1) Ex Mss. Joan. Bethlen Cancellarii ad an. 1669. 

suae Majestatis Commissariis porrecta sunt, praestolabanturque plenariam 
cum consolatione Resolutionem. Nam non ita pridem Legato Transyl- 
vanorum Benedicto Hedri Wiennae omnia large promittebantur atque 
ad Comitia haec plenarie revidenda rejiciebantur, nunc vero immutata 
per Pacificationem cum Turea rerum facie praestabatur nihil. Resolutionem 
urgebant Legati Transylvaniae Principis; promittebant Commissarii Impe- 
ratoris, de die tamen in diem protelabant, quod suspicionem Transylvanis 
injecit, Plenipotentiarios plenaria res controversas definiendi et decidendi 
destitui potestate. Michael itaque Teleki Legatorum unus vir acer- 
rimo et perspicacissimo ingenio, scribarum Excellentissimi Comitis a 
Rottal intimum, munere emptum induxit, aperto Heri sui scrinio Instruc- 
tionem Commissariis ex Aula Wiennensi datam in veris paribus ipsi 
tradere, unde appareret, quae eorum sit agendi potestas. 

Tertium Instructionis Punctum erat illud: ,Ubi ad Tractatus 
cum Transylvanis devenerint, sedulo cavebunt, ne alia materia quam prae- 
tensarum injuriarum damnorumque nostris vel illorum ditionibus illatorum 
moveatur neve Ditionum nostrarum Comitatus alias praetensiones suas in 
particulari vel communi habitas cum negotiis Transylvanorum conjungant 
aut ipsi Transylvani eadem* promovendas suscipiant &c. 

Nonum. Cavebunt sedulo, ne in negotium Religionis nomine duntaxat 
EKvangelicorum partibus in iisdem existentium, toties suscitatum, tractatum, 
conclusione sua tamen semper frustratum, totumque statum Catholicum 
concernens se sponte et authoritate publica immittant. Verum partes 
ipsas, inter se placide potius allaborante Comite a Zrin, desuper tractare 
sinant. Nihilominus si a partibus pro mediatione requisiti fuerint, eo casu, 
operam suam, quo diligentius fieri poterit, conferre non negligant.” 

Constabat ex ea Commissarios nec velle nec posse graviores definire 
controversias; urgebant tamen Resolutionem, quae post longam sex septi- 
manarum moram die XXIX mensis May anno 1669 data est in generalibus | 
tantum consistens et omnia fere ad Aulae revisionem rejiciens, de 
Religionis negotio et gravaminibus, quae cum lacrymis etiam in Aula 
urserant, ita breviter responderunt in ultimo Resolutionis Puncto: Nego- 
tium denique Religionis non esse hujus Fori’). Atque ita 
oppressis Diaeta levamen attulit nullum. Imo vero quoniam e Comitiis 
Religionis materiam tractare nolentibus et medelam querelis porrigere 
non valentibus, Proceres Protestantes prius quam finis imponeretur, difflu- 
xerant, decretum est ut propter contumaciam et conspirationem impu- 
tatam Posonium citarentur, facultates eorum confiscarenter et ipsi meritas 
contumaciae luerent poenas *), 


* 


easdem (ed.) 
') Idem Il. cc. in Mss. =a 
*) Historia Diplom. pag. 68 § LVIL 

§ VII. Interea evenit, quod Franciscus Rakotzius, diu ante a Catholicis 
Magnatibus Fr. Vesselenio Regni Palatino), Georgio Lippai Archiepiscopo, 
Nicolao et Petro Zriniis Croatiae Banis, Frangepane, Francisco Nadasdi 
Judice Curiae (qui laesos se existimabant in eo quod Rex inconsultis 
nec probantibus Hungaris Pacem cum Turca fecerat adversus Legem 
Regni juramento firmatam suo), meditatum facinus anno 1670 juvenili 
imprudentia manifestaret. Derepente enim milite conscripto Tokainum 
occupare nititur, ubi validum tunc Caesaris erat praesidium, spe sua 
frustratus, etsi Starenbergium loci Praefectum dolo intercepisset, arce 
tamen est exclusus: imo Munkatsinum a Matre accersitus* ab ea in 
custodiam datus est. Turbae ita exortae immerito imputabantur Protes- 
tantibus innoxiisque eorum Ministris, cum Proceres in Regem insur- 
gentes fuerunt Catholici eorumque exploratores et in malo ministri saepius 
Monachi, quod videre est in Historia Wagneri*). Transiit tamen grande 
Rebellionis facinus in Religionis formam et nocumentum, Protestantes in 
causa Zrinii et Rakotzii innoxii vexabantur indignissime , Curiae Nobilium 
manu armatorum refertae expilabantur, nec quicquam nobilitares suffra- 
gabantur Praerogativae, Posonium citati, in exilium quidam pulsi, alii 
in carceres compacti; unde non nisi mutata Religione eliberabantur: quod 
palam declarabat non fuisse causam Rebellionis, sed Religionis; alias 
rebellibus ne Religio quidem suffragari solet. 

§ ,VUI. Francisco Rakotzi intercessione Matris et praecipue Jesui- 
tarum, quibus splendidum Cassoviae erexerat Collegium, gratia facta est, 
ea tamen conditione ut solveret in Cassam Regiam temeritatis poenam 
centies centena florenorum Rhenensium millia et aliquot amitteret Arces%). 
Gratiam pro filio ut referret Bathoriana Jesuitis, immanem in Protestantes 
excitavit persecutionem in Ditionibus sibi subjectis, Templa violenter 
occupata, Ministri in exilium acti; illi vero qui obediri statim et defacto 
detrectabant, Munkatsinum attracti ferreisque onerati compedibus in 
eundem cum sceleratis morte dignis constricti sunt carcerem, de die 
rustico, servili, objectoque macerabantur labore; de nocte, foetido 
conclusi carcere indignissime vexabantur *). Patakini non solum Templum, 
sed et Collegium a Reformatis olim Dynastis fundatum occupavit, studiosi 
cum Professoribus in exilium propulsi, qui tandem ex parte a Principe 
Apafi in Transylvaniam recepti Albae Juliae sedem invenerant®). ** 

§ IX. Neque solum in Ditionibus Rakotzianis ea seviebat in Protes- 


1) Wagner in Hist. Leopold. Magni. Lib. III. pag. 187. 

* arcessitus (ed). 

*) Lib. IIL. pag. 233, 237, 242, 244, 247. 

3) Wagner pag. 246. Parsektius pag. 189. Histor. Reform, 442. 
4) Histor. Ref. pag. 443. 

®) Joannes Bethlen in Msc. 

** invenerunt (ed). 

tantes persecutio, sed in universa Hungaria horrendum in modum 
detonabat in ipsos ab anno praecipue 1671. Georgius Szétseni, Georgius 
Szeleptseni, Leopoldus Kolonits Episcopi et alii armata militum manu 
obibant pagos, oppida, civitates, et ex totius fere Hungariae superioris 
et inferioris omnibus oppidis et villis V. D. Ministros, aliis supplicio 
mortis affectis, aliis carcerum squallore maceratis, aliis in tristissimum 
exilium abactis, exegerunt. Adversus Szenitzenses, Pukovienses, Tura- 
lukenses diris modis saevitum, et post occisos plurimos, nonnullos 
etiam ad Templi valvas suspensos, Civitates ipsae igni incensae tantum 
non solo adaequatae. Ecclesiae Reformatae Ekliensis Pastor Joannes 
Szaki, una cum vidua Laurentii Surii Ecclesiae quondam Komaromiensis 
Ministri, ille vivicomburio, haec gladio vitam finierunt 41 Septembris 
an. 1671. Dicebat Jesuita, qui excarnificationi Szakii intererat, cum plumbum 
fervens raso superfundere juberet ejus capiti: Infunde capiti ejus 
oleum, dignus enim tali unctione!?). Praeterire hic necesse 
habemus innumeros hine inde Cassoviae imprimis et Posonii ex omni 
hominum statu, aetate, sexu diversis fatis ad novissima supplicia raptos, 
exiliove multatos, quos inter Comes etiam Stephanus Botskai, inclytorum 
Hungariae Magnatum nobilissima propago et gente et mente inclytus, 
Claudiopoli anno 1672 in exilio vitam finiit *), Stephanus Tékélyi Comes 
Arvensis et Eques Auratus in Arce sua Arva obsidione pressus a mili- 
tibus Caesareanis, ipse vita et obsidione solutus, arx per honestam gapitu- 
lationem deditur, tamen corpus defuncti diu aresto subjectum, duae 
impuberes filiolae cum octenni Stephani Petrotzi filiola reculis suis exutae, 
Wiennam tandem seminudae translatae sunt. Filius vero Emericus per 
fidelem servum, ubi fata Parentis cognovit, in Transylvaniam clam depor- 
tatus est*). Sed specialibus ennmerandis supersedemus, cum ita finem 
scriptionis non facile imponeremus. 

§ X. Apafii literae ad Elector. Brandeb. anno 1671, — Transylvaniae Prin- 
cipes cum Christianis tractantes delati et proditi in Porta. — Fons malorum 
in Hungaria, — Consultationis Capita Palatinus et Archiepiscopus. — Ne 
tam miserabilis Hungariae status Europae Principes per insinuationes 
contrarias veritatique dissonas latere posset, eosdem Apafius Princeps 
per literas informare necessarium duxit, quarum unas Klectori 
Brandeburgico gloriosae memoriae Frederico Magno scriptas, 
quum istius aevi Historiam egregie illustret* saepiusque nobis essent in 
testimonium advocandae, huc transferre non erit infructuosum. Ita illae 
sequuntur: 


') Otrokotsi in Praefat. Tubae Quintae Apocalypt. pag. 63, Histor. Reform, pag. 444. 
*) Heidegg. Histor. Papatus pag. 486. § CCCV. Histor. Diplom. pag. 72. 
*) Joan. Bethlen in Histor. Msc. ad an. 1670 et 1674. 

* illustrent (ed), 

Serenissime ac Potentissime Princeps, Domine 
mihi singulariter colende! 


Ex quo Divina Bonitas ex Tartaricis compedibus liberatum soli ejus 
Numini noto consilio afflictae huic Transylvaniae Rectorem praefecit, 
testis ille omnium arbiter Deus, et mille ut ajunt testes conscientia, 
quo animo et quo candore semper erga Rempublicam Christianam 
affectus sim et quoties id ipsum palam testari impense expetiverim, 
quantopere etiam ut caeteros Christiani orbis Principes ac Sacri Romani 
Imperii Electores, ita etiam inter illos serenissimam vestram Excel- 
lentiam tam per Literas quam extraordinariam Legationem visitare , 
venerari ac salutare deque Hungariae ac Transylvaniae dietim in pejus 
ruentis statum* informare in votis habuerim, non est, ut multis infor- 
mationibus aut excusationibus (quasi res tanti momenti per inertiam aut 
ignorantiam neglecta fuisset) perscribam; etiamsi etenim nulla (quod 
tamen absit) tantorum Christianae Reipublicae columinum apud me et 
meos subditos vel reverentia vel notitia esset. Etsi nullum Religionis ac 
fraternae in Christo cognationis vinculum intercederet, ipsum tamen 
fortunarum omnium, vitae denique periculum (quod vel fatuos, imo ipsa 
pecora salutem suam quaerere compellit) satis superque monebat me, 
quo in loco Principes Christiani habendi, quam diligenter de statu afflic- 
tarum Provinciarum informandi et quam ardenter ad capessendum 
consilium mature incitandi essent. Idem abunde suggerebat pristinae 
meae, multos casus, ipsam etiam immanem Tartarorum servitutem 
expertae fortunae memoria. Sed quae horum temporum infelicitas! in 
quam nos justa Fata praecipitarunt. Hungaria ipsa, apertius tamen 
Transylvania inter duos Potentatus volutata, insulae certe a duobus 
Maribus hinc inde quassatae ac miserum in modum laceratae simi- 
lima, in hoe alias etiam diffidentiarum ac suspicionum plenissimo seculo 
sola suorum malorum conscia, in suis miseriis, quarum vel acerbissima 
est, gemere non licere, perit, imo jam periit. Si quid igitur Serenissime 
Princeps. in eo, quod tam sero et tam lente ad salutandam reveren- 
damque vestram Serenitatem praesentes nostrae, nec eae debito et a 
nobis optato legationis ornamento vestitae prodeunt, vel in Christiani 
Principis, vel boni Politici, aut periti Aulici officium erratum est: ne 
quaeso negligentiae vel avaritiae, multo minus de serenissimis vestris o 
Christiani Principes Personis stolide superbae opinioni tribuatur, sed detes- 
tandae illi omnium Christiani Imperii periculorum fomiti ac matri, 
illi diffidentiae, jure merito ab inerti gelu Gelosia hodie vocitatae, suspi- 
cioni imputetur. A qua tamen si verum fateri licet, proh dolor ex parte 


* statu (ed), 

Christianorum longe major nobis, quam ex parte aliorum periculum, 
aeque ac obstaculum hactenus impendet, et in posterum etiam metuitur. 
Cum non desint tristia Praedecessorum meorum Gabrielis Bethleni 
Stephani Bathori, Joannis Scepusii primi Regis exempla, qui 
memores se Christianos esse, aliquando de arctiore cum Christiano Impe- 
ratore correspondentia cogitare, ac rapidum hune ab oriente torrentem 
in ipsa aliquando Germaniae viscera grassaturum aliquo pacto sufflami- 
nandum suadere per Literas non dubitarunt. Ab ipsis quibus bene 
consultum cupiebant, nefarie proditi, ac ipsis eorum literis ad eos de 
quibus agebatur transmissis, quantum in prodentibus situm erat, in praesen- 
tissimum periculum praecipitati sunt. Et certe Joanni Scepusio tristis 
ille nuncius per ingentem moerorem mortem acceleravit. Stephanum 
Bathorium Regia (quam cum scriberet jam gestabat) Poloniae Corona 
tutum praestitit. Gabriel Bethlenius multis aureorum millibus et 
bello propterea in Austriam et Moraviam usque promoto, suspicionem , 
qua laborabat, eluit. Absit quidem a nobis, quietos jam per fata illorum, 
cum quibus litem habuerunt, cineres turbare, sed sive id Principum 
annuentia aut conniventia (si modo tantum nefas pectus Regium subire 
potuit), sive Ministrorum perfidia factum est, ipsa tamen veritas omnino 
clamat rem ita praepostere gestam esse. 

Unde tristibus illis exemplis territus, cum hoc scribendi ad Christianos 
Principes propositum in animum induxi, anxius plus satis vel quo verborum 
genere utar vix scio, cogit tamen silentium, a futurorum metu impo- 
situm, majus et praesentius periculum, rumpere: adeo ut nisi me Chris- 
tianum et Reformatae Religionis Principem esse obliviscar, amplius tacere 
nequeam. Vestrae itaque Serenitati, cujus generosam magnanimitatem 
et eximium in Reformata Religione fervorem secunda fama ad me detulit, 
turbidas Hungariae res, quae atroci cum tumultu hodie geruntur, ipsum 
etiam Transylvaniae miserum statum, penitius uberiusque quam ulli 
forte alii Principi, cum per Legationem vix licet, per Literas depingere 
censui, vestramque Serenitatem afflictarum harum Provinciarum in Imperio 
imo coram aliis etiam Christianis Principibus, cum quibus e re fore vide- 
bitur, Advocatum ac Patronum constituere omnino decrevi. Nee dubito 
quin humana generositas, cum divina erga quosvis afflictos charitate 
conjuncta, hoc suscipiendum munus Vestrae Serenissimae Excellentiae 
facile persuadeat, imprimis si Augustanae ac Reformatae in Hungaria 
Religionis, imo totius Hungariae praesentissimum periculum ob oculos 
ponat. Sed ne in isto Literarum limine justo diutius haeream, descendo ad 
ipsam rem; ita ergo serenissime Princeps lacrymabilem hs Regionum 
statum crank oportet. 

Postquam sua Majestas Caeserea bellum contra hostem supériaeiaus 
annis Sacri Imperii et Regis Christianissimi auxiliis coeptum, felicibus 

etiam auspiciis gestum, in medio victoriarum cursu, intempestiva et ipso 
bello longe pejore cum pace commutavit, tunc cum ingenti, si non totius 
Christiani orbis, at certe propinquiorum omnium admiratione simul 
et periculo, Hungariam ac Transylvaniam in extrema quaeque praecipites 
dedit. Capto enim Varadino et Pacis sancitae tune conditionibus urgen- 
tibus, propriis nostris manibus solo aequato Szekelly Hid, terrae 
spatio quasi tertia et valore dimidia, omnino Transylvanici Principatus 
pars amissa est. Interim Honorarium annuatim dari solitum in Tributum 
versum et quasi Provinciarum accessione ditati fuissemus triplicatum est. 
Nec de futura hujus Regionis securitate quicquam cautum; et quamvis 
aliquot Legationibus subnixe simul et obnixe Caesarem obtestati fuissemus, 
ut aliquis tot et tantarum Christianae Reipublicae expensarum ac fati- 
giorum fructus in nos quoque redundaret, et tamen nihil praeter verba 
reportavimus, imo res ipsa docuit, et ipse Constantinopoli residens Legatus 
Caesareus confessus est: Jam rem bene gestam inquit et Transyl- 
vaniam ac Hungariam optime in ordinem redactas esse, et, 
ut ille ajebat, jam eversis opibus et arcibus, illa Haeresium 
sentina tumorem remittet, quiescet, nec Imperatori in libero 
Hungariae Dominio operam facesset. Sed haec ex parte Transyl- 
vaniae minora oppido videri possunt, ut quae alienum jam dudum recog- 
noscit Imperium, ac Hungaria etiam ipsa Ersek Ujvar Germanice 
Neuheusel et multis minoribus finitimis arcibus amissis usque ad 
Carpaticos Montes et Moraviae fines hosti pervia facta est, et multa Nobi- 
lium aeque ac rusticarum familiarum millia aut sedibus exacta aut 
deditionem facere coacta sunt. Haec male pacata Pax, ab Imperatore, 
Rege scilicet Hungariae, ut fertur, nullo Hungarorum Consiliariorum 
conscio icta est, et quamvis postea tam ipsis Primoribus in Consilio 
Caesareo, quam vulgo per plateas Pax publicata sit, conditiones tamen 
suppressae, aut saltem ita (nescio quo fato) ab omnibus omnino Hungaris 
creditum est et creditur. Hodie etiam leviora tantum Pacis Puncta ipsis 
significata, sed arcana majoris momenti omnino occultata esse, 

Et haec est serenissime Princeps omnium in Hungaria nunc gras- 
santium origo, hic fons, qui metuendum ne in immensum multarum 
miseriarum Pelagus,. vicinas etiam Provincias inundaturum excrescit. 
Cum enim Magnatibus Hungaris insciis, et si scivissent etiam invitis, 


res tanti momenti, quae neminem tantopere ac Hungarum tangebat, 


transacta fuisset, nullatenus persuaderi potuerunt in hune usque diem, 
quin in totius Hungarorum Gentis caput, perniciosum aliquod fulmen, 
suas cum ingenti aliquando strage vires editurum, cusum et fabricatum 
sit. Augebant hance suspicionem varia: Quod tune post factam statim 
pacem, cum Proceres Hungariae etiam frequentes Wiennae essent, 
animadvertebant se, quasi multum (tantis scilicet damnis et miseriis 

exantlatis) peccassent a Germanis et iis quidem Magnatibus, limis oculis 
aspici, ab omnibus longe majori, quam unquam antea cum despectu 
tractari, imo fuerunt in ipsa Caesaris Camera parum consulti, qui non 
temperarent linguae et Hungaros Rebelles vocitare non dubitarent. Cum 
tamen si aliquando tunc vel maxime, ab omni profecto tali labe quam 
purissimi erant. Jpsa etiam Wiennensis Plebs simile quiddam quod 
Aula spirare videbatur:; Sed haec vulgi et aulicorum Juvenum futilitas, 
quamvis simultates inter duas Nationes plus satis augebat, apud Mag- 
nates parum habuisset ponderis, nisi quod communi humanae curiositatis 
vitio, quo altius occultati de Pace consilii causam indagant, cum nullam, 
quae ipsis sufficiens videri potuisset rationem inveniunt, eo pejores in 
herba latere angues, opinabantur. Nec enim se tam male de suo Rege 
meritos ut ea ipsis celarentur, quae vel conditionibus tempore inaugu- 
rationis Regio juramento confirmatis aperienda Consiliariis ex Regii 
muneris debito essent. Cum Pacis et Belli munia, quae Hungariam 
proxime et tantum concernerent, sine ipsis tractari nequaquam possent. 
Nec sufficiat id quod objicitur: Noluisse scilicet Imperatorem Pacem 
hanc illis proponere, in quam nunquam nisi inviti consensissent, et tunc 
longe majus fuisset periculum, et major obtrectandi ansa oblata fuisset, 
si quod Imperator per rationem status Domus Austriacae, aut aliarum 
Christiani orbis Provinciarum facere omnino cogebatur, Hungariae interim 
minime proderat, post Propositionem Hungaris Consiliariis factam, vel 
reclamantibus illis facere instituisset. Itaque ad tumultus et varia impe- 
dimenta vitanda, sic rem peragi necesse fuisse, et peractam Pacem, 
postquam non aeque in ipsorum erat potestate convellere, ac fuisset 
antea non admittere, ita in fine totius negotii, cum solidis rationibus 
necessitatem probantibus, eis proponi debuisse. Nec enim se adeo rationis 
expertes, nec ita suo Regi inobedientes futuros fuisse , quin visa Pacis 
necessitate, quam Domus Caesareae aut aliarum Provinciarum interesse 
omnino sontice imposuisset, quin in illam etsi tristes tamen consensuri, 
et Hungariae malorum medelam felicioribus auspiciis, post aliquot 
annorum inducias resumendam, patienter expectaturi fuissent. 

Haec et similia primo inter Primores tacitis querelis agitari, inde 
in vulgus quoque dimanare coeperunt. Hinc magna omnes solicitudo, 
imo desperatio capit, conflatum etiam non leve in Ministros Imperatoris 
odium. Breviter: Multis annis per variorum ora jactata suspicax haec 
querela, tandem omnium cordibus inveterata in fidem evasit, ita ut non 
jam suspicari, sed credere unusquisque videretur et affirmaret, Caesarem 
omnino cum  hoste conclusisse, quicquid ambobus cum _ praedictis 
Regnis facere liberet, etiamsi caelum, terram et mare ignibus misceat, 
quisque in sibi subditis Regionibus, non hune illi, nec illum huic 
obstaculo futurum. Confirmabant hance opinionem in Hungaria aeque 

nullus fructus et quod in Aula Otthomanica Pacis illius Puncta quam 
diligentissime occultarentur. 

Accessit his malis Francisci Rakotzii, Georgii gloriosissimae memoriae 
Principis filii, ad Romano-Catholicos transitio, qui mutata Religione 
multas Reformatorum Kceclesias perdidit et scholam etiam Patachianam 
celebrem suis proventibus spoliavit, Reformatos undiquaque pessime 
habuit, unde lis ab illis ipsi intentata, sed nullo cum fructu, cum 
Imperator propagandae Pontificiae Religionis studio, illum contra illos 
protegeret, nec Actionem juxta Leges Hungariae ei intentatam et 
decisam legitimae executioni mandare permitteret. Hinc in communi 
scilicet Reformatae et Augustanae Religionum periculo, quamvis Reformati 
proxime laederentur, concursus tredecim Superioris Hungariae Comitatuum 
factus, Legatio ad Imperatorem cum supplici Libello querelarum contra 
Rakotzium pleno expedita, irrito eventu fuit: idem postea, aliquoties, 
cum multis obtestationibus tentatum, sed nullo cum fructu. 

Accedebat quod Imperator contra Leges Hungariae Ecclesiasticas 
aeque ac Seculares Dignitates extraneis conferret magno cum Hungarorum 
contemptu, et id genus alia. Hine jam multiplex Hungarorum solicitudo 
et varia ubique animorum confusio. Evangelici metuunt sibi ne Rakotzius 
sit machina ad evertendam ubique in Hungaria Superiori Religionem, 
imprimis Reformatam, illa oppressa et Augustanam. Queruntur justitiam 
sibi non fieri, Leges incassum scriptas, cum executionem sortiri non 
possint: frustra Regem juramento tempore inaugurationis securitatem 
et patrocintum Reformatae et Augustanae Religionibus promisisse: que- 
runtur et Pacem cum hoste factam Bello ipsis pejorem esse. 

Romano-Catholici sub initium Evangelicis refragari, at cum omnes 
per immaturam illam pacem, superius descriptam, suspicionem se peri- 
clitari vident, de Religione quidem securi, de Regione anxie soliciti esse 
coeperunt. Et hic jam incipit consultatio illa, quae hodie Wiennae 
Defectionis ad hostes et Rebellionis nomen obtinet, et quae Hungariam 
tristissimam hane faciem induere coegit. Ea autem consultatio talis est: 

In tanta, quam recensui, rerum et animorum confusione ceperunt 
Primores et Cordatiores, quos inter Palatinus Regni et Archiepiscopus 
defuncti, Franciscus Vesseleni et Georgius Lippai, alias Impe- 
ratori usque ad Hungarorum nauseam fidi, ceperunt inquam meditari, 
et consilia invicem communicare, quid in tantis malis agendum, quid 
consilii capiendum esset? Suadebant aliqui Imperatorem nomine totius 
Regni orandum, ut periclitanti Hungariae succurreret et pacem satis 
ab hoste violatam ipse etiam posthaberet, ac armis afflictas res in 
melius restitueret; sed desperabant de felici hujus requisitionis successu, 
gnari magno cum honoris tum fortunarum dispendio partam ab Imperatore 
pacem non facile ruptum iri. Nec Germanos quicquam Hungariae periculo 

I. 2 

commoveri, quamvis vel post factam Pacem aliquot centeni Pagi hosti, 
nisi extrema pati vellent, se dedere coacti fuissent. Nec Imperatori, 
quamvis Posonium usque hostiles fierent excursiones, Pacem tamen 
violatam persuaderi posse, nec Status Regni invito aut inscio Rege sine 
Rebellionis nota congregari poterant. Comitia autem post factam Pacem 
nulla indicebantur, nec ad coronationem quidem Reginae, quae tamen 
alias negligebatur nunquam, quod ipsum etiam multas opiniones in 
animis jam satis perplexorum Hungarorum erigebat. Suggerebant aliis 
hosti potius deditionem sub aequis conditionibus faciendam, et spontanea 
deditione praeoccupandum illud malum, contra quod Caesar Hungariam 
tutam praestare nec posset, nec vellet. Sed hoe etiam periculi plenum 
videbatur, ne scilicet hostis proculcatis conditionibus tyrannidem exer- 
ceret, aut Hungaria intacta in Germaniam irrumperet, et viderentur 
ipsimet hosti portam aperuisse, cum ingenti et Christiani et Hungarici 
nominis macula ac dedecore. Haec consilia per se innoxia, in suspicioso 
tamen hoc seculo, ne authoribus aliquid periculi crearent, occulte quantum 
fieri poterant agitabantur. Nec quidquam omnino in Romani Imperii 
perniciem proponebatur, sed sola Hungariae securitatis media, misera 
illa Pace amissa, quaerebantur. 

Inter has consultationes Archiepiscopus primum, mox et Palatinus 
moriuntur; successores cum omnia in periculo vident in bivio haesitant, 
procliviores tamen utcunque facta illa pace gaudere, quam ancipiti 
aliquo bello omnia periclitari, et certe, quantum quidem mihi constat, 
me autem negotia tanti momenti minime latebant. nihil harum turbarum. 
factum fuisset, nisi Comes Petrus Zrinius ridicula impostura et se et 
generum Francis¢um Rakotzium et multos alios praecipitasset. Ile enim 
insciis Regni Statibus hosti nomine totius Hungariae deditionem et 
tributum promittere, pro se coronam Hungariae, pro Genero Principatum 
Transylvaniae flagitare occepit, et quamvis nihil obtinuisset, famulum 
‘tamen proprium illorum vestibus indutum, quasi ipse ab eis ad ipsum 
Legatus fuisset, ad Generum expedire et negotium in Porta Otthomannica 
feliciter peractum mentiri, nec jam sine periculo retractari posse. Ita 
Generum et alios ad defectionem solicitare intendit. Jam autem ante 
Generum ipsemet cum Evangelicis reconciliaverat, in hunc- procul dubio 
finem, ut illos secum in hunc, in quo nunc sunt, statum praecipites 
traheret. Longum esset omnes hujus Tragoediae partes referre. Satis est 
ipsum tali impostura aliquot ex Equestri ordine dementasse, sed certe 
nec Proceres illi, qui nunc captivi sunt, nec Liberae Civitates, quae 
Praesidiis miserum in modum vexantur, stulti illius et infamis propositi 
conscii aut participes fuerunt. Sed in illis) quos supra recensul, anxiae 
consultationis terminis haeserunt. aoe 

Haec in rei veritate ita sine fuco vestrae Serenitati eae 

necessarium duxi. Vestrum sit jam judicare cum sociis serenissimis 
Electoribus, utrum tantum cogitasse, imo de sua securitate solicitum 
fuisse, tantam poenam vitae nempe et famae et omnium fortunarum 
amissionem mereatur, utrum propter unius atque alterius vesaniam tot 
Illustres Viri innocentes puniendi sint. Jam enim, ut fama fert, pauci 
in tota Hungaria sunt Ecclesiastici aut seculares ex Proceribus, qui non 
in carcere gemant; adeo ut satis ad carceres peccasse videretur, qui 
Hungarus Illustris aut opulentus vir inventus est. Sed posito, omnes illi 
captivi nocentissimi sint, num misera Plebs, inferioris ordinis Nobilitas , 
Civitates, sacerdotes, concionatores, omnes denique Hungariae Populi 
ideo Legibus, Libertatibus et opibus eruendi sunt? Num tot vel nocentium 
Illustrium Virorum innocentes Haeredes expilandi, exhaeredandi? femellae 
captivandae et tot Illustres Familiae delendae? Cum tamen nec humanae, 
nec Divinae Leges filium patris iniquitatem portare cogant. Nobilissimaque 
et florens olim Gens Hungarica, quae Christianitatis propugnaculum dici 
meruerat, ideone evertatur, si aliqui sontes? Cur Rex Hungariae Legibus, 
quas se observaturum firmissimo tempore inaugurationis suae juramento 
spoponderat, contra eos uti noluerat, scilicet ut ex libera Natione cap- 
tivos Hungaros redderet? O miserabile simul et omnibus considerabile 
exemplum! Ne pigeat, ne taedeat Te, serenissime Princeps, cum quibus 
e re videbitur praesentes communicare. Ne gravetur etiam vestra Serenitas 
in gratiam Ecclesiae Dei, afflictae Hungariae, tot Illustrium Virorum, 
tot denique Christianorum myriadum suam coram Imperatore interces- 
sionem adhibere, quo velit Sua Majestas paternam castigationem magis 
quam atrox et rigidum vel in noxiis puniendis dominium exercere, et 
praecaveat, ne, dum medelam ipso morbo perniciosiorem adhibet, ad 
illam ipsam defectionem, qua nunc immerito culpantur, nimia severitate 
Hungaros adigat, consideret et sua Majestas et serenissimi Electores 
exterae Gentis viciniam, quae certe non ita est stupida, quin optimam 
piscandi occasionem aquas turbidas esse sciat. Et sane nisi vestra, sere- 
nissimi Principes, prudentia antevertat, periculum non leve imminet. 
Audio quidem me tam coram Caesarea Majestate, quam serenissimis 
Imperii Principibus traduci, quasi ego artifex et faber horum fuerim 
hostesque contra Christianos incitassem, sed id falsum omnino est; fiet 
tamen nisi hac hyeme his malis remedium ponatur paulo mitius; ut 
Praepotens illa Natio meis calcaribus non indigeat, imo et ego, quamvis 
Pax et mihi et subditis perquam necessaria et jucunda esset, quod poten- 
tissima Gens jubebit, nolim velim facere tamen debeam; sed quomodo 
culpae id mihi tribui possit, qui tempestive de impendentibus malis 
Christianos Principes praemoneo. 

Sed mirabitur forte vestra Serenitas, imo omnes praesentium literarum 
lectores, cur non ipsos etiam Legatione ad suam Majestatem expedita 

haec negotia urgeam, et quare me negotiis quae Imperator cum suis 
subditis habet intrudam, imo aliis etiam ut idem faciant suasor sim. 
Sed non est ut mirentur. Meam enim mediationem aliquoties oblatam 
sua Majestas rejecit. Imo superiori anno solemnem Tractatum Eperjesiensem, 
quem in hune finem sua Majestas instituere videbatur, eventus docuit 
ludibria tantum fuisse: mei enim Legati nihil omnino praeter inania 
verba retulerunt. Res interim certe periculi plena est, et quisque ut 
placet credat. At profecto non magis me proprium, quam aliorum et 
imprimis Hungariae quidem et proxime Germaniae periculum, quod 
praeteritis malis edoctus ominor, ad hoc scribendi genus descendere 
coegit. Suam alias Majestatem quam submississime veneror et felix in 
emolumentum Christianitatis Imperium eidem precor. De _ prolixitate 
Literarum vestra Serenitas ignoscat, Legationis defectus tam fusum 
esse coegit. 

Responsum magna cum spe exspecto, mea pro viribus vestrae Sere- 
nitati et gloriosae Domui servitia ac officia offero. Eandem vestram Sere- 
nitatem in consolationem afflictorum et totius Christianitatis emolumentum 
diu feliciter valere et florere cupio. Datum in Civitate mea Alba Julia, 
die vigesima tertia Januarii, Anno millesimo sexcentesimo septua- 
gesimo primo. 

Vestrae Serenitatis 


Servitor promptissimus 
Michaél Apafi Transylvaniae Princeps?). 


CAPUT QUARTUM. 


DE HORRENDA ECCLESIARUM IN HUNGARIA DECENNALI PERSECUTIONE, IN 
SPECIE MINistTRORUM V. D. ET SCHOLAE RECTORUM AD TRIREMES 
NEAPOLITANAS DAMNATIONE, AC QUORUNDAM ELIBERATIONE. 


§ I. Barsonii Liber. — Quae in Hungaria adversus Protestantes 
fervido gerebantur zelo licita ea omnia esse, nec Legibus Patriis, Pactis 
et Pacificationum articulis contrariari, edito Libro persuadere voluit 
Georgius Barson titulo tenus Episcopus Varadiensis, quo insimu] uni- 


1) Ex Ephemeridibus Joannis Bethlen t. Cancellarii ad h. a. Mssctis. 

versali in Hungaria persecutioni Classicum cecinit ac velut ad bellum 
sacrum suos exstimulavit. Titulus Libri ille est: Veritas toti Mundo 
declarata, Argumento triplici ostendens sac. Caes. Regi- 
amque Majestatem non obligari tollerare in Hungaria 
Lutheranam et Calvinianam sectam. Quam Catholicae Reli- 
gionis zelo concinnavit G. B. E. V. P.S.S.C. R. M.C. C. seu, 
ut aenigma facile rerum gnari extricarunt, Georgius Barson Episcopus 
Varadiensis Praepositus Scepuziensis sacrae Caesareae Regiaeque Majes- 
tatis Catholicae Consiliarius. Ediderant Wiennae anno 1674 circa initia 
Persecutionum, at ejus exemplaria sparserunt in populum, de quo anno 
1681 in Diaeta Soproniensi conquesti sunt Protestantes, imo etiam 
Catholici quidam, ut tolleretur e medio!) optantes. Librum istum refu- 
tarunt varii: Georgius Tsipkés Komdaromi Pastor Debrecinensis 
1672, sub nomine Georgii Nicolai et titulo Molimen Sisyphium, 
conatus istius frustraneitatem, saxum instar Sisyphi frustra volventis, 
ostendens; Johannes Posahazi sub titulo: Falsitas veritatis toti 
Mundo declaratae in negotio tolerantiae exercitii publici 
Religionis Protestantium in Hungaria, breviter et dilucide 
ostensa’). Joh. Henricus Heideggerus in Historia sua Papatus, unde nos 
quoque quaedam ad nostrum scopum transferemus. 

§ Il. Primum argumentum Barsonius arcessit a tribus Pacificationis 
Wiennensis conditionibus, sub quibus liberum Religionis exercitium 
pactum est. Concessum scilicet esse 

4) Absque praejudicio Catholicae Romanae Religionis: 
quae conditio cum sit impossibilis de lege habetur pro 
non adjecta? Argumenti vanitatem vel inde agnoscere licet, a) Quod 
si conditio impossibilis pro non adjecta habetur, non idcirco pactum et 
promissio nutat, sed conditio ceu inutilis salvo pacto rescindi debets 
b) Ne Protestantibus aliquando ea conditio noceret, Imperator Matthias 
statim ita interpretatus est, ut aperte negaverit, ad evertendam Religionis 
libertatem trahendam esse. 

2) Ut Clerus, Templa et Ecclesiae Catholicorum Roma- 
norum intacta et libera permaneant; quae conditio violata 
ab eis est, qui sub Bethlenio Rakotzio Templa hominesque 
violarunt? Respondetur: 

a) Noxaecaput sequitur, qui vim intulerunt tunc, luant; 
adimatur illis liberum Religionis exercitium , innocentes luere non debent. 
b) Quae sub Bethlenio et Rakotzio acta sunt, ea per subsequentes Paci- 
ficationes sublata in amnestiam abire debuerunt, et tunc quoque per 


1) Hist. Diplom. in Appendice in Actis Comitiorum pag. 142. 
2) Histor. Reform. pag. 443. In Appendice Histor. Dipl. pag. 146. 

Regias Pacificationes et Diplomata religionis libertas confirmata et 
obsignata est. 

3) Ut occupata disturbiorum illorum tempore resti- 
tuantur, quod Evangelici non praestiterunt? Hujus condi- 
tionis sensum non fuisse, ut Ecclesiae redderentur a longo tempore 
possessae a Protestantibus aut bona Kcclesiastica, sed ut restituerentur 
castra, villae quaedam a Stephano Botskai ad Regem Hungariae perti- 
nentes occupatae. Patet exinde, quod nunquam alias Protestantes in 
eam conditionem fuissent consensuri, quae concessioni contraria erat et 
executio quoque a Clero Romano Catholico dubio procul statim quaesita 
fuisset: cujus tamen vestigia nulla supersunt. 

§ III. Secundum argumentum inde desumpsit, quod articuli, quibus 
libertas Religionis promittitur, non sint conditi 
consensu et unanimi voto quatuor Statuum Regni, 
Praelatorum, Baronum, Magnatum et Nobilium, utpote 
ad quos antiquo jure pertinuerit Rege consentiente 
et confirmante Leges condere; contradixisee enim 
Praelatos omnes, Barones, Magnates et Nobiles Ponti- 
ficios. Cum igitur violentum nullum durabile sit, 
articulos illos abolendos merito esse. Hoc argumentum 
a) ad summam Regum Hungariae, Imperatorum et Regum Rudolphi 
Secundi, Matthiae, Ferdinandi Secundi et Tertii, et Leopoldi, quorum 
consensu, authoritate et fidei juramento obstricto, articuli confirmati 
receptique sunt, ignominiam pertinet. Quasi vel non aeque illis ac titulari 
huic Episcopo Hungariae jura cognita fuerint, vel adversus eadem jura 
ea in re praevaricati fuerint. b) Contrarium asserto verum est. Pacifica- 
tionem enim subscripserunt Wiennensem Hungariae Episcopi, quod ex 
Tabulis ejus cuivis apparet, ubi post subscriptiones ita loquuntur: Nos 
itaque subscripti nune invicem concordati nomine 
omnium statuum etordinum inclyti Regni Hungariae 
et partium sibi annexarum, libere et spontanee ani- 
moque bene deliberato spondemus, promittimus et 
recipimus, quod reconciliationem hanc, cum sua Majestate 
et vicinis Regnis et Provinciis factam, Nos et praedicti 
universistatus et ordines Regni Hungariae et partes 
sibi annexae eorumque successores et posteri invio- 
labiliter in omniparte observabimus}?). Constat etiam 
quemadmodum negotium in Pacificatione anno 1645 Lincini conclusa 
et Georgio Rakotzi exhibita gestum fuerit. Ex primo ordinis Ecele- 
siastici statu contradixerat omnino Archiepiscopus Strigoniensis , Georgius 


*) Vide Clausulam Pacis Wiennensis. 

Lippai, eique seculares nonnulli Ladislaus Tsdki, Franciscus Revai 
‘et Franciscus Balassa adstipulati sunt. At contradicenti fortissime Comes 
Paulus Palfi Curiae Regiae Judex, caeterique non Evangelici solum, 
sed et Pontificii Proceres reclamarunt. Deinceps post gravissimas cum 
clero contentiones Status Evangelici in eo esse ceperunt, ut per 
Georgium Barna ad Regem tota causa devolveretur. Tum igitur Ar- 
chiepiscopus eique adhaerentes nonnulli alii Evangelicorum Statuum 
supplicationem ad Regem impediverunt, anteverteruntque ejusmodi 
responso: Ne fortissimum hoc antemurale Christiani 
orbis cum universali ruinain manus Turcarum perve- 
niret, facileque universam Nationem deleri contingeret, 
ad ea evitanda primum in anno 1606 Pacificationis 
Wiennensis articulo Ilibertatem religionis concedi 
oportuit, quae quidem concessio prius tantum statibus 
et ordinibus, oppidis item privilegiatis et militibus 
facta, in anno1608 ad villas quoque et oppida extensa 
fuit. Porro eaedem concessiones in anno 1618 ampliatae, 
postmodum vero anno 1622 articulo VI Diplomati 
Regio insertae fuerunt ac deinceps quibusvis fere 
comitiis addito articulo confirmatae. Quibus non 
agnoscunt Catholicisese contravenisse aut occasionem 
turbandae quietis pacisque publicae exhibuisse, 
neque concessiones semel factas extinguere aut abo- 
lere conatos, quin potius, articulis praesertim Pacifi- 
cationis Wiennensis, quae fundamentum est ac robur 
totius status admissae Religionis, praedictis articulis 
atque adeo praesentis Diplomatis Regii articulo primo 
sese accomodare studuerunt. Sic diploma Tractatus Lintzensis 
a statibus Regni Universis cum solenni hac clausula: contradic- 
tionibus Cleri aliorumque secularium non obstantibus, 
imoiisdem in perpetuum nullum vigorem habentibus, 
consentiente Rege, ratihabitum articulisque anni 1647 insertum est’), 

§ IV. Tertium Argumentum manifestam Authoris ejusdem fraudem 
propalat. Inde enim petitum est, quod, si omnino tolerandi 
Evangeliciin Hungaria essent, Calvinistae tolerandi 
forent, quatenus Confessionem Helveticam, Lutherani 
vero, quatenus Augustanam profitentur, Atqui et 
Calvinistas ab Helvetica et Lutheranos ab Augustana 
confessione descivisse, Et Calvinistas quidem ab Helvetica, 
quia cum haec cap. XI profiteatur, se comprehensa symbolis ac sententiis 


1) Heidegger Histor. Papatus, pag. 482. 

quatuor primarum et praestantissimarum Synodorum celebratarum, Nicaeae, 


Constantinopoli, Ephesi et Chalcedone, corde sincero credere; illi contra ’ 


pertendant, 40 Bigamum clericum esse posse, quod Nicaenam 
Synodum vetuisse Justin. Novell. 423 c. 4. 42. 14 et Abrosius* Epist. 82 
testentur, 20 Episcopum Romanum non esse Principem 
omnium Patriarcharum, quod ipsum tamen Concilium Nicaenum 
Can. 39 ex Arabico per Pisanum converso, nec non Chalcedonensis 
Concilii Patres Act. 3 in relatione Concilii definiverint, 3io Negant 
sacerdotem in Eucharistia offerre corpus Christi, quod 
ipsum quoque Canone 16 Concilii Nicaeni definitum sit, 40 Orationes 
pro mortuis Can. 65 Arabico probatas rejiciant, 50 Episcopi 
Romani in Conciliis praesidentiam, in Concilio Ephesino 
tamen exemplo confirmatam, improbent, 6tc Monachatum 
denique concilii Chalcedonensis Art. 14. Can. 16 stabilitum damnent. 

Sed et Lutheranos defecisse ab Augustana confessione inde comprobat, 
quod ipsi in Praefatione libri Concordiae eam variatam posteriorem 
rejiciant, contra invariatam autem profiteantur. Primo contra articulum 
decimum, Christum in coena Domini non esse sub speciebus panis et 
vini. Secundo contra articulum vigesimum primum, Missam abolendam 
esse. Tertio contra articulum primum, Episcopos controversiarum non 
esse judices. 

Longae sunt ambages, injuriae vero fraudesque longissimae! Taceo, 
quod Diplomata, quibus liberum religionis exercitium Evangelicis in 
Hungaria conceditur, Helveticae et Augustanae confessionis 
ne uno quidem apice meminerint, nedum Evangelicos ad alterutram 
restrinxerint. Qua vero fide scripsit Barsonius Helveticam Confessionem 
Cap. XI comprehensa symbolis ac sententiis quatuor primarum et 
praestantissimarum synodorum simpliciter scilicet et in uni- 
versum recepisse, cum tamen verba confessionis non de quibuslibet 
Synodorum illarum sententiis, sed de iis duntaxat, quae de incarna- 
tionis Domini nostri Jesu Christi mysterio loquuntur, 
id pronunciaverit. Quid vero ad mysterium illud sententiae ex Conciliis 
a Barsonio citatae? Ita notoriae fraudis coram toto orbe ille reus est. 
Quid, quod simili etiam fraude non ex veris et genuinis, sed supposititiis, 
Arabicis imprimis Concilii Nicaeni, nec a Gelasio, nec a Justello, nec a 
Petro de Marca, nec a quoquam Antiquitatum Ecclesiasticarum perito 
agnitis, sed a Melehitis** et Nestorianis, uti Doct. Beveregius probat, 
confictis Canonibus, sententiarum suarum quisquilias collegit. Quod 
insuper Novellam 123 citat, quae concilii Nicaeni ne quidem meminit, 


* Ambrosius (ed.) 
** Melchitis (ed.) 

Imperatori Justiniano affingens, quod ex glossa, nescio qua arripuit. 
Atque etiam canonibus Concilii Ephesini supponit id, quod de Concilio 
impostor aliquis scripsit. 

Par ratio eorum est, quae Lutheranis objicit, utpote qui invariatae 
Confessioni adhaerentes vel Art. X per species nuda accidentia designari 
vel Missae nomine sacrificium incruentum venire, vel Episcopis in con- 
fessione infallibile et supremum controversiarum potius, quam minis- 
teriale judicium tribui, constanter meritoque hactenus negarunt. Annon 
igitur in re seria gravisque momenti, publici impostoris notam personatus 
ille Episcopus meruerit, periti rerum judicent?). lta triplex suum argu- 
mentum animadvertere potuit elumbe et ad demonstrationem inefficax 
ac distortum. 

§ V. Clerus Hungariae magno in id semper enitebatur conatu, etsi 
aliquando connivere visus sit, ut Pacificationum articulos Protestantibus 
concessos ac confirmatos convellere posset. Pacificationem Wiennensem 
eo usque violaverant, ut Gabriel Bethlenius restituere necesse habuerit. 
Ko e vivis sublato adeo Pacta violaverant, ut Georgius Rakotzi trecenta 
Templa repetere coactus fuerit, e quibus nonaginta per Commis- 
sarios Caesareos tempore Pacificationis cum Ferdinando Tertio reddita 
sunt. Variis machinationibus, summis et imis, praecipue vero imperitioribus 
persuadere voluerunt, immotam stare Regiae Majestatis sen- 
tentiam, qua liberum Religionis exercitium in Hungaria 
non patietur; in hunc finem comminiscebantur varia terriculamenta *). 
Circumferebantur Literae sub Imperatoris nomine, quas opinor Regem 
nunquam vidisse, sed adversarios confinxisse sequentis tenoris: 

Nos Leopoldus Dei Gratia Romanorum Imperator &c. Annuimus 
clementer ut in Nostris Regnis Haereditariis, Hungaria, Sclavonia &c. 
iis sese accommodent et severe mandavimus. Nam ut Romano Catholicae 
contrariam exerceant Religionem, nullo modo concedemus. Itaque man- 
damus omnibus officialibus tam Ecclesiasticis, quam secularibus, ne diu 
executionem clementissimae nostrae voluntatis differant, sed post severam 
admonitionem ubicunque Praedicantes et Scholarum Magistros habere 
poterunt, eos captivent et ferro constrictos huc mittant ad puniendum 
irremissibiliter. Qui vero Catholicam, unicam salutarem Religionem 
amplectentur, illi non tantum innatum nobis paternum affectum, sed 
etiam Caesareo Regiam clementiam cum condigna remuneratione expe- 
rientur. Secus non facturi Wiennae vigesima quinta Mensis May Anno 
millesimo sexcentesimo septuagesimo secundo. 

§ VI. Ne vero Juris quodam praetextu calidissima callidissimaque 


') Confer ad hanc materiam Heidegg. Histor. Papat. § CCCIII pag. 481—485, Histor. 
Diplomat. pag. 70. 

evertendae Religionis consilia destituerentur, Posonii extraordinarium 
Tribunal, Judicibus constans partim Ecclesiasticis partim Politicis, omnibus 
Romano Catholicis et Protestantium juratis hostibus, erigere atque eo, 
ad dicendam causam objectae miro astu perduellionis, spectatissimos 
quoque citare placuit. Initium factum est ab ovibus, Politicis Magnatibus, 
aliisque quos facilius ad mutationem Religionis adigi posse persuasum 
habuere. Qui innocentiae confisi vadimonium prompte obiverunt, illi 
plerique etiam non convicti, in carceres abrepti, arrestis detenti, impensis 
gravissimis exhausti, ad mutandam denique Religionem libertate promissa 
invitati pellectique sunt. Quorum adversus Religionis mutationem pectora 
satis munita deprehenderunt, iis praetextu fidelitatis obligandae oblati 
sunt libelli, Reversionales dicti, quibus subsignatis protectionem 
Pastorum suorum ejurarent, promitterentque non impedituros se, 
quominus Catholici Plebani Templa occupare et Pontificia iis sacra inferre 
possent, donec scilicet, accedente illuminatione Spiritus sancti et ipse 
meliora edocti, abdicata haeresi sua Pontificias ceremonias amplecterentur. 
Ita Magnates, Nobiles, Plebeji coram Phalaridis Tauro illo comparentes 
innumeri, pars in carceribus aliisque modis vita orbati, pars horrendum 
in modum exagitati divexatique, pars denique carnis imbecilitate subacti, 
fidei professionem mutarunt. 

§ VII. Sed gravior et flagrantior vis incubuit Ecclesiarum Pastoribus', 
in quorum in vigilia constitutorum et in rupturis stantium salute car- 
dinem verti incolumitatis, tot Ecclesiarum Evangelicarum persecutores 
non ignoraverant, qui proinde Rebellium investigandorum praetextu 
Judiciorum extraordinariorum facultatem nullo negotio impetrarunt. Tria 
igitur ejusmodi judicia constituere placuit, unum Tyrnaviae, cui se Poso- 
nienses, duo Posonii, quibus se reliqui per Hungariam Ministri sisterent. 
Neque tamen primo statim impetu cunctos citare e re visum est, sed 
paucos duntaxat, eosque Augustanae confessioni addictos, ut ex paucorum. 
successu, quid de reliquis spei affulgeat. periculum facere integrum 
foret. Cumque firmum ratumque habuerint, Rebellionis objectae praetextu 
Religionem universam abolere, mortis metu Libellos subsignandos obtru- 
dere extremis viribus conati sunt. Summa Libellorum capita erant: ut 
Ministri Evangelici utriusque confessionis, scholarum Rectores, Cantores , 
Studiosi et Aeditui 

I. Aut Ministerium omne sive Ecclesiasticum, sive scholasticum, ad 
evitandum sententias judiciales, sive propter objectum Rebellionis crimen 
imminentes, propria subscriptione sigillo munita penitus abdicent, neque 
partem ullam sive clam sive palam exercere amplius sustineant, ac de 
caetero, ceu fideles Regis subditi, vitam quietam pacificamque in Regno 
transigant, capitis supplicio turbantibus vel levissime indicto. = 

I], Aut spontaneum exilium ceu rei mortis suscipiant, obligata 

Libello, propria manu subscripto sigilloque munito, fide, quod nunquam 
in Patriam reversuri, neque etiam’ vel Haereditarias Regis provincias, 
vel Imperiales, nedum hostiles ditiones adituri sint. 

III. Aut, quod prae caeteris gratum sibi acceptumque futurum sit, 
Religionem Romanam Catholicam amplectantur. Et priora quidem duo 
palam in judicio urgebantur, tertium vero ceu prora puppisque consili- 
orum omnium primario intentum fuit. 

§ VUI. Ministri comparent Posonii in prima citatione XXXII an. 1673. — 
Prima dies paucis nonnullis, qua se Posonii delegatis Judicibus sisterent 
XXV Septembris anno 1673 dicta, impacti atrocissime criminis causam 
dicturi. Comparent Fratres triginta duo Augustanae et unicus Carpo- 
nensis Ecclesiae Minister Helveticae Confessioni addictus, haud postremi 
nominis plerique. His a Fisco Regio et Archiepiscopo Strigoniensi Georgio 
Szeleptseni mira arte industriaque praemonitis mature consulitur, ne 
sententiam mortis contra se pronunciandam operiri, quam saluti suae 
Libellis exhibitis consulere malint. Ita mortis metu citatis, ast inauditis 
indefensisque indictae perculsi, neque satis Libellorum virus expendentes, 
nimia certe in primo isthoe ferocissimoque impetu infirmitate carnis, 
pars Ecclesiastico Scholasticoque munere omni, juxta praescriptam Libelli 
formam , sese abdicant; pars licet rebellionis rei nullo modo peracti, reatum 
tamen falso confessi exilium eligunt, inter quos fuit et Reformatus; 
unus etiam Religionem suam ejerat. 

§ IX. Secunda vice Ministri Posonium citantur an. 1674. — Cum non 
male se dedisse citationis initia hostes animadvertissent et plures jam 
metu potius, quam criminis ullius conscientia victi Libellos obtulissent, 
instante Fisco Regio Nicolao Mailath ad universalem omnium reli- 
quorum per totam Hungariam, etiam Turcis tributariam, Ecclesiae 
Scholaeque Ministrorum, quorundam etiam ante ex Kcclesiis suis extur- 
batorum, nec non Cantorum, Studiosorum, aedituorum in mensem Fe- 
bruarium anni sequentis 1674 processum est. Citatoriae Literae Georgii 
Szeleptseni Archiepiscopi Strigoniensis, ceu vicaridam Regis in Hungariae 
Regno potestatem, defuncto pridem Regni Palatino, ordinibus invitis 
obtinentis, manu subscriptae sigilloque munitae fuerant. Citati e tribu- 
tariis Turcaeque subjectis locis comparere diserte prohibiti sunt. Etiam 
Comitatus Borsodiensis Ministros omnes Reformatos Generalis Militiae 
Regiae Spank cognominatus ab onere citationis exemit, neque comparere 
permisit. Multi, adversas fraudes saepius experti atque etiamnum subo- 
dorati, nondum forte ita periclitantibus Kcclesiis suis, fuga occultationeque 
saluti suae consuluerunt. Alii Deo et causae confisi, non obstante judicii 
forma plane suspecta, utpote quae non tam convincendis puniendisque 
maligne intentati criminis reis, quam evertendae tot Ecclesiarum libertati, 
aucupandoque tot violentiis praetextui inserviebat, Posonii coram Judice 

infensissimo sese sistere statuerunt. Memoratu haud indignum est, quod 
procedente ea citatione Georgius Szetseni Archiepiscopus Colocensis ab 
Aulae Familiaribus interrogatus, quid sibi tot Pastorum, de quorum 
innocentia constet omnibus, citatio vellet? respondit: Funiculum 
Kvangelicis Hungaris texumus, quem si collo eorum impli- 
care poterimus, nunquam se deinceps eorum Religio eriget. 
Si vero id non effecerimus, nobis inutilem molestiam faces- 
siverimus, 

§ X. An recte comparuerint. — Comparuerunt igitur secunda cita- 
tione ista non exiguo numero Pastores, aliique Ecclesiarum et scholarum 
Ministri, ultra ducentos quinquaginta, quorum plerique Augus- 
tanae Confessioni, quinquaginta septem vero Reformatae 
addicti fuerunt. An autem rationabiliter fecerint, quod Tri- 
bunali, ubi Judices ad unum omnes e Romano-Catholicis 
constare norant, sese stiterint? Annon utilius Ecclesiis 
fuisset, si Ministri iis desertis fuga salutem quaesivissent? 

(Juicunque Adversariorum fraudes penitus perspexerit, factum Minis- 
trorum posteritatis memoria aeternaque laude dignum sine dubio cen- 
suerit. Sicuti enim quidam, comparentibus in eorum persona aliis, salva 
conscientia se occultare poterant , ita omnes in tanto Ecclesiae discrimine 
Tribunal illud evitare turpe et illicitum fuisset. 

1, Quia sub ficto Rebellionis praetextu hic Religio impetebatur. 
Causam igitur Dei Christique doctrinae deserere, nec rationem spei in 
se habitantis dare, ubi necessitas urgeret, fuisset ipsis ignominiosum , 
Deo vero injuriosum, 

2. Quia instans Eeclesiarum majus periculum Pastorum coram adver- 
sariis comparitionem requirebat, ut haberent quibuscum luctarentur. Si 
enim omnes diffugissent, aut occultatione sui desertis Ecclesiis vitam 
servare voluissent, occasio nata fuisset, sacrificulos suos in Keclesias 
fuga Ministrorum vacuas inducendi. Ipsi auditores Reformati in Literis 
suis ad Pastores captivos Neapolim datis testabantur, se captivorum 
afflictione pacem aliquam et respirium habere plusque se eorum patientia 
et constantia nune doceri quam olim, dum praesentes eos audirent. 

3. Quia innocentiam suam toti Mundo testatam dare debuerunt; si 
autem omnes fugissent, quamvis purissimi ab omni intentatae Rebellionis 
crimine essent, tamen ansam adversariis dedissent, ut omnes Ecclesiarum 
in Hungaria Pastores velut perduelles traduxissent, eo imprimis argu- 
mento, quod nullus eorum comparere ausus fuerit. 

4, Quia aderant etiam consilia, preces et obtestationes Ecclesiarum 
prudentumque Politicorum judicia, quibus Evangelii Ministros ad compa- 
rendum movebant. ce 

5. Quia etiam obedientiam secundum sanctam suam Religionem erga 

ordinarium Magistratum testari debuerunt et voluerunt. Recte igitur 
factum est quod comparuerint ad citationem, quo suam innocentiam, 
adversariorum vero fraudes et violentiam orbi Christiano testatam dederunt. 

§ XI. Actio erigitur adversus Ministros. — Post factam citationem 
comparitionemque Ministrorum, ut judiciali Processu agere viderentur, 
ex tanto numero provocatorum sex tantum nomine tenus proclamantur, 
ex quorum ore reliquos omnes, atque eos etiam, quorum ipsi nomina 
ignoraverant, et plerosque etiam adeo locis dissitos, ut se invicem pauci 
noverint, judicare statuerant. Per Nicolaum Mailath Fiscum Regium 
actio intentatur, cujus summa huc redit: Quod postposito Dei 
hominumque timore totum Hungariae Statum Romano Ca- 
tholicum ipsumque adeo Regem idololatriae insimulare, 
contra B. Virginem Mariam, sanctos demortuos, eorumque 
et Christi imagines pro concionibus ad populum habitis 
gravissime debachari, venerabile sacramentum conculcare, 
sceleratis rebellibus Suae Majestatis hostibus, consensu, 
ope et commeatu succurrere, eorum adventu gaudere, 
Turcis ad occupandum Hungariae Regnum viam aperire 
non reformidassent criminisque adeo laesae divinae et 
humanae Majestatis capitisque et bonorum omniumamitten- 
dorum reos se fecissent. 

Observari hic meretur ad judicii censuram Stephanum Sellyei 
cum sex sociis tantum proclamatum, neque contra illum vel socios 
proclamationis ullum ex accusationis punctis probatum est. Eorum quisque 
pro se pertendebat, ut accusatio, quo ad ea, quae Religioni Evangelicae 
in reliquo orbe Christiano receptae communia non sunt, homines notet, 
crimina argumento probet, testibus confirmet. Palam enim ex accusationis 
plerisque capitibus fieri, non tam rebellionem, quam religionem peti. 
Praeter istos sex omnes reliqui Fratres tum sunt proclamati, postquam 
Procurator Regius omnes convasatas allegationes suas absolvisset; imo 
multi nec poterant proclamari, quorum nomina ignorabantur, nec erant 
in Judicum catalogo, sed ipsi in causam attracti sua indicabant nomina, 
Quinta Martii proclamatio primum facta, qui ab eo tempore proclamati 
sunt, nihil contra eos allegarunt, sed una sententia non convictos, imo 
quosdam nec accusatos involverunt omnes. 

§ XII. Respondere jubetur Steph. Sellyei. — Respondere jubetur praesens 
Stephanus Sellyei, Pastor Ecclesiae Reformatae Papensis et circum- 
jacentium Superintendens. Qui praefato honore dixit, se nolle quidem cum 
Rege suo clementissimo litigare, sed tamen cum a Regiis Ministris talium 
postularetur, quae si ita essent, merito exquisitissimis poenis subjici 
posset, ex officio boni viri sibi hoc tempore incumbere, ut honorem et 
existimationem suam tueatur. De ista accusatione itaque dicit, illam nec 

ex toto nec ex parte concernere ipsius personam. Si quis adversus se 
habet aliquam praetensionem, illum idoneis oportet testibus instructum 
esse, ut talis demonstretur, qualis in accusatione praetenderetur. Se vita 
nihil charius possidere, eam fore in potestate Judicum, si quicquam ex 
accusationis punctis adversus se probari posset, nec deprecaturum poenas 
in actione specificatas. Interrogatur a Judicibus, an ea Juridice re- 
sponderet? Quibus ait se nescire, quomodo acceptarent Judices Juri- 
dicene vel praeter-Juridice, se tamen pro sui defensione et jure 
nunquam aliter responsurum, donec accusationis puncta non videat contra 
se idoneis testibus probari. Tum Archiepiscopus: Si inquit velisJuridice 
respondere oportet, ut Procuratores tibi ab Excelsa sede impetres. Cui 
respondit: Sibi non opus esse Procuratoribus; veritas enim 
paucis terminis contenta non requirit longas Procura- 
torum altercationes. Vel invito tandem obtruduntur Procuratores, 
et necessitas eos constituendi imponitur. Expetunt igitur Samuelem 
Katzerium civem Posoniensem; denegatur illis: tandem Adamum 
Tsizmadia Nobilem Papensem, de quo quaerit Archiepiscopus: An 
Posonii adesset et quid vellet: forsitan Praedicantium causam vellet 
defendere? an non sciret, quod quicunque in causam horum attractorum 
defensionem susciperet ipse Rebellis haberetur non secus ac in causam 
attracti? an nondum sapere didicisset fratris sui exemplo, qui per integrum 
annum ob religionem in captivitate detentus erat et aegre dimissus? 
Vir ergo ille eximius causam suscipere non ausus ex hospitio clam 
suggerebat, quae ad defensionem in causam attractorum faciebant. Impe- 
trant tandem Procuratores Franciscum Nagy Szedeki et Melchi- 
orem Ferdinandum Heisler, qui ad, omnia Procuratoris Regii 
allegata ita responderunt, ut eum quamvis clamosum senem ad silentium 
reduxerint. In tali angustia Archiepiscopus, Kolonits, et alii Judices 
responsiunculas chartae inscriptas mittebant ad Procuratorem Regium, 
ita ut mira metamorphosi Judices, mox accusatores, mox testes, saepe— 
et lictores essent. Cum de Procuratore impetrando Judices requirerent, 
haec verba sunt audita clare: Habeatis quantum vultis Procu- 
ratorum, non tamen vel si centum habueritis obtinebitis, 
quin aggravemini et causa cadatis. 

§ XIII. Saepius ex iisdem Testimoniis Procuratores in causam attrac- 
torum comprobabant suam innocentiam, quae adversarii adversus eos 
producebant urgebantque crimen Rebellionis ipsis inpingi non posse, 
qui de ea ne cogitare quidem, multo minus moliri poterant. Omnis enim 
Rebellionis culpa penes Magnates Catholicos haesit, et signanter orta ea 
est a Georgio Lippai Archiepiscopo. Allegata Procuratorum ad 
jussum Archiepiscopi delentur. Protestantur Procuratores. Quid opus-est 
sub specioso titulo Juris innocentes opprimere? Si nihil eorum allegata 

juvent, tantum feratur sententia. Cum objectorum criminum Probationem 
urgerent, dixit Kolonitsius: Fiet, Fiet. Hoc etiam addebatur: 
tamen vos omnes convicti estis in prima Extra ordinaria 
sede, inillis, qui vobis longe doctiores et prudentiores 
recognoverunt se, et fassi sunt se esse rebelles. Et revera 
quid obtinebitis, sicum Domino vestro in jus congredimini. 

Szeleptsenius exclamat, debet maxime forma juris observari. Ex 
acri tamen juris observatione non permittit allegata semel deleta scribi: 
in eo fuisset observantissimus Juris, si quaedam adversus Ministros ad- 
duci potuissent. Urgent Iucti, ut allegata accusationum cum determina- 
tione personae, loci et temporis fiant, non enim posse Judicem ad 
individua vaga sententiam ferre. Nihil in eo proficitur, sed ad propudium 
usque obtruduntur Libelli Reversionales ad subsignandum; minitantur 
identidem nullam aliam esse viam, qua mortis sententia, foedissimi carceres 
aut transportatio ad Triremes Hispanicas evitari possint, nisi ea sola ut 
se humiliarent criminum intentatorum reos se agnoscendo, gratiam 
exorarent, et libellos ipsis porrigendos subscriberent sigilloque suo confir- 
marent. Tanta pollebant perspicacitate, ut nullis documentis adhuc allegatis 
jam videbant *, quid futurum esset: cum tamen Judex ponderatis allega- 
torum momentis sententiam colligere soleat. Componebant omnia ad 
comparentium in judicio terrorem; ipse Archiepiscopus publice et privatim 
ingeminare non intermittebat: Ne intres in judicium cum servo 
tuo. Misericordiam volo, non judicium. Hodie sum Pater, 
sed cras futurus sum Judex. Georgius Szetseni, Joannes 
Gilanyi, Adamus Forgats et alii intenti ad omnes occasiones Libellos 
Reversionales offerebant; subinde cum commiseratione indicantes, hanc 
esse suae Majestatis voluntatem, ut non amplius patiatur Ministerium 
eorum in Regno. Duos ex iis praecipuos Stephanum Sellyei et 8. 
Batorkeszi ad se accitos diu ad subscriptionem ursit, interminatos 
perpetuos carceres in captivitate detinet, tandem ad sequens chirographum 
per speciem extortum dimittit: Nos Stephanus Sellyei in Papensi 
et alter Stephanus Batorkeszi in Weszprimiensi sacratis- 
simae Caesareae Regiaeque Majestatis Praesidiis 
Helveticae Confessionis Praedicantes, recognoscimus 
per Praesentes, quod siquidem nos ad instantiam 


Fisci suae Majestatis sacratissimae ad 5 praesentis 


mensis Martii in locum Excelsae sedis Locumtenen- 
tialis extraordinarium citati comparuimus. Spon- 
demus itaque, quod nos sine praescitu et consensu 
Celsissimi Domini Principis Locumtenentis et Praesidis 


* viderent (ed.) 

praescriptaesedis Judriae Extraordinariae sub poena 
capitum nostrorum discedere, minime praesumemus, 
super quo praesentes Literas nostras manibus nostris 
subscriptas dare volumus. Datum Posonii die XIII 
Mensis Martii Anno 1674 lidem 


Stephanus Selleci Prae- Stephanus Batorkeszi Prae- 
dicanseeun pia isan ipo dicans in praescripto Prae- 
Praesidio Papensi mp. sidio Weszprimiensi mp. 

§ XIV. Refutatur primum accusationis caput. — Verum redeamus 


ad Puncta accusationis et quidem 

Quod ad primum. De nullo unquam Ministrorum Evangelicorum 
probatum est aut probabitur, quod Magnates Regni Hungariae Ponti- 
ficios, multo minus serenissimum Regem singulari applicatione idololatram 
appellassent. Nec ipsi adversarii in hoc probando multum desudarunt. 
Si vero id tantum per consequentiam ex praemissis eorum colligant, jam 
sic adversarii non solum comparentes Ecclesiarum Hungaricarum Ministros, 
sed omnes in tota Germania, imo in tota Europa Evangelicos utriusque 
Confessionis rebellionis accusare possunt, et accusarent omnino, modo 
partium suarum esset, nam illorum quoque sententia eadem est. 

. Quod ad secundum attinet. Tantum abest, ut contra Beatam 
Virginem sanctosque demortuos debachentur vel debachati fuissent, ut 
potius acriter pro lisdem semper stent; eo quod debitum honorem in 
honorabili eorum memoria, nec non virtutum eorundem imitatione illis 
alacriter semper exhibeant. Religiosam eorum adorationem Romano Ca- 
tholicis usitatam ab iis juxta Scripturam sacram removent. Nec etiam 
debacchantur tunc, cum secundum verbum Dei adyersus imaginum cultum 
docent cum universa Ecclesia Evangelii lucem amplexa. Tales objectiones 
docent hoc Tribunal non ob Rebellionem, sed Religionem esse erectum. 

§ XV. Quod ad Sacramenti ipsorum conculcationem 
spectat? Nec Praelati, nec Procurator Regius in judicio quemquam in 
causam attractorum, qui illud fecisset, denotarunt. Alias quoque non 
sacrilegii, sed rebelliosae complicitatis praetextu fuerant citati. 

Quod ad quartum, nempe Rebellionem, Regni prodi- 
tionem et Tractatum cum Turcis? Non sufficit crimen aliquod 
in causam attractis impingere, sed oportet etiam impactum crimen 
probare: hoc tamen factum non est, ut vel in minimo puncto compro- 
bassent. Praeterea Gerardus Hamel van Brunincx Praepotentium 
Foederati Belgii ordinum Residens Wiennensis anno 1675 innocentiam 
captivorum satis in Aula Imperatoria demonstravit. 

§ XVI. Literae Witnyedianae. — Innocentiam verbi Divini Minis- 
trorum docent et sub ficto Rebellionis praetextu Religionem fuisse 
oppugnatam sequentia clarissime evincunt argumenta. 


ais aittela 

Primo. Defectus Testium et Testimonii cujuscunque, quo probatum 
fuisset eos complices Rebellionis, aut cum Turcis de Regno tradendo 
tractasse, aut his simile quid fecisse. Si quid tale habuerunt, cur non 
produxerunt, ut vidisset Mundus? Summum adversus Inctos quaerebant 
praesidium in literis cuidam Stephano Witnyedio Augustanae Con- 
fessionis Nobili pridem demortuo attributis, quas ad Ambrosium 
Ketzer nobilem in Superiorem Hungariam et Nicolaum Bethlen 
Magnatem Transylvanum dedisset, quibus significaret Ministros Evangeli- 
corum esse ad auditores suos movere paratos, ut in tempore sub specie 
boni Publici et libertatis defendendae praesto sint. Et quidem ille sensus 
post varias variarum expositiones ex occultis literarum characteribus 
(ut dicebant) investigatus est. Verum ipsi Adversarii 4) fatentur in 
extractu suo Tyrnaviensi, juvenem quendam magna pecuniae summa 
conductum literas istas cifris scriptas ex Transylvania retulisse. Unde 
pronum est cuivis judicare, talem nebulonem luculento praemio animatum 
nefas etiam in fingendo ausum esse. 2) Ne unus quidem comparentium 
in judicio nominatus vel accusatus, quod Witnyedii literas accepisset, 
aut ullum cum eo commercium habuisset. 3) Plurimi fuerunt Inctorum, 
qui an Witnyedius unquam in Mundo vixerit ignorabant, priusquam 
Posonii audirent a Judicibus. 4) Procurator Partis in causam attractae 
Melchior Ferdinandus Heusler invictis undecim argumentis 
literas eas demonstravit esse supposititias adeoque nullum in judiciis 
posse habere locum. Quae Procurator Regius cum refutare non posset, 
hoc solum dixit: Ehodum alte in terram demiserunt aratrum 
tuum, ut non sis par, quo ex terra protrahatur. Quibus 
innuere volebat ea undecim argumenta ab alio accepisse Heuslerum. 
5) Illustris Nicolaus Bethlen multis peregrinationibus et doctrina 
prudentiaque clarissimus injuriam nomini suo factam conquestus est, 
calumniamque publico scripto statim solide refutavit*). An ergo ex istis 
literis tot innocentes Ministri jure condemnari potuerint? 

Plurima praesidia ab adversario Procuratore prolata erant mere 
ridicula. 14) Quod Praedicantes 500 convenerint et de 
Wienna occupanda consultarint? Cum aliquot Augustanae 
Confessionis Ministri Synodum Partialem Legibus Regni licitam celebra- 
verint, pro causis Ecclesiasticis ordinandis, et Ecclesiarum conservatione. 
2) Quod Papenses pueri adolescentesque tympano et 
vexillis instructi in campum prodierint, ut Procurator 
Regius interpretabatur, ut Rebellium adventui gratularentur? At vero 
ut mos est Studentibus diebus Mercurii et sabbathi ad recreationem. Sed 


quid hoc est? quomodo causam ferit? 


1) In Apologia sua de Ministris ad Triremes damnatis edita 1676. 
Il. 5 

§ XVII. Secundo, Rebellibus nefariisque Patriae turbatoribus, prae- 
cipue si numero sint plures, ob solam officii abdicationem, e Regno 
emigrationem vel Religionis mutationem vita condonari nee jure divino 
nec humano ‘solet. Mutata enim Religione crimen Regno perniciosum 
Legibusque Regni adversum non tollitur. At his comparentibus non 
solum vita, si Professionem Confessionemque mutarent, promittebatur , 
sed etiam amplissima donaria. Quare Magnatibus Catholicis Regi adver- 
santibus vita donata non est praecedentibus annis? 

Tertio. Finis in judicio a Praelatis contra Ecclesiarum Ministros 
intentus non erat Rebellionem punire, nisi externo levi quodam praetextu, 
sed Religionem Evangelicam per propriam comparentium subscriptionem 
vel apostasiam (nisi gratia Dei servati fuissent) abolere. Quid enim tam 
crebra et solicita Reversalium subsignationis ursio intendebat? nisi ut, 
quam hactenus per violentiam Kcclesiis libertatem extorquere non poterant 
adversarii, eam comparentes in judicio Ministri, Ecclesiarum Evange- 
licarum non posteriora membra, ultro abjicerent, Ececlesiasque adver- 
sariis diripiendas offerrent, cum ita perdueles se recognoscendo privilegiis 
se exuerent suis. 

§ XVII. Quarto. Attestatio omnium Regnicolarum innocentiae 
Inctorum, non solum ab Evangelicis, sed etiam a Catholicis facta. 
Stephanus Jora maximus Reformatorum Persecutor collegerat quaedam 
Testimonia, sed cum in causam attractos directe non ferirent malaque 
fide collecta esse constaret, Mandato Judicis curiae fit inquisitio, ubi 
Pontificii aeque ac Reformati ista testimonia, quae eorum nominibus 
erant subjecta inique et depravata, refutarunt. Adamus Forgats 
Adsessor istius judicii, cum longam orationem suasoriam habuisset ad 
Ministros pro impetranda subscriptione, expresse fassus est: se non 
credere quenquam comparentium cum Rebellibus vel 
sentire vel sensisse, Idem testatus est etiam Stephanus Zitsi- 
ejusdem judicii adsessor, Accedit quod cum prorsus Libellos subscribere 
Ministri Incti nollent, non amplius Rebellionem, sed contumaciam, qua 
tot Praelatorum monita susque deque habuissent, exprobrabant, neque 
aliam ob causam conjecti sunt in carceres, quam propter illam con- 
stantiam, quae adversariis contumacia vocabatur, qua Reversionales 
subsignare constanter recusabant. 

§ XIX. Quinto. Innocentiam Pastorum in judicio comparentium 
declarant etiam Preces eorum ante et post captivitatem et in ea, quibus 
pro salute Patriae et Regis quotidie apud Deum comparebant. | 

Judica, o Deus, nostram, imo tuam causam, et unitis 
Principum Christianorum animis sub clementissimo Rege 
nostro Leopoldo largiaris nobis pacificam mansionem 
Patriamque nostram dulcissimam, totius Christianitatis | 

propugnaculum, tum a praesenti Muhammedanorum jugo 
liberes, tum vero ab ulteriori eorumdem incursione pro- 
tegas et defendas. Sed cum gemitu et lacrymis recognos- 
cimus, 0 benigne Pater, peccata nostra, quibus non 
humanam, ut accusamur, sed tuam Divinam Majestatem 
offendimus, esse in causa, quod nos non solum Otthoman- 
nicum premat jugum, sed etiam ab iis, qui Christianum 
nomen gerunt, persecutionem* patimur. Fatemurcum serio 
animi nostri dolore, nostras ac totius gentis nostrae 
iniquitates peperisse nobis hoc omne malum, ut omnibus 
iis qui sunt circa nos, in tot tantaque opprobria simus 
oppositi &c. 

§ XX. Sexto. Ministrorum Reformatae et Augustanae Religioni 
addictorum innocentiam loquitur etiam occasio, qua in imum miseriarum 
delapsi sunt barathrum; quae haec fuit. Pacem Rex Hungariae cum 
Turcis in medio victoriarum cursu inierat Hungaris (uti rebantur) nocen- 
tissimam, cujus conditiones ab omnibus consiliariis Hungaris celabantur, 
quas naturae humanae curiositatis vitio, eo ardentius scire optabant, 
quo celabantur diligentius. Archiepiscopus Strigoniensis Georgius 
Lippai, Franciscus Wesselenius Regni Hung. Palatinus, Franciscus 
Nadasdi Judex curiae, Nicolaus et Petrus Zrini Croatiae Bani et quidam 
alii consultabant, quid ipsis agendum in eo rerum statu esset? Archie- 
piscopus, Palatinus et Nicolaus Zrinius moriuntur in media consulta- 
tione, Petrus vero Zrinius cum Francisco Rakotzi genero suo impru- 
dentissime, et quibusdam aliis movent turbas et excitant tumultus 
qui etiam condignas subierunt poenas. Kxpediti in Hungariam milites 
Magnatum ac Nobilium occupabant curias saepius innocentium et in- 
captivatos Hungaros carcere mancipabant. Ia occasione utendum rati 
Kpiscopi praetextu Rebellionis zelabant adversus Religionem, Templa 
occupando, Ministros in exilium abigendo, Cujus zeli inordinati foetus 
est Judicium illud Extraordinarium, et citatio Ministrorum ut 
ibi comparerent. Jam apparet Pastores fuisse innocentissimos, cum 
Regi rebelles fuerunt Magnates Catholici, qui Ministerium Evangelicorum 
Pastorum minime requirebant '). 

§ XXI. Sententiae pronunciandae termino tandem adveniente a quinto 
Martii anno 1674 ad quartum Aprilis de industria per interpositiones 
aliarum causarum prorogato, antequam ad sententiam pronunciandarm 
Palatium ingrederentur, varia adhibent terriculamenta. Archiepiscopus 
ita protestatur: Ego coram Deo et Mundo excusatus ero, non 
sum causa perditionis vestrae, sed vos ipsi causa vobis 


1) Confer ‘huc Literas Princ. Apafii superius descriptas. * patiamur (ed,), 

omnium malorum, cum toties oblatam paternam meam 
gratiam acceptare non vultis. Paterna gratia ea erat, si Rever- 
sales subscriberent. Contestatus satis est paternam suam gratiam erga 
sex Ministros Reformatos in Castello suo Eberhardino captivos, quos non 
est veritus prope jam octuagenarius senex malleo et securi contundere, 
idque propria manu, adeo ut venerandi viri Stephani Nemethi 
brachium luxatum reddiderit fere inutile. Testatus est anno 1676 contra 
duos Pastores Reformatos, quorum nudos pedes tam strictis compedibus 
ferreis constrinxit, ut ne vesticulam quidem potuerint compedibus 
subinducere, qua pedem suum ab attritu et rigore ferri rigidi possent 
defendere. 

Peracta Protestatione Archiepiscopi prodit Kolonitsius cum Rever- 
sionalibus in medium, quos praelegit tam in exilium quam in perman- 
sionem, addito promisso quinquaginta florenorum, a qualibet persona 
subscribentium ex Camera Hungarica pro viatico levandorum. Par Libelli 
Reversalis : 

Nos infrascripti damus pro memoria significantes, quibus expedit 
universis. Quod siquidem nos ad instantiam Fisci Regii ob certam contra 
nos praetensam complicitatem ad jus delegatorium extraordinarium pro 
die 5 Martii anni currentis infrascripti in Regia ac libera civitate Poso- 
niensi celebratum per testimonium venerabilis Capituli Strigoniensis 
evocati et certificati essemus, ibidem ad actionem et praetensionem 
Fisci Regii judiciumque superinde recepturi, medio autem tempore 
Auditores nostri sub simili citationis onere constituti, Templa et Parochias 
sub directione et administratione nostrae Augustanae Confessionis 
constituta praevia et certa accorda et transactione praememorato 
Fisco Regio cepissent et per manus assignassent. Idcirco, nos quoque, 
licet nullius praefatae contra nos praetensae complicitatis conscii, nolentes 


tamen innatae potius suae Majestatis clementiae nosmet subjicere, quam - 


cum praementionato Fisco ejusdem in litem condescendere. Acceptaque 
desuper a praememorato Fisco Regio assecuratione, quod ante latum 
Processum modo praevio contra nos judic. suscitatum omnino pro nullo 
cassatoque et mortificato habebit. Nobisque liberam cum familia et liberis 
nostris universis intra ambitum Regni hujus, non tamen in prioribus 
Residentiis nostris, et absque Praedicantismi seu Ministerii nostri exer- 
citio, permansionem concedat. Eapropter obligamus nos per praesentes, 
quod a modo in posterum pacate et absque wlo seditionum implicito 
vel explicito molimine, inque Regno hoc Hungariae permanere velimus, 
nullumque penitus Praedicantismi seu Ministerii nostri exercitium, clam 
vel publice in cathedra, privatis domibus, aut aliis quibuslibet locis, 
sive illi patentes sint sive reconditi, aut subterranei a modo in posterum 
exercebimus. Neque in directione earum spiritualiumque officiorum nosmet 

ullo modo immittemus. Sed totaliter et absolute renunciando muneri 
ac officio nostro, tam Praedicantiali quam et aliis Ministeriis Ecclesiasticis 
pacate et fideliter ad normam reliquorum suae Majestatis fidelium sub- 
ditorum et secularium hominum nosmet gerentes, nullamque cum 
infidelibus suae Majestatis aut quovis modo et praetextu seditionem 
molientibus inimicis, scripto, nutu, verbo aut ope correspondebimus. 
Quin imo, quamprimum nobis talis seditionis et perniciosorum moli- 
minum fama qualitercunque innotuerit, statim absque ullo favore, 
timore, praemio et complacentia id ipsum praefato Fisco Regio, vel 
vero suae Majestatis Locumtenenti, aut supremo Comiti Comitatus illius 
denunciare et intimare debebimus manebimusque obligati. Quod si autem 
huic obligationi Reversalibusque nostris in parte vel in toto satis non 
fecerimus, aut in aliquo promissorum transgressionis puncto comperti 
fuerimus: ex tunc eo subjecti simus Actioni et Acquisitioni praefati 
Fisci Regii, bonaque nostra universa ipso facto confiscentur cum Perso- 
narum nostrarum detentione et punitione. Harum nostrarum Literarum 
propriis manuum subscriptionibus sigillorumque impressionibus commu- 
nitarum vigore et testimonio mediante. Datum Posonii Anno 41674 die 
4 Aprilis. 

Georgius Szétseni Archiepiscopus Colocensis quosdam ex Fra- 
tribus sejunctos conatur ad subscribendum permovere. Adamus For- 
gats, Stephanus Zitsi idem faciunt; frustra omnia. Post multas 
altercationes sedent pro Tribunali omnes Romano Catholici, in summo 
Georgius Szeleptseni Archiepiscopus Strigoniensis, a Dextris 
Ecclesiastici: 

1. Georgius Szétseni Archiepiscopus Colocensis et Episcopus Jauriensis. 
2. Thomas Palfi Episcopus Nitriensis et Cancellarius. 
3. Leopoldus a Colonits Camerae Hungar. Praefectus et Episcop. 

Neostad. 

4. Stephanus Sennyei Episcopus Weszprimiensis. 
5. Stephanus Gubasotski Episcopus Quinqueecclesiensis. 
6. Stephanus Balog Capitularis Tyrnaviensis. 
7. Joannes Korompai Capitular. Tyrnaviensis. 
8. Melchior Kerekes Vice Comes Musoniensis et Regiae Tabul. Ads. 
9. Michael Vali Notarius Capituli Strigoniens. 
10. Georgius Térék Tabulae Regiae Adsessor. 
41. Joannes Lapsantzki Secretarius Regiae Tabulae. 
A Sinistris seculares erant eo ordine: 
4. Comes Adamus Forgats Judex Curiae. 
2. Comes Paulus Eszterhazi Confin. Ersekujvar oppositorum 
Generalis. | 
3. Comes Nicolaus Palfi custos coronae. 

4, Comes Joannes Antonius Palfi. 
5. Stephanus Zitsi custos coronae. 
6. Joannes Majtini Personalis Praesentiae Locumtenens in Judiciis, 
7. Comes Georgius Erdédi. 
8. Abbas Sancti Martini. 
9. Valentinus Szente vice locumtenens. 
10. Stephanus Morotz vice Judex curiae. 
41. Joannes Menyantzki Prothonotarius. 
142. Andreas Pesti Prothonotarius Judicis curiae. 
41. Georgius Tersnyantzki Prothonotarius personalis. 
14. Nicolaus Majlath Fiscus et Director causarum Regalium. 
15. Petrus Fodorotzki Procurator Fiscalis. 
Collaterales erant nonnulli: 
4. Comes Adamus Czobor. 
2. Comes Valentinus Balassa. 
3. Ladislaus Karolyi. 
4. Joannes Maholanyi, Praefectus Curiae Archiepiscopalis. 
5. Paulus Orban Protonotarius. 

Tandem horrendam in Ministros mortis pronunciant 
sententiam: eadem sententia manet etiam scholarum Rectores die 
VII Aprilis eo solum nomine, quod in acta et facta Ministrorum contra 
eosdem nullis testimoniis edocta consenserint, neque fidelibus suae 
Majestatis facta (quae non erant) revelaverint. Existimabant Judices, 
sententia mortis tanquam Gorgonis capite territos Ministros omnes 
catervatim vel ad periculosas subscriptiones vel ad apostasiam ruituros ; 
at quasi nova rediisset in praecordia virtus, ea sententia nullos movit, 
imo qui hactenus nutaverant, etiam jam nunc confirmati summopere in 
miseriis laetabantur. f 

§ XXII. Post latam sententiam terrentur. — Sententia mortis ex nulla 
praecedanea convictione in capita innocentium pronunciata, pro more 
Judicialis Processus, in terrorem Ministrorum majorem incutiendum Pro- 
curator Regius instat apud Excelsam Sedem, ut illico tanquam mortis 
filii in vincula conjicerentur et carceribus inclusi ibidem ad executionem 
sententiae detinerentur. Verum cum nec isto terrore proficerent (addita 
excusatione, quod compedes pro tot hominibus non haberentur suffi- 
cientes), decernunt judicialiter, ut solum in Hospitiis prioribus passim 
in urbe et suburbiis usque ad ulteriorem hac de re resolutionem 
arrestarentur. Sententia lata et Ministris Ecclesiarum nihil loquentibus, 
Georgius Szétseni Archiepiscopus Colocensis dicebat: Nebulones 
neque gratias egerunt pro sententia lata. Arrestum hoc tam 
laxum fuit, ut quocunque cujusque animus ferebat intra suburbiorum 
muros libere deambularet, non sine gravi praejudicio Regiae Tabulae. 

Nec verbum ullum facturus erat Procurator de vinculis post latam sen- 
tentiam , nisi admonitus ab Archiepiscopo fuisset. Cum Regius Procurator 
Ministris jam condemnatis insultaret, respondit Stephanus Sellyei: 
Nos fuimus innocentes et de praesenti ii sumus, si vero in 
innocentia nostra opprimimur, patientia nobis opus est. 
Effervescit ad dictum istud Procurator: Ergo tu Judices injustitiae 
arguis, tu totius mali causa es, hactenus alii subscrip- 
sissent, compesce linguam, quia statim maximis compe- 
dibus coarctatum in eum curabo deduci locum, ubi canis 
tibi panem e manibus non eripiet. 

§ XXIII. Traditi in liberam laxamque custodiam, ex qua non 
invitis Judicibus quisque, dummodo Christi causam prodere animus 
esset, fugam capessere poterat, in eadem omnes (exceptis Papensi, 
Filekiensi, Vesprimiensi, Levensique Pastoribus Praesidiariis Reformatis 
ad terrendos caeteros die V Maji, adeoque quinta demum a damnatione 
hebdomada, ferro apud domum Leopoldi Kolonitsii vinctis et in arcem 
Posoniensem abductis) octo hebdomadas integras exegerant. 
Quo temporis intervallo exquisitissimas quasque artes denuo Judices 
ipsi, imprimis Archiepiscopus Szeleptseniuset Episcopus Neostadensis 
Kolonitsius, pervertendis et ad subscriptionem libellorum, quam solam 
redimendae vitae et pretii etiam impetrandi conditionem praefigebant, 
subigendis explicuerant. Modo ex libera custodia excedere, fugam arripere 
jussi, modo verberibus ad sanguinem usque ipsius etiam Kolonitzii manu 
caesi, modo novis inquisitionibus vexati, modo Triremium proposito metu 
ad facienda desiderata invitati sunt. Saepius Archiepiscopus in Aulam 
quosdam evocabat, blandis discursibus sortem eorum dolere visus, libellos 
offerrebat, mox minis territabat. Cum vero nec sibi ipsi crederent Adver- 
sarii, per duos Capitulares et Procuratorem Peresit Jacobum Tsuzi, 
Stephanum Harsanyi, quamvis jam morti condemnatos ac amissioni 
omnium bonorum adjudicatos, citat, comparentes stricto juramento 
exacto in haec Puncta examinari facit. 

I. Quid causa est quod non subscriberent? Respondet 
Stephanus Harsanyi, quod hic unusquisque Ministrorum  esset 
examinandus, neque enim ipse potuit omnium sensus et arcana inspicere. 
Interim se hactenus his rationibus inductum non subscripsisse: 4) Quia 
illibata conscientia non permittit sibi ut eum esse fateatur, qui non 
esset, nempe rebellem. Etsi enim terminus nempe complicitatis 
rebelliosae de Literis Reversionalibus jam tolleretur, quia tamen 
nemo subit aliquam poenam, quin praesupponatur aliquod peccatum, 
non posse se etiam his mitigatis subscribere. Et hoc eo magis, quod 
Archiepiscopus de mitigatis Reversionalibus aliquando dixerit, permittere 
nos quascunque formulas Reversionalium subscribere, manet tamen illud. 

Ultimus et primus (scilicet subscribentium) sunt in honore pares. 
2) Neque est necesse me subscribere, quia ego jam sum morti adjudi- 
catus adeoque non teneor istam sententiam taliter qualiter contra me 
latam justificare. Sed si talis sum condemnatus scilicet, non est opus 
ut fulcra ejusdem sententiae a posteriore quaerantur. 3) Quia hic periculum 
Religionis quaeritur, nolumus ista macula per subscriptionem foedari, 
quae in Reversionalibus insinuatur, liberum Religionis exercitium nobis 
et toti Regno concessum, per Divos Reges et per Modernum confirmatum 
tollere patriamque libertatem prodere. 

Il. Quis vos animat vel ex secularibus vel Ecclesiasticis? 
Respondet: Nos praeter Deum et nostram innocentiam bonitatemque 
causae nostrae, nullum habemus qui nos animaret. 

Il. An ipse Archiepiscopus author fuerit, quominus 
subscripseritis? Nobis non fuit, sed tamen cum paucis ante diebus 
in Aulam Archiepiscopalem evocati fuissemus, Dominus Archiepiscopus 
produxit quasdam Regis nostri Literas, in quibus per expressum signi- 
ficabatur, quod gratia suae Majestatis tam de quinque jam in Arcem 
Posoniensem deductis captivis, quam de aliis praestolanda foret. Con- 


tradictio enim esset, quod saepius Archiepiscopus nos ursit ad subscrip-— 


tionem, et tamen hoc tempore nescio quibus verbis dehortaretur. 

§ XXIV. Variis exagitati modis in octavam usque hebdomadem post 
pronuntiatam a Judicibus sententiam, iteratis vicibus Regiam Majestatem 
sequenti requirunt Libello supplici: 

Serenissime atque invictissime Caesar, Rex et Monarcha Romanorum 
clementissime ! me 

Ad Thronum Vestrae Sacratissimae, Caesareae et Regiae Majestatis, 
cujus clementia totus Christianus orbis, non secus ac splendore radiorum 
solis exultat ac gaudet, nos miseros undiquaque coangustatos Augustanae 


et Helveticae confessionis Praedicantes, Rectores scholarum et Studiosos — 


in praesenti hocce calamitatum aerumnarumque nostrarum barathro 
constitutos in praesentiarum supplices confugere oportet. 

Postquam enim, Caesar invictissime, Rex et Domine D. naturaliter 
clementissime, nos miseros supraque modum a longo tempore afflictos 
non solum nostris Parochiis atque officiis Ecclesiasticis cedere coacti, 
verum et pro die V Mensis praeteriti Martii anni currentis ad jus extra- 
ordinarium a Regio V. S. Majestatis Fisco Posonium ad personaliter 
comparendum citati fuerimus, eoque ipso, tanquam V. S. Caesareae 
Regiaeque Majestatis humilimi perpetuoque fideles subditi, ad declarandam 
nostram obedientiam fidelitatemque (quam semper observavimus quamque 
nos ad extremum vitae nostrae halitum erga V. 8. M. observaturos polli- 
cemur), promptissime numero ducentorum et ultra hic comparuerimus. 
Miras adversus nos extensas querimonias magno cum animorum nostrorum 

horrore perturbationeque percepimus et audivimus. Et licet nos miseri 
afflictissimique homines hic loci coram Excelsa Sede humilime obtestati 
fuerimus, nos miserrimam objectissimamque plebeculam nulla ratione cum 
V. C. R. Majestate tanquam Rege et Domino Domino nostro clementissimo, 
nec in minimo quidem causarum puncto in litem condescendere velle, 
multo minus posse; quin potius quemadmodum antea semper et perpetuo 
innata vestrae Caesareae Regiaeque Majestatis gratia et clementia nos 
suffultos esse gaudebamus: ita et in praesenti et in posterum eadem per- 
frui gestimus, facta superinde sufficienti nostrae innocentiae ibidem 
declaratione, nobis eorum nihil quicquam, quorum insimulamur accusa- 
murque, tanquam semper humilimis et fidelibus V. C. R. Majestatis 
subditis, unquam in mentem venisse, nedum tale quidpiam scelus 
nefandum, a quo Christicolarum mentes prorsus abhorrent, in effectum 
deducere voluisse. Verum enimvero nullo nostrae innocentiae satis superque 
declaratae et excusatae respectu habito, praeter omnem nostram spem et 
expectationem accidit, ut contra nos miseros supraque modum 
afflictos gravissima condemnationis sententia pronun- 
ciata et promulgata fuerit; superaddita terribili hac interminatione: 
Si quis nostrum Posonio discedere praesumpserit ante 
allatam V. C. R. Majestatis Resolutionem, eum extemplo 
plexum iri. Et quoniam nos miseri, quorum tantus est numerus, a 
tam longo tempore jam in octavam hebdomadam hic deti- 
nemur, adeo ut jam potior nostri pars emendicato saltem pane vivere, 
ne fame duntaxat contabescat, sed et morbo plerique affecti vario ex 
lecto surgere nequeant. Eapropter supplices accurrimus ad Thronum 
Vestrae S. M. nos miseri et afflictissimi Praedicautes, Rectores Scholarum 
et Studiosi, obnixe rogantes propter Dei misericordiam et ob 
vulnera Christi Salvatoris dignetur V. S. M. nostram miseriam, 
calamitatem aerumnosamque afflictionem clementissimo suo oculo respicere, 
et secundum sibi innatam totique mundo optime notam clementiam, nos 
miseros et undique coangustatos clementissima sua Resolutione laeti- 
ficare et exhilarare, hocque toto in negotio tale adinvenire medium, 
quatenus nos miseri in priori V. S. M. omni felicitate et subjectione, 

enostrum victum et amictum sub ejus potentissimo Patrocinio quaerere 
invenireque valeamus. Atque sic ulteriori gratiae et favori clementissimo 
commendati et ad preces pro V. S. M. fundendas semper obligati para- 
tique, optatissimam Resolutionem humiles exspectamus. 


Vestrae Caesareae Regiaeque Majestatis 
subjectissimi et fidelissimi subditi Augustanae et Helve- 


ticae Confessionis omnes et singuli in arresto detenti Prae- 
dicantes, Rectores Scholarum et Studiosi. 


74 Lip. m1, CAP. 4. § 25, 26. — DE AFFLICTO ECCLESIAE IN HUNGARIA STATU. 


Resolutio etsi instantiam subsecuta fuerit a Rege clementissimo, 
communicata tamen cum captivis non est. 

§ XXV. Omnes in unum contractas adversus miseros Eeclesiarum 
Scholarumque ministros artes et machinationes, ut eos cassibus suis et 
laqueis indutos* Religionem everterent (quas hic singillatim enumerare 
diuturni et difficilimi esset laboris), forti tamen animo tentationes hac- 
tenus superarunt omnes, Ad extremum die XXV Maii Fratres Augustanos 
a Reformatis separari et illos quidem ad Aulam Archiepiscopalem se 
voeari placuit; quo demum artificio nonnihil Persecutores efficiunt. Nam 
separatis ita Augustanis ab Archiepiscopo, Kolonitsio et Hofkirkero nullum 
non ad labefactandam eorum constantiam lapidem moventibus, optio 
tandem datur, vel subscribendi, sive ad abdicationem muneris spontaneam, 
sive ad exilium, sive ad amplectanda Pontificia sacra, libellis, vel carceres 
subeundi. Subscriptionem eligunt non pauci, carnis infirmitate victi; 
carceres reliqui numero quadraginta sex, una cum duobus Reformatis , 
qui eventum speculaturi se Augustanis miscuerant. Illi singuli cum 
mereede quinquaginta florenorum dimissi, hi in carceres abrepti: inde 
post horas aliquot protracti et circa tertiam ejus diei, alii navibus in 
Danubio, alii curribus impositi ex urbe suburbiisque in diversa Regni 
fortalitia veeti; novemdecim, quibus Reformatus unus accessit, Komaro- 
minum, octo Sarvarinum, octo Berentsinum; octodecim, quibus itidem 
Reformatus unus accessit, Leopoldopolim deportati ferro constricti omnes 
et foedissimis carceribus inclusi sunt. Et postremis quidem octodecim 
additus Lictor una cum restibus proxime patibulum in campo suspendium 
minitans, nihil terrore isthoe apud obfirmatos et ,pro Christo mortem 
quamvis oppetere paratos promovit. 

§ XXVI. Reformati exagitantur. — Qui Posonii supererant Reformati , 
separatorum a se Fratrum aliorum quidem inconstantiam summo cum 
dolore, aliorum constantiam pari cum laetitia spectantes, se Deo devo- 
vebant totos, eadem gratia praeclarum agonem ad ultimum usque spiritum 
certaturi, Vocatis igitur ad eandem Archiepiscopi Aulam, Thomae Palfii 
Kpiscopi Nitriensis, Regiae Aulae Cancellarii, Epistola praelegitur, cujus 
Summa erat: Majestatis Regiae de Praedicantibus contuma- 
cibus, eo quod Posonii conventicula celebrent et fortee 
etiam sacramenta administrent atque adversus tot Episco- 
porum monita praefractum obstinatumque animum prodant 
(egregia causa), ultimam sententiam esse,.ut in varia fortalitia 
distributi mortificentur, Tum Archiepiscopus simulata de Kolo- 
nitsii, quem rufi militis convitio aspergere solebat, crudelitate et 
sanguinariis, quae continue adversus Pastores agitet, consiliis, querimonia 

eosdem demulcens, iterum iterumque subscriptionem suadet, ceu medium 
unicum, quo non tam suo, quam efferato Kolonitsii animo satisfieri 
possit. Sed obsurduerant pridem ad Sirenes hasce castissimae servorum 
Christi aures. Denuo igitur iisdem qui supra in Archiepiscopi aula coactis, 
Kolonitsius, Hofkirkerus, Lapsantzkius una cum Archiepiscopo dirissima 
quaeque interminati, inter alia Regiae Majestati stare sententiam immotam, 
atque a se nunc Kjus nomine promulgari, ne liberum Religionis 
Evangelicae exercitium in Regno Hungariae amplius exer- 
ceatur, asserunt. Excipientibus Pastoribus, se non intelligere, 
quemadmodum Rex, nondum a Sacramento juramenti, quod 
Regni Statibus praestiterit, solutus, sententiam ejusmodi 
per ministros suos promulgare voluerit? Iracundi non hic 
locumesse disputandi regerunt. Sine mora Mimistris quadraginta et 
uni, Reformatis omnibus (reliqui enim sedecim ex numero universo 
quinquaginta septem Posonii comparentium, partim jam in carceres 
detrusi erant, partim se mature ante latam sententiam, non subscriptis 
libellis illis, subducentes ad Ecclesias suas, defensi a terrestribus Dominis, 
redierant, duobus duntaxat ex omni Reformatorum choro, Pastore uno et 
Ludimagistro altero, a terrestri suo Domino Judicii Adsessore ad muneris 
sui abdicationem seductis) in vincula raptis obnunciatum: Ad Triremes 
ipsis eundum, ubi senes etiam addiscere Linguam Italicam 
debeant, futurumque sit, ut lac etiam maternum illis ama- 
rescat, Archiepiscopo ipso animam suam Diabolis discerpendam devovente, 
si ulli etiam Religionis mutationem promissuro posthac unquam liberatio 
inde obtigerit. 

§ XXVII. Ex eo tempore non amplius subscriptio Libellorum, sed 
mutatio Religionis unice urgebatur, et ex carcere producti eodem die 
viginti, curribus tectis impositi prosequentibus militibus alio deportati sunt, 
Sarwarinum septem, Kapuvarinum totidem, Eberhardinum castellum sex, ubi 
catenis onerosissimis constricti, in carceresque teterrimos conjecti, omne 
ludibriorum et calamitatum genus inter efferatos in extremam rabiem 
hostes, Jesuitas cumprimis certatim affluentes et ad apostasiam captivos 
solicitantes, forti animo inter preces assiduas hymnosque ceu laetum 
Poena* tolerarunt. Reliqui viginti et unus elapsa hebdomade eodem 
carcere Posoniensi soluti, curribus militum catervis stipati, et vestimentis 
honestioribus aliisque, quae residua secum ferebant, Kolonitsii jussu 
spoliati, Leopoldopolim avecti atque ibi in carceres iterum obscuros 
profundissimosque abjecti sunt. 

§ XXVIIl. Berentsini vexantur captivi. — In dirissima diversorum 
locorum captivitate infandum in modum vexati cruciatique documenta 

dederunt, quid expectari a Romano clero, sicubi iis suae satis vires sint, 
debeat. Pauca recensere non erit abs re. 

Qui Posonio Berentsinum asportati atque ibi bini atque bini sub 
jugo, boum instar, constricti in arcem deducti et carcere ejusdem absconditi 
fuerant, quatuor Reformati, Stephanus Sellyei Ecclesiae Papensis 
Pastor et vicinarum Superintendens, Michael Miskoltzi Ecclesiae Ref. 
Filekiensis M., Stephanus Batorkeszi Ecclesiae Refor. Weszprimensis 
M., Petrus Tzegledi Eccl. Ref. Levensis M., Georgius Lani Scholae 
Karponensis August. Confessionis Rector, tam strictis compedibus vectes 
ferreos et quadrangulos acuminatos, transversim utrosque pedes lanci- 
nantes habentibus constricti sunt, ut neque incedere, neque ab attritu 
earum, ferro transversim inter utrosque pedes immisso, calceos omnemque 
vestem pedibus superinductam corrodente, pedes defendere possent. Carcer 
ipse, in quem abstrusi fuerant, tenebricosus excrementis feedissime sca- 
tens, extrema supplicia passuris destinatus, qui per angustum foramen 
subiri, nisi a genibus palmisque innixis non poterat; insectorum insuper 
tanta copia refertus erat, ut eorum morsibus aliisque incommodis infestati 
noctes plerasque insomnes captivi ducere coacti fuerint. Cumque Prae- 
fectus ipse Arcis Kolonitsio significaret, captivos ob debilitatem corporum 
tolerandis malis istis impares esse, respondit ille: Parum referre, 
tumulum forte in agro toto repertum iri, in quo mi- 
seriisillis confecti sepeliantur. Prohibiti insuper sub poena 
centum et amplius Baculorum, nec non Turcicorum verberum captivi 
sunt, ne de sua captivitate quicquam cuiquam communicent. Rigi- 
dissima hyeme captivi ligna in usum Praesidii allata im superioris arcis 
aream deportare et aquam ex profundissimo puteo exhaurire coacti sunt. 
Fiilekienses liberationem Pastoris sui in Aula solicitare volentes, Poso- 
nium transituri incaptivantur et diu in carcere detenti sunt. 

§ XXIX. Komaromii captivorum sors. — Komarominum adducti - 
viginti, Reformatus unus Basilius Képetzi et Augustani novemdecim, 
postquam eodem cum Turcis carcere clausi, compertoque a Reformato 
confessore magnanimo non parum reliquos confirmari, ita separati sunt, 
ut Reformatus Turcicis compedibus illigatus, a reliquorum consortio 
divulsus, in carcere peculiari eoque foedissimo solus delitescere quinque 
menses integros coactus fuerit; reliqui vero, exceptis duobus, omnes 
Sclavonicae Gentis, taedio squaloris carcerum vexationumque victi, 
subscriptionem de abdicandis sponte muneribus suis frusta obtulerunt. 
Praefecto enim apud Kolonitsium intercedente, ut ea conditione liberentur, 
responsum est: Sero nimis finito jam gratiae tempore 
libellos offerri. Neque alia jam conditione liberari 
eos posse, quam si, Religione solenniter ejurata, 
Pontificia Sacra amplecterentur. Sic male consulti post 

quatuor fere mensium patientiam, horribili apostasia, jurantes in verba 
insolentissima, novae fidei novissimis Hungariae Catholicis praescriptae , 
carcerum molestias mortisque metum redemerunt, et impietatis suae 
mercedem, alii quinquaginta, alii pauciores florenos, prout dignitas vel 
meritum personae postulare visum est, retulerunt. Sed paulo post, visa 
Leopoldopoli reliquorum constantia, conscientiae furiis ita agitati sunt, ut 
eorum nonnulli diei nativitatis suae maledixerint. Qui vero Komaromii super- 
erant tres confessores constantissimi, ad sordidissimos quosque labores, 
quibus Turcas et Zingaros captivos ibi adstringi mos est, ab ortu solis 
ad occasum usque, nullo aestus, frigoris, hyemis, aestatis discrimine 
exantlandos coacti, Deo illibatam fidem constanter servarunt. 

§ XXX. Hberhardini vexantur. — In carcere Eberhardino Archie- 
piscopus jam octogenarius, propriis manibus, malleorum subsidio, ita 
captivos contudit, ut membra etiam nonnullorum luxata officio defungi 
amplius nequiverint. Eosdem convivis suis illudendos exagitandosque 
exposuit, tandemque in eorum conspectu ad labores sordidissimos relegavit 
et se aliisque praesentibus ad sanguinem usque desudare subegit. 

§ XXXI. Leopoldopoli vexantur captivi. — Horrendum cumprimis 
in modum divexati sunt ii, qui Leopoldopoli in carceribus dirissimis 
attinebantur numero triginta novem, Augustani septemdecim et Refor- 
mati viginti duo, ex quorum censu Augustani tres et Reformatus unus 
(ilico tamen resipiscens) unius et alterius diei inedia, laboribus, compe- 
dibus fracti defecerunt. Reliquos Jesuita Nicolaus Kelio his verbis salutavit : 
Ego ratione tum officii tum specialis mandati vos 
visito, simulque vobis denuntio, gravissima vobis, 
nisijussa feceritis, imminere. Pane nigerrimo militari 
et aqua, ferreis compedibus vincti, omnibusque miseriis 
subjecti, vitam morte tristiorem tolerabitis. Tali Evangelio 
convertere miseros primo impetu sategerat. Quos ubi ad obnunciationem 
ejusmodi imperterritos videt, sine mora compedibus senes juvenesque, 
firmos infirmosque, juxta constringi Turcico more curat. De innocentia 
sua protestantibus respondit: Equidem duplicis Rebellionis, 
Ecclesiasticae adversus Ecclesiam, et Politicae adversus 
Regem, crimine laboratis. Quod si maxime Politice rebelles 
non essetis, uti credo, plures vestrum de rebellione ne 
cogitasse quidem, tamen ob rebellionem Ecclesiasticam 
omne genus poenarum commeruistis. Labores plusquam serviles 
et nunquam subinde ne diebus quidem Dominicis interruptos, obscoe- 
nissima quaeque loca intensissimo aestu expurgandi, carceres aggeresque 
effodiendi, fortalitii aream, uligine madidam, lapidibus et arenis obducendi, 
aggeres circa muros congerendi, nives densas ventilabris avehendi, pro- 
fligatissimorum denique mancipiorum occupationibus suetis defungendi, 

ita exactores furibundi milites mercede ad saeviendum conducti, summo 
exactore in his Kelione, perpetuis verberibus, adhibitis etiam hastis, 
sclopetis et restibus aqua madefactis, induratis et in nodos colligatis, 
conculcatione per pedes, capillorum evulsione, aliisque dirissimis saevitiae 
modis exasperarunt, ut simile quid vix ulla historiarum monumenta 
adversus vilissima Mundi rejectamenta patratum commemorent. 

§ XXXII. Carceres sibi effodiunt captivi. — Cum carcer effodiendus 
esset, his verbis haud postremus inter Pastores, vir praecipua authoritate 
spectabilis Stephanus Mauritius Harsanyi, apud Jesuitas praesentes 
de crudelitate et insolentia operis protestabatur: Coram Deo, Angelis 
et hominibus protestamur, quod crudelius longe nobiscum 
agatis, quam olim cum Apostolis crudelissimi persecutores 
egerunt. Apostoli enim fuerunt in carceré; sed-Garcerem 
sibi effodere nunquam coacti sunt. Nos Apostolorum 
discipulinon solumincarcere sumus, sed etiam inau- 
dito exemplocarcerem nobis effodere cogimur. Quam- 
obrem ut vos ceu authores crudelitatis tantae inexcusabiles 
reddamus, en primus ego clavum infigam. Risu profuso haec 
Jesuitae excipientes responderunt: Laborabitis ergo tanto 
alacrius, quia impulsivas tam graves habetis. Labores istos 


durissimos et poene intolerabiles subeuntibus, panis nigri exiguum. 


demensum, tertio quoque die ubi optime cum iis actum est, libum 
quatuor librarum praebitum est: noctu vero in carcere degentibus 
nunquam aquae tanta copia facta, ut sitim ex diurnis laboribus con- 
tractam levare possent. Interdictum insuper omnibus, ne iis interdiu 
extra carcerem occupatis, vel in carcere etiam agitantibus, sive clam, 
sive palam vel minimus cibus potusque offerretur. Quod interdictum 
violantes ex commiserationis aestu quodam, tum vir caepas misero 


offerens, una cum accipiente, inflictis verberibus pluribus gravissimisque , 


tum muliercula carnis et panis nonnihil in transitu porrigens a Jesuitis 
deprehensa, collum manusque numellis meretricum inclusa et publice 
per compita, intensissimo frigore circumducta, nefas expiarunt. Vesti- 
menta et calceamenta semel attrita non reparabantur a quoquam, ita 
ut nudis pedes seminudisque reliquum corpus, in conspectu omnium 
mandatis laboribus defungendum fuerit. In carceribus angustissimis , 
pluviis nivibusque perviis, inter homines maleficos ob capitalia delicta 
captos, maledictis continuis sacro cultu defungentibus obstrepentes, non 
raro cum serpentibus et bufonibus conflictandum fuerat, a reliquis vero 
insectis identidem quies somnusque turbati. Etiam in carceribus verbera 
horrenda, ictusque inflicti non raro ob causas levissimas. 

§ XXXIII. Captivus vir egregius doctissimusque Martinus Szent 
Peteri Minister Eccl. Ref. Hetenyiensis, ex carcere ad amicum de 

calamitatibus suis nonnihil scripsisse compertus, hanc praesente et 
dictante Jesuita Kelione poenam subiit, ut in terram projectus a novem 
militibus percutientibus baculis spissis et nodosis ita caesus, et praefecti 
calcibus horribiliter ita impetitus conculcatusque fuerit, ut pro mortuo 
sublatus, ac mox respirans in novum carcerem, solus et ense stricto 
custoditus, sine ulla corporis sanguine foedati dilaniatique cura, con- 
jectus fuerit. 

§ XXXIV Coguntur ad cultum Romanorum Templa &c. — Innumerae 
certe concatenataeque calamitates fuerunt, quas captivi incredibili robore 
ex alto instructi fortissime sustinuerunt, quarumque apud posteritatem 
fides propemodum laborabit. Singulas vero cum prosequi non liceat, 
omittere tamen id unum adhuc, quod impietatis et crudelitatis numeros 
omnes implet, non possumus. Cum nec authoritate sua, nec suasionum 
illecebris ullis, nec promissorum melle, nec comminationum cruciatu- 
umque felle, id hostes impetrare a Confessoribus constantissimis possent , 
ut vel sponte muneribus suis abirent, vel exilium deligerent, vel Religionem 
mutarent, aliam quercum excutiendam rati, captivos ad Templa aliave 
loca, quibus Hostia consecrata vel offerebatur a sacrificulis, vel adoran- 
dum ostentabatur, violenter pertraxerunt. Vidisses ibi contentionem 
furiosam impellentium cogentiumque et ex adverso certamina confessorum 
ad sanguinem usque reluctantium. Singulis fere diebus solis festis et 
jejuniorum temporibus, Kelio per armatos milites, veluti praelium 
inituros, captivos seu extra carceres laborantes seu in carceribus delites- 
centes adoriri solitus, in Templi aream compellere conatus est. Restitantes 
omnibus viribus ex carceribus raptatos bipennium et sclopetorum ictibus 
plagisque horrendis tanto quandoque impetu, ut uno impulsu ad secundam 
usque, quae atrii carceris erat, januam jactarentur, protrusos eo rede- 
gerunt, ut humum postrati terrae se affigerent. Mox igitur capillis 
erectos stantesque sclopetorumque stimulis lateri dorsoque infixis com- 
pungebant, propellebant, raptabant iterum, ita ut totum isthoc Templum 
versus iter tragicum non aliud, quam continua quaedam cadentium, 
aegre surgentium ac denuo in terram propulsorum, miserabilis jactatio 
ac provolutio fuerit. Demum feralium istorum raptuum pertaesi, consilio 
inito captivi consentiunt, se deinceps jussos non expectata amplius jac- 
tatione Templum intraturos, conciones audituros, preces pias ad Deum 
fusuros, ea tamen lege, ut mortem potius praesentissimam subire, quam 
vel minimam partem cultus illiciti obire malint. Ita atrium Templi 
ingressi injuriosas in se Jesuitarum conciones audiunt, et adversariis ad 
altare usque trahere atque ad cultum Hostiae consecratae cogere 
molientibus, et tantum non ejus rei causa in atrio Templi bellum cum 
iis gerentibus, adeo fortiter mortem etiam oppetere parati resistunt, ut 
violenta hostium molimina universa irrita ceciderint. 

§ XXXV. In Festo Ignatii misere vexantur. — In Festo Ignatii, ut 
casus Tragicos plures, qui in numerato sunt, recensere supersedeam , 
summo mane captivi, ad labores sordidos expulsi, instante Missa inter- 
ruptis laboribus Templum adire jubentur, obfirmant ili animum eo 
potissimum die, quo se ad vetitum cultum adactum iri majori conten- 
tione metuebant merito, Templumque se ingressuros simpliciter negant. 
Obloquitur Kelio: Itane, boni Pastores, vim metuitis, atqui 
cum daemonium habeatis, hoc non alio modo expelli 
illud debet. Accersuntur milites, qui propere alios baculis feriunt, 
alios sclopetis urgent, alios strictis ensibus, bipennibus alios propellunt, 
et instrumenta ejusmodi in dorsis obnitentium frangunt, tandemque 
fessi, et crudelitatis sub dio, inspectante hominum multitudine ingenti, 
patrati* pertaesi, absistentes ulteriori ferocia Jesuitas destituunt. Tum 
Kelio, in furorem conversus, duos venerandos senes corripi jubet, qui a 
subornatis ministris verberibus plagisque contusi et semimortui, nullis 
ad resistendum viribus residuis, unus ad atrium Templi, alter vero ad 
altare usque rapti, pedibus baculisque promiscue ** multitudinis, caleandi 
proterendique objiciuntur, qui humi dum Missa celebrabatur jacentes , 
et poene exanimes, finita Missa a reliquis captivis in carcerem deportati, 
nunquam posthac valetudinem recuperarunt, continuisque artuum dolo- 
ribus fracti, pias animas alter Neapoli, alter post eliberationem Curiae 
Rhetorum Deo Redemptori suo reddiderunt. Erant hi Stephanus 
Szilvasi Past. Eccl. Ref. Tsdsvariensis et Andreas Turotzi Past. 
Eccl. Aug. Conf. Tiilekiensis. ; 

Praeterea ne ansa saeviendi deesset unquam, sacrificuli cum sacra- 
mento ad agros pergentes, ea plerumque loca, quibus laboribus suis 
insudantes captivi deprehenderentur, transibant. Atque tum iterum adversus 
eos cultum praetensum negantes, brutis verberibus, imo ardentibus quan- 


doque etiam facibus saevitum, neque cessatum ante est, quam bipennes- 


enses sclopeti confracti et captivi, ceu amimalia mactationi destinata, in 
terram prostrati, cernuique, in sanguine suo volutati misere sunt, sacri- 
ficio incruento quod Kelioni sanguine madentes nuntiari petierunt in 
cruentum converso, Sic singulos, quibus ad laborandum protracti sunt, 
dies supremos sibi illuxisse deputabant, neque precarium inter tot mala 
spiritum traxerant, nisi in infirmitate illorum Divina potentia perfici et 
velut triumphare coram toto Mundo gestivisset. 

§ XXXVI. Kelio de Beneficiis Recognitionem’ extorquet. — Quis talia 
fando audivit unquam? caret exemplis diritatis immanitatisque tantae 
omnis retro antiquitas, in qua persecutores etiam saevissimos, veri etiam 
Dei prorsus expertes, flagitiosae ejusmodi crudelitatis puduisset. Et puduit 


* patratae (ed.) ** promiscuae (ed.), 

tandem saevitiae ipsum etiam Kelionem, postquam ejus crudelitas cala- 
mitate innocentum utcunque satiata est, atque si non vindictam prae- 
sentem Dei, at infamiam certe apud homines, quibus paulatim facinora 
haec innotuerant, extimescere coepit. Tum ad stropham sua prudentia 
dignam se convertens, tot malefactis simulata quaedam beneficia miscuit. 
Nam et amicos quosdam captivorum aliquando admisit, et munera non- 
nulla illis consecrata administravit in speciem; at pessima revera fide, 
partem majorem militibus aliisque diripiendam relinquens, uti postea 
captivis compertum est. Ut igitur apud exteros fucum quendam crudelitati 
suae obduceret, a captivis die XV Februarii anno 1675 confessionem 
beneficiorum illorum propria singulorum manu signatam petiit. Suboluit 
satis captivis, quo tentatio illa tenderet. Neque tamen post longam 
gravemque cum Jesuita disceptationem, re mature deliberata, testimo- 
nium ejusmodi denegandum plerique saltem duxerunt, veriti scilicet, ne 
in re licita repulsam ferens saeviret atrocius, cum atrociter adeo saevierit 
hactenus adversus detrectantes obsequium in rebus illicitis. Apochas igitur 
manu propria signatas exhibent, quibus testantur, gratos se agnos- 
cere, quod R. P. Kelio pecuniolam a suis submissam admi- 
nistraverit; quandoque etiam cibos a benevolis suppedi- 
tatos dispensaverit, denique adventantes propinquos 
subinde ad colloquia sua admiserit, circumstantiis temporis 
personarumque additis. Acceptis ejusmodi distinctis Apochis in sinu 
gaudens Jesuita, non tantum eas pro lubitu interpolavit, sed statim 
etiam divulgavit, simul fidem detracturus famae, quae ejus barbaram 
crudelitatem et servorum Christi horrendas calamitates in Mundo propa- 
laverat: simul gratiae et commiserationis apud Regem et bonos omnes 
fontem vaferrima isthac techna obstructurus. Certe vix facta ipsi 
Apocharum ejusmodi copia est, cum ad pristinam crudelitatem reversus, 
atrocius quam unquam antehac, miseros affligere perrexit. 

§ XXXVII. Regno efferuntur ad Triremes. — Necdum persecutionis 
adversum tot Ecclesiarum Pastores, imo in eorum personis adversus 
universam Ecclesiam Hungariae Evangelicam, aestus detumuit, quin imo 
efferbuit in dies magis. Cum enim Adversarii parum adhuc apud constan- 
tissimos Christi confessores diversis cruciatuum calamitatumque generibus 
se profecisse sentirent: jam eos aeternis Triremium Neapolitanarum, 
quarum toties terrore miseros perculerant, carceribus mancipare statuunt. 
Tantaque clerum Hungaricum audacia transversum abripuit, ut horrendam 
illam ad Triremes damnationem deportationemque non tantum Rege 
inscio, sed contra mandatum etiam Regium susceperint. Etenim capti- 
vorum Patroni jam a clementissimo Rege mandatum ad Kolonitsium 
obtinuerant, quo is captivos dimittere jussus est. Mandatum istud 
Thomas Palfi, Episcopus Nitriensis, Cancellarius Regni, Judicii Poso- 

niensis Adsessor, Kolonitsio exhibere jussus, ita vitiavit, ut in tergo 
ejus adscriptis verbis Ut orare (scil. discant in Triremibus) insinuaverit, 
mentem Regis esse, ut ad Triremes captivi ablegentur, cum tamen omnia 
et singula mandati illius Regii verba nonnisi gratiam liberationemque 
spiraverint. Kolonitsius, qui non semel antehac Posonii Pastoribus in 
faciem dixerat: Vos multum Regis vestri clementiae confiditis, 
sed nihil vobis ea proderit. Si enim vel decies clementissima 
de vobis mandata exhibuerit, ego centies eadem mutabo; 
accepto Regio Mandato, non dimissionem, sed ablegationem ad Triremes 
eo contineri pertendebat. 

§ XXXVIITL. Miserrime in itinere vexati. — Cumque eo ipso tempore 
cohortes aliquot in Hungaria Austriaque conscriptae, in subsidium Regis 
Hispaniae adversus Messinenses mittendae, in procinctu itineris stetissent, 
occasione ea usus die XVIII Martii anno 1675 triginta sex, — duo enim 
ob infirmitatem ex vexationibus contractam redditi inhabiles ad iter 
relicti sunt — ex mediis laboribus sub vesperam abreptos et per oceultum 
foramen quoddam Arcis Leopoldopolitanae eductos, Militiae Austriacae 
ductori Neapolim deportandos ibique certo pretio vendendos atque in = 
triremium servitutem redigendos tradidit. 

Ita stipati cohortibus equitum quadringentorum circiter totidemque 
peditum curribus impositi, per avia et ambages et oppida Hungariae 
Moraviam versus circumvecti, Sotiwennae tandem cum captivis quinque 
Berentsino allatis in amplexus mutuos lamentabiliter ruentes, tot miserias 
patienter toleratas gratulantes et ad constantiam invictam invicem 
animantes, conjunguntur. Stephanus Sellyei Superintendens cum 
videret Fratres Posonii antea notos sibi macie confectos et viribus 
exhaustos cum lacrymis exclamavit: Oh Deus! ad quae tempora 
nos reservasti! datandem ut freti tuo auxilio quod 
reliquum est calamitatis superemus, | 

Reliquum iter pedites compedibus gravissimis utroque singuli pede 
onusti, inter milites, perpetuis verberibus ensium et sclopetorum ictibus 
eos sine aetatis, virlum, viarum cultarum incultarumque et asperarum 
discrimine ullo, ad promovendum iter impellentes maledictisque continuis 
eos obruentes lancinantesque et obviorum quorumque horrendis ludibriis 
exponentes, ad oram usque Maris Adriatici emetiuntur. Tanta fuit asperitas 
itineris, tanta miserabile isthoc agmen cingentium et abigentium erude- 
litas, ut captivi hiantia nudatorum pedum vulnera cireumferentes, 
ubique vestigia sanguine suo cruentaverint. Ut pedes exulceratos et 
intumescentes Tergesti curare ipsi utcunque possent, coacti sunt ipsi 
saxorum et cultellorum adminiculo suos invicem compedes perfringere , 
quod sine cruentis vulneribus et distractis carnium frustulis fieri non 


potuit. Depraedatio ibidem miserorum, qui non nisi laceras vestes et 

forte absconditas pecuniolas, aegre hactenus a ruina defensas, habebant, 
adeo exquisita fuit, ut truculentissimi milites scrutandis partibus, quas 
natura erubescit, non pepercerint. Demum naturae et ex consuetudine 
Gentis ornamentis, capillis barbisque et mystacibus violenter privati, 
foedissimeque tonsi triste atque lacrymabile spectaculum praebuerunt, 
adeo deformatis illis, ut se invicem nisi ex lingua novaque velut 
consuetudine noscere amplius non possent. Accessit dira fames, aegre 
impetrantibus miseris, quantum ad trahendum precario spiritum, nedum 
ad iter adeo exercitum totque militum plus quam Scythica ferocitate 
adversus juvenes senesve, firmos et infirmos grassantium vexationibus 
infestum conficiendum satis esset. 

§ XXXIX. Singulorum dierum stipendium tres teruncii erant, subinde 
etiam nihil omnino datum. Noctu pecorum instar in stabula aliaque 
loca sordida coactis vix quietem ullam ob cruciantia pedum totiusque 
corporis vulnera capessere licuit. Duo non postremi pietate et doctrina 
insignes, tot vexationibus illis confecti, in itinere mortui et canum instar 
seminudi insepultique abjecti sunt. Prior senex cum pergere amplius 
non posset, incudis instar horrendis verberibus caesus et contusus, 
moribundus a captivis duobus iter cum eo continuantibus et altera manu 
ferrum, altera aegrum sustinentibus, utrinque a latere suffultus et a 
lapsu aliquamdiu prohibitus, in praecipiti loco, neutro auxiliatore sustinere 
valente, in terram prolapsus exspiravit. Alter, plaustro injectus et mortuus, 
ex eodem sine mora abjectus est. Accesserat poene tertius vir specta- 
tissimus et captivorum Princeps, qui asello impositus, cum ob tardiorem 
ejus gressum subsequi reliquos non valeret, plagis adeo praegnantibus 
mactatus est, ut ex confractis naribus copiosissimo sanguine profuso, 
toto corpore madens parum a mortuo abfuerit. Accessit ad crudelitatis 
cumulum, quod captivi eidem, jumentis ob defatigationem nimiam progredi 
non valentibus impositi, jumentorum loco caesi, et sic ad propellenda 
jumenta adacti sunt. Sex Fratres malis his prorsus enervati fractique in 
carcere Theatino relicti sunt, ex quorum numero quatuor pias in eodem 
loco animas exhalarunt, duo reliqui post diram famem aliaque mala 
tolerata, sub ipsum liberationis tempus Neapolim deportati sunt. Quis 
talia et plura etiam non minus atrocia fando temperet a lacrymis? 

§ XL. Priusquam Triremium Praefectis manciparentur, tentationem 
novam ad incitas jam fere redacti subeunt. Ductor copiarum, cui a 
Kolonitsio commendati fuerant, significaverat, Regem Kolonitsio 
de captivis statuendi quidlibet plenum arbitrium conces- 
sisse, hune vero Copiarum Colonello sub gravi omittendorum 
honorum fortunarumque omnium poena injunxisse, ut in 
ea loca eos deducat, ex quibus nullus unquam liberari, 
nedum in Hungariam redire possit. Haec autem mala uno 

modo evitari posse, si nomina sua militiae Hispanicae 
dari vellent. Hoc demum modo miseros tot jam exantlatis calamitatibus 
penitus extingui et aeterna oblivione sepeliri vel certe majori vi ad 
Romanam fidem cogi posse Kolonitsius, ex cujus praescripto cuncta 
gerebantur, arbitratus est. Sed captivi tot malis obruti licet et majoribus 
mox obruendi cordate responderunt, in militiam ejusmodi utpote a 
munere et vocatione, quin et virium suarum facultate prorsus alienam, 
nec ullo modo futuram Regi suo vel utilem vel honorificam, se consentire 
neutiquam posse. Captivi, ajebant, vestri sumus. Statuendi de 
nobis quidvis plena vobis potestas est. Statuite pro lubitu. 
Militiae vestrae nomen dabimus nulli. Sic repugnantes excipiunt 
verbera correptusque Stephanus Tiileki militaribus vestibus invitus 
induitur, qui mox easdem exuens, ab ipso Capitaneo calcibus feritur, 
pedibus truditur, fustibus pulsatur, militibusque exquisitissimis modis 
divexandus objicitur. In stabulum vero relegati omnes tridui integri 
spatio cibi potusve usura omni privantur et tantum non inedia enecantur. 
Theatae primum Colonellus in conspectum eorum prodiens interrogat: 
Vultis esse Catholici? Dabitur sic optio vobis eligendi seu 
Ecclesiasticum, seu secularem, seu militarem. Tacentibus 
omnibus verberum metu pergit: Nondum meliores ergo estis? 
Propediem Triremes vos, quid sit Fides Catholica, docebunt. 
Tum Georgius Lani junior senioribus parcere volens reliquorum loco 
respondit et, symbolo Athanasiano allegato, quae sit Fides Catholica 
explicavit. Risu exceptus a Jesuita adstante, denuo interrogatus: Quid 
vero de Papa sentitis? respondit idem: De eo saepius mentem 
explicavimus nostram, nihil in praesentiarum addituri, 
quia ferro pedibus constrictorum linguam etiam con- 
strictam esse oportet. Non minimum creabat dolorem captivis, quod 
ubique ab Italis habebantur pro Necromantis et Muhammedanis, nisi 
edita Fidei professione se Christianos esse docerent. 

§ XLI. Venduntur ad Triremes. — Tandem Neapoli VIII Maii an. 
1675 ex numero quadraginta et unius, residui triginta (mam duo in 
itinere mortui coelestem patriam cum imminentibus horribilibus triremibus 
commutarunt, sex ob infirmitatem Theatae relicti fuerant, tres commoditate 
oblata Caprocottam inter et Capuam aufugerant) semimortui, utpote 
quorum vix ossa cutis amplius sustinebat, appellunt, ubi sequenti die 
pretio quinquaginta ducatorum in singulorum capita erogato, ad triremes 
venduntur: mox denuo tonsi Palatia officialium Maritimorum bini atque 
bini catenis constricti subeunt, et libro captivorum, seu mortis potius, 
certis in corpore, capite potissimum, notis compuncti, neque expressa 
uti alias fieri solet captivitatis Triremium causa inscribuntur in variasque 
Triremes distribuuntur. Cumque tardius venditionis pretium solveretur , 

Germanicae militiae Duces dit XX Julii sanguinolentum consilium iniverant 
captivorum simul omnium repetendorum et sclopetis configendorum. Repe- 
tierantque et confixerant misere, nisi a Pro-Rege Neapolitano Petro 
_Alvarez prohibiti, ne meditatum scelus exequerentur, fuissent. Horrendae 
sunt, quas in Triremibus per novem Menses integros, graviores etiam 
lis, quibus Turcae, Aetiopes, Mauri bello capti, nec non malefici notorii, 
legitime convicti et capite damnati, in iisdem triremibus onerari solent, 
fortissimo et constantissimo sustinuerunt animo, calamitates et miseriae; 
quibus fracti quatuor sub ipso Triremium jugo expirarunt. Dulcissimae 
sunt, quibus se affici senserunt in profundo miseriarum barathro, divinae 
consolationes, de quibus extant varia eorum scripta. 

§ XLII. Veltzius captivis patrocinatur. — Cunt fame, nuditate et 
omnibus premerentur calamitatibus in captivitate miseri, excitavit Deus 
eximium istis Abdiam, qui subinde eorum summae subveniret calamitati , 
Georgium Veltz cum ejusdem Fratre Philippo Veltz, qui, licet 
tantus esset vir, ut tota fere Neapolis ipsum admiraretur, in ejusque 
propter egregias animi, corporis fortunaeque assurgeret honorem, tamen 
abjectissimorum in conspectu Mundi captivorum, quolibet fere die tertio, 
argumentis consolationis instructus, catenas benigne visitare non neglexit, 
eorum sortem et innocentiam intrepide omnibus declarabat, de sua mensa 
captivis subinde victualia subministrabat, quandoque pecuniis, ne in 
summa inopia omnes interirent, instruebat, nudos honestiori aliquo 
vestimento saltem quoad indusia et subuculas contra inclementiam aéris 
muniebat et vestiebat, ipsos Triremium Praefectos muneribus et omni 
benevolentia placabat, ne in praesentes captivos tanto furore saevirent. 
Quoniam Belli duces Germani gloriabantur, sese de captivis Hungaris 
plenam disponendi potestatem habere, eos omni ratione, muneribus, 
conviviis, lytri promissione pro captivis solvendi placare studebat, 
Generalem Starenberg saepius convivio excipiebat, unice captivorum 
dimissionem urgens, et videbatur obtinuisse, ni confessionarius Belli Ducum 
Jesuita a facto officiales deterruisset. Saepius aegros et variis calamitatibus 
fractos invisebat, eosque bonitate causae et innocentia consolabatur 
dicebatque: Bono estote animo et quam mirabilis sit Deus in 
operibus suis considerate, etiam in hoc vestri negotio per 
infirma sua mirabilia operabitur, exspectate solummodo 
et videbitis salutem Domini. Facto igitur et opere respondebat 
Symbolo suo aureis literis Tabulae, quam semper in conspectu habebat, 
inscripto: Vita vere viva Dei et Proximi Dilectio. Qui non 
diligit Proximum, manet in morte: omnis qui odit Fratrem, 
homicida est. Non potest ejus ardens charitas, affabilitas, labor, 
expensa satis unquam laudari, nedum calamo expingi: pro singulis 

captivis centenos obtulerat ducatos viritum Proregi, si eliberationem 
obtinere potuisset. 

§ XLIII. Literae Ministrorum e Triremibus ad Neapolitanos. — Postquam 
afflictissimi Hungaricarum Ecclesiarum Ministri ad Triremes venditi sunt, 
de suo statu informare Fidei suae consortes consultum duxerunt. Ita’ 
igitur ad Reformatos in civitate Neapolitana existentes scripserunt: 

Generosis, Piis et Providis Viris, Reformatam Religionem profiten- 
tibus, in civitate Neapolitana sive habitantibus sive tantum ratione 
Mercatus commorantibus, Dominis suis et Fautoribus, omni observantia 
colendis, charigatem Dei Patris et gratiam Spiritus Sancti exuberantem, 
cum humilium suorum officiorum pollicitatione. 

Viri Praenobiles, ne qua sinistre de nobis, in has calamitates violenter 
et clam detrusis, judicandi occasio, quin imo ardens ad has miserias 
relaxandas studium subministretur, e re nostra judicavimus fore, flebilem 
nostram sortem vobis detegere. Anno 1674 pro quinta Martii Posonium 
praetextu quidem Rebellionis, sed reipsa Religionis citati sunt 
fere omnium Hungaricarum Ecclesiarum Reformatarum Ministri: ibidem 
comparentes accusantur; nulli tamen eorum convincuntur complicitatis 
Rebellionis, superioribus annis in Hungaria per quosdam Magnates 
excitatae; sed cum sola Religio citatorum obstaret, ante et post sedem 
judiciariam, ab Archiepiscopo et aliis Praelatis obtruduntur satis superque 
Literae Reversionales, quibuscum citati sive ratione exilii, sive 
ratione abdicationis officiorum suorum Kcclesiasticorum, tanquam Rei 
praetensae Rebellionis convicti, chirographo et sigillo suo proprio non 
consentirent, neque quod illi tota ista judicii extraordinarii forma 
quaerebant, ad hunc diem eorum Religionem acceptarent, dispertiti per 
varia fortalitia, in miseram solo pane et aqua, cum varlis servilibus a 
natura et vocatione sua alienis laboribus, per annum circiter continuandam 
asseruntur captivitatem. Quorum e numero anno 1675 decima octava 
Martii una et quadraginta personae, -ex tribus fortalitiis noctu, non 
per publicas portas, sed cuniculos exportantur, et medio Germanicae 
militiae per varia discrimina transportantur in Italiam, relictis sex in 
civitate Theatina propter pedes ex attritu compedum vulneratos. In 
via vero duobus fame et siti decedere, tribus fuga propter multas itineris 
difficultates sibi consulere coactis, triginta Ministri captivi> 
Reformati XIX, Lutherani XI, ad Galeras Neapolitanas 
accensentur. Ex his igitur mirum in modum afflictis XXIX adhuc 
superstites, Praenobiles vestras Dominationes orant et obtestantur, per 
miserationes Divinas, quatenus pro eorum liberatione vestram operam 
apud eos, quos concernit, interponere elemosynam subinde in annua 
captivitate, per novies repetitam vestium meliorum et sumptuum 
ad teruncium usque factam exspoliationem hicque per inhabilitatem 

manuali opera ad instar reliquorum captivorum, vitam sustentandi, 
omnium rerum egenis factis, elargiri non dedignemini. Quae si praesti- 
teritis, ut quidem a vobis praestari non dubitamus (praesertim cum ex 
parte Dominorum Fratrum Lutheranorum in utroque genere summo 
zelo laboratur), a Deo exspectabitis vestri beneficii, nostris etiam precibus 
subsidiariam opem conferentibus, gratiosam cum abundantia retributionem. 
De reliquo gratiosae Divinae protectioni vestras Praeeminentes Dominationes 
recommendant 

Ministri Ecclesiarum Hungaricarum pro Nomine Jesu 

Christi in Galeris Neapolitanis captivi, numero XXIX 

Personae. 

§ XLIV. Literae ad Residentem Hollandorum. — Recommendarunt 
miserum suum statum Hollandorum Basileae Residenti et per eum ipsis 
etiam Ordininibus, per sequentes Literas: 

Vitam longaevam felicemque pro statu Christianae Reipublicae 
Hollandiae functionem, cum humilium suorum, si quae adhuc super- 
esse possunt, officiorum pollicitatione, prompti et sinceri precantur 
et vovent. 

Illustrissime Domine, Domine nobis gratiose! Certi et persuasi de 
zelo illo, quo Illust. ac Praepot. Foederati Belgii ordines feruntur in 
omnes, praesertim eos Christianos, qui secum in unitate Fidei conjuncti 
sunt, nihil veremur nostram miserabilem sortem apud Illust. Vestram 
Dominationem, tanquam ejusdem ordinis in zelo et Christiana charitate 
non postremum membrum, praesentium significatione aperire. Posteaquam 
Reformatae Doctrinae libertas in Hungaria semper quidem Regiis Diplo- 
matibus confirmata, nihilominus tamen praevaricantibus quibusdam 
Regnicolis, primum a Dominiis Terrestribus ex suis coloniis factas verbi 
Ministrorum exclusiones, demum a Praelatis quibusdam Liberis et Regiis 
civitatibus violenter perpetratas exactiones, plus satis imminuta esset 
ad eandem penitus tollendam, judicium Delegatorio-Extra- 
ordinarium in Regia liberaque civitate Posoniensi a 
Georgio Szeleptseni Archiepiscopo Strigoniensi, anno 1674 
pro V Martii administratur. — In quo judicio, sub praetextu 
quidem in speciem rebelliosae complicitatis per quosdam Magnates 
in Hungaria superioribus annis suscitatae, sed reipsa Religionis, citati 
Ecclesiarum fere totius Hungariae Ministri accusantur, nulli tamen eorum 
ullis vel testibus vel testimoniis praetensae Rebellionis convincuntur, 
prout haec ex Actis Posoniensibus Illust. vestrae Dom. nota esse 
possunt. Sed cum sola Religionis exstirpatio nostris accusatoribus 
pariter et judicibus cordi esset, ad taedium usque oblatae Rever- 
sionales quaedam Literae, quae libertatem Religionis solo sub- 
scribentium consensu', nullo mandato Regio ad eam tollendam inter- 

cedente, penitus tollerent. Tenor enim Reversalium erat: vel debere 
subscribentes exilium sponte eligere, vel manere in Regno 
cum voluntaria abdicatione officii Ecclesiastici publice 
et privatim non amplius exercendi; utrumque propterea, quasi 
convicti fuissent intentatae Rebellionis. Quorum cum neutrum sine 
perturbatione conscientiae, sine exterminio liberi Religionis exercitii, 
sineque gravi praejudicio sui et Gentilitii nominis facere potuerunt, 
ex Aresto Posoniensi conjiciuntur in carceres, et distributi per 
varia Fortalitia, in lamentabilem inauditoque ante hoc in medio Gentis 
nostrae exemplo, solo pane et aqua, variis servilibus a natura et vocatione 
sua alienis laboribus, in effossione, vectura terrae, saxi, expurgatione 
quisquiliarum et locorum secretorum macerati, vexati, novies et amplius 
repetita vestium meliorum usque ad indusia et sumptuum omnium ad 
teruncium usque facta expilatione, accessuque prohibito omnium suorum, 
conjugum, Patrum, Matrum, proximorum per annum fere integrum 
continuandam asseruntur captivitatem. Cum nec hac crudelitate voti 
sui compotes facti essent Praelati vel in Reversalibus extorquendis, 
vel vero in accessu ad eorum Religionem, quod ipsi omni sua actione 
intendebant, tandem anno 1675 Martii XVIII Viri XLI ex iis captivis, 
noctu per occulta Fortalitiorum foramina educuntur et medio militiae 
Germanicae, terrestri itinere, pedibus compeditatis, fame, siti, verberibus, 
calumniis vexati, per Moraviam, Austriam, Styriam, Carniolam circum-_ 
ducti transportantur in Italiam, ubi, sex in civitate Theatina Provinciae 
Aprugii relictis, propter pedes ex attritu compedum, fere ad abscissionem 
ex parte unius, vulneratos, duobus vero fame, siti, verberibus ex hac 
vita in via Caprocottae et Aversae decedere, tribus ob varias itineris 
difficultates fuga sibi consulere coactis, XXX captivi, Lutherani XI, 
Reformati XIX ad Galeras Neapolitanas Serenissimi Regis Hispaniarum 
Caroli Il accensentur ibique ad instar reliquorum ob facinora sua 
captivorum, barbis, capillis abrasis, laboribus, et nauticae etiam jam 
vestis assumptione vexantur. Haec ad Te, vir Illustrissime, nobis adhuc 
XXIX post tantas miserias superstitibus perscribere placuit, per viscera 
misericordiae Dei Illust. Vest. Domin. humiliter orantibus, et habitu * 
mutuo cum suis Principalibus consensu, apud Regiam Majestatem, 
Dominum nostrum clementissimum, pro nostri liberatione suam operam 
interponere elemosynamque, gratam Deo fragrantiam, ad miserae in his 
calamitatibus vitae sustentationem elargiri non dedignetur. Cujus quidem 
in utroque genere beneficii Deus, oranium bonorum fons copiosissimus, 
humilimis etiam nostris votis intercedentibus, futurus est in resurrectione 
justorum Remunerator. De reliquo bene et feliciter Illust. Vest. Domina- 

tionem cum emolumento Christianae Reipublicae Hollandicae valere cupiunt 

Ministri Ecclesiarum Hungaricarum pro nomine 

JesuChristi inGalerisNeapolitanisCaptivi numero XXIX. 

Inscriptio. Illustrium ac Praepotentium Foederati Belgii ordinum 
Delegato Extraordinario Ilust. ac Excellent. Domino N. N. p. n. Basileae 
Residenti Domino nobis gratioso. 

§ XLIV. Litterae captivorum ad Wenetos Mercatores Ref. — Innotuerat 
captivis Neapoli in miserrima sorte haerentibus esse Wenetiis pios Merca- 
tores, qui condolentes miserorum status charitatem erga ipsos exercerent ; 
quos sequentibus literis requisierunt: 

Gratia vobis et Pax a Deo Patre et Domino nostro Jesu Christo 
multiplicetur, ut et amplius agnitione Divinae voluntatis in omni sapientia 
et intellectu spirituali impleamini, et in omni bono opere magis magisque 
fructificantes et crescentes perfecti inveniamini ad officia charitatis, 
pacatis juxta ac afflictis Christianis praestanda! 

Cum ex Reverendi et nobis dilecti Fratris Stephani Beregszaszi 
binis literis admoniti fuissemus de vera illa vestra Christique glutino 
nobis copulata charitate, quam nobis sine ullo nostro merito timor Dei, 
in cordibus vestris residens, indesinensque divinarum Legum nocturna 
diurnaque meditatio conciliavit: praeterquam quod pro vestra hac promp- 
titudine gratias Deo nostro agimus, qui etiam nobis plerumque cum 
Petro forsitan dormientibus et plerumque aliud agentibus Fidelium 
corda ita disponit, ut non solum non erubescant nostras catenas objec- 
tamque in conspectu Mundi sortem, sed etiam pro ejusdem allevatione 
viriliter enitantur: de reliquo etiam firmam spem concipimus, non dicam 
rogandi, — sine enim gravi et notabili injuria tam voluntarii benefactores 
non sustinent rogari — sed id, quod tam promptum fuit in voluntate, brevi 
in experimento impetrandi. Ut vero opus illud bonum inchoatum mediis 
etiam dirigentibus perficiatur commodius in aeternamque Nominis vestri 
memoriam et testimonium sincerae vobis inhabitantis Fidei, aliis etiam 
Macedoniae et Achajae, id est, Christianorum Regnorum Fidelibus 
innotescat, ea inpraesentiarum suggerimus, quae certe causae nostrae , 
imo non nostrae, sed Dei, sed omnium Regnorum et Rerumpublicarum, 
justificationem et per efficacem charitatem optime semper de Ecclesia 
Dei merentium virorum subsidium in tempore opportuno procurare possunt, 
Haec autem non aliunde, quam ex istarum miseriarum, quas hactenus 
intra et extra Patriam ad debellandos Mundi in fidem nostram arietantes 
Potestates perpessi sumus, serie innotescunt, quae vobis tam ex luculenta 
charissimi nostri Fratris relatione et ex aliquot supplicibus nostris 
libellis, quam aliunde abunde constat. Et haec est illa, Viri Praeemi- 
nentes et Praepotentissimi, credite, causa, in qua Diabolus tanto furore , 
Antichristus tanta crudelitate, Mundus tanto stratagemate in Nobis abjectis 

humuncionibus * Christum et ejus Regnum oppugnarunt, quam ut neque 
dehinc expugnent nobisque extorqueant, cogimur in hoc manifesto 
nostri discrimine, tanquam Nobis ad succurrendum impotes, post Deum 
unicam justi tutelarem Aram, ad Munificentiam Fidelium reliquorum, 
ita etiam vestram confugere, humiliter, etiam per miserationes Divinas 
obsecrantes, quatenus pro nostri liberatione, quibuscunque fieri potest 
licitis modis et mediis, laboretis; praesertim cum certo constet, Nos 
hic jam certa summa ad Triremes Neapolitanas venumdatos, in 
istius summae depositionem arbitramur Fidelium succursu opus esse. 
Haec cum impetrabimus a vobis, Apostolici illius veritatem ratione etiam 
vestri complementum sortitum experiemur, quod, quemadmodum ad- 
fuit promptum illud velle, ita et perficere, ex eo quod 
habetis, aderit. Sed non hoc tantum, verum multo magis 
illud, quod non solum cum fideli Abrahamo, Lothum de manibus 
Chedarlaomi eruente, divinam benedictionem ab aeterno illo Mel- 
chisedecho per nostram gratiarum actionem et pro vobis depre- 
cationem consequemini non solum bonum nomen cum Seniore 
Tobia, salutis monita captivis impertiente, adipiscemini, non solum 
animae vestrae, in manifesta et universali reliquorum pernicie, repor- 
tabitis cum Ebedmelecho Aetiope, viro Eunucho, Jeremiam Prophetam 
ex lacu aqua carente et luto repleto subsidio funiculi et veterum pannorum 
protrahente in tutumque locum collocante; sed quod majus et excel- 
lentius in universali Justorum Resurrectione, in testimonium vivae et 
sincerae in hac vita vestrae Fidei, cum laetitia excipietis Judicis Christi 
sententiam: Venite benedicti Patris mei, possidete 
paratum vobis Regnum a constitutione Mundi: esurivi 
enim et dedistis mihi manducare, sitivi et dedistis 
mihi bibere, hospes eram et collegistis me, nudus fui 
et cooperuistis me, infirmus fui et visitastis, Impearcere 
eram etvenistis ad me. Amen dico vobis, quodcunque 
fecistis uni Fratrum meorum minimorum, mihi fecistis. 
Ex catenis Neapolitanis. An. 41675. 

Ministri Ecclesiarum Hungariae Reformatarum 
et Confess, Augustanae, pro nomine Domini sui 
durissimis Triremium catenis vincti, numero 
XXVII Personae. 

Inscriptio. Illustrissimis Praepotentibus, Reverendis ac Prae- 
Nobilibus in Wenetiis Reformatis et Augustanae Confess. Viris, sive 
habitantibus, sive pro tunc commorantibus, Dominis Fautoribus et Fratribus 
in Christo Jesu dilectis. 


——a, 


* homuncionibus (ed.) 


I 

§ XLV. Zaffius scripsit quaquaversum de captivis. — Medicinam 
Practicam Wenetiis exercebat ea aetate NicoLaus Zarrius Norinbergensis, 
qui, ubi captivorum et ad Triremes venumdatorum Hungaricae Ecclesiae 
Ministrorum miserrimam addidicit sortem, visceribus intime commotus 
scripsit ad Reformatas in Helvetia, Belgio Reformato et Anglia existentes 
Universitates et Augustanae Confess. in Germania Academias, adjunctis 
etiam captivorum lacrymis et sanguine exaratis literis; quibus tam Refor- 
matae quam Augustanae Confessioni addictos commovit Potentatores, ut 
magno zelo ad eliberationem inique venumdatorum concurrerent Ecclesiae 
Ministrorum. In Belgium sequentes exaravit literas. 

Viris Venerabilibus, Celeberrimis, Doctissimis, Clarissimis Eccle- 
siarum, Academiarum et Scholarum per universum confoederatum et 
Reformatum Belgium Pastoribus, Rectoribus et Professoribus, Maece- 
natibus licet ignotis de facie, notissimis tamen in spiritu, jugiter colen- 
dissimis, salutem a Deo animitus precatur Nicolaus Zaffius M. 
P. Doctor. 

Celeberrima Orbis Lumina! Ad vos ut scriberem de rebus 
maximi momenti, illustris me in symbolo Apostolico Articulus Commu- 
nionem Sanctorum insinuans impulit et effatum Apostolicum 
jubens nos flere cum flentibus. Nimirum procul dubio miserrimus 
Hungaricarum Ecclesiarum et Pastorum Evangelicorum status aures 
vestras aliunde nec sine horrore feriit. Nos’ vero miseris sumus vVici- 
niores eorumque mortiferam et doloribus circumdatam vitam propius 
intuemur, vos e longinquo. Pastores Reformati X VIII et aliquot Confessionis 
Augustanae, jam reapse catenis Neapoli in Triremibus Hispanicis diris 
et duris vexati furiis detinentur, quorum miseria, luctus, afflictio, gemitus 
ad misericordiam vel Marpesiam cautem movere possent. Ultra illos alii 
viginti, partim Reformati et quidem majori numero, partim Confessionis 
Augustanae ad eadem fata tristia destinati erant. Trahebantur hi postremi 
miseri (ut ex Libello supplici Triesto ad Nos transmisso, cujus Auto- 
graphum in Helvetiam ad amicissima pectora misi, vobis vero Apographum, 
didiceritis) a postremis cohortibus Caesareanis ad eadem cum prioribus 
Fata. Volebant cohortes illae Mare Adriaticum trajicere, verum sere- 
nissima Respublica Veneta, causis sapientiae suae notis, transitum 
prohibuit. Hine cohortes illae, quadringentis circiter viris constantes, 
dispersae atque distractae fuerunt, miseris Mystis compedibus detentis 
non eadem illuxit felicitas. Belli Dux tamen distractis caeteris interventu 
certae pecuniae, cujus summam in praesenti Libello supplici habetis, 
eorum edixit Redemptionem. Nos doloribus lancinantibus, frementibus 
visceribus, ardenti charitate, sudoribus ingentibus, noctu diuque coelum 
movimus ac terram et omnem lapidem, ut miseris in tempore succurreretur 
et statim quidem, quoniam periculum erat in mora. Invenimus Dei nutu 

mercatores Teutonicos, charitate Christiana insignes viros fidos peramantes, 
qui difficultates omnes devorantes, summam illam effuderunt, justum tamen 
judicantes, ut aliunde damna illorum resarciantur, et ne illi soli tantum 
onus ferre cogantur, ea potissimum ratione, quod Reformatorum Pastorum 
numerus major sit. Pii vero et devoti et nunquam satis laudati Mercatores, 
qui tam prompto animo summam hanc exhibuerunt, Confessionis sunt Augus- 
tanae. Hane itaque rem vobis, celeberrima Mundi Lumina, curae cordique 
esse patiamini. Agitur de Christi ovili pretioso ejusdemque sanguine 
rcdempto deque ejusdem Pastoribus. Vigilate, vigilantissimi viri, ad 
horrendum hoc classicum, quo ad bella Domini vocamini, Custos Israélis, 
qui non dormitat, vobis ex alto benedicet. Fidi vestri Mercatores, quibus 
ego a pluribus annis notus sum, rem hanc revera ita sese habere testa- 
buntur. Rem tanti momenti ubique per felicissimas vestras Provincias 
publicate. Etiam per universam Magnam Britanniam, ut prompta et 
valida undiquaque conquirantur auxilia ad tantam miserorum cladem 
sublevandam, proportionalia tanto malo investigentur remedia, effici- 
endum. Nec opus est, ut apud vos argumentis utar, videlicet apud tantos 
viros, jam sponte totos charitate ardentes et in benefacta sponte non 
euntes sed ruentes, qui in Ecclesia, in Academiis, in scholis toti estis 
in charitate Dei et dulcissimi Salvatoris depredicanda et toti terrarum 
orbi terra marique proponenda. Ii sane eritis, quos ut Jesum vestientes , 
nutrientes, in decretoria illa die amplectetur ut veros Discipulos. Almus 
ille Jesus, qui vitam pro nobis posuit, pretiosi effudit sanguinis undas. 
Hisce vos toto pectore veneror, fausta quaeque animitus apprecatus a 
Deo T. O. M. Actum Venetiis Anno 1675 IX Septembris. 

§ XLVI. Heideggeri, Waseri et Turretini Litterae ad Zaffiwm. — Quem 
effectum Zaffii Literae in cordibus Fidelium habuerint palam est ex 
quorundam Responsis. Tiguro Heideggerus ita responderat privato 
et Waserus publico Nomine: 

S. P. Vir Clarissime et Experientissime! 

En responsum venerandi ordinis nostri, ex quo tum Amplissimi 
Magistratus Nostri, tum S. Ministerii sympathiam erga afflictissimos 
Ministros intimam nullo negotio colligere poteris. Dabimus fidelem 
operam, ut sanctissimum munificentiae opus ferveat et ad fidelem 
exitum reducatur. Jam scriptum est amplissimi Magistratus nomine ad 
Cantones Evangelicos ac imprimis etiam ad Excellentissimum Dominum 
Delegatum Belgicum, Basileae Residentem. Forte praepotentes Belgii 
ordines ob foedus arctissimum cum Hispano intercessione sua liberare 
possent illos, qui Neapoli jam captivi detinentur. Quicquid sit omnem 
lapidem movebimus, ut et illi liberentur. Tu modo consilio Tuo—nos 
adjuvare perge, doceas quo pretio liberari possint, an XV liberati huc 
venturi sint omnes, et quarum Ecclesiarum Pastores fuerint? Vale, Vir 

Excellentissime in Domino, Deus sit ampla merces tua. Dabantur Tiguri 
in Helvetia die XVI1 Septembris S. V. A. 1675. Cl. N. Tui Amator 
Johann. Henricus Heideggerus§. S. Th. D. et Prof, 


Clarissime et Experientissime Vir, Domine et Amice plurimum 

observande ! 

Literarum tuarum, caeteroquin humanissimarum, iisque adjunctae 
supplicationis Ministrorum, praesentissimo in periculo constitutorum, argu- 
mentum supra modum triste animo certe tristissimo percepimus. Jam 
ante quoque totius persecutionis, tum Universae Ecclesiae Ungaricae 
Evangelium complexae, tum imprimis Pastoribus Fidissimis gravissime 
incumbentis, narratio non semel aures nostras percusserat. Documenta 
sunt haec tristissima divinae indignationis adversus Ecclesiam Dei, quam 
nimia eheu ejus ingratitudo et beneficiorum ab illo acceptorum oblivio 
passim meruit et provocavit: cujus testes etiam sunt tot calamitates, quae 
hactenus Belgium, instar titionis ex igne ereptum, et Germaniam exer- 
cuerunt. Non deerit tamen Deus miseriis opportuno tempore, qui faciem 
suam solet quandoque abscondere ad tempus, ut eandem post luculentius 
depromat. Post Deum, cujus immensam misericordiam adoramus, Tibi 
quoque, Vir clarissime, accepta debetur insigni cum laude liberatio eorum, qui 
ad Jentam mortem ducebantur et in ejusdem faucibus positi erant. Debetur 
quoque liberalitati pientissimorum Mercatorum, qui precibus tuis commoti 
lytron idoneum exposuerunt. Mutuo dat Jehovae qui pauperi, et 
multo magis qui in discrimine mortis constituto succurrit et largitur; 
qui retributionem Dei certo experietur foecundissimam. Amplissime Magis- 
tratui Nostro totum negotium fideliter exposuimus et multis precibus 
commendavimus.Magna sympathia commotus statuit,tum reliquis Cantonibus 
Evangelicis confoederatis causam obnixe commendare, tum suo tempore 
collectam instituere, nihil denique reliqui facere, quo et fidelissimis 
Mercatoribus pecuniae expensae insignis portio restitui, tum lis, qui in 
Triremibus jam captivi detinentur, redemptio procurari possit. Non dubitant 
interea Amplissimi Proceres Nostri, quin iidem Domini Mercatores ratam 
partem etiam a Statibus Augustanae Confessionis addictis efflagitaturi 
sint. Quod fideli tuo consilio apud eos facile efficere poteris. Denique 
insicnem tuum erga nos affectum, Vir clarissime, unice exosculamur, totam 
causam afflictorum Fratrum charitati et pictati tuae porro commendamus 
et officia nostra promptissima tibi qualibet occasione uti constent sedulam 
navabimus operam. Vale in Domino, Vir Clarissime, et Deo fidissimis labo- 
ribus tuis proporro ex alto benedicente, plurimum salve. 

Tiguri d. XVII Sept. S. V. A. D. 4675. 

Clarissimi Nominis Tui observantissimi 
Ecclesiae et scholae Tigurinae Pastores et 

Professores eorumque Nomine Gasparus 
Waserus Ecclesiae Tigurinae Antistes. 


Geneva Turretinus ad Zaffium has dedit Literas: 

Celeberrimo ac Experientissimo Doctori, Domino 
NicolaosZaffio: &c.oS. P. 

Clarissime atque Doctissime Vir! Accepi ante octiduum humanissimas 
tuas, quibus studium et solicitudinem tuam pro Fratribus Hungaris 
captivis significas et Nos pro pio zelo tuo ad idem officium excitas. 
Jam antea Tiguro accepimus relationem tristissimi illius casus et vidimus 
literas Fratrum afflictorum, qui gravitatem et magnitudinem miseriae 
suae exponunt et Fratrum suorum opem implorant. Quod nos ita intime 
affecit, ut Amplis. Magistratus statim collectam in ipsorum gratiam fieri 
jusserit et licet exigui simus in millibus Judae pro virili 
tamen ad bonum hoc opus concurrimus tristissimamque hane Josephi 
Fratris contritionem nobis curae esse palam notificamus. Collecta jam 
facta est feliciter per Dei gratiam et commota sunt viscera Fratrum 
eatenus, ut multi etiam pauperiores ex nostris sponte, etiamsi nihil ab 
ipsis requireretur, voluerint suam symbolam quamvis exiguam conferre 
ad sublevationem Fratrum laborantium. Unde in eo jam sumus, ut quae- 
ramus viam, tuto ad ipsos pecuniam ipsam transmittendi, de quo agendum 
erit cum Fratribus Tigurinis. Interim, Vir Clarissime, rem gratis- 
simam Nobis facies, si consilio tuo Nos etiam juvare velis et significare 
non graveris, ecquid spei subsit pro liberatione Fratrum et quanta requi- 
ratur pecuniae summa. Vale in Domino. 

Franciscus Turretinus Reipublicae Genevensis 

Ecclesiae Minister et S.S. Theologiae in Academia 


Doctor. 
§ XLVI. Zaffii Literae ad captivos Ministros. — Captivorum literae 
ad Zaffiwm. — Zaffius subinde dabat Literas etiam ad captivos 


consolationis plenissimas; digna sunt eae, quae pietatem, charitatem et 
studium erga miseros commendantes hic legantur. 

Candidissima Viscera, Amici afflicti, Pacem, Redemp- 
tionem, fausta quaeque post tam densas afflic- 
tionum non ordinariarum Nubes vobis largiatur 
Bonorum omnium Fons et Largitor Deus! 

Cum gemitu, fletu, lacrymis, doloribus lancinantibus, suspiriis ex imo 
pectore tractis, vestras in ipsismet Triremibus Neapolitanis ad meam 
tenuitatem datas legi. Dolemus omnes tantam esse Kaini in Abelem 
saevitiam. Jam a trimestri in hoc negotio sudo diu noctuque. Libellus 
supplex ad me XVI Augusti transacti huc ab afflictionis vestrae sociis 
XV missus fuit. Laboribus, precibus, gemitu, fletu, hortatu hie apud 


aes a 

fidos Mercatores Confessionis Augustanae profeci, ut pecuniam pactam 
a Belli Duce, in cujus erant potestate, promitterent. Nec id tantum, 
sed dimidia pecuniae summa jam ante sex hebdomadas Triestum 
missa fuit: altera pars hic in promptu stat ad Belli Ducis vel interve- 
niendum nutum. Nihilominus tamen res in longum protrahitur ingenti 
nostro et piorum Mercatorum dolore. Hine adeo moti nova eaque ardenti 
charitate pii Mercatores, qui prima fecerant tantae rei fundamenta, pergunt 
graviter in eodem coepto opere, et virum probum et ad res agendas 
peritum, nova pecunia instructum, ut rem denuo investiget, eo mittunt. 
Caeterum hoc certo scitote, nos Literas ista de re per Germaniam, 
Helvetiam, Galliam, Belgium, quin et Magnam Britanniam misisse, 
et undiquaque auxilia expectare eaque valida. Interea, Dilecti, exercete 
in Deo, cum Deo, patientiam, fidem, spem, constantiam. Dabit Deus 
his quoque finem. Deus in foveam inducit et exinde educit. Qui Danielis 
socios ex ardente fornace, Danielem ex fossa leonum, Jonam ex ventre 
ceti eripuit, vestri curam habebit. Non dormitat custos Israelis. Proxime 
pluribus, dante Deo, agam post Amici nostri Triesto regressum. 
Salvete et valete, afflicti Amici, in Domino Jesu, cujus gloriae litamus, 
relictis aridis cisternis. Raptissime Venetiis d. V Octobr. An. 4675. 
Vestri Amantissimus 
Nicolaus *Zatfius 9M? Pre'Dr. 


Aeque pretiosam fidem in Justitia Dei Nostri et 
Salvatoris Jesu Christi Nobiscum sortito Excellen- 
tissimo Viro D. Nicolao Zaffio Socii Afflictionum 
Chrmisti-in 'Triremibus Neapolitanis adhuwce XXVI 
superstites, utriusque vitae felicitatem precantur. 

Divus Job, ut patientiae ita etiam consolationis Divinae praeclarum 
exemplum, in summis angustiis etiam constitutus, in praesentia Amicorum, 
ex ante feliciter peractae vitae beneficiis, plena fiducia gloriatur, quando 
inter caetera inquit: Benedictio perituri super me veniebat, 
eo quod liberassem pauperem, vociferantem, cui non 
esset adjutor. Praeclara certe gloriandi ratio, qua* non ex alienis, 
sed propriis virtutibus per efficacem fidem. Si facta vestrae pietatis et 
per tuas Literas plenas omnis humanitatis et eruditionis, per aliorum 
experimentalem commendationem nobis significatae, intuemur, meliori 
spe freti, audebimus polliceri, quod per deprecationem multorum be ne- 
dictio periturorum super se veniet. At quorum peri- 
turorum? Korum certe, qui ad pridem praeconcepta mala tanquam 
oves mactationi destinatae ducebantur, sed consilio, prudentia et ope 


* quia (ed.) 

vestra, si non adhuc totaliter, saltem partialiter hactenus subtracti sunt. 
Sed non solum, quin et eorum, quorum anima omni die tristis est super 
magnitudine mali et incedit curva et infirma, et quorum oculi deficiunt, 
quorum facies improperiis obruitur et per vestram solicitudinem subinde 
in spem meliorem erigitur, Gratias ergo quas possumus agere maximas 
Tibi et nunc et semper agimus, simul apprecantes, quatenus Bonorum 
omnium Fons, pro eo charitatis officio, quod nostris Fratribus hactenus 
praestitisti et etiam nobis de praesenti praestas, precibus concertando, 
gemitu, lacrymis, compatiendo, opere juvando salutaribusque monitis ad 
officia Christiani hominis cohortando, benedictionem periturorum 
super Te requiescere faciat. Et ut amplificetur ea Benedictio, 
dilata tu quoque etiam dehinc viscera charitatis erga eos, qui positi in 
omni mortis umbra, liberatorem Deum, intervenientibus etiam Fidelium 
et in precibus et in opere subsidiis, ad sui redemptionem expectant. Certa, 
desuda, Excellentissime, in hoc stadio et si quid etiam te movet gloriae 
et boni Nominis splendor, Nomen tuum commenda immortalitati, ostium 
enim apertum in hac re tibi esse, non vani augures auguramur. Nos divi- 
nitus confortati et amplius confortandi pollicemur, quicquid in nobis 
situm est, Dei gratia adsistente, Fidelium praeprimis Benefactorum neces- 
sitatibus in merendo et impetrando non defuturos. Illud vero non formidinis 
(Nos enim, Deo habetor gloria, sepulchri facilem esse jacturam, non solum 
cum Christianis, sed etiam cum Ethnicis didicimus), sed memoriae causa 
vestrae Excellentiae significamus, quod nobis hic in portu ordinario nec 
ea sepultura uti licet, qua utuntur ipsi Turcae, Mauri et Aethiopes, sed 
usque in dies excrescit saevitia Adversariorum, ut jam nec humanae naturae 
in nobis memores terram humandis corporibus nostris concedant, prout 
hoc proxime superioribus diebus in uno Pio, Doctissimo, ex continuis 
laboribus et crudelissimis verberibus decedere coacto, Juvene viro factum 
esse oculares testes non solum nos, sed alii plurimi Neapoli sumus. Postquam 
enim ad triduum mortuum cadaver in superficie terrae projectum jacuisset, 
tandem per duos Turcas duobus frustis lapidum illigatum in mare abji- 
citur, paulo post exorta tempestate a fluctibus in littus propellitur, ubi 
a canibus et volatilibus, inspectantibus Christianis, absumitur. De reliquo 
Deus Pacis Te et Tuos quam diutissime protegat bono pacatae et afflictae 
Christianitatis. Salutamus in Visceribus Jesu Christi omnes Fideles in 
Venetiis et quidem cum incremento Fidei et Charitatis nonnullorum in 
necessitatibus sanctorum dehinc per communicationem magis percep- 
tibili, Ex catenis Neapolitanis XIX Octobr. 1675. 

Aliae ad eundem Zaffium eorundem Literae: 

Excellentissimo, Clarissimo, Experientissimo 
Viro Domino Nicolao Zaffio Gratia, Pax et Miseri- 
cordia multiplicetur! 


/ 

Ingens illud charitatis Tuae indesinens pro afflictis Christianis interque 
eos etiam pro nobis studium, cum in referendo omnes nostras vires 
exsuperet, nihilominus in gratiarum actione omnem facultatem nostrae 
tenuitatis iterum et quoad vixerimus, eo directuri sumus, ut indesinenter 
pro Te apud Gratiae Thronum in precibus et suspiriis compareamus et 
Tui Nominis memoriam grato corde, ore et opere semper veneremur, 
siquidem non subsistis, nec relanguescis, sed, ut decet Athletam 
Christianum, ad metam vocationis Tuae contendis, sine dubio incessanter 
memor istius Salomonaei: Erue eos, qui ducuntur ad mortem, 
et qui trahuntur ad interitum liberare ne cesses. 
Si dixeris, vires non suppetunt? qui inspector est cordis ipse intelligit, et 
servatorem animae nihil fallit reddetque homini juxta opera sua. In hoc et 
nos interdiu et noctu, per vota, gemitus, lacrymas et obsecrationes 
enitimur, ut Deus, qui coepit in vobis tantum bonum opus, etiam per- 
ficiat, ad laudem gloriosae suae gratiae suaeque Ecclesiae consolationem. 
Illud vero, quod de certa redemptionis nostrae summa cohortationibus 
Reverendi Fratris ad Vestras Pietates perscribenda exigitur, Nos in 
medio afflictionum constitutos latet. Haec enim egregii et de nobis optime 
hactenus meriti et in dies ardenti zelo et affectu bene merentis viri, 
Georgii Veltz, discretioni et solicitudini relicta sunt. Qui sine inter- 
missione pro nobis assistendo spem facit propediem secuturae liberationis, 
Deo adjuvante et Fidelibus per communicationem nostrae tribulationis 
collaborantibus et etiam de caetero coadjuvantibus. Fratres nostri charissimi 
ex magna afflictione Remigationis Siciliensis , fame, siti, laboribus, cruentis 
verberibus et morbis exinde causatis consumpti quatuor, septimo octobris 
redierunt, relictis adhuc tribus in praefatae afflictionis discrimine, in 
tantum consumpti redierunt, ut e vestigio in domum Hospitalem deportari 
debuerint, non curata tamen ipsorum debilitate, inusitatis laboribus in 
arida iterum onerantur. Deus tamen illorum misertus ad hanc vitam 
ipsos quasi postliminio revocatos nostrae societati adhuc debiles conjunxit. 
De caetero Te V. E. cum Tuis charissimis et omnibus apud Venetos 
Fidelibus praesidio Virtutis Divinae custodiendos per fidem, in salutem 
suo tempore paratam revelari, recommendant. KE catenis Neapol. 
XXVIII Octobr. 1675. 

Vestrae Excellentiss. Dominationis 

Humiles Admiratores et Clientes, Ministri Eccle- 
siarum Hungar. in Triremibus Neapolitanis pro 
nomine Domini sui captivi XX VI Personae. 

§ XLVIII. Consolatus est suis Responsoriis captivos Zaffius. 

Dilectissimi in Christo Fratres, Amici Fidissimi, Pacem, 
Consolationem, Patientiam, Constantiam vobis adaugeat 

Il. 7 

Pater Domini nostri Jesu Christi, qui est Deus omnis Con- 
solationis! 

Hoc ipso momento, dum rursus de vobis scriberem ad amicos et 
nobis junctos Gallos, Helvetas, Germanos et Belgas, adferuntur mihi 
novi vestri gemitus, qui sane, sicut ab initio, cor meum lancinant et 
viscera lacerant. Credite certe, candidissima viscera, me nec die nec nocte 
cessare. Classicum cano per universam nostram Europam. Scriptum est 
jam saepius serio in Angliam, Galliam, Germaniam, Belgium. Ex Hel- 
vetia optimum accepi responsum. Pecuniae undique corraduntur pro 
redemptione vestra. Spes confisa Deo, nunquam confusa 
recedit. Ignoscite quaeso brevitati, quia plures adorno literas pro vobis. 
Proxime Deo dante pluribus agam. Valete in Domino, qui vos fortificet 
candidissima viscera. Sic optat animitus 

Vobis addictissimus 

Venetiis 2 Novembris Nicolaus Zaffius M. Pr. Dr. 

Anno quo suspiramus 

O sl CaptlVos reDIMeret a ferls Istls Pater FILIVs et splrItVs s.! 
1D] MM Jehova vexillum meum! 


Candidissima Viscera salvete a salutis fonte Jesu! 

Vestras, quas XXVIII transacti Octobris in Triremibus scripsistis et 
inclusas ad candidissimos Pastores Tigurinos, hoc ipso momento accepi 
et hac ipsa die illuc locorum transmittam. Omnes etiam vestros libellos 
supplices illuc misi et fervidissime commendavi. Res ipsa jam per 
universam Galliam, Belgium, Germaniam, Magnam Brittanniam percrebuit, 
ubique pro liberatione vestra laboratur. Ego sane, quantum mea fert 
tenuitas, nec diu nec noctu cesso, classicum ubique cano et cives Sionis 
ad sacrum hoc bellum voco. Si tantum ‘jpossem quantum volo, feliciter 
cuncta fluerent. Interea Deus omnis consolationis vos erigat, spem, patien- - 
tiam, constantiam vestram augeat. Deus in foveam inducit et inde educit, 
mortificat et vivificat. Triestinos in dies expectamus. Bini qui aufugerunt 
Tiguri fuerunt, vestimentis et nummis instructi, inde Wiennam, Domino 
Zollicofero referente, pervenerunt. Dominus Tsuzius in Turcarum 
ditionem se contulit. Ignoscite brevitati, quia hac ipsa hora rursus de 
vobis scribam. Valete in Domino nostro Jesu Christo, a quo fausta omnia 
vobis apprecor et persisto . 

Vobis addictissimus > Nicolaus Zaffius M. Pr. Dr. 
Venetiis anno, Quo 
DIXIt IehoVa CaptlVos Pastores Meos Llberabo. ; 


Idem ad EKosdem. — 
Viris Venerandis, Doctissimis, Clarissimis, Amicis 
integerrimis, pro nomine Jesu Christi captivis in Trire- 

mibus Neapolitanis Pacem, Liberationem et Consolationem 
a Deo omnis Consolationis fonte apprecatur Nicolaus 
Zaffius M. Pr. Dr. 

Candidissima Viscera! 

Humanissimae vestrae, diligentia D. Veltzii, viri prorsus animo , 
Heroico praediti et aeterna laude digni, tuto pervenere. Generosus vir, 
dum strenue mecum redemptionis vestrae sphaeram movet, nomen suum 
commendat immortalitati et Historicorum, qui novum Martyrologium 
adornabunt et persecutionis vobis illatae historiam pertexent, applausus 
merebitur. Vestros omnes gemitus, lacrymas, afflictiones et suspiria 
continentes, quibus singulis vicibus mea conjungo, retentis pro me 
Apographis, ut magis ad misericordiam legentium corda flectantur, in 
Helvetiam misi, rogitans ut inde aliorsum transmittantur. Saxum_ hoc 
volvo diu et noctu, nec laboribus ullis parco, ut ex ardenti fornace 
Babylonica eripiamini potenti Jehovae dextera, quae portas ferreas fran- 
gere valet. Classicum ubique cano, ut gentes nostras ad bella Domini 
excitem omnes. In nomine Domini vexillum attollemus. Responsum, ad 
me ex Helvetia datum et quidem consolationis plenum, vos vidisse vehe- 
menter gaudeo. Gens in charitatis opera ruens vestri curam. habebit 
maximam. Post Comitia Badensia, quae jam peracta sunt, collectam in 
vestri gratiam fore instituendam monebat me nuper celeberrimus Doctor 
Heideggerus, quod jam accidisse spero. In multis Germaniae locis 
pecunia jam stat in promptu, alibi corraditur. Amici etiam ex Gallia 
spem faciunt. De Belgis plurima nobis pollicebamur, quantumvis ferali 
bello vexatis. Quid velint nunc vel possint, nos latet, siquidem novo flagello 
a Domino visitati sunt, per ingentem oceani inundationem, quae regi- 
onibus istis maxima damna intulit. Orandus Deus ne nos in furore suo 
arguat. Delegatus Britannicus habet hic secum Pastorem, qui idioma 
Hebraicum a me discit, quem saepe rogavi, ut serio in Angliam de vobis 
scriberet, quod se facturum promisit. Europaearum regionum nulla posset 
validius causam vestram agere et redemptionem vestram promovere, 
quippe caeteris ferali bello implicatis alma pace fruitur. De libris a vobis 
petitis ero solicitus cum mercatoribus, hic rem vestram agentibus, De 
Triestinis nihil habeo, quod praecedentibus meis, quas ante octiduum 
ad D. Veltzium dedi, amplius addam. Poterit ille rem omnem narrare, 
nam totam illorum Historiam ®s¢ év tie illi recensui. Nam inde fuerant 
Bucarim abducti mandato quodam Camerae Gretzensis, quod astu 
Jesuitarum, qui sine dubio subolfecerunt, quosdam illorum liberationem 
moliri, extortum arbitramur. His non obstantibus Zollicoferus scribit 
Wienna d. XII hujus, Personam rerum agendarum peritam jam Bucarim 
missam esse ad illos hue deducendos, siquidem Belli Dux, qui nobis 
illorum redemptionem promisit, strenue causam illorum egit, itaque 

brevi illorum liberationem speramus. Hisce valete in Domino, qui vos 
fortificet spiritu suo et vires sufficiat ad jugum hoc ferendum, donec 
potenti illius dextera frangatur, quod videbitis vaticinari in praesenti 
Millesimo Musam meam. Venetiis d. XXX Novembr. An. 1675. 

§ XLIX. Caroli IT Angl. Regis Mandatum de ministris Hungaricis 
Neapoli captivis. — Quem effectum solicitationes Zaffianae et aliorum 
Fidelium ac lacrymae captivorum in Magna Britannia produxerunt, 
testatur Mandatum Caroli Secundi Angliae Regis, quo de collectione 
summae in rationem ministrorum Hungaricorum jam Neapoli ad 
Triremes venumdatorum praecipit ac modum gratiose praescribit, tenore 
sequenti : 

Carolus Secundus Dei Gratia Rex Angliae, Scotiae, Franciae et 
Hiberniae , Defensor Fidei &c. Universis et Singulis Archiepiscopis, Epis- 
copis, Archidiaconis, Decanis, eorum officialibus, Parochis, Vicariis, 
Curatis et omnibus aliis Spiritualibus Personis, ut etiam omnibus cura- 
toribus Pacis, Comitibus, Vice Comitibus, Statoribus, Praepositis, Aedituis, 
Capellanis, Praefectis Pagorum, Collectoribus Elemosynarum, et eorum 
Inspectoribus, nec non omnibus officialibus Civitatum, Municipiorum et 
oppidorum, ut et omnibus fillis nostris officiariis, Ministris et subditis, 
quicumque sint illi tam liberi, quam servi, ad quos praesens haec nostra 
Salutatio pervenerit. ‘ 

Quum nobis certo ad intelligentiam datum fuisset per 
humilem supplicationem triginta afflictorum Evangelico 
Protestantium Ministrorum Hungarorum in Triremibus 
Neapolitanis exponentes, quod per crudelem captivitatem 
et servitutem saltem in causa Religionis a solo suo natali 
pulsi et in tam afflictum et miserabilem statum sunt 
redacti, ut sine charitativa benevolentia bene affectorum 
Christianorum non possint ullo modo subsistere. Illi igitur 
nos humilime orarunt, quatenus clementer placeret nobis in considera- 
tionem accipere eorum afflictam et miserabilem conditionem, itaque con- 
cedere gratiosas nostras literas patentes sub magno nostro Sigillo Angliae , 
cum facultate et auctoritate Eleemosynam et charitativam benevolentiam 
quaerendi et recipiendi ab omnibus nostris dilectis subditis, in comitatibus 
et locis per has nostras literas patentes postea nominandis, nihil dubi- 
tantes, sed cum eorum dura et afflicta conditio cognita fuerit dilectis 
nostris praedictis subditis, illi velint benigne contribuere in eorum con- 
. solationem. 

Quamobrem nos ex Regia nostra bonitate et compassione horum 
misere afflictorum Ministrorum humilibus petitis annuimus et recommen- 
damus eos intimis et charitativis cogitationibus et considerationibus nos- 
trorum commemoratorum dilectorum subditorum, ut respiciant tanquam 

in convenientia objecta, pro sua liberalitate et charitativa benevolentia. 
Cognoscite igitur, quod nos ex speciali gratia, Regio favore 
et compassione, dedimus et concessimus et per praesentes 
Literas Patentes, sub nostro Magno Sigillo Regni Angliae 
damus et concedimus dictis afflictis Ministris et eorum 
deputato et deputatis, Perceptori et Perceptoribus, 
authorisatis et deputatis in hoc respectu, prout statim 
in praesentibus ordinatur, plenam potestatem, facultatem et authoritatem 
quaerendi, cogendi, colligendi et accipiendi Eleemosynam et charitativam 
benevolentiam, ex nostris dilectis subditis, non solum domesticis, sed 
etiam servis, extraneis et aliis. In nostris comitatibus Oxoniensi, Canta- 
brigiensi, Middelessex, Essex, Hertford, Surrex, Sussex et Kent. In nostra 
Universitate et Civitate Oxoniensi et Cantabrigiensi, in nostra Insula 
Ely, in nostra Urbe Londinensi et Westmonasteriensi, cum suburbiis, 
liberis Sessionibus et limitibus dictae Urbis. In nostra civitate Roches- 
triensi. In nostra civitate Canterbury et comitatu ejusdem, in nostro 
municipio Soutwark et liberis sessionibus ejusdem, et in omnibus muni- 
cipiis, oppidis privilegiatis, locis, Parochiis, Capitulis, pagis, villis, vicis, 
et in omnibus locis, quicunque sunt in dictis comitatibus et non alibi, 
pro sustentatione et consolatione dictorum misere 
afflictorum Ministrorum. 

Quamobrem nos flagitamus et mandamus unicuique vestrum, quod 
quo tempore et temporibus, deputatus et deputati, perceptor et percep- 
tores eorum venient et requirent aliquam vestrarum Ecclesiarum, capi- | 
tulorum, congregationum, aut aliorum locorum, aut sive hae praesentes 
aut harum indubitatae copiae pervenerint ad vos, aut aliquorum ves- 
trorum manus, licere et recipere Eleemosynam et charitativam benevo- 
lentiam, a dictis fidelibus subditis, vos placide permittite et patimini 
facere, sine ullis impedimentis et contradictionibus, iisque in hoc auxilio 
et assistentiae sitis. Et vos dicti Parochi, Vicarii, Curiati, quodam die 
Dominico intra unum mensem proxime sequentem, postquam praesentes 
nostrae literae patentes producentur et eorum fideles copiae vobis porri- 
gentur aut vos aeditui dicti et capellani circumspecte, consulto et affectuose 
publicate et declarate tenorem harum literarum nostrarum patentium nostris 
dilectis subditis, eosque serio exhortamini, movete et exsuscitate ad prae- 
standam liberalem contributionem in hoc respectu et vos dicti Aeditui, 
Capellani, Collectores Eleemosynarum et eorum Inspectores, sitis insimul 
aequi, diligentes et soliciti ad colligendam Eleemosynam a nostris dilectis 
subditis et ad summae pecuniariae, quae ita circumspecte colligitur, virtute 
harum consignationum (aut rescriptum), sive subscriptionem super has nos- 
tras literas patentes aut dictas earum copias aut ad latus harum patentium 
vel copiarum in verbis productis et non in figuris, simul etiam cum 

nominibus Comitatuum, Civitatum, Oppidorum, Parochiarum et Capitu- 
lorum respective, in quibus, et tempus, in quo talis summa collecta sit. 
Quod rescriptum sive consignatio subscribatur per ministros et vos ipsos 
et ita referatur in Libros rationum, pro dictis Parochiis et Capitulis 
respective. Et vos etiam ita tradetis dictam pecuniam cum omnibus dictis 
copiis, Ministris respective, Parochis, Vicariis et Curatis, ut quam 
primum colligetur, qui super hoc ordinati et authorisati sunt exposcere 
et flagitare, illam recipiant et promoveant tam bonum opus. 

Nos insuper recommendamus nostris dictis Ministris curam hujus, 
ut sic dicta charitas procedat afflictis Ministris sine sumptu aut onere, 
aut ad minimum tam parvo sumptu, quam potest fieri, et eorum chiro- 
graphum et chirographa erunt vobis sufficiens absolutio a tali opere, qui 
dicti Ministri insuper jubeantur et requirantur, de Receptione dictarum 
pecuniarum, statim solvere easdem et tradere omnes dictas copias et 
perscriptae Personae et Personis postea nominatis et ordinatis Thesaurariis 
respective pro praefatis Comitatibus. Hoc est, nos insuper nominamus, 
constituimus et ordinamus nostrum fidelissimum et dilectissimum Dr. 
Clarke, Praesidem Collegii Magdalenae et vice-Cancellarium nostrae univer- 
sitatis Oxoniensis, Thesaurarium pro dicto comitatu Oxoniensi et univer- 
sitate Oxoniensi, Dominum Thomam Page vice-Cancellarium Cantabri- 
giensem, Thesaurarium pro dicto comitatu Cantabrigiensi, Dominum 
Thomam Exton Thesaurarium dictorum Comitatuum Middelessex, Essex 
Hersford, Surrex, Sussex et Kent. 

Et Thesaurarii respéctive dabunt chirographum et chirographa pro 
omnibus talibus pecuniis, prout colligetur virtute horum, quod erit 
sufficiens absolutio dictis respective Ministris pro iisdem. Et nos imsuper 
volumus et requirimus praefatos Thesaurarios, de omni et qualibet 
summa et summis pecuniae collectae et solutae iisdem resolvant et 
expleant talem respective summam collectam ad manum nostri Fidelissini— 
et Dilectissimi, Reverendissimi in Christo Patris, Domini Henrici Episcopi 
Londinensis, quem nos super hoc authorisamus et requirimus, ut accipiat 
et recipiat et det Chirographa de his et disponat de hoc misere afflictis 
supra memoratis Ministris. Ad extremum nostra voluntas et placitum 
est, ne ulla Persona aut Personae quaecunque colligat et recipiat dictam 
pecuniam, aut a dictis Aedituis, Capellanis, Eleemosynariis et eorum 
Inspectoribus, aut aliquo eorum; sed eorum respective Ministri aut tales, 
qui ordinabuntur per deputationem in scripto, sub manibus et sigillis 
respective Thesaurariorum supra nominatorum pro uno quoque respective 
Comitatu. Neque tamen ulla lege, statuto, facto, ordinatione aut provisione, 
hucusque fiat contrarium ullo modo, in quorum testimonium nos_has 
literas patentes fieri curavimus pro spatio unius integri anni currentis 
inde a data harum, neque valeat ulterius. Testimonium nostrum in 

Westmonasterio S. die Februarii vigesimo, nono Anno Regni nostri, 
Deus serva Regem. Scriptum Londini per Wilhelmum Jodbid habitantem 
in Parva Britannia. 

1676. Testata est Anglia ardentem erga Fidei consortes et miseros 
captivos zelum etiam post eliberationem. 

§ L. Literae captivorum ad Germaniae Universitates. — Literas lamen- 
tatorias simul et supplicatorias e Triremibus, Augustanae Confessioni 
addicti miseri captivi ad inclutas in Germania Academias eidem Confes- 
sioni addictas tempestive expedierant, quibus orabant, ut Principibus 
eorum cordi esset et redemptio e miseria, et reditus in Patriam a 
Clementissimo Hungariae Rege exoraretur, sequentis tenoris: 

Patres et Fratres in Christo venerandi, omnes et 
singuli Amici nobis honorandi! 

Gratiam Dei Patris, Pacem in Christo Jesu, nec non in cruce 
patientiam, et in vera Fide constantiam, omnibus vobis, Nos miseri 
propter nomen Christi captivi, a Deo omnipotente et ejusdem Filio 
Unigenito Salvatore nostro ex sincero corde et affectu precantes nostras 
ad Deum supplices Preces offerimus. 

Inaudita, sed tamen non inaudita vobis, enarraremus, si modo omnia 
et singula enarrari possent, quae hactenus nos omnium miserrimi Christi 
captivi, Ecclesiarum in Hungaria olim Ministri Scholarumque Rectores, 
utriusque Augustanae et Helveticae confessionis , praetextu quidem foedae 
Rebellionis, revera tamen solius duntaxat Religionis causa perpessi 
sumus, uti nuper in Patria nostra dulcissima, ita nunc in remotissimis 
oris atque Provinciis Hispaniarum patimur et perferimus, sub crudelibus 
proh dolor! triremibus gementes, suspirantes et tantum non exspirantes, 
Et narraremus ea quidem omnia lubentes, nisi tempore commoditateque 
huic rei sufficientibus excluderemur (sunt enim innumera et inenarrabilia) 
vobisque jam aliquantisper aliunde jam talia innotuisse certiores essemus. 
Quare hoc labore inter improbos Triremium constituti labores supersedemus. 

Illud saltem dicemus, quam miserabiliter, postquam in ante dictis 
carceribus, ferro grandium compedum vincti, inter continuos labores 
eosque durissimos et (quod verecundia dicere vetat) sordidissimos, in 
expurgandis latrinis, exportandis, munitionibus extruendis, novis carceribus 
effodiendis, idque genus aliis sine omni tempestatum, aestus aut frigoris 
discrimine, frequentissimis plagis et verberibus, fame et inedia pene 
consumpti, decem Menses a Majo anni 1674 usque ad Aprilem anni 
praesentis 1675 consumpsissemus (quod pluribus anno superiore ad sacr. 
Caesar. Majestatem directo expositum), tandem ex dulcissima nostra Patria, 
clam per occulta foramina, nocte ruente in vinculis ablati, equitumque 
cohortibus cincti, per Moraviae et Austriae fines usque Schotwiennam 
ducebamur, ubi mox copiis subsidiariis a sua Majestate Caesarea in 

Hispaniam missis juncti, inque medium duarum cohortium Pedestris 
Militiae rapti, ferro in pedum cruribus relicto sic constricti pedestri itinere 
per Styriam, Carinthiam et Carniolam, Tergestum usque abducebamur, 
ibique omnibus exuti et spoliati rebus tres dies a Dominica Palmarum 
usque ad sequentem Mercurii diem continua fame, ne buccella quidem 
panis nobis porrecta, affligebamur. Tum barbis, quas longas aluimus et 
capillis nostri capitis ornamentis penitus abrasis, postridie navibus impone- 
bamur, undique per Mare Adriaticum ad Portum Piscariae in Regniim 
Neapolitanum avehebamur. Abhinc vicissim pedestri itinere ferro adhuc 
onusti inter verbera et famem instar pecorum acti pulsique Capracottam 
pervenimus. Hac via partim ob famem intolerabilem, partim ob verbera 
multa, denique ob nimium foetorem ex horrendis pedium tumoribus ortum 
(plerosque enim nostrum discalceatos toto hoc itinere incedere oportuit, 
ipsis sanguinis guttis per salebrosa illarum Regionum loca passim destil- 
lantibus) octo ex nobis viri praecipui has miserias morte ipsa Superarunt, 
inter quos erat Michael Gosch, Pastor Eccl. A. C. Kalnoviensis , Michael 
Miskoltzi Filekiensis, Joannes Harsanyi, Pastores H. Confessionis. 
Eadem die, qua Capracottam venimus, quidam Gregorius Eliae Pastor 
A. C. hune in modum e vivis sublatus est. Portabatur, quippe jam semi- _ 
mortuus, dorso asini, captivis duobus (urgente ad id milite nos mortificandi 
ergo) utrinque a latere eum subinde fulcientibus et a lapsu prohibentibus , 
mox praecipiti quodam loco, neutro auxiliatorum suorum opem ferre 
valente; altera enim manu ferrum suum, altera aegrum semimortuum 
tenere eos oportuit, in terram prolabitur et subito moritur. Qui humi 
prostratus, exutis quas adhuc habebat laceris vestibus, seminudus adeoque 
insepultus media in via canibus forte esca futurus, relinquebatur. 

Ubi hoc ad Capracottam accidisset, eompedibus equidem die sequente 
solvebamur, sed rursus, postquam septima die Mensis Maji Neapolim 
appulissemus, forma priori omnibus quae adhuc forte supererant nobis — 
denuo penitus nudabamur, jamque grandibus Triremiuim catenis constricti 
omnis consilii et auxilii egentes inter suspiria et gemitus semimortui 
adhuc spiramus. Sic miserabilem in modum Hispanorum mancipia facti, 
longe infra mancipiorum omniumque sceleratorum genus collocati, quotidie 
durissimis laboribus, quorum praemia frequentiores ictus sunt, et quod 
pati difficilius inauditis calumniis et in Deum nostrum injuriosis convitiis 
a populo isto proscindimur, ita quidem ut vivere jam nos taedeat, 
existimantes melius semel mori, quam hacce tam lenta confectos morte 
diu torqueri, crescentibus in singulos dies malorum procellis. 
| Aderant hic nuper Turcarum nonnulli mercatores, qui audito de 
nobis miseris rumore, moti quadam erga nos misericordia, nobis alimenta 
quaedam, pisa, lentes, caepas et alia subministrarunt, Christianis talia 
prorsus negligentibus, 


Et i he 

Erant autem nostrum ab initio cum huc duceremur XLI praeter 
illos, quos alibi captivos detineri audimus; postquam vero ex nobis aliqui 
mortui, tres autem profugi facti fuerint, utpote Georgius Lani Rector 
Karponensis, Tobias Masnitius Diaconus Illaviensis et Johannes 
Simonides Rector Briznensis, quorum duos posteriores iterum captos 
esse ferunt, numerus Captivorum Hungarorum hic Neapoli in Triremibus 
existentium ad XXX se extendit, ex quibus XI Augustanae (quorum 
praecipui sunt: M. Thomas Steller Con-Rector Divo Martinensis, 
Daniel Mazarius Tamasiensis, Samuel Nikletius Uj Banyensis, 
Balthasar Nikletius Strihoviensis, Nicolaus Leporini Polta- 
riensis, Andreas Turotzi Filekiensis, Pastores), XIX Helveticae 
(quorum praecipui: Stephanus Sellyei Papensis et vicinarum. Super- 
intendens, Stephanus Batorkeszi Veszprimiensis, Franciscus 
Otrokotsi Rimaszetsiensis, Pastores) Confessioni sunt addicti. 

Hi omnes tantis expositi aerumnis et calamitatibus confugiunt ad 
media licita, magnos nempe, quos multum valere apud clementissimum 
nostrum Regem scimus, viros Principes, orantes eosdem, ut suas nobis 
afflictis gratiosas porrigant dextras pro nostra liberatione maturanda et 
miserae, quae adhuc ex parte superest, vitae post tantas calamitates 
conservatione impetranda. Quia enim mortem quaerentes mors fugit, et 
abbreviare miserias nostras contra Dei voluntatem anticipatione termini 
nefarium judicamus; ideo aliorum hic ope indigentes ad eos post Deum 
confugere habemus necesse. 

Direximus autem ad Reges Potentissimos, Electores Serenissimos, 
Duces et Principes Celsissimos, S. R. I. Dominos, Dominos gratiosissimos 
A. C. supplices nostras voces, orantes eosdem demisissime, ut etiam 
illi, qua valent apud Imperatoriam Majestatem Regem nostrum gratio- 
sissimum gratia, suas ad nos sublevandos et liberandos extendant dextras. 
Id autem quicquid hujus negotii est expediendum, ad vestras maxime 
Rev. Excellentias cum praesentibus dirigere placuit, vel eo ex consilio, 
ut vos, Patres nostri et Fratres in Christo dilectissimi, nostras supplices 
preces iisdem recommendetis, atque ita votis vestris ad facilius nostrae 
instantiae humilime relinquendum locum eos invitetis et excitetis, simulque 
apud alios magnos et bonos vestram operam interponatis. Quod Amplis- 
simos Almarum Universitatum ordines, pro illo, quo ex nobis nonnullos 
sibi olim praesentes complexi erant favore, imprimis autem ex illo 
ardentissimo sincerae Religionis secundum invariatam A. C. zelo, ob 
quem unicum nos istas perferimus adversitates, accensos facturos uti 
nulli dubitamus; ita quicquid alibi nostri causa fecerint, id pondus suum 
habiturum certe nobis persuademus. 

Quod reliquum est nos uti ipsos Almarum purioris Doctrinae Nutritios, 
Reges Potentissimos, Serenissimos Electores et Principes Celsissimos , 


106 Lin. ut. cap, 4 § 54, — DE MINISTRIS ECCL. HUNG. AD 'TRIREMES VENDITIS. 


Duces, Patres Patriae, cum universis Aularum Inclutarum Administra- 

toribus et Consiliariis, ita etiam celeberrimas Matres Literarum cum 

suis Proceribus Magnificis, Doctoribus, Professoribus et civibus Academicis, 

Deo largissimo Benefactorum remuneratori humilimis precibus nostris 

praesentare et commendare incesssanter ne quicquam intermittemus. 
Devotissimi et afflictissimi Captivi Christi, Eccle- 
siarum olim Ministri et Scholarum Rectores in 
Hungaria, nune sub jugo Triremium Hispanicarum 
Neapoli gementes Jobeumque illud ingeminantes: Miseremini 
nostri, miseremini saltem vos amici nostri, quia manus Dei 
tetigit nos. Valete. Perscriptum Neapoli VIII Kal. 
Septembr. 1675. 

§ LL. Elect. Saxoniae Lit. ad Caes. — Movebant Reges, Principes et 
Respublicae Fidei consortes eum lapidem, quo in libertatem e miseria 
vindicare possent Mortis catalogo Neapoli inscriptos Hungaricarum 
Kceclesiarum Ministros. Rex Sueciae per Legatum suum Oxenstirna apud 
Caesarem intercedebat, fecerunt etiam Brandeburgicus et Luneburgicus, 
Principes ') innocentes Triremibus addictos, quo Regiae clementiae infamia 
inureretur. Idem etiam fecit Elector Saxoniae per sequentes Literas ad 
Caesarem missas. 

Nisi aliunde variis argumentis nobis abunde constaret Majestatis 
vestrae incomparabilis gratia toto orbe famigerata, qua mota consueverit 
placidas praebere aures miseris ad sublimem Majestatis vestrae Thronum 
geniculantibus et innocentibus oblatam tutelam succurrere, hisce 
clementiae et benignitatis vestrae praesentandis supersederem. Jam 
dudum, clementissime Caesar et Domine, tam intra quam extra sacri 
Romani Imperii limites innotuit infandus circa Religionem zelus quo- 
rundam Episcoporum Hungaricorum, qui unius et alterius Majestatis 
potentia suffulti eo rem deduxere, ut Ministri Ecclesiarum atque Scho- 
larum Evangelicarum in Hungaria non tantum praebendis, patria et 
possessionibus suis exclusi et privati sint, verum etiam adjectis violentis 
subscriptionibus de Reversalibus, non secus ac si capitaliter essent rei, 
squalidis carceribus occlusi, et tandem ob constantem in avita Religione 
persistentiam compedibus obserati, et per varias remotasque Regiones , 
pecudum more violenter et plus quam barbarice acti, Neapolim deducti 
et ad Triremes mancipiorum instar, nulla habita etiam senum et decre- 
pitorum ratione relegati et deducti ad nefandam servitutem, egestatem 
et miseriam, quae ad sympathiam et misericordiam movere omnes et 
singulos tam intra quam extra Germaniam Fidei socios. 

Non haesitando itaque rem atrociter actam jam coelum penetrasse 


1) Wagner in histor. Leopold M. Lib. IV pag. 340 

sese coram Domino, omnis misericordiae fonte, praesentaturam; nec 
dubitando insuper nefandam ejusmodi rem, quippe quae universum 
Christianum orbem, apud Muhametanos quoque reliquos Barbaros et 
infideles nationes calumniose traducit, Majestatis vestrae prorsus inscia, 
ejusque voluntate et mandato non intercedente evenisse, imo cum abo- 
minando Caesaris et Regii fastigii abusu, utpote quo Thronus Majestatis 
vestrae et Serenissima Domus Archiducalis innocentissimarum lacry- 
marum myriadibus conspergitur, et cujus nomine multa suspiriorum 
millia ad Deum justissimum Judicem mittuntur. Videntur etiam hi miseri 
captivi (solo divino excepto) auxilio destituti. 

Itaque juramenti praestiti consideratione, Christianae conscientiae 
stimulo, Majorum nostrorum exemplo impellimur ad demonstrandam 
Majestati vestrae innocentiam, moerorem et calamitatem miserorum 
horum et ab omnibus desertorum, Ecclesiarum et scholarum Protestantium 
Ministrorum, nec non ad supplicandam debita obedientia Majestatem 
vestram , ut clementissime et gratiosissime rem tanti momenti ponderando, 
clementem et gratiosum ordinem de praefatis miseris captivis e Trire- 
mibus Hispanorum in Mari Siculo sulcantibus redimendis, a compedibus 
solvendis, literis transitoriis adornandis et pristinae libertati restituendis 
expediat, et sic Majestati vestrae Deus ex alto benedicat. Datum Dresdae 
Anno 1675 die X Decembr. 

§ LU. Supplicem adornaverant libellum etiam captivi ad Pro-Regem 
Neapolitanum, in quo invictis demonstrabant argumentis contra omnia 
divina et humana jura sese ita immerito vexari et cum sceleratissimis 
reputari. Religio eorum causa, non Rebellio; si enim quicquam 
poena dignum commisissent, erant in Hungaria ensis, gladius, rota, 
cruces. Neque est credibile ullatenus Reges Hungariae, inaudito antehac 
exemplo, suum jus velle Hispanis aut Italis concedere, vel justitiae 
executionem ab illis petere? Pro-Rex respondebat captivos sine omni spe 
redemptionis ad Triremes esse venditos. Decedente officio Pro Rege Petro 
Alwarez, successit illi Don Ferdinandus Gioachimus Foxardus 
Marchesius de los Veltz, non intermittit Georgius Veltz, sin- 
gularis captivorum Patronus, etiam apud eum adjuncto sibi consule 
Anglico Neapolitano Littelton indefesse intercedere promittendo in 
singula captivorum capita centum ducatos, aut si singulos demittere 
nollet, saltem pro senioribus et viribus fractis tantundem viritim depen- 
dendos; sed magno quoque conatu apud hominem Religiosorum manci- 
pium efficiebat nihil; objiciebat captivos non esse Romano Catholicos, 

§ LUI. Hollandica Classis Neapolim appellit. — Literae captivorwm ad 
V. Admiralem Hollandiae. — Interea dum hic in sacro hoc studio noctu 
diuque desudaret nihilque intentatum relinqueret plissimus vir Georgius 
Veltz, Wenetiis quoque omnem pro iis eliberandis moveret lapidem 

Nicolaus Zaffius, percrebrescit Hollandicae Classis in Italiam in 
Hispanorum auxilium expectatio; quae felicibus auspiciis Portum Neapo- 
litanum sub Vice Admirali Johanne de Haan die XII mensis Decembris 
anno 1675 intravit. Admiralis per concionatorem suum Aegidium 
Vireth captivos requirit et omnia officia captivis offert, utque felicius 
eorum causam urgere posset, per literas decem illis Quaestiones proponit, 
responsione se informari cupiens. Quae ita se habent: 

Johannes de Haen Vice Admiralis Hollandiae et West- 
frisiae, hoc tempore cum parte Classis ordinum Generalium 
confoederatarum Belgicae Provinciarum praesens in Sta- 
tione ante urbem Neapolim, Clarissimis, Doctissimis et 
Rev. Pastoribus Ecclesiarum Reformatarum pro causa 
Christi captivis, temporalem ac aeternam salutem pre- 
catur per Dominum nostrum Jesum Christum! 

Quoniam ipsi Christiana commiseratione cordi est procurare omnia 
possibilia ad libertatem vestram ex hac servitute, rogat ut scriptis his 
quaestionibus vestrae Dominationes respondere calamo, sed breviter et 
clare, sine abbreviationibus dignemini. 

41. Qua de causa convocati estis ante captivitatem vestram? 

2. An conventus iste fuit jussu Caesaris, an alterius, et si alterius , cujus? 
3. Quando hoc accidit? 

4, Cujus criminis vos accusati, sive qua de re in carcerem ducti estis? 
5. Quomodo ex prima captivitate venistis in hanc calamitatem in Galerias? 
6. An ad hanc poenam condemnati estis a Caesare? Sive hoe accidit 
alio casu? 

7. An venditi estis pretio ad hanc servitutem et, si ita, quanto pretio 
quisque venditus est? 

8. Quod unicuique est nomen, et cujus civitatis aut vici fuit Pastor? 
9, An Fratres vestri, qui adhuc sunt in Hungaria, nullam de vobis habent 
curam, aut aliquid faciunt ad libertatem vestram? 

10. Quod medium judicatis esse proximum ad recuperandam libertatem 
et pristinae dignitatis restitutionem ? 

Rogantur Reverendi, Doctissimi ac Fidelissimi Pastores ac Ministri 
Domini Nostri Jesu Christi, his quaestionibus quam breviter respondeant, 
ut habeamus firmius fundamentum ad exequendum propositum nostrum 
et procurandam vestram libertatem, quam brevi tempore Deo duce et 
auspice Christo speramus. Interim Deus misericordiae ac Pater omnis 
consolationis corroboret corda vestra in Fide ac Patientia et det Vobis 
-omnibus ac Nobis ad salutem aeternam necessaria, quod per Dominum 
nostrum Jesum Christum precatur = 

Reverendarum Clariss. ac Doctiss. Dom. Vestrarum servus ac 
confrater in Christo Aegidius Vireth in Navi Hollanda, Nomine 

ac jussu Praestantiss. Viri Johannis de Haen Vice Admiralis 
Hollandiae et Westfrisiae &c in Navi Hollandica in Statione ante 
Urbem Neapolim XIV Decembris 1675. 

Ad decem illa Puncta per sequentes responderunt Literas. 
Spectabili ac Magnificentissimo Domino, Domino 
Johanni de Haen Vice Admirali Hollandiae et West- 
frisiae &c cum parte Classis in Portu Neapolitano 
praesenti, virtute Duce felicem ad summos honores 
cursum susceptaeque expeditionis desideratum 
exitum, Ministri Ecclesiarum Hungaricarum pro 
testimonio Jesu sub jugo Triremium Neapolitanarum 
gementes Christiana charitate precantur et vovent! 

Spectabilis ac Magnifice Domine, Domine nobis gratiose! Immensam 

Dei misericordiam etiam in his miseriis gratulabunda humilitate adoramus, 
quod causas afflictissimae sortis, hactenus cum multis molestiis exant- 
latae, et de praesenti cum pluribus fari nedum pati inpossibilibus exant- 
landae, apud eos, quorum pectus, sensus et gustus Christianae pietatis, 
non in opinione, sed in rei veritate imbuit, declarare datur. Sic enim 
etiam causae justissimae nostrae, imo non nostrae, sed Dei, sed omnium 
Regnorum et Christianarum Rerum-publicarum, quae sola sui explana- 
tione, vel a Scytha et Barbaro, innocentiae testimonium acquireret facilius 
et justificationem et subsidium, impetrabimus. Cum vero te eum esse 
sciamus, qui Christianae Fidei non solum professionem, sed etiam defen- 
sionem suscipere poteris, ignosces nobis, si justissimis tuis quaesitis 
propter malorum nobis incumbentium ubertatem, paulo uberius quam 
postularas, respondeamus. 


Responsio ad Primum. 


Postquam Reformatae Religionis exercitium semper quidem Regiis 
Diplomatibus confirmatum, Regnique statutis stabilitum, nihilominus 
semper impune praevaricantibus quibusdam Regnicolis, primum per 
Dominorum quorundam Terrestrium violentas ex suis territoriis Verbi 
Ministrorum Exclusiones, demum superioribus quinque praesertim annis 
per armatam potestatem Cleri Papistici in Regiis Liberisque Civitatibus 
plus satis imminutum fuisset, ad idem penitus tollendum, si non expresso 
saltem implicito consensu, occasione Rebellionis per quosdam Magnates 
Papistas suscitatae, facultas conceditur Archiepiscopo et aliis. Unde fit, ut 
cum aliquot extraordinariis judiciis, multos Nobilium praetextu, sed non 
documento ullo complicitatis rebelliosae, si non ad amplexum 
Romanae Fidei, saltem ad ejusdem per sacerdotes suos in suis territoriis 
et Dominiis non impediendam propagationem pertraxissent. Ulteusir 

provehuntur et a secularibus ad Ecclesiarum Muinistros delabuntur et 
primum, quosdam ex certis provinciis Ecclesiarum Ministros, numero XL 
anno 1673 mense Septembri Mandato Archiepiscopi evocant, contra quos 
comparentes Actionem criminalem erigunt, his potissimum membris 
constantem. 41). Quod jam pridem judicialiter convictis adhaesissent 
Rebellibus. 2). Quod etiam modernis Rebellibus congratularentur , 
eosque commeatu, vectura et aliis necessariis juvissent. 3). Quod contra 
Papistas ex cathedris declamassent, eos Idololatras, Apostatas appellitando, 
sanctorum imagines conculcando, et etiam conventus synodales habuissent. 
Et hoc modo Actione erecta comparentes non cessant Assessores, partim 
per suos internuncios minis, promissis hortari, ut antequam sententia 
pronunciaretur accomodarent se ad haec tria Puncta. 

I. Ut Ministerium suum Ecclesiasticum et Scholasticum per chiro- 
graphum suum penitus abdicarent adeo ut ejus nullam omnino partem 
vel publice vel privatim demum exercerent. 

II. Ut si nollent Ministerium abdicare, in voluntarium exilium abirent. 

III. Ut (quod ipsis gratius esset) Romanam Fidem amplecterentur. 
Hos quidem ad tunc pendente adhuc lite, eo perduxerunt, ut ad statim 
specificatorum Punctorum secundum nonnulli accederent, exilium 
voluntarium eligendo. Ad primum vero et tertium nullus tum pro- 
pendebat, contra propriam conscientiam et gentilitii nominis dehonesta- 
mentum, chirographo et sigillo proprio conformatis Reversalibus 
Ministerium suum abdicans, vel Romanam Fidem amplectens. Ad ulteriora 
igitur procedunt, videlicet pro quinta Mensis Martii anni 1674 universalem 
instituunt ex toto Regno convocationem Ministrorum et scholarium tam 
docentium, quam discentium. Et comparentes quidem (nam _ plurimi 
Imperio Turcico subjecti ad ista judicia prohibiti sunt venire) statim 
monent, ne sustineant contra se erigi Actionem, vel erectam ne permittant 
procedere ad sententiae pronunciationem acceptando tria ista Puncta,~ 
vel in abdicatione Ministerii, vel in exilio, vel in amplexu Fidei Romanae; 
sed Nos, nullius objecti criminis conscii, videntes hic unicum Religionis 
nostrae periculum moliri, nullum illorum punctorum acceptavimus, nec 
ante sententiae pronunciationem, nec post, volentes potius extrema 
quaeque perferre, quam in talia, Deo, conscientia, omnibus Regnicolis, 
imo ipsis judicibus nostris testimonium perhibentibus de nostra semper 
illibata in hac causa innocentia consentire. In summa: In causa Rebel- 
lionis evocati sumus, sed cum eam in nobis non invenerunt, in Reli- 
gione labefactari voluimus, ea potissimum intentione, ut si quando vel 
in Patria nostra, vel apud Christianos Principes de hactenus impune 
practicata violentia ratio ipsis reddenda esset, haberent se excusatos, 
quod nihil nobis in negotio Religionis ademerunt, sed nos ipsi cum aliis 
Regnicolis libertatem nostram abjecinus. 

Ad Secundum. 

Conventus iste fuit Mandato Archiepiscopi Strigoniensis Georgii 
Szeleptsenyi, pro tune per Regnum Hungariae defuncto ordinario 
Regni Palatino locum tenentis, ad Instantiam Fisci Regii. 

Ad Tertium. 
Hoe contigit anno 1674 mensis Martii 5 et seqq. diebus. 
Ad Quartum. 

Argumentum accusationis, quod praetensum est per Fiscum Regium 
(et ipso interdum deficiente, per Judices ipsos Archiepiscopum, Kolo- 
nitsium Episcopum Neostadiensem, Cancellarium Thomam Palfi Episcopum 
Nitriensem &c) contra nos, sed in nullius sive in specie sive in communi 
caput, vel testibus vel testimoniis edoctum fuit: Quod Rebellibus jam 
judicialiter convictis adhaesissemus, quodque modernis etiam consilio, 
ope, favore, vectura, commeatu adstipulati fuissemus: Quod demum 
contra statum Romanum ex cathedris conciones habuissemus, eos idolo- 
latras appellando, sanctorum imagines confringendo, conventus Synodales 
celebrando. 

In specificatorum horum Punctorum cum ne minimo quidem nos 
convincere possent, subsidium quaerunt erectae suae fictionis in Rever- 
sionalium Literarum ad subscriptionem ante et post sedem judiciariam , 
ad pudorem et fastidium usque facta oblatione. Quas literas volunt ut 
nos subscribamus, proprioque sigillo confirmemus, vel abdicando nostrum 
officium Ecclesiasticum et scholare, vel voluntarium exilium eligendo, 
vel Romanam Fidem amplectendo. Has Reversionales cum ante in sede 
judiciaria recusassemus, procedunt ad sententiam mortis contra nos 
comparentes indiscriminatim ferendam. Sententia hac ad nullas omnino 
testificationes lata, conquiescunt intra aliquot dies, sed impatientes 
ulterioris more *, iterum urgent Reversionales additis etiam promissis 
50 florenorum. Et hoc tam ipse Archiepiscopus quam alii strenue agunt, 
ad usque donec tandem desperantes de extorsione Reversalium, nos 
distribuerent in varios carceres Fortalitiorum Regni Hungariae, hoc 
consilio procul dubio, ut onere ex famis, sitis, nuditatis, laborum plus 
quam servilium aestate juxta ac hyeme, calumniarum, verberis, coactionis 
in rebus Fidei, novies foedae et violenter iteratae exspoliationis in sumptibus, 
et vestibus melioribus, accessus prohibiti omnium cognatorum, Patrum, 
consortium, fracti ad istorum vota accederemus. In hac maxima rerum 
difficultate cum protestaremur coram Adversariis, non jam Rebellionem , 
quam in nobis, Deo, conscientia recta et omnibus Regnicolis, imo et 
ipsis Judicibus attestantibus nullam invenerunt; dicebant esse causam 
tantorum malorum nostram inobedientiam, quod nimirum Archiepis- 


* morae (ed.) 

coporum et Episcoporum voluntati nollemus Nos quoad Reversionales 
accommodare. 
Ad Quintum. 

Propter non datas Reversionales ad tria specificata Puncta, nos 
venisse in has, inaudito antehac exemplo, miserias manifestum est; 
tum ex continuis adversariorum minis, qui semper territabant nos 
miseriis ex transportatione in Galeras nobis impendentibus; tum ex 
actis Kolonitsii, qui postquam in fine Anni 1674 captivos visitasset, 
Komaromini et Leopoldopoli, is jam pridem emortuas Reversionales 
resuscitasset, offerendo etiam ad tunc easdem ad subscribendum cum 
promisso 50 florenorum. Quas ut antecedenter ita ad tunc freti causae 
bonitate ubi repulissemus, Kolonits indignabundus discedit et inquit: 
Novi quid sim vobis facturus. Ex hoc tempore undique rumores 
sparguntur, quod propediem nisi nobis subscribendo consuleremus, certo 
certius ad pridem haec praeconcepta mala deportaremur. Quod etiam 
experimento didicimus. Anno enim 1675 die XVIJI mensis Martii sub 
ipsam vesperam ex laboribus in medio gelu et nive, iniquorum exactorum 
violentia ad stuporem et commiserationem ferventibus per occultum — 
quoddam foramen Arcis Leopoldopolitanae abripimur, educimur 
et curribus impositi, stipati equitum et peditum caterva, per Mora- 
viam et Austriam circumducti ad Sotviennam conjungimur, quinque 
Fratribus ex arce Berents intempesta etiam nocte deportatis. Quibus 
conjuncti jam omni diurno destituti per excelsos et gelu niveque concretos 
montes in compedibus Turcicis cogimur iter facere, urgentibus a tergo 
militibus ad nostri custodiam destinatis, cum hoc modo coeptum iter 
plane impossibile esset exequi apud Forum Maris, solvimur a compedibus 
alternos pedes, et ita deinceps terrestri et navali, nostris sumptibus 
procurata itineratione reliquum iter continuamus, donec Diesdam seu 
Tergestum per multa discrimina famis, sitis, verberum et calumniarum, 
vulnerationis ad putredinem et abscissionem pedum nonnullorum ex 
attritu compedum pervenimus; ubi statim post annuam captivitatem, 
residuis vestibus melioribus et sumptibus exuimur, ad ignominiam 
Gentis nostrae ornamentis naturalibus, barbis nempe privamur, et 
sequenti die multis dolis et cruentis verberibus ad militiae assumptionem 
in fidelitatem Regis Hispaniarum cogimur; hoc addito: Satius esse 
assumere militiam, quam vendi in Galeras. 

Exinde navibus Adriatici Maris imponimur, ad fundumque ejusdem 
detrudimur, unde nec ad auram capiendam egredi impune permittimur. 
Exacta navigatione ad Piscariam exponimur, ibi vulneratos et infirmos 
Nos ipsi semimortui ex portu in carcerem civitatis deportamus. Quos 
praefatos debiles numero sex tandem debent relinquere in Civitate 
Theatina, cum nec pedibus nec jumentis propter loca inaccessa ipsi 

tabo fluentes, reliquum iter conficere possent. Nos vero in rerum omnium 
maxima inopia militumque fidelitate versus Neapolim pergimus, antequam 
vero eodem perveniremus, tres fratres fuga a nobis separantur, duo in 
Domino propter Dominum moriuntur in via Capricottae et Aversae. Abacti 
nos veluti pecora Neapolim usque, inde ab octava Maji ad Triremes 
accensemur et iisdem miseriis subjecti intertenemur, quibus obnoxii 
sunt per omnia Aetiopes, Mauri, Turcae et reliqui propter sua scelera 
judicialiter convicti et condemnati captivi. 
Ad Sextum. 

Quantum ad condemnationem , nos nemo ad hanc poenam condemnavit, 
sed per gradus eo devenimus adversariorum insaturabili odio; solicite 
enim evitassent istam condemnationis sententiam, quam contra nos 
tulerunt, si nos ad eorum vota accessissemus. 

Fecerunt quidem aliquam sententiam mortis, sed eo fine ut nos eo 
facilius ad tria supra specificata Puncta inducere possent, et hoc eventus 
ipse docuit, quando interjectis diebus aliquot ipsam mortis sententiam 
revocarunt, nemine rogante, tantummodo Reversionales subscribantur. 
Non subscriptis Reversionalibus etiam cum mortis sententiam sustulissent, 
rapimur in diversorum Fortalitiorum carceres ut ipsi dicebant in perpetuum, 
in quibus supra humanam crudelitatem vexati, cum adhuc superessemus 
nec votis eorum consentiremur, abripimur ad has miserias, an scitu et 
consensu Caesaris nos latet: hoc tamen ex fide dignis hominibus audivimus, 
quod mandato Praesidis Camerae Hungaricae Leopoldi a Kolonits 
Episcopi Neostadiensis. Juridice tamen nunquam hance poenam contra 
nos quisquam decrevit. 

Ad Septimum. 

De venditione vere audita non incertum hominum sermonem referimus, 
quod in singula capita XX XVIII Personarum, exceptis solum iis, qui fuga 
sese eripuerunt, quinquagenis seu quinquaginta ducatis venditi essemus. 

Ad Octavum. 

Nomina Reformatorum Ecclesiae et Scholae Ministrorum, qui se 
Posonii Iudicibus in ultima citatione stiterunt, sunt ista: 

4. Stephanus Sellyei, P. E. Papensis. 
2. Stephanus Batorkeszi Weszpremiensis. 
3. Michael Szathmari Tevelyiens. 
4, Joannes Korodi Tsegleiensis. 
5. Valentinus Kotsi Papens. Rector. 
6. Joannes Ujvari Mezé orsiensis. 
7. Joannes Szétsei Sagiensis. 
8. Georgius Nemeti Szeretseniensis. 
9. Daniel Farhasdi Szomértsiens. 
40. Benedictus Patonai Radvaniensis. 
Il, 8 

41. Georgius Alistali Szényiensis. 

12. Stephanus Komaromi Atsiensis. 
13. Joannes Saltai Igmandiens. 

14. Georgius Kérmendi Banaiensis. 
15. Stephanus Marosi Kis Bériens. 
46. Joannes Virag Aszariensis. 

17. Stephanus Szilvasi Tsaszariens. 
18. Joannes Szomodi Szendiensis. 

49. Andreas Féldvari Hethellyiens. 
20. Martinus Sz. Peteri Heteniensis. 
21. Petrus Tzeglédi Levensis. 

22. Georgius Kérmendi Barsiensis. 
23. Andreas Szddoi Saroiensis. 

24, Michaél Miskoltzi Filekiensis. 

25. Jacobus Tsuzi Losontziensis. 

26. Stephanus Kaposi Rima-Szombathiens. 
27. Stephanus Harsanyi R. Szombath. 
28. Mathias dri Szetsddiensis. 

29. Basilius Képetsi Szkarosiens. 

30. Stephanus Kalloi Valiensis. 

31. Joannes Giémori Panitiensis. 

32. Georgius Szendici Balogiensis. 
33. Andreas Sz. Kiralyi Sipikiens. . 
34. Stephanus Sz. Péteri Janosiensis. 
30. Stephanus Ledmetzi Serkiensis. 
36, Stephanus Tékélyi Doborzaiensis. 
37. Stephanus Sz. Péteri Simonyiens. 
38. Stephanus Beregszaszi Hamvaiensis. 
39. Joannes Sallai Runyaiens. 

40. Joannes Jablontzai Bejeiensis. 

44. Martinus Szendici Harmatzi. 

42. Franciscus Otrokotsi Rima Szétsiens. 
43. Joannes Rima Szombati Csotoien. 
44, Joannes Beregszaszi Szabotsiensis. 
45, Samuel Tatai Tornaalyiensis. 

46, Michael Huszti Keszeiensis. 

47, Paulus Giiméri Abafalviens. 

_ 48. Petrus Kalnoi Putnakiensis. 

49. Stephanus Fiileki Napragyiensis. 
50. Michael Krasznai Kelemeriens. Pele 
51. Michael Szalotzi Zubogyiens. 

52. Petrus Simonyi Simonyiens. R. 

53. Thomas Veresmarti Serkeiens. Rect. 
54. Samuel Lisznyai Felediens. R. 

55. Stephanus Nemeti Nyaradiens. 

56. Joannes Féldvari. 

57. Stephanus Szathamari Tapotzafoiensis. 

Praeter hos fuerunt Ministri Augustanae Confessionis longe majori 
numero. 

Ad nonum. 

Fratres nostri hactenus in Aula Caesaris ut audivimus satis laborarunt, 
sed quo minus nihil obtinuerunt, et neque de praesenti obtineant, exinde 
est, quod sua Majestas per eos deberet gratiosi quid nobis conferre, qui 
nostrarum tantarum afflictionum fabri fuerunt, qui tantum abest ut 
aliquid boni nobiscum faciant, ut eos, qui nostri causam agerent, 
omnibus modis deterreant, incaptivent, ut hoc evidenti exemplo sic esse 
recognoscimus. Tilekienses (ii sunt fortes Praesidiarii Milites suae 
Majestatis contra Turcas) apud suam Majestatem pro pastore suo Viro 
Clarissimo Michaele Miskoltzi jam fatis functo in Civitate Theatina 
propter immedicabile vulnus pedum ex attritu compedum instare volentes, 
Posonium transituri incarcerantur et non nisi mutata religione ab Archie- 
piscopo dimittuntur. 

Ad Decimum. 

Quod vero quaeritur: Quodnam medium nossemus ad recu- 
perandam libertatem nostram? Quamvis eam non solum natura 
rationalis, sed etiam bruta appetant, tamen cum nos et in Patria et hic 
omnibus licitis mediis procurandae nostrae libertatis destituti fuerimus 
et simus in tantuin. ut hoc etiam de praesenti ignoremus, cujus simus 
captivi. Hic igitur Fidelium subsidio nos indigere sincere fatemur, ut 
quicquid illi sua gratia et authoritate movere, consilio providere possunt, 
id apud eos potissimum expromere debent, quorum potestati traditi 
sumus et hic asservamur. Ad pristinae vero dignitatis restitutionem, alio 
post libertatem non arbitramur opus esse, nisi ut eadem gratiosa protec- 
tione Regia, qua ante captivitatem semper fideles fruebamur, ita etiam 
post captivitatis nostrae vincula nostra innocentia semper protegamur. 

Haec sunt, Illustrissime ac Magnificentissime Domine, quae ad Tua 
justissima quaesita, a te invitati, in rei veritate secundum conscientiae 
nostrae integritatem respondenda duximus. Ex quibus nostra innocentia 
facili negotio, adversariorum vero adversus Ecclesiam implacabile odium 
perniciossissimique conatus colligi possunt. Quamobrem Te, in quem etiam 
post Deum oculi nostri respiciunt, quanta fieri potest animi demissione 
per miserationes divinas oramus, obsecramus et obtestamur, quatenus 
pro nostri ex hac servitutis domo liberatione apud eos, quorum hic 
potestati traditi sumus, suam operam interponere dignetur. Quis enim 

novit; an non ex multis causis adventus vestri in has oras, inpervesti- 
gabili Dei sapientiae notis, etiam haec unica sit, quod Illustr. vestrae 
Dominationes eodem munere defungi debeant, quo Esthera Regina, 
quam in manifesta Judaeorum perditione pariformiter affatus est Mar- 
docheus. In nobis quicquid erit virium ut pro incolumitate Christianae 
Reipublicae Hollandicae, ita etiam pro temporali et aeterna felicitate 
Illust. Tuae Dominationis manebimus semper obligati ad ardentiores 
preces coram gratiae Throno fundendas. Hisce tutelari Divinae Provi- 
dentiae Illust. Vest. Dominationem, cum sibi charissimis, nocturnis 
diurnisque votis recommendant. 
Suprascripti afflictissimi Ecclesiarum Jesu Christi 
Ministri. 


§ LIV. Belgae laborant in eliberatione captivorum — Captivorum literae 
ad Pastores Holl. in Classe. — Hac informatione instructus Hollandiae V. 
Admiralis, adjunctis sibi aliquot Militae Ducibus, adit ProRegem ac pro 
captivorum eliberatione intercedit. Bona verba dantur Illustri Viro inter- 
cessori; unde Aegidius Vireth concionator Classis Hollandicae rediit 
ad captivos ac retulit cum gaudio et voto, quod ProRex Marchesius 
de los Veltz intra triduum catenas eorum soluturum promiserit. Paucis 
Neapoli exactis diebus in Siciliam pars ea classis Belgicae propter instans 
cum Gallis prelium transfretavit. Interea Illustrium ac Praepotentium 
Foederati Belgii ordinum Mandatum pervenit ad Excellentissimum Admi- 
ralem supremum Michaelem Adrianum Ruiterum, quo causa 
captivorum enixissime incomparabili Hollandiae Pericli commendabatur. 
Captivi quoque libello supplici Admirales utrosque in Sicilia tune 
existentes requisierunt et concionatorem Aegidium Vireth sequentibus 
literis : 

Viro Reverendo Clarissimo Aegidio Vireth, aliisque 
Fidissimis Pastoribus cum classe Hollandica in Sicilia 
praesentibus cum temporalium et aeternorum bonorum 
prospero successu, felicem Novi anni ingressum, felicis- 
simum exitum, officiaque sua humilima Ministri Eccle- 
siarum Hungariae in Triremibus Neapolitanis pro testi- 
monio veritatis captivi afflictissimi ex animo precantur. 

Viri Reverendi ac Clarissimi! Nos adhuc in inveteratis Triremium 
vexationibus suspiramus, orandus Deus ne nos in furore suo corripiat 
ad mortemque hoc afflictionum genere persequatur. Post Deum, cujus 
immensam misericordiam super omnia opera suspicimus, multum situm 
esse confidimus in Illustrissimorum Supremi et viceAdmiralium apud 
eos, quorum potestati traditi sumus, seria pro nostri liberatione fienda 
instantia, apud quos nihil dubitamus, quin pro ea ardenti charitate, qua 

in omnes maxime afflictos domesticos Fidei ducimini, pro nobis plerumque 
insciis et plerumque non solicitantibus viri Clar. et Rev. compareatis, 
praesertim cum Illust. Heroes vestri subinde bellicis consiliis et molestiis 
implicati, hac in parte aliorum exhortationes sibi cordi esse patiuntur. 
Studete ergo, viri clariss. ut et precibus assiduis apud Deum ita etiam 
proficuis exhortationibus et intercessionibus apud homines tam afflictim 
periturorum causam promovere* a Deo tanti beneficii remunerationem 
expectaturi. Si qua etiam commode fieri potest, nostros adhuc Fratres in 
ipsa remigatione Siciliensi cum Triremibus Neapolitanis prae- 
sentes alloquio et literis consolari et confortare non dedignemini. In his 
tamen omnibus nec numerum, nec mensuram Vest. Adm. Dominationibus 
praescribimus, cum persuasissimi simus de promptitudine suae charitatis, 
ultra etiam petita extendi satis solicita. Nostros Supplices Libellos ad 
utrosque Illustrissimos viros Admirales praeparatos pervenisse hactenus 
omnino vellemus, eorum tamen commodissimam expeditionem circumpecti 
et de nobis optime meriti viri judicio commisimus, de quibus si quid 
certi Vestrae Adm. Rev. Dominationes habeant, nos admonere non gravatim 
suscipiant. Omnia hic ad nostri afflictionem augendam piorumque dolorem 
uberius excitandum cum procrastinatione aguntur. 

Ex Theatino carcere duo iterum Viri, Venerandi Fratres nostri, 
relictis ibidem duobus in agone mortis constitutis, XVIII] Decembris 
adducti sunt. Nondum ad Triremes dati, detinentur in quodam carcere 
nominato S. Jacobi. Cum hisce se et sua Dei gratiae, Fidelium precibus 
et subsidiis recommendant 

Reverendorum Virorum in Jesu Christi Fratres supra 
scripti Ecclesiarum Ministri in Portu Neapolitano Trire- 
mium catenis vincti, numero XIII. Datae ad Neapolim XXX 
Decembris Anno 1675. 

Inscriptio: Reverendo Clarissimo Domino Aegidio Vireth 
V. D. Ministro in Classibus Hollandorum, Domino nobis 
plurimum honorando et Fratri in Christo dilectissimo, in 
Sicilia tradantur. 

§ LV. Ex Libellis ergo supplicibus admonitus de ancipiti procrasti- 
natione et crudeli innocentium vexatione Ruiterus gravissime intimeque 
affectus literas commiseratione et pietate plenissimas exarat ad ProRegem 
Neapolitanum, quibus adjungit declarationem captivorum innocentiae a 
Residente Wiennensi Gerardo Hamel van Brunincx Wienna in 
Siciliam transmissam. Quam recommendat Consuli Hollandico Cornelio 
Vandeln et nobilissimo viro Georgio Veltz, qui Provincia ipsis 
commissa sedulo defunguntur: ex Germanico in Italicum ipse Georgius 
Veltz opinione citius transfudit Proregique exhibuerunt. ProRex decla- 


* Add. velitio (ed.). 

rationem Curiae Regiae Senatoribus ad revidendum tradit. Senatores in 
judicio, adsistentibus Nobilissimis Viris Georgio Veltz atque consule 
Hollandico, declarationem innocentiae examinant satis diligenter et 
tandem re comperta de plano et simpliciter anno 1676 die XXJI Januarii 
pronunciant judicialiter, captivos praesentes innocentes esse, 
atque sine ulteriori detentionis mora dimitti debere. Quam 
primum facta pronunciatio innocentiae captivorum statim Consul Hollan- 
dicus gratulabundus ad Triremes et captivis sine mora e Triremibus 
solvendis denunciat gratiam liberae dimissionis jam esse paratam. Quem 
cum eodem laetissimo eliberationis Evangelio sequitur Procurator Italus 
Juris Doctor in causa captivorum praesentium a Georgio Veltz condus. * 
Ad pleniorem laetioris nuncii confirmationem accedit etiam Illust. 
Georgius Veltz cum Fratre Philippo Veltz et gratulatur profusissime 
de gratia divinitus obtenta. Hoc ipsum faciunt etiam Adversarii hactenus 
severi exactores. Pro libertatione impetranda etiam Marchesius de 
Villa Francha ProRex Siciliae, permotus ab Excellenti Ruitero, 
tanto affectu ad ProRegem Neapolitanum scripsit, acsi pro fratribus 
sanguine sibi junctis intercederet. 

§ LVI. Liberantur. — At vero hance gratiae divulgationem secuta 
est tristis mutatio et ulterior captivorum detentio. Postquam enim 
audissent Adversarii classem MHollandicam de reditu cogitare, priori 
nuncio contrarium multis strophis spargunt ac etiam mox ad priores 
afflictiones, molestias, Triremium labores, convicia et verbera reducuntur. 
Cum jam omnia conclamata essent, nec spes ulla libertatis affulgeret, 
interea singulari Dei providentia Illust. ac Praepotentium Belgii ordinum 
Mandatum venit ad supremum Admiralem Ruiterum, quo expeditio 
in Mari Mediterraneo prorogabatur. Conversis itaque velis Neapolim cum 
tota sua classe ingreditur et miseris captivis spem de sua liberatione | 
jam fere sublatam resuscitat, eosque in portum melioris spei traducit. 
Nam XI Februarii anno 1676 e Triremibus educti et Pastoribus Classis 
Hollandicae, Theodoro Westhovio et Aegidio Vireth, qui cum 
praecipuis Militiae Ducibus et Nautis ad eos excipiendos a Johanne 
de Haen V. Admirali erant missi, repraesentantur; a quibus in navigia 
recepti, eunt prae gaudio tanquam somniantes et lingua 
sua magnalia Dei cantando celebrant. Resonanti voce et 
jubilo, donec ad Classem Hollandicam pervenerunt, Psalmos Davidis 
XLVI, CXXIV, CXXV cecinerunt. Deducti in navem ViceAdmiralis 
excipiuntur ab eodem ineffabili gaudio et charitate, illacrymabatur 
praeterita mala praesentibus bonis conferens, modo amplexabatur, modo 
tantus vir exosculabatur nudos et squaloribus horridos Christi servos, 
ignarus quomodo ingentem gaudii sui materiem explicet. Refecti coena 

ibidem gyratias Deo pro liberatione egerunt conjunctis votis, orationi 
Psalmum CXVI praecinentes, eademque nocte in navi ista permanserunt. 
Sequenti die ad supremum Admiralem Michaelem Adrianum 
Ruiterum deducuntur omnes, quos tanta charitatis contestatione 
excepit, quanta ab homine potest Christiano, in praesentiaque omnium 
confitebatur, se per totam suam vitam multas ab hostibus reportasse 
victorias, hance tamen, qua innocentes Christi servos a jugo intolle- 
rabili liberasset, omnibus anteferre. Similiter reliqui congratulabantur 
militiae Duces. Duo quoque illi Stephanus Harsanyi et Petrus 
Tzegledi in carcere S. Jacobi detenti Ruitero dono offeruntur, 
quos currui impositos pensili Cornelius Vandeln deletis nominibus 
eorum e catalogo mortis ad Classem Hollandicam. deduxit, Excepit 
Admiralis cum animi laetitia, cumque pro improvisa libertate procurata 
gratias agere vellet, recusavit Excellens Heros. Nos (inquit) Dei solum 
instrumenta fuimus, Deo igitur liberationis Auctori 
gratias agatis. Tandem abjectis monstrosis Triremium habitibus, 
opera Georgii Veltz ex mandato et sumptibus Ruiteri honeste 
vestiuntur. Numerus ita gloriose eliberatorum fuit XXVI Personarum; 
ex numero enim XLI non amplius supererant. 

§ LVII. Vexationes aliorum. — Atque haec series est afflictionum, 
hic eventus confessorum sanctissimorum Posonio Berentsinum, Komaro- 
minum, Eberhardinum, Leopoldopolim ac tandem Neapolim ad infames 
Triremes deportatorum. Neque vero mitioribus fatis reliqui viginti, tredecim 
scilicet Reformati et Augustani septem, in carceribus Sarvar, Kapuvar, 
Tergesti Istriae et Buccaris Dalmatiae nefanda et plus quam scythica 
crudelitate pressi, et nonnulli etiam sive morte tragica corporali, sive 
etiam spirituali per triste naufragium fidei oppressi urgebantur. Carcere 
Posoniensi extracti, postquam imperatam a Kolonitsio subscriptionem 
abnuerunt. constringendi statim restibus, ipsomet Kolonitsio numerata 
pecunia eas comparante educti, et pars Sarvarinum pars Kapuvarinum 
rapti, ibidemque Turcicis compedibus constricti in carceres stercoreos, 
soricibus, ranis, bufonibus, serpentibus scatentes detrusi, fame, siti, 
frigore, laboribus durissimis, indignissimis, sordidissimis, contumeliisque 
nefariis ita discruciati sunt, ut et superiorum et horum confessorum 
afflictiones ab uno eodemque Phalaride dictatas esse, liquido cognosci 
potuerit. Inde die 1 Julii 1675 producti Triremiumque dummodo emptores 
inveniri potuissent (nam et Veneti et novus ProRex Neapolitanus, cui 
praedecessoris emptio displicuit, compellati diserte negarunt, se tot jam 
miseriis confectos et forte innocentes mercari velle) servituti destinati, 
postquam quatuor mille, adeoque pro singulis ducentos florenos respuissent, 
ductore Gabriele Kévér Kolonitsiani furoris satellite, campanarum quo-i 
cunque venissent pulsu, ceu daemoniaci prout eos proclamabant except 

ludibrioque habiti, Tergestum in littore Maris Adriatici situm adducti 
atque ibi primo haris et stabulis inclusi sunt. Ibi propter unius fugam 
caeteris insciis arreptam innumeris plagis excarnificantur, barbisque et 
mystacibus, quin et pilis omnibus violenter non sine menti laesione 
evulsis privantur cuncti et fugitivus ex fuga reductus, cum exquisitis 
quaestionibus et tormentis subditus, ut reliquos fugae conscios fuisse 
confiteretur, induci non potuisset, ipsorum fratrum captivorum verberibus 
ita objicitur, ut carnificum instar fratrem suum passionum hactenus 
consortem percutere multarum atrociumque plagarum renuentibus inflic- 
tarum metu coacti fuerint. 

§ LVI. Non satis erat harpyis istis miseros turpiter spoliare omnibus 
et seminudos, unico longiori indusio e tela crassissima praeparato tectos , 
relinquere. Etiam alios eorum causa expilandi libido eos incessit. Pactum 
enim cum captivis iniverant, quo quinque illorum mille et centum, 
quindecim vero mille quingentorum Imperialium lytro soluto se liberaturos 
receperant. Mittitur captivorum unus Viennam, comitibus nonnullis, qui 
pro liberandis juxta pactum captivis quinque, lytron mille et centum 
Imperialium ab amicis impetrat solvitque. Neque tamen nisi unus ille, 
qui missus ab amicis, ut non Tergestum sed Hungariam reverteretur, 
monitus, non tam volentibus hostibus quam consulentibus amicis, libe- 
ratur. Reliqui etiam soluto pretio in carcere plorant. Missus etiam cap- 
tivorum alius est Venetias, qui opera viri piissimi ac de captivis meri- 
tissimi Nicolai Zaffii dimidiam lytri partem acquirit, eamque spe 
certa residuae partis mox ab ‘amicis impetrandae Duci offert. Ipse quidem 
missus at solus liberatur, reliqui vero in carcere, perinde ac si nihil omnino 
solutum esset, attinentur diriusque exercentur. 

§ LIX. Tergesto mense octobri anni ejusdem militibus Croatis cincti 
per praerupta saxa, nudis pedibus, diu noctuque inter continua a tergo 
et lateribus verbera et ictus, non tam erecti ambulantes, quam humi 
prostrati manibus pedibusque reptantes, Buccarim Dalmatiae Castellum, 
ad mare Adriaticum situm, inde jugo Triremium Melitensium mox 
subjiciendi avehuntur, ibique Andreae Godermanno homini truculen- 
tissimo omnium mancipati, in carcerem sordidissimum, utpote qui non 
tam carcer erat, quam contigui carceris cloaca, stercoribus humanis, ° 
inde a quinquaginta annis nunquam expurgatis, ex quibus etiam panem 
injectum et foetore eorum jam infectum tollere et comedere coacti 
sunt, referta compinguntur. Tam foedae custodiae traditi, sine mora 
tredecim numellis ferreis, quibus ob latitudinem mentum sursum sublatum 
inclinare prohibebantur per catenas durissimas, quibus vel onerati currus 
in praecipitio sustentari poterant, ordine constricti et miseris modis 
colligati, reliqui vero cippis ligneis et manicis ferreis supini coarctatis 
et per triginta novem dies integros in miserabili hoc statu detenti sunt. 

Atque ita concatenati horribile spectaculum , nonnunquam extra carcerem 
educti ludibrioque protervorum quorumcunque expositi sunt. Occasionem 
sic captantibus nonnullis, Monachis imprimis, apostasiam ob mala tum 
praesentia tum imminentia suadendi. Neque omnino irritae suasiones 
ceciderant. Nam decem numero, septem Augustani et tres Reformati 
persuasi totque inauditis calamitatibus fracti, die XXII Dec. nomina 
libellis dederunt, et liberatione nihilominus procrastinata, sequentis 
insuper anni, mensis Februarii die XIX tristissimum Fidei naufragium 
passi, vinculis equidem corporis sese exsolverunt, at gravioribus longe 
animae intricarunt. 

§ LX. Ex superstitum constantissimorum numero duo septimo 
Decembris, hora octava eadem, consumato militiae et patientiae suae 
cursu, pie in Domino obdormiverunt, et a captivis reliquis, effosso 
propriis eorum manibus in littore maris sepulchro et decantato ad 
tumulum Psalmi LXXXVIII threno, humati sunt. Die XIII Februarii 
anno 1676 superstites sex denuo in prius illud sordidissimum et obscu- 
rissimum ergastulum, ex quo ob praesentissimae mortis periculum (lon- 
gioribus scilicet eos miseriis macerare placuit) aliquandiu relaxati fuerant, 
detrusi sunt, tanta cum saevitia, ut captivorum superstitum unus, 
morti proximus, solis suspiriis, cum ne verbum quidem amplius proloqui 
posset, ex imo pectore gemebundam animam trahens, violentis lictorum 
manibus correptus, per distortos gradus, saxa et ligna, angustumque 
carceris foramen ita raptatus fuerit, ut ex nudo moriturientis corpore 
cutis et carnis frusta, copioso cum sanguine detrita, lapidibus haeserint. 
Qui paulo post in carcere foedissimo pie defunctus, omni sepultura 
caruit. Reliquis quinque in cloaca illa denuo uti prius compeditis et cum 
intollerabili foetore, insectis, fame, siti certantibus, obnunciatur rigide, 
fore ut in sterquiliniis istis misere ita concatenati computrescant, nisi 
tandem religionem suam ejurent. Respondentibus confessoribus se pro 
Christo libenter subituros quicquid impositum fuerit, panis hactenus 
usitatus commutatur in panem ex milio et furfure coctum, eumque 
modicum, quem a puerulis, per angustum carceris foramen injectum, 
pedibus manibusque proreptantes, denuo ex stercoribus aliisque immun- 
ditiis tollere necessum habuerunt. Additum parumper aquae, sed turbidae, 
quandoque etiam nihil, ita ut panem durissimum, quo comedi posset, 
urina sua macerare coacti fuerint. In statu isthoc continuisque tenebris 
manserunt dies octoginta, ita interea toto corpore corrupti, ut jam vix 
loqui vel loquentes invicem intelligere potuerint, sanguis et aqua continuo 
ex ore eorum nihil etiam comedentium vel bibentium, quodque amplius 
claudere non poterant, copiose profluxerit, gingivae et fauces putredinem 
totae contraxerint, dentes non sentientibus cum sputo exciderint, denique 
os maxillare, et linguae vitiosis humoribus tantum non consumptae fuerint. 

Protestantibus contra inauditam tyrannidem captivis, quantum fari poterant, 
de sua innocentia et Christi causa VicePraefectus Stanko respondit: 
Jacetis equidem in umbra mortis doleoque ego vicem vestram: 
Sed vel invitus haec facio, quia sub poena capitis ut facerem 
a Godermanno mihi injunctum est; huic vero sub eadem 
capitis poena mandatum a Kolonitsio est, ut his potissimum 
modis vos excruciet. 

§ LXI. Morti vicinis libertas annunciatur. — Dum vero in medio 
omnis immumditiei profunde demersi misereque concatenati, in sanguine 
suo, sputo et fimo volutabantur, non amplius se in hance vel illam partem 
inclinare vel capita extollere valentes, atque ita mortis hora non procul 
abesse visa est, nuncium liberationis intercessione Ilust. Legati Belgici 
impetratae allatum est, quod tantum non agonizantibus parum profuturum 
credebatur. Ex carcere nihilominus compedibus et numellis soluti, a 
sanguine inquinamentisque purgati, a militibus, cum ob infirmitatem 
incedere non possent, in honestius domicilium deportantur, lectisque 
puris linteaminibus stratis impositi, hospitatori suo cadavera potius quam 
homines die XI Maii an. 1676 traduntur. Cumque post quindecim dierum 
inediam cibi offerrentur, ob exulceratas fauces vesci iis, nisi ingestis 
leniter, non poterant; jusculi vel vini guttis injectis ita fauces urentibus, 
ut aegerrime cibum potumque admiserint. Exquisitissima acerbissimaque 
medicina illis a Medicis Pontificiis Johanne Nonno Anconitano et Francisco 
Rinaldi, qui propria etiam manu jure jurando interposito testati 
sunt, ita labefactatos, viribus destitutos, ob salsos 
acresque humores in-foetidissimo carcere Gx Gmpiee 
descendentes caloremque internum conficientes, in 
ore, palato, lingua, faucibus exulceratos, lipepatos 
se invenisse, ut morituros potius quam convalituros 
crediderint: adhibita quatuor per Dei gratiam stigmata sua circum- 
tulerunt, quintus vero die XXIV Maii Venetiis ob deploratam valetudinem 
mortalitatis legem implevit. 

§ LXII. Disperguntur. — Ex Triremium transtris et carcerum squallore 
eliberati Illust. ac Praep. Belgii Ordinum interpositione aliorumque piorum 
industria afflictissimi Hungaricarum Ecclesiarum Ministri abiverunt in 
Germaniam, Helvetiam, Angliam et Belgium, donec libertas redeundi in 
patriam concessa et publicata est. Tigurum in Helvetia cum intrare 
vellent ex iis viginti sex, Senatus Tigurinus in occursum veluti verorum 

Christi confessorum cum gaudio et lacrymis exivit, salutavit vero eos 
-nomine Senatus et Civitatis Johannes Henricus Heideggerus 
Professor Theologiae Tigurinus, vir longe celeberrimus, qui duos ex iisdem 
Stephanum Mauritium Harsanyi et Michaelem Krasznai per 
biennium fere apud se hospitio exceptos intertenuit, qui interea historiam 

totam afflictionum suarum descriptam Heideggero commendarunt, tandem 
cum caeteris in Patriam ad suas Ecclesias et familias redierunt et pie 
in Domino obdormierunt 2). 

§ LXIII. Ministros comparere in judicio Posoniensi Poloni prohibent. — 
Haec fuerunt fata eorum, qui in Judicio Posoniensi comparuerunt; at 
vero plurimi comparere prohibiti et ab officialibus suae Majestatis, imperio 
Turcico subjecti omnes, et tredecim Scepusii oppidorum Ministri Coronae 
Polonicae subjecti, quibus Marschallus Poloniae sequentes exaraverat 
literas. 

Stanislaus Heraclius Sacri Romani Imperii Princeps, Lubomierski, 
Comes in Visintz et Jaroslau, Marschallus Regni Poloniae, Capitaneus 
Scepusiensis &c. Significamus Literis nostris praesentibus universis et 
singulis quorum interest, cum sit expresse totius Reipublicae Poloniae 
mens et voluntas antiquam suam Jurisdictionem in Scepusio XIII 
oppidorum praecipue sub tempore hoc regnandi de integro manutenere et 
tueri, proinde nos authoritate hac qua fungimur ea debito officii nostri 
Marschallatus, vobis circumspectis Comiti, Judicibus, Juratis, Praedi- 
cantibus eorumque Vicariis, subditis nostris totique communitati XIII 
oppidorum Scepusiensium mandamus, quatenus Reipublicae jurisdictionem 
parere et subjacere praesumatis aut audeatis, vos nulli Jurisdictioni 
Foroque incompetenti extra solummodo nostram, ad nullasque, si quae 
eveniant, citationes et extraneorum invalida, incompetentia Mandata et 
Evocationes, respondeatis vel compareatis, neque quispiam eorum respondeat 
et compareat, idque sub poena colli et confiscationis omnium bonorum, 
si secus feceritis, dummodo alii cum Praedicantes tum caeteri alienigenae 
omnes sub nomine subditorum Nostrorum in XIII oppidis Scepusiensibus 
non delitescant. Datum in congregatione Vassintziaviae die X Febr. A. 1674. 

Stanislaus Lubomierski. 

§ LXIV. Percrebuerat mature satis in universo orbe Christiano 
inaudita omnique diritate immanior tyrannis, atque architectis suis non 
apud Evangelicos duntaxat, verum ipsos etiam melioris notae Pontificios 
incredibilem conciliavit infamiam. Hanc vero infamiae notam ut abster- 
gerent simulque cornicum oculos configerent tanti facinoris auctores, 
Tyrnaviae curant imprimi librum cum inscriptione ejusmodi: Succinctus 
et verax Judicialis Extractus, quo clarissime demonstratur 
Pastores Hungariae Acatholicos non ob Religionem, sed 
ob Rebellionem depositos, Regnoque ejectos, singulosque 
eos judicialiter convictos justeque damnatos esse, delegato 
Regio Judicio Posoniensi accensus, et per ejusdem secre- 
tarium, qui ratione officii rebus omnibus interfuit, omniaque 


1) Heideggerus in vita sua scribit. 

calamo fideliter tradidit, consignatus. Erat in Judicio Posoniensi 
secretarius Johannes Lapsantzki, qui forte etiam foetui alieno obstetricatus 
erat, auctorem tamen alium fuisse verisimile est. Larvam mox scripto 
detraxit captivorum unus, qui ad Triremes ductus fuga saluti suae 
consuluit, edito scripto sub inscriptione: Funda Davidis contra 
Goliathum, quo triginta crassissimorum mendaciorum personatum 
illum scriptorem reum peregit solidissime. Paulo post edita est Apologia 
Ministrorum Evangelicorum Hungariae ad innocentiam 
suam orbi Christiano declarandam, a quo perduellionis 
crimine contra Regiam Majestatem iniquissime accusati et 
condemnati, non modo toto Regno proscripti sunt, 
sed exemplo a pietate et mansuetudine Christiana 
prorsus alieno, magnam partem ad Triremes Hispanicas 
damnati. 

Operae autem pretium fuerit argumenta Lapsantzkii, quibus Pastores 
legitime convictos damnatosque esse probare sustinuit, ad incudem 
revocare eademque opera Pastorum innocentiam ad liquidum perducere. 

Primum ejus argumentum est: Pastores fuisse rebelles 
sumpta occasione rebellandi exinde, quod stipendia a 
Rakotzio in ejus ditione Ministris Reformatis subtracta 
fuerint, cumque Zrinius composuit eorum cum genero litem, 
Pastorum nonnemo dixit: Hodie Rakotzius latus suum vicies 
mille acinacibus cinxit. Responderunt ea aetate fuse Pastores ad 
hoc argumentum 1). Quod Pastores injuria affectos jure suo controversiam 
movisse non Regi, contra quem fiat rebellio, sed Rakotzio raptori. 
2). Turbas movisse nullas Ministros Patronis Evangelicis eorum jura 
defendentibus. 3). Nihil illis commercii intercessit cum Zrinio et Nadasdio 
acerrimis Evangelicorum persecutoribus. 4). Pastorum illum nonne- 
minem fuisse neminem, si enim quisquam fuisset, nomini minime 
pepercissent. 5). Etsi fuissent pauci illi in Ditionibus Rakotzianis, qui 
ante citationem jam ecclesiis erant expulsi, neque eorum quisquam 
Posonii comparuit unquam, non pertinuisset ad omnes. 6). Si fuissent 
rebelles, cur e Reversalibus ea verba ob rebelliosam compli- 
citatem reliquissent, dummodo subsignassent? Desperatae causae indicia 
haec sunt. 

§ LXV. Secundum argumentum desumit ex literis Stephani 
Witnyedi ad Ambrosium Ketzer et Nicolaum Bethlen exaratas*, a 
ministro rebellis cujusdam Pastoris Hungarici filio, pretio mille Imperi- 
alium conducto ex Transylvania reductis, quarum tenor fuerit, Pastores 
in utraque Hungaria ad ciendam rebellionem auditorum animos rite 


* 


exaratis (ed). 

praeparasse? R. 1). Nicolaus Bethlen in Transylvania Sedis Siculicalis 
Udvarhelyensis Supremus Capitaneus tum superstes eas penitius excussit 
et supposititias esse irrefragabilibus argumentis publico scripto asseruit. 
2). Posonii quoque Procurator Pastorum invicte supposititias demonstravit. 
3). Fuerint Withnyedit tamen ille «) unus tantum fuisset testis ex 
cujus ore veritas non stat. 3) Nullus Pastorum Posonii comparentium ibi 
nomine suo expressus. 7) Jam mortuus erat ille et si Missiles subscriptione 
carentes aliquid probarent. 

Tertio, Fuerunt illi incendiarii, caedium patratores, 
stercora sua Pontificiorum infantibnsdevoranda dederunt, 
sacerdotes Turcis vendiderunt, Fortalitia illis prodere 
conati sunt &c? R. Diabolica haec sunt mendacia ad innocentium 
famam proscindendam inventa. Cicero observat: Aliud est maledi- 
cere, aliud accusare. Maledictio nihil habet propositi praeter 
contumeliam. Accusatio vero crimen desiderat, rem ut defi- 
niat, hominem ut notet, argumento probet, teste confirmet. 
Accusatores nullos notarunt, nec objectum crimen argumento vel teste 
probarunt ullo. Si accusasse sufficiat, quis innocens erit? 

Quarto. Fugerunt Pastores alii in Transylvaniam, alii 
in Turciam? Non sceleris conscientia si qui fugerunt, sed persecutorum 
immanitate coacti id fecerunt, ante omnem adhuc citationem et contra 
omnia jura sedibus suis exturbati, bonis privati, solum vertere coacti, 
majorem apud ethnicos quam apud professos Christianos humanitatem 
experti. 2). Exemplo Davidis Saulem fugientis, Apostolorum et aliorum 
persecutores evitantium Christianorum exemplo fecerunt. 3). Nihil inde 
ad eos qui comparuerunt educi potest. 4). Turca, Generales quidam 
etiam Imperatoris ut Spankau Cassoviensis et Marschallus Poloniae eos 
qui sub eorum erant potestate comparere prohibuerunt. 

Quinto. Qui Libellos Reversionales subscripserunt, 
ultro Rebellionis crimen confessi sunt? Metu subactos* qui 
sua nomina libellis subsignarunt bonae causae praejudicium quidem 
crearunt, at eosdem reos fuisse rebellionis, neutiquam consequitur. 
Neque enim aliis argumentis vel testimoniis rebellionis rei peracti sunt, 
quam quibus eos etiam, qui ad finem constantes permanserunt, ejusdem 
criminis convincere hostes tentaverant. Cum vero invalida prorsus haec 
fuisse hactenus ostensum sit, invalida quoque ea fuisse conficitur merito. 
Non igitur rebelles fuerunt. Reversionalistae illi et Libellatici, 
sed meticulosi, externo hominum persecutorum, non interno conscientiae 
ob crimen objectum accusantis terrore perculsi, tam leves plerique, ut 
necdum auditis contra se accusationibus ex praescripto Cleri quidvis 


* subacti (ed.). 

subscripserint, imprimis cum subscribentibus etiam merces praesentaneae 
pecuniae paratae fuerint. Accedit, quod venenatae formulae Libelli, 
quam Extractus Tyrnaviensis indeque alii recitant, neminem compa- 
rentium subscripsisse. Omnes equidem Libellatici quodammodo adver- 
sariis criminandi ansam dederunt. Et formulae Libellorum in prima 
citatione oblatorum duriores sane fuerunt. At in posteriori citatione 
formulae inserta plerumque a subscribentibus sunt verba: Quamvis 
non simus rebelliosae complicitatis nobis conscii. Qua denique 
conscientia saltem Reformatis Libellatici illi objiciuntur: in tanto enim 
Libellaticorum 236 numero, qui allegantur, non ultra duos Reformatos 
reperire est, qui munus suum se abdicaturos subscripserant. Constanti- 
oribus, quin etiam Augustanis inconstantes praejudicare non potuerunt; 
si qui enim inconstantium adversus constantes testimonium perhibuissent, 
in judicio allegatum iisdemque haud dubie objectum fuisset. 

Sexto. Decem et septem Praedicantes convenerant cum 
Purpuratis Turcicis, quod in tempore cum auxiliis praesto 
essent? Mendacium est ex orco prognatum. 2). Posonii in Judicio 
objectum non est. 3). Debebat Personas nomine tenus designare, ut 
nocentes poenam meritam subiissent, innocentes vero ne vexarentur. At 
vero cum Posonii Pastores comparuissent, multorum nomina ignora- 
bantur et postquam ipsimet indicarunt ita proclamari potuerunt. Non ergo 
ob crimen Rebellionis, sed odio Religionis fidelissimi Christi Jesu servi 
praescripta mala omnia ab adversariis pertulerunt. 

Qui hance inauditam Ministrorum Christi vexationem uberius videre 
perlegereque desiderat, is sibi acquirat unde verbotenus fere et nos 
desumpsimus 1). Joh. Henrici Heideggeri Historiam Papatus Ed. Amst. 
1684. 2), Historiam Reformationis ubi Lib. III § V. constituit Historia , 
seu Narratio brevis de oppressa libertate Ecclesiarum Hun- 
garicarum, quam 1674 Posonii in Hungaria inchoatam, sed 
per spolia in captivitate Leopoldopolitana interruptam 
Neapolianno 1675 in Triremibus resumpsit, dein post 
felicem liberationem ex viva et.fideli Reverendorum 
Fratrum Hungarorum Tiguri exulum relatione, secundum 
diligentem locorum captivitatis observationem et 
collationem auxit, et aReverendo Stephano Harsanyi 
aliisque venerandis Fratribus lectam et revisam hoc 
ordine digessit N. N. anno reparatae salutis 1676 
Mensis Novembris die XX V. Sub isto nomine latuit tune Valen-— 
tinus Tsergé Kotsi Professor Papensis, omnium afflictionum, mise- 
rlarum et possessionum pro gloria Dei socius. Edit. Ultrajecti an. 1728. 
3). Historiam Diplomaticam de statu Religionis in Hungaria. Ed. 
an, 1710. 4). Fuit ad manus: Processus Judiciorum Delegatorio 


LIB. I. CAP. 5, § 1. — DE STATU PROTESTANTIUM AD LEOPOLDI MORTEM. 127 


Extraordinariorum contra Pastores et Rectores Hel- 
veticae et Augustanae Confessionis habitiin Libera 
Regiaque civitate Posoniensi Anno 1674 die V Martii, 
ulteriusque continuati summaria Declaratio MSScta. 
His addi possunt 1). Apologia Ministrorum, Judicio Tribunalis 
Posoniensis opposita per Nicolaum Bethlen an. 41677, qui etiam per 
Literas Witnyedianas infamabatur. 2). Declaratio, seu clara et conspicua 
Deductio veritatis et innocentiae Ministrorum Evangelicorum Hung. ad 
Triremes Hispanicas damnatorum, concinnata et Aulae Wiennensi Leo- 
poldinae exhibita per Illust. ac Praep. Foederati Belgii ordinum Viennae 
Residentem Gerardum Hamel v. Bruininex. 3). Georgius Lani 
scripsit miraculosae suae liberationis historiam Latine et Germanice. 
4). Huc faciunt Literae Captivorum ea aetate editae. 5). Legi etiam 
potest Wagner in Hist. Leopoldi Magni Lib. III. pag. 335—348, 


. 


CAPUT QUINTUM. 


DE STATU PROTESTANTIUM IN HUNGARIA AD LEOPOLDI 
IMPERATORIS ET REGIS MORTEM. 


§ 1. Transylvaniae Princeps de exulibus Hungaris solicitus. — In 
Hungaria, tam in statu Politico, quam KEcclesiastico, quum omnia hoc 
tompore internis odiis factionibusque ferverent ac tumultu ita miscerentur, 
ut securitatem Protestantes sibi promittere non possent, plurimi ex ingenua 
Nobilitate et Regni Proceribus ad Transylvaniae Principem recursum 
habuerunt. Qui intime afflictionibus eorum commotus, causam eorum 
ut Christianum decuit Principem suscepit, et quod in potestate erat 
magna animi alacritate praestitit. Apud Regem Hungarorum per Literas 
et Legatos pro afflictis intercessit; egenos et omnibus vitae necessariis 
exutos hospitio excepit, sumptu liberaliter juvit omniaque Principis pli 
ac Christiani officia executus est. Cum tandem animadverteret Princeps, 
ejus Senatores et Proceres ex Hungaria exilii incommoda apud Transylvanos 
tolerantes, securitatem a suo Rege, per infensos hostes praeoccupato, hac 
via procurari non posse, consilium inierunt Reges, Electores et Principes 
in Imperio Germanico per literas aut internuncios esse requirendos, qui 
sua mediatione interposita Hungaros cum suo Rege in concordiam redu- 
cerent, et almam pacem ac tranquillitatem in Hungaria procurarent. 
Placebat quibusdam Nuncios mittere, aliis per literas requirere tutius 
et compendiosius visum. 


498 ip. mi. CAP. 5. § 2. 3. — DE STATU PROTESTANTIUM AD LEOPOLDI MORTEM. 


§ Il. Literae exarantur ad exteros Principes. — Literae igitur sunt 
hune in modum exaratae: Principibus Catholicis nomine Principis Tran- 
sylvaniae scriptum est ex rationibus Politicis, ostensumve ex lis Hungariae 
turbis, ni commode et tempestive componantur, vicinae perniciem enasci 
Germaniae, quod etiam evenit anno 1683, Turca Wiennam obsidente 
et circumvicinas late populante regiones. Requisiti etiam Principes 
Protestantes nomine Principis, quibus rationibus Politicis additae etiam 
sunt Ecclesiasticae et Religiosae, ut moti iis pacem exoperarentur. 
Superintendens Reformatus jussu Magnatum literas dedit ad Aulicos 
Reformatorum Principum concionatores et Academiarum  Professores. 
Superintendens Augustanae Confessionis suae Fidei Ministris commendavit 
pari modo totum negotium. Nicolaus Bethlen, in exteris bene notus 
oris, ad Joachimum Camerarium Palatini Electoris Consiliarium aliosque 
suos fautores scripsit causamque commendavit, omnes unum in hune 
finem collimabant, ut per opportunam eorum mediationem Hungaris 
cum suo Rege pax conciliaretur et etiam Europae tranquillitas imper- 
turbata maneret. Literae sic confectae dirigebantur Berolinum omnes ad 
Electorem Brandeburgensem Fredericum Wilhelmum, magni tune 
nominis inter omnes Europaeos Principes Reformatum; cui tanquam 
summo in hoc negotio Patrono Jacobo Harsanyi ejus Consiliario, 
velut solicitatori recommendatae. Jacobus hic Harsanyi erat in juventute 
Praeceptor Apafii jam Principis, quem tandem Princeps Georgius Rakotzi 
suis sumptibus Constantinopoli institui jusserat in interpretem Turcicum: 
lapsu temporis factus est Professor Varadiensis, pertaesus Patriae turbas 
in Germaniam digressus. Elector Brandeburg. Consiliariis annumeravit 
magnoque sumptu penes se aluit, per quem communicationes in Orientem 
exercebat. Literas exteris praeparatas Andreas Fleischerus comes 
Nationis Saxonicae, Viro honesto et rerum gerendarum perito, qui 
tabellarii officio fungeretur, commendavit, qui Cibimo Kévarinum ad 
Michaelem Teleki Magnatem progressus, ut ejus nutu per Poloniam 
indeque Berolinum iter ingrederetur, aliquamdiu ibi retentum tandem 
tabellarium in Transylvaniam redire jussit, causa soli sibi nota+). Atque 
ita omnis haec solicitudo in fumum abivit, non sine ingenti Hungarorum 
et Christianae Reipublicae damno. 

§ Il. At vero etsi literae Transylvanorum ad Principes exteros non 
pervenerint, fama tamen miseriarum et tumultus Hungarorum omnes 
Europae angulos compleverat. Rex igitur Daniae et Elector Brandeburgiae 
Principem Apafium per suos Legatos requirunt anno 1678, mediationemque 
suam inter Hungaros et Regem afferunt. Quae oblatio tanto magis erat 
amplectenda, quod esset alter Reformatus, Lutheranus alter, potens uterque, 


") In vita Comitis Nicol. Bethlen Lib. II. Cap. VI circa initium MSSC. 

quos praeter Rationem Politicam movebat etiam sincerus erga Religionem 
affectus. At vero seu malitia, seu imprudentia eorum factum est, qui 
consilio Principem regebant, tantorum Principum mediationem ultro 
oblatam anteaque solicite quaesitam nunc sponte vel neglexit vel etiam 
non probavit Apafius, sicque miseriae miseriis superadditae crux duplicata 
est in Hungaria 1). 

Exules in Patria Hungari, cum viderent in civili statu et ecclesiastico 
omnia misceri, inque perniciem eorum itura, neque ad clementiam 
Regis propter Episcoporum obnitentiam accessum dari, ferro se adversus 
impetitores defendere decreverunt. Quoniam vero Praefectus Militiae 
Caesareae Spork et alter Kobbius immani cruciatu sine discrimine tollebant, 
quos sors iniqua illis objecerat, malecontentorum Generalis Paulus 
Vesselinius talione utendum ratus falce in partes dividi jusserat, qui- 
cunque ex hostibus in manus devenerant’*). Quo facto territi et admoniti 
Kobbius et alter humanius agebant suaseruntque Vesselinio consuetu- 
dinem aliarum gentium in bello observandam, servandos in vita, quos 
calamitas belli utrinque captivos faceret °). 

§ 1V. Comes Emericus Tokéli factus Dux malecontentorum. — Successit 
in officium Ducis malecontentorum Comes Emericus Toékéli de 
Kesmarck, qui aliquot preliis superior factus anno 1678 totam fere 
Hungariam sibi subjecerat. Saepe saepius de pace inter partes tracta- 
batur; at quoniam civilis et ecclesiastica libertas restituta, ut debuisset, 
non fuit, pax coalescere nequivit, nec effusioni sanguinis terminus poni. 
Neque possibile erat; Clerus enim Hungariae pacis ineundae vias occlu- 
serat omnes. Georgius Szeleptsenius Archiepiscopus Strigoniensis, auctor 
vexationis Ministrorum Evangelii et damnationis ad Triremes Hispanicas, 
Regi Leopoldo ad continuandam belli aleam obtulerat centies mille 
florenos, eundemque reliquorum bonorum suorum quinque adhuc millio- 
nibus paratae pecuniae constantium ex asse haeredem declaravit *). 
Georgius pariter Szetsenius, prioris successor, semel atque iterum ter 
centena florenorum Rhenensium millia Leopoldo Regi obtulit *). Neque 
Regni eversionem considerabant Episcopi, sed dominatum et praeemi- 
nentiam tuebantur in Ecclesiis. 

§ V. Diaeta Soproniensis an. 1681. — Memoriale Evangelicorum. — 
Misera sors Protestantiwm in Hungaria. — Diaeta tandem anno 1681 
Sopronii celebrata est ad componendos dissentientium animos et pacem 
postliminio reducendam. Graves erant Protestantium querelae adversus 
sese opprimentes, quibus medelam in publica Regni Diaeta adhiberi 


Nic, Bethlen in Vita Sua Lib. II. Cap. X. circa initium. 
Caroli Memorabilia Eccl. Tom. II. pag. 68. 

Idem ll. ce. pag. 173. 

Caroli Memorabilia Tom. II. pag. 202. 250. 

volebant. Ex consensu igitur Palatini et Commissariorum Regiorum 
sequens Memoriale Regi suo obtulerunt. 

Augustissime Imperator ac Rex Domine, Domine nobis clemen- 
tissime! 

Sacratissimam Caesaream ac Regiam Majestatem vestram benigne 
adhuc recordari non ambigimus, quaenam gravamina Majestati vestrae 
sacratissimae Status Evangelicus, multis injuriis in libero Religionis 
Evangelicae exercitio, publicis Regni constitutionibus ac sacratissimae 
Majestatis vestrae benigno Diplomate fundato fatigatus, cum supplici 
Memoriali adhuc in anno 1662 Posonii demisse per suos deputatos exhi- 
buerit, humilime tunc quoque supplicando, quatenus Majestas vestra 
sacratissima tam praeterita ac in specie eorum repraesentata Religionis 
gravamina, authoritate sua Regia clementissime et omni meliori modo 
cum satisfactione injuriatorum complanare, quam vero illos, qui, postha- 
bitis publicis Regni constitutionibus ac praelibato Majestatis vestrae 
sacratissimae sacro Diplomate, pro lubitu in Evangelicos grassari, liberum 
eorum exercitium interturbare ac variis artibus opprimere nil pensi 
duxerunt, coercere dignata fuisset. 

Verum cum illae res tunc non solum in priori turbato statu reman- 
sissent, sed et illi, sicut et eorum exemplo postmodum complures alii 
turbatores Religionis, latiorem et fere universalem miseros Evangelicos 
persequendi sibi licentiam arrogassent, eo devenit afflicti Evangelici 
status calamitas, ut prioris felicitatis ac firmatae per Constitutiones Regni 
et Regium Diploma exercitii Religionis indemnitatis vix quaedam eaque 
saltem deformia rudera jam superesse videantur. 

Templa enim, Parochiae, Gymnasia, Scholae, Xenodochia proventusque 
eo pertinentes, paucissimis exceptis, omnia minis, terriculamentis, armorum 
strepitu aliisque exquisitis sub coloribus imo inauditis institutis Proces- 
sibus, in quorum pacifico usu Evangelici et legaliter et diplomatice erant, 
via facti occupata, nonnulla ex illis funditus eversa, materialibus in - 
stabula ac alios profanos usus conversis: mortui in coemeteriis non nisi 
gravi taxa exacta sepeliri permissi. Ministri Evangelici, prout et Scholarum 
Rectores, sub variis praetextibus, omnibus substantiis per nonnullos 
Praelatos, Magnates, Capitulares, Plebanos, Jesuitas, confiniorum officiales et 
alterius cujusvis conditionis homines, prout et extraneam militiam emuncti, 
post e Parochiis pulsi, capti, compedibus stricti, extra Regnum avecti, 
nonnulli parietibus et humo catenis onerati ex ferro, in formam crucis 
alligati et affixi, alii ad instar Turcicorum captivorum percussi, alii 
nonnisi lytro mediante dimissi; posthac reliqui una cum aliquibus 
' Rectoribus Scholarum, Studiosis et reliquis mendicantibus ad insolitum 
Jus et quidem sub praetextu Rebellionis citati; nonnulli in exilium 
acti; alii ad Triremes et mare missi, ubi plurimi mortui; unus etiam 

praevia trinaria carnificis tortura vivus combustus; reliqui vero ab officiis 
suis, extortis ab iisdem Reversalibus remoti, ita ut plurima templa sine 
ministris, populus absgue ullo cultus divini exercitio ad instar pecudum 
vivere coacti fuerint, non pauci infantum absque lavacro sacri Baptismatis 
diem suum clauserint claudantque. Nobiles ita et misera plebs variis 
excogitatis sub praetextibus incaptivabantur; capti in compedibus ad 
sacra deducebantur; nonnullis per vim ori hostia introducebatur; ex 
bonis suis uno porrecto bacello ejiciebantur, et plerubique integrae 
possessiones cum interfectione cujusdam Nobilis expilabantur. Alii a 
Ministris Evangelicis copulati vel aliter ministerio eorumdem usi ad 
sacratissimam sedem citabantur; alii vero propterea mulctabantur et 
saepe: religionem vi mutare cogebantur. Ad solvendum Parochis Catholicis 
militari etiam executione mediante compellebantur, alii etiam Nobiles, 
dum in privatis aedibus ordinarias et domesticas suas ad Deum fundebant 
preces vel sacros decantabant Psalmos etiam, per extraneae Militiae 
officiales ritu malefactorum arrestabantur, et non nisi data fidejussionis 
cautela vel extorsione lytri dimittebantur. 

In quibusdam confiniis, quamvis speciales a Majestate vestra sacra- 
tissima de libero Religionis exercitio obtentae fuissent Protectionales , per 
officiales tamen hujusmodi locorum Ministri Evangelici eum in finem 
introduci non permittebantur. 

Nobiles in Comitatibus nonnullis Evangelici ex judicatus officio omnes 
ejecti, unde nec ad generalia Regni Comitia ablegati de medio Evange- 
licorum modo solito deputari quiverunt. In nonnullis civitatibus ac oppidis 
Regiis et Privilegiatis, Magistratus locorum, alibi totaliter, alibi vero non- 
nullis exceptis ejecti eoque intuitu electiones Senatus ac aliorum officiorum, 
contra mentem Privilegiorum interturbatae, dum non antiquo more, libera 
electione per cives, sed per camerarum Hungaricarum Commissarios ac in 
confiniis per eorundem officiales peragebantur. In aliquibus civitatibus ac 
oppidis Privilegiatis et Regiis, Evangelici in suis publicis institutis consul-, 
tationibus exclusi, imo tametsi Vestra Majestas sacratissima benignas suas 
Regales non modo ad senatum, sed ad totam communitaten clementissime 
direxerit, attamen saltem Catholici convocati et ad comitia Regni, exclusis 
Evangelicis, contra morem solitum tantum ex Catholicis Ablegati missi. 

Evangelici utut indigenae in numerum civium minime vel difficulter 
recipiuntur, bona emere prohibentur. Nonnullarum civitatum Magistratus 
Evangelici ad instantiam Fisci Majestatis vestrae Regii ex eo, quod 
Catholicos ad officia civilia non adhibuerint, licet personas civiles Catho- 
licas ad id idoneas non habuerint, gravissime sunt mulctati. 

Aliarum civitatum Templa cum Parochiis et domibus civilibus in 
praejudicium etiam Juris Patronatus et proprietatis, Patribus Jesuitis 
sunt tradita, qui eadem occupando se in iisdem stationibus firmarunt, 

contradictionibus civium interpositis vel suppressis vel ad cassationem 
contradictionis cameraliter coactis. 

Mechanici ad insolitas cerimonias adacti nonnullorum Mechanicorum 
Privilegia vetusta ablata et dilacerata, nova ipsis in oppressione Evange- 
licorum per vim imposita, unde nonnisi mutata religione in consortium 
recepti. In multis locis copulae, baptismata aut introductiones non 
peractae, donec similiter religio mutata aut spes mutationis facta. 

Pia Legata Evangelicorum pro conservatione liberi exercitii ejusdem 
religionis destinata, per larvatos Processus ac subsecutam vim abstracta, 
contra mentem testatorum in alios usus conversa aliaque quam plurima 
acta, quae in specie hic exprimere eo respectu intermittere voluimus, 
ne Majestati vestrae sacratissimae primo statim intuitu necessaria et 
prolixiori deductione in immensum excrescentes paginae fastidium parere 
possint: parati primo quoque tempore, summa necessitate etiam ita 
adurgente, generalitatem nostriim specialius ac fusius humilime reprae- 
sentare. 

Quare repetitis quoque praememoratis nostris prioribus gravaminibus , 
iisdem adjunctis eorum supplicibus Memorialibus ad Majestatis vestrae 
sacratissimae augustissimum Thronum demississime denuo confugimus, 
per viscera misericordiae divinae orantes, dignetur clementissime huic 
nostrae calamitati condignam medelam, authoritate Regia, stante adhuc 
hac Diaeta, vi gratiosissimi sui Diplomatis adhibere, laesos et damni- 
ficatos in integrum restitui facere, ac turbatoribus liberi exercitii reli- 
gionis juxta demerita punitis, afflictum statum Evangelicum in pristinam 
ac firmam securitatem, in qua diplomatice et legaliter erant, collocare. 

Quam Majestatis vestrae sacratissimae clementiam non solum arden- 
tissimis pro incolumitate vestrae Majestatis sacratissimae et augustissimae 
Domus Austriacae perennitate, ad Deum fusis precibus, verum etiam 
perpetua fidelitatis subjectione humilima demereri omni studio conten- 
demus, benignissimam quantocyus a Majestate vestra sacratissima praesto-— 
laturi resolutionem; tanquam 

Kjusdem Majestatis Vestrae Sacratissimae humilimi perpetuoque fideles 
subditi Status et Ordines Regni Hungariae Evangelici *). 

Quae generaliter erant in Memoriali expressa, ea specialibus exemplis 
erant omnia demonstrata. Memorabile est responsum , quod Aulae Caesareae 
Cancellarius ab Hocher ablegatis Evangelicis Hungaricis die XXIV Junii 
occasione hujus Memorialis dedit his verbis: Injuriae illae in Memo- 
riali expressae si per decem saltem dies ab Evangelicis 
toleratae fuissent, admirari quis deberet patientiam, nedum 

cum per decem annos exantlatae calamitates fuerint?). 

§ VI. Catholici oppressionem Protestantium et afflictiones in Memoriali 
expressas objectasque non negabant nec poterant quidem, quum undique 
exempla et documenta circumstarent, verum ita explicabant sua facta et 
diluebant crimina objecta: Templa cum adimerentur Catholicos rem suam 
recuperasse , jussuque Regio repetiisse aedes, quas ipsi conculcatis Regno 
coaevis sacris, sacerdotibus per infanda tormenta excarnificatis, conte- 
meratis sacrosanctis mysteriis, summa petulantia, nullo jure armati, 
Muhamedanorum ope occupassent; Ministros proscriptos partimque depor- 
tatos, at judicialiter ob crimina convictos. Illa temporum calamitate 
optimatum plerosque a Majorum pietate abstractos, errore damnato jam 
resipuisse, neque agrestium hominum pervicacia Templorum sanctitatem 
ultra profanari passuros*), Haec et similia cum in Memoriali suo aut 
Replica ad Memoriale Evangelicorum magna animorum contentione repo- 
nerent palamque adderent, quae olim ab Evangelicis passi nunc paria 
fecisse, animos dissidentium exasperabant magis quam sedabant, nec 
ullam spem rationabiliter ineundae pacis hic superesse satis ostendebant. 

§ VII. Protestantes occasione Memorialis aut Responsionis Catholi- 
corum ad eorum objecta, alterum adornant Memoriale ad Regem suum, 
quod secunda Augusti Neostadii Imperatori in haec verba repraesentant: 

Sacratissima Caesarea Regiaque Mejestas, Domine, Domine nobis 
naturaliter clementissime! 
Fidelitatis perpetuoque fidelium servitiorum nostrorum in gratiam 
Majestatis vestrae sacratissimae humillimam subjectionem. 

Sex jam septimanae excurrunt, quod Majestati vestrae sacratissimae 
demissum lamentabilem nostrum  supplicem libellum, gravaminum 
scilicet Evangelicae Religionis perpessarum et exantlatarum turbationum 
et persecutionum molem in generalitate repraesentantem, demisse exhi- 
buerimus, ac medio ejusdem complanationem eorum stante adhuc hac 
Diaeta, authoritate Regia diplomatice fiendam, prout et de futuro securi- 
tatem humillima submissione imploraverimus. Sperantes quod, sicuti 
Majestas vestra sacratissima universos suos fideles Status, particulariter , 
tam paterna admonitione orali, quam in scriptis contenta benigna 
intimatione clementer adhortari dignata est, quatenus tractatus Diaetales 
ita admaturare nitantur, ne per hos tempus inaniter protrahatur ac 
optatus iisdem imponendus finis per longiorem moram retardetur; ita nos 
quoque quantocyus clementissimam Majestatis vestrae sacratissimae 
resolutionem simus recepturi. 

Sed cum in dies videremus rem differri, voluimus iterum altero 

nostro demisso Memoriali (cujus copiam Excellent. Dominis Majestatis 
sacratissimae commissariis repraesentavimus) pro obtinenda eadem benigna 
resolutione clementiae Majestatis vestrae sacratissimae pulsare ostium. 

Quia vero ea fuisset benigna voluntas Majestatis vestrae sacratissimae, 
ut gravamina nostra fidelibus suis in statu Catholico existentibus 
communicentur innotuissetque nobis eundem statum Catholicum in con- 
texenda Replica sua occupatum esse, noluimus eidem Majestati vestrae 
sacratissimae conscripti ejusdem nostri supplicis Libelli exhibitione 
tantisper importuni esse. Nunc itaque recepta antelati Status Catholici 
Replica, justus dolor contineri non potuit, quin tantas persecutiones et 
oppressiones passi ac nihilominus tot perpetratorum malorum illata- 
rumque injuriarum accusati, innocentiae integritatem simul et causae 
nostrae aequitatem (ne per silentium praemissorum in nos conjectorum 
criminum rei videamur) coram Majestate vestra sacratissima ac toto orbe 
Christiano (ad quem etiam status Catholicus in sua Replica provocarat) 
humillime demonstraremus. 

Ac imprimis maximo nostri praejudicio id accidit, quod licet Majestas 
vestra sacratissima titulo Status Evangelici juxta tenorem etiam 
Positivarum Legum nos clementer dignaretur, status tamen Catholicus 
eundem Titulum in derogamen et contemptum nostri denegaret. 

Non absimiliter et hoc ubi statim ad initium praemissae Replicae 
expresse poneret, se non sine justo dolore sentire, quod nos 
alias pars et commembrum aflicti hujus Regni, inter tot 
nutantis et extremorum discriminum mole gravatae 
Patriae pericula, semotis animorum dissensionibus de 
ineundis potius reducendae optatissimae pacis et Regni 
contra ingruentem totius Christiani nominis hostem 
muniendi remediis, tum per se necessariam, tum vero clementissimo 
Majestatis vestrae sacratissimae ardore concupitam operam protinus non 
admoveremus; imo et praeteritorum annorum temporibus communi bono 
non solum obicem et neglectum posuissemus, quin et multas calami- 
tates addidissemus, et nunc etiam easdem reassumere 
vellemus, ac per hoc retardationis Boni publici incusaremur. 

Clementissime Imperator! An nos afflicti, extreme injuriati atque ruinati 
fideles Majestatis vestrae sacratissimae subditi, ex eo quod confugiendo 
ad Majestatem vestram sacratissimam, tanquam summum in terris asylum 
et justitiarium nostrum, Status religionisque nostrae in integrum restitu- 
tionem et redintegrationem imploremus, uniceque post Deum, a Majestate 
vestra sacratissima hoc remedium humillime praestolemur, retardatores 
et turbatores publicorum Tractatuum dici mereamur? altissimo ejusdem 
Majestatis vestrae sacratissimae submittimus judicio. re" 

Cum nos in concinnando Memoriali nostro, vestrae Majestati sacra- 

tissimae humillime jam exhibito, vix trium horarum spatii tempus aliis 
publicis negotiis destinatum insumpsissemus, ac etiam nihil novi inten- 
temus, verum complanationem talem demisse expetamus, quam ad 
asserendam Majestatis vestrae sacratissimae authoritatem et tranquilliorem 
permansionem Regni, bonumque pacis vergere, Pacificatio Lincensis, Diplo- 
mate Majestatis vestrae sacratissimae Regio confirmata, ac idem quoque 
Diploma conditione VI nec non Art. VI anni 1647 per expressissima verba: 
Recordari Status et ordines Regni, quantae fuerint inter 
Regnicolas ratione occupatorum Templorum dissensiones, 
quae ut praecaveantur, discordiarumque civilium fomes 
extinguatur, ac Regnicolae pace et concordia mutua potius 
fruantur &c. testatum redderet. 

Praemissa tamen summe praejudiciosa et injuriosa, quantum miramur, 
tantum exhorrescimus ad id, quod occupationes Templorum et alios 
similes illegales actus Status Catholicus se bono jure fecisse allegaret, 
inque favorem et fulcimentum sui diversas (novellis tamen constitutionibus 
subsecutisque expost Regis Diplomatibus cassatas, antiquatas et abrogatas) 
Leges induceret. Quae quia tenderent in manifestam sacrorum vestrae 
Majestatis sacratissimae ac gloriosorum ejusdem Praedecessorum Diplo- 
matum Legumque Patriarum labefactationem: pugnarent praeterea cum 
jure Gentium: inferrent convulsionem omnium pactorum, essentque in 
libro, cui titulus: De Pace Sacri Romani Imperii licita, demonstrata, 
solide jam discussa: ideo prolixiori refutatione hoc in passu Majestati 
vestrae sacratissimae onerosi esse noluimus. 

Id tamen silentio praeterire non possumus, quod Religionem Evange- 
licam, excitatis intestinis seditionibus, armorum duntaxat potestate, 
neque efficacis verbi Divini praedicatione, verum cruento gladio, etiam 
a naturalibus Christiani nominis hostibus accersito, originem et propa- 
gationem sumpsisse Status Catholicus summe praejudiciose asserat, cum 
tamen contrarium testentur praeteritorum temporum historiae. 

Constaret siquidem proxime elapso seculo Religionem Evangelicam 
sola verbi Dei praedicatione, nullis armis aut aliis quibusvis violentis 
mediis propagatam extitisse, sed maxime sub initio hujus seculi, dum 
variis excogitatis viis atque modis, communis libertas Patriae (uti patet 
etiam ex Pacificatione Viennensi) per nonnullos Catholicos patriae cives 
laesa fuisset, prodiisse quoque materiam turbatae Religionis Evangelicae. 
Unde apparet propagationem ejusdem non posse armis et quidem Turcicis 
adscribi, adeoque ante eadem tempora praedecessoribus nostris tam 
secularibus, quam etiam pluribus ecclesiasticis personis, per praedi- 
cationem verbi Divini fidem Evangelicam sponte et libere amplectentibus , 
Templa prae manibus ipsorum tanquam legitimorum possessorum et 
haeredum remansisse, expost vero turbatione in iisdem ac motuum 

illorum seditione intervenientibus, virtute Diplomatum Regiorum, condi- 
torumque superinde articulorum in dominio ecorum confirmationem 
obtinuisse. Quibus ex rationibus rueret annexa etiam inductio ex Regula 
Juris: Quod in proprio nemo esset violentus. 

Porro in evidentem Majestatis vestrae sacratissimae ejusdemque piae 
reminiscentiae Praedecessorum authoritatis laesionem pergit affirmare 
Status Catholicus, leges et diplomata nobis deservientia vi et armis 
extorta fuisse, cum nec tempore felicis inaugurationis vestrae Majestatis 
sacratissimae, sed nec in anno 1659 tempore nimirum insertionis sacri 
Diplomatis actis publicis factae, ullum tune constet fuisse bellum. 

Contrarium etiam testantur sacra Diplomata gloriosorum olim Mat- 
thiae II et Ferdinandi HI, Majestatis vestrae sacratissimae Progenitoris 
felicissimae recordationis, tum non aliquo metu perculsas easdem Majes- 
tates, verum pro pio paternoque affectu ad humillimas fidelium suorum 
supplicationes pacem conclusam fuisse, imo ipsemet etiam Status Catho- 
licus iisdem vigorem attribuit, dum in aliis causis politicis omnes suas 
reflexiones unice ad conditiones toties memoratorum diplomatum et 
articulorum habent: Quod vel recentissime in supplicatione candidandi 
obtentique Domini Comitis Palatini per omnes status et ordines Regni 
usurpatum extitisset. 

Contradictio quoque Cleri nihil suffragatur Statui Catholico; namque 
eandem tam articulus 5 anni 1647 sancto itidem verbo Regio confirmatus 
in Paragrapho: Contradictionibus Dominorum Cleri et aliorum 
quorumvis Secularium Catholicorum non obstantibus, imo 
iisdem in perpetuum nullum vigorem habentibus &c. quam 
reliqui status et ordines Regni, accedente autoritate et consensu Regio, 
cassarunt et annihilarunt. 

Arguimur insuper Evangelici, quasi contraveniendo Pacificationi 
Viennensi certa Templa Statui Catholico non restituerimus, ac proinde 
violatis conditionibus, beneficio Diplomatis uti non possimus. 

Ast, clementissime Imperator, dato nunquam tamen admisso, quod 
vigore Pacificationis Viennensis aliqua Templa Statui Catholico, ut prae- 
tenderet (quod tamen ex suprascriptis rationibus secus se habere 
demonstratum), vi adempta, in rationem eorumdem per nos vel praede- 
cessores nostros restitui debuissent; tamen per praetensam omissam 
restitutionem non Diplomatis vigor amissus, sed Catholici talia Templa 
(ni alia infra declaranda impedimenta obstitissent) pro se rehabenda 
subsequenti Diaeta urgere potuissent. Neque sufficeret casu in praemisso 
Statui Catholico nude haec asserere, verum etiam comprobare. Et siquidem 
in articulo primo an. 1608 ante coronationem edito nulla restitutionis 
Templorum mentio haberetur, quin potius in annis 1647 et 1649 vigore 
eo tum conditarum legum, Diplomatis Regii, templis universis, attunc 

per Evangelicos adhuc possessis, penes eos relictis, alia insuper nonaginta 
Templa fuere restituta, quomodo non restitutionis culpa nobis adscribi 
potest? Cumque insuper virtute ejusdem Diplomatis Regii et art. 6 anni 
1647 ulterior templorum occupatio absolute vetita fuisset, ideo ratio, ex 
praecitato articulo Pacificationis Viennensis desumpta, Statui Catholico 
deservire neutiquam potest. 

Quantum ad argumentationem allegatam, novimus equidem pro 
moderno rerum statu in Regno Hungariae, Catholicae Religionis qualis 
sit facies. Si tamen, Augustissime Imperator, accurata disquisitio insti- 
tueretur, Status Catholicus quibus viis ac mediis hance augmentationem 
fuerit consecutus, facile demonstrari posset. Sed quia exempla odiosa 
forent (cum et alias modus agendi Dominorum Catholicorum hoc in 
passu Majestati vestrae sacratissimae in priori demisso Memoriali nostro 
humillime sit repraesentatus) ab eorum enumeratione sponte supersedemus. 
Illud tamen subticere non possumus, quod etiam de praesenti praeter 
plebem, Nobilitas, civitatum et oppidorum incolae, sicut et confiniarii 
longe plures in hoc Regno reperiantur penes fidelitatem Majestatis 
vestrae sacratissimae pro Patria excubantes, ac Christiani nominis hosti 
sese opponentes Evangelici, ut si ratio sit ineunda a pluralitate et 
praedictum hostem reprimentibus viribus, eatenus quoque appareret 
copiosior Evangelicorum numerus. 

Deinde quod Templa in fundis Dominorum terrestrium aedificata non 
competere rusticis subditis praetenderetur, apparet Statum Catholicum 
vel oblivione vel data opera praeteriisse Tractatus illius Tyrnaviensis 
anni 4646 continentias, ubi omnes hujusmodi simili in materia obortae 
quaestiones ipso Diaetae anni 1647 tempore, informatione Status Catholici 
copiosis rationibus suae Majestati sacratissimae repraesentata, diligentis- 
sime excussae, examinatae, tandem diversis hactenus impedimentis et 
interpretationibus non obstantibus sacro Diplomati Lincensi insertae, 
aunihilatae et abolitae essent, id quod etiam ex Diplomate Matthiae I 
eorum Archiducis, post vero Regis Hungariae et Majestatis vestrae sacrat. 
Praedecessorum felicis reminiscentiae interpretatio in Archivo Regni sub 
N°. 8 et Lit. H existente clarum evaderet. Taliterque Templorum occupatio, 
generaliter ad omnes Dominos terrestres et consequenter Fiscum quoque 
Regium extensa lege vetaretur neque per eosdem sub titulo liberi exercitii 
religionis ipsorum, Evangelicorum, Templa, Parochias, Scholas et id 
genus alia, subsecutis etiam Regiis Diplomatibus occupare integrum 
fuisset; unde idem Status Catholicus conclusionem hance ,quod Evan- 
gelicis licuit, licitum fuisset etiam Catholicis’ invalide 
inferret, tum ex rationibus praemissis, tum ex eo quod diversa sit ratio 
Templorum, quae praecesserunt sacra Regum Diplomata et modernorum 
diplomatice jam circumscriptorum. | 

Condescendit expost Status Catholicus praeter occupationem Templo- 
rum ad alios actus per ipsummet in nos Evangelicos exercitos inque 
Memoriali nostro vestrae Majestati sacratissimae humillime repraesentato 
uberius declaratos, eosdem partim negando, partim vero justo quasi 
juris titulo factos affirmando, taliter Ministrorum Evangelicorum persecu- 
tiones per delegata judicia sub praetextu Rebellionis aggravationes, 
ejectiones et postmodum ad triremes relegationes, imo unius etiam 
combustionem defendere satagendo. Verum, clementissime Imperator, 
quod omnia illa, quae Vestrae Majestati sacratissimae in generalitate 
medio supplicis libelli demissa animi subjectione per nos repraesentata 
sunt, firmissima nitantur veritate, quodve Evangelici Ministri, praetextu 
quidem Rebellionis ad insolitum jus citati, ab omni tamen labe foedae 
rebellionis puri et immunes praemissas diras persecutiones perpessi, 
nedum morte, verum nec illis, quas Status Catholicus mitiores dicit, 
poenis digni extiterint. Quod denique idem Minister Evangelicus citra 
omne objectum quidem minus tamen comprobatum incendiarii delictum 
fuerit combustus, parati sumus coram Regni Statibus stante hac Diaeta 
comprobare. 

Ulterius non sine gravi animi sensu cordisque dolore intelligimus 
Statum Catholicum asserere, se multo graviora, enormiora et crudeliora 
a nobis in puncto Religionis pertulisse. 

Cum luce meridiana clarius appareat, nobis omnia Templa, Scholas, 
Parochias et alia, in priori nostro demisso Memoriali vestrae sacratis- 
simae Majestati humillime.praesentato declarata, tam a proximo de- 
cennio, quam ante adempta, Ministros exturbatos nosque exercitio 
Religionis nostrae exutos fuisse, quomodo quidpiam simile Catholico 
Statui per nos evenisset, ne cogitari quidem, tanto minus dici potest, 
sed ut quo ad alia nobis incognita, imo neque unquam cogitata ac non 
nisi ex moderata eorundem replica intellecta. 

Status Catholici objecta, nostra innocentia, alias per se clara, eo 
evidentior reddatur, non refugimus, ut quicunque. nostrum Statui 
Catholico contra Diplomata Regia et manifestissimas Legis injurias 
intulissent, authoritate regia puniantur. . 

Miramur autem Statum Catholicum eo deflexisse, ut aliena (si quae 
essent) facinora nobis Majestatis Vestrae sacratissimae fidelibus imputare 
nihil pensi ducat. Cum tamen nos diversos in Nobilitatem excessus, 
expilationes Pagorum, Arcis, Oppidorum, Castellorum, ad innocentissimos 
Kvangelicos pertinentium , aliaque enormia facta Patrum, Matthiae Hirkd, 
Casparis et Nicolai Paulinorum aliorumque Ecclesiasticorum passu in 
isto designata, toti Statui Catholico adseribere noluerimus. 

{Juibus modo praevio in ordine replicae seu Memorialis Status Catholici 
Vestrae Majestati sacratissimae exhibiti humillime et breviter repraesen- 

tatis, quod in Tractatum quempiam cum Dominis Catholicis condescendere, 
certasque e medio nostri ex intimatione Excellentissimorum Dominorum, 
tam Majestatis Vestrae sacratissimae Commissariorum, quam vero Domini 
Comitis Palatini, nomine Majestatis Vestrae sacratissimae facta, personas 
eum in finem denominare nequeamus, sequentes nos excusarent rationes 
ac imprimis terrent nos acta anni 1647; eo tum enim vigore sacri Diplomatis 
Regii 400 plus minus Templa Evangelicis restituenda fuissent, verum 
praedecessores nostri ad similem Tractatum condescendendo, dum ab 
eodem postmodum se eatenus inconsiderate fecisse sero animadvertentes 
resilire voluissent, recedere non permissi, eo res devenit, ut ex tot 
Templis nonaginta solum restitui promissa sint, et neque ea statim 
complete restituta et assignata fuere. 

Constat etiam, quod cum per Dominos Commissarios Statui Catholico 
intimatum fuisset, ut ad praeinsinuatum Tractatum certos e medio sui 
denominarent, extunc clerus hujusmodi denominationi (antequam etiam 
nobis Evangelicis fuisset intimatum) consentire noluit, imo eidem tentan- 
doque ulterius Tractatui contradixit. Quia vero clerus inde ab initio semper 
(prout etiam ex Replica Status Catholici appareret) praetensas suas 
contradictiones contra nos jusque nostrum etiam Diplomaticum obvertisset 
obverteretque, ideo nullus optatus finis hujus Tractatus, nulla stabilitas 
aut securitas, verum pretiosi temporis inanis jactura speranda foret. 

Demum quia natura Tractatus seu amicabilis compositionis secum 
ferret, quod in similibus a summo jure recedi debeat, Jus autem nostrum 
esset sacratissimum Vestrae Majestatis sacratissimae Diploma, a quo 
recedere et in aliquem praejudiciosum Tractatum nosmet immittere non 
esset integrum. 

Quare repraesentatis praemissis rationibus, quarum intuitu in aliquem 
Tractatum nosmet ut praemissum immittere non possumus, gravaminibus 
etiam Status Catholici et in favorem ejusdem adductis argumentis, jam 
pridem in prioribus Diaetis sat luculenter dilutis, imo etiam diplomatice 
sublatis, ad August. Vestrae Majestatis sacrat. pedes supplices provoluti, 
eandem denuo per viscera Misericordiae Dei oramus, dignetur ex authoritate 
sua Regia, in quam spem nostram post Deum unice conjecimus, nostra 
gravamina ad mentem Diplomatis Majestatis vestrae sacrat. cum satis- 
factione injuriatorum benignissime complanari, ac in praemissis contra- 
venientibus punitis, nos in integrum restitui facere, inque firmam et 
stabilem securitatem stante adhuc praesenti Diaeta benigne ac clementer 
collocare. 

Quam Majestatis Vestrae clementiam aeterna fidelitate nostra pro 
felici et augustissimo vestrae Majestatis sacrat. Imperio jugiter Deum 
exorantes demereri contendemus, benignam praestolantes Resolutionem. 

Majestatis vestrae sacratissimae 

humillimi perpetuoque fideles subditi 
Status et ordines Regni Hungariae Evangelici }). 

Memoriale istud repraesentaverat Stephanus Ketskés, senator et liberae 
Regiaeque Civitatis S. Georgii nunc Ablegatus, cui brevissime tenorem 
Memorialis ad Imperatoriam Majestatem peroranti clementissime reposuit : 
Se propositionem fidelis Status sui Evangelici benigne 
intellexisse. Caeterum Tractationem illam pro facili- 
tando solummodo negotio institutam fuisse, quae 
quia non successit, suam Majestatem Memoriale 
Evangelicorum mature ruminare, proque contento 
Evangelicorum laborare velle, Resolutionem veroad 
Commissarios transmittendam, clementer autem confidere 
Comitia haec felicem exitum habitura’). Benigne quoque 
cum tertium Memoriale exhiberetur, verba faeiente Jacobo Torkos, 
responderat in hunc modum: Instantiam fidelis Status Evangelici 
intellexi. Equidem ideo veni ut inclytum et afflictis- 
simum hoc Regnum Hungariae in pristinam securitatem 
et tranquillitatem collocari possit, nec dubito rem 
ad eum finem perventuram; confido autem Statum 
etiam Evangelicum collaboraturum, ut scopus hic 
attingi possit. Quantum ad Memoriale perlegam resoluti- 
onemque dabo, omnino acturus,.quod justum et aequum 
erit. De reliquo gratia mea Caesarea et Regia vobis 
bene propensus maneo?®). 

Commissarii pariter omnes Caesarei ac Ministri humanissime respon- 
debant afflictionem Evangelicorum condolentes; at ubi ventum est ad 
causae meritum in eorum consolationem, post infinitas quoque expensas 
inutiliter profusas effectum est fere nihil. 

§ VIII. Literae Residentis Hollandici. — Aderat in Comitiis Sopronii 
jussu. Ordinum confoederati Belgii etiam eorundem Ablegatus Extra- 
ordinarius, qui dissidentium Hungarorum animos sedare connitebatur 
et Protestantes in concordiam cum Catholicis reducere, salva eorum 
religione et ejus libero exercitio. Sequentes igitur ad Evangelicos 
expediit Literas: 

Illustrissimi, Spectabiles ac Magnifici, Generosi et Egregii, Prudentes 
item ac circumspecti Universi Inclyti Regni Hungariae Status et ordines 
Kvangelici! 

Quantum intersit Reipublicae Christianae, quantum Augustissimae 
Domui, quantum reliquis Regibus, fere omnibus Principibus, Statibus in 

_*) In Appendice Hist. Diplom. inter acta Comitiorum pag. 166. 


*) Il. cc. pag. 470. 
) Thidem pag. 172. 

Europa, quantum maxime Hungariae Regno, Patriae Vestrae Magnatibus 
Ecclesiasticis, Comitatibus, Civitatibus, ac Regnicolis omnibus et singulis 
manifestius est, quam quod demonstratione egeat nihilque magis, quam 
clara lux face, vos concordiam exercere. 

Hoc itaque cum non ignorent praetitulatae Dominationes vestrae nec 
non etiam quantum afflictiones et miseriae Praedicantium vestrorum ac 
interruptus cursus liberi exercitii religionis Evangelicae, Dominis meis 
clementissimis mihique eorum Ministro, cordi fuerint et sint, quantoque 
studio et zelo hac in parte a me laboratum sit apud sacratissimam suam 
Majestatem, Regem vestrum Optimum Maximum, a cujus singulari bonitate, 
justitia et clementia impetratum fuit gratiosum illud Decretum, 
cujus vi et vigore plurimi afflicti et miseri Praedicantes (quorum afflic- 
tiones et miseriae vobis cordi erant, et quotidianas lacrymas, suspiria pre- 
-cesque ad Deum omnipotentem et misericordem, et vestrum Christum 
Jesum extorquebant, et quorum absentia vos omnes sicut oves sine pastore 
inimicis vestris expositi oberrabatis) vinculis, carceribus et triremibus 
contra omnium expectationem et fidem liberati ac absoluti fuerunt, ac 
simul saeva persecutionis tempestas, ab isto tempore, minori rabie 
saeviit et hactenus quievit. O utinam ut pacis restituendae 
Prognosticon! 

Denique cum eaedem Vestrae Dominationes probe sciant Dominos 
meos clementissimos meque ex eorum mandato non derelinquere vestram 
causam, sed eam Regum longe optimo, aequo, justo ac clementi studio 
eodem ac zelo commendare, nec desituros usque dum vel minima spei 
supererit scintilla. 

Patiamini proinde ut vos libere alloquar, moneam, suadeam, atque 
aequo animo attendite ad ea, quae vobis alloquendo vos, adhortando, 
monendo, suadendo, ponderanda tamen a vobis atque examinanda relinquo. 

Pax et quies in Regno Hungariae, Dominis meis clementissimis cordi 
est, sed simul plena Templorum bonorumque ablatorum restitutio, Deum 
testor! Nolite itaque aegre ferre, si sententias vestras aliquando incurram 
vel impingam. 

In omnibus negotiis facilime ad optatum finem pervenitur, ubi illa 
absque odio, ira vel alia aliqua passione, quae judicium turbant, trac- 
tantur. Modestia, aequanimitas, moderatio, ubi in animo imperium 
obtinent, nullum tam arduum, tam perplexum est negotium, quod trac- 
tando, vertendo, explicando, resumendo relaxandoque non facile expe- 
diatur. Deus Optimus Maximus animo placidos, pacificos, modestos, in 
charitatem inque mitiora proclives juvat, amat, causasque illorum 
promovet vertitque saepius contra spem metumque in melius; hae vir- 
tutes Christianum decent, maxime cum Evangelii magnam faciunt partem 
Evangelici. ; 

Seponant ergo injurias praefatae Dominationes Vestrae, quas pertu- 
lerunt. Condonent praeterita, quae repararl non possunt, remittant 
offensas etiam cum tolerabili damno, pacem quantum in vobis est, 
charissimi religionis consortes, quaerite cum omnibus Regni membris, 
mitigate gravamina vestra ex aequo, ex bono, ex lege charitatis, ablegate 
rigorem juris, qui cum aequitatis et charitatis ratione non semper sub- 
sistit. Pacem, quietem et concordiam ante omnia respicite, quaerite, 
reducite, propter vos ipsos, uxores, liberos, propter Patriam, concives, 
regnicolas, propter laborantes Status, Reges, Principes, fidei in orbe 
christiano consortes, propter Dominos meos clementissimos, vestros apud 
suam Majestatem supplices intercessores, propter Augustissimam Domum, 
quae per tot annos multo sanguine, auro argentoque vos et christianismum 
contra inimicos defendit, propter Regem vestrum bonum, optimum, 
aequum, justum, clementem, qui subditos suos vosque omnes ut viscera 
sua amat, qui pacem vobis dare, gratiam suam dispartiri, misericordiam 
etiam male meritis elargiri desiderat. 

Hujus optimi Regis vota pro pace, quiete et securitate Regni juvate, 
promovete, hac ratione fidem vestram, quam semper habuistis prae 
caeteris et conservastis, constanter Domino vestro Clementissimo contra 
aliorum fraudes probate: hoc modo confundite inimicos vestros, qui 
inscio Rege Hungariam intoleranda et non excusanda temeritate oppri- 
mendi ac obruendi Evangelicam religionem ejusque liberum exercitium 
turbarunt et turbant. Hujus optimi Regis clementiae confidite, ab hoc 
omnia sperate potius, quam ut desperata pace vestra culpa fiat, ut 
praesens Diaeta vestro impulsu abrumperetur. 

Haec clementia vos appellat, vel ad se vocat, omnia promittit, haec 
Diaetam convocavit, Palatinum dedit, plura dabit, omnesque non dubito 
cum gaudio domum dimittet. 

Haec considerate, ponderate, examinate, placide, modeste, moderate, 
aequanimiter, in gratiam ejus, qui vos ut fratres in Christo Jesu colit, 
qui vobis bene et optime vult, precaturque toto animo et corde, ut 
Deus Optimus Maximus in Christo Jesu, vobis Ecclesiae suae in Hungaria 
membris benedicat omni benedictione in terris et in coelis. 

Dominorum Ordinum Generalium in Foederato Belgio ad suam 

Majestatem Caesaream Ablegatus Extraordinarius 
Georgius Hamel Brunincx?). 

§ IX. Dederat istas Ablegatus Hollandiae Literas die XVII Augusti 
anno 1681, cui responderunt XXX Augusti Status et ordines Evangelici 
tenore sequenti: 


Excellentissime Domine, nobis observandissime, colendissime! 


") Vide Literas Procerum Europae Parte II pag. 949 

Acceptatis, eo quo decuit honore, nuper literis vestrae Excellentiae 
ad nos directis, tum commendato in iis benigno affectu Dominorum 
Principalium suorum, Praepotentum in Foederato Belgio Generalium 
Ordinum, benevoloque ejusdemmet Vestrae Excellentiae favore, causam 
nostram coram sacratissima Caesarea Regiaque Majestate, Domino, Domino 
nostro clementissimo promovendi, tum etiam zelosam adhortationem ad 
injurias seponendas, praeterita condonanda, pacem quaerendam, grava- 
mina mitiganda, quietemque et concordiam respiciendam et reducendam, 
aliaque ibidem fusius expressa ex iisdem uberius intelleximus. 

Quod Praepotentum Generalium Ordinum Foederati Belgii in calamitate 
miserorum Ecclesiarum nostrarum Ministrorum ac Scholarum Rectorum 
christianam compassionem ac eliberationem a triremibus attinet, pro 
eadem apud sacratissimam suam Majestatem Dominum, Dominum nostrum 
clementissimum, efficaci interpositione demissas, agimus gratias perpetuae 
gratae mentis recordatione ad posteros quoque transmissuri. 

Caeterum, Excellentissime Domine, summas summeque injuriosas , quas 
evolutis temporibus passi fuimus patimurque adhuc innocentissimae nostrae 
religionis Evangelicae turbationes, et eatenus complurium turbatorum 
sibi arrogatam et hucusque continuatam universalem fere miseros 
Evangelicos in hac Patria persequendi licentiam, qua videlicet mediante, 
paucissimis exceptis, omnia Templa, Parochiae, Gymnasia, scholae, 
xenodochia, proventusque eo pertinentes (in quorum pacifico usu ab 
ipsis institutae Reformationis Evangelicae temporibus, dum Praedecessores 
nostri tam seculares quam plures etiam Ecclesiasticae Personae per prae- 
dicationem verbi Divini Religionem Evangelicam sponte et libere amplexi 
fuissent, ac Templa et reliqua enumerata prae manibus ipsorum tanquam 
legitimorum possessorum et haeredum remansissent consequenterque 
legaliter et diplomatice numero nos potiores Evangelici incolae hujus 
Regni perstiteramus) via facti occupata sunt, nonnullis ejusmodi occu- 
patorum Templorum funditus eversis, ac eorum materialibus in stabula 
et profanos usus conversis, quaque mediante Ministri Evangelici et 
Scholarum Rectores sub variis praetextibus, omnibus facultatibus emuncti, 
e Parochiis pulsi, capti ac plurima cruciatuum genera subire coacti. 
Nobiles item ad incompetens forum citati,. arrestati, bonis privati, 
miseraque plebs variis damnificationibus et miseriis afflicta et oppressa 
est. Hujusmodi injurias caeteraque adversus Evangelicam religionem 
nostram et ejus in hoc Regno asseclas commissa contra tenorem sacrorum 
Regiorum Diplomatum contraque publicas iteratas Regni constitutiones 
ac desuper initas pacificationes audacissime patrata, suae sacratissimae 
Majestati ceu Domino et legitimo Regi nostro in praeexhibitis Memorialibus 
nostris, uberius quidem, sed tantum generaliter, maxima animorum 
nostrorum demissione, uti jam praesentavimus, atque justam hanc publicam 

: 

publicarum injuriarum et oppressionum nostrarum causam, coram sua 
Majestate sacratissima, tanquam supremo in terris orbis christiani justi- 
tiario nostroque clementissimo Rege ac aequissimo judice, humilime 
exposuimus, secundum praelibati benigni sui Diplomatis continentias 
complanandam et determinandam; sic nequaquam volumus, nec unquam 
in animum induximus, haec ipsa religionis* nostrae ejusque consortibus 
illata adversa per nos ipsos aut quoscunque alios aliter ulcisci. 

Verum ad Augustissimos suae Majestatis sacratissimae pedes supplices 
nos devolvendo et eandem per viscera misericordiae Divinae demisse orando, 
quatenus ex authoritate Regia, in quam spem nostram totam unice post 
Deum conjecimus, illamque pro inexpugnabili refugii nostri asylo habemus, 
gravamina nostra, praevio modo cum satisfactione injuriatorum benig- 
nissime complanari, ac contravenientibus punitis nos in integrum restitui 
facere, atque in firmam et stabilem securitatem stante adhuc Diaeta 
collocare dignetur. 

Atque ista via recta per toties memorata Diplomata Regia, veluti 
fundamentales Regni hujus Leges nobis praemonstrata, quaerimus omnino, 
Excellentissime Domine, pacem desideramusque quietem reduci et com- 
munem concordiam: nobis siquidem nihil unquam desiderabilius est et 
fuit, quam habere et posse semper colere pacem in afflictissima totque 
adversitatibus vexata et jam in extremo fere discrimine fluctuante 
hac Patria. 

At hac autem via ad alium quempiam tractatum, cum parte a qua 
taliter offensi sumus, in eundem deflectere, videtur nobis nec tutum, nec 
conducibile nec. demum stabile, prouti id nobis experientia manifestum 
reddidit. Namque deflexione tali ab hac regia via non possumus infelici 
quorundam Praedecessorum nostrorum exemplo edocti (quod ipsum nunc 
nos terret’maximopere) aliquam nobis polliceri spei nostrae adimpletionem. 
Cum etiam in publicis Regni comitiis anni 1647 vigore sacri Diplomatis 
Regii 400 plus minus Templa Evangelicis in hoc Regno fuissent resti- 
tuenda; ejus temporis Praedecessores nostri ad similem tractatum conde- 
scendendo, dum postea sero advertentes eatenus inconsiderate se fecisse, 
abindeque resilire voluissent, recedere non permissi; verum eo res 
devenit, ut ex occupatis tot Templis Evangelicorum XC solum sint 
restitui promissa, nec ea tunc statim restituta et assignata; imo jam nunc 
etiam eadem cum aliis ferme omnibus ab Evangelicis rursum reoccupata 
existunt. 

Vult praeterea contradictione sua obviare clerus, quominus talis 
accordae tractatus nobiscum institui queat, qui citius etiam suam contra- 
dictionem admaturavit, quam nobis Evangelicis tractandum esse intimatum 


—_ 

fuisset. Et sicut idem ab initio semper praetensas suas contradictiones, 
contra nos jusque etiam nostrum Diplomaticum obvertit, ita et nunc 
obverteret. Ac proinde noster cum offensoribus nostris eo modo ineundus 
tractatus conclusorumque et accordatorum stabilitas et securitas nequa- 
quam speranda foret. 

Praemissas rationes praeponderat etiam id, quod quia secum ferret 
amicabilis compositionis natura, debere in similibus Tractatibus a summo 
jure recedere, nostrum vero jus sint ipsa toties memorata sacra Diplomata 
sacratissimorum olim Principum et Regum modernique pientissimi Regis 
ac Dominorum nostrorum Regia, absit a nobis ab his vel latum unguem 
recedere et per praejudiciosum aliquem tractatum iisdem quicquam cum 
summa conscientiarum nostrarum laesione detrahere, cum perpetua 
nominum nostrorum ob rem non dextere gestam infamia successorumque 
nostrorum prostitutae libertatis macula. 

Habentes itaque etiam coram Tribunali Divino per nos in futuro 
seculo reddendarum rationum curam praemissae justae, directae et 
legitimae semitae, velimus nolimus est nobis insistendum necessario. In 
qua nullius penitus pervicaciae delectatione exstimulati, sed imperterrita 
gratiae Regiae fiducia animati procedentes, cum profunda demissione 
pulsamus fores Regiae clementiae, nec a constanti demissae supplicationis 
et per eam obtinendae justitiae diplomaticae proposito nos dimoveri patiemur. 

Justum, Excellentissime Domine, et licitum per leges petimus, peti- 
musque juste et sine injuria, petimus autem a justissimo orbis Christiani 
justarum causarum judice; petimus uti Pacis assequendae cupidissimi, 
petimus bonum, publicae tranquillitati et totius Regni quieti deserviens, 
et confidimus justissimum eum judicem, circa postulata nostra, ad intima- 
tionem olim Gloriosissimorum Matthiae II Augustissimorum, Avi et 
dulcissimi Progenitoris suae Majestatis sacratissimae, hance eandem 
justitiam nobis injuriatis clementissime elargiturum et administraturum. 
~ Quoad offensiones personales nobis multifarie illatas ab Excellentia 
vestra aut aliis, quibuscunque cordatis, magnis viris, nolumus tales 
reputari, qui non facile condonare cuperemus easdem, nec unquam 
hactenus perpessarum injuriarum tam memores fuissemus, quin charitate 
quoscunque superare niteremur, dummodo nobis et nostratibus Templa, 
Parochiae, Scholae, Gymnasia, Xenodochia caeteraque occupata et 
erepta, quae ex toties allegatis principiis occupare minime ulterius licuit, 
restituantur, Ministri confessionis nostrae ad priora Parochiarum, Scho- 
larum et Gymnasiorum loca, abolitis hinc inde extortis ab iisdem 
praejudiciosis Reversalibus, admittantur, verbo in eam liberi exercitii 
Religionis nostrae statum, quo antecedentibus et notanter ipso anno 1647 
constituti fuissemus, asseramur articulis etiam ejusdem anni hoe in passu 


firmati. 
II. 10 

Qua justa et constanti nostra petitione Divinam humanamque Majestates 
nequaquam offendimus, cum majestaticae ipsorum autoritati nihil quippe 
et ne in minimo quidem derogatorium, cum omni animorum nostrorum 
subjectione simpliciter expetamus, nec in charitatem erga proximum 
quicquam delinquamus, nostra, non aliena repetentes, nec alienationi 
animorum et dissensioni obnoxia, imo ad unionem et fraternam dilectionem 
coalescendam deservientia effectuari desideramus, modeste ac placide 
agentes, ac quo demissius et suavius fieri potest, justam nostram instan- 
tiam coram Caesarea Regiaque Majestate, coram Excellentissimis Dominis 
Aulae Caesareae Ministris, coram summis hujus Regni columnis, tanquam 
oculis orbis christiani caeterisque Dominis Statibus et Ordinibus, fratribus , 
proximis et commembris nostris, hicce constitutis, attendentes hoc et non 
aliud esse officii etiam et fidelitatis nostrae, qua erga suam Majestatem 
sacratissimam uti Dominum et Regem nostrum nosmet in perpetuum 
devovimus. 

Et haec sunt quae Excellentiae vestrae condecenti honore ac debita 
officiorum nostrorum commendatione rescribenda habuimus, permansuri 
semper 

Ejusdem Excellentiae Vestrae 

Amici et servitores paratissimi 
Statuumetordinum inclyti Regni Hungariae 
Evangelicorum ad praesentem Diaetam able- 
gati Nuncii}). 


§ X. Catholict seculares cum Evangelicis urgent pacis media. — 
Laborabant optimi Patriae cives in concordia Regnicolarum resarcienda 
et pace quoquomodo quae diu Regni finibus ejecta exulabat reducenda; 
at vero clerus Catholicus ut gravamina Evangelicorum assumerentur 
assentiri prorsus noluit, imo omnibus modis contravenire studuit. Pax 
vero et concordia, nisi sublatis Evangelicorum gravaminibus opportuno 
remedio, coalescere minime potuit. Demum universus Status Catholicus 
secularis, cleri iniqua cavillatione irritatus, Statui Evangelico adsurgit, 
et causam communem cum Evangelicis faciens clerum inter alia his 
increpat verbis: Frustra omnia tractari, nisi prius negotium 
Religionis complanatum fuerit, nullique bono futurum, 
Sisummus apex modernorum tumultuum non complanatus 
missus fuerit. Negotio Religionis non complanato, et 
Suspensa caetera parum proficere posse; inde enim 
conservationem aut interitum Patriae dependere. 
Sacratissimam Caesaream Regiamque Majestatem in 


——— 

propositione Diaetali jussisse, Status Regni ut media et 
consilia pacificandi Regni suppeditarent; inter reli- 
qua publica Regni gravamina autem maxime praecipuum 
pacificandi afflicti Regni remedium esse complana- 
tionem gravaminum Religionis: imo esse principalis- 
simum sine quo non. Clerum non curare, etiamsi 
nunquam Diaetaindiceretur et nungquam complanatio 
injuriarum secularium sequeretur. Regnicolas vero 
aeque Catholicos ac Evangelicos versariin periculo. 
Gherum conglobatis ‘et corrasis® divittis® facilimie 
Regno exire et aufugere posse. Seculares Catholicos 
et Dominos terrestres fere similes persecutiones 
passos esse, quibus Evangelici pressi fuerunt propterea, 
quod ad nutum cleri Praedicantes Evangelicos ex 
possessionibus suis ejicere, Templa occupare et subditos 
suos Evangelicosexpellere domibus noluerint; se ergo 
nullo modo passuros, ut gravamina Evangelicorum 
non complanata relinquantur, aut ut resiliat Clerus 
ab illo, quod semel ipsomet consentiente gravaminibus 
insertum fuit. 

Proinde postquam Status Catholicus secularis aeque ac Evangelicus 
obtestatus fuisset Clerum per Deum, per sanguinem, per flammam in 
Patria ardentem, totidem neces, depraedationes, spolia, patriae tranquil- 
litatem, ut Diplomaticam Resolutionem super negotio Religionis conjunctim 
implorent, tandem protestatur coram Deo, Angelis et toto 
mundo Christiano, se futurae funestae Regnicladis 
et multarum christianarum animarum interitus, 
caedis et effusionis sanguinis in tremendo illo judicio 
innocentes futuros totamque causam et reatum in 
boni publici pacisque et tranquillitatis Regni convul- 
sores, quales clerus Catholicus solus esset, redunda- 
turum. Iniquissimam etiam esseclericavillationem 
redarguunt ipsimet Status Catholici, dum hic causatur 
conscientiae suae adversari ut omittantur persecu- 
tiones, ita enim omnes leges Patriae, Diplomata Regia 
aeque per Clerum ac secularem Statum Catholicum 
condita conscientiae contraria esse, dictum iri cum 
tempore. 

§ XI. Palatinus Regni Paulus Eszterhazi licet nimium zelosus 
Catholicus istam cleri obstinationem improbat, et fatetur se juramento 
aeque Evangelicis ac Catholicis esse adstrictum adeoque probare modum 
procedendi cleri non posse. Personalis etiam Regiae Praesentiae quamvis 

Catholicus, mirum dictu hac in parte quantopere contrarius fuerit Clero, 
et erupit in haec verba: Nunc demum apparere, quisnam incendil 
hujus Patriae autor sit, justam et aequam esse Evangeli- 
corum instantiam. Caeterum siclerus more hactenus 
sibi usitato etiam in posterum nil nisi reliquis statibus 
et ordinibus contradicere et resistere noverit, inque eo 
perrexerit, satius sibi esse deposito Praesidis officio id 
ipsum clero committere. Verendum etiam esse, ne 
clerus ob has et ejusmodi insolentias tandem status 
pariter et suffragii Privilegio privetur. Nam et suae 
sacratissimae Majestatis eam esse benignam voluntatem, 
ut, clero pertinaciam suam exuere detrectante, reliqui 
status incumbentia agant}). 

§ XII. Nihil Ablegati Protestantium in comitiis intentatum secundum 
Regni leges praetermittebant, medelam ut invenirent gravaminibus 
suis, quae tamen in Resolutione Caesarea adhibita non est. Cum enim 
aliae difficultates tollerentur ad Punctum Sextum, quod negotium 
Religionis continebat, Regia Resolutio talis erat: 

Si quidem Augustanae et Helveticae Religioni 
addicti cum Catholicis nullam amicabilem compositionem 
inivere, S. M. S. hac in re juxta benignam oblationem con- 
venienter sese stante adhuc Diaeta praesente determinabit. 

Urgebat Palatinus articulorum Diaetalium concinnationem, ut Diaeta 
tandem solveretur. Evangelici objiciebant gravamina sua sublata non 
esse, igitur cooperari non posse ad articulos concinnandos. Quamdiu enim 
gravamina Religiosa non componerentur, tamdiu in pacem Patriae effectum 
est nihil. Post inanes multorum dierum disceptationes et secularium Catho- 
licorum interpositiones tandem ad Sextum Punctum facta est Resolutio 
sequens: 

Sacratissimae Caesareae Regiaeque Majestatis nomine universis Fide- 
libus Regni Hungariae Romano-Catholicis et Augustanae ac Helveticae 
confessioni addictis statibus et ordinibus in hac generali ejusdem Regni 
Diaeta congregatis et existentibus pro ulteriori benigna Caesarea et Regia 
resolutione, hisce significandum. 

Cum sua Caesarea et Regia Majestas inclytis Regni Hungariae 
ordinibus ad sextum suorum gravaminum Articulum super humillimis 
omnium statuum Instantiis ultra declarationem, quam ipsis Augustanae 
et Helveticae Religioni addictis singulariter jam exhibitam clementissime 
responderit, se in negotio Religionis finaliter determinaturam, qualis 
libertas et exercitium in memorato Religionis negotio in futurum sit 

concedendum, idcirco altissime memorata sua Caesarea et Regia Majestas 
se sequenti modo declarat simulque determinat, scilicet: 

Primo. Pacificatio Viennensis in totum et maxime in primo articulo 
utramque Religionem concernente in omnibus repetitur et confirmatur. 

Secundo. In supplementum dictae Pacificationis omnes et singuli 
status et ordines non solum Romano-Catholici, sed etiam confessioni 
Augustanae vel Helveticae addicti, sive sint Magnates et Nobiles sive 
liberarum Civitatum indigenae, oppida etiam privilegiata ad coronam 
spectantia, pariter Milites et Regnicolae in confiniis commorantes in illa 
quam modo profitentur religione sine omni turbatione permaneant, nec 
non in transgressores sublato Religionum supra dictarum discrimine severe 
animadvertatur. 

Tertio. Neque dicti Augustanae et Helveticae religioni addicti ad 
alias suae religioni contrarias ceremonias peragendas, semoto tamen 
publico scandalo compellantur. 

Quarto. Ultra libertatem hance dictis Augustanae et Helveticae 
religionis sequacibus concessum sit insuper suae religionis exercitium 
et usus, salvo tamen in his jure Dominorum terrestrium in Dominiis et 
bonis praecise catholicos concernentibus, et e contra Augustanae ac 
Helveticae confessioni addictos respicientibus. In aliis vero mixtis et per 
utriusque religionis Dominos comportionaliter possessis, pro illis, qui 
de praesenti ibidem in usu et actuali possessione templorum essent, 
permanente et integro relicto. 

Quinto. In locis etiam ubi liberum Religionis exercitium concessum, 
non liceat ex causa religionis Pastores et Parochos Ecclesiarum amovere, 
pellere aut turbare. 

Sexto. Nullae etiam occupationes Templorum fiant. 

Septimo. Propter bonum pacis et tranquillitatem publicam, ne 
Regnicolae pene in infinitis litigiis templorum aut Ecclesiarum causa 
implicentur, illa Templa aut Ecclesiae, nec non etiam reditus aut 
proventus ad eos pertinentes, si haec ab initio anni 1670 hucusque 
occupata fuissent, possessoribus permaneant. 

Octavo. Posoniensibus Augustanae confessioni addictis liceat aedi- 
ficare suis sumptibus Templum unum, in loco commodo atque in suburbio 
a sua Caesarea Majestate designando. 

Nono. Civitas Soproniensis maneat in possessione et exercitio suae 
religionis, quam modo profitetur, nec in hoc turbetur. 

Decimo. Quoad reliquas liberas civitates a sua Caesarea Regiaque 
Majestate similiter loca pro aedificando templo praevio modo designanda 
clementissime indulgentur. In civitatibus cis et ultra Danubianis, utpote 
Trentsiniensi, Kremniciensi et Novisoliensi. In superiori Hungaria, Bart- 
phensi, Leutsoviensi, Eperiesiensi, Cassoviensi et Nagy Banya. 

Undecimo. In comitatibus porro Helveticae aut Augustanae con- 
fessioni addictis sequentia observentur. NB. hic enumerantur Loca in 
comitatibus ubi Templa aedificari possunt numero 45. 

Duodecimo. Permissum etiam sit Magnatibus et Nobilibus, qui 
vel Augustanam vel Helveticam Religionem profitentur et in suis arcibus 
habitant, oratoria et sacella pro exercitio suae religionis erigere. 

Decimo tertio. Cum Romano-Catholicis merito sit aut esse debeat 
in universo Regno liberum suae religionis exercitium et usus ideo hic 
nullo modo aut tempore nulloque loco in hoc exercitio vel jam turbentur, 
vel in futurum impediantur. 

Decimo quarto, Si quae gravamina futuro tempore in negotio 
religionis emergerent, dissidia nunquam armis, sed per Regem auditis 
partibus determinentur, 

Decimo quinto. Sub gravi Caesareae et Regiae Majestatis indignatione 
abstineant Status et ordines ac regnicolae, ne quis alterius partis religi- 
onem aut ejus asseclas convitiis vel scommatibus ullo modo proscindat. 

Unde sua quoque Majestas Caesarea et Regia omnes suos fideles 
status et ordines et regnicolas, non solum contra omnem vim et violentiam 
clementissime proteget, sed etiam transgressores sine status discrimine, 
prout Regni tranquillitas exigit, condigna poena afficiet. Quae tamen 
omnia nec aliter nec alio modo conceduntur, quam ut Augustanae et 
Helveticae Religionis sequaces, si hac concessione frui velint, quiete, pacifice 
et prout alios fideles subditos decet, vivant et debitam obedientiam 
Regi suo praestent. i 

Et cum per haec omnia sua Majestas sacratissima suam erga illos 
innatam clementiam et benignitatem abunde demonstraverit, ne quid 
ulterius ab illa in hoc Religionis. negotio desiderari possit. Unde etiam 
pro certo habet, Regni Status, Ordines et incolas suae clementissimae 
Resolutioni omnino acquieturos. De reliquo iisdem omnibus et singulis 
Caesaream atque Regiam suam gratiam et clementiam benignissime 
confirmat 

Per sacratissimam Caesaream Regi- 
amque Majestatem Joannes Maholany. 

Sopronii die 9 Mensis Novembris 
Anno 1684. ) 

Hac Resolutione neque Catholici, neque Protestantium Ablegati sibi 
satisfactum esse putantes, Libello supplici Regiam Majestatem requi- 
sierunt de negotio Religionis ulterius declarando; quibus eadem, quae in 
Resolutione data erat, responsio et declaratio facta est. 

§ XII. Protestatio Evangelicorum. — Clerus Catholicus, cum Diaetae 


") In Actis Diaetae Soproni an. 1684 pag. 194. 

finis acceleraret ut optatam Evangelico Statui satisfactionem, quam adhuc 
tunc urgebat, praescinderet, ipsemet Resolutionem Caesaream, cui 
hactenus obniti videbatur, ultro acceptat, et se in illa nil amplius 
desiderare declarat, eoque ipso colophonem Diaetae praecipitat, novo hoc 
artificio impediens ne Status Evangelicus Hungariae majorem consolati- 
onem et prolixiorem satisfactionem accipere possit, insimul eo ipso 
favorem Aulae abiturientis captans. Neque defecit eum successus. Status 
enim Evangelicus cum propter praejudicium, quod juste timebat, 
adesse exhibitioni gravaminum periculosum existimaret, neque communi- 
cationem aut consuetam praelectionem Articulorum, qui in negotio 
Religionis confecti essent, obtinere potuisset, Clerus cum reliquo Statu 
Catholico Articulos pro suo lubitu et arbitrio tales concepit, quales 
voluit, insciis et inauditis Evangelicis. Et hinc illae lacrymae, quibus 
truces illi morsus anguis istius, quem destinato consilio, sub herba 
clausulae, de Salvo Jure Dominorum terrestrium, astute et 
occulte nimis abscondiderant, hodiedum ab isto tempore a Protestantibus 
deplorantur. Desuper tamen Status Evangelicus solemniter protestatus 
est, et publice declaravit, Articulos istos, se inscio, absente et plane 
ignorante, quid contineant, cusos esse, adeoque in illos consentire, illosve 
pro Articulis Regni agnoscere et acceptare non posse, exindeque ullum 
praejudicium sibi attrahi nequire. 

Quam Protestationem tantum abest, ut sacra Caesarea Majestas 
injustam vel rejiciendam esse reputaverit aut aegre tulerit, ut potius 
perbenigne et gratiose jusserit solemnes Testimoniales de exhibita sibi 
Protestatione et Jurium reservatione expediri et sigillo Regio impresso 
Statui Evangelico dari, quo de praejudicio avertendo securi esse possint, 
sicuti ex ipsis Testimonialibus, quae hic sequuntur, videre licet. 

Nos Leopoldus Dei Gratia &c. Memoriae commendamus tenore 
praesentium significantes, quibus expedit universis. Quod fideles nostri 
spectabiles, Magnifici, egregii et Nobiles, prudentes item ac circum- 
specti, Augustanae videlicet et Helveticae confessionibus addicti, feria tertia 
proxima post Dominicam infra octavam Nativitatis Christi Domini, die 
videlicet trigesima Mensis Decembris Anni modo labentis Millesimi sexcen- 
tesimi octuagesimi primi, alias in libera Regiaque civitate nostra Soproniensi 
et Comitatu nominis ejusdem adjacente, habitam ad Generalia praelibati 
Regni Nostri Hungariae partiumque eidem annexarum Comitia, in diem 
vigesimum octavum praeterlapsi mensis Aprilis, anni praesentis supra 
recensiti, Fidelibus nostris universis ejusdem Regni nostri Hungariae et 
Partium praescriptarum statibus et ordinibus pro pertractandis publicis 
iisque perarduis ipsorum rebus ac negotiis per Majestatem nostram Regiam 
clementer indicta et promulgata, simul congregati convocatique et ablegati 
Nuncii nostram personaliter venientes in praesentiam, per modum et 

formam solennis protestationis et contradictionis proposuerunt ac dete- 
gerunt, proponique ac detegi curaverunt, eandemque protestationem et 
contradictionem suam Eidem Personali Praesentiae nostrae Regiae in 
scriptis etiam exhibuerunt et praesentarunt, hujusmodi sub tenore. 

Universi et singuli status et ordines Evangelici Regni Hungariae 
pro praesenti Generali praetacti Regni Diaeta, ad diem vigesimum octavum 
mensis Aprilis anni Millesimi sexcentesimi octuagesimi primi praeteritum , 
in liberam hance et Regiam civitatem Soproniensem indicta, praesentes 
per modum solemnis protestationis et gravis querelae proposuerunt in 
hune modum: 

Qualiter sub decursu modernae Diaetae, et quidem statim ab initio 
ejusdem, exulceratum inde ab anno 1649 pridem evoluto, mille modis 
turbatae ac tandem 1670 ab annis, fere ad totale exterminium conquassatae 
religionis Evangelicae vulnus suae Majestati sacratissimae Domino, Domino 
et Regi ipsorum clementissimo, primum ad partem duntaxat non modo 
idem Protestantes humilime detexissent, ac benignam a tanto temporis 
tractu de uno in alium generalem Regni conventum dilatam, jam tandem 
tot malis clementer adhibendam medelam anhelo spiritu implorassent, 
verum etiam id ipsum universi status et ordines Regni et Partium eidem 
annexarum publicis suis gravaminibus accensendo, pro Diplomatica com- 
planatione alte nominatae suae Majestati serio ac iterato repraesentassent, 
ut ut autem bene memorata sua Majestas inter Puncta benignarum 
suarum Resolutionum, hoc quoque in passu iteratis ac tandem ultimaria 
vicibus sese in sequenti resqlvisset: 

Primo. Pacificatio Viennensis in totum et maxime in primo Articulo 
utramque Religionem concernente in omnibus repetitur et confirmatur. 

Secundo. In supplementum dictae Pacificationis &c. 

Tertio. Neque dicti &c. 

Quarto. Ultra libertatem hance &c. 

Quinto. In locis etiam ubi liberum &c. 

Sexto. Nullae etiam occupationes 

Septimo. Propter bonum &c. 

Octavo. Posoniensibus Augustanae Confess. &c. 

Nono. Civitas Soproniensis &c. 

Decimo. Quoad reliquas 

Undecimo. In comitatibus 

Duodecimo, Permissum etiam 

Decimo Tertio. Cum Romano Catholicis 

Decimo quarto. Si quae gravamina : 

Decimo quinto. Sub gravi &c Conclusio. Unde sua quoque 


Majestas &c usque ad: Regni status, ordines et incolas suae clemen- 
tissimae Resolutioni omnino acquieturos. 

Quia tamen iidem Protestantes per praeviam benignam suae sacra- 
tissimae Majestatis resolutionem votis universorum Regnicolarum tanto 
minus ipsorum Evangelicorum minime satisfieri, quin potius sacris Diplo- 
matibus et legibus Regni praejudicare adverterent. Ut enim praecitatus 
Articulus primus, alias superioribus temporibus per statum catholicum 
in diversum et exoticum sensum distractus, ac post modum non saltem 
authenticis instrumentis, verum etiam Diplomate Regio anni Millesimi 
sexcentesimi quadragesimi septimi mediantibus in suum genuinum et 
nativum sensum reductus et declaratus simpliciter renovetur, taliterque 
tot indirectarum interpretationum, quae hactenus Evangelicam Religionem 
asperrime collidebant, fomes exsuscitetur. Ut deinde Evangelicae Religionis 
exercitium alias vigore sacrorum Diplomatum per universum Regnum 
liberum ad certa loca duntaxat restringatur. Ut porro Templa ab anno 
praescripto 1670 (ac etiam uti manifesté sequelae est, antecedenter) 
occupata, prae manibus violentorum occupatorum remaneant, ac pro 
nonnullis loca duntaxat deputentur. Ut denique Dominis terrestribus in 
negotio Religionis erga suos subditos, consequenterque animas ipsorum, 
jus et arbitrium quoddam supermaneat et alia in praetacta benigna 
Resolutione contenta, sacris Diplomatibus absolute caverentur; sed et 
alia ejusdem benignae Resolutionis Diplomati non repugnantia vim novae 
concessionis prae se ferrent et Puncta eadem quasi nullo praeexistente 
Diplomate, precario indulgeri videntur, Quae aeque ac alia acceptare 
citra resultum a sacro Diplomate integrum minime foret. His igitur ac 
aliis praemissa Puncta benignae Resolutionis inspicienti luculentissime 
apparentibus, praegnantibus ex rationibus, dum memorati Protestantes 
lisdem acquiescere nequissent, instantia ad statum catholicum, ut negotium 
Religionis cum aliis eorum adhuc irresolutis Punctis suae sacratissimae 
Majestati pro benigniori Resolutione denuo praesentetur, facta eaque per 
statum catholicum non admissa, necessitati superinde suam sacratissimam 
Majestatem medio demissorum suorum Memorialium interpellare. Interea 
vero statu catholico ad articulorum confectionem procedente etiam sese 
a communi consessu Regnicolarum, tantisper, usque tum finalis suae 
sacratissimae Majestatis Resolutio obtineri potuisset, absentare. Verum 
ubi ultimaria benigna suae Majestatis sacratissimae priorem per omnia 
repetens supervenisset resolutio, toties fati Protestantes se in Articulorum 
super aliis tractatibus Diaetalibus edendorum confectione, ex misso e 
serie eorumdem Religionis tanquam ad normam Diplomatum et Legum 
Regni minime resoluto, processuros resolvissent, prout etiam ad finalem 
diaetalium laborum conclusionem, praemissa expressa cautela interjecta 
processissent. His tamen non curatis status catholicus citra consensum 
eorundem Protestantium et in ruinam ipsorum, favorem autem sui, 
eosdem Protestantes opprimentis, etiam in negotio Religionis certos 

articulos compilasset. Quo iisdem innotescente ac tempore solitae prae- 
sentationis Articulorum Diaetalium jam jam approximante, tam coram 
Excellentissimo Domino comite Palatino, quam Domino Personali sese 
declarassent; quod Articulos in reliquis Regni negotiis conclusos parati 
essent suae sacratissimae Majestati pro confirmatione humillime prae- 
sentare, dummodo aliquis in negotio Religionis conditus iisdem non 
annectatur; alioquin in hujusmodi praesentationem sibi valde praejudi- 
ciosam et nocivam consentire non possent. Unde praerepetiti Protestantes 
sperassent fore, ut aliis Diaetalibus, Tractatibus et Articulis suae sacra- 
tissimae Majestati demisse praesentatis Religionem concernentes exmitte- 
rentur; tantum tamen abest ut hoc fieret, ut potius ubi hesterna luce 
Generosus Dominus Valentinus Szenthe Vice Palatinus (qui eorum Domini 
Personalis, alias ob paroxismum quartanae eadem ipsa die recurrentem 
absentis, munus obibat) praesentationis mentionem fecisset, ab antelatis 
Protestantibus, num Articuli Religionem tangentes inter reliquos conti- 
neantur, quaesitus, eosdem ne directo quidem responso dignaretur, sed 
dum praerepetiti Protestantes, quid in tali ancipiti rerum statu opus 
esset factu, animis haererent, praedeclaratis Articulis coram Regnicolis 


minime perlectis, cum tamen eosdem ipso quo praesentarentur die per-— 


legere antiquissimi et usitati moris esset; cum caeteris Dominis catholicis 
ad Augustissimam suae sacratissimae Majestatis Aulam Articulos prae- 
sentatum perrexit, nobis in domo Regnicolarum anxiis relictis, praejudicio 
status Evangelici valde gravi et manifesto. 

Quamobrem praementionati Protestantes Juribus suis mature pro- 
spectum iri volentes, cum praerepetita sua solemni Protestatione, 
hujusmodi Articulorum Religionem tangentium compilationi, confectioni 
et expost modo praevio subsecutae praesentationi, ac iisdem etiam 
articulis tanquam citra consensum attactorum Protestantium confectis et 
subsecutis juribusque eorundem nimis praejudiciosis contradicunt protes- 


tando et protestantur contradicendo. Declarassent se insuper, quod licet ~ 


pro praesenti Templorum caeterorumque violenter occupatorum restituti- 
onem aliarumque infinitarum exantlatarum injuriarum complanationem 
consequi non licuisset; prouti tamen innatae suae sacratissimae Majestatis 
benignitati non diffiderent, quin eadem tot praefatorum Protestantium 
afflictiones sit cordi sumptura, oppressisque opem benigne latura, ita 
etiam futuris semper temporibus sacris Diplomatibus ac Legibus Regni 
inhaerere ac iisdem uti, nec in minimo ab iisdem recedere velle. Prouti 
protestati sunt contradicendo, et contradixerunt protestando, et sic sese 
declararunt. 

Super qua quidem Protestatione et contradictione praesentes literas 
nostras eidem Augustanae et Helveticae confessioni addictis jurium ipsorum 
futuram uberioremque ad cautelam necessarias, sub sigillo nostro judiciali 


a ~~ 

et authentico apud memoratam Personalem praesentiam nostram Regiam 
dandas duximus et concedendas, communi suadente Justitia. 

Datum in praetacta Civitate nostra Soproniensi, die ultima praedicti 
Mensis Decembris, Anno Domini millesimo sexcentesimo octuagesimo primo. 

Lecta et extradata per me Stephanum Orban, altetitu- 

( LS ) latae suae sacratissimae Caesareae Regiaeque Majestatis 

fens Personalis Praesentiae in Judiciis Locumtenentem et Consi- 
liarium mppr. '). 

§ XIV. Articuli in Diaeta Soproniensi conclusi religionem Evangelicam 
concernentes sunt sequentes: 

Art. XXV. Et quia propter bonum Pacis tranquillitatemque Regni 
publicam in negotio Religionis quoque sua Majestas sese benigne resolvere 
dignata esset, ideo eandem etiam Resolutionem Articulis Regni Status 
et ordines inserunt; ac imprimis quidem cum liberum religionis exerci- 
tium, jam antea in anno 1606 vigore Pacificationis Viennensis concessum , 
his motibus a parte nonnullorum interturbatum fuisset. 

Ideo confirmato hoc loci articulo dictae Pacificationis, idem exercitium 
omnibus et ubique per Regnum (salvo tamen jure Dominorum 
terrestrium) juxta Articul. 4 Anno 1608 ante coronationem editum 
liberum permittitur, ac Praedicantibus quoque et scholarum 
Magistris, alias vel proscriptis vel propter certas Reversales 
munia suae professionis exercere non valentibus, liber in 
Regnum reditus liberaque religionis suae professio et 
exercitium, cassatis eatenus etiam ipsorum Reversalibus, 
conceditur. Et nullus Regnicolarum in libero religionis 
exercitio a modo in posterum quoquomodo turbetur. Sed 
neque Augustanae et Helveticae confessionis addicti ad ceremonias 
confessioni suae contrarias compellantur.. 

Art. XXVI. Adhaec Templa quoque per Augustanae et Helveticae 
confessioni addictos aedificata et ritu Catholico necdum reconciliata, per 
certos Commissarios eisdem assignanda, in aliis vero locis juxta benignam 
suae Majestatis Resolutionem loca, pro aedificandis Templis, Scholis et 
Parochiis erigendis, pro commoditate eorundem Augustanae et Helveticae 
confessioni addictorum, per eosdem Commissarios designanda, ordine 
infra sripto decernuntur, quemadmodum etiam in omnibus Regni comi- 
tatibus, et quidem signanter in comitatu Castriferrei, pro illis qui Augus- 
tanam confessionem sequuntur in Dem6dk et Nemesczok, pro Helveticae 
vero confessionis incolis in Felsé ér, in comitatu Soproniensi in Vados- 
falva et Nemeskér. In Posoniensi in Rete et Puszta Fodémes. In Nitriensi 
in Nitra, Szerdahely et Straza penes Vagum. In Barsiensi in Simonyi et 


) Extat in Histor. Diplom. pag. 96, 

Szelezen. In Zoliensi in Osztro Luka, Garamszeg. In Turociensi in Neszpal 
et Ivankafalva. In Liptoviensi in Hibe et Nagy Palugia. In Arviensi in 
Felsé Kubiny et Sztebnye. In Trentsiniensi in Szulovo et Zai, Ugrocz. 
In Scepusiensi in Gergd et Patocz vel Batizfalva, non obstante quorumvis 
contradictione, sunt permissa. In aliis vero Comitatibus veluti in Szala- 
diensi, Vesprimiensi, Jaurinensi, Komaromiensi, Abaujvariensi, Sarosiensi, 
Zempleniensi, Ugotsiensi, Beregiensi, Tornensi, Gémériensi, Borsodiensi, 
Hontensi, Neogradiensi, Szolnok et Heves, nec non Pest Pilis et Solt, 
unitis. Item Szaboltsiensi, Ung et Szathmariensi, si quidem de praesenti 
essent in actuali usu omnium fere Templorum ibidem habitorum, ideo 
eadem pro actualibus eorumdem possessoribus usuanda relicta sunt. 
Praeterea in confiniis Regni et quidem in Generalatu contra Kanisam 
in Szent Grod. In Generalatu Jauriensi in Tihany, Vason, Papa, Veszprem, 
Jaurini et Komaromii. In Generalatu antemontano Levae, Carponae et 
Fiilekini. In Generalatu superioris Hungariae, in Putnok, Onod, Szendro, 
Tokai, Kallo, Szathmar. In liberis vero civitatibus, utpote Posoniensi, 
Augustanae confessioni addictis liceat aedificare suis sumptibus Templum 
unum in suburbio in loco per eosdem commissarios designando. Civitas 
porro Soproniensis maneat in possessione et exercitio suae religionis quam 
modo profitetur, nec in hoc turbetur. Ac tandem in liberis et montanis 
civitatibus, utpote Trintsiniensi, Modiensi, Kremniciensi et Novizoliensi, 
ac in superior! Hungaria omnibus itidem civitatibus, similiter loca pro 
aedificandis Templis, Scholis et Parochiis assignanda conceduntur. Templa 
demum, in quorum actuali ‘possessione iidem Augustanae et Helveticae 
confessioni addicti de facto sunt, modo praevio prae manibus eorundem, 
una cum Parochiis et Scholis proventibusque eorundem, propter bonum 
pacis, ut nimirum quiete et pacifice vivant, relinquantur, usu sepulturae 
et campanarum pro catholicis ibidem degentibus aeque ac ipsis libero 
relicto. Interea vero nec catholici ministris Augustanae et Helveticae 
confessioni addictis, nec vero horum sequaces plebanis catholicis ad 
mentem Art. IJ anni 1647 solvere obligentur. Omnibus porro Magnatibus 
et Nobilibus in Regno degentibus, in arcibus et solitis Residentiis suis pro 
ritu cujusque professionis oratoria et sacella aedificare et dotare liberum sit. 
Posthac vero nullae Templorum Scholarumque et Parochiarum occupationes 
vel exercitii turbationes ab utrinque sub poena in Articulo VIII Uladislai 
Decreti sexti expressa fiant. Per hancque Articulorum concessionem 
iisdem Augustanae et Helveticae confessioni addictis ulterior praetensionum 
suarum via in futuris Diaetis instantias suas promovendi (non obstantibus 
cleri et aliorum secularium catholicorum contradictionibus) minime prae- 
cludatur, salvis semper eatenus legibus Regni, Diplomate Regio firmatis 1). 


—. 


1) Vide Artic. XXV et XXVI an. 1681. 


LIB. UI. CAP. 5. § 15, 16. — DE STATU PROTESTANTIUM IN HUNGARIA. 157 


Verbis equidem Articuli isti in satisfactionem querelarum, quas 
integris voluminibus de gravaminibus et persecutionibus suis admodum 
truculentis ac atrocibus Evangelici compilarant, conditi sunt; at vero 
occasione clausulae, salvo jure Dominorum terrestrium, per 
parenthesin insertae, totus ille articulus in elusorium sensum detortus 
est, apparuitque eum in perennem scaturiginem malorum in Religionem 
Evangelicam et ejus libertatem omnimode quidem, praeprimis tamen 
in ignobilibus seu rusticis opprimendam manantium, obtorto veluti 
collo, mutatum esse. Nonnulli enim Domini terrestres ad instigationem 
cleri depravato sensu clausulam hanc in dominatum non saltem servitutis 
ac utilitatis corporeae, quibus subditi obnoxii sunt, sed conscientiarum 
tyrannidem detorserunt, tanto quidem rigore ut non solum rustici huic 
torturae carnificinaeque conscientiarum subjecti fuerint, verum : etiam 
Nobiles ac liberarum Regiarumque civitatum incolae. Millena jam 
prostant exempla. 

§ XV. Dux Malecontentorum Comes Emericus Ték6éli cum 
videret cum adjunctis sibi Magnatibus et promiscua Nobilitate promissa 
quidem sibi a Regiis Ministris dari, quae tamen in effectum deduci ob 
praefractam Episcoporum Hungariae obstinationem non possunt; imo ne 
nunc quidem ab affligendis Protestantibus cessari, sed ex Regula concilii 
Constantientis Pacta observari: Haereticis datam fidem non esse 
servandam, Armistitii tempore exspirante anno 1682 redierunt ad arma. 
Cassovia cum aliis civitatibus in potestatem redacta’) ubi Templum 
Augustanae Confessionis civibus, quorum sumptibus antea erat aedifi- 
catum, restituit’). Scholam pariter Saros Patakiensem, Reformatis anno 
1672 ademptam, nunc a Graecis, Ruthenis et alia plebea colluvie inha- 
bitatam, proscriptis illis e Musarum domicilio, Musas post decennale 
exilium in sedes suas revocavit illisque attribuit *). Revocavit et Nobiles, 
item Ecclesiarum Scholarumque ministros in exilio vitam tolerantes, et 
quantum in tanta ruina potuit in meliorem restituit statum. Monetam, 
cujus in uno latere manus acinacem tenens conspiciebatur, cum inscrip- 
tione: Pro Deo et Patria, in altero Cusoris nomen et Titulus: Eme- 
ricus Comes Téké6li in Kesmarck Dux Hungariae’%). 

§ XVI. Cum Tokélius, prosperiori usus fortuna, arma circumferret in 
Hungaria, Turca quoque cum ingentibus Asiae et Europae viribus 
innumerabilique prope multitudine Viennam obsedit. Caesari necessitas 
fugam ex urbe imposuit, cujus iter molestia minime vacabat: ,rusticae, 
si quidem furor plebis (ita Wagnero scribente) suis malis prope in 


') Caroli Memorabilia Tom. II pag. 296. 
*) Histor. Ref. pag. 499. 

%) Histor. Reform. pag. 500 591. 

*) Caroli ll. cc. pag. 296, 

seditionem exaestuantis, timoris haud parum ingessit. Quaqua trans- 
iret, sacrilegis ab hominum fece conviciis impetitus est 
Caesar; uti qui Jesuitarum impulsibus, Religionum studio 
intempestivo, sibi suisque tantum attulisset mali, merito- 
que exhauriret, quas sua imprudentia populis accersisset 
calamitates. Haec inter adversa eadem, qua ad ludum assideret, frontis 
hilaritate, constantia scilicet sua et causae bonitate Principum optimus 
sustentabat. Conjectu pronum sit, queis maledictis aulicorum primos 
incesserent ii, qui in Principis Majestatem haec ausi essent. Nullum 
vero hominum genus Jesuitis exagitatum est foedius, e 
quorum officina consilia perversa, importuna in Protes- 
tantes severitas, Ungarorum perduellio, Leopoldi pietas 
superstitiosa prodiissent, certe nisi mutato velut in barbara 
regione habitu fugissent, caedem vix evadebant. Si moribus 
aut indicio alio sub alienato habitu latere Jesuitam esset suspicio, 
admotis ad pectus sclopis, ut verum ediceret adigebatur. Rusticulorum 
furore discerptos fuisse aliquos, qui nunquam deinde conspecti sunt, 
conjectura est’ *). 

Mira Dei bonitate factum est, quod Vienna ab Otthomannis expugnata 
non fuerit, alias magnam Germaniae partem in ruinam secum tractura. 
Ad eliberandam ab obsidione Viennam in tempore accurrerunt Principes 
Christiani, alii auxilia submittentes, alii etiam in persona aleam Martis 
periclitantes. Joannes Tertius Rex Poloniae cum filio natu maximo 
duodecim millibus equitum, tribus peditum in persona adfuit. Turcis 
subjecti Principes Christiani veluti Transylvaniae et Walachiae cum aliis 
colludebant Christianis et, quantum penes ipsos erat, ejus occupationem 
retardabant. Kara quoque Musztafa summus Vezirius, sive muneribus 
emptus, sive propria sibi cunctatione, aut quod magis affirmarim potenti 
gubernatione Dei, irruptionem procrastinando, tempus Christianis dedit 
sese castris suis exuendi. Propulsos Vienna Turcas in Hungariam 
prosecuti Christiani, prelia quaedam inierunt non sine magno suorum 
periculo. 

§ XVII. Tokélii successus mutatur. — Interea Comes Emericus Toék6li 
solicitabat per literas Saxoniae Electorem et alios Imperii Principes, 
quorum interventu Hungari malecontenti in gratiam cum rege redire 
possent, ita quidem ut etiam caveretur de Protestantium securitate et 
religionis libertate; unde evenit rerum ejus maxima mutatio et prospe- 
rioris hactenus semper successus eversio. Seraskirius enim Bassa accusa- 
verat Tokélium in Porta Otthomannica correspondentiam cum Principibus 
‘Christianis exercuisse, unde infortunia omnia in obsidione Viennensi 


') Wagner in Hist. Leopold. Lib. VIII pag. 589. 


ay 


LIB, Ill. CAP. 5. § 18. — DE STATU PROTESTANTIUM IN HUNGARIA. 459 


prodente rem Turcarum Tékélio. Magnates quoque quidam Transylvani, 
quibus Tékélii successus sudes in oculis erat, non intermittebant apud 
Turcarum Purpuratos eum criminare, ut felicius ejus fortunam eversum 
irent. Vocatus igitur Varadinum in captivitatemque assertus, causam 
Adrianopoli dicere jussus, potenter crimina objecta eluit seque eo excul- 
pavit eventu, ut Seraskirius accusator capite minueretur, ipse autem 
pristinae restitueretur dignitati. At vero facta est ingens rerum mutatio; 
nam primarii Tokélii Duces actum de eo esse putantes, in iram versi et 
furorem, maledictis Turcas incessantes, cum Pethnahazio militia claro 
et magna militiae TOkélianae parte ad Austriacos transierunt. Cassoviam 
et alias arces Praesidio Ték6lii insessas Praefectis militiae Regis Leopoldi 
submiserunt, armaque in Turcas naturales Christianorum hostes cum 
ingenti animi affectu converterunt, ita quidem ut dignitati restitutus 
Tékélius' res suas redintegrare potuerit nunquam.*) Rex quoquo gene- 
ralem promulgavit amnestiam, nemini futurum noxae adhaesisse Tékélio 
ad gratiam Regis ultro redeunti. Praerogativae nobilitares, libertas reli- 
gionis et omnia quae praetendi possent promissa , anno 1687 etiam Articulis 
Diaetalibus inserta his verbis: 

yuicet quidem in negotio religionis Augustanae et Helveticae Reli- 
gioni addicti Articulis XXV et XXVI novissimae Diaetae Soproniensis 
oppositam, iisdem per reclamationem suam abutentes, ipso facto eorundem 
beneficii participes esse desiissent, propter bonum nihilominus domesticae 
unionis et pacis, internamque Regni tranquillitatem, cum sua Majestas 
sacratissima ex gratia et clementia sua praecitatos Articulos adhuc ratos 
benignissime resolvisset, eosdem status quoque et ordines ad mentem 
paternae resolutionis (Cleri et aliorum seculariorum Catholicorum contra- 
dictione non obstante) pro renovatis et priori firmitati restitutis censendos, 
acsi et in quantum hactenus ineffectuati, vel vero per aliquos abusus 
ab una aut alia parte medio tempore introductos violati fuissent, suae 
debitae executioni et tempore eorundem conditorum articulorum, vel 
expost facto occupatorum aut reoccupatorum impendendae restaurationi, 
ut primum demandandos esse statuerunt” *), 

§ XVIII. Oratio S. Szeredahellyi. — Responsum Leopoldi Caes. — 
Quid hic cum caeteris profuit articulus? Protestantes cum Articulis, 
cum Diplomatibus et Regiis promissis, perpetuisque ex oppressione 
eorum enatis querelis contenti esse debuerunt; Catholici vero Templa, 
Xenodochia, Parochias, Scholas earumque proventus via facti occu- 
parunt et possederunt. Praedixerat haec T6kélius in literis ad 
Joannem Georgium Saxoniae Electorem, die XXX Januarii, et aliis 


1) Wagner in Hist. Leop. Lib. VIII. pag 670—681. 
*) Articul. XXI anni 1687. 

die XXIX Julii anno 1684 datis, quibus refert, se pro Religione Evan- 
gelica in meliorem, si Deo visum fuisset, statum collocanda arma pene 
a puero circumtulisse; anniteretur etiam Elector, ut pax honestis et 
indubitatis conditionibus illi acquireretur; alias adversarii ut eam 
pessumdarent omnimode in id intenti.') Anno 1687 occupatum est 
manu armata Collegium Reformatorum in Saros Patak simul cum 
Templo et Parochiis, ministri ejecti, domus ubi conveniebant ad cultum 
sacrum diruta, et quidem medio Francisco Klobusitzki a Reformatis egresso, 
et jussu Kélonitsii *). 

Quid his proxime elapsis annis Reformati et Augustanae confessioni 
addicti passi fuerint, variis Memorialibus Leopoldo I[mperatori in Diaeta 
repraesentarunt, et Neo-electo Regi Josepho anno 1688 ob oculos posue- 
runt pro consolatione humilime supplicantes?). Cum Regiae Majestati 
Leopoldo demissum Status Evangelicus porrigeret Memoriale, Stephanus 
Szeredahelyi gravissimam hance ad suam Majestatem recitavit oratiun- 
culam: 

Augustissime Imperator Domine, Domine nobis naturaliter clemen- 
tissime ! 

Humillima perpetuae fidelitatis subjectione praemissa, felix, diuturnum 
gloriosissimumque Imperium Majestatis Vestrae sacratissimae, Status 
Regni Hungariae Evangelici cum profunda sui submissione apprecatur. 
Et siquidem ex benigna Majestatis Vestrae sacratissimae circa negotium 
Religionis in ordine videlicet ad Punctum XCIII facta Resolutione, eam 
fuisse Majestatis Vestrae sagratissimae paternam mentem et intentionem 
perspeximus, ut nimirum tam nostra quam contra eadem porrecta 
venerabilis Cleri gravamina cum inclytis statibus et ordinibus, interque 
eosdem nobiscum etiam fidelibus Majestatis Vestrae sacratissimae intentione 
paternaque cura, immensas humillime referimus gratias. Verum siquidem 
eadem venerabilis Cleri gravamina nec in publico, nec ad partem (qua 
de causa nos latet, nisi forsitan non satis sibi fida fuissent) ad iteratas — 
quoque instantias nostras nobiscum communicata non fuerint. Itaque, 
Augustissime Caesar, ad eadem pro sui exigentia in omnibus punctis 
reponere neutiquam potuimus; verumtamen, quae eorundem rationes 
nobis innotescere potuerunt, ad eadem humilimam nostram Replicam 
conscripsimus, quibus jam coram sacratissimae Caesareae Regiaeque 
Majestatis Persona, haec quoque cum debita submissione superaddimus, 
quod nimirum quidcunque pro rationibus V. Clerus adferat, illa omnia 
Sacris Regni diplomatibus cassata, ad quae tamen vel si Scripturarie 


1) Extant literae, inter Literas Procerum Europae Lib. III. pag. 57 et 74. 
*) llistoria Reformat. pag. 503. 


*) Extant in Actas Diaetalibus in Append. Hist. Dipl. pag. 225—250. 

respondere debeamus, unum Gamalielis exemplum sacris in literis 
expressum ad omnia illa evertenda sufficeret, qui Judaeis, dum Apostolos 
extirpare aut etiam morte afficere intenderent, his verbis consuluit: 
Abstinete manus vestras ab hominibus istis, quoniam si 
est ex hominibus opus istud, dissolvetur, sia Deo est, non 
potestis, inquit, dissolvere, et videte ne etiam cum Deo 
pugnare videamini. Si vero (uti quidam solent) Diplomata sacra 
nobis, ut praetendunt, Haereticis non esse servanda asserunt, 
aliud hoc quoque in casu in sacris literis contentum persuadet Gibeoni- 
tarum exemplum, qui, quamvis plusquam haeretici, quoniam Gentiles 
extiteruut, tamen propter foedus cum iisdem initum in eadem terra 
Canaan, ex qua omnes gentes delere Deus injunxerat, a populo Israelitico 
conservati sunt. 

Nec est, quod adferant, uti quidam nobis objecerunt: vi extorta 
fuisse Diplomata, cum hoc probari nunquam potest; sed si etiam 
admitti possit, videmus similem, si non majorem, in praecitato exemplo 
casum, siquidem Gibeonitae foedus illud maximo astu fraudeque ab 
Israelitis extorserunt, tamen dum contra idem foedus quadringentis post 
circiter annis per Saulem Regem fuissent lacessiti, non solum in Persona sua 
idem Rex propterea iram Divinam, verum post mortem etiam totus 
populus Israeliticus tempore jam Davidis Regis triennali propterea fame 
castigatus a Deo extitit, nec secus ira Divina complanari potuit, quam 
quod, ut sacra innuit historia, septem viri ex stirpe Saulis oriundi 
iisdem Gibeonitis, in quibus illatam sibi injuriam vindicare possent, a 
Davide assignati fuissent. 

Itaque, Augustissime Imperator, nos contra omnes Venerabilis Cleri 
rationes nosmet ipsos pientissimo Majestatis Vestrae sacratissimae zelo 
paternaeque curae submittimus per Jesu Christi vulnera, per 
salutem animae, et si quid magis est Majestatis Vestrae sacratissimae 
supplicantes, quatenus nos (hoc laetitiae tempore, quo dulcissimorum 
suorum haeredum stabile in Regno totaque consequenter Christianitate 
Caesareum. Regiumque solium, imo quoque praesenti pariter aliorum 
M. V. S. fidelium subditorum communi desiderio, promptitudine et ap- 
plausu fundatum est) spiritualis nostrae libertatis (quia nihil nobis 
dulcius est) securitate in futurum etiam destitui non patiatur. Verum 
in benignissime elargiendi Diplomatis serie specialem illam clausulam, 
qua tam M. V. S. quam Praedecessores sui gloriosissimi nobis consultum 
esse voluerunt, dignatique sunt per expressum propter tot millium 
animarum de sui securitate desperationem inseri, ac moderna etiam 
gravamina nostra authoritate sua Regia diplomatice complanare cum 
reali et extensiva ademptorum a nobis restitutione clementissime 


dignetur. 
II. 11 

Quam Majestatis Vestrae sacratissimae gratiam perpetua submissa 
fidelitatis promptitudine humillime demereri nusquam et nunquam inter- 
missuri sumus. 

Respondit Imperator ad hanc Orationem sequentibus verbis: 

Fidelium Augustanae et Helveticae confessioni addictorum statuum 
et ordinum recursum ad me veluti Regem suum factum intelligo; eorundem 
ita et cleri gravamina eo quidem fine ad universos status et ordines 
direxeram, ut ibidem de iis juxta publicae quietis exigentiam consuleretur; 
dum tamen communicata non esse intelligam, praesens scriptum diligenter 
ruminabo, considerabo et perlegam, et quod ad communem justitiam , 
publicam tranquillitatem meumque servitium, commodum et consentaneum 
fore videbitur, resolvam; iisdem de reliquo, uti et vobis omni Caesarea 
Regiaque Gratia propensus manebo?). | 

§ XIX. Promissa Regia ut effectu carerent efficiebat Leopoldus Kolo- 
nitsius, qui orphanorum Francisci Rakotzi tutor effectus, omnes omnino 
Reformatos seculares aeque ac Kcclesiasticos e Dominio Rakotziano abactos 
voluit. Literas Vicario suo scripserat in haec verba: Et cum Haeretici 
in multis excedant abusibus, conclusum est, quod Domini 
terrestres illos ejicere possint. Volo omnes exulare et ex 
his bonis ejectos, qui si nolint, inveniam aliud medium 
illos expellendi. Cumque animadvertisset Dominia illa ex Haereticis 
(illius opinione) fere constare, verereturque ne ingens exoriretur tumultus, 
mitigata priori sententia restrinxit ad solos Ecclesiarum ministros mense 
Augusto anni 4689 in hune tenorem: Quoad Praedicantes jam 
semel declaravi mentem meam, si non credunt verbis, 
experientur verbera, adhue semel monitos volo de abitu®). 
Abegit Ministros ubicunque ad manus eos habere potuerit. Arma feliciori 
in Hungaria circumlata progressu Imperatoris eaque occasione abutebantur 
plurimi e clero, qui affectibus in transversum agebantur, convertebantque — 
in oppressionem Protestantium. Civitates Montanae, liberae Regiaeque, 
praeprimis oppressionem sensere Kcclesiarum Scholarumque ministris 
privatae. Franciscus Otrokotsius ad Angliae Regem Wilhelmum 
tertium in Persona Kcclesiae Hungaricae ita refert: ,Quoties victoria insigni 
contra Tureas potiuntur, tantum abest ut ejus emissarii de pace nostra 
cogitent, quin potius Christianorum victoria ad affligendos 
Kvangelicos ac religionem magis ac magis turbandam 
abutuntur. Ille facit per suos arte consueta, ut in contributione illa 
miserabili et inermes incolas jamjam consumente mei subtilius inves- 
_tigentur, et exquisitius prae aliis mortificentur, si intole- 


; 


') Vide in Actis Comitiorum an. 1688 pag. 237 —— 
*) Histor, Reform. pag, 505. 


LIB. I. CAP. 5. § 20. — DE STATU PROTESTANTIUM IN HUNGARIA. 4163 


bilem impositionem non illico pro voto quorundam officialium praestare 
possint. Testatur hoe et in caelum clamat Deumque ad vindictam sollicitat 
horrenda illa Tortura, quam in civitate quadam inter pure Hungaricas 
amplissima ac integre Reformata ob idque adversariis Jerusalem 
Calvinistica dicta, anno 1686 magnus quidam ac notissimus officialis 
cum suis exercuit, de qua miseri cives prae metu adversariorum sub 
severa inhibitione convenerunt inter se, ne quispiam illorum inauditam 
illam torturam divulgaret ac pro merito rei enarraret”+). Civitas sine 
dubio est De brecinum, magnus officialis Antonius Karaffa, qui ingens 
nomini suo odium laniena Eperjesiensi et exactione Debrecinensi con- 
flaverat; ut non sine execratione inter plorantium pue- 
rorum terriculamenta Karaffa nominaretur®). Eperjesini, 
Barthphae, Cassoviae et multis in aliis civitatibus non solum Templa, 
Scholae Parochiaeve cum proventibus sunt occupatae, sed etiam plurimi 
e primariis civibus perduellionis accusati sententiam mortis audire coacti 
sunt: indignationem eo facto Karaffa Regis subire visus, qui nec severi- 
tatis modum nec indulgentiae temperamentum adjicere sciverit %), 

§ XX. Exhausti facultatibus, privati ministris Ecclesiae et undi- 
quaque pressi Protestantes recursum habuerunt per Ablegatos suos ad 
Regem; variisque Memorialibus opem Regiam sollicitabant et opportunam 
querelarum medicinam ex Aula anxie quaerebant. Sex menses ultra 
triennium integrum apud Aulam commorantes, Resolutionem ad Puncta 
in Memorialibus expressa obtinere non potuerunt: tandem cancellaria 
consultum duxit illos in perpetuum amandare et ulteriorem recursum 
ad Aulam praescindere, sequenti Resolutione die 2 Aprilis an. 4694 
publicata : 


Resolutio sacratissimae Caesareae Regiaeque Majestatis, Domini, 
Domini clementissimi Augustanae et Helveticae Confessioni addictis, 

in Hungaria degentibus, data die 2 Aprilis, anno 1691, 
Sacratissimae Caesareae Regiaeque Majestatis Domini, Domini nostri 
clementissimi nomine, Augustanae et Helveticae Confessionis ad Augus- 
tissimam Aulam cum gravaminibus pro eorundem complanatione Ablegatis 
Plenipotentiariis et Agentibus hisce significandum, Alte memoratam suam 
Majestatem sacratissimam gravamina Haereditarii sui Regni Hungariae, 
Augustanae et Helveticae Confessioni addictorum fidelium subditorum 
suorum, circa turbationes aliasque molestias, ipsis in Religionis exercitio 
contra Articulorum Diaetalium tum Soproniensium de anno Domini 4681, 


1) In Dedicatione ad Angliae Regem Tubae Quintae edit Amstel. an, 1690, 
*) Wagner, Historia Leopoldi M. Lib. X pag. 3 Tom. II. 
8) Wagner ll. cc. Caroli Memorabilia Tom. Il. pag. 435, 

tum Posoniensium de anno 1687 crebrius instanterque delatas, prouti 
alia etiam, quae ad religionem spectare videbantur, Puncta eorumque 
circumstantias, rite matureque pensitasse, considerasse ac benigne ita 
resolvisse, nimirum: siquidem universi praefatae Augustanae et Hel- 
veticae confessioni addicti querulantes, praecitatis Articulis inhaerentes, 
eorundem effectuationem una cum Catholicis, Articulari commissione 
mediante, genuino praetactorum articulorum sensu, fiendam adursissent: 
ejusmodi autem commissio actu etiam jamjam peracta esset, eidemque 
praesertim in Cisdanubianis ac Transdanubianis etiam partibus, distric- 
tibus, utraque pars acquievisset, nihilominus aliqua contra sensum 
ipsorum Articulorum per dictos Commissarios facta, aliqua non effectuata, 
alia denique expost per abusum quorumvis ab utraque parte propria 
authoritate introducta fuisse exponeretur. Ideo de praesenti etiam eadem 
sua Caesarea ac Regia Majestas eorundem articulorum benigna reflexione 
habita, propter bonum pacis internamque Regni tranquillitatem , in eo, ubi 
publico exercitio se prorsus destitutos eidem querulantes lamentarentur, 
ibi sua sacratissima Majestas ulterius Articulari determinationi ita 
standum esse censuit, ut videlicet in locis articulariter pro libero publico 
exercitio expresse denominatis liberum ejusmodi publicum exercitium 
iisdem querulantibus admittatur, ita tamen ne debitos limites excedere 
et ad loca articulariter omissa excurrere praesumant, secure tamen Plebs 
talium locorum templa in ejusmodi articularibus locis assignata frequen- 
tare, ministros suos accedere, publiceque exercitio suo ibidem uti possit 
ac valeat. ‘ 

In quibus locis veluti articulariter pro exercitio eorundem expressis 
Parochi Catholicorum, ex aerario communi, ad quod ipsi querulantes 
contribuunt, non interteneantur. Imo ibidem xenodochiis, sepulturis, 
campanis pro communi usu destinatis cum praescitu Parochi et aeditui 
uti fruique permittantur, neque ad amplectendam fidem Catholicam 
ubicunque per totum Regnum cogantur; attamen ferias et festivitates 
Catholicorum, quoad publicum et forum externum, observare teneantur, 
et id tanto magis opifices seu mechanici, in quorum Privilegiis id ipsum _ 
per expressum inseri assolet; ideoque si placet in reliquo gaudere 
ejusmodi Privilegiis, praescriptae quoque conditionis onus subire tanto 
minus displicere debet. 

De reliquo ministri Augustanae et Helveticae confessioni addicti ab 
omnibus actibus Parochialibus, uti est, baptizare, copulare, sepelire et 
similibus tanquam ad exercitium publicum spectantibus, in locis ubi 
articulariter iisdem concessum non est, omnino supersedeant, neque eo 
excurrant, siquidem Plebi in ejusmodi locis degenti liberum esset eosdem 
ministros et templa in locis articularibus habita accedere, seseque ibidem 
baptizari, copulari, sepeliri curare et alias devotiones facere, proventibus: 


LIB. Il. CAP. 5. § 20, — DE STATU PROTESTANTIUM IN HUNGARIA. 165 


tamen stolaribus Parocho loci catholico praevie depositis. Quibus decimas 
etiam in toto Regno Hungariae a sanctissimis Regibus Deo et Ecclesiae 
catholicae Ministris duntaxat ordinatas praestare sunt obligati, praeter 
decimas, si quas forsitan ipsi aut suae Religionis praedecessores a terris 
et vineis suis propriis nobilitaribus et decimis Regalibus, minus antea 
subjectis, sponte et libera voluntate pro intertentione suorum olim minis- 
trorum deputassent. 

Quod vero ad generalia Puncta, quae universi Augustanae et Hel- 
veticae confessionis sequaces diversimode interpretari videntur, et cum 
facultate in arcibus, castellis, curiisque nobilitaribus, capellas et oratoria 
erigendi, in quovis tali loco Praedicantes intertenendi authoritatem se 
habere. Praeterea vigore articularis clausulae (salvo jure Dominorum 
terrestrium) de subjectione solummodo Jobbagyionali jureque servi- 
tutis corporalis intelligi, non vero ad conscientias trahi debere putarent. 

Ea taliter intelligenda esse, alte fata sua Majestas sacratissima decla- 
ravit, et quidem quoad primum: Facultatem erigendi capellas et oratoria 
pro privatis duntaxat inibi habendis precibus et sepulturis concessam, 
et in illis cum familia sua, prout et in locis articulariter omissis, cuivis 
in domo sua orare, postillas legere, nullatenus tamen alios vicinos vel 
proprios subditos, tanto minus Praedicantes eo tanquam ad_ privatum 
duntaxat suae Domus aut Residentiae orationis locum, admittere integrum 
esse aut licere. 

Non secus quoad secundum et quidem praedictae clausulae (salvo 
jure Dominorum terrestrium) non obstante praemissa ipsorum 
querulantium ratione, veluti in Articulis expressae, omnino standum 
esse, et consequenter ipsos querulantes eidem se submittere debere. Si 
quidem omnis clausula Regalis in eo sumenda censeretur sensu, quo 
debitum suum sortiri quiret effectum, in sensu autem eorundem Queru- 
lantium effectu  prorsus destitueretur. Nam jus Dominii terrestris in 
subditos quoad servitutem corporalem aliaque quaecunque temporanea, 
qualitercunque mutato Religionis statu, absque hoc salvum et immutabile 
semper manet, praesertim cum hoc ipso Clausulae ipsius sensu ipsi quoque 
Augustanae et Helveticae confessionis sequaces, olim pluralitate et potentia 
Dominorum terrestrium praepollentes, in ejusmodi effectum antea usi 
fuissent, adeoque quod semel iisdem placuit ac pro justo et aequo 
positiva lege agnitum recognitumque fuisset, id modo displicere aut 
Catholicis iniquum reputari minime possit. 

Ad quorum nimirum debito modo fiendam executionem, rectificati- 
onem et accomodationem, quamprimum certos deputandos fore commis- 
sarios, coram quibus particularia quaecunque alia gravamina iidem 
querulantes in facie loci et Parte altera praesente producere poterunt. 
Juxta rei aequitatem resolutionemque hance ipsis intimatam postulatorum 

suorum effectum praestolaturi, quibus de caetero Eadem sacratissima 
Majestas Caesarea et Regia Gratia sua propensa semper permanet. 
Per sacratissimam Caesaream et Regiam Majestatem Viennae 
die 2 Mensis Aprilis Anno 1691). 

§ XXI. Hac Resolutione gravamina Evangelicorum non tollebantur, 
sed Diplomata et Articuli de libertate religionis evertebantur, Ministri 
Reformatae et Augustanae Religioni addicti ab actibus ministerialibus nisi 
in locis articularibus arcebantur, copulare, baptizare, sacram synaxin 
administrare, sepelire prohibebantur. Dominis terrestribus lata aperiebatur 
porta jus servitutis extendendi etiam ad conscientias suorum colonorum : 
de templis Evangelicorum per Catholicos ademptis altum hie silentium ; 
verbo, nulla morbis Evangelicorum adhibita medicina. Imo vero latus est 
apertus in Protestantes saeviendi campus illis, qui transverso in istos erant 
animo, et certe nihil intermissum est, quo illis aegre facerent. Exempla 
videri possunt in Historia Diplomatica. Publicata est ex Aulica cancellaria 
multo quam antea severior Resolutio anno 1704 sequentis tenoris: 

1. Exercitium Augustanae et Helveticae confessionis supradicta ratione 
concessum est, tantum in iis partibus Hungariae, quae in anno 4684 in 
actuali suae Majestatis sacratissimae potestate erant; unde in partibus in 
hoc bello recuperatis nullum jus est alterius a Romano Catholica fide 
exercitii. Ideo sua Majestas Jus Patronatus omnium Kcclesiarum in neo- 
acquisitis sibi reservavit in eo casu, quo illud ad Catholicos devolvi deberet. 

2. Cum exercitium Augustanae et Helveticae Confessionis compluribus 
in locis articulariter nominatis concessum est solum ob eam causam, 
quod confinia fuerint, clarum proinde est, ibi publicum Acatholicum 
exercitium tolerari non debere, ubi confinia esse desierunt. é 

3. Quando in quibusdam locis, articulariter nominatis, concessum est 
exercitium Augustanae et Helveticae Confessionis, non ideo censeri debet 
esse concessum, ut ullus a Catholicis Apostatam agat et ad Acatholicorum 
confessionem transeat, maxime talis qui ab Augustana vel Helvetica 
confessione per fidei Catholicae professionem aliquando recesserat. Contra 
tales enim qui a fide Catholica deficerent, tanquam contra jurisjurandi 
violati reos, jure in Patriae legibus praescripto, procedi poterit. *) 

§ XXII. Literae Radonai. — Alia, quae hic pleno convehi possent 
plaustro praetergressus, quasdam epistolas Episcopi Quinqueecclesiensis, 
zeli, doctrinae et moderationis ejus erga proximos testes daturus. Ita ergo 
ille ad Reformatos in Districtu Siklosiensi existentes scripserat. 

Deus benedicat et convertat vos omnes Calvinistas in Districtu Siklos. 
degentes! 


') Historia Diplomat. pag 135. =m 
*) Idem pag, 138. 


LIB. Il, CAP, 5, § 22..— DE STATU PROTESTANTIUM IN HUNGARIA, 167 


Ut jam antea crebro vos verbis et literis admonui: neminem 
haereticum, praedonem, Judaeum, Calvinistam, Tracem 
schismaticum, scortum et scortatorem, aut sceleratum 
ullum, et in Deum calumniantem in Episcopatu servaturum 
et perpessurum, eo magis si quem invenero Praedicantem, 
profecto docebo et interrogabo, ex cujus nutu et voluntate in 
Episcopatum meum venerit animas ad tartara dejicere, filii Dei sanguine 
pretioso redemptas; idcirco scribo de novo et demando, qui velit manere 
sub Episcopatu meo fidem Romano Catholicam (sine qua impossibile 
salvari) amplectatur, et de omnibus suis peccatis poeniteat; omnes 
unanimi voce Deum laudaturi et adoraturi; qui autem ad haec animam 
non induxerit, eo ubi haeresis tolerabitur, abscedat, reperiam ad parata 
obedientes, Deum timentes et verae fidei homines, quos subsidere faciam 
in locum ipsorum, qui in vera fide nolunt Deo servire, Praedicantes 
autem resipiscere nolentes Episcopatu meo eo facto exce- 
dant, si velint, ne cum ipsis more Praedicantis Nadasdiensis 
et Mohatsiensis agatur, 

Actum Otsard die 2 Martii Anno 1692. 

Vestrae conversionis cupidus 
Matthias Radonai Episcopus Quin- 
queecclesiensis et supremus Comes. 
A lia. 

Deus benedicat nobis omnibus! 

Felix, quem faciunt aliena pericula cautum. Accidit Veres-Martiensibus 
et aliis cis Dravam haereticis Calvinistis, propter tumultum et seditionem 
nuper excitatam; modo instruunt ipsos Szigetvarini, quomodo debeant 
exsurgere in Episcopatum et Emissarios Caesaris. Certe et ego docebo 
ipsos, qui mihi obtemperare noluerint et qui in me tumultum excita- 
verunt. Persuadete vobismet ipsis, si quotidie viginti 
quinque cubulorum auri mihi effunderetis, non tamen vos 
sub Episcopatu meo tolerarem. Nam dico bovem, asinum 
et omnia reptilia et aquatilia animalia, etiam Diabolum 
infernalem humiliatum, citius salutem aeternam adep- 
turum, quam unum Calvinistam, qui novit quam periculosa 
sit calvinistica Haeresis. Eum autem, qui verus Romano christianus 
nolit fieri, Episcopatu meo demando emigraturum, nullumque aut prae- 
donem aut Calvinistam aut Schismaticum Thracem perpessurus sum. 
Datum Quinqueecelesiis die XVII Martii Anno 1690, 

Bonus Dominus Vester terrestris 
Matthias Radonai Episcopus Quin- 
queecclesiensis et supremus Comes. 

Bovem asinumque oportet esse talem EKpiscopum, qui animam 

christianam pretioso Christi sanguine redemptam bubus, asinis et infernali 
Diabolo aequiparat. Quale carmen, talis poeta. 
Alia. 

Deus vos convertat ad veram Romanam fidem, Veresmartiensis, 
Darociensis et alii circumcirca Praedicatores Calviniani! 

Statim ablegate fideles vobis homines, Vespreminum, Papam, Jaurinum, 
Comarinum, et si placeat ad superiorem partem Cassoviam versus, videbitis 
aut poteritis audire et scire, ut adultus senior vester Losontzi cum multis 
Praedicantibus et Auditoribus veram Romanam fidem amplexus est, et 
quicunque sive Praedicans seu alius homo Calvinianus in tota Hungaria 
verus Christianus non erit, omnia ab ipso accipientur et uno baculo 
emittetur ex Hungaria, quoniam vicissim ad Turcas confugistis, una 
cum multis auditoribus. Ego jam tertia vice scribo et appello vos Quin- 
queeclesias in conspectum meum, si voce pulcra non venietis, certe 
ligatos vos adducam aut adduci curabo, si vero Germani iverint pro vobis 
auditoribus damna efficient, ego statim bonos sacerdotes illuc mittam. 
Ego in propria persona fui apud Praedicantem Harsanyiensem, Totsfal- 
vensis locutus est mecum, si pulchra voce estis venturi ad me, qui in 
Episcopatu meo estis, non sum vos impediturus, imo qui ad veram fidem 
conversus fuerit, ad mortem usque habebit provisionem vel talem condi- 
tionem, ut pulchre se una cum uxore et pueris sustentare possit, qui 
vero converti non vult est via sursum et deorsum, poterit ire quo voluerit, 
verum in Hungaria non habebit mansionem, neque Turca patietur, nam 
qui in uno Regno falsam ‘habet religionem, falsam etiam habet in altero. 
Resolutionem exspecto a vobis citissime. Datum Quinqueecclesiis die VI 
May anno 1700. 

Bonus Vester Dominus 
Matthias Radonai Episcopus Quinqueecclesiarum. 

§ XXIII. Ex ungue leonem, ex istis epistolis Episcopum Quinque- 
ecclesiensem quis qualisve fuerit cognosce. Non est cur similibus ejus 
literis chartas compleamus, circulares solummodo adhuc conspectui 
offerendae ad Plebanos Catholicos tenoris sequentis: 

Admodum Reverendi in Christo Patres P. et Fratres F. Nobis 

addictissimi ! 

Salutem plurimam et fraternam servitiorum meqrum commendationem. 
Peramanter rogamus praetitulatos Dominos Fratres, indefesse discreto zelo 
laborare non intermittant, ut Deo, Caesari, sacrae Romanae catholicae 
Keclesiae, dulci Patriae et saluti animarum, Rebelles, Calvinistae, 
Pseudo-Praedicantes ex Simontornya, caeteris vicinisque 
‘locis immediate extirpentur, etsi quispiam officialium 
Romano Catholicorum hoc in passu paternitates vestras 
praepediverit et rebelles Praedicantes protexerit, 

immediate excommunicent et nullo modo ad Templum 
catholicorum neque ad sacramenta percipienda ingredi 
permittant. Pseudocalvinisticus Episcopus Veszprimiensis 
per celsissimum Principem, Archiepiscopum Colocensem, 
captus est et incarceratus, capientur et reliqui per 
universam dioecesin et immediate Paternitates Vestrae 
inhibeant, ne calvinista Praedicans Simontornyensis 
in futurum ullo modo suos haereticos auditores audeat 
copulare, baptizare, sepelire, neque perfida sua doctrina 
ad aeternam damnationem praecipitare. Sed si converti 
noluerit, abeat quo placeat, et si non abiverit, ferro 
cingetur et in captivitatem ducetur. Sacri Romani Imperii 
Princeps\ Palatinus absolute nullum haereticum nec schismaticum in 
bonis suis Pintzhellyensibus, Ozora, Tamasi, Dombovaniensibus et 
reliquis permissurus est habitare vel incolam agere. Sed qui bono 
modo non fuerint conversi, bona eorum omnia mobilia 
etimmobilia officiales Palatinatus sunt confiscaturi, 
et similes refractarios, rebelles haereticos et Schis- 
maticos ex bonis serenissimi Domini Principis Palatini 
extirpaturi. Idem etiam facturus est Dominus Magnificus Baro 
Adamus Vitzai, et reliqui boni catholici Domini terrestres, et qui non 
fecerit, ipso facto excommunicabitur et tanquam Protector Haereticorum 
Rebellium et Schismaticorum bonis suis privabitur. Viennae die VIII 
Julii Anno 1702. 
Servus addictissimus et in Christo Frater 
Matthias Radonai. 

Via haereticos convertendi compendiaria et expeditissima, ignorata 
Apostolis Christi et doctissimis primitivae Ecclesiae Patribus, tribus articulis 
totum complectens negotium. Primo enim jubendi simpliciter sunt, qui 
catholici non sunt, ut accedant ad Ecclesiam Romano-Catholicam , addita 
promissione proselytos obtenturos esse pensiones annuas pro se, uxoribus 
et liberis suis largissimas, quoad vixerint. Secundo: si Praedicantes et 
ipsorum auditores catholicam Religionem amplexi non fuerint, protinus 
utrisque exilium indicendum est. Tertio: si non obtemperaverint, capiendi 
et bonis omnibus privati extra Regni Hungariae limites ejiciendi sunt. 
Quae methodus convertendi Haereticos sequenda si sit, milites ferociores , 
lictores et tortores aptius eam promovebunt, quam mitissimi ingenii 
Theologi, nec e re videbitur, ut clerus tanto numero lautis istis beneficiis 
interteneatur cataphractis adversus Haereticos rem peragentibus? 

§ XXIV. Hac via Palatinus Paulus Eszterhazius plurimas evastavit 
Keclesias; qui etsi primum manus abstineret a Protestantibus, inductus 
tandem tamen est ad eos affligendos. Ea enim conditione dispensationem 


170 LIB. IL. CAP. 5. § 24. — DE STATU PROTESTANTIUM IN HUNGARIA. 


a summo obtinuerat Pontifice in ducenda Fratris sui consanguinei filia, 
ut haereticos (quos vocant) e Regno Apostolico eliminaret. Qui quod 
promisit praestitit, nam in terris suis praetenso jure Dominalis terrestris 
Protestantibus Templa eripit, Ministros fugat, incolas integrorum pagorum 
ad suam religionem cogit, qui religionem ejurare nollent, retentis ipsorum 
domibus et facultatibus in exilium abigit, alios in carceres conjicit et 
varlis tormentis excruciat, extra Dominia quoque sua autoritate Palatinali 
idem tentat, subofficialibus persecutionem eorum injungendo 3), 


Ad Vicecomitem Veszpremiensem sequentes exaravit literas: 

Generose Domine et Nobis observande! 

Salutem et nostram benevolentiam. 

Cum per suam Majestatem Dominum, Dominum nostrum clemen- 
tissimum, Praesidia jam sublata sint, consequenter etiam Papense Praesi- 
dium sublatum est. In hoc autem Praesidio tantisper concessit sua 
Majestas exercitium Religionis Haereticorum, donec Praesidium staret: 
hoc autem jam sublato, exercitium quoque eorum tolli debeat. Quam 
ob rem voluimus Dominationi Vestrae Authoritate nostra Palatinali serio 
mandare, quatenus correspondendo cum Domino Archiepiscopo Uralockensi, 
virtute praescriptae rationis, Calvinistas Praedicantes amoveat, ita quidem 
ut nulla eorum permansio et exercitium Papae amplius fieri possit. 
Scripsimus hoc in passu Domino Antonio Eszterhazi fratrueli nostro, ut 
mandet suis officialibus, quatenus hance nostram intentionem secundent. 
Ipsi autem Radonai noluimus scribere, quia et ipse (dignus 
pro tanto zelo eo titulo) haereticus est. Interim tamen Dominatio 
Vestra has nostras literas Dominationi suae poterit ostendere, quod 
secundum hoc debet fieri. Sua Dominatio quoque his se accomodare non 
intermittat, in hoc autem Vestra Dominatio secus non faciat, dantes 
eatenus Dominationi Vestrae quasi Vicecomiti plenariam potentiam. 


Desiderantes in reliquo, Deus conservet Dominationem Vestram in bona 


salute. Datum Kis- Martonii die XVI Junii Anno 1702), 
Generosae Dominationis Vestrae 
Benevolus 
Paulus Eszterhasi Palatinus 

Dedit quoque eodem anno literas Patentes Andreae Matusok Episcopo 
Scopiensi, quibus ipsi plenam contulit authoritatem, qua cogere posset 
quosvis Lutheranos et Reformatos ad amplectendam fidem Romano Catho- 
licam in inferiori Hungaria. Non erat melior sors Ecclesiarum in superiori 
Hungaria; in Liberis enim et Regiis Civitatibus ac Montanis Templa ubique 
~adempta, Ministri Ecclesiarum et Scholarum varie excruciati et abacti. 


1) Historia Diplom. pag. 147. Historia Reform. 748. _ 
2) Vide has Literas in Literis Procerum Europae Lib. II. pag, 802. 

§ XXV. Coacti Protestantes rursum ad Aulam refugere anno 1701, 
pro quibus tunc intercedebant etiam per suos Ablegatos Wilhelmus 
Tertius Angliae Rex, Generales Belgii ordines et alii Principes Protestantes, 
Resolutionem benignam acceperunt istam: Non vult sua Majestas 
ut quicquam fiat adversus Regni leges et Articulos 
in Diaetis confirmatos, imo indigne fert, si Evangelici 
cogantur ad ea, quae contrarienturjuramento Regis 
praestito regnicolis. At istas Resolutiones parvi pendebat Kolo- 
nitsius iisque subinde contrarias evulgabat eodem anno, v. g.: Ut canonici 
visitent Ecclesias Evangelicorum, quibus de omnibus Ecclesiae proventibus 
et etiam actibus Ministerialibus rationem reddere teneantur. In civitatibus 
camerae subjectis si quis Minister per mortem decedat, alium absque 
nutu camerae surrogare licitum non sit &c. Kolonitsius factus 
Archiepiscopus Strigoniensis ad Praelatos Hungariae dedit circulares typis 
exscriptos, ubi inter alia legebantur: Pro cura, quam in Ecclesia 
Dei per Hungariam emolumenta spiritualia aeque ac 
temporalia, ex Legationis Natae Primatialis et respec- 
tive Metropolitani muneris obligatione, dies noctes- 
que impendere non cesso, tria nunc potissimum occur- 
runt, quae Dominationis vestrae zelo et industriae, 
@uanto celerius: fieri péterit, in opusidediucenda 
commendare debui. 

Primum quidem est, ut cum pace jam firmata, rel 
pariter Catholicae in Regno hoc Apostolico promovendae, 
facilior se offerat occasio, Dominatio Vestrainito cum 
viris probis gravibusque consilio ea mihisuggerat, 
per quae (salvis tamen adhuc hac vice Regni Articulis) Haeresis 
per Hungariam et in specie per Jurisdictionem aut 
Dominium Dominationis Vestrae curae commissum 
imminui possit, uti et media opportuna quomodo 
Catholia fides promoveri ac in pristinum florem sensim 
revocari possit &c.1) Ecce quantam sibi in Regni leges attribuit 
potestatem; qua tollere vel loco suo relinquere possit. Circularibus istis 
classicum cecinit et in Protestantes armavit sibi subjectos, qui in eos 
saevire non intermittebant. 

§ XXVI. Memoriale Ablegatorum Regum et Princip. Protestantium. — 
Instrumentum Pacis Westf. pertinet etiam ad Hungaros. — Commoti 
Reformati Potentatores miserabili Hungarorum Protestantium oppres- 
sione, sequenti statum causamque eorum repraesentarunt Memoriali 
Imperatori: 


') Histor. Dipl. pag. 139. 

Serenissime, Potentissime, atque Invictissime Caesar, Imperator 
semper Auguste! 

Quantopere depressus ille afflictissimusque rerum status, in quo tum 
in Imperio Romano Germanico tum in haereditariis sacrae caesareae 
Majestatis Vestrae terris constituti deprehenduntur, qui Evangelicae sese 
confessioni addictos profitentur, jam etiam pridem sensus ipsos animosque 
Potentissimorum Europae Regum nec non foederati Belgii ordinum, qui 
eadem sacra sequuntur, perstrinxerit; pariter atque tot certissimorum 
casuum eventu contristavit; vel inde manifestum est, quod iidem pietate 
et miseratione ducti a longo jam tempore, mitiora quaeque consilia 
sollicite circumspexerint, quibus et radix tam male serpentis mali, quod 
hine nasciturum videbatur, tolli, et infaustae offensionis lapis, ad quem 
mutua illa prorsusque necessaria voluntatum et studiorum consensio 
toties ab utrisque Religionis partibus allisa est, eo se moveri denique 
posset, quominus desint aeterni Imperii et Archiducalis Domus Austriae 
hostes; ex tricis illis dissidiisque, quae istinc progenerata subinde fuerant, 
asperrimis perpetuisque sua sibi commoda ulterius comparare, nondum 
id consequi valerent, ut quod unice dederunt hactenus operam, postremo 
non iis duntaxat, qui maxime fuere afflicti quam et caeteris, quiafflixere , 
jam suis, quod dicitur, jumentis perniciem adducerent certissimumque 
exitium determinarent. 

Equidem consultum hucusque visum haud fuit Caesaream Majestatem 
Vestram uno velut Regum communique Dominorum Statuum, quos cum 
submissa honoris praefatiose nominavimus, nostrorum ore animoque ea de 
causa compellare, dum spe subinde ampliore subnixi nullatenus utique 
dubitaverimus, quin Caesarea Majestas Vestra pro Divina, qua inter 
mortales excellit clementia, propitias tandem aures praebitura sit tot 
votis atque desideriis, precibus ac obtestationibus flagrantissimis, conso- 
ciatis intercessionum studiis, nec minori juxta pietate et reverentia, quibus 
convenit, factis, expositio* crebroque repetitis, atque ideo magis quoque 
futurum existimavimus, quo luculentius deinceps, non tantum universo 
humano generi, sed imprimis compendio orbis, Imperio Romano Germanico 
haereditariisque Caesareae Majestatis Vestrae Regnis et Provinciis, hoc 
etiam tam illustri experimento planum fieret atque testatum, nullum 
unquam Principem excelso Imperio praeditum extitisse, qui vel majori 
ad justitiam et clementiam amore vel aliis quibuscunque virtutibus 
summis et maximis, quales a supremo harum conditore in Rectores 
terrarum conferri solent, exsplenduisse, parique cultu et gratia easdem 
exercuisse visus sit, atque consignatae hae in animis hominum notiones, 
ejus etiam fiduciae fructum, quam nemo non spe votoque praeceperat, 


* 


expositis (ed.) 


LIB. Ill. CAP. 5. § 26. — DE STATU PROTESTANTIUM IN HUNGARIA. 173 


pleno sine dubio iis quorum intererat usu indulsissent: nisi sinistriore 
tune facto et eorum numero, qui alioquin Principum aures oculique et 
oracula dici consueverunt, et cum quorum ministerio, ubique locorum prae- 
sente, illi etiam summi et omnia gubernantis Numinis immensitatem et 
omnipraesentiam in terris referre creduntur, aliunde intervenissent, ac 
caeco quodam impetu zelove abrepti, luci veritatis fulgentissimae velum 
tenebrosum obduxissent, eoque obfuscare eandem deteriorem in modum 
sategissent. 

Quapropter, Augustissime Caesar ac Domine, nobis omnibus et 
singulis, qui Regum Europae Evangelicam religionem profitentium et 
Foederati Belgii Ablegati hic sumus, eo munere fungimur, id negotii 
datum, gravissimis verbis injunctum est, ut excelso Throno caesareae 
Majestatis vestrae obtutu venerabundo admoti, ea qua par est subjectione 
devotissima, eorum nomine exponeremus, quod, quemadmodum comme- 
moratae suae Majestates Regiae partim vades et compaciscentes Pacis 
fuerint Vestphalicae, ita easdem pariter ac Praepotentes Belgii status 
Generales firmissima spe et fiducia teneri, fore ut omnino caesarea Vestra 
Majestas laudatum illud Instrumentum Pacis, velut palladium quoddam, 
quo convulso simul Patriae salus convellatur, necesse est respiciat, nec 
ullo istud modo actuumque contravenientium injuria lacessi multoque 
minus infringi vel labefactari sinat. 

Quin potius apparet juxta praesumptam hanc ipsam de caesarea 
Majestate Vestra aequissimae mentis optimam voluntatem, quam Deus 
velit esse perpetuam, validissimum videri fundamentum, cui sincera illa 
et integerrima fide culta amicitia foederaque bono publico promovendo, 
cum ipsa subinde inita sint, undiquaque superstructa. Quid? quod et 
clementissimi Reges et Domini nostri se plane habeant persuasos, id 
convenire inter caesaream Majestatem Vestram et ipsos, conspirantibus 
pridem sententiis, solam nimirum illam Pacis pactionem Westphalicam 
esse, quae pro basi caeterarum Pacificationum subsecutarum omnium 
haberi retinerique debeat, atque sic digne et ex merito suo aestimari 
sane in Neomagensi pro tali, et quod magis pro Regula ipsa cujus- 
cunque pacificationis et stabilimenti tranquilitatis publicae clarissimis 
agnoscitur verbis. 

Quare dolendum vehementer est, tantam ab ea discessionem per 
infestam clausulam, quae Articulo quarto Pacis Risvicensis subnexa est 
et de religionis negotio agit,factam esse, ut, quemadmodum ista tunc caesa- 
reae Majestatis Vestrae, inauspicata et inopportuna novitate sua faecunda 
litium materia visa, et cujus intuitu tot bona alia deformata aliquando 
apparitura sint, sic iidem defugere ejusdem authoritatem, ac contractae 
inde culpae invidiaeque dedecus a se amoliri atque declinare maluerint, 
quam quod ex consensu ominabantur eventurum, hujus praesentis ac 

futurae aetatis opprobriis sese onerare. Etenim neque Galli eam, quod 
nemo non novit, alio fine condiderunt, atque velut quoddam Eridos 
pomum in medium projecerunt, nisi ut hoc pacto prorsus subdolo, 
discordi cum membris capite colliso, compages utrinque soluta pessumiret 
et post multa denique ingruentia rerum discrimina penitus subversa 
concideret. Sicut autem facilius est apta dissolvere, quam dissipata 
connectere, ita ex plurimorum voto deliberatum ab eo tempore jam fuit, 
quo potissimum modo imminenti huic periculo, a dissonis sermone et 
corde gentibus oblato excitatoque et ex quo velut a radice sua infinita 
pululatura mala forent, mature posset occurri resistique. 

Sed in ipso multiplicis consultationis aestu praevaluit ultima ratio 
servandae clausulae, eo obtento argumento, futurum alias esse ut sicuti 
etiam vel maxime ista (considerata nempe morali sui impossibilitate, ne 
dicamus turpitudine , qua inquinata est) expugnatur Gallus, qui praetextum 
subinde fingendorum ac inveniendorum mirus ac famosissimus architectus 
sit, arrepta inde occasione nova, Imperio negotia luculentius facessere 
et publicam turbare rem pergat. 

Enimvero postquam belli flamma undique jam succensa exarsit, 
metus utique ille evanescit, et Gallia, quae praecipua ejus causa extitit , 
jure, quod Pace Risvicensi acquisitum deputat, excidit simulque eobse 
frustrata ipsa est. Ut teneamus novissimam Pacis pactionem, nequaquam 
Monasteriensi, et quo illa a semiseculo inde pro lege Imperii fundamentali, 
quam appellant, habita est, derogare posse aut praejudicare. Constat 
praeterea et undiquaque in recenti hominum memoria omnium versatur , 
quotquot civilium notitia ‘actorum sunt imbuti, quo violento impulsu et 
suasionum studio illa saepius dicta clausula, quasi quaedam Herculi 
clava sit, extorta sit, et tametsi jure Gentium orto in Pactis publicis 
metu consensum non semper excludat, quia nunquam Pax aliqua censetur 
facta, in qua non vel ex una vel ex altera parte belligerantium vel ex 
utraque etiam simul metus adfuerit, urseritque, tamen illum non de metu 
injusto, qui consensum promisso dedit et quem Jus Gentium improbat, 
intelligi debet, qualis est, qui turpitudinem involvit et pactum honestati 
haud consentaneum producit. Atqui vero nihil minus licitum fasque est, 
quam spondere ac conventione certa eaque turpi addicere illud, quod 
sacrosancta et in se prorsus indissolubilia vincula, quibuscum et Patriae 
communis et capitis ejus atque membrorum structura in universum 
pulcherrime in invicem colligata cernitur, dissecare et perrumpere potis 
sit. Jus Gentium ad talem metum suam vim non porrigit, sed verius 
rem constitutam intra jus naturale continet. 

Quod si ergo Galliae Rex funesta illa clausula jus nullum capere 
quaesitum potest, id minus certe Status Imperii poterunt Catholici, 
quorum tantum interest quantum Evangelicorum, ut Pax Monasteriensis, 

qua utrique religioni de sua cavetur securitate liberoque exercitii usu, 
eousque integra conservetur et illibata, quousque Imperium Romano 
Germanicum, ex decreto Dei, hactenus abscondito nec sensibus obvio, 
duraturum in orbe est. 

Quapropter, quod submississima et devotissimi cultus veneratione 
facere par est, uno jam animo (posteaquam singulatim id efficere nobis 
non licuit) ac eodem concordique verborum tenore, majorem in modum 
a caesarea Majestate vestra petimus, rogamus ac contendimus, dignetur 
denique ipsa apud Status Catholicos Augustam suam interponere aucto- 
ritatem atque efficacissimo identidem studio pertendere, ut praedicti 
Status rem tanti momenti imisque repositum sensibus, pari i. e. severa 
aestimatione expendant, sicque eadem ratione operave vaferrimae illae 
artes, quibus tot simultatum ac diffidentiae semina hinc inde sint inspersa, 
ornatu suo adscitio nudatae prostituantur detestabilique odio exterminentur. 
Quod si vero praeter spem ac expectationem omnem impetrari nequeat, 
ut Status Catholici et Evangelicii tali animorum consensione et voluntatum 
conspiratione coalescant, qua nempe et communibus consiliis et unitis 
virium facultatibus nixi suffultique impendentibus nunc ac minitantibus 
periculis sufficere, iisque singulis laetabundo ac forti spiritu obviam ire 
possint. Reliquum est idque necessarium quoque, ut Caesarea Majestas 
Vestra ad tranquillandos EKvangelicorum animos motusque et sententiis 
clementissimis quantocyus declaret, neque se posthac unquam, neque 
posteros etiam suos in Imperio successores, vel in aeternum promissuros 
esse, ut in ejusmodi tractatibus Pacis, qui futuri sunt deinceps aut 
sequuntur, quicquam inseratur addaturve, quod cum Monasteriensibus 
pugnaturum aut contrariam in partem constitutum videatur; neque adeo 
Caesaream Majestatem Vestram vel interim vel deinde comprobaturam 
aut admissuram, quodcunque quod iis sit adversum, actum et trans- 
actum vel stipulatum et contractum quocunque modo visum aut dictumque 
fuerit, aut videri etiamnum dicique possit debeatque, atque ideo Eandem 
eodem nomine ac titulo pro nullo nihiloque omnia illa declarare ac 
pronunciare, quaecunque hujus generis sint ac ejusdem vel naturae vel 
qualitatis censeantur et tam constanti quidem id ac tenaci proposito, 
ut quae Pace Vestphalica conclusa et statui anni 1624 conformia sunt, 
Caesarea Majestas Vestra incorrupte observata velit; nec porro quod 
praecipuum est unquam patiatur concedatve horum in praejudicium 
clausulam istam Articulo IVto Pacis Risvicensis adjectam obverti, vel 
quicquam ejus obligari posse aut debere; quin imo quae hucusque 
contra statum’ anni 1624 in rebus ad religionem pertinentibus innovata 
fuerant, potius jam rescindantur, quod dum fiat peculiari interim consti- 
tutione, cum Caesareae Majestatis consensu inter Status Imperii promul- 
gata, cavendum, idque sub poena fractae pacis publicae, nec quicquam 

posthac in rebus et religione immutetur, donec deletis hactenus grava- 
minibus, eo modo atque ratione, quae sigillatim Instrumento Pacis est 
definita, medela sit juste et ex ordine undique pariter facta, atque 
ejusmodi declarationem, literis consignatam a Caesarea Majestate Vestra , 
anxio desiderio et humillima mente expectamus; quam deinceps identidem 
Reges etiam nostri ac Domini clementissimi, tum in Comitiis Ratisbonen- 
sibus quantum ad corpus Evangelicum attinet, cum in reliquis Principum 
Protestantium, quos vocant, Germaniae Aulis tam rite exponi et deprae- 
dicari curabunt, ut Caesarea Majestas Vestra amplissimum ejusdem usum 
fructumque uberrimos etiam atque etiam reipsa sentire et cum voluptate 
regustare queat, Catholicorum declarationem ejusdem vel similis forte 
contextus ac tenoris postmodum eo facilius expectare licebit, et commit- 
timus nos interea curae Caesareae Majestatis Vestrae, qua fas est 
devotione sanctissima, gravamina Ratisbona eidem nuper jam submissa, 
quae sicut typis publice exscripta et ea veritate cum circumstantiis suis 
probe sunt exposita, iterum eadem pro ratione, qua intaminatum Dei 
cultum prosequimur, religiose nunc obtestamur, velit Caesarea Majestas 
Vestra sententiam super istis suam, uti saepius et ante biennium fere in 
solenni tractatu Prussiae Regi illud promisit, clementissime nobis impertiri 
et gratiam tanto Caesare dignam iisdem commodare. 

De tantum non oppressa religione nostra in Silesiae Ducatibus, quae 
civium ibi ac municipum et subditorum caesareae Majestatis Vestrae, 
omni fide, candore et obsequiis, querimoniae et plenae lamentorum voces 
sint, ut ex apposito sub litera A patescit. In quo post exposita gravamina , 
a nobis hinc et inde ac de die ad diem congesta, desideria eorundem 
ardentissima et supplicia maxima, longa serie exhibentur. 

Nihil autem in iis reperitur, quod Paci Pragensi, Paragrapho 
Silesiae autem Principes, nec non sequentibus Paragraphis 
Instrumento Pacis Westphalicae, in quo singulariter religioni prospectum 
est, quin imo et ipsis declarationibus caesareis, quae iteratis post modum 
vicibus prodierunt, non in universum conforme sit et adaequatum. Verum 
enimvero id jam unice tantum et omni ceu apparet contentione agitur, 
ut commemoratae scil. leges non secundum mentem accipientium, sed 
solummodo secundum mentem proferentium explicentur: vix advertentibus 
qui sic statuunt, hoc ipso propriae securitatis munimenta convelli et 
ansam ab eo praeberi, ut pax quae olim tanto iis impendio constitit 
perimatur et undique obfuscetur &c &c. 

Quod superest non possumus quoque non Statum Evangelicum 
in Regno Hungariae hic attingere. Principio quidem leviculam 
_exceptionem suo loco repositam volumus. Qua nempe asseritur Instru- 
mentum Pacis Westfalicae ad res sacra Regni Hungariae respicientes 
exporrigi posse, allato hinc argumento, quod in Instr. P. W. de -illis 

Regnis et. Provinciis suae sacrae caesareae Majestatis et Domus Austriacae 
solummodo sermo sit, in quibus eidem ita dictum Jus reformandi non 
minus quam aliis Regibus et Principibus competebat. Quo jure autem 
in Regno Hungariae eo tempore Ferdinandus III felicis mem. haud voluerit 
uti: ita prohibente Pace anno 1647 cum Rakotzio erecta, quae Pacem 
Osnabrugensem unico tantum anno antecessit omnemque religionis liber- 
tatem, Templis restitutis omnique Reformatione seclusa, per Diplomata 
publicam fecit). Quae ergo tum, ut Textus Instrument. Pacis Westfalicae 
ait, de majori religionis libertate ejusque exercitio in reliquis suae 
Majestatis et Domus Austriacae Regnis ac Provinciis agitata fuerunt, 
nullo modo ad Regnum Hungariae applicari posse, ubi tune temporis 
major religionis libertas nec peti nec sperari potuit, summa tunc ibidem 
libertate existente et vigente. 

Sed quod hujusmodi conscientiarum libertas hac maxime tempestate 
ibi non amplius extet emineatque, documento sunt subnata inde gravamina 
plurima, quorum ex praecipuis liberae civitatis Gunciensis judicantur; de 
cujus querelis haud ita pridem caesareae Majestati. Vestrae libellum 
supplicem cum summa animi reverentia exhibuimus, ex quo descriptum 
exemplum sub Lit. B, insignioris notae denuo apposuimus. Sub Lit. C. 
multa alia gravamina enumerata sunt. Kt ex articulis Soproniensibus 
luculenter demonstratum est, quam aegre, maligne et injuriose nimium 
quantum Evangelicis in Hungaria fiat. Fons autem horum malorum, 
quae inde derivata putantur, illi sic dicti Domini terrestres, qui Jus, 
quod vocant, reformandi sibi maxime judicant competere. Quod autem 
verba Articuli Soproniensis XXVti salvo tamen jure Dominorum 
terrestrium huic opinioni eousque faveant, ut lis etiam praeter Jura 
alia, quae Dominis terrestribus censentur propria, Jus reformandi sacra 
constitutum credi et subintelligi debeat, nemo ceu existimamus facile 
adduci potest, ut assentiatur, nisi qui ex perverso ingenio Patriae rebus 
male cupiat. Siquidem ipsa compages, cui tranquillitas Patriae salusque 
ejus praecipua nititur, uno velut concursu subruitur. Si illa indecora 
non magis quam et iniqua praetextus formula praevaleat, Dominorum 
scil. terrestrium sic nominatorum potestatem tam arctis Hungariae can- 
cellis nequaquam esse conclusam, ut Diplomata Regia aliaeque ordinationes 
hine profectae modum iisdem praescribere aut limites certos ponere 
queant. Quod vero huic sententiae maximopere est contrarium, id mani- 
festum sit ex acclusis diversis, quae in Extractu Articulorum typis 
expresso, quem sub Lit. D. adjunximus, continentur. Dicitur ibi haud 
obstare debere vel contradictiones Dominorum cleri, vel 
aliorum quorumvis secularium catholicorum, et sive 


1) Vide de hac superius Cap. II. 
Il, 12 

sint confiniarii sive oppidani, sive villani in quorum- 
cunque Dominorum terrestrium et Fisci bonis commo- 
rantes in libero religionis suae exercitio ac usu 
modoque a sua Majestate Regia vel ejusdem Ministris 
ac Dominis suis terrestribus quovis modo aut sub 
quovis praetextu nonturbenturautimpediantur. Qui 
hactenus autem impediti, coacti et turbati sunt, liberum religionis 
suae usum reassumere, exercere et continuare permittantur. Quae 
omnia Imperator Ferdinand. II in Pacificatione cum Principe Georgio 
Rakotzi inita non solum promisit, sed securos jubet esse praefatum 
Transylvaniae Principem eique adhaerentes ac etiam universos et singulos 
inclyti Regni Hungariae Status in verbo suo Regio et bona fide 
Christiana, quo eos omnes singulos articulos in omnibus eorum 
Punctis et Clausulis tam ipsemet sancte et inviolabiliter observaturus , 
quam etiam per alios omnes subditos suos, quorum interest vel intererit, 
cujuscunque status et conditionis fuerint, observari facturus sit. 

Quae vero tam deliberato animo gratissimisque verbis expresse 
statuuntur, non nisi expresse paribusque argumentis revocantur, et clau- 
sula, quae salva vult Jura Dominorum terrestrium, non tollit Jura aliis 
quaesita, uti superius vindicatum. 

Sane enim tam dissona ratione congruerent illa, quam alienum a 
Regia Majestate foret, dicere aut statuere, plus Dominum Terrestrem in 
Hungaria, quam ipsum ejusdem Regem posse. Illi Domini terrestres hoc 
non contenti sibi arrogant, quae Deus sibi uni reservata vult: quippe 
qui solus est, qui conscientiis imperat et moderatur. Hine sacra Scriptura 
longe alia nobis praecepta suppeditat et exempla ostendit, quibus vel 
secundum quae homines rite convertere deceat, qualia equidem cum 
Dominis terrestribus ad scopum, quem positum sibi habent, minus 
existimentur conducentia. Apparet utique omnia ea, quae ex adverso fiat, * 
instruanturque atrocissimis et acerbissimis persecutionibus Gallicis, vel 
non omnino dissimilia, vel talia certe videri et judicari debere, quibus 
nihil aliud profectum hactenus sit, nisi quod homines magis pervertant 
et in extremam denique perniciem animas eorundem detrudant. Si 
enim sufficeret, Pedites vel Dragones et Hussarosad 
obeundaetexequenda Apostolorum munia ablegasse, 
sane haud amplius illud Christi locum habebit: Mitto vos uti agnos 
inter lupos. Ita isti haud sunt piscatores animarum, sed immanes 
venatores. Deus, qui homini animam ratione praeditam contulit, vult 
pariter, ut et illa eadem regatur et si qua in re assensum suum praebere 
debeat, argumentis persuadeatur oportet ac convincatur: minime vero 


* fiant (ed.) 


LIB. III. CAP. 5. § 26 — DE STATU PROTESTANTIUM IN HUNGARIA. 179 


omnium violento impulsu velut fidiculis adducatur, ut cultu externo 
rituve id testetur et ore profiteatur, quod in animo nec credidit unquam, 
nec deinceps credere constituit. Cleri omnino inconsultae suasiones , 
suggestiones et obtestationes Dominos terrestres ad talia impellunt, ut 
quemadmodum olim Themistocles Andriis minabatur, duobus se Diis comi- 
tatum venire, Svada nempe et Violentia. Clerus militibus stipatus, 
plus certe illis ad finem suum, quam rationibus ac* Prudentia, Justitia 
et Aequanimitate mutuo sumptis utitur atque sic non operatur in vinea 
Domini, sed Regna et Provincias sacrat. Suae Majestatis devastat et depo- 
pulatur. Nec meminit eos, quos exturbat inde, tametsi religionis formulis ab 
aliis discrepantes, Christianos tamen eoque nomine proximos suos, quin 
imo liberos itidem homines esse. Et suae religionis asseclas in idem 
discrimen una eademque opera conjicere. Si enim res in nervum erumpat 
et istae temporum incidant conversiones, eum clerum poenitere deinceps 
possit, si eo Evangelicos Reges et Principes vi et facti acerbitate adegisse 
et in iram quasi deduxisse, ubi his aequabile in Catholicos jus exercere 
et iis, qui sub potestate eorundem degunt, par pari referre liceat. | 

Erit in propatulo istum certe non spiritu charitatis mutuae, sed 
spiritu persecutionis odiique fuisse ductum, hactenus et existimatum. 

Nos subscripti Ablegati extraordinarii haud raro advertimus, caesareae 
Majestati Vestrae ipsiusque Ministris nefarias ejusmodi persecutiones 
subinde vehementer fuisse improbatas, interjectis in hanc sententiam 
graviorum etiam verborum asseverationibus, quibus fidem obligabant 
suam, de iis quantocyus severa in harum auctores animadversione 
abolendis; dummodo indubitatis prius experimentis clarum testatumque 
est factum, tales proinde atrocitates pati et sufferre, qui in haereditariis 
Caesareae Majestatis Vestrae Regnis ac Provinciis Evangelicorum nomen 
et doctrinam sustinent atque sequuntur. 

Sicut autem in his argumentis convenimus, ita id unum jam reli- 
quum videtur esse, ut facinora illa, quae tot querulas voces totque 
lamentationes miseras excitarunt, aequabili Juris Justitiaeqne norma 
discutiantur examinenturque. Enimvero quoties hoc animi proposito ad 
eos, qui Caesareae Majestati Vestrae a sanctioribus intimisque Status 
consiliis sunt, nosmet convertimus, toties illi ad Hungaricas et 
Bohemicas Cancellarias quas vocant nos remittunt; hae autem 
obtendunt sui rem arbitrii haud esse, ut in eo negotio quicquam nobiscum 
agant aut consultationem suscipiant, nisi id expresso caesareae vestrae 
mandato indultum sit. Quo utique modo nos in gyro quasi circumagi 
fateamur necesse est. 

Quare si gravaminibus istis seria tandem medela quocunque modo 


* a (ed.) 


A80 ip. mt. cap. 5. § 27, — DE STATU PROTESTANTIUM IN HUNGARIA. 


fieri aut in speciem saltem affingi debeat, minime omniuim illis decla- 
rationibus, quas nunc diximus effugia, quae fine carent, quaeri. Conse- 
quens est idque prorsus necessarium, ut Caesarea Vest. Majestas ex ordine 
secretioris sui consilii commissionem clementissime designet, ad quam 
quotiescunque Hungariae aut Silesiae gravamina fuerint proposita et 
super quibus colloquia nobiscum miscere aequum justumque visum sit, 
semper eo unus alterve ex Cancellaria Hungarica vel Bohemica una 
advocetur, ut ista ratione praedicta commissio caes. M. Vest. rem, quem- 
admodum ex veritate gesta est, decenti veneratione proponat et latam 
super eo sententiam suam clementissiman nobis consignatam literis notam 
faciat atque testatam. 

Quae quod ab eadem sperare fas est afflictis denique in tutelae et 
sinceritatis cum succedere eosdemque incorrupta erga Caesaream Majes- 
tatem V. obsequii fide confirmare, et ad omnia servitiorum genera, quae 
quidem in ingenuos cadunt, subeunda promptos et expeditos magis magisque 
reddere, sed et porro nostros quoque Reges clementiss. ut et Praepotentes 
Dominos ad paria et mutua officiorum genera ac studia, qualia pro horum 
remuneratione ullo modo ab iis praestari aut exoptari poterunt, obstringere 
atque obligare queat. 

In quo bonae spei omine finem libelli facimus et Dei omnipotentis 
tutelae Caes. M. Vestr., sicut hactenus servavit, porro undique victoriis 
et tempora sua lauris viridissimis circumdet, vitaeque suae annos ultra 
mensuram et numerum Majorum suorum gloriosiss. productos, aliis super 
aliis felicitatum augmentis laetissimis extollat. Atque ita in tantum eam 
ad firmamentum Imperii suorum atque subditorum sine discrimine omnium 
conservet, in quantum et ipsa certissimum et inaestimabile Divinae 
benedictionis pignus ab omni mortalium genere merito suscipitur ac 
colitur, et quanquam nihil in terris duraturum perpetuo est, tamen 
recordatio exoptatissimi Caesaris, qui non delicitum minus quam solatium 
humani generis extitit, in fama rerum et temporum memoria nunquam 
intermorituris laudibus vigebit. 

Quibus expositis Caesareae M. V. Gratiae eo quo par est cultu 
religioso, studiisque et obsequiis devotissimis obstricti nullo non tempore 
futuri sumus. 

Sacrae Caesareae Majestatis Vestrae 

Humillimi Regum Evangelicam Religionem profitentium ut 
et Dominorum statuum Generalium Foederati Belgii Ablegati . 
Extraordinarii quotquot in hac Aula commorantur ?), 

§ XXVIJ. Resolutio ad Memoriale Ablegatorum Regum Evangelicorum 

primum prorogata, dein neglecta ac etiam prorsus praetermissa est, Unde 

anno 1703 die VIII Februarii exhibent iidem Ablegati aliud Memoriale, 
in quo cum dolore referunt, quantum exhauserint fatigii in reducenda 
pace Caesaris, nec tamen tantum habuisse respectum, quo Resolutione 
benigna digni habiti fuissent. 

Imo vero non cessatur nunc quoque ab Evangelicorum Templis 
scholisque occupandis, Ministris affligendis. Nominetenus memorant 
Samuelem Hodosi, Ministrum Ecclesiae Reformatae Veszprimiensis , 
quem Kolonitsius per decursum integri anni in carcere detinet minaturque 
ad triremes missurum. Enixissime igitur rogant Caesarem, innocenti huic 
captivo et aliis in oppressione gementibus justitiam administrari curet. 
Erit hoc Imperatori gloriosum, intercessoribus vero, qui spiritualem cum 
iis habent communionem, gratissimum!). Quid responsi loco tulerunt 
clarum non est. 

§ XXVIII. Memoriale Hungarorum Protest. ad Belgii ord. — In initio 
hujus seculi Princeps Franciscus Rakotzius, comes Nicolaus 
Bertseni, catholici Magnates aliique ipsis adhaerentes*) incitante eos 
Villario oratore Gallico moverant turbines. Motus ut excitati compone- 
rentur et pax turbata reduceretur, pacis conciliator ordinatus est 
Paulus Szetseni Archiepiscopus Colocensis cum sibi adjunctis, qui 
cum Plenipotentiariis a Rakotzio ordinatis tractaret. Qui dum anno 1704 
in unum convenientes in causas motuum inquirerent, inter alias quam 
plurimas recensebant etiam Protestantium oppressionem, non solum 
Ministrorum Ecclesiae, sed etiam Nobilium incaptivationes, exilia, coac- 
tiones, Ecclesiarum occupationes. Quapropter sacratissima sua Majestas 
in Instructione Archiepiscopo Plenipotentiario exhibita promittebat se 
deinceps de libertate Receptarum Religionum provisurum, ita ut nemo 
religionis respectu turbetur vel a Dominis terrestribus vel ab aliis*). 
Quoniam praecipui pacis Mediatores erant Hollandiae ordines per suum 
Ablegatum Bruningium, requisiverunt Hungari Protestantes Belgii ordines 
de Pace Religionis imprimis procuranda et cavenda, sine qua pax Regni 
firma manere non posset. Memoriale ordinibus Belgii exhibitum 
est sequens: 

Celsissimi ac Praepotentes ordines Domini, Domini et Fautores 
Nobis gratiosissimi, benignissimi! 

Quot et quantis persecutionum generibus Status Regni Hungariae 
Evangelicus a multis jam annis per varios authoritate suae Majestatis 
sacratissimae abutentes in libertate religionis, contra positivas Regni 
Leges et sacra Regia Diplomata pressus atque afflictus fuerit, toti 

orbi christiano et imprimis Regibus, Rebuspublicis cunctisque confessioni 
Augustanae et Helveticae addictis populis antea jam palam innotuisse, 
nulli dubitamus et vel maxime, cum increbescens haec persecutio Dn. 
Residentibus Regum et Principum, nec non Praepotentium Dominorum 
ordinum, ad Augustam Aulam constitutis, per nos iteratis vicibus sit 
repraesentata. Tamen modernus status Regni Hungariae et ejus ratio 
summe requirit, quatenus medio hujus demissi scripti, afflictiones vix non 
oppressi hujus status in benignam Praepotentium Dominorum ordinum 
memoriam revocemus, simulque promovendae causae hujus nune certe 
non minus necessarium quam opportunum demisse imploramus patrocinium, 

Fatemur enim libertatem Religionis Evangelicae, postquam circa 
annum 1525 in Hungariam propagari coepta, jam hac jam illa in Regni 
parte inter vehementes pressuras ac persecutionum procellas, Deo veluti 
auctore, ita solo Protectore incrementa sumeret: tandem sacra Regum 
sponsione et Diplomatibus publicis Regni constitutionibus, signanter 
autem Pacificatione Wiennensi in anno 1606 inita Articulo primo, 
deinde anni 1608 LXXVII, anni 1618 XXX, 1630 XXIX, 1635. 1647. 
Art. X. XI. XII. 1649 in Regno Hungariae adeo stabilitam ac ratificatam 
extitisse, ut non modo liberum exercitium religionis nobis concessum, 
verum ex illis Templis etiam, quae ante Pacificationem in Articulos anni 
1647 redactam plurima erant occupata, statui Evangelico restituta 
fuerint, eo expresse declarato, quod si quis successive liberum religionis 
exercitium, contra reges et sacra Regum Diplomata, quoquo modo turbare 
praesumpserit, eo facto poenam superinde sancitam subire debeat. Ast 
longe contrarium experti sumus, dum brevi post priores eas Pacificationes, 
nova itidem et priori longe acerbior status Evangelici persecutio suborta 
est: ubi primum reoccupatis per vim militarem Templis V. D. Ministri 
partim in exilium missi, partim ad Triremes relegati: alii vero in 
captivitate detenti, nec aliter praeterquam aut miserabili morte confecti, 
aut strictis Reversalibus, quod nimirum vel abstineant ab officio, vel 
deficiant ad partes Romano catholicas, poterant liberari. Parochiae multae 
in popinas conversae, scholae, ubi cognitio Dei pietatisque eruditio fuit, 
subversae; atque sic libertas religionis adeo suffocata extiterat, ut vix 
vel privatim solum debitas Deo laudes decantare licuerit. 

His itaque afflictionum fluctibus Religionis Evangelicae libertas pene 
jam tunc absorta, licet quidem in anno 1681 occasione publicorum 
Regni comitiorum ac sub coronatione serenissimi Regis Josephi tempore 
Diaetae anni 1687 in negotio Religionis (tametsi sua Majestas in favorem 
nostri aliquid videbatur fecisse) in nonnullis comitatibus pro duobus 
saltem Templis, Parochiis et scholis, non secus liberis pariter in qui- 
busdam civitatibus Regiis, per nos pro usu nostro aedificandis et extru- 
endis loca excindi. Illa vero Templa, Parochias et scholas, aliaque huc 

pertinentia, quae sub tempus supra scriptorum comitiorum in usu nostro 
erant, ulterius etiam per nos imperturbate possideri debere virtute arti- 
culorum XXV et XXVI anni 1681, nec non XX1 1687, his specialiter 
subnexis conditionibus sancitum fuit publiceque decretum. 

I°. Ne ad ceremonias nostrae religioni contrarias et amplectanda ea, 
quae religioni nostrae non conveniunt, cogamur. 

Il’, Ut liberum religionis exercitium in curiis Nobilium ubique 
salvum sit. 

III®, Proventus annui juxta constitutiones anni 1647 ab Auditoribus 
Evangelicis ejusdem professionis Ministris, a Romano Catholicis vero simi- 
liter ipsorum plebanis solvantur. 

IV°. Pulsus campanarum utrique parti sit liber et communis. 

Vto, Sepultura, quae nemini mortalium denegari debet, Evangelicis 
pro ritu et ipsorum usu, Romano Catholicis pariter, salva relicta. 

Vito, Officia sine omni religionis discrimine pro bene meritis concessa, 
ita ut nemo in religione sua (quae unicuique libera esse debet) turbetur 
aut quoquo modo infestetur. 

Unde tametsi praecedentibus Legibus per novissimos articulos ex 
integro non fuerit satisfactum, speraremus usque ad ulteriorem in 
integrum restitutionem obtinendam, Regnoque pacem et conscientiis 
quietem procurari. 

Nihilominus tamen ne haec quidem quantumvis contra Diploma et 
Leges priores nimium restricta libertas diu illaesa permansit. Siquidem 
paulo post praescripta comitia commissio ex solo statu Romano Catholico 
delegata ultra quam par erat, authoritatem arrogans et usurpans, nobis 
non citatis, non auditis, claros et intelligibiles hos articulos, quos vel 
explicari vel tolli praeter publica Regni Comitia in privato cautum et 
illicitum sane erat, sub umbra et pallio interpretationis adeo confudit et 
a recto sensu detorsit, ut non jam amplius in genuino sinceroque usu 
vigerent, sed praecise nudis solum in scriptis videntur* elumbes et 
inutiles haerere. Nam 

4° Templa, Parochiae, Scholae et quaevis huc pertinentia, quae 
articulariter penes manus nostras relicta erant, vix non ex integro contra 
mentem articuli sunt occupata et ablata. 

2° Sacerdotes Ecclesiarum prout et scholarum Rectores juxta eundem, 
de quo supra dictum est, modum, aut in exilium pulsi, aut Reversalibus 
hos ipsos articulos damnatis aut morte aut defectione e carcerum horrore 
et squallore nec aliter liberati. 

3° Proventus Ecclesiarum, tam illarum, quae pro nobis articulariter 
relictae erant, quam et aedificari concessae, ademptis universis huc 

spectantibus et fundationibus, et haec quoque ita longe destructa, ut ne 
Nobiles quidem, quibus adhuc salvam ac liberam ea adeundi facultatem 
concedere videbantur, tum ob longitudinem itinerum, tum non raro ob 
tempestatem frequentare potuerint, avulsi. 

49 Privatum etiam in Curiis Nobilitaribus exercitium interdictum, ita 
ut praedicatio verbi Divini, tanto magis usus sacramentorum etiam in 
extremo casu mortis, imo et honesta funeratio non admitteretur; nam 
ubi antea centena Templa nostra habebantur, nunc (ut dictum) ad duo 
duntaxat fueramus restricti. 

5to Evangelici auditores ad solvendum non suae Religionis Plebanis , 
imo contra horum esto alias praejudiciosorum articulorum sensum ad 
defectionem contrariasque ceremonias, captivitate a quorumvis commer- 
ciorum et mediorum, quae ad vitam trahendam usui humano generi 
sunt, subtractione omnique arrogata vi et potentia mediante compulsi. 

6to Pulsus campanarum pro usu communi relictus denegatus, imo 
scholaris proventus quoque, qui aliquin * a sacro servitio nostris Ministris 
divino et humano jure cedere debuit, non ipsis, sed in Parochia torpenti 
adversae religionis Plebano solvi debuit. 

7mo Evangelicorum parentum filii, passim contra nutum et volun- 
tatem parentum, vel aperta vi, vel clam ad scholas Jesuitarum adducti 
et in confusionem eorundem seducti. 

8vo Visitationes Articulariorum Templorum, ad quae nullum penitus 
jus habebat status Romano catholicus, per Archidiaconos annuatim cum 
praejudicio libertatis nostrae vindicatae sunt, sub quorum pallio, uti 
saepius experti sumus, multae latitabant machinationes. 

Qno Ministri nostri prout et secularis conditionis homines indiscri- 
minatim contra manifestissimam Legem saepius vexandi solum causa 
ad sedem (ut vocant) spiritualem adversae professionis attracti, et vel 
comparuerint vel non, tamen odio religionis per fas nefasque convicti 
et damnificati, non obstante quod religio nostra suum peculiare in 
spiritualibus habuerit contubernium. 

10mo Evangelici Regnicolae tametsi meritissimi passim ab officiis, 
quae de lege Regni bene meritis sine. discrimine religionis admissa 
erant, remoti, seclusi, imo plerique turpiter dejecti et degradati. 

14° Mechanici et communis sortis homines sub strictissima poena, 
ad obeundas adversae religionis ceremonias; insuper tam hi quam aliae 
communitates, tametsi caeteroquin publicis contributionibus exhaustae, 
tamen contra suam professionem, ad comparanda vexilla processionum 
usui destinata, ad celebrandaque festa ipsorum, etsi plane nobis incognita, 
omnes indiscriminatim adigebantur. Ab accessu ad audiendas conciones 

usumque sacramentorum, quem per hos etiam articulos liberum esse 
oportebat, gravissimis multis non in vanum terrorem propositis, sed vi 
vel militari vel quacunque alia adhibita extortis, arcebantur. 

42° Mortuorum corporibus honesta sepultura denegabatur, ut contigerit 
cadavera Evangelicorum, si quae ulla ratione praeter scitum et concessum 
Plebani Romano catholici et praeter lautam solutionem (nam pretio omnia 
vix non redimi poterant) terrae mandata essent, ex sepulchris ejici, et 
necdum sepulta, hoc tamen fine allata e coemeterio domum reportari, 
sed ipsi quae potentiorum corpora in locis articularibus sepelliebantur , stola 
tamen Plebano nihil quicquam servienti, contra omne jus et debitum deponi 
debuit. Pauperis porro sortis hominis * sine pulsu, sine cantu (nisi ante mor- 
tem veritatem fidei deseruerit) penes vias in plateis vel campis sepeliebantur. 

Quae omnia et plura horrenda quae memoriam fugiunt, quae Juris 
terrestris Dominii in conscientiarum dominatum per quosdam extensi 
praetextu, quae abusu (ut supra attactum) sacrae auctoritatis Regiae, 
jam quasi ex more ob impunitatem inveterato a nonnullis e clero 
(multis sane improbantibus) patrata continuataque fuisse neminem latet, 
adeo ut nisi haec in conscientias dominandi libido Deo propitio moderna 
rerum vicissitudine aversa fuiset, nihil aliud sperandum esset, quam 
finale Religionis Evangelicae et hanc profitentium exterminium. 

Nec utique minimis in malis injuria illa ponenda est, quod esto 
magna pars Regni a faucibus Turcicis non sine ingenti nostra et pecu- 
niarum et quarumlibet rerum contributione nec sine larga sanguinis 
nostrorum effusione, Deo juvante erepta sit, indigni tamen censebamur, 
ut in his terris cultum Dei exerceremus aut saltem minimam acciperemus 
possessiunculam. 

Tot igitur ac tantis malis, quibus particulariter describendis calamus 
et excipiendis papyrus non sufficeret, in anima et conscientiis pertaesi. 
Arrepta licet alio ex capite principaliter orti tumultus occasione, cum 
videamus miseratione divina statum hujus Regni in majorem tendere 
felicitatem; ubi nimirum Celsiss. Princeps ac Dominus Dn. Franciscus 
Rakotzi (Tit.) pro Deo et libertate Patriae pugnantis Militiae Dux, 
conjunctis cum Regno felicibus armis suis, aliis quoque libertatibus 
vindicandis incumberet. Hanc nos libertatem in pristinum statum, juxta 
positivas Regni Leges et sacra Regia Diplomata, reponi (quod Deus bene 
vertat) intendimus. Et ad hunc scopum assequendum, idem Princeps et 
totius Exercitus Generalis Comes Bertseni polliciti sunt. Ideo ad per- 
benignum Praepot. Dn. Ordinum patrocinium demisse confugimus, ob 
viscera tnisericordiae obsecrantes, dignentur hance piam causam devoto 
cordi suo sumere, statuique Evangelico -desperatis omnibus supplicationum 

per viginti plus minus annos, obstantibus iisdem e clero persecutoribus 
frustra tentatarum, placidis modis, mediis et remediis hac occasione se 
in meliorem ordinem et securitatem redigi posse confidenti clementer 
opitulari. Et quidem in eo: 

1° Cum in Deo firma nobis esset spes, modernum Regni Hungariae 
motum optatae a nobis Tractatu pacis accommodatum iri, ubi cum sua 
Majestate Caesareo- Regia ad Pacificationem deventum fuerit, dignentur 
Praepot. Ordines mediatione sua, nunc licet non nisi ad Armistitii opus 
celebrandum restricta, sed nobis auctoribus ac suasoribus etiam ad pacis 
Tractatum extendenda, per modernum aliosque fors interim successuros 
Legatos suos praeprimis hoc agere, ut antequam ad alia laesae libertatis 
capitula complananda perveniatur, primum et ante omnia Punctum 
Religionis, occasione futuri Tractatus in examen assumendum ac secundum 
tenorem Legum continentiasque Pacificationum et Diplomatum, praevie 
internos ac Romano Catholicos complanandum, sedulo curetur ac effectuetur. 

2do Dignentur non modo in complanandis Religionis gravaminibus , 
sed et in exoptanda securitate, pium zelum et omnem adhibere operam, 
ut quod tam celebri et efficaci mediatione compositum conclusumque 
fuerit, totum illud forti manutentione sartum atque téctum conservari 
queat; imo ut adversus quamvis deinceps quoque (quod Deus avertat) 
attentandam vim consiliis simul et auxiliis Praepot. ordinum apud suam 
Majestatem Regesque nostros successores adhibendis tuti securique pos- 
simus permanere. 

3° Quod si vero sua Majestas sacratissima (quod Deus aeque avertere 
dignetur) aequas et legibus Reeni congruas accommodationes in Reli- 
gionis negotio admittere noilet, dignentur non modo apud orbem Chris- 
tianum nos excusatos et innocentes pronunciare, sed et qua ope, qua 
mediatione justis armis nostris tempestive succurrere. 

4to Si casu quo inter Praepotentes ordines et alios Principes Protes- 
tantes in materia religionis aliqua jam Liga intercessisset aut intercederet 
in futurum, statumque Regni Hungariae Evangelicum, causam hance 
communem mutua defensione promovere paratum, eidem Ligae benigna 
Mediatione sua includi facere velint. 

Caeterum prout confidimus oblatam Praepotentium ordinum media- 
tionem ita allaboraturam esse, ne ulla nobis seraeque posteritatis * nostrae 
hine ansa prodeat deplorandi plures miserias et aerumnas, quam vel 
minimum inde levamen evenisse, ita e converso non tantum mutuae 
charitatis affectum ac in ejusdem religionis membra praestita officia 
_promoveri studebimus, verum ut contestandam celsiss. ac Praepotentium 
ordinum erga afflictum hujus Regni statum Evangelicum in praemissis 

Gratiam et Patrocintum Deus omnium nostrum caelestis Pater omnigena 
prosperitate rependere velit, ex animo precabimur. Nostri ad haec annales 
et posteri grata tanti beneficii memoria recolent ac gloriabuntur. Datum 
in Pago Vitznye, die 1 Novembr. Anno 1704. 
Celss. ac Praepotent. Dominorum Ordinum 
Servitores, Amici ac in Christo Fratres ad serviendum 
semper obligatissimi , 
Status Regni Hungariae Helvetico- et Augustano- 
Evangelicus. 

Inscriptio. 

Ad celsissimos ac Praepotentes Unitarum Belgii Provinciarum Gene- 
rales Ordines Dominos, Dominos nobis gratiosissimos, benignissimos. Demissa 
Instantia introscripti status Regni Hungariae Augustano- et Helvetico- 
Evangelici +). 

§ XXIX. Occasione motus a Rakotzio, Bertsenio aliisque excitati, 
quamvis principes illi tumultuantium fuerint Romano Catholici, Templa 
tamen, Parochiae et scholae cum proventibus in quam plurimis civitatibus, 
villis pagisque redierunt ad manus Protestantium, a quibus via facti 
antea erant adempta. Inhabitatores enim Helveticae aut Augustanae erant 
addicti confessioni, qui ne cultu vacarent divino et praeterea audien- 
tiores ipsis se exhiberent, propriis uti juribus et libertatibus permissi. 
Exspirante gloriosae memoriae Leopoldo anno 1705 successor Josephus 
Rex et Imperator in suis Juribus et libertatibus se conservaturum 
sequentibus Assecuratoriis promisit: 

. 

Josephus Dei Gratia electus Romanorum Imperator semper Augustus, 
Germaniae, Hungariae &c Rex, Archidux Austriae &c. 

Universis et singulis Reverendis Honorabilibus, Spectabilibus ac 
Magnificis, Egregiis item ac Nobilibus, nec non Prudentibus ac Circum- 
spectis, praefati Nostri Regni Hungariae et Partium eidem annexarum 
statibus et ordinibus salutem et gratiam. 

Quandoquidem Divinae Potentiae ejusque inscrutabili Providentiae , 
quae in suis dispositionibus non fallitur, sacram olim Imperatoriam ac 
Regiam Majestatem, Dominum Leopoldum, gloriosissimae reminiscentiae , 
Genitorem nostrum desideratissimum, die quinta modo labentis mensis 
May ex hoc transitorio seculo ad beatae immortalitatis quietem transferre 
visum fuit. Intermittere noluimus, quin tristem hunc qui nobis com- 
muniter accidit casum, prout reliquis aliorum Regnorum nostrorum 
fidelibus subditis nostris, ita hujus quoque Regni.Hungariae statibus et 
ordinibus dolenter significaremus, et quia post luctuosum hune eventum, 

nos velut immediatus ejusdem quondam Domini et Genitoris nostri suc- 
cessor et haeres, praeter sacri Romani Imperii et reliquorum Regnorum 
hujus quoque Regni nostri Hungariae et Partium eidem annexarum 
Regimen (vi Legum et constitutionum Patriarum benignissimique 
Diplomatis nostri Regii, tempore solennis coronationis et inaugurationis 
nostrae universis statibus et ordinibus clementer elargiti) feliciter simus 
auspicati, illudque susceperimus et iisdem gubernandis supremas admo- 
verimus manus. 

Eapropter universos et singulos ejusdem Regni 
Nostri Hungariae et Partium eidem annexarum status 
et ordines, harum serie Regia nostra adhortamur 
clementia, quatenus visis aut intellectis iis, homagialis obligationis 
suae memores, debita quaevis fidelia obsequia nobis tanquam legitimo 
Regi et Domino suo clementissimo rite coronato praestare, et haud 
minori quam reliqua Regna et Provinciae nostrae haereditariae, devotione 
sincere demonstrare ac exhibere studeant, securi in eo existentes, 
quod nos hocce Regnum nostrum Hungariae nobis 
cum primis charum, omnesque ejusdem fideles status 
et ordines in suis Juribus, Privilegiis, Libertatibus 
et immunitatibus, juxta etiam praeattactum benignum 
Diploma nostrum assecuratorium ipsis extradatum, 
illibate et inviolabiliter observabimus et observari 
faciemus, ac nihil eorum, quae ad conservationem, 
defensionem procurandum tranquilitatem et emolu- 
mentum hujus Regni Hungariae nostri pertinere animad- 
verterimus, seu in Generali Diaeta, quam aliunde proxima commo- 
diori occasione celebrare intendimus, seu alias intermittemus, imo omnem 
conatum et operam adhibituri, ut in nobis benignissimum Dominum ac 
Regem experiri valeant, nosque omnium subditorum nostrorum optimam de — 
nobis expectationem si non superare at certe aequare annitemur, gratiae 
et clementiae nostrae Caesareo Regiae sinum nemini praecludere volentes. 

Datum in Civitate Nostra Wienna die XIV Mentis May Anno 4705, 
Regnorum Nostrorum, Romani XVI, Hungariae et Reliquorum XVIII, 
Bohemiae vero primo. 


Josephus. mp. Paulus Mednyantzki mp. 
Ladislaus Hunyadi mp. 
Juramentum tempore Coronationis praestitum tale est: 

Nos Josephus Dei Gratia Rex Hungariae &c Juramus per Deum 
vivum, per ejus sanctissimam Genitricem Virginem Mariam, per omnes 
sanctos, Quod nos Ecclesias:Dei Dominos Praelatos, Barones, 
Nobiles, Civitates Liberas et omnes Regnicolas, in suis 

immunitatibus et libertatibus, Juribus, Privilegiis ac in 
antiquis bonis et approbatis consuetudinibus, prout super 
eorum intellectu et usu Regio ac communi Statuum con- 
sensu Diaetaliter conventum fuerit, conservabimus, omni- 
busque justitiam faciemus, serenissimi quondam Andreae Regis 
Decreta (exclusa tamen et semota Articuli XXXI ejusdem Decreti 
clausula incipiente Quod si Nos- usque ad verba in perpetuum 
facultatem) observabimus, fines Regni Nostri Hungariae et quae ad 
illud quocunque Jure aut Titulo pertinent non abalienabimus nec 
minuemus, sed quoad poterimus, augebimus et extendemus, omniaque 
alia faciemus, quaecunque pro bono publico, honore et 
incremento omnium Statuum ac totius Regni Nostri Hun- 
gariae juste facere pot erimus. Sic Nos Deus adjuvet et omnes Sancti!). 

§ XXX. Clementissimam in Diaeta Posoniensi elargitus erat Resolu- 
tionem Josephus sequentem: , 

Trium religionum in Regno Hungariae receptarum 
negotium juxta genuinum Articulorum Soproniensium et 
Posoniensium Diaetarum ultimarum sensum, sua sacra- 
tissima Caesarea Regiaque Majestas permanere declaravit, 
ejusdemque libertati et securitati clementissime ita 
providebit, ne contra repetitos Articulos vel Domini 
terrestres Jure suo abutantur, vel cuicunque praemissarum 
Religionum conscientiae vis inferatur, sin autem contra 
spem aliter eveniret, Regia manu et auctoritate 
omni modo praepediturum’). 

’ Templa Protestantibus reddidit septingenta in ambitu Regni Hungariae, 
Scholam vero Patakinam in manibus Reformatorum, a quibus fuit 
fundata, confirmavit °). 

Josepho immatura morte sublato Regimen susceperat Eleonora 
Imperatrix, quae anno 1711 die XX VI Maji in negotio Religionis sequentem 
exhibuit Assecurationem : 

In Religionis negotio receptas Regni Constitu- 
tiones manutenebimus, nec non exercitium ejus dem, 
secundum easdem Leges et constitutiones ac Articulos 
Regni, tam in Hungaria, quam in Transylvania, cum 
Beneficiis eorsum de jure spectantibus, clementer 
concedimus, nemini praeclusa viaapud nos et Regiam 
Majestatem vel coram Diaeta ratione gravaminum 


1) Articulo 4. an. 1687. 
*) In Extractu articulorum Regiorum pag. 82. 
8) Historia Reform. pag. 518. 

sese insinuandi’). In compositione Szathmariensi omnes libertates 
Politicae pariter ac Ecclesiasticae confirmatae eodem anno 1744, quas 
omnes succedens in Regimine anno 1712 benignissime iterum confirmavit 
Carolus Sextus. 


CAPUT SEXTUM. 


De Statu PROTESTANTIUM IN TRANSYLVANIA SUB 
REGIMINE AUSTRIACO AD COMPOSITIONEM 
USQUE SZATHMARIENSEM. 


§ I. Pax Religionis in Transylvania ad an. 1690. — A temporibus 
gloriosae memoriae Principis Stephani Botskai in Regimine anno 
4605 confirmati, nulla saevior in Transylvania ratione religionis in 
Protestantes detonuit tempestas nec furibunda suo versavit turbine 
procella, quoniam Principes immediate sibi succedentes Reformatae 
addicti omnes erant religioni. Praedominansque Religio fuit Reformata 
ad exitum usque Principis Michaelis Apafii primi, qui Principatum 
et vitam Fagarasini anno 1690 die XV Aprilis deposuit. Neque depen- 
dentiam strictam a Corona Hungariae ab Isabellae aetate habuit, quum 
per potentiam Otthomanicam inde avulsa, suis propriis legibus uti et 
Principibus, a Porta Otthomanica confirmatis, gubernari permissa ‘est. 
Ubi autem ab anno 1683 arma Imperatoris et Christianorum Principum 
de Turcarum viribus triumphare coeperunt, Transylvani quoque experrecti 
animo volvebant reditum ad coronam Hungariae, modo, quo id facere 
possent, meliori. Invitabat eos clementissime Rex Hungariae per Antidium — 
Dunod sacerdotem, qui Transylvaniam anno 1685 occulte ingressus, 
occultius cum Principe et paucis quibusdam Magnatibus tractabat. 
Plenipotentia ejus a Rege Hungariae fuit ista. “sy 

Nos Leopoldus &c notum facimus quorum interest universis, missum 
a Nobis esse Honorabilem sincere dilectum virum Antidium Dunod 
sacerdotem Burgundum, qui cum Illustrissimo Principe certa tractaret 
negotia. Idcirco quicquid memoratus Dunod nostro nomine cum praefato 
Principe tractaverit pactusque fuerit, illud omne, ut primum nobis 
communicatum fuerit, ratum gratumque habituros nos esse promittimus , 
in cujus rei fidem hoc nostrum Caesareum Mandatum manu _ nostra 


* 


| Extat in Mss. et in Extractu articulorum pag, 82. 

subscripsimus et sigillo nostro Imperiali Regioque munire fecimus. Datum 

in Civitate nostra Viennae die XV Februarii anno 1685, Regnorum 
Nostrorum Romani XX VII, Hungariae XXX, Bohemici vero XX1X?). 
Leopoldus. T. A. H. Liber Baro de Stratman. 

Ad Mandatum Suae Majestatis Caesareae proprium 
Joannes Georgius Kock mp. 

Tractabat Dunod varia, quae tamen effectu caruerunt. Caesar enim 
revocavit temporis circumstantia id suadente. 

§ IL. Ablegati Transylvanorum Viennam 1685. — Transylvani eodem 
anno 41685 Ablegatos suos Joannem Haller, Sigismundum Pernyeszi, 
Matthiam Miles Saxonem et Michaelem Intzedi Viennam expedierunt, 
qui agerent cum Aula de conditionibus tempestivae conjunctionis aut 
commodioris submissionis. Conditiones in eorum Instructione specificatae 
Politiam et Ecclesiam spectantes, cum sint rariores, huc transferre non 
intermittam; sunt sequentes: 

4. Ut quatuor Receptae Religiones earumque liberum exercitium in 
Transylvania conserventur; nullo unquam tempore et praetextu turbentur 
vel persequantur; Templa, Scholae, Parochiae et omnes reditus Ecclesiastici 
ne occupentur, Ministri Religiosi ne injurientur et dehonestentur. 

2. Moderni Celsissimi Principis* nostri nullo modo turbentur. Post 
suarum Celsitudinem ** vero fatalia, libera Principum electio maneat intacta 
penes Regnum Transylvaniae, juxta constitutiones et articulos Regni, per 
liberum eorum suffragium et electionem, sitque Princeps Transylvaniae liber 
absolutus et a nemine dependens. Confirmatio etiam eorum a nemine alio, 
nisi a libera eorum electione dependeat, quem Principem sibi Transylvania 
eliget, teneatur etiam Caesarea Majestas pro legitimo Principe agnoscere. 

3. Titulos Principum Transylvaniae et Insignia maneant solito hac- 
tenus more usitato. 

4, Ut nullo Transylvanico Regimini, Donationibus, Privilegiis, Legibus. 
articulis, Praesidiis, Proventuum perceptionibus et erogationibus nec per 
se, nec per alios, sua Caesarea Majestas se immisceat, atque totam 
Transylvaniam et partes Hungariae eidem annexas nihil praetendat. 

5. Ut’ nullo unquam tempore Transylvanos sibi subditos faciat, 
nullisque fortalitiis praesidia contra eorum voluntatem imponat. 

6. Quartiriis, Annona, Accisis nullisque contributionibus Transylvaniam 
oneret nullasque copias immittat contra voluntatem ‘Trausylvanorum. 

7. Transylvaniam contra neminem insurgere, inviteque in castra 
ire, ad nullasque dandas cogat munitiones. 

8. In omni ditione suae Majestatis liber Transylvaniae quaestus et 
commercia concedantur. 


1) Ex Actis Tractatus hujus Msstis et in Vita Com. Nicolai Betlen, Lib, II. Cap. XII Msst, 
* Principes (ed.) ** Celsitudinum (ed.) 

9. Jus Patronatus seu sacerdotale in Transylvania erigere non intendat. 

10. Bona sacerdotalia sive a Fisco sive a quocunque possideantur , 
sicut antiquitus dijudicata sunt, in vigore relinquantur nec proponantur. 

11. Ut antiqui limites Regni, puta: Varadinum, Jené, Vilagos var, 
Lippa et adjacentia Castella, Curiae, Districtus, sicut et Lugos, Karan- 
sebes, cum integris reditibus, Tricesimis. Teloniis, Partibusque Hungariae 
eidem antiquitus annexae Transylvaniae restituantur, sicut et ad Debre- 
cinum nihil praetendat, imo omnia ejus privilegia confirmet. 

12. Rivulinum seu civitas Nagy Banya Transylvaniae restituatur, 
antiquitus etiam eidem incorporata existens. 

43. Ut transfugae et proditores patriae, ex Regno nostro proscripti 
vel proscribendi, in ditionibus suae Majestatis non recipiantur, imo 
extradentur. 

14. Transylvani, si quae bona in Hungaria habent, pacifice possi- 
dere possint ac damnificati contententur ex bonis damnificantium. 

15. Praetendentes etiam Transylvani de suis praetensionibus conten- 
tentur in Hungaria. 

46, Ut Transylvani libere in Hungaria litigare possint. 

47. Ut transfugi servi et subditi Transylvanorum ex Hungaria. 
restituantur. 

48. Ut constitutiones Procuratoriae, Fassiones capitulares et conven- 
tuales Transylvanicae et Hungaricae in Transylvania ratihabeantur. 

419. Quandocunque Transylvania postulaverit, ab omni hoste sua 
Majestas Caesarea protegere teneatur. 

20. Copiae auxiliares Caesareae, quando Transylvani voluerint, revo- 
centur, et dum in Transylvania morabuntur, a Principibus Transylvaniae 
dependeant. 

21. In casu necessitatis sua Caesarea Majestas Transylvanis non 
tantum copiis, verum pecunia et munitionibus opituletur. 

22. Sua Majestas etiam titulo Transylvanico non utatur, 

23. Insurrectionem et declarationem Transylvanorum contra Turcas 
non exposcat sua Majestas ante expugnationem Varadini, Temesvarii 
et Belgradi. | 

24. Dum necessitate postulante Legati Transylvanici ad Comitia 
Hungarica vel Imperialia mittentur, commoda sessione et honore ac- 
ceptentur. 

25. Si Deus totum Regnum Hungariae suae Majestati Caesareae 
restituet, bona, quae jure ad Transylvanos in ea pertinent, ipsis 
restituantur. 

26. Si Christianorum Principum animi ad pacem inchinaka aa hoc 
in negotio mediatione nostra utantur, non aliorum. 

27, Ex Pacificatione Turcica Transylvania cum utraque Valachia limi- 

tesque et districtus earum et Fortalitia non excludantur, matureque de 
hoc praemoneantur. 

28. Tractatus iste secreto servetur, nunquam Turcis innotescat }). 

§ HI. Diploma pro Transylvanis. — Post varios Viennae discursus de 
modalitate, qua Transylvani Regi Hungariae se submitterent per Ablegatos, 
peractos tandem praeparatum est Viennae Diploma in rationem Transyl- 
vaniae in has conditiones: 

4. Princeps Apafi Pater et Filius regnent in Transylvania usque ad 
mortem. 

2. Post mortem illorum libera electio Principis sit penes Status 
Transylvaniae. 

3. Religio, leges, libertates, denique omnia sacra profana maneant libera. 

4, Libera sint etiam jura Foederum Principi Transylvaniae cum 
quibuscunque Christianis Principibus, dummodo non in’ manifestum 
damnum Domus Austriacae vel Regnum Hungariae. 

5. Pro Recognitione dabit annuatim Regibus Hungariae quinquaginta 
millia Thalerorum Imperialium. 

6. Quicquid a Turcis per sola Transylvanica arma recuperabitur, id 
maneat ipsi. 

7. Quicquid vero communibus vel Caesaris armis ad Transylvaniam 
vel partes Hungariae ei annexas pertinens recuperabitur, id etiam Transyl- 
vaniae cedat, sed salvo Jure Feudi pro Regibus Hungariae. 

8. Ante Temesvarum et Belgradum captum Transylvania se Turcae 
hostem non declarabit, tantum aliqua Annona exercitum Christianorum 
juvabit. 

9. Claudiopolis et Deva in duobus millibus Caesareo et mille Transyl- 
vanico Praesidio custodientur, usque finem belli tunc statim evacuanda 
et Principi restituenda. 

His conditionibus in solita forma authentica praeparatum Diploma 
Generalis Scherfenberg XV millibus Transylvaniam ingressus Principi 
Statibusque obtulit, et ut acceptaretur persuadere conatus est. At vero 
Transylvani non acceptarunt, imo Militiam Provincialem illi opponentes 
variis affecerunt injuriis, unde ‘secuta est clades et evastatio Regni. 
Cumque Principem ad tractandum secum et acceptandum Diploma per- 
movere non posset, cum indignatione et dolore e Provincia discessit. *). 

§ IV. Rationes rejecti Diplomatis. — Diploma quod non acceptaverint, 
has obtendebant causas: 

4). Quod Jus Feudi articulo VII expressum, indeque derivatus 
Vasallatus acsi omnimodam inferret subjectionem prorsus displicebat. 


1) Ex Actis hujus Legationis MSStis. 

*) In vita Nicol. Comitis de Bethlen Lib. IL Cap. XV in fine MSS. Item Sudores 
Cruces Comitis Nicol. de Bethlen ad an. 1685 MSS. 

Il. 13 

2). Claudiopolim et Devam arces Praesidio Caesareo teneri renuebant, ne 
eo facto Turea irritetur et ultimum Transylvaniae accerserent exitium. 
At praetextus erat tantum, vera autem causa fuit ista. Ea aetate penes 
Michaelem Teleki Consiliarium et Militiae Transylv. Generalem rerum 
Transylvanicarum erat summa, cui aut ex amore aut ex terrore aut 
denique ex adulatione omnes fere parebant. Is correspondentiam habuit 
ex Marmarossa cum Rege Poloniae, et in ejus Aula cum Marchione de 
Bethune Legato Gallico, ac per eum cum Rege Galliae; qui notum fecerat, 
militiam Caesaream diu in Transylvania morari non posse, sed debere 
Provincia decedere; Polonos insuper brevi in Hungariam expeditionem 
adornaturos. Ita ergo censebat e re Transylvaniae futurum, si Provincia 
Caesareo milite vacua suaeque libertati restituta tractaret cum Imperatore. 
Quae subsecuta sunt non praevidebat, aliorum autem consilia rejecit. 
Usus est ad voluntatem suam effectuandam ministerio partim Joannis 
Sarosi Ablegati ad Turcas, qui inde redux asseverabat Turcam minime 
concedere Transylvanis Tractatum cum Imperatore Romanorum; at vero 
concesserat, dummodo fidelitatem suam ipsi reservarent eque clientela 
ejus non discederent. Partim Stephani Kolosvari clientis sui, qui Bero- 
linum, Hagam Londinumque ad Principes Reformatos ablegatus ut statum 
Ecclesiarum exponeret, eorumque consilio et ope res Ecclesiasticae in 
bonam formam redactae securitatem in futurum acquirerent. At vero in 
patriam redux aut eorum mentem dissimulavit, aut vero in favorem 
Patroni sui siluit. Ita ergo cum ingenti Provinciae et Ecclesiae damno 
Diploma Caesareum procella Parisiensis disjecit, quod Princeps sero 
indignabundus exprobravit, Telekius cum statibus deflevit, rejectum ?). 

§ V. Tandem Carolus Dux Lotharingiae cum Armada Caesarea anno 
41687 ingressus tractatum cum Transylvanis Balasfalvae anno 1687 die 
XXVII Octobris iniit, cujus articulus tertius de Religione ita est: 
»Quatuor receptae Religiones in tota Transylvania, ut et Ministri 


Scholae, Ecclesiae, Parochiae, in suis liberis exercitiis, cultibus, proven-— 


tibus, nullo modo turbabuntur, sed juxta susceptam et usitatam illorum 
legem et consuetudinem et morem usitatum libero cultu utentur et 
fruentur, neque injuriabuntur et damnificabuntur, Domus Parochiales 
et Professionales, Scholae ut nullibi locorum ita nec Cibinii hospitium 
dare tenebuntur.” Sollicitabant Diploma rejectum per suos Ablegatos 


Transylvani Franciscum Gyulai et Michaelem Vaji, at Caesar se tali. 


Diplomate tune nolebat differebatque. 

§ VI. Tokélius in Transylvaniam venit 1690.— Tandem anno 1690 mortuus 
est Princeps Michael Apafi Senior die XV Aprilis; eodem anno, 
mense Augusto Comes Emericus T6k6li per invia montium Alprumque 


") Idem ll. cc. Cap. XV et XXII. Sudores et Cruces Nicol. Betlen ad an, 1686 Mss. 


LIB. II. CAP. 6, § 6. — DE STATU PROTESTANTIUM IN TRANSYLV. AB AN. 1685. 195 


juga penetravit in Transylvaniam, qui ad Zernestum Transylvanos prelio 
superavit, ubi Militiae Provincialis Generalis Michaél Teleki occubuit, 
Caesareae ‘Heislerus captus est, TOkélius in Principem electus et inaugu- 
ratus in Insula Christiana dicta, pago prope Cibinium, factaque est 
magna rerum Transylvanicarum conversio. Comes Nicolaus Bethlen, quo 
nemo magis Transylvanorum istius aetatis res futuras penetrabat, Viennam 
confestim adiit, ut solicitaret in Aula 1) subsidium Transylvanis propere 
mittendum per Lud. Badensem, 2) ut generali amnestia promulgata 
Transylvani cum Tékélio facientes ab ipso avellerentur et reducerentur, 
3) denique ut Diploma pro Transylvanis ab Imperatore exoraret}), Tune 
statim ad confirmandos animandosque Transylvanos quarta die Septembris 
(anno 1690) sequentes dedit Imperator literas: 

Leopoldus Divina favente Gratia &c. 

Magnifici, Egregii, Strenui, Nobiles et Honorabiles, Fideles dilecti! 
Attentata in Patriam vestram T6k6lii irruptio et clades nostro vestroque 
militi illata, cujus nuncium cum literis vestris XXIV Augusti datis 
accepimus, uti nos merito commovit, ita de vestra perseveratione et 
ulterioris mali aversione possibili non tantum vos solicitos reddidit, 
verum et serias cogitationes suscipere induxit. Sublevavit has non parum 
superveniens notitia, tantam non esse stragem, quantam prima fama 
attulerat. 

Graviter interim sortem vestram, viri charissimi Patriaeque dilectis- 
simae, sentimus dolemusque et certe magis adhuc affligeremur, nisi 
expenderemus prospera et adversa a Divina dispositione promanare, 
quae infausti casus damna fortunatis eventibus multifariam resarcire 
potest. Non désperabundus proinde vobis animus, nec salutis spes 
abjicienda; superest fortissima Dei dextra: in hac confidite, hanc implorate 
in tutamen praesidiumque vestrum, nec vobis affuturum dubitate. Nos 
certe pro paterno in vos amore nihil solicitudinis, nihil consilii nihilque 
operae pro incolumitate rebusque vestris instaurandis omittemus, quem 
in finem serenissimo Ludovico Marchioni Badensi, cujus iterum direc- 
tioni commisimus exercitum nostrum in Hungaria, priusquam hine 
discederet, specialiter demandavimus, ut securitati vestrae praesertim in- 
cumberet, et impetum hostilem aut metuentibus aut experientibus, post- 
habitis etiam quibusvis considerationibus et obstaculis, opem continuo 
ferre satageret, prout etiam cum promptiori milite ad manum habito, 
ut primum dictam Tokélii invasionem intellexerat, magnis itineribus 
in subsidium vestrum ita quidem properasse edocemur, ut Transylvaniae 
fines aut attigisse aut proximum esse, magnumque per hoc res vestras 
allevamentum probaturus non ambigimus. Pro quibusvis erigendis hostium 


) Sudores et Cruces Nicolai Bethlen ad an. 1690. 

conatibus quoad fieri potest propulsandis nihil intentatum relinquet. Ad- 
hibebimus et nos, cum a praedicto serenissimo Marchione de statu 
rerum informati fuerimus, reliqua pro conservatione vestra’ qua nihil 
vobis est antiquius media, quaecunque possibilitas et praesens rerum 
status admittent. At vero interest maxime, ut vos quoque resumptis 
pariter viribus, operi tutandaeque contra Tartaricam Turcicamque tyran- 
nidem Patriae manum conjunctim serio admoveatis, ordinatis celeriter 
dispositionibus, quas periculi magnitudo et necessitas requirunt. De 
quibus omnibus, uti quoque de annonae et commeatus comparatione, 
institutione vecturae numeroque militis a vobis conflandi, loco itidem 
ad unum alterumve destinato, universis denique provisionibus vestris, 
cum praefato serenissimo Marchione vestra fideliter conferetis consilia , 
et dictamina ejusdem sequemini, certi quod pro sua in nos fide et 
nostro in vos affectu salutaria suasurus sit. Nec nos: de iis, quae 
vestrae conservationi et sublevamini proficua censeri poterunt, quicquam 
intermissuros, vobis polliceri potestis. In hac tempestate perturbata, de 
eo nobis prima solicitudo esse debet, ut omni conamme hostem prae 
foribus stantem vel penitus arceamus vel ingressum collatis viribus et 
consiliis ejiciamus; quo obtento caetera felicius omnia procedent. Nam 
quod famem, quam metuere videmini, attinet, medelam huic adferet 
frumenti ex superiori Hungaria convectio, quam ad hune finem dirigere 
exnunc cogitare et ordinare applicamus; de vestra fide et constantia eo 
minus soliciti, quanto magis vestra interest, ea, quae toti Christianitati 
sunt necessaria, vobis utilia et nobis intolerabilia non negligere, sed 
promovere et animo constanti a patria vobismet charissima profligare , 
cum nec Christianitati hoc Antemurale suum deperdi, néc vobis Patriam 
charissimam scenam belli efficere, nec nobis denique conveniat vestrae 
libertatis et regionis jacturam in barbarorum dominatum et servitium incidere. 

Quoad Juniorem Apafi in vestra gubernatione declaratione nostra 
firmari petitum. Si priora in memoriam revocaveritis, deprehendetis nos — 
hactenus nihil negasse; sed per insufficientem subjecti aetatem cogita- 
tiones nostras, hac de re conceptas, propterea in animo nostro suspensas 
reliquisse, quod turbulento hoc statu minus conveniret ab aliis adhuc 
regendum vobis praeficere; ne quid tamen hic temeraretur, constituto 
interim Regni regimini a vobismet ipsis delecto acquievimus, ut satis 
intelligere potueritis, tempus et rerum momenta declarationi a vobis 
expetitae hactenus nobis potius defuisse, quam intentatam Status vestri 
immutationem, quam cum Turca sua Tékélii in Principem declaratione 
_perfide, ut solet, violavit. Dignoscetis facile quae esse possit Ték6lii de 
Juniore Apafi intentio, et quod vestrorum Jurium, Privilegiorum et Liber- 
tatum periculum, nisi junctis nobiscum viribus, hostem imminentem 
propulsaveritis et sic Jura, Libertatem et Privilegia vestra salvaveritis. 


‘2, ” 

Eo sane nobis serio incumbendum est, quod ubi assecuti fuerimus, 
caetera suapte ad usum profluent. Constantia et fidelitate hic opus est, 
denique et hoc animo pensandum, quod majoris lucri causa, tempo- 
raneum aliquod incommodum fere curandum non sit; nam si pacem 
quam libertatem habere malueritis, nec hance nec illam obtinebitis. Non 
illam ob rationes jam dictas, nec hanc, quam sine deditione vestra sperare 
non potestis, constituto theatro belli in dilectissima Patria vestra, 
collisione armorum et virium misere laceranda. 

Quod autem confirmationem Religionum Receptarum 
ac toleratorum hactenus Jurium, item Privilegiorum ac 
Libertatum vestrarum spectat, nihil certe a sanctimonia 
fidei vestrae dubitandum vobis superest, cum has sartas 
tectasque vobis fore saepe saepius declaraverimus, et 
declarato vobis verbo Regio denuo firmamus. Vestrum 
erit reputare, Nobis etsi volentibus non esse integrum 
turbulento hoc Patriae statu editis Diplomatibus porro 
nos oppignorare, cum eapropter nihil attenta sump- 
tuum magnitudine cum hostibus vestris totis viribus 
decertemus, quae proinde tanto studio vobis servare 
DisLiowr,.certe auferre velcalterare non intendimus. 
securos itaque vos hac in parte vivere et constanti 
ac virilianimo pro Patriae libertate spretis temporaneis 
incommodis nobiscum pugnare convenit. 

Vobiscum aestimare gloriam et decus Gentis vestrae, fortitudine 
vestra comparatum et cum omnipotentis Dei benedictione ejectis hostibus 
vindicataque libertate ad seros posteros transmittendum, totius Christi- 
anitatis applausum, et nostra nunquam vobis defutura gratitudine, cujus 
effectus ut posteris temporibus constanter percipietis, ita et de iisdem 
gloriose et fructuose gaudebitis, sed quod paterno optantes affectu 
Gratiam, Clementiam et Tutelam nostram Caesareo Regiam vobis iterum 
iterumque promittimus et offerimus uberrimam. Datum in Civitate Vienna 
die IV Sept. anno 1690, Regnorum Nostrorum Rom. XXXII, Hung. 
XXXVI, Bohem. XXXIV. 

T. Henricus Com. de Straathman. 
Leopoldus Ad Mandatum Sacrae Caesareae Regi- 
aeque Majestatis Proprium, 
Steph. And. de Verdenburg. 

§ VIL. Diploma Leopoldinum. — Diploma solicitante Nicolao Bethlen 
Transylvanis promissum, dandum Imperatori suadebat Antonius Karafa; 
intercedebant etiam Wilhelmus Paget Legatus Regis Angliae, Hems- 
kircken Residens ordin. Hollandiae , Nicolaus Gotfridus Dankelman Legatus 
Electoris Brandeburgici, quocum omnia Bethlenius communicabat, qui 

magno zelo in ecclesias Transylvanicas ducebatur, unde etiam ab Electore 
pro duobus studiosis Enyedensibus in Academia Franckofurtana inter- 
tenendis alumniam obtinuit!). His mediatoribus Diploma Transylvanis 
praeparatum est tenore sequenti, quod dicitur hodie Leopoldinum: 


Nos Leopoldus &c. 

Magnificis, Egregiis, Strenuis et Nobilibus, Prudentibus ac circum- 
spectis Fidelibus sincere nobis dilectis N. universis Statibus Provinciae 
Transylvaniae et reliquis tam Ecclesiasticis, quam secularibus quorum 
interest, Gratiam Nostram Caesaream Regiamque et omne bonum! Illis 
benigne perspectis, quae Transylvaniae Ablegatus, Egregius, Fidelis, 
Dilectus Nicolaus de Bethlen uberrime exposuit, quidnam a Nobis quoad 
Confirmationem die XXVIII Junii 1686 desiderati*, quoad Religiones ibi 
locorum usitatas, quoad Patriae Leges ad** consuetudines, quoad Privilegia, 
Dignitates et officia, quoad sublevanda Portionum et Hybernorum onera, 
quoad Provinciam in pristinum florem redintegrandum aliave saluti 
publicae multum servientia, debita erga nos veneratione et fidelitate 
efflagitet. Supremi nostri Regii muneris, a quo si Dominus Exercituum 
adminiculetur, pro temporum vicissitudine, felicia scaturire solent incre- 
menta, esse dignovimus, charissimam hance Transylvaniae regionem, jam 
a seculis inclyto nostro Hungariae Regno assertam, magis magisque veluti 
animam nostram amplecti, posthabitis enim aliis contra communem 
Christiani nominis hostem destinati Belli operationibus Ludovici Marchionis 
Badensis dilectionem ad sistendas iniquissimi Ték6lii eidemque adhaeren- 
tium Rebellium nec non Turcarum et Tartarorum incursiones, illuc cum 
exercitu expedivimus, hac firma spe freti, illum per quem Reges regnant 
et justa decernunt in firmitudine brachii sui Justitiae causa, armis nostris 
Caesareis et militiae Transylvaniae, benedictione divina adfuturum ac 
secundos Regiae intentionis successus largiturum. Sacramentum fidelitatis 
jain antea nobis transmissum, nihil ambigendum, quin immortalitatis 
studium non minus totam Patriam, quam illos, qui sub nostra Regia 
protectione consilio et curae commissam habent Provinciae administrati- 
onem, cum nunqaum intermoritura laude praestitam et opere ipso, in 
quibusvis emergentiis pro viribus comprobatam fidelitatem (quam ex 
aequo aestimamus) ad posteros transmittere eoque omni conatu generose 
adlaborare animabit, ne hostes regionem montibus coronae adinstar 
circumseptam, rapinis et praedis, igne et ferro misceant, jam tum ab 
omni aevo in unam mentem coalitas Nationes, pessimis stratagematum 
technis et irritamentis dissipando, graviori barbaris serviendi jugo manci- 
pent gentemque toti hactenus Christianitati Antemuralem evertant. 


) Com. Nic. Bethlen in Vita s MSS. Lib. II. Cap. XIX in medio. 
* desiderati Diplomatis (ed.) 
“* ac (ed.) Ton 

Confirmationem desiderati Diplomatis pro successione Michaelis Apafi 
in Principatum quod attinet. Cum is utpote adolescens quatuordecim 
annorum per Leges (quarum sanctam Generosi Status ducunt observan- 
tiam) ante vigesimum aetatis annum ad Regimen non sit adultus, his a 
perfidia T6k6lii turbatis temporibus, neque in rem Transylvaniae, neque 
in patriae bonum vergere, perbenigne judicavimus, si quidquam ad 
memoratarum legum transgressionem innovari contingeret; proinde 
minorennis in timore Domini condignis per consiliarios intimos, qui 
commissam habent Provinciae administrationem, virtutibus in spem 
successionis usque ad annos pubertatis imbuendus, maturescentium in 
eo atque emicantium animi dotum specimina expectanda, Gratia demum 
Caesarea Regiaque in Patriae emolumentum benignissime complectenda. 
Ne vero interea temporis universi Transylvaniae ordines suspensis animis 
haerendi aut vel minimum praeter paternam nostram intentionem 
ominandi ansam habeant, de sequentibus Articulis fideles status et 
ordines in universum eorumque posteros, quos in omni erga Regiam 
coronam nostram fidelitate perstituros confidimus, sub verbo Regio et 
integerrima fide duximus esse assecurandos. 

14. In casu Receptarum ibidem Religionum, Tem- 
plorum, Scholarum, Parochiarum aut introductionis 
cujuscunque alterius cleri et personarum Kcclesias- 
ticarum, quam ibi nunc extant, nihil alterabitur, 
contradictionibus quibuscunque sive sacri sive profani 
ordinis, nihil unquam in contrarium valentibus; ita 
tamen ut Catholici propriis suissumptibus adeoque 
citra omne aliarum Religionum gravamen Claudiopoli 
in praesenti devotionis suae loco, sibi Ecclesiam, nec 
non Albae Juliae Templum minus, olim a Christophoro 
Bathorio erectum, nunc desolatum, reaedificent; iidemque 
Catholici ubique locorum, si pauci et peregrini sint, 
privatim, siveroeorum multi, tune publici Religionis 
suae exercitii etcondendarum Ecclesiarum jure gau- 
deant, aeque acaliae in Transylvania Receptae Reli- 
giones tali casu, ubi nimirum in aliquo loco numero 
praevalent, gaudere consueverunt. 

2. Confirmamus Fidelibus statibus omnes Hungariae Regum similiter 
omnium a tempore separatae ab Hungaria Transylvaniae ejusdemque 
Principum Donationes, Collationes, Privilegia, Armales, Titulos, Officia, 
Dignitates, Decimas et denique quaevis Beneficia ac bona sive privatis, 
sive civitatibus ac communitatibus et coetibus, sive cujuscunque ex 
receptis Religionibus addictae Ecclesiae, Parochiae vel scholae, tam in 
Transylvania, quam in partibus Hungariae, in Siculia et Debrecino 

praedictis, factas et data *, etiamsi aliquando ad aliquam Kcclesiam , Con- 
ventum vel Capitulum pertinuerint, ita ut nemo omnino hac occasione 
in suis bonis nec per nos, nec per quemcunque sacri aut profani ordinis 
virum impetendo aut auctionando turbetur, sed unusquisque ea, quae 
nunc habet et possidet, posterum etiam teneat et possideat, secundum 
dictas Regum vel Principum Donationes, exceptis iis, si quorum Prin- 
cipum Donationes ipsi per suas constitutiones abrogassent. 

3. Approbatas et compilatas Patriae illius Leges, Decreta, Tripartitum 
Verbétzii, expuncto tamen ibidem articulo nono Decreti Andreae Regis, 
qui in ultima Posoniensi Diaeta abolitus fuit, constitutiones, Jus Municipale 
nationis Saxonicae in vigore inviolabili permansura declaramus quidem; 
cum autem ipsimet status, tum ratione religionis, tum etiam constitu- 
tionum suarum ac privilegiorum inter se discrepent et catholici in 
praefatis 1 et 2 Articulis gravatos se existiment, Saxones vero Privilegiis 
suis antiquis et eorum usui et consuetudini in articulo tertio magis 
cautum esse efflagitent, e re ipsorummet statuum duximus, ut difficultates 
inter illos circa dictos tres Articulos vertentes, amicabili compositione 
et concordia sub ratificatione nostra Caesareo Regia complanare studeant, 
hac vero non succedente, auditis partibus opinioneque consiliariorum 
Nostrorum Transylv. desuper. intellecta, reliquum. nobis erit, id denique 
pro munere nostro Caesareo Regio decernere, quod justum et aequum 
compertum fuerit. : 

4, Morem usitatum, utpote, quem supremae Potestati non derogare 
invenimus in Guberniis consilii Intimi, comitiorum, suffragiorum, Politia 
ac Libertate, in Tabulae judiciariae Magistrorum, Protonotariorum et 
Assessorum, item et inferiorum Tribunalium Autoritate, in adminis- 
trandae justitiae solito et ordine et usu (omnia tamen salvo in gravioribus 
recursu. ad Regem) illaesa praecipimus conservanda. In oeconomicis 
quoque, quoad Regalia et Fiscalia praevia fidelissimorum Statuum 
sincera informatione, eam habituri rationem et modum, ut per commis- 
siones Camerales aut alia via nemo Nobilium Civium aut Privatorum 
gravari possit aut debeat. 

5. In omnibus sive ad Politiam sive Justitiam vel oeconomiam 
administrandam necessariis officiis utemur indigenis Transylvanis, 
Hungaris nempe, Siculis et Saxonibus, nullo habito religionis 
respectu, neque exterae Nationes aut quae nobiscum ab illis inter 
exteras et inhabiles dignoscuntur, ad honores et munera, quotiescunque 
ea vacare contigerit, praevalebunt; salva tamen nostra cum illorum 
consensa ad recipiendum aut non recipiendum in Matriculam commendatione. 

6. Bonis ob defectum Prolium aut notam Infidelitatis aut Fiscum 


i 


* datas (ed.) 
** ad (ed.) —— 

Regium devolvendis, bene meritos Transylvanos, Hungaros nempe Siculos 
et Saxones indigenas non attento religionis discrimine propensi 
erimus dignari. Illa vero Privatorum bona, quae armis nostris occupata 
sunt ab hostibus, antiquis possessoribus aut eorum posteritatibus ex 
mera benignitate Regia restituentur. Ad quem finem alicui Tribunali in 
Transylv. aut nostro belli Duci, ut vicis instrumentis, quod justum 
videbitur, decernat in hoc speciali casu ex commissione Regia benigne 
committemus. 

7. Supremum Status Directorem nostrum pristinis temporibus Vajvodam 
dictum vel ejus vices gerentem ex indigenarum Transylvaniae Nobili- 
um ac Procerum nostrorum numero, sive Catholicae sive alterius ibi 
receptae religionis fuerit, si fidelitate et meritis praepolleat, summemus. 
Idem quoque de munere Generalis Militiae Transylvanicae, cancellarii 
supremi, consiliariorum intimorum, comitum supremorum et capitaneorum 
inter Siculos, magistrorum protonotariorum, aliisque dignitatibus antea 
solitis observabitur. Et haec 

8. cum tali modificatione clementissime largimur, ut Gubernatoris 
summi, Militiae Transyl. Generalis, Cancellarii, Intimi consiliariatus et 
Protonotariatus candidatos, si quando similia munia resarcienda venerint, 
Nobis ad confirmandum praesentent, ut tanto tranquillior diversarum 
nationum status persistat, periculosae machinationes aut ambitus exulent’, 
atque omnium animis concordi desiderio salus publica, pro optimo Regi- 
minis fine, in quem colliment universi, haereat radicata. Quod autem 
ad alios officiales attinet, nempe Judices Regios inter Saxones et Siculos, 
Judices Nobilium, vicecomites in comitatibus, judices, consules, et similia 
officia in civitatibus et oppidis, quae per liberam communitatum elec- 
tionem apud ipsos constitui solent, in eadem etiam in posterum libertate 
ac consuetudine maneant, confirmatione tamen pariter nostra, sicut in 
praecedentibus, in quolibet ex dictis casibus impetranda. 

9. Magnum inter salutis publicae incrementum redundare posse 
clementer existimavimus, si in consilio intimo duodecimvirali saltem 
tres sint Catholici, caeteris ex aliis Religionibus ipsorum recipiendis. Et 
quidem inter illos in consilio Intimo etiam Judex Regius Cibiniensis 
juxta Leges receptas ex natione Saxonica. Inter Magistros Protonotarios 
vero unus sit Catholicus, ex modernis tamen quilibet in suo officio 
persistat. 

40. Annua comitia, ad negotia publica tractanda, justitiam adminis- 
trandam et propositiones Regias, si quae fuerint intelligendas, necessaria, 
nec non terminorum octavalium celebrationem nostro Gubernatori et 
intimo consilio promulganda committimus, reservando nobis eorum omnium, 
quae sic geruntur, Regiam confirmationem. 

41. Supremo status Directori Nostro sua sit authoritas, conditio et 

praerogativa alias debita, semper ille in Provincia praesens, Legibus 
patriis tam quoad sacra quam profana solenni juramento obstrictus, 
congrua etiam stipendia et illi et singulis, de consilio intimo ac Tabula 
Judiciaria ex mediis aerarii nostri Regii et Fiscalibus benigne decernemus. 
Quod si utilitas publica et diversarum ibi degentium nationum tran- 
quillitas illum quotannis mutare suaderet, liberrima statuum ad alium, 
quo citius eligendum fieri poterunt suffragia, pro nostra ulteriori clemen- 
tissima resolutione transmittenda. 

12. Tempore pacis (quod Deus pacis approximet) quinquaginta mille 
Imperialium Tributo, tempore autem belli contra Hungariam et Transyl- 
vaniam, quadringentorum Millium florenorum Rhenensium contributione, 
computatis etiam Naturalibus contenti erimus. Repartitionis et exactionis 
forma, penes fideles Status et Provinciae officiales, relicta et ab ipsis 
sine partium studio ad proportionem reducenda, caetera, quae ultra 
praedictas summas vel belli vel pacis tempore pro defensione patriae 
requirentur, amore fidelium statuum et universae plebis sublevandae 
causa ex bonis Regiis et Fiscalibus, nec non salis et reliquorum Metal- 
lorum Fodinis, Tricesimis, Decimis inter Saxones, Arenda Decimarum in 
Comitatibus aliisque nostris proventibus allaturi. 

13. Dicas et alia apud ipsos usitata Exactionum genera introduci non 
curabimus, vectigalia aut tricesimas non augebimus. 

14, Siculi genus hominum bellicosissimum ab omni Tributo, ab omni 
hybernorum aut aestivorum molestia, decimis et praestationibus, ratione 
Bonorum, quae cum onere insurgendi possident, velut hactenus ita 
in posterum sint penitus exempti. E contra pro tuenda Patria propriis 
impensis militare obstricti permaneant, non tamen subintellectis rusticis 
vel Jobbagionibus Siculis. 

15. Liberum, sicuti sub Principibus fuit, quaestum sive commercia 
rerum omnium concedimus, benigne volentes ut et Nobilium praero- 
gativae et privilegia hac in parte observentur. 

16. Decimas autem consueta hactenus apud ipsos Arenda redimi 
solitas, Dominis Terrestribus relinquemus, Arenda tamen Fisco reservata. 

17. Magnis et non necessariis Praesidiis partim ex militia indigena 
instituendis et ex nostro aerario alendis provinciam non onerabimus, 
Generalem tamen et caput Germanum illi praeficiemus, qui reciprocam 
cum Gubernatore, consilio Status et Generali Militiae Transylvanicae in 
omnibus negotiis bellicis correspondentiam habiturus, aliis ad praedictum 
Statuum aut Gubernium pertinentibus se non ingeret. 

18. Tollimus a Saxonicae nationis et totius ubique miserae plebis 
cervicibus per abusum inveteratum gratuitam viatorum cujusvis generis 
vel conditionis victitationem, equorum ac omnis generis jumentorum 
angariationem, et Quartiriorum aliosque similes praesertim in dictam 

nationem Saxonicam a viatoribus hactenus exercitos abusus: clemen- 
tissime suadendo et jubendo, ut Postae remissa prius ad Aulam Nostram 
Informatione a consilio Status, Diversoria vero pro benevole recipiendis, 
justa pecunia et pretio cibandis itinerantibus, a Dominis terrestribus et 
civitatibus constituantur. 

Nos itaque, qui pientissimum Regii muneris nostri executuri officium , 
universorum et singulorum Fidelium salutem, commune bonum, tranquil- 
litatem publicam, rei pristinae incrementum et charissimam Transyl- 
vaniam nullo, Deo opitulante, Minotauri Turcici labyrintho deinceps 
implicandam cordi duximus, visis et examinatis praedictis Articulis et 
Punctis, pensantes eos honori et quieti et commodo statuum, ordinum 
et incolarum omnium universae Reipublicae Christianae conducere, 
eosdem in omnibus suis partibus et capitulis approbamus, et in per- 
petuum valitura Lege sancimus tenore praesentium, pro- 
mittendo in verbo Regio, ac apud nos et nostram sere- 
nissimam Domum nunquam violabili fide, quod illis 
firmiter et inconcusse servabimus et servari faciemus, 
majora et majora semper in fidelissimam Nobis Gentem ponere beneficia 
propensi. Datum in Civitate Nostrae Viennae die IV Mensis Decembris 
anno Domini 1691, Regnorum Nostrorum Romani XXXIV. Hungar. XXXVI 
Bohemici XXXVI. 

Leopoldus. 
Gh T. A. H. Comes de Stratmann. 
(Ls ) - Ad Mandatum Sac. Caes. Regiaeque Majestatis proprium, 
sinin Stephanus Andreas de Verdenburg. 

Fidejussores Diplomatis Bethlenius voluisset constitui Reges Angliae, 
Sueciae et alios Potentatores Reformatos; at vero Aula minime adsensit 
neque admisit. Confirmavit vero hoc Diploma per Resolutiones ad Guber- 
nium an. 1694 die IV Decembris, anno 1697 die XVIII Aprilis, anno 
1698 die XXV Aprilis. 

§ VIII. Obiter hic interserendum: Obtinuerat anno 1688 Comes 
Antonius Karafa cum Cibinii commoraretur locum cultui sacro obeundo 
idoneum una cum Praesidiariis Militibus tam officialibus quam gregariis, 
atque sufficientem tabernam antea sartorum, quem locum etiam ad 
rem sacram perficiendam ornaverant. Verum hoc loco amplissimo non 
contentus P, Lucas Kolick, e societate Jesu Sacellanus Cibiniensis, 
scripserat ad Generalem Comitem Karafa. Viennam profectum, locum 
illum Praesidiarios omnes jam non capere, in dies augeri suos audi- 
tores; dispiceret ergo ut sibi cum suis amplior et augustior locus daretur. 
Huic singularis Saxonum Patronus Karafa anno 1689 ita rescripsit: 
Si locus Cibinii Reverentiae vestrae concessus ipsum 
non capit, eat Romam in Vaticanum vel Lateranum, vel 

vero in Basilcam Petri et Pauli, ibi satis spatii habebit?). 

§ IX. Catholici cum aliis Religionibus dissident. — Quamvis Diplomate 
Regio cautum erat de Religionum Receptarum in Transylvania libertate 
et securitate, tamen Catholici varias formantes praetensiones excitarunt 
controversias cum aliis Religionibus, articulos Diplomatis primum et 
secundum peregrino sensu induentes. 

Cum unusquisque, pro sua Religione zelat et quid agendum sit 
inter se consultant, spargitur interea rumor 1) Templa trium Religionum 
a R. Catholicis militari brachio brevi fore occupanda, 2) Profitentes tres 
illas Religiones Imperatori rebellasse. Qui rumor a malevolis in hunc 
finem est confictus, ut plebe conturbata ipsis in turbido piscari liceret. 
Hine tres Religiones die 23 Martii an. 1692 Generalem Imperatoris 
armorum Praefectum Fridericum Comitem a Veterani adierunt de con- 
fictis querulantes rumoribus, insuper pro expetenda libertate tractandi 
de religione conformiter ad Diploma Caesareum, qui libenter et ultro 
concessit. Tractarunt igitur Reformati, Lutherani, Unitarii cum Romano 
Catholicis per duos fere menses, Catholicorum postulata, quae subinde 
renovabantur et immutabantur, ruminantes et quae salva sua Religione 
ac Diplomate Caesareo dare poterant, promiserunt; videlicet, Claudiopoli 
Templum Ovariense Reformatorum ac Scholam Unitariorum, ubi erat 
etiam Templum Saxonum Reformatorum, Templum Bathoraeum Albae 
Juliae, praeterea viginti millia florenorum ad Templa et Scholas erigendas; 
verum his omnibus minime contentabantur, sed quae hactenus alio et 
alio colore velaverant, tandem an. 1692 die XXVII Maji his articulis 
exhibuerunt: 

1. Ut Episcopus cum omni jure suo Episcopali hane Patriam ac 
Praepositus Cibinium ingredi possit. 

2. Majus Templum, quod Claudiopoli in foro situm est ac in praesenti 
possidetur ab Unitariis, cum ad se pertinentiis, ac ubicunque locorum in 


civitatibus, et ubi plura sunt Templa et scholae, ibi omnino ubique et 


nobis paratum Templum et Schola cum omnibus ad ea pertinentibus 
proventibus detur; ubi non sunt liceat nobis aedificare; ubi vero numero 
praevaluerimus, juxta articulum Templum nobis relinquatur. 

3. Ut Claudiopoli et Albae Juliae utrobivis unum paratorum colle- 
giorum cum suis proventibus in manus nostras deveniat. Qui* si etiam 
alibi opus esset, liceat nobis libere collegia et scholas erigere, prout 
reliqui status habent. . 

4, Jesuitis et omnibus Religiosis ordinibus libere intrare Regnum ac 
suis in locis habitare liceat. 


') Georg Haner in Histor. MSS.ad h. annum 1688. aE 
* quibus (ed,) 

5. Circumscriptionis personarum tam inter ecclesiasticos quam 
seculares ne mentio quidem fiat. 

6. Bona ad cujuscunque religionis Ecclesiam pertinentia sive jure 
impignorationis sive donationis ab aliis possessa cum omnibus eorum 
proventibus, si absque pecuniae depositione possidentur, dividantur 
aequaliter; quae vero pecunia redempta sunt depositis deponendis aequa- 
liter dividantur. 

Haec vero omnia justa, ad eandem mensuram pertinentia et amica 
sunt postulata, quam si quatuor liberi unius Parentis in quatuor partes 
dividenda postulent Bona. 

His Catholicorum postulatis, Leges fundamenta unionis et Diploma 
Leopoldinum eversivis, tres aliae Religiones cum annuere inque interpre- 
tandis articulis inter se convenire non possent, controversiam decidendam 
pars utraque detulit Imperatori. Qui anno 1693 ita decrevit: 

Leopoldus Divina favente Gratia &c. 

Memoriae commendamus tenore praesentium, quorum interest, 
universis et singulis. Optasse Nos quidem juxta Appendicem Articuli 
tertii, Diplomatis a Nobis [IV Decembris anni 41601 statibus et ordinibus 
Transylvaniae benignissime concessi, controversias de exercitio et bonis 
inter Catholicos et aliis in Transylvania receptis Religionibus addictos 
potuisse amicabiliter inter ipsos componi. Cum vero ex relatione 
Gubernii Nostri Transylvanici de 22 Julii anni superioris uberius intel- 
lexerimus, Tractatus inter illos desuper institutos fuisse irritos, et utrinque 
ad decisionem nostram Caesaream Regiam provocatum sit, Nos visis et 
consideratis iis, tum quae hinc inde in medium allata, tum quae a dicto 
Gubernio proposita sunt, rem judicavimus sequenti modo terminandam. 

4. Quatuor Religiones in Transylvania Receptas in libero exercitio , 
Juribus, Bonis et Possessionibus, uti iis nune fruuntur, sine turbatione 
qualicunque quiete et pacifice in posterum relinquendas esse. 

2. Cum Catholicis ab addictis caeteris Religionibus Reformatum ut 
vocant Templum, una cum Unitariorum Collegio Claudiopoli et Albae 
Juliae Templum Bathorium, et simul oblatum sit, quod quindecim flore- 
norum millibus pagum Monostor a moderno possessore redimere et 
Catholicis jure perennali in usus Ecclesiarum et Scholarum Catholicarum 
applicandum tradere velint, Nos id omne ratum gratumque habentes 
executioni quantocyus volumus demandari. 

3. Curam habituri sumus, ut pro institutione juventutis Catholicae et 
Scholis tales adhibeantur Kcclesiastici, qui virtutum ac concordiae non 
minus quam literarum studiosi, nulli Religioni merito suspecti esse 
possint. Agemusque ut Catholicae Religioni, de idoneo Vicario Apostolico, 
qui omnia Episcopalia et quae muneris aut Juris ordinarii sunt admini- 
strare rite possit, prospiciatur. 

Liberum denique Catholicis juxta ipsorummet statuum reliquis Religio- 
nibus addictorum declarationem et oblationem sit eritque in Residentiae 
suae locis et Civitatibus Ecclesias et exercitia, sine vitio aut detrimento 
exercitorum Templorum aut Redituum aliis Religionibus addictorum 
stabilire. 

Et ita Articulum primum et secundum praelibati Diplomatis nostri 
declarantes omnia Diplomatis capita perpetuae sanctionis pragmaticae et 
fundamentalis sanctimonia inviolabiliter volumus observari. Datum Viennae 
an. 1693 die IX Aprilis +). 

Haec eadem resolverat die XIV Aprilis ejusdem anni Catholicorum 
Ablegato, pariter Petro Alvintzi a Statibus et Ordinibus Transylvaniae 
ad Aulam Caesaream misso, hoc solum addito; Gratius foret si loco 
Templi Reformatorum Ovariensis, jam Catholicis profnissi, Templum 
Unitariorum evacuaretur atque Catholicis transponeretur. 

§ X. His non contenti Catholici mox alia atque alia praetendere 
coeperunt. Gravamina sua non admonitis aliis Religionibus Aulae per 
Comitem Stephanum Tsaki et Comitem Michaelem Mikes repraesentarunt 
obtinueruntque sequentem Resolutionem ad hune usque diem amaros 
fructus Protestantibus proferentem. 

Leopoldus &c. Illustres, Spectabiles, Magnifici &c. Notum vobis 
facimus Fideles nostros nobis dilectos, universum statum Catholicum 
charae nobis Transylvaniae certa sua gravamina et instantias humillime 
nobis porrexisse, quibus pro aequitate et justitia consideratis, ruminatis 
et digestis, ad eadem nos benignissime ita resolvisse: 

4o, Ut Decimarum Quartae, quas Catholici pendere debent, in posterum 
non Acatholicis Praedicantibus seu Ministris, sed Ecclesiasticis Catholicis 
pendantur. Relicta pariter pro Acatholicis facultate, ut ipsi suae religionis 
Ministris uti hactenus consueverunt Decimas dare possint. 

2do, Ut ex tribus candidatis ad officia in Diplomate expressa unus 
semper sit Catholicus. 

3tio, Ut in civitatibus et oppidis tam ad Senatoria munera, quam ad 
majorum officiorum civicorum administrationem, sicut etiam in tribubus, 
aequali numero Catholici admittantur. 

4to, Cum nos omnino velimus ut par et integra inter quatuor Receptas 
Religiones libertas et aequalitas servetur, idcirco consuetudines, leges 
et statuta, seu in communi ab Acatholicis, seu in particulari ab aliquibus 
urbibus vel oppidis, contra aequalitatem libertatis Catholicae Religionis 
lata, plene abolevimus et sustulimus, ita ut in posterum Catholici 
cum Acatholicis et praesertim Reformatis, Privilegiorum usu gaudeant 
et fruantur. 


') Histor. Diplom. App. pag. 32. 

5to, Ut unum ex tribus Transylvaniae sigillis custodiae Catholicorum 
committatur, sicut etiam ut Catholici ad custodiam Actorum Publicorum 
seu Archivorum admittantur. 

Quam clementissimam Caesareo Regiam Resolutionem nostram ut 
suo modo effectui ita mancipetis, ne praedicti Catholici contra hanc 
benignissimam Resolutionem nostram ullo modo graventur, vobis serio 
et clementer mandamus. Ita facturis Gratiam nostram Caesareo Regiam 
in omne tempus corroborantes. Datum in castro nostro Ebersdorf, die V 
mensis Septembris anno 1699, Regnorum Nostrorum Romani XLII. Hung. 
XLIV. Bohem. XLIII. 

§ XI. Dici vix, scribi nullo modo potest, quantum negotii impetrata 
hac Resolutione tribus Religionibus Catholici facessiverint. Hactenus 
enim innitebantur Tractatibus cum Domo Austriaca et Diplomati Leopoldino, 
ubi omnia Privilegia, Libertates, Collationes, Donationes clementissime 
erant confirmatae; hac vero Resolutione omnia ea in fumum abibant. 
Catholici urgebant publicationem et executionem quinque Punctorum 
resolutorum aperteque dicebant: posse Caesarem omnia jam tollere et 
abolere, quae hactenus Protestantibus connivendo toleraverat +). 

Protestantes conabantur insistere Diplomati illiusque sensui Resolu- 
tionem accommodare. Si enim Resolutio eo quo volebant Catholici sensu 
intelligi deberet, ut quicquid Religioni Catholicae contrariari videretur, 
id sustulit, abolevit Imperator, ita nullibi tuto consistetur. Approbatae, 
compilatae constitutiones legesque omnes erunt sublatae, Donationes 
cassatae, omnia Jura in confusum incertitudinis chaos conjicientur. Nihil 
non erit Catholicae religioni adversum eoque nemine sublatum. Decimas 
et Quartas a Leopoldo Imperatore apud Reformatos, Lutheranos et Unitarios 
confirmatas jam occupare quibusdam in locis nitebantur: qui rursum sua 
Jura tueri volebant. Accepto Mandato tres Religiones non Catholicae anno 
eodem 41699 die IV Octobris a gremio sui deputarunt, qui cum Catholicis 
tractarent. Tractatus cum sperato frustraretur effectu, Deputatos ad 
Aulam mittere decreverunt pro sensu Resolutionis accipiendo, qui ab 
accessu impediti, res turbis implexa mansit*) neque Resolutio est publicata. 
Interea spargitur exitialis rumor de Protestantium adversus Imperatorem 
rebellione ab eorum adversariis, cujus rumoris vindex erit Christus. 
Haner in Hist. MSS. ad an. 1699, 

_§ XII Interea varias dabant informationes ad Aulam, cooperantes 
Stephanus Apor, Gabriel Hevenesi Jesuita cum Cardinali Leopoldo Kolo- 
nitsio aliique quidam. Severum igitur ad Gubernium expeditur Mandatum 
de publicatione Resolutionis, injungebatur insuper ut prospiceretur de 
habitatione Episcopi Catholici ac necessaria subsistentia. Mandatum ita est: 


‘) In compendio brevissimo Hist. Transylv. pag. 8. 
*) In compendio brevissimo Hist. Transylv. pag. 33, 

Leopoldus &c. Illustres Spectabiles ac Magnifici &c. 

Displicenter sane percepimus, quod etsi variis iisque serlis benignis 
Mandatis nostris vobis clementer commiserimus, ut benignas vestras 
Resolutiones, mediantibus binis decretis, die 5ta mensis Septembris anno 
4699 modo serio vobis notificatas, debitae et reali executioni tradere et 
mancipare velitis. Vos nihilominus nec ad praesens etiam non sine maximo 
culpabilitatis indicio, lisdem benignis Resolutionibus nostris satisfecistis. 
Cum autem ea sit constans et absoluta mens et intentio nostra, ut tam 
antelatae nostrae Resolutiones in praeattactis Decretis expressae, quam 
expost ad vos transmissae et transmittendae, omni celeritate obsequen- 
dique studio, per vos et eos, quorum interest et intererit, exactissime 
observentur. Hinc vobis clementer mandandum esse duximus, ut universa 
Mandata et decreta ad vos pro justitiae acceleratione secundandaque 
benigna mente et intentione nostra transmissa et transmittenda absque 
omni mora et cunctatione exequi, iisdemque pro debita fidelitatis vestrae 
obsequiositate morem gerere neutiquam intermittatis. Statuentes per- 
benigne, ut per cameram nostram Aulicam Episcopo Trans- 
sylvanico, Catholico, nobis dilecto de habitatione ac neces- 
saria subsistentia prospiciatur. Ac fideli nobis pariter dilecto 
Francisco Henter Protonotario de sigillo provideatur, quod ipsum eidem 
camerae jam actu intimatum habentur &c. Omnibus superius declaratis vosmet 
accommodare, modis omnibus debeatis et teneamini, nisi aliam exequendae 
voluntatis nostrae sphaeram, sceptrigeramque Regiae Nostrae Auctoritatis 
et Dignitatis altitudinem veélitis experiri. In reliquo vobis Gratia nostra 
Caesareo Regia propenst manemus. Datum Viennae Austriae die XX 
Aprilis Anni 47014. 
Leopoldus 

C. Samuel Kalnoki 
Joannes Fiath. 

Mandatur hic etiam de Episcopo Catholico, quem anno 1604 in 
publicis comitiis Regno proscripserant Praesidente Stephano Tsaki et 
regnante Sigismundo Bathori Catholicis, cum ista conslusione: 

Ne unquam talismodi Episcopus ipsi succedat, vel Epis- 
copatus resurgat’). Ab eo tempore per centum annos Episcopus 
Catholicus in Transylvania non fuit, sed Vicariis Religionis Catholicae 
cura commissa est. Cum se Transylvani Regimini Austriaco submiserunt, 
inter alia unicum Punctum erat: Nunquam allaborabit sua 
Majestas in Transylvania erigere jus Patronatus aut 
sacerdotale, nec demandabit eam materiam statibus 
‘proponi. Ejusmodi quoque vicarium anno 1693 promiserat his verbis: 


——— 


") Vid. supra Lib. II Cap. ult. § VIII. Acta Comitior. Claudiop. an. 1604. 

Agemusque ut Catholicae Religioni de idoneo vicario 
Apostolico, qui omnia Episcopalia et quae muneris aut 
Juris ordinarii sunt administrare rite possit, prospiciatur. 
Cum ex hoc mandato res fore turbulentiores inter Status et Religiones 
praevideret Rabutinius, Generalis in Transylvania armorum Praefectus, 
Clero Catholico parum favens, priusquam accepisset, comitia prudenter 
dissolvit. atque ita publicare non potuit?). Videbat enim talia a cardinali 
aliisque e clero proficisci. 

§ XIII. Ne tamen vel minimo renitentiae crimine notari possent tres 
Religiones, sequenti requisierunt Aulam libello supplici: 

Sacratissima Caesarea Regiaque Majestas! Domine, Domine Nobis 
Clementissime, Benignissime! 

Qualem chari nostri Fratres Catholici propositionem praesentarint 
ratione quinque Punctorum a Vestra Majestate anno 1699 die quinta 
Septembris ad eorundem Fratrum Instantiam resolutorum Nobis fecerit 
et quale responsum iisdem dare potuimus, id vestra Majestas ex annexis 
copiis clementissime intelligere dignabitur. Humillime ergo Majestatem 
Vestram de genu oramus, ne de nobis renitentiae aut inobedientiae judi- 
cium statuere velit, antequam Majestati Vestrae humillimas in hac materia 
preces et lacrymas ad ejusdem pedes effundere nobis liceat, quarum 
benignam admissionem, ut et Caesareo Regiam consolationem demississime 
per viscera Jesu Christi ab innata Augustae Domus clementia implo- 
ramus et expectamus, ad quam et consiliariorum candidationem differre 
coacti sumus. Et his vestrae Majestati et toti Augustae Domui nostram 
omnis nostrae posteritatis fidem et devotionem in perpetuum obstringendo, 
Eidem felix et perenne Imperium precamur. 


C. Georgius Banfi C. Nicolaus Bethlen 
Joannes Kemény Samuel Conrad 
Joannes Sachs Joannes Sarosi 


Nicolaus Horvath 

§ XIV. Calamitates Reformatorum miseriis cumulando Collegium 
eorum manu militari anno 1700 ultima Junii Albae Juliae praeeunte 
Plebano Catholico occupaverant, quod tamen restituere tandem coacti 
sunt. Beneficia quae a Camera Ecclesiarum et Scholarum Reformatarum 
ministris dari solebant per Thesaurarium Stephanum Apor denegata. 
Productionem camera de iis requisivit, praestitit eam Nicolaus Bethlen 
Curator Ecclesiarum Ref. supremus et Michael Simonsi Protonotarius 
nomine Ecclesiarum coram Joanne Friderico Comite a Zeau Commissario 
Regio?). Cesserunt quoque anno 1702 scholam Templo Bathoraeo adhae- 


1) Vita Nicol. Bethlen Lib. II. Cap. XXII circa medium. 
*) ll. ce. 
Il, 14 

rentem Reformati Catholicis, Commissario Zeau nomine Regis ita postulante 
et omnia cedentibus promittente, unde nihil praestitum. Tunc Reformati ex- 
hibuerunt suam Declarationem, qua gravamina sua et continuas injurias 
pluribus quidem verbis cum affectu declararunt, quorum summa huc redit. 

Recensent nimirum quod Templum Claudiopoli Ovariense, Albae 
Juliae Batorianum cesserint; pariter Collegium Unitariorum, Pagum 
Monostor proprio aere in rationem Catholicorum redemerunt; tamen non 
cessant apud Aulam sinistris informationibus continuo eos deferre , suspi- 
cionibus gravare et miserias miseriis addere, cujus fructus amarissimi 
sunt: 1) Decretum quinque Punctorum, in favorem Catholicorum, quo 
Diploma tollere satagunt. 2) Mandatum severum tam in aliis, quam 
praecipue in negotio Episcopi Catholici. 3) Rumor falsus iniquissime 
confictus, quo spargebatur Reformatos velle Imperatori rebellare. 4) Accu- 
satio Gubernatoris et Cancellarii in Aula et disgratia’ illis conciliata. 
5) Beneficii Ecclesiastici e Camera ordinarie provenientis retentio per 
Thesaurarium, unde Ecclesiarum sequitur eversio. 6) Taxae Debreciniensis 
in usum Collegii Enyedensis exhibendae suspensio. 7) Collegii Ref. 
Albani an. 1700 ultima Junii per milites instigante Plebano occupatio. 
8) Neglectus et repudium Reformatorum ex officiis publicis. 9) Commi- 
nationes in Reformatos conjectae et denigrationes eorundem. 40) Asylum 
in rationem sceleratorum erectum, spe enim impunitatis homicida, moechus 
et quivis sceleratus ad eos confugiens recipitur et defenditur. 11) Pauli 
Mikes, Petri Makrai filiorum apud se detentio, ne illi in religione parentum 
educarentur, sed in religione Catholicorum, quod Principes Reformati 
minime faciebant. 12) Coactio Valachorum ad unionem cum Catholicis; 
cui superintendens Reformatus coram statibus contradixit, quoniam ab 
antiquo cum Reformatis erant uniti. Nunc vero armata coguntur manu 
ad unionem cum Catholicis; qui renuerint, incarcerantur bonisque suis 
spoliantur; in quibus Reformati persecutionem patiuntur, 

Cesserunt nunc scholam Templo Bathoraeo adhaerentem coram 
Commissario Regio, varias adhibentes conditiones, inter alias 1) Quoniam 
Gabriel Bethlen piae memoriae Princeps in proprio fundo suo aere 
redempto erexerat in Reformatorum rationem et Decimis Kelnekiensibus 
dotaverat; nec ad eas Decimas nec ad alia beneficia Templum spectantia 
praetensiones forment. 2) Domos plures scholae ne adjungant. 3) Asylum 
ibidem pro sceleratis non erigant. 4) Tempore Processionum suarum 
turbas excitare praecaveant. 5) Desinant jam alia et alia postulare, sed 
pacem, unionem et harmoniam colant. Subscripserunt huie Tractatui 
Reformatorum nomine C. Georgius Banfi, C, Nicolaus Bethlen, ©. Samuel 
Bethlen, C. Franciscus Gyulai, Stephanus Nalatzi, Samuel Keresztesi, 
Michael Bartsai, Wolfangus Banfi). 

1) Ex Actis MSS. 

§ XV. Circa idem tempus iterato severum venit Mandatum de publi- 
catione quinque Punctorum in favorem Catholicorum resolutorum, quod 
quidem ita se habet: 

Leopoldus &e Illustres, Spectabiles, Magnifici &c. 

Tametsi vobis sub seria animadversione nostra, quod nisi aliam exequen- 
dae benignae voluntatis nostrae sphaeram sceptrigeramque Regiae aucto- 
ritatis altitudinem velitis experiri, in anno adhuc Domini 1701 die vero XX 
Aprilis non ita dudum transacto praeterita commiseramus et demanda- 
veramus, quatenus vos Puncta in Anno 1699 die quinta mensis Septembris 
ad observandam parem inter quatuor Receptas religiones libertatem et 
aequalitatem tendentia et collimantia per nos benignissime resoluta. non 
minus alia etiam in eodem comprehensa ad amussim citra omnem 
renitentiam, ut fideles subditos decet, observetis debitaeque executioni 
mancipetis, ac per eos, quorum interest, observari facere non intermittatis. 
Vos tamen manifesta ducti contumacia in palpabile Regiae nostrae 
auctoritatis vilipendium postergationemque Regiorum Nostrorum Manda- 
torum nec Puncta in Anno 1699 praeattacta, sed nec alias benignas 
Resolutiones nostras in recentiori benigno Mandato fusius deductas et 
declaratas ad hodiernum usque diem debito fine terminastis, perque eos 
quorum intererat terminari curastis taliterque vos inobedientes et negli- 
gentes reddere non formidastis. 

Quamobrem justissimum quidem esset adversus contemtores Manda- 
-torum Nostrorum strictiorem et arctiorem procedendi modalitatem arripere, 
volentes tamen non legis rigorem, quam sceptrigerae nostrae auctoritatis 
altitudinem lenitate clementiae nostrae temperare, vobis adhuc semel et 
ex superabundanti firmiter praecipientes committimus et mandamus, 
quatenus acceptis praesentibus, nullo expectato ulteriori Mandato nostro, 
citra omnem moram et tergiversationem, uti fideles subditos decet, pro 
homagialis vestrae observantia tum praefata Puncta, tum vero alias 
Resolutiones nostras in praementionatis nostris benignis Decretis contentas 
et expressas executioni tradere modis omnibus debeatis et teneamini. 

Ac praeterea statuimus, ut a modo imposterum, si aliqua Mandata 
nostra, quocunque in negotio, potissimum autem religionis, ad vos 
transmiserimus, nullatenus occultentur, verum coram omnibus omnium 
religionum Gubernii Consiliariis praelegantur, vel si id commode fieri 
nequiret, ad minimum unus ex qualibet religione interesse debeat. Porro 
si aliqui ex Regnicolis aliquam dignitatem ad nos pro electione et confir- 
matione Regia, per vos candidati transmittentur, tempore candidationis 
et collectionis votorum non solum fideles nobis dilecti Gubernator et 
Cancellarius, sed etiam unus ex Catholicis gradu et auctoritate prior 
semper adhibeatur, sine cujus subscriptione nullae ad nos dentur Infor- 
mationes, nullae fiant per Regnum generales Impositiones, nulla ex 

Quanto Portionali, seu alio Regnum quocunque modo concernente admit- 
tantur Assignationes, multo minus particulares erogationes. Quae omnia 
tam rigorose et exacte observanda esse volumus, quod si praeter hanc 
nostram determinationem aliquid fieri contingeret, id pro irrito et nullo 
reputabimus. Vobis in reliquo Gratia Caesarea Regia propensi manemus. 
Datum in Civitate Nostra Viennae Aust. die XIII Febr. Anno 1702. 


Leopoldus. 
C. Samuel Kalnoki 
Joannes Fiath. 

§ XVI. Tractatur cum Catholicis. — Mandato accepto conabantur 
satisfacere, ita tamen ut verus Diplomatis quoque sensus loco suo 
maneret. Tractatum igitur cum Catholicis inierunt tres .aliae religiones 
primum, mox duae tantum Reformata et Unitaria, nam Lutherana ex 
consilio Joannis Sachs ab eis separavit se ob hanc causam, quoniam Puncta 
illa praetensa directe Hungaros, non vero Saxones ferirent. Tractatum 
suum in hance formam conscripserunt et posteris reliquerunt sequentibus 
verbis conscriptam. 

In anno 1699 die 5 Septembris a sacratissima Caesarea Regiaque | 
Majestate resolutorum et a Dominis Catholicis impressorum quinque Punc- 
torum in effectum deductionis impedimentum vel remora fuit, quod uti 
eadem illa sacra Scriptura, qua omnes Christianae religiones vel confes- 
siones utuntur, ab hac religione sic, ab illa ita intelligitur et explicatur, 
ita benignissima illa Caesarea Resolutio a Dominis Catholicis hoc, ab aliis 
autem religionibus alio modo intelligebatur et intelligitur, uti sequens 
relatio ostendet et ideo in anno 1699 die 4 Octobris tres religiones non 
Catholicae consuluerunt per Deputatos a sua Majestate (quam supponebant 
Diplomatibus suis nullatenus per ista Puncta praejudicare velle) auditis 
partibus, genuinam explicationem impetrare; sed ista Deputatio non 
successit, cujus rationes suo loco et tempore coram magis, quam nunc - 
scripto explicari poterunt. Postea iterum eaedem tres Religiones per 
Memoriale anno 1701 die 8 Julii, sub trium personarum ex singulis 
religionibus subscriptione, oraverant suam Majestatem pro admissione 
Deputationis super istis religiosis Augustam Aulam sincere informaturae 
et supplicaturae. Sed ad illud Memoriale hucusque Resolutio suae Majes- 
tatis suspensa est. Et hince judicari potest, rion neglecta, multo minus 
contempta esse Caesarea super illis Mandata, sed sub destinatarum ad 
Aulam precum et benignae Resolutionis inde venturae spe, esse effectum 
dilatum, cujus in materiis tam in contrarios sensus tractis acceleratio, 
hon praeconsulta et exacte informata Aula, non videbatur e servitio 
suae Majestatis futura, utpote plures in populo confusiones et strepitus 
paritura. Mens autem trium tune conjunctarum Religionum, nunc vero 


LIB. 1. CAP. 6. § 16. — DE STATU PROTEST. IN TRANSYLY. CIRCA AN. 1702, 213 


duarum nempe Reformatae et Unitariae (quia Lutherana se ab ipsis 
separavit) de illorum sensu haec est. 

4. Ubicunque Ministris vel Sacerdotibus cujuslibet religionis Decimae 
vel Quartae non vi Juris Regii, Donatione alicujus Regis vel Principis 
aut Legibus roborati, sed tantum ex spontanea illius Ecclesiae oblatione 
et consuetudine pro salario dari solent, ibi revera nemo tenetur sacerdoti 
vel pastori alterius Religionis quam suae dare; sed ubi vi juris Regum 
et Legum talia salaria sunt, debent manere illis, quibus per Donationes 
olim collata et per Diploma suae Majestatis ac leges Regni relicta sunt. 
Nec credimus suam Mayestatem hoc Punctum aliter intelligere. 

2. Cum Religiones credant suam Majestatem nec Diplomatis primi 
articulo 4 et 5, nec Resolutionibus anno 1693 die 44 Aprilis Art. VI et 
anno 1697 die 48 Aprilis emanantis praejudicare velle, illis ergo salvis 
hoc Punctum vel hodie obsequiose practicatur. 

3. Nemo ab officiis et tribubus propterea quod Catholicus est excludi 
poterit, dummodo sit civis capax et eligatur eadem, qua Acatholicus 
quilibet, libertate. Unam Claudiopolim hic excipit contractus Reformatae 
et Unitariae Religionum, sed quem contractum licet ipsis, si volunt 
Claudiopolitani, dispensare, et catholicos illorum numero proportionate 
ad officia admittere, quod etiam suadetur. 

4, Vocabulum istud: Abolevimus intelligunt Religiones, quod hoc 
non nunc, sed in Diplomate primo et secundo, et in citatis Resolutionibus 
sua Majestas perfecerit, quae uti Religiones tunc laeto corde amplexae, 
ita et nunc humillimo obsequio exosculantur ac benignam et aequam 
illorum praxin a sua Majestate uti humili cum fiducia expectant. Ita 
Reformati praesertim pro speciali quam in illius fine vident suae Majes- 
tatis clementia demississimas gratias agunt, nec praxin hujus Puncti, 
salvis illis, ullatenus detrectarunt nec detrectabunt. 

5. Nec hactenus his caruerunt Domini catholici nec imposterum 
arcebuntur, dummodo omnia decenter et ordine fiant. 

6. Praetensio illa subscriptionis, si politica vel honoris magis est 
quam conscientiae et religionis, non ignorant Religiones et praesertim 
illi, quibus socius subscribens additur sibi obsequii gloriam esse relictam. 
Si vero ab aequalitate vel paritate Religionum procedit, videtur illa 
-requirere, ut omnes quatuor receptae Religiones ad talem subscriptionem 
aeque admittantur. Uti nomine Lutheranae Religionis Dominus Johannes 
Sachs superinde etiam protestatus est. Quare hic expectatur benignissima 
suae Majestatis determinatio. 

7. Capellae de Fonte Jesu nominatae Status et Mandati de illa dati 
effectus pendet ab inquisitione legitima, cui se Telekii obsequentissime 
semper submiserunt et submittunt etiam nunc. De Domino Capellae in 
Vasarhelly nulla lis, si Catholicus frater, qui antea praetendebat, velit. 

8. Quandoquidem pro Transylvaniae status ratione sapientissime et 
pro omnibus quatuor Religionibus aeque clementissime sua ‘Majestas 
negotium Templorum in Diplomatis primi Articulo primo, in secundi 
vero Diplomatis articulo primo et ultimo determinavit et cupiunt Refor- 
mati Templum Borbandiense, cum illorum Diplomatum et Caesarei 
Rescripti anno 1701 die 12 Decembris emanati violatione, ipsis via facti 
ereptum restitui, cum satisfactione de vi et injuria et poena a sua Majes- 
tate in proxime citato de 12 Decembris anni 1701 Decreto resoluta. 

Haec vero omnia quam longe aliter intelligant et explicent et practi- 
cari cupiant Domini Catholici, id ex relatione subnexa patebit. Quorum 
non aliud post tot tempestates videtur remedium quam illud, quod in 
relationis conclusione a sua Majestate humillime oratur, nempe ex Generali 
commendante et commissione Caesarea utraque Transylvaniam bene 
noscente et si plures adjungere illis suae Majestati placuerit erecta 
extraordinaria commissio ibidem fusius videnda. Miserum enim et valde 
triste est, legere id, quod Domini Fratres Catholici inter impressa duo 
Decreta Caesarea de suo addiderunt, et clementissimi Principis ac vere 
Patris manibus inconvenientissimi Fulminis termino usi sunt. Cui nos 
ut talia aspergamus Deus vel umbram cogitationis talis avertat a Nobis. 
Albae Juliae die XXVI Junii anno 1702. Ex parte Reformatorum sub- 
scripserunt: Comes Georgius Banfi, C. Nicolaus Bethlen, Samuel Keresztesi *). 

§ XVI. Tractatus iste cum similibus parum profuit Reformatis; nam 
quod ultro e suis cedebant, Catholici accipiebant, alia autem via facti 
occupabant, nec in futurum securitatem habebant ullam, cum articulis 
Diplomatis Regii sese non conformarent. Viennam igitur anno 41703 
ablegant Deputatum suum Petrum Piispéki supremum Judicem Comitatus 
Albensis, qui querelas eorum pure religiosas Augustissimo Imperatori 
deferret, medelamque eorum cum lacrymis exoraret. Summa earum fuit: 

1. Cesserant Reformati scholam Templo Bathoraeo contiguam, praeterea 
hortum scholae vicinum proprio aere emptum ad intimationem Frid. 
Comitis Zeau Commissarii, qui a sua Majestate alium impetraturum 
promiserat Reformatis, qui tandem praestitit nihil: demisse igitur hortum 
alium sibi dari supplicant et conditionum, quibus schola cessa est, ad- . 
impletionem. 

2. A septem annis, beneficiis Ecclesiae Reformatae et Scholae cele- 
briores privatae sunt suis; quae annuos 6689-Rhenenses faciunt, unde 
marcescunt et desolationi sunt vicinae; supplicant igitur humillime pro 
iis de Jure exhibendis et consolatione admaturanda. 

3. Quinque religiosa Puncta, suae Majestatis sacratissimae paterna 
‘intentione emanata, Catholici contra mentem Sacri Diplomatis et idem 


') Extat in Compendio brevissimo Hist. Transylv. pag. 33. 

secutarum Resolutionum interpretari et usurpare coeperunt. Recurrunt 
igitur ad suam Majestatem pro conciliatione eorundem Punctorum cum 
sacro Diplomate et Resolutionibus inviolabilibus. Si autem conciliatio 
suae Majestati displiceret, delegetur commissio extraordinaria ad compla- 
nandam controversiam, interea silentium et abstinentia a facti via omnibus 
imponatur. 

4. Conquerebantur contra usurpationem redituum coeptam in qui- 
busdam Ecclesiis, adversus Patriae leges et instrumenta Donationum. 
Protectionem igitur adversus violentos usurpatores, qui in Jura aliorum 
involant, orabant. 

5. In Sacro Diplomate Religioni Catholicae Jus condendarum Ecclesi- 
arum, at non occupandarum est impertitum. Sed quia Templum Borban- 
diense proprio motu et auctoritate aliqui Catholici occuparunt, ac inqui- 
sitionem super eruenda facti veritate impediverunt, supplicantur a sua 
Majestate seren. impartiales Inquisitores ac etiam Templi ad mentem 
Decreti suae Majestatis de 12 Decembr. anno 1701 emanati restitutio !), 

Krant et alia quorum reformationem ab Imperatoria Majestate solici- 
tabant; at praecipue petebant exauditionem considerationum suarum in 
quinque Puncta factarum; ea obtenta, quae Caesar audita quoque parte 
altera resolverit, iis morem gesturi. Non tamen impetrant priusquam 
Cardinalis a Kolonits Reformatorum Deputato ad desperationem de reso- 
lutione Caesaris alia, quam ipse diceret persuaso, aliunde diutinae 
solicitationis pertaesum, licet nulla de Tractatu potestate instructum, ad 
aliquem circa jam dicta quinque Puncta mentis suae consensum subscrip- 
tione manus propriae factum deduceret. Detulit hoc Deputatus ad suos 
Principales per literas et increpitus ab ipsis, qui demum coram Ministerio 
Aulico se potestate tractandi caruisse explicat. Cardinalis vero subscriptioni 
utut nulla potestate nixae inhaeret, superveniunt tumultus Hungarici 
sub finem et tam Commissionis Extraordinariae circa remedium miseriarum 
progressum quam _ Religiosorum resolutionem cum aliis omnibus 
suspendunt *), 

Priusquam Reformatorum Deputatus Petrus Piispéki Enyediensis 
Vienna rediisset, civitas Enyed cum collegio Reformatorum anno 1704 
die Palmarum jussu Rabutinii ferro et igni subjecta est atque cum 
castello et Templo incinerata. Quam cladem desolatae redditus patriae 
carmine deflevit, moxque morbo circumventus ut ejus exuviae juxta 
caesorum collegii civium corpora in exitu plateae Miriszlo tumularentur, 
monumentumque tanti casus, certa ad id legata pecuniae summa, a 
curatoribus erigeretur, quos pie obstrinxit, testamento cavit. 


1) Tbidem Il. cc. pag. 35. 
*) Tbidem Il. cc. pag. 8. 9. 

§ XVIII. Imperatore Leopoldo die quinta Maji anni 1705 ex hac 
mortali vita discedente, Josephus jam pridem in successorem electus et 
coronatus in Regimine successit, qui die Xmo ejusdem mensis sequentes 
ad status et ordines Transylvaniae dedit literas. 

Josephus &c, IJllustres, Spectabiles, Magnifici &c. 

Posteaquam ex Divinae Majestatis arcano consilio pro liberrima ejus 
in Reges et Principes orbis terrarum dispositione factum, ut sacratissimus 
Princeps Dominus Leopoldus Dei gratia electus Romanorum Imperator ac 
Germaniae, Hungariae Bohemiaeque Rex, genitor noster colendissimus, 
post exantlatos tot gloriosos conatus, morbo lethali correptus, die quinta 
mensis currentis Maji, vitam cum morte placidissime commutaret, quod 
reliquum erat, corpus ejus exsangue, more et ritu Augustae Domus 
nostrae Majorum, suis solemnitatibus humatum est. 

Quemadmodum itaque tristissimus hic casus nos, Augustam Nostram 
Domum omnesque fideles subditos justissimo dolore afficit, sic etiam ad 
capessendas juxta sacri Romani Imperii Regni quoque Nostri Hungariae 
ac aliorum quoque Regnorum et Provinciarum nostrarum haereditariarum 
habenas, nec non procurandam, hoc praecipuo turbido rerum statu, 
populis nobis jam subjectis salutem nos vocavit. Quod ipsum vobis per- 
benigne significandum esse duximus, ut vos quoque inter alias Provincias 
nostras, tum tristissimam Domini et Regis vestri mortem, tum etiam 
felicem nostrum ad Imperatorios et Regios fasces aditum cognoscere 
possitis, nec non in decentis luctus significationem vosmet componere. 

Assecuramus autem porro vos verbo nostro Regio, 
nos ullum Principis et Regis boni munus intermissuros, 
quin imo fidelissimos nobis: Trium Nationum et Quatuor 
ibidem Receptarum Religionum status et ordines, reli- 
quosve cujusvis gradus et conditionis subditos nostros 
in communi et particulari, tam sacra quam profana, quod 
spectat in earum Juribus, Legibus, Privilegiis, Immuni- - 
tatibusque et Indultis, quae videlicet ab alte dicto Augus- 
tissimo Praedecessore et Genitore nostro desideratissimo, 
seu Diplomatice, seu aliis sacrum hoc Diploma secutis 
benignissimis resolutionibus et sanctionibus charae nobis 
Transylvaniae concessa et indulta fuere, clementissime 
non modo confirmaturos, verum et illibate conservaturos, 
omniaque et singula benigne promissa effectui mancipa- 
turos esse paterne. 

Quo chara haec nostra Provincia, simul cum Regno nostro Hungariae , 

_quantocyus malis praesentibus liberata praedictis omnibus pacato frui et 
gaudere possit. In quem finem necessaria et media et vires Bapesto 
sunt, auxiliante Deo effectu suo haud caritura. a 

Quia vero benigne intelleximus charae nobis Provinciae partem 
sinceram necessitatibus Militiae nostrae in visceribus ejus degentis 
multifariam subvenisse et opem tulisse. Quicunque ergo vestrum sive in 
particulari sive in communi hoc turbato rerum statu, servitio nostro et 
bono publico ita exigente, argentum seu signatum seu rude, vel caelatum, 
seu aliud quidpiam in natura dictae Militiae nostrae durantibus hisce 
malis praestitissent vel praestarent, si casus ferret etiam in futurum, id 
totum a nobis pro insigni fidelitatis argumento non modo accipi, verum 
verbo nostro Regio assecuratos vos esse praesentibus nostris benigne 
volumus. Reddita Transylvaniae pace omnibus justam et plenam satis- 
factionem omni meliori modo quantocyus et quam certissime procuraturos 
et demandaturos esse, qui fidem et devotionem vestram ad praesens 
usque tempus constantem, utut multis machinationibus tentatam, sed 
nunquam eversam, ex aequo aestimamus, et propterea clementia nostra 
Caesareo Regia vos quam benignissime complectimur. Datum in civitate 
nostra Viennae Austriae die X mensis Maji anno Domini 1705. Regnorum 
Nostrorum, Romani XVI. Hungarici XVIII. Bohemici 4°. 


Josephus. - Comes Samuel Kalnoki. 
Ad Mandatuin sacrae Caes. Regiaeque 
Majestatis proprium 
Andreas Sz. Kereszti mp. 
Kodem die inter alia ad Gubernium Regium clementissime mandata 
jusserat, ut generali amnestia proposita qui Patriae turbatoribus adhae- 
sissent revocarentur, his verbis: ,,Quia vero exordium Regiminis nostri 
a clementia capere benigne constituimus, ideo vobis clementissime 
mandamus, ut communicatis cum spectabili ac magnifico Joanne Ludovico 
Rabutin Comite de Bussi, Generale campi Marschallo, unius Regiminis 
Desultoriorum colonello ac per Transylvaniam armorum nostrorum Prae- 
fecto, consiliis, benignissimam hancce voluntatem nostram iis, qui 
quocunque modo et de causa, sive sua sponte sive ab aliis persuasi sive 
miseriis forsitan adacti, Abalienatorum et Rebellium cohorti sese associ- 
assent, eo quo e servitio nostro et salute patriae vobis visum fuerit, 
modo publicare, deque generali omnium hactenus gestorum et patratorum 
Amnestia absque ullo discrimine seu respectu personarum et delictorum 
deque Gratia capitum et bonorum irrevocabili, ipso reditus ad fidem et 
resipiscentiam actu consequenda, sacro nostro verbo Regio assecurare 
velitis, in casu ulterioris pervicaciae certo certius justam animadversionem 
nostram Regiam sua culpa experturos.” 
§ XIX. Tumultus iste per Franciscum Rakotzi excitatus duravit per 
plurimos annos, qui Transylvaniam quoque in solitudinem redegit, bonis 
hominibusque spoliatam. Expilabant partim Hungari ipsi a Rege abalienati, 

et consumebant, quae redigere in suam potestatem poterant. Partim 
consumpsit Rabutinius Generalis armorum Caesareorum Praefectus, 
natura ferox et praefervidus, qui malo Transylvaniam depascenti medica- 
mentum adhibuit durius, neque clementia, ut jussus erat, temperare 
in tempore perrexit. Is enim ignis sententiae addixit loca plurima, utpote 
oppida Alvintz et Borberek, Torotzko, Zalakna cum quinque pagis, 
Castellum Halmagy cum duobus pagis, Gyogy, Jolt, civitatem Enyed 
cum collegio, Somlyo, Zilaj, ubi ne infantibus parsum est, Des, in sede 
Arannyas sex pagos, in sede Udvarhelly quadraginta sex pagos, in 
sede Haromszék viginti novem pagos, in his, qui fuga salutem quaesierunt, 
ii solum remanserunt aut quibus Executorum clementia pepercit, alias 
innocentes quoque ferrum et ignis aeque hausit. Similiter Bona incine- 
ravit omnium etiam eorum qui Cibinii sub ejus protectione erant, solius 
Gubernatoris quinquaginta sex acervos tritici combussit, et aliquot millia 
curruum foeni in Bontzhida, quid ergo in tota Provincia in aliorum Mag- 
natum Possessionibus? Nec clementiores in naturalibus conservandis ejus 
adversarii erant.*). Fessi tandem armis et pressi calamitatibus confuge- 
runt ad Regis clementiam vitae bonorumque gratiam promittentem, unde 
anno MDCCXI facta est Compositio Szathmariensis Regnique 
pax et tranquillitas. 


CAPUT SEPTIMUM. 


De REFORMATIS TRANSYLVANIAE PRINCIPIBUS ECCLESIARUM 
ORTHODOXARUM PATRONIS. 


§ I. Stephanus Botskai Princeps. — Quanto profundior est calamitas , 


certius periculum, tanto est eminentior in eliberando Dei manus, 
illustrius ejus auxilium, memoriaque digniores, quos Deus e machina 
quasi producit in publicis ad res stabiliendas miseriis. Aequum igitur est, 
ut benigniorem eorum conservare studeamus memoriam, quos Deus ad 
tutandam in Hungaria Transylvaniaque suam gloriam in hae temporis 
periodo in theatrum clementissime produxerat. Tales erant Reformati in 
Transylvania Principes, qui per centum fere annos, non interrupta 
serie sese excipientes, regendae praepositi erant Transylvaniae. Primus 
- eorum fuit 


‘) Gemitus Transylvaniae jam jam exspirantis, 


~<a 

Stephanus Botskai 

Qui originem ducebat ex antiquissima Botskaiorum superius jam 
descripta!) familia. Patre genitus Georgio, in lucemque editus Claudiopoli 
anno 1556 die Veneris, eoque die fortunam auspicatus, omnes victorias 
reportavit, eo die in Principem inauguratus, a Turcarum Sultanno corona 
donatus, eo die urbes in Hungaria deditione accepit, et fere quicquid 
prosperi illi accidit, die Veneris contigit. Quod egregio carmine vates 
coaevus celebravit muroque domus Claudiopoli ubi vitales auras hauserat 
inscripsit *). A puero fere rebus Transylvanicis immixtus, sub Principibus 
Bathoriis omnibus interfuit. Cum tandem sub Rodolpho Joannes Jacobus 
Barbianus comes Bellijojae Protestantes in Hungaria opprimeret, bona 
etiam Botskaiana praedae militum exposuit. Botskai quaesitam ab Aula 
medelam et protéctionem cum nec auditus non invenisset, signum adversus 
Praefectos militae Caesareae extulit, pedites ad se pellexit, Caesareanos 
sibi oppositos fudit et fugavit, Hungariamque occupavit anno 41604. 
Sequenti tandem anno a _ proceribus Hungariae et Transylvaniae in 
Principem eligitur ac ab [mperatore Turcarum in Principatu confirmatur. 

Cum Medie in Transylvania comitia celebraret, privilegio ministrorum 
orthodoxorum viduas liberosque clementer donavit, quod Gabriel Bethlenius 
successor in Principatu anno 1618 confirmavit. 

Privilegium ita est cum confirmatione: 

Nos Gabriel Bethlen Dei Gratia Princeps Transylvaniae, Partium 
Regni Hungariae Dominus et Siculorum comes &c. memoriae commen- 
damus tenore praesentium significantes quibus expedit universis. Quod 
Reverendi Domini Stephanus Melotai ac Johannes de Keseriti Concionatores 


nostri Aulici exhibuerunt nobis et praesentaverunt in Personis universorum 


verbi Dei orthodoxae religionis ministrorum, ubivis in hoc Regno Nostro 
Transylvaniae degentium, annuentionales serenissimi quondam Domini 
Principis Stephani Dei Gratia Hungarorum Transylvaniaeque Principis et 
Siculorum comitis &c. piae reminiscentiae in pergamine patenter confectas 
et emanatas sigilloque ejusdem pendenti in cera rubea et manuscriptione 
roboratas. Quibus mediantibus idem Dominus Stephanus Princeps id 
universis et singulis verbi Dei ministrorum relictis viduis atque orphanis 
sratiose annuisse et concessisse dignoscebatur, ut ipsae viduae liberique 
universi, ubivis in praedicto Regno Transylvaniae tam diu donec nomen 
et titulum maritorum defunctorum gesserint, ab omni censuum, taxarum 
et contributionum, decimarum, nonarum et capeciarum pensione serviti- 
orumque quorumlibet exhibitione liberae immunesque existant atque 
habeantur, tenoris infra scripti. Supplicant nobis debita cum Instantia 


') Superius Lib. II. Cap. V. § 17. 
*) Extat Claudiopoli in domo Botskaiana. 

ut nos easdem Literas omniaque et singula, in iisdem contenta, ratas, 
gratas et acceptas habentes, praesentibus literis verbotenus inseri et 
inscribi facientes, pro universorum praescriptorum verbi Dei ministrorum 
relictis viduis orphanisque perpetuo valiturum gratiose confirmare digna- 
remur. Quarum quidem literarum annuentionalium tenor talis est: 

Nos Stephanus Dei Gratia Hungariae Transylvaniaeque Princeps et 
Siculorum Comes &c. memoriae commendamus tenore praesentium signi- 
ficantes, quibus expedit universis. Quod cum uxores, liberi, verbi Dei 
preconum post mortem et discessum, crebro propter temporis diversitatem, 
praesertim hac tempestate, in maximam et pene intolerabilem paupertatem 
simul et calamitatem devenire subque tectis aliorum misere et plane 
funesta facie divagari contingat, ad sedulam Reverendi Michaelis Ruberi 
Thasnadi, pastoris Ecclesiae oppidi nostri Enyed et Superintendentis 
Keclesiarum orthodoxarum, verbi Dei preconis, pro partibus et in personis 
universorum Pastorum ubivis in hoc Regno Transylvaniae degentium, ex 
synodo eorum generali cum plena instructione ad nos ablegatorum, 
intercessionem serenitati Nostrae factam, tum vero pietate ac misericordia 
illa, qua erga tales viduas, orphanos et oppressos afficimur, moti atque 


adeo volentes eosdem gratia et favore pio nostro Principali prosequi, ut 


scilicet moesta et lugubris earum conditio aliquod specialis refugii et 
solatii decus capiat, id universorum et singulorum verbi Dei preconum 
seu ministrorum uti praemissum est Transylvanicorum relictis viduis 
atque orphanis gratiose annuendum et concedendum duximus, ut ipsae 
viduae liberique universi ubivis in hoc praedicto Regno Nostro Transyl- 
vaniae tam diu, donec nomen et titulum maritorum defunctorum gesserint, 
ab omni censuum, taxarum, contributionum, decimarum, nonarum et 
capeciarum pensione et servitiorum quorumlibet plebeorum exhibitione 
penitus exemptae et immunes liberaeque existant atque habeantur, prout 
etiam eximimus praesentium per vigorem. Proinde omnibus et singulis 


fidelibus nostris spectabilibus, Magnificis, Generosis et Nobilibus, comitibus, 


vicecomitibus et Judlium quorumcunque comitatuum capitaneis, Prae- 
fectis, Provisoribus, Castellanis arcium eorumque vicem gerentibus, 
prudentibus item ac circumspectis, Magistris civium, Primariis Regiisque 
Judicibus, Villicis et Juratis civibus quarumlibet civitatum, oppidorum, 
Villarum et Possessionum, cunctis etiam aliis Judicibus, Villicis et Juratis 
civibus quarumlibet civitatum, oppidorum, villarum et possessionum, 
cunctis aliis etiam Judicibus in dicto Regno Nostro Transylvaniae consti- 
tutis et commorantibus praesentes Nostras visuris, lecturis et audituris, 
harum serie committimus et mandamus firmiter, quatenus vos quoque 
easdem praefatorum verbi Dei ministrorum viduas, praesentes scilicet et 
futuras, cum suis liberis tempus infra per nos concessum, ad nullam 
censuum, taxarum et contributionum solutionem, decimarum, nonarum , 

et capeciarum pensionem, servitiorum quorumlibet plebeorum exhibiti- 
onem a modo deinceps cogere et compellere praesumatis. Quin potius pro 
vestra pietate, in quantum fierl potest, necessitate ita exigente, eisdem 
pio et salutari sublevamine adesse velitis, secus non facturi, praesentibus 
perlectis Exhibenti Restitutis. Super qua quidem gratiosa nostra annuentia et 
immunitate praefatis omnibus Pastorum in Transylvania relictis viduis 
eorumque liberis praesentes literas hasce nostras Privilegiales, pendentis 
et authentici sigilli nostri munimine roboratas, gratiose dandas esse 
duximus et concedendas harum nostrarum vigore et testimonio literarum 
mediante. Datum in civitate Nostra Medgyes die decima sexta mensis 
Septembris anno Domini millesimo sexcentesimo quinto. 

Nos itaque praemissa hujusmodi supplicatione annotatorum Stephani 
Melotai et Johannis Keseriii, caeterorumque ac universorum et singulorum 
verbi Dei ministrorum in praedicto Nostro Regno Transylvaniae commo- 
rantium, nobis modo, quo supra, porrecta, benigne exaudita et clementer 
admissa, universas praescriptas literas annotati serenissimi quondam 
Stephani Dei gratia Hung. Transylvaniaeque Principis et Siculorum 
Comitis, non abrasas, non cancellatas, nec in aliqua sui parte suspectas, 
sed omni prorsus vitio et suspicione carentes, praesentibus literis nostris 
confirmationalibus, de verbo ad verbum, sine diminutione et augmento 
aliquali insertas et inscriptas, quoad omnes earumdem continentias, clau- 
sulas, articulos et puncta, eatenus quatenus eaedem rite et legitime existunt 
emanatae viribusque earum veritas suffragatur, pro universis et singulis 
praedictorum verbi Dei ministrorum relictis viduis atque orphanis perpetuo 
valituras, gratiose confirmamus, acceptamus et ratificamus harum nostrarum 
-pendentis et authentici sigilli nostri munimine roboratarum vigore et testi- 
monio literarum mediante. Datum in civitate Nostra Kolosvar die XVI 
mensis Octobris anno Domini millesimo sexcentesimo decimo octavo. 

Gabriel Princeps. 
Gasparus Béléni secretarius. 
Anno 1619 sabbatho proximo post festum sacratissimae Pentecostes 
exhibitae, lectae, proclamatae et publicatae sunt praesentes literae in 
generali congregatione Dominorum trium Nationum Regni Transylvaniae 
Albae Juliae ad diem 5tum mensis Maji edicto Serenissimi D. Diii ejusdem 
Regni Principis indicta celebrata, nemine contradicente *). 
Magister Stephanus Frater ejusdem serenissimi D. Di 
Principis Transylvaniae Protonotarius. mp. 
Hoc Privilegio hodiedum indultu Principum Regnantium verbi Divini 
ministrorum viduae orphanique gaudent. 
§ IL. Apologia pro Principe Botskai. — Compositis rebus Transylvanicis 


1) Ex originali. 

Botskaius in Hungariam profectus, cum res ejus omnes secundo fluerent 
alveo in medio victoriarum cursu pacem cum Imperatore fecit, in qua 
Reformatae et Lutheranae Religioni par catholicae concessa est libertas. 
Dicitur haec Pacificatio Viennensis, de qua pluribus actum est?) , 
pacemque inter duos orientis et occidentis Imperatores sua mediatione 
conciliavit, belloque vicennali inter Christianos et Otthomannos finem 
imposuit. Malevoli tamen non intermittebant atro eum pingere colore 
apud Principes Christianos, traducereque eum Arianae aut ipsa pejoris 
Mohammedanae esse religionis; fuit vero et ipse et tota Botskaiorum 
familia jam ab olim Reformatae addicta religioni ad ultimum usque 
deficientem. Criminationes illae in tantum pupugerant Hungaros, ut 
comitatuum Legati et Ecclesiae Hungaricae sequentem ederent publice 
Apologiam : 

Apologia et Protestatio, Legatorum et Ecclesiarum Hungari- 
carum adversus iniquissimas Monacho-Jesuitarum criminationes, quibus 
serenissimum DD. Stephanum Dei Gratia Hungariae et Transylvaniae 
Principem gentemque Hungaricam in odia et contemptum potentissi- 
morum Germaniae Principum inducere et adversus eos more Jesuitico 
conviciare volentes, Arianismi insimulare non sunt veriti. Barthphae 
excudebat Jacobus Kléz Anno 1606. 

Quam verum sit illud Cypriani dictum, qui Lib. IV. Epist. 2. Hoc, 
inquit, opus est Diaboli, ut servos Dei mendacio laceret et 
opinionibus falsis gloriosum nomen infamet, aut qui 
conscientiae suae lfuce clarescunt, alienis rumoribus 
sordidentur, docet satis quotidiana experientia. Ubi enim veritatem 
palam et aperte obruere non potest, mox in ipsos veritatis patronos et 
propagatores virulenter insurgit eosque per sua organa iniquis crimina- 
tionibus gravat et lacessit, quo hominibus invisos reddere et in odia ac 
contemptum bonorum eos inducere possit sicque paulatim viam propa- 
gandae veritati praecludat. Cujus rei veritatem nos miseri et malis 
omnibus expositi Hungari nostro malo didicimus. Dum enim Christia- 
nissimus noster Princeps exemplum S.Regis Josaphat secutus 2 Paral. XIX, 
ubi primum Regnum adeptus est, id unum dies noctesque animo volveret, 
et hoc imprimis ageret, ut ab idololatria repurgatis in toto Regno 
Ecclesiis, vera ubique religio sincerusque Dei cultus restauraretur et 
verbum Dei remotis superstitionibus et traditionibus humanis pure ubique 
annunciaretur, Ecce satan, infensissimus Christi et fidelium ejus hostis 
veritatisque osor acerrimus, mox sua excitat organa, per quae sanctum 
hoc propositum intervertere et cursum veritatis impedire satagit. Chris- 
tianae Germaniae Principes universumque orbem Christianum in nos 


") Superius Cap. 4, ‘ 

tanquam haereticos concitando, hoc maxime nomine quod ipse Princeps 
Illustrissimus Arianus esset, nec alio fine nunc insurrexisset, quam ut 
pulsis ex toto Regno Catholicis blasphemum ac putidum Arianorum 
dogma spargeret et plantaret, imo gentem quoque Hungaricam ita esse 
barbaram et profanam. ut nulla ibi christianae Fidei ac Religionis sit 
facies, sed Judaismum, Muhammetismum, Arianismum aliaque pestifera 
dogmata vigere, persuadere omnibus conati sunt, cum ingenti Hungarici 
nominis contumelia et dedecore. Unde necesse omnino habuimus contra 
iniquissimam hance calumniam brevem aliquam instituere Apologiam et 
toti orbi Christiano palam facere, quaenam Hungarorum sit confessio, 
quid de Deo aliisque Fidei christianae articulis sentiant, ne quomodo 
iniquis Adversariorum nostrum criminationibus christiani orbis Principes 
et populi remotiores persuasi, nos ab omni pietate alienos et Turcis 
similes esse putent, sed potius pro suis nos in Christo fratribus agnoscant 
et christianam nobiscum colant amicitiam, prout fidei unitas et summa 
in uno capite Christo conjunctio requirit. 

Primum autem ut omnem Arianismi suspicionem a serenissimo 
Principe nostro et Ecclesiis nostris removeamus, fatemur et sancte 
affirmamus Deum coeli etterrae creatorem, univer- 
sorumque conservatorem unum esse natura et essentia, 
trinum autem hypostasiseu Persona, nempe Patrem, 
Filium et Spiritum sanctum aequali potestati et gloria, 
prout isjvymbolum“Apostolicum cum 38. 5) docet et 


verba institutionis baptismi habent: ubi jubemur 


bapiizanivin nomine Patris, Filiicet Spiritus-sancti, 
tanquam unius verietaeterni Jehovae. Detestamur itaque 
omnia haereticorum, Arii, Serveti, Samosateni, Stancari et aliorum 
Christi hostium ejusque Divinitatem oppugnantium et Sp. sancti hypos- 
tasin negantium dogmata et errores, nullamque unquam cum illis nos 
communionem habere velle sancte affirmamus. Cujus rei evidens satis 
testimonium esse potest hoc, quod nullum in tota Hungaria reperias, qui 
palam se Arianum esse profiteatur, et nedum ut Ecclesiam aliquam haberent. 

In Transylvania tamen, quae diversa est regio, negare non possumus, 
quasdam adhuc in paucis quibusdam locis superesse hujus fermenti 
reliquias, quod Georgius Blandrata et Franciscus Davidis primum hujus 
blasphemiae fundatores in illo Regno excitaverant. Sciant tamen christiani 


illorum vires Dei beneficio ita nunc debilitatas et fractas, ut Principe 
isto christianissimo superstite brevi tollendam et eradicandam hance’ 


blasphemiam speremus, sedatis aliquantulum his, quibus nune undique 
premimur , calamitatibus bellicis. 

Quod vero reliquos Doctrinae et Fidei Christianae articulos attinet, 
novos hic cudere nec volumus, nec debemus, cum jam olim ante annos 


( 


} 

XXXIX Hungaricae omnes Ecclesiae Helveticae Confessioni sub- 
scripserint, in qua et nos nati et educati sumus. Quam quia ex verbo 
Dei veram esse didicimus et orthodoxam, etiam nunc libenter amplectimur 
et in omnibus punctis approbamus omnes, exceptis quibusdam comita- 
tibus et Tractibus, qui cum Liberis Civitatibus in Articulis quibusdam a 
nobis dissidentes Augustanae se Confessionis gaudent vocitari, salva 
tamen inter nos permanente concordia et charitate Christiana. Sunt etiam 
praeter hos adhuc pauci Pontificiae seu Papisticae religionis privatim 
magis quam publice in privatis aedibus suam professionem exercentes. 

Quae ideo commemorare libuit omnia, ut indignam monachorum et 
Jesuitarum criminationem ac calumniam falsam esse omnes Christiani 
agnoscerent, qui Judaismum, Mahometismum, Arianismum et alia falsa 
dogmata ac haereses impias apud nos vigere nugantur. Contra quos coram 
Deo, Angelis ejus et universo orbe christiano testamur, nos fidem et 
religionem divinam, cujus norma seu regula est symbolum Apostolicum, in- 
violate et sancte retinere, docere et annunciare, nec ullum Arii, Serveti, 
Samosateni aliorumque blasphemorum dogmatibus locum in Hungaria esse , 
sed doctrinam Evangelii pure ubique annunciare, verum Dei cultum 
passim obtinere. | 

Rogamus itaque omnes pios Christi fideles, ne iniquis adversariorum 
nostrorum criminationibus aures praebeant neve calumniis ipsorum locum 
dent; sed nos pro suis in Christo fratribus agnoscant, nobis faveant 
causamque nostram sicubi opus fuerit adversus malevolorum crimina- 
tiones iniquas defendant. Quod etiam nos libenter facturos sancte pollicemur, 
ut sic omnes sentiant nos licet corpore remotissimos, unum esse in 
Christo, cui cum Patre et Spiritu sancto sit laus et gloria sempiterna, 
amen. Datum Cassoviae in libera civitate Hungariae die X V1 Junii anno 1606. 

Legati et Ministri Ecclesiarum . 
Hungaricarum *) 

§ Ill. Botskat moritur. — Eodem anno, quo sedecim annorum bello ~ 
fessos Imperatores conciliaverat, in morbum incidit gravem, qui lente 
vires depascens fuit ille* lethalis die XXIX Decembris anni 1606, cum 
quinquagesimum nondum complevisset aetatis suae annum. Morbum fuisse 
quidam tradunt hydropem’*), alii Tento et tabifico veneno Michaelem 
Katai cancellarium fata Botskaii maturasse crediderunt; qui ob eam 
suspicionem in custodia detentus, mox ubi morbus in Botskaio fati vim 
habuisset, a militibus Praetorianis morte Principis efferatis in minima 
frusta concisus miserum in modum periit ’). 


!) Extat in typis descripta. 

* illi (ed). 

*) Kazy in Historia Regni Hung. pag. 64 65. 

8) Revai in Cent. VI. pag. 115 et fere omnes alii. 

Paucis ante ultimum diebus Testamentum condiderat, fidei in Deum, 
fiduciae in meritum Christi plenissimas*, ubi de Deo et merito Christi, 
cujus respectu peccatorum omnium remissionem a Deo impetraturum 
nihil dubitat, pulcherrimam edidit confessionem. Disposuit in rationem 
scholae Maros Vasarhellyensis, Debrecinensis et Varadiensis certam pecuniae 
summam. In rationem Historici Stephani Szomoskézi, qui jussu 
ejus praecedentium Principum et etiam illius res gestas conscripserat, 
septem millia florenorum deputavit ad edendam Historiam, cujus curam 
diligentem testamentariis demandavit, ac nisi ederent in bonum publicum 
rationem in ultimo judicii universalis die reddituros: edita tamen non 
est. Conjugem habuerat Eustachii Hagymasi filiam Catharinam, quam 
relictam viduam a Nicolao Varkuts duxerat, prole caruit, imo etiam 
uxoris cum nulla in testamento mentio existat, eam jam ante morte sub- 
latam censendum. Cassovia mortuum in Transylvaniam Albam Juliam ad 
tumulandum duas feretro praeferentes coronas, deduxerunt. Vexillo 
Albae Juliae Transylvanorum in majori Templo collocato inscriptum: 


Memoriae et Honori 
Serenissimi 
Stephani Botakai 
de Kis Maria 
Dei Gratia 


Hungariae Transylvaniaeq. 


Sacri item 
Romani Imperii 
Principis 
et 
Siculorum Comitis 
Mitis, Comis, Pii et 
Mansueti 
Obq. magni Momenti 
Res gestas 
Titulum 
Patris Patriae 
Promeriti. 

Qui Postquam Ruiturum 
Avitae Libertatis 
Et salutis Hungaricae 
Statum 
Impeditum Praeterea 


* plenissimum (ed.) 


Il, 


Religionis Orthodoxae 
cultum 
Correptis Vindicibus 
Armis 
Heroica Atlanteaque 
Plane Virtute 
Reparasset 
Armaq. inter Potentiss. 
Orbis Monarchas 
Romanum videlicet et 
Turcicum Imperatores 
A Continuis XVI Annis 
Dubio arduoque 
Marte exercita 
(Fessis Rebus Christianis 
Succurrendo) 
Authoritate Sua 
Sustulisset et 
Composuisset 
Ingenti omnium Bonorum 
Dolore 
Clade Pennatium 
Gravi 


15 

Et jactura Christiani 
Orbis inenarrabili 
VII Aegrotationis Mense 
Non sine Suspicione 
Insidiose surrogati 
Veneni 
(O Scelus o Nefas) 
Inter continua ad Deum 
Suspiria 
Et ardentes, Suas 
Preces 


Cassoviae Anno Christi 
M. DC. VI. 

X bris Die XXIX 
Hora Quinta Matutina 
Diei Veneris 
Aetatis vero Suae XLIX 
In Domino non Minus 
Animose 
Quam Pie et Placide 
Obdormivit 
Positum *). 


Defleverunt immaturam ejus mortem carmine varli, ex quibus 
Joannis Rimai Poetae non insuavis nobilique loco nati ita sonant. 
Ille ego magnanimis Heros virtutibus ortus, 
Inclytae Pannoniae Christe corona tuae 
Fida, tuo postquam pro nomine praelia gessi, 
Armaque pro Patriae digna salute tuli. 
Te Duce jam victor, Patriamque ruentibus armis 
Suspendi adversae tristia bella manus. 
Nunc victus valido non Marte, sed arte veneni 
Pro Patrio, Victor, vincor ab arte, solo. 
Christe mihi, mihi Christe salus, mea Christe voluptas 
Cujus eram vivus munere quicquid eram. 
Da (dare namque potes) dum molliter ipse quiesco 
Succedat laudi fida corona tuae. 
Qua Duce Pannonicas tua gloria sancta per oras 
Crescat in immensum multiplicata Decus. — 


Aliud alterius. 


J. Rimai. 


Ille ego Bochkaidum claro de sanguine cretus 
Magna fui Hungariae spesque decusque meae. 
Ardua pro Christi qui nomine praelia duxi, 
Proque Deo et Patriae multa salute tuli. 
Marte potens pressi victricia Caesaris arma, 
Me Dominum agnovit Pannonis ora suum. 
Me Duce Relligio cum Libertate triumphat 
Aurea Pax toto me Duce in orbe viget. 
Me Mars non potuit ferro domuisse ‘cruento, 
Fraus tamen oppressit me scelus atque Viri, 


") Extat impressum Openhemii an. 1612, 

Quae mihi praeclaros Regni asportavit honores 
Vitamque haec eadem sustulit ecce dies. 
Disce meo exemplo, mortalia temnere quaevis 
Cum Christo aetherei Regna tenere Poli. 
A. soe Rs 8. G, 


Vexillum equidem cum Inscriptione e Templo Alba Juliacensi cum 
aliis Memorabilibus periit, at vero dulcis apud gratam_ posteritatem 
Botskail memoria sempiternum perdurabit. 


De Sigismundo Rakotzi Principe. 


§ IV. Valentinum Druget de Homonna virum militari prudentia 
clarum, opibus et clientelis florentem, religione in Deum ferventem 
commendaverat Botskai in tabulis ultimae voluntatis in Principem a Transyl- 
vanis eligendum. Verum ne ea commendatione liberae statuum electioni 
praejudicaretur,-eo praeterito Transylvani anno 1607 die VIII Februarii 
Sigismundum Rakotzi elegerunt. Quem Princeps Botskai Transylvanis 
superioribus annis gubernatorem praefecerat, virum aetate gravem, pium, 
potentem, religiosum, olim victoriis adversus Turcas celebrem, at nunc 
chiragra podagraque ita correptum, ut manuum ac pedum ministerio 
'prorsus destitueretur. Ortus erat Patre Georgio, cujus virtus maxime in 
praelio ad Szikszonem oppidum anno 1559 eluxerat, unde homini opes?). 
Sigismundus vero Patris haud degener filius variis inclaruit praeliis, 
eousque ut tandem Agriae daretur Praefectus; maxime vero victoria a 
Turcis anno 1588 ad Szikszonem iterum reportata, quam egregio carmine 
celebravit Salomon Frenzelius sub titulo: Victoria pusilli 
Christianorum exercitus, contra legionem Turcicam 
obtenta ad oppidum Sixo in Ungaria anno Christi 1588 die 
VIII Octobris*). Ea occasione dedicavit illi Franciscus Junius 
Biturix Professor Heidelbergensis tunc, tandem Leidensis, Tractatum 
inscriptum: Protoctisiae seu creationis a Deo factae et in ea 
prioris Adami ex creatione integri et ex lapsu corrupti 
historiam. 

Laudat a pietate et munificentia longiori oratione, qui alumnos 
largo viatico instructos ad scholas celebriores discendi causa ablegaret et 
viris doctis in disciplinam daret, ut formarentur cum tempore in viros 
patriae utiles, quinque tunc quoque ejus alumni numerabantur in oris 
exteris: Valentinus Sark6ézi, Balthasar Miskéltzi, Demetrius 
Ezlari, Joannes Garai, Franciscus Debretzeni, quos proprio 


1) Kazy in Historia Regni Hung. pag. 72. 
‘) Extat Pragae an, 1588 edit. 

sumptu in Ecclesiae ministerium alebat ac formari curabat. Carmen Junii 
cum brevius sit hic locum inveniet?). 

Generoso et Nobili viro D. Sigismundo Rakoczi comiti 
comitatuum Borsod ac Hewes &c. supremo, sacrae Caesa- 
reae Regiaeque Majestatis pesagyo Agriensi &c votum 
Epinicion. 

Ungariae columen, proles veneranda Tonantis, 
Praesidium gentis Christigenumque decus, 

In cujus sacrum, ventosque et acinaca jurant 
Trux Scytha, constituit cuncta movere caput. 

Cui claros peperit gens perfidiosa triumphos 
Materies laudis certa futura tuae. 

Non ego pro meritis virtutis praemia tantae 
Offero; sunt Musae divitioris opus, 

Quod mea cura potis, quod adest, Generose Rakoczi, 
Offero, parva tibi munera, parva mihi: 

Munera parva, tuum seros doctura nepotes 
Nomen, et officii pignora grata mei. 

Excipe donantis placido mea munera vultu: 
Supplicis excipiet vota secunda Deus. 

Det Deus horrescat fortis virtute Rakoczi 
Turcus atrox, Lunae signa cruenta ruant. 

Det Deus aeterni per se spiramina verbi 
Praevaleant, tollatque Hungaris ora caput 

Victrix invictas tendens ad sydera palmas 
Promoveat Christi Principis imperium. 

Det Deus, aeternum toto lauderis in orbe 
Turcorum terror Christigenumque decus. 

Fr. Junius ponebat. 

Apparet virum fuisse pium, munificum, in Deum ejusque ecclesiam 
zelosum. 

§ V. Cum senio morbisque’ esset pene confectus Principatum invito 
a proceribus obtrusum, tandem admissum et ab utrisque occidentis ac 
orientis Imperatoribus confirmatum, brevi voluntarie exuit; anno enim 
1608 in comitiis resignavit ac in Hungariam profectus quieturus in sua 
possessione, eodem anno etiam quo Principatum exuerat etiam vitam 
deposuit. Cum Transylvaniae praeesset, Tordae et in aliis civitatibus 
quibusdam locum pro sacro Dei cultu designavit Reformatis 2). 

In Comitiis Claudiopolitanis unionem inter quatuor receptas Religi- 


") In Operibus Junii Theologicis Tom. I. pag. 28. 
*) Gelei in Dedicatione Tractatus Titkok Titka. 

ones confirmavit, Jesuitas vero secundum articulos jam olim conclusos 
Regno exesse jussit, severeque mandavit ne amplius in Transylvania 
inveniantur !). 

Conjugem habuit Barbaram Telegdi Nicolai Baronis Telegdi sororem 
an filiam Reformatae addictissimam religioni, prouti ex Bezae et aliorum 
illius aevi literis clarum est; quae pariter alumnos in exteris intertenebat 
oris proprio aere. Sunt qui scribant Romanis addictam sacris*), at eos 
errare certum est. Filios habuit Georgium, Sigismundum et Paulum, primum 
tandem cum tempore in Principatu successorem. 


De Gabriele Bathori Principe. 


§ VI. Gabriel Bathoreus erat Stephani Bathori de Somlyo, qui tempo- 
ribus Sigismundi Principis metu imminentis et indigni supplicii in Panno- 
niam evaserat, ex Margaretha Majlat filius. Qui in tenera aetate utroque 
orbatus parente, in spem et haeredem amplissimarum et Regalium opum 
a Stephano Bathoreo avunculo, cognomento Etsedi, liberorum utriusque 
sexus solatio destituto, in liberalibus artibus et exquisita morum disciplina 
educatus fuerat; a quo etiam tantarum opum haeres, quantae tertiam | 
Hungariae partem aequarent, ex asse nuncupatus erat*). Juvenis erat 
statura procera, ingenio versatili, ferox, inquietus. Electus in Principem 
tam familiae antiquissimae quam respectu opum, quas possidebat pene 
regales. Praecipuo commendatore et rerum promotore usus Gabriele Bethlen 
spectatae virtutis viro et Proceribus ac Nobilitati charo. 

§ VII. Anno eodem, quo Principatum adeptus est, unionem recep- 
tarum in Transylvania Religionum confirmavit, sanxitque ut liberum 
esset sequi cuique eam quam vellet sine noxa religionem. Albae Juliae 
Templum desolatum in rationem Reformatorum suis et Provinciae sump- 
tibus restaurari fecit ‘). 

Claudiopoli, ubi hac aetate Unitarii soli omnia possidebant, in Platea 
divi Wolfgangi Templum diu in ruina haerens ac desolatum pro Reformatis 
concessit, acquisita quoque schola, quam fundis quoque stabilivit ac 
ornavit *), 

§ VIII. Non potest negari virtuosum fuisse Bathorium juvenem, at 
adulatores et pessimi consultores eum effecerunt vino venerique deditum 
et sanguinolentum tyrannum, qui primum opes suas dilapidavit, tandem 
cum non haberet, unde sui sceleris aleret ministros, ad rapinas conversus 


1) Kazy ll. cc. pag. 67 Approb. Constit. Part. 4. Tit. 1. Tit. II. Art. 1. 2. 3, 
*) Kazy, ll. cc. pag. 72. 

3) c. Boithi in Hist. de Rebus gestis Gabrielis Bethlen Lib. 1. MSS. 

4) Kazy ll. ce. “rs 
5) Gelei in Dedicatione operis Titkok Titka. 

proceres urbesque expilavit et libidini immolavit suae. Incusatus in Aula 
tam Caesarea, quam Porta othomannica, varie exagitatus, muneribus 
tamen et vitae emendatione promissa delinivit utramque. Cum vero 
Provinciales opprimere non intermitteret, tandem oppressus ipse a suis, 
quorum iram in se excitaverat temerata eorum conjugum pudicitia, 
interfectus Varadini anno 1643 die XXVII Octobris. Insimulatur hujus 
criminis etiam Detsius Minister Reformatus Varadiensis a modernis 
scriptoribus, qui erroris sui auctorem habent Joannem Nadanyi passio- 
natum scriptorem, cujus avus morte tragica scelus illud luerat, is 
nominat Casparum Detsium loci concionatorem, cujus uxorem 
Princeps deperibat, percussores animasse'); at vero Caspar Detsi fuit 
unus e praecipua nobilitate et conjuratis, non concionator, nec unquam 
Varadini Casparum Detsi concionatorem fuisse, sed Stephanum: de 
quo ita coaevus Historicus Caspar Boithi scribit: ,Fertur ea nocte 
Szilasius concionatorem Cathedrae Varadiensis Stephanum Decium, 
quem etiam Bathoreus ob piissimas correptiones indignis affecerat contu- 
meliis, mortemque eidem comminatus fuerat, quid facto opus esset 
consuluisse , eumque Szilasium animasse. Verum enimvero viri per omnem 
vitam sanctissimi atque integerrimi modestia et eximia eruditio, cui 
simplices et candidos mores admirabili temperatos prudentia conjunxit, 
neminem, ne iniquissimum quidem rerum aestimatorem tam longe ab 
aequi et veri tramite discedere sinunt, qui sibi persuaderet innocen- 
tissimum et divinis plane meditationibus deditum sacerdotem, eo praesertim 
tempore, quo precibus devotis inter Deum et peccatores se interposuit 
et ad poenitentiam vitaeque emendationem populum cohortatus est, tam 
funesto se contaminasse consilio. Cujus rei evidens est testimonium , quod 
coram districto spiritualium Tribunali per omnes rei gestae circumstantias, 
et hominum fide dignorum testimonia examinatus, quantumvis ab aemulis 
falsorum rumorum crepitaculis premeretur, in nullam nihilominus ne 
levissimae quidem suspicionis notam gravissimus Jesu Christi servus 
incurrerit. Quanquam degenerem Tyrannum spirituali censura ferire ob 
incaestuosas et nefarias libidines jure suo secundum praescriptum in 
verbo Dei tenorem potuisset. Vivit adhuc bonus senex et de conscientiae 
suae puritate coram Deo et hominibus protestatur.” Hactenus Boithi%). 
Annus mortis ejus isto notatus est chronosticho: 
Ter novies remeans October luce corusca 
AtroCl straVIt fVnere BathorIDeM. 

Corpus interfecti per summum ludibrium carro rusticano, quem ex- 
sectus bos et vacca foeta vehebant, post aliquot dies impositum Etsedinum 
transmissum est. Unde in Basilicam majorem Bathoriorum, ubi prisca 


‘) Nad in Floro Hung. Lib. IV Cap. XVI. pag. 355. 
*) De rebus gestis Gab. Bethlen. Lib. II. Mss. 

virtute Illustrium Bathoreorum monumenta visuntur, delatum, in Templi 
sacrario absque sepulturae honore per annos quatuordecim jacuit, donec 
tandem a Bethlenio siccata ossa colligerentur, et solita celebritate in ipsa 
Basilica sepellirentur. 

Conjugem habuerat Annam Horvat Georgii Horvat de Palotsa filiam, 
ex qua nullos susceperat liberos, imo etiam repudiatam in Arce Kévar 
detinebat. 


De Gabriele Bethien Principe. 


§ 1X. Princeps Gabriel Bethlen originem trahebat suam ex 
antiquissima Bethleniorum et amplissima familia; quae, ut ex origi- 
nalibus et solita sub authentia emanatis Regum Literis in ordinem 
digessit demonstravitque Alexius Bethlen praeterito seculo Regni 
Praesidens, fuit ex genere Regis Hungariae Abae tertio loco a sancto 
Stephano Hungariae Rege regnantis, qui dicitur etiam Samuel, oba, 
et. ovo1), Ex ejus Prosapia extitit Comes Marhardus sub Rege Andrea, 
cujus Literae testimonium rei praebent; cui filii fuerunt Petrus Comes, 
Michael Protonotarius, Salomon et Laurentius cum praedicato de 
But. Laurentii filii fuerunt Bokon, Bencze, Tsak et Bethlen, qui 
ultimus se ex Regum Hungariae sanguine declarare volens pro Insigni 
adscivit serpentem in gyrum actum, in cujus ore visebatur globus cum 
aurea cruce. Hic originem dedit familiae Bethlen. Tres habuit filios 
Petrum, Nicolaum et Oliverium: Petro secundo genitus fuit 
Dominicus, Dominico Joannes, qui sub Sigismundo militia clarus 
exstitit. Hic uno sagittae ictu duos in collo trajiciens grues jussu Impe- 
ratoris in Insigne intulit, ita ut serpens caudam ori reflectens et auream 
crucem in vertice ostentans grues in collo trajectos sagitta complecteretur. 
Ab hoc Joanne orsus est Gabrielis Bethlen genealogiam deducere Caspar’ 
Boithi Historicus ejus Principis*). Filius ejus fuit Gregorius, Gregorio 
ex Margaretha Abrahamfi Dominicus Bethlen de But Vajvoda Tran- 
sylvanus circa annum 41652, Dominico Gabriel, qui in praelio ad Mohats 
sex hastatorum millibus praefectus erat; post factus est Joannis Regis 
exercituum Generalis. Filius ejus fuit Lupus Bethlen, qui ex Drusiana 
Lazar genuit Gabrielem et Stephanum tandem Transylvaniae 
Principes. 

§ X. Gabriel ab ineunte aetate militiam secutus sub Principe Sigis- 
mundo Bathori varia adivit pericula. Interfuit omnibus gravioribus ejus 
praeliis adversus Turcas, Germanos et Walachos, in Walachia adversus 
Sinanem, in campo Cibiniensi et ad pagum Miriszlo adversus Michaelem 


‘) Anonymus in scriptoribus Rerum Hung. pag. 21 cap. XXXII. 
*) Historia Casp. Boithi de Rebus Gabr. Bethlen Lib. I. ab initio. 

Vajvodam, ad pagum Goroszlo quinquaginta equites proprio aere conductos 
habuit et amisit anno 1601, adfuit Mosi Siculo ad Coronam, cum a per- 
juro Walacho proditus castris et vita exueretur. A Nobilitate et Turca 
offerebatur illi anno 1604 Principatus Transylvaniae, quamvis juveni; 
renuit et maluit Stephano Botskai opibus et clientelis potentiori cedere, 
cujus expeditionibus interfuit et res egregie promovit. Charus Botskaio, 
qui non tantum variis officiis et latifundiis ditavit, sed etiam Susannam 
Karoli Ladislai ex Clara Zrini filiam, sibi vero sanguine junctam, in matri- 
monium dedit, affinitateque sibi adstrinxit. Cum Botskai rebus eximeretur 
humanis, aberat tune Bethlenius in Moldavia praefectus sex equitum mil- 
libus in subsidium Jeremiae Vajvodae missis. Cum rediisset in electionem 
Rakotzii non consensit, ut succederet Bathorius adlaboravit, apud quem 
primum gratus fuit et Aulicae Militiae praefectus; sed cum enormia ejus 
facta probare non posset, incurrit in ejus odium. Unde solum vertere 
coactus post Bathorii fata successor illi datus. 

§ XI. Regimini admotus prima illi cura fuit, provinciam pene 
desolatam ac eversam in antiquum statum reducere et in ea religionem 
varie debilitatam necessariis firmare Legibus et ornare Privilegiis. Uni- 
onem in hunc finem inter tres Nationes et quatuor receptas Religiones 
non solum confirmavit, verum etiam servavit ipse et servari jussit cum 
aliis. Saxonibus nefario a Praedecessore oppressis Jura et Privilegia 
paterne restituit. Articulis Regni erant nimium constricti Catholici, 
quoniam mala per Bastam et Michaelem Provinciae illata illis suggeren- 
tibus vel cooperariis adtribuebantur, relaxationem ad intercessionem 
Matthiae Imperatoris, quatenus sine detrimento et praejudicio aliarum 
Religionum possit, promisit!). Praecipuus labor in eo statim enituit, ut 
doctos viros, tam in Politia quam in Ecclesia, quorum eminentiora capita 
Sigismundus Bathori decusserat, summaque eorum erat penuria, in provincia 
augere posset. Praemio proposito tam ex Hungaria, quam ex aliis Regnis 
in Transylvaniam attraxit. Nobilioris ingenii juvenes necessariis instructos | 
viaticis in exteras Academias ablegavit, qui variis onusti scientiis in 
patria tandem Ecclesiam et Politiam ornarent. Fundavit tamen Gym- 
nasium Academicum Albae Juliae, ut ita compendiosius scientiae ab 
omnibus eam anhelantibus hauriri possent. Evocavit magnis salariis ex 
imperio viros undequaque doctissimos, Joannem Henricum Alstedium, 
Joannem Henricum Bisterfeldium, M. Philippum Ludovicum Pisca- 
torem, Martinum Opitium®) et alios, qui provinciam sibi commissam 
graviter exornabant. Tyrnaviae XXIV alumnos constituit e publico 
alendos. Varadini, Debrecini et Patakini scholae jam ante fundatae 


*) Literae ad Imp. Matthiam 5 Septembr. a. 1615 Albae Juliae datae. 
*) Delegerat, etiam vocaverat hos literati orbis heroas Bethlenius, qui tandem praeter 
Alstedium et Opitium post ejus fata scholam Albensem ornarunt. 

incrementa sub eo acceperunt. In pagis Magistros pro erudiendis liberis 
promiscuae multitudinis constituit, Ecclesias proventibus et Privilegiis 
dotavit, sicque in florentem reduxit statum. Pacem Provinciae et Eccle- 
siarum Dei interturbatam pacificationibus utilissimis et tempori accom- 
modatis composuit. Portam othomannicam donariis demulcere studuit, 
occidentales armis ostentatis terruit. Commercium literarium cum Regibus 
ac Principibus, imprimis vero Electoribus Palatino et Brandeburgico 
alternabat, extant plures datae ad Melchiorem Cleselium Cardinalem de 
rebus Theologicis literae, et ad Pareum Professorem Heidelbergensem. 
Sacra Biblia aliquoties in castrensibus expeditionibus inter medios 
armorum strepitus a capite ad calcem pervolvit. Selectissimos insuper 
libros, selectam veluti Bibliothecam, in curru in hunc finem disposito, 
memorabili exemplo continuo secum circumtulit. Res gestas suae aetatis 
per historiographum, utinam a successoribus non suppressum, curiose 
consignari curavit. Examini V. D. Ministrorum cum in messem Domini 
exmitterentur interfuit, disputationes attente audivit, in dubia resoluta 
inquisivit. Auctores doctissimos praecipue autem historicos Hungarice 
loquentes fecit *). 

§ XII. Privilegium verbi Dei Ministrorum in Siculia. — Inter tot 
patriae vicissitudines’ ac turbas, Ministri Blandratae et Francisci Davidis 
opinionibus imbuti Pan eleiohos in Siculia occuparant Ecclesias simulando 
se orthodoxae veritatis ministros, quod ubi Princeps advertisset, expediit 
superintendentem Reformatum Joannem Dajka Keseriti seculari brachio 
adjutum, qui inquireret in doctrinam et vitam Ministrorum mercenari- 
osque in fenestra clam obrepentes secerneret a Pastoribus. Fecit quod 
jussus erat, provinciam obivit, ab ovili lupos procul abegit, fideles Christi 
servos illis substituendo*). Asuetam tumultibus inquietamque Siculorum 
gentem paulatim ut mansuetiorem redderet scientiisque expoliret, Ministros 
in quatuor Tractibus Kezdi, Orbai, Sepsi et Erdévidéke inservientes speciali 
supra alios privilegio donavit. Quod quia singulare est, prout a succes- 
soribus Principibus quoque confirmatum est, exhibendum censeo. 

Nos Georgius Rakotzi Dei Gratia Princeps Transylvaniae, Partium 
Regni Hungariae Dominus et Siculorum Comes. Memoriae commendamus 
tenore praesentium significantes, quibus expedit universis. Quod Reverendus 
Georgius Csulai Ecclesiarum orthodoxarum in Transylvania superin- 
tendens, pro partibus in personis Reverendorum tam orthodoxae quam 
unitariae Religionum seniorum, caeterorumque universorum V. D. Minis- 
trorum scholarumque Rectorum in sedibus Siculicalibus Sepsi, Kezdi, 
Orbai et Miklosvar, partibus item Udvarhelly, et Comitatu Albensi 


1) Videri haec possunt in Literis Joan. Dajka Keseriti ad Pareum apud Henricum Alting 
in Hist. Eccl. Palat. pag. 227, Czwittingerum pag. 67. Historia Reform. p. 356, 
*) Steph. Gelei in Praefatione libri, cui Titulus est Titkok Titka, 

Transylvaniae sub senioratu Sepsi degentium et commorantium , exhibuit 
et praesentavit nobis literas quasdam confirmationales, privilegiales celsis- 
simi quondam Principis Dii Georgii Rakotzi Dei gratia Principis 
Transylvaniae, Partium Hungariae Domini et Siculorum Comitis &c. D. 
Patris et Praedecessoris nostri pie defuncti in pergameno patenter confectas 
et emanatas sigilloque ejusdem pendenti authentico in cera rubra 
communitas, continentes in se alias literas super certis quibusdam immu- 
nitatibus eorum a serenissimo olim Principe Difio Gabriele Bethlen alias 
Principe Transylvaniae &c. eisdem concessas, quibus mediantibus idem 
praedictus Princeps D. Pater et Praedecessor noster pie defunctus easdem 
literas omniaque et singula earundem contenta, sub certis modis et 
conditionibus punctatim seu articulatim in eisdem insertis clementer 
confirmasse dignoscebatur, tenoris infra scripti, supplicans nobis humilime, 
quatenus nos quoque literas easdem confirmationales Privilegiales, omni- 
aque et singula earundem contenta, literis nostris verbotenus inseri et 
inscribi facere ac pro ipsis eorumque haeredibus et successoribus universis 
perpetuo valituras consensum nostrum benevolum pariter et assensum 
illis praebere confirmareque clementer dignaremur. Quarum quidem 
Literarum tenor talis est: 

Nos Georgius Rakotzi Dei Gratia Princeps Transylvaniae, Partium 
Regni Hungariae Dominus et Siculorum Comes &c. Memoriae commen- 
damus tenore praesentium significantes quibus expedit universis. Quod 
pro parte et in personis Reverendorum Stephani Siké in Sepsi et filiali 
Miklosvar, certisque partibus Udvarhelly et Comitatus Albensis, Blasii 
Dalnoki in Kézdi, Nicolai Kévér Besenyei in Orbai sedibus Siculicalibus 
orthodoxorum Seniorum. Item Gregorii Sz Ivani similiter Senioris Unitariam 
(ut vocant) religionem profitentium, caeterorumque universorum Minis- 
trorum et Rectorum Scholarum praetactarum utrarumque religionum in 
tribus illis sedibus Siculicalibus Sepsi, Kesdi, Orbai degentium et commo- 
rantium exhibitae sunt nobis et presentatae certae quaedam literae - 
Serenissimi quondam Principis Domini Gabrielis Bethlen Dei Gratia Tran- 
sylvaniae Principis &c. felicis memoriae Praedecessoris nostri in pergameno 
patenter confectae emanataeque et sigillo ejusdem Domini Principis in 
pendenti in cera rubra impressive communitae et roboratae confirma- 
tionales; quibus mediantibus idem quondam Dominus Princeps, non- 
nullos articulos mutuo invicem ipsorum Pastorum communibus votis et 
suffragiis sancitos, de et super Domorum ipsorum ab omnium censuum, 
taxarum et contributionum, pensionis, servitiorumque qualiumcunque 
exhibitionis, bellicarum expeditionum ingressus, ac Magistratus secularis 
_Jurisdictionis exceptionem, ipsorumque Ministrorum ac Rectorum Eccle- 
siastico munere fungendorum vel vero vacandorum, vitae ac conditionum 
regulis, relictarumve ac orphanorum eorundem post decessum ipsorum 

ex hac luce, quoad Domus &c. conclusis, haereditates hujusmodi ipsorum 
statu et conditione editos acceptasse, approbasse ac confirmasse dignos- 
cebatur tenoris infra scripti, supplicatum nobis exstitit humillime, quatenus 
Nos quoque easdem literas Privilegiales, omniaque et singula in iisdem 
contenta, ratas, gratas et accepta habentes, literis nostris verbotenus 
inseri et inscribi facere, ac pro ipsis eorumque haeredibus ac successoribus 
universis perpetuo valituras gratiose confirmare dignaremur. Quarum 
quidem tenor Literarum seu verbalis continentia sequitur hunc in modum: 

Nos Gabriel Bethlen Dei Gratia Princeps Transylvaniae, Partium 
Regni Hungariae Dominus et Siculorum Comes &c. Memoriae commen- 
damus tenore praesentium significantes quibus expedit universis. Quod 
licet nostra hac aetate perraro ac etiam paucissimi reperiantur Principes, 
qui humanissimarum et optimarum disciplinarum studia earumdemque 
Professores benevolentia aliqua complectantur. Saepe enim plerique doctos 
viros, ut videmus, negligunt, contemnunt ac etiam odio habere consue- 
verunt, adeo ut crebrius adulatoribus Aulas Principum, quam ipsis 
oratoribus patuisse conspeximus. Verumtamen veteres contrarium omnino 
faciebant atque ut Romanos praetereamus (qui doctissimorum quorumque 
virorum consensu mortales omnes virtute, gloria atque animi praesentia 
excelluerunt), nonne vetustissini illi Principes ac Reges eruditissimis viris 
delectati sunt, cum illis etiam summa benevolentia et amicitia conjunc- 
tissime victitarunt? Eosdem enim adhibebant in consiliis maximarum 
rerum; illis auscultabant. illos observabant venerabanturque. Talis erat 
ut reliquos taceamus Croesus Lydorum Rex, qui cum studio civilis 
sapientiae flagraret et cerneret barbaras illas nationes, quibus imperabat, 
viris clarissimis omnino carere, excitatus Anacharsis fama, non dubitavit 
ad eum Athenas unum ex familiaribus suis expedire, qui illum ad se 
accerseret, non contemnendamque auri vim eidem deferret. Talis quoque 
erat Alexander ille Magnus, quem universus mundus admirabatur et 
metuebat, qui nunquam = doctissimorum virorum consortio se carere 
passus est. Si igitur potentissimi quoque Monarchae morum vitaeque suae 
inspectores doctissimos tanto in pretio habuerunt, quanto magis nobis 
personarum spiritualium (quarum medio Deus optimus maximus humanam 
salutem administrare voluit) exemplo veterum immemores esse non decet, 
easdemque negligere. Intelligentes itaque honorabiles viros, universos et 
singulos Presbyteros ac concionatores quarundam Ecclesiarum passim in 
tribus sedibus Siculicalibus Sepsi, Kezdi et Orbai existentium Orthodoxae 
Fidei, ac eisdem ut vocant Arianae Religionis, unum verum Deum et 
Mediatorem Jesum Christum profitentes, adjunctos Ministros hactenus non 
sine fructu maximo plebem Dei instituisse, nunc vero posthabita eorum 
Ecclesiastica immunitate a personis secularibus, multis in rebus ordinibus 
ipsorum repugnantibus interturbari, seque muneribus eorundem immiscere. 

Imo non deessent etiam quidam eorum, qui effraenata in ipsos licentia 
et audacia usi, nulla rerum Divinarum habita ratione, maximis molestiis 
acerbisque insultationibus ipsos Ministros et Rectores Scholarum afficientes 
etiam ad onera civilia ac plebea suscipienda bellicasque expeditiones 
subeundas cogere et compellere sibi praesumere non dubitarent. Nos vero, 
quibus non minus religionis cultusque Divini, quam aliarum rerum 
cura incumbit, hisce Ministrorum incommoditatibus ac etiam periclita- 
tionibus concitati, non alienum a nostris institutis esse putavimus, quin 
debitam hujus rei rationem iniremus, ac de certis quibusdam Articulis 
immunitates eorum spectantibus per eosdem communibus votis et suffragiis 
editis et conclusis, nominibus et in personis Reverendorum Petri Siculi 
Torjai, Stephani Koppan et Johannis Leerde seniorum, caeterorumque 
universorum et singulorum Ministrorum et Rectorum Scholarum praede- 
claratarum, pro confirmatione eorumdem nobis in forma libelli supplicis 
exhibitis clementer prospicere dignaremur, tenoris infrascripti. Quorum 
quidem tenor talis est verbalis in hunc modum loquentes. 

Primo, Cernimus a summo rerum cunctarum Moderatore universam 
totius mundi machinam ea lege, modo et ordine dispositam esse, ut 
alter alterius vim et naturam sustinere ejusque officio fungi vel ei 
immisceri nequaquam possit. Si enim nox vicem diei et dies iterum 
noctis tenebras subiret, flamma in undas et aqua in ignem converterentur, 
caeteraque elementa naturam suam in contrarium permutarent, nihil prius 
exinde, quam omnium rerum subitanea corruptio subsequeretur. 

Ut autem status et ordo Ecclesiasticus uno recto tramite temperetur 
et Kcclesiastica dignitas in secularem conditionem quovis temporis in 
articulo transfigurari nequeat: Ideo statuimus communi decreto 
ut si qui Ministrorum ac Rectorum praetactarum Eccle- 
siarum ac Scholarum aliquas domos et -haereditates, 
aviticas, emptitias vel’alio quocunque (justo tamen et 
legitimo) titulo partas et acquisitas habuerint, ubivis 
eaedem extiterint intra id tempus, donec possessor 
earundem muneri Ecclesiastico addictus fuerit, sive sit 
in officio continue, sive vero aliquamdiu eodem vacari ipsi 
necessum fuerit. Nihilominus tamen ratione talium haere- 
ditatum, tam ipsi, quam etiam orphani eorundem vestigia 
parentum sequentes, imo etiam inquilini eorum, ab omni 
censuum, taxarum et contributionum tam ordinariarum, 
quam extraordinariarum subsidiique et lucri Camerae 
Fiscalis solutione, servitiorum quorumlibet plebeorum et 
civilium exhibitione, ac bellicarum expeditionum, tam 
generalium, quam partialium ingressu, immunes et exempti 
habeantur. Neque in illos Magistratus secularis uHam 

Jurisdictionem praetendat aut aliquod dominii et potes- 
tatis exercere possit et valeat. Quin imo peculiaris inter 
ipsos usus continuus Ecclesiasticus in perpetuum 
observetur. 

Secundo. Tempore pacis de bello cogitare ac in humanis agen- 
tibus de posteris aliquid meditari consultum semper censuimus. Itaque 
Si qui praefatorum Ministrorum et Rectorum dispositione 
mentis divinae hac luce (ea enim lege sumus conditi) priva- 
rentur, in tali casu Relictae et Viduae eorundem, donec 
nomina maritorum suorum defunctorum mediantibus nuptiis 
secundis non immutaverint, praemissa immunitate semper 
et ubique uti possint ac valeant. 

Tertio. Partes ipsae in uno corpore, licet diversa habeant munia, 
nihilominus tamen ad conservationem totius corporis omnes earundem 
partium actiones tendere videmus. Unio et concordia ab omnibus sanis 
et piis hominibus non solum laudatur, verum perpetuis encomiis quoque 
extollitur. Inde ab initio, quo singulari Dei beneficio propulsis tenebris 
inspirante gratia Spiritus sancti praemissae Ecclesiae tam orthodoxae 
quam unitariae Religionis illuminatae extiterint, orthodoxa et Religio 
unitaria in ipsis Ecclesiis libera fuit. Ipsi autem Ministri et Rectores, 
licet diversae extiterint religionis, attamen mirabili concordiae nexu 
uniti, dependentiam unusquisque habuerit a suo Episcopo et seniore, 
unione eorundem salva semper remanente. 

Quarto. Incuria et socordia validissima quaeque et optime fundata 
aedificia corruere et collabi saepissime animadvertimus. Quod praecavere 
satagentes, Visitationes Ecclesiarum singulis senioribus in 
sua Dioecesi annuatim semel authoritate Principis et 
annuentia adjuncto si necesse fuerit brachio seculari 
exercere licitum sit. 

Quinto. Legem animam civitatis merito dixere veteres Philosophi; 
sine ea enim uti domicilium animae, absque ipsa anima, ita etiam nulla 
Respubliea vel societas aliqua consistere potest. Ut autem praedeclaratus 
coetus antefatorum seniorum Rectorumque in omnibus suis actionibus et 
operationibus legibus divinis et humanis ad normam justitiae tempera- 
retur: Ideo controversiarum et litium legitimae composi- 
tiones et examinationes diebus quindenis in quibuslibet 
sedibus et senioratibus observentur. 

Nos itaque praemissa supplicatione nobis modo quo supra porrecta , 
benigne exaudita et admissa, praescriptos Articulos, non abrasos, non 
cancellatos, nec in aliqua parte suspectos, sed omni prorsus vitio et 
suspicione carentes, praesentibus literis nostris verbotenus sine augmento 
yel diminutione aliquali insertos et inscriptos, quo ad omnes earundem 

continentias, clausulas, articulos et puncta, eatenus, quatenus iidem rite 
et legitime existunt emanati viribusque eorum veritas suffragatur, accep- 
tavimus, approbavimus et ratificavimus, ac pro praefatis senioribus, 
Ministris et Rectoribus eorumque successoribus, haeredibus et posteri- 
tatibus ipsorum utriusque sexus universis perpetuo valituras confirmavimus 
harum nostrarum vigore et testimonio literarum mediante. 

Datum in civitate nostra Mediensi die decima mensis Augusti anno 
Millesimo sexcentesimo decimo quarto et subscriptum erat a dextra 
Gabriel Bethlen, a sinistra vero partibus Simon Petsi Cancellarius, 
paulo inferius Caspar Béléni Secretarius. 

Nos itaque praemissa supplicatione nobis modo, quo supra porrecta, 
faventer exaudita et clementer admissa praescriptas literas Privilegiales , 
non abrasas, non cancellatas, nec in aliqua sui parte suspectas, sed omni 
prorsus vitio et suspicione carentes praesentibus literis nostris de verbo ad 
verbum (excepta duntaxat dorsali earumdem adscriptione, qua mediante 
publicationis earundem occasione nonnihil per officiales earundem trium 
sedium eadem Privilegia ipsis concessa, limitata ac plerisque in articulis 
cassata et invalidata, licet expost per iterum eumque serium mandatum 
dicti domini Principis patenter ad eosdem officiales super abrogatione 
praemissa ipsorum limitatione, cassatione et invalidatione emanatum 
nobis in specie productum, viribus restituta fuisse videbantur) sine 
diminutione, augmento vel variatione aliquali, insertas et inscriptas, 
quoad omnes earundem continentias, articulos, clausulas et puncta 
eatenus, quatenus eaedem rite et legitime existunt emanatae viribusque 
earundem veritas suffragatur, ratas, gratas et accepta habentes, accep- 
tavimus, approbavimus, ratificavimus ac pro praefatis Stephano Siko, 
Basilio Dalnoki, Nicolao Kéver Besenyei et Gregorio Szen- 
tivani senioribus ac universis Pastoribus et Ministris, Rectoribusque 
Scholarum in Ecclesiis orthodoxis ac unitariis in tribus illis sedibus 
Siculicalibus Sepsi, Kezdi et Orbai existentibus, habitis, commorantibus, - 
modernis videlicet, ac ipsorum quoque successoribus et haeredibus 
universis perpetuo valituras gratiose confirmavimus, his duntaxat super- 
addictis conditionibus: 

Primo. Ne videlicet modernus Rectorum vacantium numerus in 
dies in ampliorem excrescere abususque per hoc temporis in successu 
exinde irrepere sinatur. 

Secundo. Ne iidem Rectores neglectis utriusque status conditionibus, 
tamen sub nomine Kcclesiastico fucorum ad instar vitam ducere permit- 
tantur. 

Tertio., Quod haeredes et posteritates Pastorum ac Rectorum vestigia 
parentum in Ministerio non secuti, more aliorum nobilium, bonis equis 


——_. 


i 


LIB. I. CAP. 7. § 13, — DE REFORMATIS IN TRANSYLVANIA PRINSIPIBUS. 239 


armisque optime instructi fidelem patriae ac nobis successoribusque 
nostris universis operam navare debeant sintque adstricti. 

Quarto. Quod Ministri (ut vocant) Unitarii in tribus iis praefatis 
sedibus Siculicalibus commorantes, eo quo jam nunc ex communi regni- 
colarum constitutione in usu est, a modo dehinc quoque successivis 
semper temporibus dependentiam suam, quo ad moralia seu externam 
disciplinam a superattendente orthodoxo habeant, eique soli non vero 
Unitario ipsorum superattendenti visitandi ipsos potestas concedatur. 
Verum si quid ipsis cum eo negotii in rebus religionem ipsorum concer- 
nentibus interveniat, suo illum loco requirere debeant. 

Quinto. Quod ad Quindenas celebrandas non tam stricte sint obligati, 
ut eas certis etiam de causis intermittere minime liceat. Prout acceptamus, 
approbamus, ratificamus et confirmamus conditionibus sub praemissis 
harum nostrarum vigore et testimonio literarum mediante. Datum in 
arce nostra Fagarasiensi die decima mensis Maji anno 1647, Et sub- 
scriptum erat a dextra Georgius Rakotzi et sinistra vero inferiori margine 
Johannes Szalardi Vice-Secretarius mp. 

Nos itaque praemissa supplicatione antedictorum seniorum caete- 
rorumque verbi Divini Ministrorum ac scholarum Rectorum, medio 
praenominati Reverendi Georgii Csulai apud nos humiliter facta, benigne 
exaudita et admissa, easdem literas confirmationales, Privilegiales omniaque 
et singula in iisdem contenta, sine diminutione et augmento aliquali non 
abrasas, non cancellatas, non in ulla sui parte suspectas, sed omni 
prorsus vitio et suspicione carentes, praesentibus literis nostris insertas 
et inscriptas, quoad omnes earundem continentias, clausulas, articulos 
et puncta, eatenus quatenus eaedem rite et legitime existunt emanatae, 
viribusque earundem veritas suffragatur, ratas, gratas et accepta habentes, 
pro iisdem praedictis senioribus ac verbi Divini Ministris scholarumque 
Rectoribus, haeredibus et successoribus eorum universis, perpetuo 
valituras gratiose approbavimus, confirmavimus, ratificavimus, nostrumque 
illis consensum benevolum pariter et assensum praebuimus, prout accep- 
tamus, approbamus, ratificamus, consensumque et assensum benevolum 
illis praebemus, harum nostrarum vigore et testimonio literarum medi- 
ante. Datum in civitate Nostra Alba Julia die decima tertia mensis Julii 
anno 1654, Georgius Rakotzi. 

Literas easdem ubi regimen Transylvaniae ad Domum Austriacam 
transiisset censurae subjecit Tabulae Regiae et Gubernii anno 1698 die 
XXVI Novembris, locoque suo in omnibus punctis et clausulis reliquit 
Leopoldus Imperator. 

§ XIII. Literae Armales posteros V. D. M. concernentes. — Sapientis- 
‘ simus Princeps, qui magno zelo erga doctos viros et pios verbi D. Ministros 
flagrabat, de eorum posteris aliis etiam literis voluit providere, ut vocant, 

Armalibus, quarum medio V. D. Ministrorum liberos statum secularem 
amplectentes, ipso facto, in conditionem verorum Nobilium et indubita- 
torum transtulit. Literae sunt sequentis tenoris: 

Nos Gabriel Dei Gratia sacri Romani Imperii et Transylvaniae 
Princeps, Partium Regni Hungariae Dominus, Siculorum Comes ac 
Opuliae et Ratiboriae Dux. 

Excelsa Principum consuevit dignitas inter caetera suorum operum 
gesta, hance curam habere praecipnam, ad idque studiosius intentionem 
suam dirigere, ut, suorum subjectorum conditione et statu pensatis , unum- 
quemque juxta labores meritos ad altiores honores, gradus felicioresque 
provehat successus, sed et ad uberiorem honestae dignitatis attollat 
famam. Ex hoc enim Principum augetur fastigium, quo dignioribus 
conspiciuntur praesidere personis. Eapropter cum jam inde ab origine 
felicis inaugurationis et suscepti Regiminis nostri nihil magis in votis 
habeamus, quam ut primum omnium nostram in omnibus rebus erga: 
Deum testari pietatem, ejus Ecclesias modis omnibus ampliare ex eoque 
Divini Numinis gloriam propagare, atque in seras transfundere posteri- 
tates valeamus. Dignum sane et aequitati justitiaeque omnino consenta- 
neum fore judicavimus, ut eos etiam, qui rebus divinis vacarent ac ad 
salutem et vitam sempiternam consequendam facem veluti praeferrent 
hominibus, omni honore et praemio cumularemus. Quemadmodum enim 
in universorum et singulorum in Regno nostro Transylvaniae existentium 
verbi Dei orthodoxorum Preconum, seu Ministrorum filiis et filiabus 
ipsorumque haeredibus et posteritatibus utriusque sexus universis 
ornandis, nunc id ipsum ostendere voluimus, ut scilicet non ipsi tantum, 
sed posteri quoque universi per jam fatos sacrorum administratores , 
hunc virtutis et industriae caperent fructum. Ad singularem itaque et 
fide dignam nonnullorum fidelium consiliariorum nostrorum relationem ac 
intercessionem dictorum universorum et singulorum in Regno nostro 
Transylvaniae degentium verbi Dei orthodoxorum Preconum seu Minis- 
trorum omnes filios et filias de principalis nostrae potestatis plenitu- 
dine et gratia speciali, antea etiam non ex obscuris oriundos paren- 
tibus eximendos ac in coetum et numerum verorum, natorum et indu- 
bitatorum Regni nostri Transylvaniae et Partium Hungariae eidem 
annexarum Nobilium annumerandos, aggregandos, cooptandos et adscri- 
bendos duximus. Decernentes et ex certa nostra scientia animoque deli- 
berato concedentes, ut iidem praefatorum universorum et singulorum in 
Regno nostro Transylvaniae commorantium verbi Dei Orthodoxorum 
Preconum seu Ministrorum filii et filiae omnes ipsorumque haeredes 
et posteritates utriusque sexus universas* a modo in posterum quoque 


* 


universae (ed), TS 

omnibus illis gratiis, honoribus, indultis, libertatibus et immunitatibus, quibus 
caeteri veri, nati et indubitati Regni nostri Transylvaniae et Partium 
Hungariae eidem annexarum Nobiles, quomodolibet de jure et ab antiqua 
consuetudine usi sunt et gavisi utunturque et gaudent, uti, frui et 
gaudere perpetuis semper temporibus valeant atque possint. In cujus 
quidem nostrae erga ipsos exhibitae gratiae et clementiae, ac principalis 
munificentiae testimonium veraeque et indubitatae Nobilitatis signum 
haec Arma seu Nobilitatis insignia: Scutum videlicet militare 
erectum coelestini coloris, in cujus campo sive planicie 
Leo dimidius ex nubibus tumultuantibus emergens, uno, 
sinistro Altari removens Biblia sacra, alteri dextro 
pedibus anterioribus Angelus descendens, acinacem cui 
ad latus sinistrum haec verba aurea scripta leguntur 
Arte et Marte dimicandum praebere visitur. Scuto 
incumbentem Galeam militarem contegit Diadema Regium 
variis unionibus pretiosissimisque margaritis exornatum, 
a summitate:vero Galeae Feniae sive Lemnisci hinc inde 
ad utramque scuti oram pulcherrime defluentes, illud decenter 
ambiunt exornant, prout haec omnia in principio sive capite praesentium 
Literarum nostrarum pictoris manu et artificio propriis suis coloribus recte 
et decenter depicta esse cernuntur. Kisdem praeannotatorum verbi Dei ortho- 
doxorum Preconum seu Ministrorum filiis et filiabus, ipsorumque haeredibus 
et posteritatibus utriusque sexus universis benigne danda duximus et 
conferenda. Annuentes et ex certa nostra scientia animoque deliberato 
concedentes, ut iidem a modo imposterum futuris et perpetuis semper 
temporibus eadem Arma seu Nobilitatis insignia more aliorum Regni 
Nostri Transylvaniae et partium Hungariae eidem annexarum Nobilium, 
sub iisdem Juribus et Praerogativis, Indultis, libertatibus et immuni- 
tatibus, quibus caeteri veri nati et indubitati Regni nostri Transylvaniae 
et partium Hungariae eidem annexarum Nobiles, vel natura et consue- 
tudine hactenus, quomodolibet de jure usi sunt et gavisi utunturque 
et gaudent, ubique in praeliis, certaminibus, hastiludiis, torneamentis, 
duellis, monomachiis ac aliis omnibus et quibuscunque exercitiis mili- 
taribus et Nobilitaribus, nec non sigillis, velis, cortinis, auleis, annullis, 
vexillis, clypeis, tentoriis, domibus, generaliter vero quarumlibet rerum 
et expeditionum generibus, sub merae ac sincerae Nobilitatis titulo; 
quo ipsos ac haeredes et posteritates ipsorum utriusque sexus universos 
ab omnibus cujuscunque status et praeeminentiae homines existant 
insignitos, dici, nominari haberique et reputari volumus, ferre, gestare, 
illisque uti, frui et gaudere haeredesque et posteritates ipsorum utriusque 
sexus universi valeant atque possint. 


In cujus rei memoriam firmitatemque perpetuam praesentes literas 
Il, 16 

nostras pendenti et authentici sigilli nostri munimine roboratas et com- 
munitas memoratorum universorum et singulorum in Regno nostro Tran- 
sylvaniae commorantium modernorum et futurorum verbi Dei orthodoxo- 
rum Preconum seu Pastorum omnibus filiis et filiabus haeredibusque et 
posteritatibus ipsorum utriusque sexus universas clementer dandas duximus 
et concedendas. Datum in civitate nostra Alba Julia die XIII Julii anno 
Domini Millesimo sexcentesimo vigesimo nono }), 

Gabriel mp. L. 8. 

Stephanus Kovachoczi 
Cancellarius mp. 

Anno D. 4630 publicatae proclamatae in oppido Enyed loco videlicet 
solito celebrationis Judiciorum Comitatus Albensis per Casparem Boithi 
Comitatus Albensis juratum Notarium mp. L.S. 

§ XIV. Potiorem vitae partem Princeps hic in bello peregit, disci- 
plinam militarem a temporibus Matthiae primi Regis Hungariae inter 
Hungaros evilescentem et fere intermortuam resuscitavit, antiquamque 
in bello Hungarorum gloriam ipsis restituit. Praeliis justis, duabus et 
quadraginta vicibus aut interfuit aut praefuit *). Multa, quae hic dignissime 
referri possent, pertinent ad historiam civilem. Laudi illi cessit in Hungariae 
Regem electo, cum coronam et Regni insignia ad manus haberet, ob 
studium pacis Ferdinando Imperatori resignasse, quare in Theatro Europaeo 
hoc disticho est celebratus anno 1622: 

Sceptra mihi laus est oblata fuisse; sed illa 
Possideant alii, nec meminisse juvat. 

Nono et quadragesimo aetatis anno tentari morbo coepit, quo etiam 
superatus est. Testamentum condiderat memorabile, ubi multa et fere 
fidem superantia legavit Romanorum Imperatori Ferdinando secundo, 
Hungariae Regi Ferdinando: Tertio, Gustavo Adolpho Sueciae Regi, 
Electori Brandeburgico, conjugi suae Catharinae, Regni Proceribus et 
Consiliariis, cognatis, benevolis, servitoribus, equos generosos cum 
phaleris et ornamentis Regiis, Arma, supellectilia et vestes in auro, 
argento, gemmis, moneta signata, in patenis, discis, poculis, crateribus 
et variis formis utensilium. Quae omnia se adhuc vivo seorsim in Arcibus 
deposuit. Privatis personis collata Devae, in rationem conjugis segregata 
Fagarasini, quae vero Regni, Ecclesiarum et scholarum necessitatibus 
deputaverat Szomosujvarini ad fidelissimas manus’). In rationem EKccle- 
siarum contulit ultra LXX VI florenorum millia *), Quaedam ex his speci- 


1) Ex originali. 

*) A Brachelius in Hist. sui temporis pag. 44. Kazy Hist. Reg. Hung. Lib. III pag. 235. 
*) Vide vitam Joannis Kémény ad an. 1629 MSS. Pe 

‘) In vita N. Bethlen MSS. | 

ficabo ex Tabulis testamenti. Collegio Reformatorum Albensi nunc 
Enyedini residenti ultima voluntate sequentia contulerat: 

4. Sex florenorum millia pro aedificiis necessariis in rationem docen- 
tium ac discentium; in Academiam enim collegium istud transformare 
conabatur. Verum expeditionibus bellicis praepeditus ac tandem morte 
aedificia inchoata perficere non potuit. 

2. Viginti florenorum millia, unde Professores et Alumni intertene- 
rentur annuatim, ita quidem ut in civitates ea summa distributa penes 
Interesse elocaretur, capitalis nunquam interverteretur, sed pro fundo 
maneret perpetuo. Inde hodiedum est Professorum Collegii et aliquot 
Alumnorum intertentio. 

3. Taxam civitatis Debrecinensis bis mille florenos annuatim facientem, 
quae ad annum usque 1680 fuit administrata. 

4, Vineam in Promontorio Tokaiensi Hétsz616 dictam cum jure 
Regio, quam Catharina Princeps cum successoribus intervertit. 

5. Oppidum Enyed cum omni suo censu et decimis, cum pagis 
Miriszlo, Fel Enyed, Musina, Détse Hidas, Besenyé et portione Henning- 
falvensi. 

Praeterea scholis Cassoviensi et Claudiopolitanae singulis seorsim 
trecentos florenos, Debrecinensi et Varadinensi quadringentos, M. Vasdar- 
hellyensi, Rivulinae, Szathmar Nemetinae ducentos, Enyediensi et Desiensi 
centum quinquaginta; verbi Divini Ministris Joanni Dajka Keresiii super- 

/attendenti, Petro Alvintzi Cassoviensi, Joanni Tzegledi Etsediensi, Stephano 
‘Katona Gelei Aulico Ministris, centenos Ducatos seorsim singulis, et 
singulos calices aureos. In rationem Nosocomiorum mille trecentos 
sexaginta florenos. Actoribus super funere mille ducentos, pro pauperibus 
totidem tunc dividendos, studiosis ibidem praesentibus octingentos, 
_militibus Praetorianis duorum mensium stipendium et reliqua 2). 

§ XV. Placide obdormivit Albae Juliae anno aetatis XLIX, Regiminis 
XVII, Salyatoris nostri MDCXXIX die XV Novembris, inimicis gaudium, 
Ecclesiae Christi luctum, Regno ob Catharinae muliebrem inconstantiam 
reliquit turbas et confusiones. Liberos equidem Michaelem et Gabrielem 
a Susanna Karoli conjuge priore susceperat, at mustea adhuc in aetate 
fati violentia ereptos: a Catharina vero Brandeburgica nullos. Provinciam 
pauperem, viris excultis orbatam, acceperat: at vero viris arte militari 
clarissimis, Politica et Ecclesiastica scientia instructissimis, auro denique, 
argento et omnibus bonis divitem a se reliquitt Monumentum in 
Templo Albensi majore ubi sepultus est collocatum ita se habet: 

Serenissimus ac Celsissimus Princeps Gabriel Bethlen 


1) E testamenti Tabulis apparet et Vita Joan. Kemeny, qui tunc Thesauro in Fagaras 
pro Catharina deposito praeerat. MSS. 

Dei Gratia quondam sacri Romani Imperii et Transylvaniae 
Princeps, Partium Regni Hungariae Dominus, Siculorum 
Comes ac Opuliae et Ratiboriae Dux &c. postquam rebus 
auguste gestis in Regem Hungariae eligi meruisset, et 
tali titulo (salute Patriae sic poscente) abdicato remque 
pacemque redintegrasset, inita tandem cum Augustissima 
Electorali Domo Brandeburgica affinitate res Transy]- 
vanorum Marte ac Arte florentissimas reddidisset, aqua 
intercute placide hic in Regia sua obdormivit anno Christi 
MDCXXIX die XV Novembris aetatis suae XLIX!). 


De Stephano Bethlen. 


§ XVI. Gabriele Bethlen vivis exempto uxor Catharina successit , quae 
pridem in generali statuum consessu Princeps declarata fuit. Suscepit 
fasces Gubernatore Stephano Bethlen defuncti germano, paucis tamen 
tantum mensibus dignitati praefuit; dum enim Proceres ambitione vari- 
isque respectibus sub muliebri imperio laborarent, illa vel regere vel 
regi nescia Principatum in Stephanum Tsaki, in quem et amorem 
transtulerat suum, conferre meditabatur, at Regnicolae in Comitiis elegerunt 
Stephanum Bethlen, cui et homagium praestiterunt. Qui jam filium 
et generum clam ablegaverat ad Georgium Rakotzi opibus et clientelis 
potentem, invitabatque ad capessendum Principatum suamque offerebat 
illi operam, nescius sortem in se casuram. Erat Rakotzius in itinere 
versus Transylvaniam, cum electionem Bethlenii resciret. Cum vero 
factio ea, quam fovebat Catharina (quae oderat Stephanum, cui subesse 
debebat secundum electionis conditiones), Rakotzio faventior esset, Ste- 
phanus ultro Principatum resignavit, ne ad arma deveniendum esset, 
liberamque iterum statibus electionem reliquit, ut ita dissipata per varias 
factiones Provinciae membra in unum coirent. Maluit esse privatus sine 
sanguine, quam cum ejus effusione in Principatu confirmari., 

§ XVII. Uxor illi fuit Christina Tsaki Gabrielis filia, ex qua quatuor 
filios totidemque susceperat filias. Gabriel et Volfangus pueri adhuc rebus 
humanis exempti. Stephanum et Petrum Gabriel Princeps filiorum loco 
habitos, in exoticis oris doctrina et experientia reddiderat excultissimos. 
Stephanus vitae sociam sibi adsciverat Georgii Szétsi filiam Mariam, 
improlis tamen decessit anno 1632 die XXIII Decembris. Petro in uxorem 
convenerat Catharina Illyéshazi Casparis filia. Sine liberorum solatio is 
quoque juvenis decessit. Atque ita ex linea recta Gabrielis et Stephani 
Principum in sexu masculo haeredes relicti sunt nulli*). Jactari tandem 


) Kazy in Hist. Reg. Hung. Lib. III. pag. 236. 
*) Joan. Kemeny in Vita S. Mss. ies 

desiit Stephanus Bethlen quoque senior, qui varia per omnem vitam 
fortuna usus, sui tamen qua erat animi moderatione, potens, aetatis 
sexagesimo sexto anno, Domini vero 1648, sepultus in Templo Albensi. 
Monumento ipsius sequens elogium inscriptum est: 
Hic Stephanus Bethlen senior jacet: inclyta Dacum 
Progenies, Patriae vera corona suae. 
Illi prima, Deo laudes dare, pascere servos 
Christi, cura fuit: caetera pacis amor. 
Pacis amore suos, dederat quos Dacia, fasces 
Exuit, et patriam pacis amore beat. 
Quis super hunc lacrymas solvat? quis vulnera sanet? 
Hunnica vix superant pulpita, templa, scholae ’). 


De Georgio Rakétzi. 


§ XVII. Georgius Rakotzi, filius Sigismundi, primum Guberna- 
toris, tandem etiam Transylvaniae Principis, sub Bethlenio Principe 
copiarum ejus Dux. Post fata Gabrielis Bethlen, ubi Regnum in manibus 
Catharinae Brandeburgicae periclitaretur, volentibus ita Regni Proceribus 
in Regimen successit anno 1630. Male hance ejus in Principatum succes- 
sionem ferebat Romanorum Imperator, qui mittebat Palatinum Nicolaum 
Eszterhazi ad eum e Transylvania proturbandum cum valido exercitu. Cui 
Stephanus Bethlen Junior Hajdonum peditumque omnium Generalis 
occurrit ad aggeres Rokomaz et dissipato ejus exercitu recedere in Hun- 
gariam coegit. Sequentibus annis inciderat in controversiam cum Stephano 
Bethlen seniore, cujus partes Turca armis tutabatur volebatque in Prin- 
cipatum reducere; verum Turcarum quoque exercitum ad Szalontam 
fudit et fugavit, unde parta pace et quiete Regnum suum sub toto 
Regiminis tempore ab hostili incursione salvum retinuit defenditque. 

§ XIX. Passus erat se induci a Suecis et Hungaris anno 1644, ut 
bellum Caesari inferret, quod tandem felici pacificatione finiit, cujus 
articuli Corpori Juris Hungarici sunt inserti. Accumulandis opibus Prin- 
ceps animum adjecisse nimium traditur, qui tamen largus et liberalis 
fuit erga Ecclesias. . 

In praecipuis civitatibus existentes Ecclesias magnae molis donaverat 
campanis. In rationem Valachorum qui tune uniti cum Reformatis erant 
Novum Testamentum et alios libros necessarios edi curaverat’). Clau- 
diopoli Reformatorum statum florentiorem reddiderat, quos dimidia etiam 
civitatis decima ornavit*). Quid pro Reformatis in Hungaria praestitit, 


1) Extat apud Kazy in Hist. R. Hung. Lib. VI pag. 120, 
*) Docent Literae e Capitulo Albensi extractae. 
5) In Tractatu Steph. Gelei Titkol Titka in Praefatione. 

jam superius ea vidimus. Effecerat in confoederatione cum Gallo et 
Sueco, ut Transylvani quoque Westfalicae includerentur Pacificationi. 
Laudi huic Principi cessit amor studii Biblici vel apud exteros, qui 
septies et vigesies ordinaria lectione inter tot armorum strepitus universa 
perlegit Biblia; ideoque Alphonso Arragonum jungitur Regi?). 

Parta undique Regno quiete et pace, anno aetatis LV, Regiminis 
XVII, Salvatoris nostri MDCXLVIII mortalitatem et Principatum exuit. 
Monumentum argenteae Tabulae incisum fuit sequens a necessariis 
positum. Monumentum serenissimi celsissimique Principis, 
Domini Georgii Rakotzi primi, Principis Transylvaniae, 
potiorum Regni Hungariae Partium Domini, ac Siculorum 
Comitis, Principis summa sapientia, sancta temperantia, 
incredibili vigilantia, incomparabili pietate, admirabili 
felicitate laudatissimi, optimi Patriae defensoris, acer- 
rimi publicae pacis vindicis, addictisimi Musarum Moece- 
natis, sincerissimi Ecclesiae Patroni, cum ineffabili 
Orbis Christiani damno, Albae Juliae anno MDCXLVIII 
Octobris XI hora antemeridiana, aetatis LV, mense IV 
die III sanctissime defuncti, X Januarii anni sequentis 
honorificentissime humati’). Eodem plane tempore Poloni comitia 
Varsoviae celebrabant Regem electuri, magnaque eorum pars coronam 
Rakotzio deferebat, at Regi Regum placuit loco coronae terrestris ornare 
eum coelesti. 

§ XX. Conjunx illi obtigerat Susanna Lorandfi Michaelis filia, 
mulier doctissima et sanctissima; quae opes animumque ad edendos 
optimos convertit auctores: in hune finem celebrem erexit typographiam 
Patakini in Hungaria, quam post fata mariti et filiorum sub gravi 
anathemate legaverat scholae Patakiensi tunc omnium artium scientiis 
florentissimae. Nurus tamen ejus Sophia Bathori cum ad Pontificios 
rediisset intervertere verita non est*). Ipsa quoque Susanna Lorandfi 
scripserat libellum quoddam de rebus fidei in rationem Domesticorum; 
unde occasio nata est quibusdam famoso ejus nomen proscindendi libello; 
cujus rei meminit Princeps in Literis ad Palatinum Regni Hungariae et 
queritur laesi nominis restitutionem praeteritam fuisse et neglectam. 
Amaros istius satyrae fructus tandem plurimi degustare coacti sunt‘). 
Filii fuerunt Georgius natu major in Principatu successor et Sigis- 
mundus, qui ingenio fuit jucundo, hilari excultusque in omnibus scientiis, 
moderatus, affabilis, ad magna quaevis perficienda natus. Anno 1654 


1) Cattenburg Spicileg. Theolog. Christianae pag. 44. 

*) Kazy Hist. Regni Hung. Lib. VI. pag. 121. 

*) Veres tromfosdi pag. 82. Titulus ille est Libri tunc editi. 
*) Confer. Kazy Hist. Regni Hung. Lib. V pag. 53, 58. 

pene pompa Regali in conjugem sibi adjunxit Friderici V Regis Bohemiae 
et Electoris Palatini filiam, Henriettam, quae sequenti anno simul cum 
marito variolis extincta est. Sepulchro Sigismundi inter alia incisa sunt: 
Sigismundus florentibus annis integer, maximarum vir- 
tutum concursu inclytus, admissa communi lege Henrietta, 
conjuge sanctissima, Friderici Palatini Rheni filia, tantae 
jacturae propemodum impatiens, inter vivos vivus esse 
desiit anno MDCLI1 secunda Februarii?). 


De Georgio Rakétzi Secundo. 


§ XXI. Vivente adhuc patre in Principem electus a statibus Regni, 
eo e vivis exempto actutum in Regimen successit. In exordio Regiminis 
magnam gloriae famam consecutus erat, militem in armis, Provinciam 
in fide, vicinas Regiones in foedere continebat atque in potestate 
habebat. Lupum Basilium Moldaviae Principem volubilem et chameleonte 
mutabiliorem et ipsa factione factiosiorem, in Porta Otthomanica Prin- 
cipem iniquissime deferentem, primum in ordinem redegit, mox pilos 
tantum non animum mutasse deprehensum Regno exturbavit, suffecto 
in ejus locum Stephano ejusdem cancellario, cui a Turca confirmationem 
quoque procuravit. Walachiae Vajvodam sede sua ejectum, punitis ejus 
subditis restituit. Auxilia Polonis in periculo versantibus in tempore 
non requisitus submisit, dissipatisque Kozaccis et Tartaris pacem Reipu- 
blicae conciliavit. Quibus magnam sibi gloriam acquisivit, circumvicinas 
vero gentes terrore perculsas ad venerationem sui nominis adegit. 

§ XXII. Leges Regni publicas nullo ordine connexas, per eximios 
Patrii Juris peritos sub titulo Approbatarum Constitutionum 
Regni Transylvaniae digestas, edidit, prouti Leges civiles Romanas 
et Constantinus Magnus et Theodosius Magnus in ordinem redigere 
tentaverant, tamen Justiniano ea gloria relicta fuit: ita Praedecessores 
tentaverant quod Georgius perfecit. Praefationem conclusionemque istius 
operis et rem ipsam et illius aetatis Jurisperitos declarantes, huc trans- 
ferre necessarium puto. 

Nos Georgius Rakoczi Secundus, Dei Gratia Princeps Transylvaniae, 
Partium Regni Hungariae Dominus et Siculorum Comes &c. Memoriae 
commendamus tenore praesentium significantes, quibus expedit, universis. 
Quod cum inter praecipua recte regendi et regnandi requisita justitiae 
tropheum erigere et astraeam terris revocare haud minimum esse, et 
hoc non nisi beneficio Legum pro re nata elaboratarum et recte disposi- 
tarum obtinere posse noverimus, sollicite eam ob rem, et a Dominis 
regnicolis sollicitati, studio tam utili et cum primis Principi et Magis- 


‘) Kazy ll. cc. pag. 167. 

tratui Christiano competenti ab ipsis Principatus nostri auspiciis non 
nihil intenti fuimus in id consiliorum nostrorum vela extendentes; quo 
pacto justa et necessaria haec solicitudo ad Numinis Divini gloriam et 
publicam ditionum nostrarum quietem et emolumentum optato termina- 
retur colophone. Si quidem minus nos fugiat, recte dispositas et bono 
ac usui communi accommodatas leges instar animae esse. Ut enim haec 
corpori vigorem et nitorem, imo ipsum esse suppeditat, ita illae rebus 
publicis et dominantium thronis stabilimen et robur adferre solent, 
Principes fidelibus suis reciproci amoris vinculo connectunt, instillantes 
et ingenerantes cordibus eorum observantiae mutuae zelum, in unum 
corpus coagulant. Unde et pacis amoenitatem et Imperiorum incrementa 
scaturire experientia testis est. Nec mirum, authore enim Deo natae a 
Mose Protonotario exceptae, et subsequentibus seculis, secundum diversas 
nationes, regna et urbes, per viros ingenio plurimum valentes acquisitae , 
variatae et moribus hominum applicatae, progressum sumpsere. Quorum 
altos titulos et nomina clara, siquidem nil nisi extrema mundi periodus 
delere possit, recensere minus necessarium ducentes, unius Justiniani 
magni illius Imperatoris meminisse juvat, qui Arte ac Marte potens, 
tantum operae in methodica Legum dispositione impendit, ut totum Juris 
Civilis syntagma a nomine ejus Justinianum audiat. 

Nec defuit hoc in gente nostra Legum studium, ut Decreta Regum 
antiquorum attestantur, maxime sub Vladislao Rege, collaboratore 
Magistro Stephano Verbétzi (qui Authoris Juris Tripartiti nomen 
illo apud nos labore meruit). In eundum scopum magni ili viri operis 
Quadripartiti compilatores vigiliis suis collimarunt, et postmodum 
Ferdinando I et Johanne Regibus, de summa rerum infelici eventu 
concertantibus, gens nostra diu victoriosissima, intestini et externi belli 
fluctibus miserandum in modum obruta, et ad incitas redacta. Haec vero 
Patriae pars, quae hodie Regni Transylvaniae titulum obtimet, sub 
peculiari Principatu, sibi salutem quaerere non sine furore Martiali 
coacta, quamvis inter arma sileant leges, nihilominus earum curae 
deditissimam fuisse multis consuetudinibus et Decretis pro re nata inge- 
niose adinventis declaravit. Hac autem nostra tempestate celsissimus 
etiam Princeps, Dominus Pater et Praedecessor noster, excelsi nominis, 
eadem legum componendarum propensione ductus, sancita avitica ex 
publicis comitatuum et civitatum Archivis et Protocollis colligi et erui 
procuraverat, nisi gravia regnanti negotia otia ei rei sufficientia sub- 
traxissent, et rebus pacatis, triumphanti vitae fila abrupta fuissent. 
Consimili .etiam voto et conamine ante eum laudatissimus Princeps 
Gabriel Bethlen in anno 1619 legibus ordinandis manu et consilio 
admoto, non contemnendum Juridici Processus specimen ediderat, cujus 
ductus in dicendis juribus et hodie plerumque observari solet. Verum ut 

illud necessitate fatali interruptum, ita hoc pro praesenti rerum statu, 
justo compendiosius esse, nec priscorum statutorum succum_plene 
exhausisse, nec sat distincta methodo rerum momenta discriminasse 
videtur: plenius itaque et distinctius aliquod Juris Enchiridion meditati, 
quo semota confusionum caligine, et judicum et litigantium, sed et 
juris dicendi studiosorum commodo consuleremus, in comitiis superioris 
anni (qui nobis obitu fratris charissimi et nostro ac nostrum morbo 
desperato nonnihil novercatus est) certum antiquorum et recentium 
Decretorum ab anno videlicet 1540 ad hunc praesentem in unum systema 
colligendi modum, virtute publicae constitutionis praescripsimus, nomi- 
natis ad id idoneis et jurium ac consuetudinum Patriarum peritis viris, 
quorum industria laudabili propositum istud eodem ipso anno suum 
etiam sortitum est finem. Angoribus tandem Deo propitio anni illius 
superatis, ut primum praesens 1653 affulsit, actutum ad XV Januarii 
mensis, Dominis regnicolis trium Nationum Regni nostri Transylvaniae 
et annexarum Partium Hungariae, Diaetam Anniversariam, in hanc 
civitatem nostram Albam Juliam tractandis rebus publicis, et examini ac 
dispositioni collectorum Articulorum indicere, e re esse visum est. Quibus 
congregatis et. praecedaneis comitiorum solennitatibus more modoque 
consueto peractis inter caetera negotia publica, revisioni collectorum 
Articulorum opera multa impensa est, ac primum etiam privatim in 
senatu examinati, et in convenientem ordinem redacti, formam libelli 
accepere. Qui ut climatior prodiret, cum iterato Dominorum consiliari- 
orum examine trutinatum, tandem in consessu etiam Dominorum 
Regnicolarum publice lectum et relectum et ad amussim jurium rerumque 
Patriarum recognitum in tales sectiones, non logico quidem, sed usuali 
ordine partiri visum est. Primo etiam cura rerum KEcclesiasticarum 
disponitur. Secundo negotia Principum statum et Fiscum concernentia 
pertractantur. Tertio dominos regnicolas tangentia rerum momenta 
indigitantur. Quarto causae forenses in suum ordinem rediguntur. 
Quinto Edictorum publicorum series subjicitur. Quibus ea etiam, quae 
juxta Propositiones nostras in praesenti hoc conventu in articulos conclu- 
denda fuerant, ut rerum occasio jubebat, inserere placuit, totumque opus 
in forma libelli pure conscriptum, Domini status et ordines trium 
Nationum Regni Transylvaniae et annexarum Partium Hungariae nobis 
obtulere, demisse supplicantes, cum ipsi libellum illum, publico calculo 
toties examinatum, jurium suorum et justitiae administrationi proficuum 
et in omnibus clausulis consonum agnovissent, Nos etiam idem et omnia 
in eo contenta admittere et approbare, eisdemque et eorum haeredibus 
ac posteritatibus pro legibus et consuetudinibus valiturum authoritate 
nostra Principali roborare et confirmare dignaremur. Cujus quidem 
libelli tenor sequitur in hunc modum: Hic recensetur totus 

iste Legum publicarum liber et tandemconcluditur. 

Nos itaque, qui nihil prius potiusque habemus, quam Ditiones nostras 
legibus et statutis aeque ac armis regere et defendere, accepto tali con- 
stitutionum systemate, votisque ac supplicationibus Dominorum regnico- 
larum benevole exauditis, cum opus illud nihil nisi antiquis et recentioribus 
Decretis et Juribus consonum experiamur et rem earum cum legibus 
et sancitis prioribus et recepta consuetudine, methodo licet diversa, usui 
quippe accommodatiori, contineat, non potuimus non illi assentiri, imo 
quo ad omnes continentias, articulos et puncta, ratas gratas et accepta 
habentes, pro Dominis regnicolis et eorum posteris universis valituras accep- 
tavimus, approbavimus et confirmavimus, promittentes nos benigne omnia 
in illis contenta, tam nos ipsos observare, quam per alios observari facere ; 
prout acceptamus, approbamus et confirmamus, harum nostrarum chiro- 
grapho, et sigillo nostro munitarum vigore et testimonio Literarum 
mediante. Datum in civitate nostra die XV Martii anno 1653, Principatus 
vero nostri quinto. Spectabilibus, Magnificis, Generosis ac Egregiis 
de Kis Rede Maramarosiens. Stephano Serédi de Gértsén Arcis et 
Praesidii Nostri Szathmariensis Capitaneo Supremo, et Kraszna ac Szolnok 
Mediocris, Johanne Kemeny de Gyeré Monostor, exercituum nostro- 
rum campestrium Generali, Consiliario Aulae nostrae ac Arcis et Distric- 
tus Fagarasiensis capitaneo supremo, Decimarum universarum Arendatore 
etiam supremo, et Albensis Transylvaniae (qui in adornando isthoc opere 
plurimus fuit), Francisco Bethlen de Keresd, Aulae Nostrae Magistro 
supremo, et dicti Albensis Transylvaniae. Stephano Sulyok de Szopor, 
Thesaurario nostro et Hunyadiensis. Acacio Bartsai de Nagy Bartsa 
Districtuum Karansebesiensis Lugosiensis Bano, in Judiciis Locumtenenti 
nostro, et Hunyadiensis. Gabriele Haller de dicta Hallerké Arcis et 
Praesidii Nostri Boros Jeneiensis capitaneo supremo et de Zarand, comita- 
tuum honores tenentibus. Item Thoma Bassa de Zabola trium sedium 
Siculicalium, Sepsi, Kezdi et Orbai, ac Stephano Petki de Kiralyhalma, 
sedium itidem Siculicalium Tsik, Gyergyd et Kaszon capitaneis supremis, 
consiliariis nostris, operis praetacti examinatoribus, censoribus et approbato- 
ribus. Item Johanne Bethlen de dicta Keresd, comite supremo comitatus 
Tordensis, Georgio Vitéz de Bikallya, Franciseo Orban de 
Lengyelfalva. Petro Jorma de Giroth et Stephano Szent Pali de 
Homorod Sz: Pal, Tabulae nostrae Judiciariae Assessoribus, Magistro 
Georgio Lazar de Gyalakuta, Protonotario nostro, Stephano 
Virginas de Varad in Partibus Hungariae Regno nostro Transylvaniae 
annexis, et Martino Sarpataki de eadem, in memorato Regno nostro 
Transylvaniae causarum Fiscalium Directoribus; nec non Stephano 
Koérési, Michaele Karolyi, de dicta Varad et Francisco Farkas 

de Bégiéz. Prudentibus item et circumspectis Johanne Rayzner civi- 
tatis nostrae et sedis Saxonicalis Cibiniensis consule, ac Johanne 
Literato civitatis etiam nostrae Bistriciensis syndico, collectionem 
Articulorum industrie operantibus!). Egregie isto opere Legum perfecto 
de Transylvania Princeps meritus est. 

§ XXIII. In tantum Transylvania bello paceque ac praecedentium 
Principum vigilantia excreverat, ut sua mole jam nutare videretur pro- 
piorque fato, dum Principis amicitiam et succursum hinc Suecus cum 
Kozaccis ambiret, inde Respublica Polona expeteret, placuit confoederatio 
cum Suecis adversus Polonos. Igitur anno 1657 in Januario expeditionem 
suscepit, ipsa rerum natura remorante per Alpes nive geluque rigentes 
Poloniam non sine multarum rerum jactura ingressus. Craccoviam Regiam 
ipsam occupavit, nec defuit in initio successus. At vero Suecica militia 
adversus Danum revocata, in Polonorum autem succursum exciti Tartari, 
suopte Christianis infensi, missae quoque ab Imperatore Romanorum 
auxiliares copiae, Transylvanus in solo peregrino adversus tot hostes 
perdurare non potuit, Princeps cum paucis suorum in Transylvaniam 
evasit, relicto exercitu suo Joanni Kemeny exercituum Generali, at vero 
fame enervatus cum frustra per Podoliam reditum rimaretur, obsessus a 
Tartaris, tandem se illis liberam dimissionem fide interposita spondenti- 
bus dedidit. Nulla habita ratione fidei ubi arma posuerunt in captivitatem 
abripiuntur Tartaricam, atque ita flos Nobilitatis Transylvanicae periit 
in expeditione Polonica. Solus Joannes Bethlen commendans Craccoviensis 
fidei suae commendatos ter mille viros salvos in patriam reduxit. 

§ XXIV. Obstabat Turcarum Sultannus Rakotzii in Poloniam expe- 
ditioni; cum vero ejus voluntati se non accommodaret nec expeditioni 
supersederet, mandavit Transylvanis, ut alium sibi Principem eligerent, 
more patrio investiendum et confirmandum remoto a Regimine Rakotzio. 
Electus est Franciscus Redei a Statibus Regni invitus, qui Regimen 
acceptare prorsus noluit. Rakotzius etiam privatam perosus vitam digni- 
tatem exuere noluit; unde evenit, ut Tartaros, Turcas et Valachos 
Turcarum Imperator in Transylvaniam immiserit, eamque ferro et igne 
totam evastaverit, inque cineres redegerit. Centum millia et amplius Chris- 
tianorum tribus illis annis e Principatu Transylvaniae perierunt’*). Saepe 
quis pro fumibulo tabacchi et pro scutica in castris divenditus est *). 
Ita castella, templa, civitates in cineres resederunt, ruderaque aedi- 
ficiorum obstinatam adhuc illacrymantur Principis temeritatem. Prae- 
lium cum Turcis iniit ad Vaskapu, ubi victus, mox ad Gyalu et Jenes 


') Confer Praefationem et conclusionem Approbatarum Constitutionum. 
*) Joan Bethlen Lib. II pag. 62. 
5) Toppelt in Dedicatione Libri origines et occasus Transylvanorum, 

iteravit, et vulnus accepit, ex quo VI Julii anno 1660 Varadini obiit ‘). 

Uxor illi fuit Sophia Bathori de Somlyo nata Catholica, quae ob 
dignitatem Principalem vivente marito reformatam se simulavit, quo e 
vivis sublato ad Romano-Catholicos rediit; inque eorum religione filium 
unicum Franciscum educavit. Quomodo tandem Ecclesias florentissimas 
in Hungaria oppressit, jam superius enarravimus. 


De Francisco Rédei. 


§ XXV. Otthomannica Porta, unde Transylvani dependebant, cum 
severe Transylvanis Rakotzii propter inobedientiam degradationem deman- 
dasset et alterius in ejus locum secundum patrias Leges electionem, 
dignus omnium statuum calculo habitus est Franciscus Rédei, 
qui illa ornaretur dignitate et in principale eveheretur fastigium. Fuit 
hic vir pius, probus, mitis, apud omnes charus et inter Regni proceres 
opibus et clientelis potentissimus, filius Francisci Rédei illius, qui sub 
Principibus Botskai et Bethlen Generalis exercituum, Capitaneus Vara- 
diensis et Aurei Velleris Eques erat. Electus in Principem anno 1658, 
cum Rakotzius Principatum retinere pedibus manibusque niteretur, 
Rédei ultro dignitatem abdicavit anno eodem, et in Hungariam profectus 
continebat se in suis possessionibus, praecipue autem in .arce Husztiensi, 
quam jure uxorio possidebat, moram trahens. Uxor illi fuit Drusianna 
Bethlen, Stephani Bethlen de Iktar Senioris filia, quae ex paterna Domo 
mascula prole orba principales plane divitias illi attulerat. Filium unicum 
habuit Ladislaum supremum in Trisedibus Capitaneum, qui, properato 
vivis exemptus fato, parentes acerbo funeri mersit. Magnus fuit Musarum 
patronus et Literatorum Moecenas, multa in rationem collegii Debreci- 
nensis contulit, praecipue autem fovit scholam Szathmariensem, cui 
circa annum 1666 amplissimos e suis possessionibus reditus, Moléndinum , 
cum duobus pagis contulit et ad alendos scholae illius alumnos ordinavit; 
at sequentibus temporibus e faucibus Reformatorum iis ereptis ad usus 
proprios converterunt Jesuitae *). 


De Achatio Bartsai. 


§ XXVJ. Achatius Bartsai sub regimine Georgii Rakotzi secundi fuit 
Karansebesiensis et Lugosiensis Banus, Comitatus Hunyadiensis Comes 
supremus, consiliarius et statuum Praesidens. Ablegatus ad supremum 
Purpuratum cum Joanne Luts Saxone a Regni statibus ut illi supplicaret, 
desisteret internecione delere afflictam gentem, anno 1658 in Principem 


1) Wagner Hist. Leopold, pag. 84. Kazy Lib. VIII pag. 240, 
*) Historia Reformat. pag. 618. 

designatum, Transylvanis eligendum jussit, simulque cum copiis Turcicis 
cinctum ad comitia remisit. 

Mutabilem et inconstantem se in Principatu gessit, modo dignitatem 
Principalem retinere velle visus, modo ultro aliis concedere, donec ita 
titubanti simul vita et dignitas ablata est 1), 

Paulo ante mortem cudi fecerat monetam cum inscriptione: De 
Profundis clamamus ad te Domine, in aversa parte: Serva 
nos quia perimus?). Sub obsidione Cibiniensi aliam procuderat in 
memoriam cum hac inscriptione: Achatius Bartsai D. G. Pr. 
fn, Pa, Re Hu. Do, Sic. Com. 1660. Sub oppressione 
Rakotziana Regni Transilv. et obsidione Cibiniensi. Deus 
providebit’). 


De Joanne Kemény. 


§ XXVII Joannes Kemény originem duxit ex antiquissima Kemé- 
nyiorum familia, patre ortus Balthasare. Post literarum studia cum 
annorum esset sedecim, Principis Gabrielis Bethlen Aulae ministeriis 
mancipatus, rebus ejus magnis admodum adhuc juvenis interfuit. Post 
fata Bethlenii in servitio Catharinae Brandeburgicae mansit, donec 
Rakotzius regimen suscepit. Rakotziorum tandem Principum per viginti 
annos primus Aulae Minister exstitit, variisque honoribus ac legationibus 
cumulatus, supremus etiam subinde exercituum Campestris Generalis. 
Cum exercitum Rakotzius in Polonia amisisset, Keményius cum aliis 
Proceribus Regni eodem fato involutus per Tartaros in captivitatem 
abductus, biennium in Crimiensi carcere haesit: ubi interea historiam 
vitae suae et res gestas Principum Bethlenii et Rakotziorum, quibus 
ipse interfuit, scripsit. Libertati restitutus, cum Provinciam fluctuare 
inter aemulos Principes videret, Rakotzium, qui dignitatem exuere 
nollet, et Bartsaium, qui regimini praeesse nesciret, abiit in Hungariam 
matrimonium contracturus, continuitque se Arannyas Medjesini. Mortuo 
Rakotzio, qui Bartsaium ferre nolebant, praecipue autem Siculi, quos 
varie vexaverat et excarnificaverat Casparus Bartsai ob fidelitatem in 
Rakotzium, plurimi e Proceribus, imo et ipse Bartsai Principatum 
Joanni Kemény detulerunt anno 1660, cujus conditiones cum elige- 
retur extant in compilatis constitutionibus‘), At Turca virum 
artibus bellicis clarissimum ferre prorsus noluit, igitur anno 1661 supremus 
Vezirius Transylvaniam ingressus cum innumerabili Tartarorum Turca- 
rumque multitudine Provinciam evastabat , Keményiumque persequebatur, 


1) Joh. Bethlen Hist. Transylv. Lib. III. pag. 227. 

2) Wagner Lib. II. pag. 92. Nova Dacia pag. 88. 

8) Kéleseri in Auraria Romano Dacica Cap. III. pag. 146, 
4) Part. II Tit. I art. IV pag. 43. 

qui in Hungariam progressus se periculo subtraxit. Principatum vero 
Turca obtulit Francisco Rédei, et ejus filio Ladislao, sed ille nec minis 
nec promissis induci ut acceptet potuit, nec ex arce Husztiensi egressus 
est 1). Offerebat etiam Stephano Petki, Paulo Beldi, at neutri placuit ea 
dignitas. Fama est apud vulgum nota Judici M. Vasarhellyensi, et Lucae 
Herman Augustanae Confessionis superintendenti praelonga insignitis 
barba eam dignitatem detulisse: tandem e castro suo Ebesfalva Michae- 
lem Apafi in castra evocatum et deductum in Principem eligi curat per 
nobiles praesentes, sicque rebus utcunque compositis e Provincia discessit. 

§ XXVIII. Keményius animadvertens irreconciliabile Turcarum odium, 
auxilium per legatos solicitabat a Leopoldo Romanorum Imperatore. 
Suscepit causam Imperator et per legatos tentabat Keményii reconcilia- 
tionem cum Turcis: responsum habuit: Keményium vivere ultra 
non posse, si ejus causam tuendam Caesar suscipe- 
ret, pacem violatam videri?). Promisit tamen decem auxilia- 
riorum millia et etiam praestitit quaedam duce Generali Montecuculli, 
in itinere fame et peste maxime enervata. Apafium exautorare volens 
se Principatu et vita privavit ad pagum Szdélés, ubi equo effusus a 
multitudine obtritus3). Fuisset Keményius si fata sivissent, confessione 
omnium bonus Princeps, commodis moribus, sedata, indole; qui rei 
militaris magnam variis expeditionibus experientiam comparaverat. Extre- 
mis autem diebus cum nihil rite ageret, erroresque cumularet erroribus, 
stupori prudentioribus et amicis fuit. 


De Michaele Apafi. 


§ XXIX. Originem traxit Princeps Michael Apafius ex anti- 
quissima Apafiorum familia; quae natales suos simul cum Bethlenia, 
cujus ramus esse censetur, ad Abam tertium Hungariae Regem Chris- 
tianum, S. Stephani Regis sororium, refert *). Proavus Michaéli fuit 
Georgius Praefectus Aulae Joannis Regis Hungariae. Avus Nicolaus 
Comes Comitatus Kikdéldiensis, pater Georgius sub Gabriele Bethlen 
consiliarius, fratres germani, Georgius, Stephanus et Balthasar, qui 
mortuus in captivitate Crimeensi. Ipse quoque pars cladis fuit exercitus ~ 
Rakotziani in Polonia, qui abductus in captivitatem a Tartaris lytro 
persoluto libertati est restitutus post diuturnos carceris squallores, Modum 
liberationis tradiderunt nonnulli factum miseratione matronae Turcicae , 


*) Kazy Lib. VIII pag. 246. Wagner Lib. II. pag. 96. 

*) Wagner Lib. II. pag. 93. 

®) Wagner II. cc. pag. 103. . 

*) Wolf, Bethlen Hist.’ Lib. V pag. 249. vide § IX superius. Czwittinger in Voce 
Apafi pag. 17. . — 

quae fidem matrimonii ab eo pacta, brevi post obierit*). Verum id non 
est; alia enim ars liberationem minori quam Dominus ipsius cogitatione 
praefiniverat, lytro factam juvit, nempe quod explorator Tartarus alter, 
qui ideo in Transylvaniam missus fuerat, ut fortunas Apafii propius 
cognosceret, pecunia corruptus, tenuiora omnia, quam res erat, retulisset. 
Unde explorator ille apud suos durare timuit: moxque Apafium parabili 
lytro liberatum secutus, ex ejus liberalitate, ut meruerat in Transylvania 
sustentatus et etiam mortuus Albae Juliae *). 

§ XXX. Constituerat in Principem famigeratus ille Vezirius Ali 
Passa, qui Transylvaniam ultricibus flammis involvens in cineres redegit , 
quem hodieque antiqua murorum rudera loquuntur. In castra sua trepi- 
dantem abreptum ubi Principem nominasset, obstupuit alia omnia in 
animo versans, nec excusare se valens Provinciae gubernandae praeficitur 
anno 1661 et Kis Sellykini in comitiis confirmatur.*) Erat vir natura 
mitis, et ultra sortem ac dignitatem lenis; unde evenit ut Magnates 
plurimi ejus lenitate abusi se invicem sub Regimine ejus oppresserint. 
Inciderat in ejus aetatem horrenda in Hungaria Protestantium persecutio; 
quae multos Magnatum ac Nobilium ob religionem patria fecit extorres; 
quos Apafi susceptos hospitio et opibus juvit. Variasque pro iisdem adornavit 
Legationes ad Augustiss. Imperat. et Hungariae Regem, et ad Portam 
Otthomannicam, imo etiam armis circa annum 1678 restituere conatus 
est; at finem propositum, cum debita illi subordinatio non servaretur, 
assecutus non est. Multi enim ex Proceribus suam captabant in aliorum 
miseriis ditescendi occasionem, et privatum quaerentes commodum, 
publicum everterunt bonum. 

§ XXXI. Sacram Scripturam in delitiis habuit. Literatos fovit. 
Theologiam Marci Frid. Vendelini ipsemet in linguam Hungaricam 
transtulit ac edidit anno 1674. In religione Reformata ad mortem usque 
constanter et pie perseveravit. Inventi sunt tamen nugacissimi quidam 
scriptores, qui ad posteros transmittere veriti non sunt, eum deserta 
confessione Reformatorum ad Romano Catholicos defecisse, quod nil nisi 
commentum est. Hoc idem de aliis affirmant Principibus Viris Georgio 
Rakotzio secundo, Emerico Tékélio, et nostra nunc aetate de omnibus 
Magnatibus, qui sunt alicujus nominis, ut eo fuco incautam plebem 
facilius a veritatis via seducere possint. Diu precari et diu ad mensam 
sedere in consuetudine habuit; unde aliquando Leopoldus Imperator ejus 


') Hoffman in Lexico ad Vocem Transylvania. Caroli Memorab. Eccles. Tom. 
II. pag. 269. 

*) Franciscus P. Papai Epist. LIX ad Joh. Jacob. Hoffman MSS, 

5) Joh. Bethlen Lib, III. pag. 284, 

legato per jocum dixit: Vester Princeps semper orat et sem- 
per potat}). 

Per varios casus et per tot rerum discrimina praefuit Transylvaniae 
XXIX annis, exemptus tandem rebus humanis, cum se suamque Provinciam 
Domui Austriacae submisisset anno MDCXC die XV Aprilis, aetatis vero 
suae LVIII. 

§ XXXII. Conjunx Apafio obtigerat Anna Bornemisza Pauli 
filia, quae educata erat in Aula et Ministerio Principissae Susannae 
Lorandfi pietate in Deum nulli secundae, quae etiam fuit pia, prudens 
ac circumspecta, mala saepius ex lenitate et facilitate mariti emergentia, 
sua providentia sufflaminabat, et procerum dominandi libidinem sua 
prudentia temperabat. Haec circa annum 1686 incidit in morbum animi 
corporisque vel in Historiarum monumentis vix occurrentem, qui nec 
Medicorum peritia nec Theologorum solertia tolli potuit. Laborabat 
membrorum corporis contractione et animi perturbatione, cujus mali 
causa sagarum artibus attribuebatur; habita est diligens et severa 
in sagas inquisitio, feralibus flammis quae ea suspicione gravabantur 
consumptae miserandum spectaculum praebuerunt. In criminis hujus 
suspicionem tanquam coryphaea venerat Pauli Beldi ante titulo 
rebellis e Provincia pulsi ac sublati Magnatis vidua, quod ex ore ejus 
aliquando auditum sit: Se tandem aliquando quovis modo 
Principissam esse futuram. Hine carceri. in arce Deva inclusa 
inter spem et metum vitam cum morte commutavit. Interim Principis 
uxor ea phantasiae turbela laborabat, ut omnes muscas pro sagis 
intueretur, nec ulla ratione eas pati potuerit. Si quas aedes ingredi 
vellet, summa ab Aulicis cura muscae abigi debuerunt, quarum odorem 
si utensilibus vel ipsa absente consedissent, subolfaciebat,- nec ferre 
poterat. Hinc semper novae mensae, novae mappae, orbes, cultri, 
cochlearia, linteis albis involuta ad manus Aulicis esse debuerunt, quibus 
ubi semel usa fuit, amplius adferri non potuerunt et usui accommodari”*), 
Biennium in eo statu conflicta tandem pie in Domino defuncta anno 
1688. Carmen funebre Francisci P. Papai M. D. et Professoris Enye- 
densis e manuscripto, ut nactus sum, exhibere dignum censeo. 


Soliloqguium Emortuale. 


Celsissimae Transylvaniae Principissae Dominae, Dominae Annae 
Bornemisza &c in Castro Ebesfalva pie in Domino Jesu defunctae 
Anno 1688 mense Augusto. Ex Cant. II. 3. In umbra ejus summe 
desidero, ut sedeam. 


1) Smeizel in Histor. Transylv. Lib. III. § 442 MSSc. 
*) Smeizel Il. cc. § 456. Supersunt adhuc qui in eo statu viderant. 

II, 


Vita fluens, scripto tandem contermina fini, 
Queis ego te pretiis cumulem, queis laudibus ornem 
Et queis pro meritis, quaeso? seu prisca requiram, 
Nupera seu memorem, nihil est, nisi tradita late 
Materies fugiendi hinc, et jam lapsa dolendi. 

Prima quidem nec nota satis, nec carpitur aetas 
Quam solam paulum solata est cura Parentum. 
Caetera non una est mihi divexata cicuta. 

Mustea enim fueram lactentis ab ubere, quando 
Excipit Aula sinu, tenerae et fit posthuma nutrix, 
Cujus alumna diu, cujus sortita peregi 

Fida ministeria, a pedibus deposta Susannae 
Lorandfi, merito quam postera grandior aetas 

Hance Dominam Matremque mihi, sic glorior, ut ni 
Hanc laudem, virtutem omnem officiumque rescindam. 

Inde thorum, matura viro, nomenque capesso 
Apafidum de stirpe, tuum Michael, decus unum. 
Hic quoque non ita, laeta diu, distinxit amores 
Nunc coeptos Regni infelix concussio, quando 
Hos patriae fines, haec dulcia funditus arva 
Et Martis rabies, Vulcanique horrida strages 
Evertere, domum quasi et extersere repente. 

In partem hic damni venio, atque amitto maritum 
Ad Seythicos, multis distractum passibus isthinc 
Dura captivum sub conditione penateis. 

Sed nostri Deus ille memor, qui nos sine nobis 
Produxit, vinclis validis et compede ruptis 
Reddidit ablatum Domui cum foenore solem. 

Sole novo cumulans, frontem diademate cingens, 
Carceris ac sordes regali murice tergens 

Et funes sceptro fortuna dispare mutans 
Josephum ut petulans fratrum furor et Potipharis 
Carcer in augustum culmen tulit, ut Pharaonis 
Servator terraeque foret, fratrumque patrisque. 
Sic iterum bonus arrisit post nubila Phoebus. 
Experior laetumque thorum, tum fertile sceptrum 
Felix alternis mox prole virentibus annis. 

Non at in humanis fixum, non stabile quicquam 

Nemo vel ipse sibi, non propria viscera, nati, 
Dum peperi, Libitina tibi, tibi Parca litavi 
Parca, immitis anus, praeda cumulare paravi 
Protinus ad lanam surdas ignara sorores. 
17 

Quot nati nataeque fere tot funera, totque 
Languorum causae maturavere sepulchrum. 

Et nisi et hic iterum teneri Deus ipse misertus 
Affectus sexusque mei, miseratus et orbam 
Prolis honore Domum, nobis quae glisceret, unam 
Scintillam haeredem indulgens, facilisque dedisset, 
Dudum moerorum cessissem mersa profundis. 

Macte igitur virtute puer, charissime verum 
Macte Magistratu Michael, scitissime Princeps, 
Tu vitae stacte, senii tu balsama nostri, 

Tu facilem solus praestas post funera tumbam. 

Namque ego nec sine me, nec mecum vivere possum, 

Nolo, volo; volo, nolo; aliud fastidia longe , 
Mens aliud suadet, petor et negor ipsa per ipsam 
Et supero, et superor, mox fastidita reposco, 
Conspirans in multa volens, in plurima nolens. - 
Exul et ipsa meae Domui sic fio, mihique. 

O quantas furias, morborum quanta flagella 
Et sine mensura et numero conterrita gusto. 

Quare age marcentem Malus mea surrige et aegram 
Sub carnis squallore animam, pia tegminis umbra 
Nullibi sum, nisi sim tecum, mihi nubilis arbos 
Te pariter diuturna sitis, Te tristis orexis, . 

Te lassi cupiunt artus, requiem omnibus unam. 
Rore illam pelles, maturis fructibus istam, 

His patulae frondes pensabitis unguine vires. 

Nil in Te natum non utile, Tu bona tota es 
Delectasque juvasque simul, quia dum bona pulchra es, 
Prae cunctis hominum natis formosior exis. 

Quidni ego Te cupiam deserti errans ovis hujus 
Non Patriae Patrisque satis memor, indice ni Te 
Ejus quae sinus es, profugos quae colligis ad Te. 
Dum patriam linquo, invenio Te, sat mihi dum Te 
Almum tam tegmen, tam laeta cacumina prenso. 

Krige marcentem, non desero, surrige fessi 
Dum cordis vigor est aliquis, nec totus abivit 
Spiritus, adde tuam me deficiente salutem. 

Liberi Apafio fuerunt Gregorius, Franciscus, Susanna, Maria, Georgius, 
Michael, qui praeter ultimum omnes in infantia sublati sunt. 


De Michaéle Apafi secundo. 


§ XXXIII. Mortuo Principe Apafi seniore successit filius homonymus 

in Principatu, qui anno 1681 jam electus erat a Statibus, a Turca vero 
confirmatus anno 1684, Quoniam vero Transylvani jam Hungariae Regi 
sese submiserant, confirmari debebat etiam per Aulam Imperatoris. 
Viennam in hunc finem expeditus est Paulus Nagy, qui Principis confir- 
mationem solicitaret, requisitis in hune scopum Reformatorum Principum 
legatis, Regis Angliae, Ordinum Belgii, Electoris Brandeburgici, ut 
cooperarentur. Aula pro tunc confirmationem distulit, in futurum vero 
bene sperare jussit. Anno eodem mense Augusto Tékélius per invias 
alpes, saxorumque crepidines Transylvaniam ingressus praelio militiam 
Caesaream et Provincialem vicit; ubi cecidit Michael Teleki Generalis 
Militiae Nationalis, captus Heislerus et alii quam plurimi, amissus totus 
belli apparatus, in interiora Provinciae penetrans Comitia Provincialibus 
indixit, et in Principem Transylvaniae Ceresztyen Szigetini prope Cibinium 
electus est, at eodem autumno per Badensem Provincia ejectus. 

Post praelium ad Zernest Nicolaus Bethlen Legatus Transylvanorum 
missus est Viennam, qui Diploma de subjectione Transylvaniae a Caesare 
expeteret, confirmationem Principis Apafii urgeret et alia necessaria 
concluderet. Diploma conceptum et confectum est, cooperante in eo prae- 
cipue Nicolao Gotfredo Danckelman Legato Electoris Brandeb. viro pio, 
prudente et religioso'). Diploma illud dicitur Leopoldinum, quod 
in Transylvania publicatum per Comitem Veterani Generalem in Tran- 
sylvania commendantem. Confirmatio Principis dilata est, sed regendae 
Provinciae gratia constitutum est Gubernium e duodecim Consiliariis. 

§ XXXIV. Interea juvenis Apafi Princeps in externis Academiis 
institui debebat et quibuslibet artibus ac scientiis Principi necessarilis 
imbui, ut Provinciae et Dei Ecclesiae utilis tandem praeesset rector. At 
vero mala propinquorum et consiliariorum quorundam consilia matrimonii 
vinculo innexum pessumiverunt. Duxit Catharinam Bethlen Gregorii 
Bethlen filiam, inconsulta Aula et iis quorum intererat scire. Indignata 
est Aula, contristati Principes Reformati, qui alias de matrimonio ejus 
provisum volebant. Multis intercessionibus factum est, ut matrimonium 
Aula nullum esse declarare negligeret, tandem e conferentia scriptum est: 
Suo, quem sibi stravit Princeps utatur lecto. Matrimonium 
conceditur, sed non benedicitur’). Adhuc in ore Provincialium 
superest Residentis Belgici dictum, qui inter alia, ubi infaustum hoc 
matrimonium exaudisset, scripserit Apafio: Duxisti Catharinam, 
amisisti Transylvaniam; qui in eo falsus vates non fuit. Nam 
anno 1696 evocatur ad Aulam, ubi comparet relicta in Transylvania 
conjuge, proponitur illi nomine Caesaris: ut usque ad pacem cum Turca, 


1) In vita Com. Nicolai Bethlen Lib. Il. Cap, XIX in medio, 
*) Idem ll. cc. Cap. XX in medio, 

Transylvania abstineret, Athname seu Diploma Turcicum de Principatu 
sibi datum Caesari redderet, pro acquisitis paternis bonis alia in aliis 
ditionibus et provinciis haereditariis acciperet, 12000 florenorum pen- 
sionem annue haberet, titulo Principis uteretur, usque dum dabitur 
occasio exaltandi eum in S. R. I. Principem. Inque sua religione 
ubicunque in Regnis et ditionibus Caesaris, cum praescitu tamen Aulae, 
domicilio electo liberrime viveret, pace facta plura adhuc obtenturus. 
Apafius deprecatur abstinentiam a Patria innocentiamque suam declarat. 
Respondetur illi: Hoc nulla sua culpa, sed publici tantummodo boni, 
ipsiusmetque securitatis et salutis causa velle Majestatem. Et dum 
res haec pendet anno 1699, fit pax cum Turca, manet interea Apafi 
in Aula, consideratisque temporis circumstantiis prioribusque sibi pol- 
licitis, ea Caesari in mentem revocat. Titulum S. R. I. Principis et 
annuum 10000 florenorum beneficium seu pensionem obtinet, Diploma 
Turcicum sibi datum Caesari reddit’). Ab eo tempore mansit Viennae 
privati instar hominis inglorius ad annum 417413, quo 1 Febr. vitae et 
miseriae finem imposuit, uxor ibidem supervixit ad annum 4725, quo 
inter mortales esse desiit. Cadavera in Transylvaniam illata Almakerckini 
Possessionis Apafianae, ubi etiam familiae Monumentum fuit, expectant 
adhuc sepulturam. 


CAP Up OG TiAy ALM: 


DE ILLUSTRIBUS MAGNATUM FAMILIIS IN HAG 
TEMPORIS PERIODO REFORMATAE 
RELIGIONI ADDICTIS. 


§ I. Hac aetate omnium Procerum, qui Reformatae Ecclesiae membra 
ac patroni fuerunt, personalem suscipere descriptionem infiniti esset 
operis, resupinae autem negligentiae crassaeque ingratitudinis nullius 
meminisse: dabo saltem catalogum illustrium quarundam familiarum 
interserta etiam personali nonnullorum descriptione, at brevissima, ad 
occupandum lectoris animum, ne nudum spectare cogatur hic sceleton. 
Qui praemonitus hic esse debet, non me omnes hic recensuisse illustres 
Reformatorum familias, sed eas tantum, quae mihi legenti historias 
hujus aevi occurrerunt, at fuisse plures mihi nunc ignotas dubium non 


') In compendiolo Hist. Transyl. pag. 8 in Append. Hist. Diplomatiae. 

est. Neque hic Nobilium familias numerari, sed illustres tantum patriae 

Procerum, ordine alphabetico, non habito respectu ad dignitatem, 

recensere, 

Apafi. Fuerunt in illustri hac familia multi heroes Reformati, qui 
regnante Michaéle Apafi primo defecerunt, totaque tandem Apa- 
fiorum familia anno 17143 in Michaele Apafi Principe Secundo. 

Bakos de Osgyan: hine Joannes et Gabriel claruerunt sub Rakotzio 
primo, Gabriel Generalis exercituum ejus constitutus anno 1644 
in expeditione adversus Imperatorem. 

Balassa. Antiquissima fuit Balassarum Comitum familia de Gyarmat 
et Kékk6. Plurimi inde heroes Arte et Marte celebres extiterunt. 
Fama Valentini perennat in cantionibus a se concinnatis, typis 
saepe saepius editis, qui in Poési tam Latina quam Hungarica 
excellebat. In ejus laudem sequentes edidit versus Joannes 
Balog Tolnaeus S. et P. Ecclesiae Ungvariensis: 


Diique Deaeque simul coelo nova praelia miscent, 
Certatim petitur, cuique Balassa Valens. 

Nosse velis, qui sunt et quae sunt? Accipe paucis: 
Mercurius, Mavors, Pallas, Apollo, Venus. 

Mercurius linguam, Mars ensem, Cypris amorem, 
Ingenium Pallas, carmen Apollo rogat. 

Ille sciens, vates, orator, fortis, amatus 
Sit licet: Haec mihi sunt cuncta Minerva refert: 

Sum Dea bellipotens, sapiens sum, sum quoque pulchra, 
Nostra Valentinus castra Balassa colat. 


Banfi de Losontz. Magno numero semper et hac aetate inclyti heroés 
ex familia Banfia prodierunt. Opibus et clientelis nominatissimus 
erat Dionysius consiliarius et supremus comes ac capitaneus 
Kolosvariensis. Quem ferre quidam aemuli non valentes sinistre 
apud Principem detulerunt, et istius lenitate et facilitate abusi 
anno 1674 innocentem criminis quo accusabatur vita exturbarunt. 
Filius fuit ejus Georgius, quem Leopoldus anno 1692 Guber- 
natorem Transylvaniae praefecit, an. 1696 Comitis titulo ornavit, 
qui mortuus est an. 1708 Cibinii. Ex hac familia fuit Sigis- 
mundus consiliarius, variis Legationibus functus, Collegii Enye- 
densis Curator fructuosus. Cujus vexillo funebri sequentes versus 
in memoriam sunt adscripti: 


Banfiadum de stirpe bis octo exercite lustris 

Hic tandem Sigismunde jaces, clarissime sanguis, 
Roboris exemplar juvenilis et inde senilis 

Longi languoris magnum et memorabile funus. 

Ile olim magnis admotus honoribus, Alto 

Gabrieli primum innotuit, custosque cubilis 
Audiit, hine meruit Catharinae pocula primus 
Fida ministrare, a dapibus praeire Susannae 
Lorandfi, quantae Dominae! si pristina confers 
Rakociis charus magnis, et magna merentem 

In comitem adscivit Doboka, in socerumque vocavit 
Bartsai Princeps, Aulae primumque magistrum. 
Quinque ipsum patriae Domini rerumve potiti 
Consilio sancto admorunt, tituloque bearunt. 
Postremo hic Michael, quo nunc spirante valemus, 
Apafius, qui praeterea huic in jure dicavit 

Prima Ministeria ac comitem praefecerat Albae. 

Dum gerit haec, Portam Otthomanni quater in tenui re, 
Budam bis vidit, conclusus carcere septem 

Turribus infami, bonus in patriae bona Codrus 

Haec tulit, at vitae saturum praesentis, ad unum 
Invitans Christum, melius desiderat aevum. 

Basa, unde Thomas Basa sub Principibus Rakotziis et Apafio consiliarius 
et etiam Capitaneus supremus Trisediensis. 

Barkotzi, regnante Gabriele Bethlen hinc Ladislaus Barkotzi Comes 
comitatus Zempleniensis, vir eximius. 

Bartsai. Hine Achatius, qui post varios in Regno honores in Principem 
quoque est electus, Andreas, Casparus, Michael sub Apafio Consi- 
liarius vir prudens, probus, pius. 

Bathori. Haec familia in sexu virili defecit in Gabriele Bathori anno1613: 
hine etiam fuit Aura Bathori insignis heroina Dionysii Banfi conjunx. 

Battyani. Ab initio Reformationis illustris haec familia Reformatam 
sequebatur religionem, anno tandem 1634 Comes Adamus Battyani 
Consiliarius et Generalis inferioris Hungariae ad Romano-Catholicos 
transiit, evasitque magnus Ecclesiarum Reformatarum et Augus- 
tanarum persecutor. 

Beldi de Uzon. Ex hac familia erat sub Principe Bethlenio Clemens 
Beldi Consiliarius, et in arte militari clarus. Cujus filius fuit Paulus 
Beldi sub Apafi Principe Consiliarius et exercituum Generalis, vir 
ingenio, opibus, clientelis et nobilium favore potentissimus, qui 
aemulorum invidia diu maceratus ac vexatus discessit ad Portam 
Otthomannicam, ut res suas et Transylvaniae ibi cum Imperatore 
agens corrigeret, at vero Purpurati ibi quoque pecunia corrupti: 
ille ibidem detentus et paulo post non sine suspicione veneni mortuus 
est an. 1678. Filii fuerunt Clemens et David, filia vero Susanna 
Pauli Vesselenyi uxor. 

Bethlen. Multi ex hac familia hac aetate heroes verae religionis 


* 


sequaces et patroni. Talis erat Joannes Wolphangi ex: Anna 
Kemény filius, qui bimulus a patre relictus pia matris vitricique 
cura ita educatus et institutus, ut in doctissimum evaserit virum. 
Cujus testis est Historia Rerum Transylvanicarum ab 
ipso conscripta et publicata, res gestas, quarum pars magna fuit, 
ab anno 1629 ad annum 1663 complexus*, et ejus continuatio decem 
annorum historiam complectens in MSSto. Magnis rebus domi 
militiaeque gestis sub Principibus adhuc Rakotziis inclaruerat, sub 
Bartsai tandem Apati Principibus vita Comite Cancellarii munere 
functus est. Fuit Collegiorum, Ecclesiarum et pauperum curator, 
pater et nutricius. Collegium Albense quod in cineres resederat 
auctor fuit Principi, ut Enyedinum transponeretur, ibidem diffi- 
cultates subinde emergentes prudenter sustulit, mille florenos ad 
oppidum deposuit, ut ex interesse quidam studiosi intertenerentur. 
Quinque florenorum millia in fundum sustentationis Collegii Udvar- 
hellyensis convertit, ex Schola triviali in illustre Gymnasium trans- 
formavit. Bis mille florenos Scholae M. Vasarhellyensi contulit, 
hospitalia in possessionibus pro miserorum sustentatione erexit, 
mortuus est tandem anno Christi 1678 aetatis LXIV. 

Tres habuit filios magnis muneribus claros Nicolaum , Paulum et 
Samuelem. Nicolaus diligenter in pueritia studiis incubuit, tandem 
studiorum causa commoratus Hejdelbergae, Ultrajecti et Lugduni 
Batavorum, suscepit peregrinationem in Angliam, Galliam et Venetias, 
qui varias addidicit linguas et ita se excoluit, ut nemo superior, pauci 
pares existimarentur. Fuit supremus Curator Ecclesiarum et Collegio- 
rum amplius quadraginta annis. Scripsit Apologiam adversus crimina- 
tiones de Ministris ad Galeras Neapolitanas damnatis. Maxima floruit 
apud Imperatorem Leopoldum gratia, tandem anno 1704 invidorum et 
aemulorum nequitiae vix quod non succubuit ; detentus enim in aresto 
derepente prope erat utoccideretur, sed ubi Aula Wiennensis rescivit, 
mandavit, ut Wiennam mitteretur. In ultimis vitae annis ubi inno- 
centia ejus declarata fuerat dimissus fuisset, at redire noluit, Scipionis 
instar ut ingrata patria ne ossa quidem habeat, mortuus ibidem an. 
1716, postquam vitam suam et res patriae sermone Hungarico et 
Gallico descripsisset. 

In eadem familia Francisci ex Catharina Kemeny filii fuerunt 
Wolfangus, Gregorius et Alexius, hic Regni Praesidens 
mortuus est, iste Generalis militiae Transylvanicae fuit, cujus 
filiam Catharinam duxerat Apafius secundus, ille magnis virtutibus 


complexa (ed.) 

praeditus et forma excellens fere alter Absolon XXV annos natus 


consilio sanctiori adlectus, scripsit Historiam Transylvanicam inde 
a clade Mohatsensi bonis documentis fertilissimam ideoque omnibus 


doctis gratam, mortuus Regni Cancellarius anno aetatis XXX XVII, 
Domini vero MDCLX XIX. Sequentibus eum versibus deflevit vir li- 
teratissimus Fr, P. Papai M. Dr. et Professor Enyedensis: 
Caetera quis nescit? jacet hie jacet inclytus heros 
Heroum sanguis, tradux conformis avorum 
Bethlenidum; quantae stirpis, si prisca requiras 
Quos proprio tenuit pretio, non degener, unus 
Heroum mysta ingenuus, talemque fatetur 
Et pietas et prisca fides, juvenisque senecta 
Corporis et forma eximia, At quae gratia mentis? 
Qualis erat, cum jura daret, vel scita referret? 
Principis at qualem suspexit Regia, quando 
Ad populum hinc, vel contra, ultro citroque mearet? 
Cuncta Magistratum sapere et spirare videntur, 
A prima pube adfuerat tantum instar in ipso 
Quem flendo colimus, cujus sicca ossa rigamus. 
Scipio magne Domus, Magnorum gloria fratrum 
Ignis quem patriae casus dubiique probarunt 
Semper inextinctum semper cupimusque negatum., 
Certe hic mos miseris mortalibus inveteratus 
Odisse hune vivum, quem mox post funera, quaerant 
Kt lugere licet, frustra multumque dolere; 
At revocare gradum minimum falcemque referre 
Sola potestatis divinae portio, nulli 
Mortali nullo penitus concessa momento, 
Quid nos? num duro obnitemur vertice saxo”? 
Nitimur incassum. Jacet hic jacet inclytus heros, 


Berenyi?). 
Bornemisza. Unde Jodocus B. capitaneus Husztiensis sub Gabriele 


Bathori, Paulus sub Rakotzio primo magnis honoribus perfunctus, 
cujus filia fuit Anna Born, Principis Apafii conjunx et Catharina 
Born. Dionysii Banfi uxor, quae sublato violenta morte marito 
inedia ita se maceraverat et emaciaverat, nil hebdomadatim 
praeter duo ova, panem et aquam in sustentationem sumens, ut 
vix a Theologis potuerit revocari ad antiquum statum, ut patientia 
perduraret in adversis, 


Botskai. Hac aetate fuerunt ex hac familia Gregorius, Andreas, Nico- 


') Confer hue Histor. R. Hung. Kazy Lib II, pag. 134, 

laus et alii: tandem anno 1672 in Stephano Comite Zempleniensi, 
magno religionis zelota defecit. 


Daniel de Vargyas. Haec familia Unitariam ut plurimum secuta reli- 


gionem; fuerunt tamen etiam Reformati, talis erat Joannes Daniel 
sub Rakotzio primo Consiliarius, Capitaneus Udvarhellyensis et 
Collegii tune Albae nunc Enyedini residentis curator supremus. 


Dersfi de Szeredahelly. 
Devéki. 
Kszterhazi de Galanta. Nicolaus Eszterhazi fuit primus, qui religionem 


Romano Catholicam intulit in familiam Eszterhazianam, Reforma- 
torum antea confessioni semper adhaerentem. Filius erat hic 
Francisci, ob mutata sacra a patre exhaeredatus, igitur juvenis 
variorum Aulas secutus, et servitiis mancipatus. Postremo Francisci 
Magotsi Aulae ministris adjunctus, non ante discessit, quam, sublato 
a nefariis Magotsio, ejus potiretur vidua et cum ea amplissimis 
opibus, Rem Jongelinus?) ita deseribit. Neque prius Magotsio 
Nicolaus, quam ipse Magotsius vitae fortunisque, 
conjugi Nicolaoque ipsi valediceret. Unde Magotsio 
fatis functo, rem bono Deo ita disponente, non modo 
fortunarum Magotsianarum haeres, sed et Magotsianae 
viduae Ursulae Dersfiae maritus effectus, ob deser- 
tam amore fidei paternam haereditatem caeterasque 
aeternae saluti minime proficuas spes, ea demum 
sortitus erat latifundia, eos honorum apices, quos et 
vicina regna, et tota vixdum satis mirata est Hun- 
garia. In Palatio autem Regni Hungariae ita traditur: 
Post fata sui Patroni, ducta in connubium ultro se 
offerente Xenii loco, Ursula Dersfia de Szeredahelly 
Magotsii superstite vidua, amplissimas adeptus for- 
tunas, ad majores quoque honorum gradus pervenit?’), 
Filios suos in Romana educavit religione, qui tandem insignes 
religionis evaserunt Evangelicae adversarii. 


Farkas. 
Fekete de Frits. Hinc Petrus Fekete sub Principe Gabriele Bethlen 


een 


exercituum Generalis, Laurentius et alii Clara autem 
Joannis Bethlen consors in monumentum pietatis, pro studiosis in 
Collegio Enyedenai intertenendis, egregiam summam testamento 
disposuerat. Quae majori ex parte interversa, pars aliqua superest. 
Alumnus ea fruens Feketista vocatur. 


1) In Catalogo Palatinorum pag. m. 162. 
*) Palatium Regni Hung. pag. 105, 

Forgats de Gymes. Reformatorum Lutheranorumque sequebantur reli- 
gionem plures ex hac illustri familia etiam hac aetate, veluti 
Petrus, Michael, Sigismundus, qui religionem Romanam amplexus 
tandem evasit in Regni Palatinum ?). 

Gilanyi. Hine Gregorius, qui ex Hungaria Transylvaniam ingressus 
anno 1655) continuus erat ad latera Principis Apafii, sororem 
germanam matrimonio sibi junctam habens. Cum prolis solatio 
careret, Ecclesiam Reformatam haeredem scripsit: reliquit autem 
pecuniae paratae quindecim millia, in bonis aliis decem, atque 
ita viginti quinque. 

Gyulafi de Rathot: hinc Ladislaus. 

Gyulai. Hine Franciscus sub Rakotziis consiliarius. Filius ejusdem 
homonymus sub Apafio itidem consiliarius. 

Haller de Hallerstein. Hinc Gabriel Haller exercituum Generalis sub 
Bethlenio, et alii, Romanam autem religionem illustri familiae 
intulit Stephanus an. 1638 °). 

Homonnai. Fuerunt ex hac familia egregii Reformatam sequentes 
religionem viri. Celebratissimus est Valentinus Druget Homonnai 
exercituum Stephani Botskai Generalis, rei militaris peritissimus, 
quem Botskai post sua fata in Principem commendabat eligendum. 
Fuit judex Curiae Regni Hungariae ,.Regiae Majestatis Consiliarius , 
Comitatuum Zempleniensis, Maramarosiensis Comes, Arcis Huszt 
Dominus, Ecclesiae Dei defensor et propugnator acerrimus, Reli- 
gionis Christianae adsertor constantissimus. Mortuus est anno 
aetatis XXXII, Christi Salvatoris MDCIX, die nona Novembris non 
sine suspicione veneni ab invidis propinati. Illacrymati sunt viri 
optimi praematuram mortem varii carminibus, ex quibus in memo- 
riam haec pauca depromam. 


4. Postquam te genuit lavitque Ungvaridis undis 

Euphrosyne verum nomen adepta Parens. 

Bartphanae puerum post haec fovere virentem 
Hinc et Eperjesides Te docuere Deae. 

Ast ubi concessa est annis prudentia major, 
Ornarunt thalamos Talya Palochya Tuos. 

Tum Ducis officium Tibi contulit Hungara tellus, 
Judicis hinc Regni munus habere dedit. 

Mors tumulo corpus, mentem Deus addit olympo. 
Famam * rite solum personat atque salum. 


') Vide Palatium Regni Hung. pag. 98. 

*) Compil. Constit. Part. III. Tit. XII. Art. III. pag. 49. 
*) Kazy in Historia Hung. pag. 132, 

* Fama (ed). 

2. Siccine, Drugetiae decus indelebile gentis, 
Dormit Homonnaea dictus ab urbe Valens. 
O Patriae Pater, o currus Auriga ruentis, 
Cur immatura morte peremptus obis? 
Sat vixti fateor, quia sat bene: miles ut acer, 
Prudens utque senex, ut juvenisque pius. 
Attamen ante diem nobis ereptus abisti, 
Hei mihi multorum fletibus aucte Virum. 


3. Hic Druget ille Valens; satis est, quam plura referres: 
Notior ille solo, gratior ille Polo ?). 
Johannes Balog Tolnai Senior et 
P. Eccl. Ungvariensis. 


Haeredem unicum reliquerat filium Stephanum. Ex eadem 
familia in sexu sequiori fuit Maria Druget, Homonnai Georgii viri 
magnifici Szétsi conjunx. 

Horvat de Palotsa, hinc Georgius, qui sororem Botskai in matrimonio 
habuit. Stephanus sub Bethlenio exercituum Generalis. 

Huszar. 

Ibranyi. Michael Ibranyi Capitaneus Varadiensis sub Rakotzio. 

Illyeshazi. Familia haec Augustanam sequebatur confessionem. Praeci- 
puus erat hac aetate Stephanus Regni Palatinus, qui cum improlis 
esset Casparum fratrem adoptavit; cujus filia Catharina facta est 
conjunx Petri Bethlen de Iktar. 

Josika de Branyitska. 

Kabos. 

- Kakoni. Stephanus Kakoni L. Baro Consiliarius et Thesaurarius Gabrielis 
Bethlen. 

Kalnoki. Wolfangus K. maximus patronus Ecclesiae in Bol6n. 

Kamari. 

Kapi. Andreas et Georgius Consiliarii. 

Kassai. Stephanus K. Consiliarius sub Rakotzio. 

Karolyi. Hine Susanna Karoli, Bethlenii Principis conjunx. Michael. 

Katai de Tsege Kata, hince Franciscus vir insignis. 

Kemeny de Gyeré Monostor; hinc Balthasar, Simon, Petrus, Joannes, 
Ladislaus &c. 

Kende. 

Kendefi de Malomviz. 

Keresztesi. Hinc Petrus, Samuel Statuum Praesidens. 

Klobusitzki. 


1) Extant ad calcem Libri Kirdlyi Ajandék. 

Kollotovit. 

Korlat. 

Kun de Osdola. 

Lazar. Hinc Emericus, Georgius. 

Lisztius. Hine Joannes et Stephanus regnante Bethlenio. 

Lorandfi. Hine Principissa Georgii Rakotzi uxor, pla, sapiens, quae 
editis in publicum libris est celebris. Erexerat typographiam 
Patakini, in rationem Collegii Reformati, quae ab ejus nuru Sophia 
Bathori Jesuitis est attributa. Michael &c. 

Magotsi. Hine Franciscus Consiliarius Regis Hungariae, Partium Regni 
Hungariae Superiorum generalis Capitaneus, Comitatuum Bereg 
et Torna Comes, religionis Reformatae columen decusque, Nutri- 
cius Ecclesiarum benignissimus. Anno aetatis XXX, salutis vero 
nostrae MDCXI, die XXI Novembris in coelestem patriam evocatus, 
variis honoratus est Epitaphiis. Unum ex iis, ubi beata etiam 
aliorum celebratur memoria, hic exhibendum censemus: 

Plangite, Pannoniae Proceres,.Juvenesque Senesque, 
Plangite, justa satis causa doloris adest. 

Occubuere Simon Forgats, Tsakique Doboque 
Dersfius et Nyari Martis alumne jaces. 

Et Bathori Judex Regni vere inclytus heros, 
Cui Deus atque Themis maxima cura fuit. 

Tu quoque, Botskaidum decus immortale, domasti 
Ausonii postquam facta nefanda Lupi. 

Ante diem fragiles liquisti corporis artus, 
Dum lue pestifera pocula tincta bibis. 

Falluntur tamen hic caedis fraudisque magistri: 
Quicquid agant, vera haud sternitur ense fides. 

Botskaidum semper manet indelebile nomen. 
Qui patriam servat non potis ille mori. | 

Nec te mors totum eripuit, Sigismunde Rakotzi, 
Agria cujus adhuc parta trophaea stupet. 

Hos sequeris tu Priniadum non ultimus ordo 
Cum solvis Stephano fata suprema tuo. 

Tuque Sepusiaca Turzonum stirpe create 
Té6k6lioque suae gloria summa Domus, 

Tu quoque Homonaides nulli virtute secunde, 
Qui poteras titulum Regis habere jaces. 

Sed quis tot patriae casus et funera versu 
Enumeret? lacrymis obruor ecce novis. 

Funera namque prius quam Patroni audio morbum, 
O carbone mihi saepe notanda dies! 

Funera tangentis mediae vix limina vitae. 
Audio Magotsii patria tota dolet 

Et merito: Patriae culmen, columenque salutis 
Judicio, factis egregiisque fuit. 

Pectore virtutem, non tantum stemmate gessit, 
Quod jactant multi, sed sine laude viri. 

Consiliis fueras Nestor, patriaeque Pericles, 
Pelides gestis, Tullius eloquio. 

Te Procesque gemunt properata morte peremptum, 
Te Populus, Templa et martia castra gemunt. 

Tu cum Pannonidum generalia sceptra teneres 
Pax et Jazygibus Pannoniisque fuit. 

Ast ubi tu jussus sceptrorum ponere curas 
Qui casus patriam, quaeve pericla premunt! 

Hine Regni varii motus, hinc tristia bella 
Damna urgent, ullo vix reparanda die. 

Hungarus in propriam gentem (miserabile dictu) 
Ensibus infestis bellum agitare parat. 

Quo quales periere Duces, quot bruma necavit, 
Quas famis atque sitis saepe tulere vices, 

Dacica terra refert, Hunni madefacta cruore 
Militis, et Siculi plus satis arva docent?). 

Deflet Nobilium Hungariae clarissimus ordo 
Et Bathori cujus Marte petitus honos. 

O Patriae cives, o tristia funera plebis, 
Talia quis belli semina tristis alit? 

Threiciis canibus satis est cingi undique: saevos 
Haud ovium domi opus lacte fovere lupos. 

Haec tu prospiciens voluisti avertere, verum 
Eripuit coeptis te fera Parca tuis. 

Hanc tibi sed quamquam eripuit mors invida vitam, 
Virtutis laudes tollere nulla potest. 

Vixisti gratus patriaeque bonisque Deoque. 
In patria vivit laus tua mensque polo. 

At tu Dersfiadum prognata stirpe Dynastum 
Ursula, Magotsii fida marita tori, 

Pone modum lacrymis: satis est pia Jura marito 
Solvisse et sancta fata litasse prece. 


1) Respicit Poéta ad cladem Sigismundi Forgats, qui tempore Gab. Bathori Transyl- 
vaniam cum castris ingressus, e Siculia tentabat reditum in Hungariam per alpes Molda- 
vicas, ubi fame major exercitus pars periit. 


= 

Non certe periit: sed ad aetheris astra praeivit, 
Limina nam vitae prosperioris adit. 

Botskaidum semper manet indelebile nomen 

VIVet MagoChIDes: SIC qVoqVe HoMonnalDes. 


Honoris et debitae gratitudinis ergo Patrono et Mecoenati perpetuum 
colendo Georgius Korotz Szepsinus M. P.?*) 

Mariasi de Markusfalva. Sigismundus, Paulus &c. 

Matskasi. Hine Franciscus et Balthasar sub Apafio Consiliarius et variis 
legationibus clarus. 

Melit de Briber. 

Mikes, unde Paulus Mikes sub Apatio. 

Nadanyi de Keres Nadany. 

Nadasdi. Hac aetate Paulus et Thomas erant Reformati, Franciscus 
Augustanae Confess., qui ad Romanam religionem transiens factus 
est maximus Reformatae et Luth. religionis adversarius. 

Nagy de Borja; hine Stephanus et Thomas consiliarii. 

Nalatzi de Nalatz. 

Nemes de Hidvége: hine Joannes sub Apafio consiliarius et variis lega- 
tionibus adhibitus, Capitaneus in Haromszék. Thomas &c. 

Nyari de Bedeg. Militari prudentia clari hinc fuere comites. 

Osztrozit de Geletintze. Augustanam sequebantur religionem. Nicolaus 
fuit Lib. Baro et Coronae custos. 

Pereni Comites. 

Peto. 

Pekri. 

Petnahazi. Hinc Stephanus et David militiae Duces clari. 

Petrétzi. Fuit Confess. Augustanae. 

Prepostvari, etiam. 

Radak. 

Rakotzi. Unde et Principes. 

Ratkai. 

Redei. Hinc Franciscus Capitaneus Varadiensis, Gabrieli Bethlen charus, 
cujus filius Franciscus electus erat in Principem. 

Revai. Comites Turotzenses. 

Seredi. 

Sombori. 

Sulyok. Franciscus Sulyok. 

Szekely. Sub Apafio consiliarius fuit Ladislaus. 

Szilvasi de Tsészelitzke. 

Szentivanyi. 


') Edita Oppenheimii an. 1642 cum aliis Epitaphiis, 

Szetsi. Hinc Georgius. 

Szirmai. 

Szinnyei de Szinnye Ujfalu, Christophorus. 

Szunyog. 

Telegdi. 

Teleki de Szék. Michaél Teleki sub Apafio consiliarius familiam illus- 
travit titulo sacri Romani Imperii Comitis; a Leopoldo an. 1690 
Transylvaniae designatus erat Gubernator, at fato praeventus est. 

Toldi de Szalonta. 

Torotzkai de T. Szent Gyérgy. 

T6k61li de Kesmark. Hine Stephanus et ejus filius Emericus, qui post 
illatam Transylvanis ad Zernest cladem fuit etiam in Principem 
electus. Augustanam secuti sunt religionem. 

Tér6ék de Ening. Familia haec inde ab aurora Reformationis Reformatam 
amplexa et secuta est religionem. Amplissimas possidebat civi- 
tates: defecit tandem in Stephano haerede masculo carente, sub 
Principe Gabriele Bethlen. 

Turz6é de Bethlen falva, Augustanam confessionem sequebatur: hinc 
Georgius et Stanislaus Palatini Regni Hungariae. 

Tsaki de Keresszeg. 

Tsapi de Eszeny. 

'T sefei. 

Tserényi. 

Tsernel. 

Valkai. 

Varkuts. 

Vesseleni. Hac aetate excellebat Paulus. 

Vitéz. Unde Gabriel, Franciscus, Andreas. 

Ujfalusi. . 

Zai. 

Zitsi. 

Zolyomi de Albes; memorabilis fuit David Zolyomi Nicolai filius et 
alterius Nicolai pater, qui dum eo usque crevisset ut Principi 
Rakotzio formidabilis videretur, in captivitatem conjectus, Kéva- 
rini ad mortem usque fuit detentus. 

Zrini. Hine circa an. 1610 Reformati erant Nicolaus et Georgius. 

Fuerunt plures sine dubio Magnatum familiae , in Hungaria et Tran- 
sylvania, hoc temporis circulo Protestantium religioni addictae, quae me 

in hoc Regni angulo retrusum exque libris solis sapientem latent, a 

peritioribus catalogo illustrium familiarum inserendae. 

CA PU-To. NON: UME 


DE PRAECIPUIS VERBI Divint MINISTRIS AC MAXIME IIS, QUORUM MEMORIA , 
SCRIPTO ALIQUO IN PUBLICUM EDITO, CONSERVATA EST. 


Non est mihi animus, singulos in hac temporis periodo viventes V. D. 
Ministros in catalogum referre; plures enim erant tam in Hungaria quam 
in Transylvania viri omni doctrinarum genere exculti, quam ut recte id 
fieri posset. Memorabo solum eos, quorum memoria edito aliquo opere 
servata aut notabili aliquo facto vita est illustrata. Sequar autem hic 
ordinem literarum. 

Alvintzi Petrus. Fuit civis Enyedensis filius, qui studiis deditus magno 
ardore in scientias ferebatur. Bis discendi et experiundi causa 
regiones exteras adiit, tandem-an. 1603 Ministerio sacro conse- 
cratus, Pastor Varadiensis factus est: inde Cassoviam vocatus anno 
adhuc 1634 Ecclesiae Dei ibidem magno fructu et populi applausu 
praefuit. Verbo et scripto decertabat pro fide orthodoxa sanctis 
semel tradita adversariosque potenter refutabat; unde celebre in 
Hungaria nomen ejus evasit, praecipue ex operibus adversum 
Petrum Pazmannum Cardinalem editis. Edidit opera varia, prout 
ex Responsionibus Pazmanni apparet; mihi tamen se non obtule- 
runt praeter 1) Postillam, quam ad Evangelia, duobus volumi- 
nibus in quarto, Dominicalia an. 1632, 1634 edidit, inscripta * 
Annae Telegdi Comitis Stephani Nyari de Bedeg conjugi. 
2) Responsionem ad anonymi quinque Epistolas. 3) Concionem 
praemissam copulationis solennitati, cum Petrus Bethlen de Iktar 
matrimonio jungeret sibi Catharinam Illyeshazi. 

Apati Nicolaus. Generoso prognatus patre Debrecini in Hungaria, ibidem 
literarum fundamenta posuit. Tandem studiorum augendorum 
causa Lugdunum Batavorum se contulit, ubi omnes scientias, maxime 
vero Theologiam excoluit. Edidit opera 41) de pretiosis Aharonis 
gemmis. 2) Vitam triumphantem civilem, sive universam vitae 
humanae Peripheriam, ad mentem illustris Herois et Philosophi 
D. Renati des Chartes ex unico centro deductam, Amsterodami an. 
41688 in octavo’). 

Apatzai Tsere Johannes Phil. et S. S. Th. Doctor, ortus est de Apatza, 
gnaviter autem studiis in schola Claudiopolitana ac tandem in 
Collegio Albensi incubuit. Unde attraxit amorem Stephani K. Geleji 


1) Vide Czvitting in Spec. Liter. Hung. pag. 22. 
* inscriptam (ed.) 

superintendentis Reformatorum, qui viatico bene instructum dimisit 
ad Academias Belgicas, ibi tanto incubuit ardore studiis Philoso- 
phicis, Philologicis ac Theologicis, ut pulcherrimam sui nominis 
famam acquireret, Sparta quoque illi Professoris offerretur, at ex 
obligatione in patriam redire debuit. Ubi factus primum in Col- 
legio Albensi Rector Physicam, Astronomiam et Geographiam 
docuit. Mox transpositus Claudiopolim Jus et Theologiam discipulis 
dedit, anno 41659 morbo phtisico sublatus, brevi secuta eum 
conjunx, quam in Belgio sibi junxerat. Scripsit et edidit Ultrajecti 
an. 1653 1) Encyclopaediam lingua vernacula. 2) Logicam 
itidem vernacula lingua, artis terminos tentabat efformare; alii 
tamen eum secuti non sunt, quod mirandum. 

Ats Michaél Pastor Ecclesiae Jaurinensis in Hungaria. Scripsit libellum 
lingua Hungarica Boldog Halal Szekere, de Arte bene 
moriendi, quo libro eximiam peperit sibi nominis famam, qui 
editus est anno 1700”). 

Batai Georgius. Fuit Pastor Claudiopolitanus ac tandem Zilahiensis. 
Commendavit posteris memoriam suam, duobus scriptis lingua 
Hungarica libris, Lydio Lapide Spirituali et Meta elec- 
torum, anno 1666 in octavo editis. 

Bathori Michaél, quem e collegio Debrecinensi sumptibus suis ad 
Academias promoverat comes Franciscus Redei. Redux in patriam 
factus est concionator aulicus Patroni sui, inde Sz. Jobensis, mox 
Husztiensis ac tandem Debrecinensis. Edidit conciones quasdam 
sub titulo: Hangos Trombita, an. 1664 in 8. 

Beregszaszi Stephanus, unus ex praecipuis Ministris Reformatis, qui 
Posonium citati titulo Rebellionis, at revera Religionis, mortis sen- 
tentiae subjecti et ad Triremes Neapolitanas damnati sunt. 

Betskehazi Stephanus, Pastor Pispékiensis Hebraice et Graece doctis- 
simus, cui versionis Bibliorum cura cum Georgio Ts. Komaromi 
commissa fuit. 

Dalnoki Benké Martinus, Scholae M. Vasarhellyini florentis moderator , 
qui Hungarica civitate donavit Flori Historiam Romanam ediditque 
an. 1702 in 12mo, 

Debreceni Ember Paulus. Cursu Academico absoluto fuit Pastor et 
Professor Patakiensis, dein Losontziensis , Szathmariensis ac demum 
Debrecinensis. Egregia edidit opera lingua quidem Hungarica 1) 
Siclum Sacrum seu conciones anniversariis Festis accommo- 
datas. 2) Garizim et Ebal, seu Tractatum de Electione et Repro- 
batione. Hunc librum e sermone Hungarico in Latinum transfudit 


*) Confer Czvitting Il. cc. pag. 43. 
II. 18 

ac refutare conatus est Martinus Regis anno 1707. Collegerat 
Debrecenius historiam Hungarorum Ecclesiasticam, quam tandem 
Fridericus Adolphus Lampe sub titulo: Historia Ecclesiae 
Reformatae in Hungaria et Transylvania, Trajecti ad 
Rhenum an. 1728 edidit in 4to, 

Debrecinus Kalotsa Joannes, edidit1) lingua Hungarica Taddaei Concili- 
atorium Biblicum, Trajecti an. 1658. 2) Vindicationem selectorum 
N. T. locorum a cavillis hostium fidei, Franekerae an. 1658. 3) 
Interpretationem Cantici canticorum lingua Hungarica, quam collegit 
ex Deodati Pastoris Genevensis annotationibus Italicis, an. 41693, 

Debretskei Ambrosius, Pastor Varadiensis, scripsit et edidit commen- 
tarium in Epistolam Pauli ad Romanos lingua vernacula an, 
4603 in 4. 

Dregely Palanki Joannes, Pastor Tallyensis, edidit opera cum his 
titulis: 1) Conciones in Catechesin Palatinam; 2) Catena salutis, 
3) Sacra Medicina, 4) Speculum Mysticum. 

Dési Martinus, vide catalogum Professorum Enyedensis Collegii. 

Enyedi Johannes, Pastor Ecclesiae Kezdi Vasarhellyensis, ubi scripsit 
libellum de conversione sub titulo: Vox coelestis, editum anno 
1657. Inde Vajda Hunyadinum translatus anno 1665 edidit tracta- 
tulum vernaculum cum titulo: Aperta divinarum promis- 
sionum Aurifodina. 

Filepszallasi Gregorius, V. D. Minister in Tornyos Nemethi, eximium 
scripsit libellum precatorium cum hoc titulo: Praesidium 
Christianorum, an. 1694 Cassoviae edidit. 

Filitzki Johannes. Cum bellis Turcicis et intestinis omnia miscerentur 
in Hungaria, Pragae in Bohemia studiis operam dedit. Inde profectus 
in Germaniam Herbornae, Marpurgi, Heidelbergae Basileaeque 
ea continuavit ac perfecit. Ad Poeticen natura inclinavit ediditque 
in publicum varia carmina: 4. Genethliaca, 2. Gratulatoria, 3, 
Propemptica, 4. Philothesia, 5. Symbola, 6. Prosphoneses, 7. Epitha- 
lamia, 8. Paramythetica, 9. Funebria, 10. Epigrammata. Adgra- 
tulati sunt illi varii. Goclenius ita: 

Quaeris Johannis carmen sit quale Filitzki? 
Kt nitidum verbis et grave rebus habes. 
Petrus Lotichius Poeta eximius hoc encomium illi posuit: 
Commendas Patriam non vana laude, tuosque 
Impariter scriptis o Filefalva modis. 
Legimus ingenuae, Vates, monumenta juventae. 
Quanta senex olim carmina, quaeso, dabis*)? 


") Czvittinger pag. 146, 

In patria factus est Professor Patakiensis circa an. 1622. 

Fiisés Johannes, V. D. Minister in 8. Patak, edidit Speculum Regum, 
ubi tractat de virtutibus in Regentibus necessariis. 

Geleii Katona Stephanus, videndus in catalogo Superintendentium Tran- 
sylvanorum. 

Harsanyi N. Jacobus. Fuit hic in juventute Michaelis Apafi, tune pueri, 
tandem Principis informator: inde jussu Principis Rakotzii linguam 
Turcicam edoctus, ut formaretur in interpretem ad Portam Ottho- 
mannicam; vertente tempore in patriae turbis Academias Germa- 
nicas adiit, redux factus Professor Varadiensis. Discessit tandem 
ex patria et Consiliarius Electoris Brandeburgici fuit, qui ad 
orientem correspondentiam ipso medio exercebat: anno 1676 
adhue vixit 4). 

Harsanyi Mauritius Stephanus, Pastor Ecclesiae Rima Szombathiensis, 
vir doctus et prudens, unus ex illis V. D. Ministris, qui Posonium 
citati et ad Triremes divenditi sunt. Eliberatus Belgarum inter- 
cessione diu in Helvetia apud Heideggerum resedit, ubi Historiam 
persecutionis Ministrorum interea composuit. “ 

Hegyesi Stephanus, fuit vir politicus, Administrator bonorum Prin- 
cipis Apafi. Scripsit librum lingua Hungarica sub titulo Magnum 
pietatis Mysterium seu de vera et aeterna Deitate unius Dei 
Patris, Filii et Sp. Sancti, ordine pulcherrimo, nomen suum his 
literis B.1.H.1. divinandum reliquit, Boros Jenéi Hegyesi 
Istvan facientibus. Latine scripserat adversus eos, qui Johannis 
Cocceji dogmata denigrabant et discipulos ejus molestabant. 
Extat in Manuscripto. 

Huszti Stephanus, M. Doctor et V. D. Minister, Hungarice edidit 
Hortum Paradisi Johannis Arnd an, 1698 et Manuductio- 
nem ad coelum Johannis Bona Cardinalis anno 1705. 

Katona Emericus, qui ortus erat Ujfalvini in Baronia: didicit Patakini 
inde Vittebergae, Hejdelbergae, redux in patriam factus est Professor 
Patakiensis an. 1599, mox Pastor Sigismundi Rakotzi, inde Gént- 
ziensis, demum Kereszturiensis, ubi an, 1640 aetatis XXXVIII 
mortuus est. Scripsit 4) de libero arbitrio, 2) Antipapismum quinque 
in partes distributum, 3) Tractatum de Patrum, Conciliorum ac 
Traditionum auctoritate circa fidei dogmata*), cultus item ac 
mores vivendi. 

Kereszturi Paulus, Pastor Aulicus Principis Rakotzii et omnium fere 
Magnatum communis in Transylvania praeceptor. Callebat optime 


—$—$_$$______ -- —— 


1) Nicol. Bethlen in Vita Sua Mss. et Historia Ref. pag. 638, 
*) Czvittinger pag. 200, Hist. Reform. pag. 344, 

Artem Didacticam et exercebat cum fructu discipulorum sine pari 
Linguam Latinam et quas ipse ignorabat brevi sine taedio puerorum , 
pariter et alias scientias facile edocebat. In docendo observavit, 
1) ut cum pueris blande indulgenterque velut pater agebat et sibi 
non metum verum favorem apud ipsos conciliabat. 2) Modum docendi 
in classibus receptum secutus non est, sed omnia ad puerorum 
captum et utilitatem facilitavit, observavit maxime: omnia sponte 
fluant, absit violentia rebus. 3) Scribere et legere lingua 
nativa docuit incipientes. 4) Quum legere tune docuit etiam scri- 
bere pueros. 5) Voces ediscendas cum pueris scribi curavit. 6) Vo- 
cabula et phrases ex memoria reddere non coegit severe, verum 
saepius legendo et relegendo, nunc Latina mox Hungarica, chartula 
obtegendo memoriae imprimi fecit. 7) Regulas Grammatices, Syn- 
taxeos, Prosodiae docuit equidem at brevissime; maxime exercuit 
discipulos in stilo. 8) Stilum formabat ex vocabulis et phrasibus 
jam memoriae impressis, saepe vero simplicia tantum dabat voca- 
bula, v.g., Homo, Ignis, Aqua, Terra, Arbor &c. jubebatque ex 
iis formare conceptum aliquem, mox Latine vertendum; per soler- 
tiores corrigebat hebetiores atque ita inter istos excitabat aemula- 
tionem. 9) Prosodiae regulis paucas horas impendit, sed via mon- 
strata breviter ad scribendos versus discipulos applicuit in iisque 
exercuit. Rhetoricam autem non multum curavit. 410) Majores 
scientias redigebat in Quaestiones et Responsiones, quas saepius 
repetendo effecit familiares. Ubi profectus observavit, argumenta 
et syllogismos formare jussit, et in iis exercuit. Ipse edidit opera 
sequentia nativo sermone: 1) Christianum lactantem 
sive Catechismum. 2) Christianum adultum, sive Tractatum 
de fidei articulis. 3) Pasturam Spiritualem, sive Psalmi 
XXIII explicationem concionibus complexam. 4) Semitam rec- 
tam sive conciones morales. 5) Dialogum Sacrum. Mortuus 
est an. 1655 aetatis suae LX VI. 


Keresszegi Stephanus, Pastor Debrecinensis et superintendens cis- 


Tibiscanus, edidit Concionum de Fidei Christianae 
articulis promptuarium secundum ordinem Cate- 
cheseos Palatinae, an. 1630 in 4to, librum laude dig- 
nissimum. i 


Ketskemeti Alexis Johannes, Pastor Patakiensis et Tractus Zemple- 


niensis Senior. Edidit quasdam conciones Festales an. 4645, item 
commentarium ad Prophetiam Danielis an. 4621 editum. 


Komaromi Tsipkés Georgius,S.S. Th. Doctor, Pastor et Professor Debre- 


cinensis linguarum originalium callentissimus, qui dum Trajecti 

studiorum causa commoraretur doctam sub ductu Leusdenis Hebraice 
recitavit orationem, a doctis laudatam. Varia reliquit ingenii monu- 
menta, veluti 1) Scholam Hebraicam, Trajecti an. 1654 editam. 
2) Hungariam illustratam, seu Explicationes vocum Hungaricarum. 
3) Disputationem de bis mortuis. 4) Philosophiam Hungaricam. 
5) Conciones sub titulo: Vera Fides. 6) Aliquot centurias conci- 
onum qua Funebrium, qua Festalium. 7) Tractatum egregium 
cum titulo: Novitas Papismi. 8) In vernaculam transtulit Theolo- 
giam Volebii. 9) Transtulit etiam universam sacram Scripturam 
ex Hebraeo et Graeco fonte, quae edita est Leidae circa an. 1719. 
Exemplaria cum in Hungariam deferrentur detenta sunt et con- 
fiscata, nec unquam eliberata. 

Kéleséri Samuel, Professor Varadiensis, tandem Pastor Debrecinensis. 
Varia edidit opuscula, veluti 14) Pomum Aureum, ubi con- 
ciones ad occasiones varias exhibuit. 2) Lydium Lapidem 
Hypocritarum , qui veram profitentur religionem. 3) Cardinem 
salutis, ubi articuli Fidei ad salutem necessarii vertuntur. Pater 
erat Samuelis in Philos. Medicina et Theologia Doctoris, in Tran- 
sylvania post varia officia Consiliarii sub Carolo Sexto. 

Laskai Johannes, fuit V.D. Minister in Aula comitis Stephani Bethlen, 
qui etiam in Principem erat electus. Hungarice versam edidit 
Panacaeam Vedelii an. 1644. Item Tractatulum edidit de Quaestione: 
An tempore pestis fugere liceat? Titulus est: Cito, 
Longe, Tarde. 

Lisznyai Kovats Paulus, post studia in collegio Patakiensi peracta, 
praefuit Scholae Cassoviensi, inde Academias Germanicas adiit, 
in patriam redux factus est Professor Debrecinensis, ubi edidit 
Chronicon Hungaricum, item Chronologiam sermone latio an. 
1684, opus pulcherrimum. 

Margitai Petrus, fuit vir doctus, Pastor autem Szathmariensis, qui 
ingenii monumenta reliquit 1) Conciones in orationem Dominicam, 
2) Commentarium in Prophetiam Jonae, 3) Conciones Exequiales 
an. 1632 editas. 

Martonfalvi Georgius. 8.T. Doctor, Professor Varadiensis ac tandem 
Debrecinensis. Edidit in usum juventutis Scholasticae Dialecticam, 
Theologiam Didacticam et Elenchticam, Historiam sacram, quae 
quidem a morte ejus est edita. 

Medjesi Paulus, Pastor in Aula Susannae Lorandfi Principissae , vir 
doctus. Regimen Episcopale voluisset permutare in Presbyteriale, 
unde turbas excitaverat quasdam cum caeteris ejusdem sententiae 
asseclis, quas tamen cito ingruens patriae calamitas composuit. 
In hunc finem ediderat Dialogum Politico Ecclesiasti- 

cum Bartphae an. 41650. Edidit et alia opuscula 4) Lelki 
ABCe spirituale Alphabetum , seu Principium fidei et religionis. 
2) Facem ardentem de Authoritate SSrae an. 1645, 3) Gau- 
dium Sanctorum Patrum, ubi demonstrat existentiam Christi 
ante nativitatem a S. Virgine an. 1640. 4) Praxin pietatis 
quam Anglice composuerat Ludovicus Bailius et obtulerat 
Carolo Primo Angliae Regi, cum hoc versu: 
Tolle malos; extolle pios; cognosce te ipsum; 
Sacra tene; paci consule; disce pati. 

Liber iste verae doctrinae et consilii, quo Christianus in vita sua 
dirigitur, et piarum precum cum sit penu, igitur est acceptissimus 
ejusque editio saepius iterata est. 


Melotai Nyilas Stephanus, Pastor Ecclesiae Szathmariensis st Vicinarum 


superintendens; ex ejus consilio schola Szathmariensis erecta est. 
Gabriel Bethlen vocavit in* Transylvaniam et factus est Pastor 
primarius Albae Juliae. Sequentia reliquit opera: 1) Agenda, 
seu Formulam administrandi sacramenta et copulandi neogamos, 
2) Compendium ejus, 3) Coelestis Doctrinae sarrimentum an. 1617. 
4) Speculum Trinitatis, ubi refutat librum Georgii Enyedi et 
doctrinam de SS. Trinitate confirmat, an. 1622 in 4to, 


Miskoltzi Casparus. Dum in Belgio studiorum causa moraretur, con- 


scripsit exiguum libellum de Puritanis et Independentibus in 
Anglia cum hoc titulo: Independentismus Anglicus 
an. 1654. In patria cum esset Pastor N. Banyensis an. 1689 et 
omnia persecutionibus ferverent, simul cum collegis et scholae 
tum florentissimae Rectore ac studiosis inde proturbatus est aetatis 
an. LXI. Transylvaniam ingressus, cum sine vocatione Gérgényini 
moraretur, Historiam animalium Franzii in linguam Hun- 
garicam transtulit. Factus tandem an. 1691 Pastor Igeniensis; 
inde Pastor et Senior Udvarhelyensis an. 1695, ubi sequenti an. 
4696 placide in Domino obdormivit. 


Molnar Albertus. Natus est Szencini in Hungaria an. 4574. Didicit 


we po = 


ous 


Jaurini, Géncini, Debrecini, tandem Vittebergae, Hejdelbergae, 
Herbornae, Altorfii, Marpurgi &c. et potiora Europae loca peragra- 
vit. Opera edidit varia, quorum catalogus esto: 

Lexicon Latino Graeco Hungaricum, cum Dictionario Hungarico 
Latino, ter a se in Germania editum Francf. ad M. 

Grammatica Latino Hungarica, Hanoviae an, 1610. 

Syllecta scholastica 
Institutionem Juventutis 
Analecta aenigmatica sphyngi Theologico Philosophicae Hejfeldii- 
addita an. 4607, 


Norimbergae 1644. 

. Bibliorum Hungaricorum versionem Hungaricam recognovit et bis 


edidit Hannoviae an. 1608, Oppenh. 1612. 


. Psalmos versibus Hungaricis illigavit et melodiis gallicis Gaudime- 


lianis adaptavit an. 1607, 


. Catechesin Palatinam recognita versione edidit. 
. Librum precatorium. 


Calvini Institutionem Christianam Hungarice loquentem fecit et 
edidit an. 1624, 


. Summum Bonum, seu Discursus de summo Bono, 
. Postillam Sculteticam seu conciones ad Evangelia Domini- 


calia e Germanico edidit an. 1617. 


. Concionem secularem Abrahami Sculteti e Germanico Hungarice 


edidit an. 1617 et Principi Bethlenio dedicavit. Tunc sequenti 
laudatus est modo: Epigramma in labores Clariss. et Doctis- 
simi Viri Dn. Alberti Molnar Szenciensis, Rectoris scholae 
Oppenhemicae fidissimi, secularem concionem Sculteticam Ungarice 
evulgantis. 


Pannonicae gentis Molnar laudabile nomen, 
Fama, decusque tuum, lausque perennis erit. 
Hoc patet ex scriptis, quae largiter ipse dedisti, 
Lexica, Grammaticen, munera grata scholis, 
Post Davidis Psalmos placuit tibi vertere rhythmis, 
Queis populus celebrat facta stupenda Dei. 
Inde typis rursum pulchris Sacra Biblia profers; 
Hine vox laeta Dei, lexque tremenda patet. 
Postea sermonum Sculteti suave volumen 
Arte tua didicit Pannonis ore loqui. 
Nunc iterum patriae Scultetica Dona ministras 
Atque Duci Daciae mittis amante stylo. 
Pro quibus aeternum nomen laudemque mereris 
Postque tuis meritis praemia digna feres. 
Perge precor patriam donis decorare petitis, 
Ut tua vita solo fulgeat atque polo. 
Benedictus M. SzentKiralyi scripsit 
Hejdelbergae 4 Jan. 1618. 


Post varias peregrinationes et patriae bono perfectos labores mor- 
tuus est Albae Juliae, ubi Joh, Henricus Alstedius sequens 
illi posuit Epitaphium: 

Hungariae cunas; curas calami, thalamique 

Debeo Theutoniae: Dacia dat tumulum. 
Joh. Henricus autem Bisterfeldius ita scripsit: 

Szentz me progenuit; Musarum semina prima 
Cassovia insevit; tum Debrecina schola 

Nutrix prima fuit, sed Vittemberga secunda 
Argentina, a qua laurea nexa mihi est. 

Gallia quam colui, fida ac Helvetia, tandem 
Roma meis studiis praebuit hospitium. 

Hine reducem blande me Norica terra recepit, 
Heidelberga diu mater et alma fuit. 

Juvit et Herbornae pia Musa, sed inclyta prorsus 
Mauritii Herois cura favorque cluit. 

Istis subsidiis patriae servire paratus 
Lexicon instructum, Grammaticamque dedi. 

Hungarice per me loqueris, Calvine: secundo 
Sancta labore meo Biblia tersa nitent. 

Pignora certa dedi, poterit quis addere prelum 
Ingenui studii posthuma plura mei. 

Musa mihi favit, sed non Fortuna, fuitque 
Teutonia auxilium, sed patria exilium. 

Quam precor ut nostrae soboli det tanta laborum 
Premia: certo ex his commoda quanta capit. 


Nagyari Benedictus. Fuit V.D. Minister in Boros Jené: edidit opus- 
culum quoddam egregie elaboratum cum titulo Verae Reli- 
gionis Christianus, ubi vera Fides cum causis et circum- 
stantiis explicatur, Varadini an. 1651. 

Nagyari Josephus, filius Benedicti, Pastor Michaélis Apafi et Fagara- 
siensis, vir acer et practicus in applicandis concionibus sine pari. 
Extant ejus opera in MSSto. | 

Nanasi Stephanus, celebris concionator Rivulinensis; edidit egregium 
opus sub titulo: Secretum cordis, szit Titka, ubi falla- 
cias mentis humanae et peccatorum excusationes egregie denudat 
an. 1670. 

Nemeti Michael, peracto cursu Academico consecratus est sacro minis- 
terio an. 1670, factus Minister in G6ntz, unde fervente in Hun- 
garia persecutione' pulsus venit in Transylvaniam; ubi a Claudio- 
politanis vocatus ibidem Pastoris et Professoris officia quandoque 
adimplevit. Plurima reliquit diligentiae suae monumenta: 1) Gramma- 
ticam Hebraicam, 2) De salute in Reformatorum Religione, 3) Lydium 
veritatis lapidem, 4) Res judicata Lydii lapidis, 5) Speculum Trini- 
tatis, seu de tribus in una essentia Divinitatis personis an. 1673, 
6) Speculum Evangelicum, 7) Resolutio Psalmorum an. 1679, 
8) Clavis Promptuarii coelestis, 9) Centuria exequialis, 10) Fulci- 

mentum Pastorale, 11) Dominica Evangelica, seu conciones ad 
Evangelia Dominicalia, 12) Appendix concionum Dominicalium an. 
1686. Meminit etiam operum prelo praeparatorum, at nunquam 
editorum, uti 4) de commentario ad Acta Apostolorum: quem 
equidem prelo subjecerat, at inde exire mors ne inopina Autoris, 
aut calamitates patriae ingruentes, non concessere. Prelo subjec- 
tum docent Carmina ageratulatoria Fr. P. Papai M. Dris et Profes- 

* soris Enyedensis, qui ita: Ad rev. ac clariss. virum D. 
Michaelem Nemeti Ecclesiae Claudiopolitanae 
Pastorem, Meditationes suas in Acta Aposto- 
lorum edentem. 


Mercedem posuere tibi sudore parandam 
Fata tuo, quando tot publica symbola Juci 
Viventi concessa dari propiusque videnti, 
Fundamenta Dei ac adducti tempora Christi 
Res et Apostolicas post Christi tempora gestas, 
O Nemetiadae Michael pars inclyta gentis 
Gaude, magnorum multum contermina virtus 
Est tua; nec cessa potiusque audentior ito. 
Non aetas est longa diu. Deus adde labori 
E terris nomen, e coelis carpere flamen. 


2) De duabus concionum centuriis miscellaneis. 3) De centuria 
Festali. 4) Clypeo Reformatae Religionis. 4) Conciones de aeterna 
Christi Divinitate. 5) Refutationi* libri Georgii Enyedini concio- 
nibus complexa. 6) Torcular veritatis Evangelicae, ubi quidam 
Sodomae botrus premitur. 7) Statua Nabugodonosoris. Opera ista 
lucem vidisse mihi non constat: acquisiverat equidem sibi typogra- 
phiam, at mors operibus edendis terminum posuit. 

Nogradi Matthias, Pastor Bojomensis, et ad Sar Rete Superattendens, 
Psalmum LI ex Anglico in Hungaricum cum commentario edidit 
an. 1672. 

Otrokotsi Foris Franciscus, fuit ex iltis V. D. Ministris, qui Posonium 
citati et post varios cruciatus in exilium pulsi, ad Galeras Neapo- 
litanas divenditi et inde per Belgas eliberati sunt. Hic in patriam 
redux praefuit Ecclesiis Gyéngyosiensi et Cassoviensi , inde profectus 
in Belgium et Angliam opusculis quibusdam edendis incubuit. 
Ediditque 1) origines Hungaricas, Franekerae an 1692. 2) Irenicum 
seu Pacis Consilium pro unione et concordia Protestantium an. 
1692 3) Tubam Quintam Apocalypticam, ubi locustas interpretatur 
de Jesuitis, Amst. 1692. 4) Sententiam mediam et pacificatoriam 


* Refutatio (ed). 

an, 4690. 5) Responsionem ad Quaestionem: ubi fuit Ecclesia Refor- 
mata ante Lutherum, Zvinglium et Calvinum, Amst. 1695. 6) 
Conciones et Preces quasdam Hungarice Claudiopoli. Post varia fata 
cum ex ejus ambitione res non fluerent neque Ecclesiae Casso- 
viensi restitueretur, transiit ad Catholicos, ubi edidit varia opus- 
cua cum adhuc esset Reformatus elaborata, at sibi ipsi dissonantia , 
edidit et maledicta in Ecclesiam Reformatam imprudenter conjecta. 
Romam profectus nactus est titulum Phil. Theolog. et Juris Doctoris, 
praetereaque nihil. Docuit suo exemplo, hominem, etsi multas sufferat 
passiones ob Christianam religionem, tamen sine gratia Dei 
nihil esse. 

Papai, Pariz Emericus. Principis Rakotzii Pastor Aulicus, tandem 
Desiensis et Tractus senior. Edidit opusculum quoddam Theolo- 
gicum de casibus conscientiae, Keskenyut, Angusta Via, nomi- 
natum, quod propter insignem utilitatem saepius est recusum. 
Filius hujus fuit Franciscus, cujus memoria in catalogo Profes- 
sorum Enyedensium recurret. 

Pataki Stephanus, Professor Claudiopolitanus e sermone latio in verna- 
culum transtulit librum, cui titulus: Ars gubernandi mundum 
centum Regulis exhibita an. 1681. Innovationis accusatus erat cum 
Martino Desi, alibi rursus mentio ejus recurret. 

Pétsvaradi Petrus, Pastor Varadiensis praeclarus, qui librum Pazmanni 
Comitatui Bihor oblatum potenter refutavit, et edito opere an. 
1629 demonstravit. 

Posahazi Johannes, Professor Patakiensis, qui occupato per Jesuitas 
Collegio cum Michaele Buzinkai collega et parte studiosorum collo- 
catus Albae Juliae in locum Collegii jam Enyedinum transpositi. 
Edidit Patakini varia opera isti tempori accommodata, discepta- 
tiones cum Jesuitis. Eminet inter illa; Igastag Ytapja, Scipio 
Veritatis, ubi religio Reformata uberrime explicatur et adversus 
insultus adversariorum egregie defenditur, Patakini an. 1669 in 4to, 

Pragai Andreas. Fuit Pastor Szerentsiensis, ubi Horologium Principum 
Antonii Gvevarra transfudit in Hungaricum ac edidit an. 4628 in 
Fol. Cum esset ‘Heidelbergae an. 1617 tempore Jubilaei conci- 
onatus est in Academia. 

Samariai Johannes. Pastor Halasziensis et partium superioris Hun- 
cariae superattendens. Edidit librum de Cerimoniis et Ritibus 
Helveticae confessioni addictorum an 1636, ubi agit de templorum 
dedicatione, sacramentorum administratione, puerperarum intro- 
ductione in coetum, cantu, excommunicatione, visitatione aegro- 
torum, tentationibus &c. Qui tamen ritus cum tempore mutati 
sunt, aut etiam intermissi. 


Ss 


LIB. II. CAP. 9, — DE PRAECIPUIS VERBI DIVINI MINISTRIS. 983 


Sarpataki N. Michael, Pastor Kolosvariensis, scripsit et edidit eximium 
librum cum titulo, Arca Noe, ubi XXII demonstrationibus loca 
V. et N. T. conferendo verum S. S. Trinitatis dogma egregie 
adstruit, an. 1684. 

Selyei Balog Stephanus. Fuit Pastor Aulicus Georgii Rakotzi secundi, 
in expeditione Polonica Poloniam adire cum exercitu jussus, ibi 
subiit Tartarorum captivitatem et carceres; inde cum literis a 
Johanne Kemény in Transylvaniam missus, ubi turbarum pertaesus 
abiit in Hungariam et factus est Pastor Papaiensis ac paulo post 
superintendens vicinarum Ecclesiarum. Posonium citati Ecclesiarum 
et scholarum Ministri ex tota fere Hungaria, ibidem comparuit 
an. 1674, ubi sententiam mortis audire coactus, at ad Triremes 
cum aliis divenditus, tandem Belgarum intercessione eliberatus 
est ac in patriam rediit. Cum adhuc Albae Juliae ageret, edidit 
4) Conciones pro variis occasionibus sub titulo: Uti tars, comes 
viae, an. 1657. 2) Conciones funebres cum titulo: Temeté Kert, 
coemeterium an. 1655, 

Szathmari Otves Stephanus, Professor Patakiensis, dein Pastor Ersek 
Ujvariensis. Cum esset in Belgio, in Hungaricum transtulit et edidit 
Belgicam confessionem an. 1650, item notas Bibliorum Belgicorum 
in Apocalypsin cum titulo: Titkok Jelenese 1668. 

Szathmari Pap Johannes, Pastor Kolosvariensis, 1) composuit in Aca- 
demia Franekerana Metaphysicam et edidit. 2) De Precibus in 
genere et oratione Dominica sub titulo Kegyes ajakah aldozo 
tulkai, Juvenci labiorum Deo devotorum, an. 1707. 

Szentkiralyi Benedictus, A. L. et Philosophiae Magister. Typis mandavit 
vindicationem locorum V. T. aeternam Deitatem Filii et Spiritus 
sancti, mysteriumque S. S. Trinitatis confirmantium adversus 
Georgium Enyedi institutam, Marpurgi an. 1619, quae Hannoviae 
recusa est an. 1624. 

Szentpéteri Stephanus, Pastor Ecclesiae in Szent Mihaly ad Tibiscum, 
edidit quaedam opuscula veluti 1) Pestem chorearum, ubi 
choreas damnat. 2) Tridentem Diaboli, ubi invehitur in blas- 
phemos. 3) Tubam clangentem, ubi sonat adversus ebriosos 
an. 1699. Habuit prelo parata 1) Anatomiam Novi Hominis. 2) Auream 
salutis catenam. 3) Nocivam mundi amicitiam. 4) Ova aspidum 
exclusa, an edita non mihi constat. 

Szepsi Korotz Georgius, ante peregrinationem Rector Scholae Génciensis, 
tandem Professor Patakiensis, ad pangenda carmina Latina et 
Hungarica inclinabat. Transtulit in Hungaricum Jacobi Regis Angliae 
institutionem ad Filium cum titulo Kirdlyi Ajandék an. 1612. 

Szilagyi Martinus, Professor Scholae Debrecinensis per XXX annos 

indefessus ac celeberrimus, tandem an. 1699 creatus est superin- 
tendens cis Tibiscanus. Ediderat 41) Philosophiam juxta principia 
Cartesii. 2) Bigam Pastoralem, sive methodum instituendi preces 
et conciones. 3) Trigam Divortialem Debr. 1690 in 8. 

Szilagyi Stephanus Benjamin, Professor Patakiensis, conscripsit Acta 
synodorum, quae a Reformatione fuerunt; liber quod sciam editus 
non est. Hungarice loquentem fecit Joannis Amos Commenii librum 
intitulatum: Seminarium linguae Latinae et scientiarum 
omnium. 

SzOnyi Nagy Stephanus, erat V. D. Minister Tornaiensis, unde fervente 
adversus Protestantes in Hungaria persecutione an. 4671 per 
Nicolaum Keglevits proturbatus, bonis suis exutus, qui Templum, 
Parochiam et Scholam “per milites occupavit. Szényi tandem 
Claudiopoli, Albae Juliae, Debrecini, Zilahini ac Szathmarini in 
provecta quoque aetate Ministerium exercuit. Ediderat an. 1675 
tractatum sub titulo Corona Martyrum, ubi egregie tractat, 
qualiter in persecutionibus cruces carceris perferendi, insultus 
Diaboli superandi, et quo modo de omnibus istis triumphandum. 
Prelo paraverat Coronam vitae aeternae et Coronam duo- 
decim stellarum, quae in MSStis alicubi latent. 

Teifalvi Tsiba Martinus, Pastor Beregszdsziensis, ortus genere nobili: 
cum frater ejus consanguineus ad Romano-Catholicos transiisset, 
edidit opus quoddam sub titulo: Romano-Categorus, ubi 
potenter demonstrat Romanam religionem Apostolicae contrariari, 
Ratiocinationesque P. Pazman adversus Reformatam religionem 
institutas solide retorquet, an 1637. 

Tolnai Stephanus, Professor Claudiopolitanus, praeter Dialecticam in 
usum collegii editam, edidit Hodegum doctrinae Apostolicae, 
ubi ortum, novitatem, errores religionis Romanae , Apostolicae vero 
propagationem, durationem &c. tradit an. 1679. Diversus ab isto 
Steph. Tolnai est, qui fuit Principis Rakotzii Aulae V. D. Minister, 
et Hungarice edidit consolationem Academiae Vittebergensis ad 
Bohemos et Moravos ob religionem Evangelicam in exilium actos 
an 1632. 

Totfalusi Kis Nicolaus, fuit equidem hic vir non Pastor, sed Typographus, 
at viris doctis in omnibus scientiis annumerandus. Excoluit Amste- 
lodami sculptoriam et*fusoriam, tantamque sibi acquisivit perfecti- 
onem ut et Magistro Blaeu formidini esset. Alibi de isto agendi 
locus erit. ; 

Tsuzi Tseh Jacobus, S S.T. Doctor an. 1674 cum aliis ad Triremes 
Neapolitanas divenditus, unde Dei auxilio et Belgarum interces- 
sione eliberatus factus est Pastor Debrecinensis, prius vero Loson- 

ciensis. Edidit 1) Scholam Spiritualis Sapientiae, ubi 
veram ad Deum conversionem explicat an 1680. 2) Flagellum 
Edomi sive commentarium in Abdiam, concionibus complexum 
an. 1682. 

Tzanaki Matthaeus, Cocceji condiscipulus et amicus, Professor tandem 
Patakiensis, edidit Logicam et Tractatum de Peste vernaculum 
an. 1634 et alia quaedam Theologica. 

Tzegledi Stephanus, Pastor Cassoviensis, qui orthodoxam doctrinam 
scripto et vivo sermone ad mortem usque defendit. Mors illi 
gloriosa obtigit in campis Tyrnaviensibus, cum ad Tribunal Poso- 
niense traheretur an. 1671. morbis ex captivitate jam fractus, 
veram etiam morte contestatus est doctrinam. Varia reliquit 
doctrinae et certaminis sui monumenta lingua Hungarica exarata, 
1) Doctoris Malach Dialogum, ubi ritus die Passionis Domini peragi 
solitos exagitat an. 1659. 2) Reprehensionem amicabilem, ubi octo 
causae, quas occasione mutationis suae religionis quidam allegat, 
refutantur an. 1663, 3) Triumphus animae pro salute decertantis 
an. 1659, 4). De causis desolationis Regni an. 1660. 5) Colloquium 
hominis Catholici cum Evangelico Calviniano an. 1659. 6) Casum 
Dagonis coram arca Dei, ubi Missarum ceremoniae ostenduntur 
esse non necessariae. 1670. 7) Arx Sionis, seu Doctrina de 
articulis fidei an. 1675. 

Varadi Matthias, Pastor K. Vasarhellyensis, peritus etiam artis Medicae. 
Cum adhuc Franekerae sumptibus Pauli Beldi consiliarii et exer- 
cituum in Transylvania Generalis interteneretur, edidit opusculum 
cum titulo Fax ardens, ubi praecipue defectus et errores in 
Ecclesia Romana ostenduntur an. 1668. 

Vasarhelyi Matko Stephanus fuit Pastor Aulicus Prinsipia Rakotzii, 
in cujus locum electus Achatius Bartsai Matkonem fidelitati Rakotzii 
renunciare nolentem in carceres compegit Segesvarini; dimisit 
tamen ad intercessionem Fagarasiensis Ecclesiae; qui tandem 
factus est pastor Mediomontanus, Zilahiensis, ac demum Kolos- 
variensis. Varia habuit certamina cum Jesuita Matthia Sambar, et 
ad illum sine dubio est respectus in Historia Diplomatica pag. 65, 
ubi Sambar dentes amisisse in redemptionem capitis ex disputatione 
victus describitur. Edidit cum. his titulis libros: 1) Subversio domus 
super arena fundatae, ubi nullius esse ponderis scripta Sambariana 
ostenduntur an. 1666. 2) x, ut ték kényunck eltepése; 
avagy Banyasz Tsakany. Malleus Metallifossorum, 
liber iste plenus sarcasmorum pro occasione necessariorum. 3) Panis 
coelestis pias nutriens animas agit de sacra coena an. 1694. 

Vétsei M. Stephanus, studiorum fundamenta posuit Debrecini, tandem 

in Academiis Belgicis, Franekerae et Groningae. Utilissimum 
S. Bocharti opus de animalibus late diffusum in compendium ita 
coégit, ut non tantum virorum Doctiss. Vajeni, Braunii et Facultatis 
Theologicae Franekerensis favorabile judicium et laudes tunc 
meruerit; verum nunc quoque magni a doctis aestimetur, an. 1690. 
Kodem anno brevem at doctam in Apocalypsin edidit Paraphrasin 
Franekerae. 

Uzoni Balthasar. Pastor Devensis, Ecclesiarum in Comitatibus Hunyad 
et Zarand senior an. 1640. 

Zilahi Johannes, Pastor Ecclesiae Soboiensis et senior in Sylvania, 
edidit opusculum titulo isto insignitum Speculum verae 
Religionis, ubi antiquitas Reformatae religionis demonstratur 
an. 1672. ¢ 


CAPUT DECIMUM. 
De CoNnTROVERSUS REFORMATORUM INTER SE ET LUTHERANORUM. 


§ I. Hungari frequentant Belgium et Angliam. — Academia Heidel- 
bergensis postquam notabile per bella sensisset decrementum et varias 
subisset mutationes, Hungari, qui magno numero hic scientiarum thesauros 
soliti erant acquirere, Belgium et Angliam frequentare occeperunt. In 
Belgio autem regimen Episcopale aut Superattendentiale non est; sublato 
enim nomine Episcopi per Reformationem, directio Ecclesiastica omnis 
penes Magistratum et Synodos remansit Ecclesiasticas. In Anglia tempore 
Reformationis Elizabeta Anglorum Regina, sapientissime pro illius 
temporis statu, plurimas Pontificiorum cerimonias reliquit intactas; Epis- 
copos et Archiepiscopos frui et esse antiquis titulis ac officiis permisit. 
Quorum multi sua dignitate lapsu temporis sunt abusi. Unde factum 
est, ut Episcopi et ea dignitas in multorum venerit contemptum, qui 
cerimonias cultui divino intermixtas voluerunt abolitas, nec ullam ab 
Episcopis dependentiam habere, verum formam in regimine Ecclesiae 
et cultu divino, in Belgio et Helvetia receptam, sequi, atque ita a 
cerimoniis puri permanere; unde Puritanorum nomen iis adhaesit. 

Intentio horum per se mala non fuit, at malas secum consequentias 
traxit. Alii enim observantes hinc Episcoporum fastum et superbiam, 
inde praefractam Puritanorum inobedientiam ac multorum hypocrisin, 
neutris se adjungendo segregem formarunt coetum, dictum Indepen- 

dentium. Doctrinam hi omnes tam Episcopales, quam Puritani et 
Independentes sequebantur Reformatorum, ritibus autem externis inter 
se distinguebantur. 

§ Il. Studiosi quidam receptum in Hung. Ecclesiis regimen mutare 
volunt. — Malum hoc inter Reformatos in Anglia serpens irrepsit etiam 
in Hungariam. Studiosi enim quidam Franekerae sub Amesio Professore 
et in Anglia Hungari studiorum causa commorantes, quid Ecclesiis Dei 
utile minime in mentem revocantes, verum novitati velificando ordinem 
jam diu in Hungaria receptum annisi sunt perturbare. Quidam enim 
tanto flagrabant Puritanismi amore, ut foedus inter se inirent et juramento 
sese obstringerent, cum primum in patriam redire contigerit, superin- 
tendentes ae seniores abrogaturos atque regimen mutaturos. Rumor 
vani hujus moliminis tempestive antistitibus Ecclesiarum Dei in Hungaria 
innotuit, imo Formula etiam, secundum quam innovatio fieret ex mente 
Johannis Tolnai, pervenit ad manus Superintendentis Stephani Keresszegi 
Pastoris Debrecinensis, qui Synodum an. 1638 Debrecinum convocavit ,. 
ubi consultatum est, quo remedio Ecclesiae a turbonibus istis et turbis 
praeservari possent. Ita ergo ibidem concluserunt: ,A modo deinceps 
Academici nostri populares non sunt admittendi ad ullam functionem 
Ecclesiasticam vel Scholasticam, priusquam post reditum rationem fidei 
et doctrinae honestaeque apud exteros conversationis superioribus vel 
‘ senioribus suis dederint et sub juramento conditioni sequenti subscripserint: 

»Nemo in Articulis Fidei, Religionis Christianae fundamentis, in Ritibus 
et Praxi Ecclesiae, antiquitus in Ecclesia receptis, ac sacramentis privatim 
‘ac propria authoritate, cum multorum scandalo et offendiculo mutationem 
aut innovationem facere praesumat; sed si quid aliquando mutandum 
aut innovandum erit, ex consensu totius Ecclesiae in publica synodo 
fiat, ac totam causam Ecclesiae judicio committat, contravenientium 
autem post unam atque alteram admonitionem libri arrestentur in rationem 
Ecclesiae authoritate Praelatorum. Et si porro in eadem sententia perdu- 
raverint, magistratuum potestate Regni finibus ejiciantur.” 

Formula obligationis fuit subsequens: ,Ego testimonium reddente 
mihi conscientia, huic supra positae deliberationi Ecclesiae libera voluntate 
sine ullo fuco subscribo, ad ejusdemque observationem bona fide me 
obstringo. Sic me Deus triunus et unus adjuvet” *). 

§ IL Tolnai turbat in Hungaria. — Praeservari tamen hac cautione 
Ecclesiae non potuerunt, quin vani quidam turbones confusionem miscerent , 
Coryphaeus illorum fuit Johannes Tolnai, alumnus Principis ex Ariglia 
redux, qui magna pietatis fama Hungariam et Transylvaniam peragravit, 
patronos sibi praecipue e statu seculari quaesivit et invenit, per quos 


1) Historia Reformat. pag. 385. 

in munus Professoris Patakinum recommendatus est. Displicuit fidelibus 
Kcclesiarum Ministris ea promotio, senior igitur Zempleniensis Synodum 
Patakini celebrat an. 1638 die 10 Novembris, in qua sequentia postulata 
jurejurando confirmanda, priusquam ad regimen Scholae Patakinae intro- 
duceretur, Tolnaeo sunt proposita. 

4. Quod confessionem Helveticam et catechesin Palatinam cum 
omnibus punctis et clausulis sincere et pura conscientia approbabit. 

2. Quod eandem confessionem Helveticam et catechesin Heidel- 
bergensem sine admixtione omni alienae doctrinae in schola et Ecclesia 
docebit. 

3. Quod secundum praxin Ecclesiae suos Superiores utpote seniorem 
Ecclesiae et Inspectores scholae agnoscet et debitum eis obsequium 
praestabit. . : 

4, Quod conjurationem in Anglia et Belgio qualitercunque procuratam 
solvet, ac omnes ejus complices sincere et candide pro virili ab incepto 
avertet, literas obligatorias Domino seniori non repetendas producet, 
eorum finem, intentionem, sensum et causas motivas ex conscientia et 
sine fuco explicabit. i 

5. Quod peculiarem societatem in Hungaria in praejudicium sacri 
Ministerii, diversam ab ea, in cujus Ecclesiae gremio constituetur, non 
excitabit, quam hactenus exercuit, neque numerum sociorum numero 
vel scripto amplius adaugebit. 

6. Quod ministerium Ecclesiasticum in Hungaria et Transylvania, 
cujus membrum se agnoscere debet, non traducet, nec in persona 
cuiquam Ministrorum detrahet, aut alicujus famam quodammodo laedet. 

7. Quod ordinem hactenus in schola Patakina observatum legibusque 
confirmatum, si quando contingat ipsum in illam traduci, non turbabit. 

8. Quod articulo nuper in synodo Debrecinensi scripto et confirmato 
subjacebit 3). 

His conditionibus Tolnai nunc equidem non subscripsit, sed post 
varias altercationes res ad Principem delata, jussu ejus subscribere 
necesse habuit. Admissus ad scholae regimen, illud oratione satyrica 
auspicatus est an. 1639, atque ita fidem chirographo signatam propere 
rescidit. In schola omnia dissensionibus et contentionibus per triennium 
miscuit, tandem jussu Principis inde dimissus est et in Ecclesiam 
Miskoltziensem interventu fautorum dislocatus. | 

§ IV. Cum Princeps -Rakotzius bellicam in Romanorum Regem an. 
1644 adornaret expeditionem, Filius Principis Comes Sigismundus 
Rakotzi exercituum Generalis, Tolnaeum in concionatorem castrensem 
assumpsit. Ubi autem pax inter dissidentes coiit, Tolnai commendatus 

est ad functionem Ecclesiasticam Tokaini obeundam, peste praecipuis 
e gremio Ecclesiae Ministris subtractis, electus est in Seniorem Fratrum 
anno 1645, deposito solemni juramento, secundum receptam Ecclesiarum 
Hungaricarum consuetudinem de Keclesiis sibi commissis bona fide ac 
diligentia, juxta usitatam praxin receptosque Ecclesiarum articulos diri- 
gendis. Visus est Tolnai in initio senioratus multum ab antiquo remisisse 
rigore, affabilem praebebat se omnibus fratribus; at non diu ea comitas 
duravit, et qualem erga fratres et ordinem in Ecclesia receptum haberet 
animum mox revelavit. Orsus est visitare suae Dioeceseos Ecclesias, ubi 
praeter consuetudinem praecipuos Ecclesiarum cives, elevatis duobus 
ad coelum digitis, solenni juramento ad sui obsequium obstringit, bap- 
tismum solo die Dominico praesente toto coetu, aut die Mercuri Vene- 
risque cum concio habetur, administrandum jubet, excluso omni necessitatis 
casu, secus facturis Ministris gravia interminatur. Unde infantes suos in 
casibus necessitatis ad Pontificios vel Lutheranos parentes deferebant 
baptizandos; alii autem decedebant absque baptismo. Fratres non usque 
quaque sibi faventes severe tractabat, quosdam loco movebat, pinguiores 
in Dioecesi conditiones suis offerebat asseclis &c. Oritur inde tumultus 
ingens inter Politicos aeque ac Kcclesiasticos. Monitus Tolnai nihil 
remittebat, imo majora minabatur futura. Festa solemnia in recordationem 
beneficiorum a Salvatore praestitorum a Christianis instituta foetum vocabat 
antichristianum adeoque abolenda, ut Ecclesiae ad pristinum Apostolicae 
institutionis nitorem revocarentur. Confusionum dissensionumque omnia 
sub ejus regimine plena. Quare pulsatus toties precibus et querelis 


_ Transylvaniae Princeps synodum semi-Generalem Tokainum indici jubet, 


ubi superintendens cis-Tibiscanus et variorum Tractuum seniores ac 
legati causam reviderent omnem, et quod Keclesiis utile censerent 
futurum deliberarent. Anno igitur 1646 in synodo instituitur Actio in 
Tolnaeum et ejus complices. Accusabatur Tolnai 1) Schismatis sanctam 
unionem hactenus intemeratam scindentis, 2) Fracti Juramenti pro func- 
tione seniorali depositi, 3) lllegitimae officii administrationis, 4) Contemptus 
fratrum, 5) Heterodoxiae &c. Quae omnia testibus et testimoniis excep- 
tione majoribus comprobata; post longam discussionem et diuturnam 
deliberationem Tolnai officio senioris mox et pastoris exutus, prohibiti 
a functione Ecclesiastica etiam complices ad Generalem aut Nationalem 
Synodum et Principis revisionem. 

§ V. Nationalis Synodus Szathmar-Nemetina. — Nationalis Synodus 
indicta ad diem X Junii Szathmar Nemetinum, ut tanto commodius 
Transylvani aeque ac Hungarienses convenire queant. Ubi causa Tolnaii 
et asseclarum examinata diligenter ac est excussa, in qua ita conclusum est: 

,Cum juniores nonnulli fratres Trans- Tibiscani praesumptione labo- 
rantes ac intempestivo quodam zelo ducti, privato suo lubitu, inconsultis 

I, 19 

aliis tum grandioris aetatis, tum etiam judicii maturioris Ecclesiarum 
antistitibus, contempta quoque vel saltem posthabita Magistratus pil, 
cujus imperio per Dei clementiam illa quoque Hungariae pars nunc paret, 
authoritate in externis quibusdam ritibus anno superiore in plerisque 
suis Ecclesiis innovationem facere attentaverint ac praeterea multa 
admodum importune, futiliter ac obtrectatorie locuti sunt lisque turbas 
non leves excitarint, simplices scandalisarint, ac adversariis malevolisque, 
unius ac alterius ritus variationem pro defectione ac secessione a funda- 
mentali aliquo fidei dogmate calumniose interpretantibus, religionem 
veram blasphemandi ac horribiliter traducendi ansam praebuerint. Hinc 
tam scandaloso ac calumniis obnoxio patrato (cujus etiam causa praecipue 
est congregata) sancta Synodus Nationalis praesentissimum adhibere 
remedium satagens, ac gliseens hoc malum, in herba ut ajunt, amputare 
cupiens, coryphaeos quosdam turbatorum illorum ad tempus e statione 
dimovit, donec ad meliorem frugem reversi, manifesta suae recipis- 
centiae indicia ediderint ac gratiam Matris Ecclesiae sibi demeriti fuerint. 
Quod si fecerint in gratiam ab ea denuo maximo cum gaudio recipiantur 
ac pristinae suae conditioni restituantur. At si interea a temerario suo 
proposito non modo non abstinuerint, sed ulterius etiam in eo promo- 
vendo, clam vel palam, dictis vel factis processerint, tribus fide dignis 
testibus convicti e dignitate functionis Ecclesiasticae in perpetuum, absque 
omni prorsus reassumptionis spe, dejiciantur ac sub potestatem politici 
Magistratus tradantur. Atque hac sua censura Synodus non aliarum 
Reformatarum Ecclesiarum doctrinam, disciplinam ac ritus damnare, sed 
personalem eorum imprudentiam ac culpam paterne castigare voluit.” 

»Ut vero aliis quoque, si qui forsan sint vel forent, eorum asseclis 
fraenum injiciatur, ne simile quid imposterum temere tentare ausint, 
publi¢o sanctae universitatis edicto cavetur, ne quis vel in dogmatibus 
fidei, vel in sacramentorum administrationibus aliisque ritibus ac cere- 
moniis Ecclesiasticis, vel vero in disciplina communi, privata sua vel 
quorundam suorum complicum authoritate, cum multorum scandalo 
ac tranquillitatis Ecclesiae perturbatione, mutationem aut innovationem 
aliquam facere praesumat, sed si quid omnino innovandum, mutandum 
aut corrigendum in ritibus externis ac disciplina fuerit, communi totius 
Ecclesiae consensu, in publica eaque Nationali synodo, juxta verbum Dei 
ac praxin piae antiquitatis fiat; ne schismata e privatis quorundam 
eorumque inter se dissentientium opinionibus suboriantur. Qui secus 
contumaciter facere ausit et post unam aut alteram, admonitionem 
cessare nolit, Ecclesiae imprimis jurisdictione ac postea Magistratus 
orthodoxi authoritate , pariter ut isti, puniendus erit” 4). 


') Conclusio XVII et XVIII synodi Szathm. Nemeti an. 1646, = 

,otatuitur insuper, ne studiosis discendi gratia in Academias exoticas 
promovendis prius a Patronis et Fautoribus eorum pecunia in manus 
tradatur, quam expressis Reversalibus sese firmiter obstrinxerint, quod 
nullam in iis haereticam aut heterodoxam, nominatim autem Socinianam, 
Armenianam et Anabaptisticam doctrinam imbibent; verum Propheticam 
et Apostolicam, quae in confessione Helvetica ac catechesi Heidelbergensi 
comprehenditur, sententiam addiscent, eandemque et non aliam quandam, 
reduces facti, domi docebunt, neque novos aliquos ritus novamque 
disciplinam, in Ecclesias patrias, privato suo vel aliorum quorundam 
sociorum ausu, citra consensum publicum invehent: sed in omnibus 
sese conformitati Ecclesiarum Hungarico-Transylvanicarum accomodabunt ; 
ministerium sacrum legitime ad id vocati, atque idem apti nati, subibunt, 
ac morigeros se matri Kcclesiae filios gratosque Patronis suis ac Fauto- 
ribus alumnos pro virili exhibebunt. Quod ni praestiterint, poena in 
superiori conclusione irrogata ipsis infligenda” +), His conclusis turbas per 
aliquot annos Ecclesiarum unionem dividentes componere ac deinceps 
orituras praecavere voluerunt. 

§ Vl. Presbyterianismus turbat. — Basirii Literae. — Compositi hoc 
modo erant in Kcclesia fluctus, magno animorum aestu agitati. At vero 
Principe ad Regnum coeleste evocato, et lapsu temporis decedentibus 
antiquis Ecclesiarum ministris, reduces ex Anglia succedentes, paulatim 
Presbyterianismus sub Principe Georgio Rakotzi secundo propullulare 
coepit, non tantum in Hungaria sed et Transylvania. Princeps Transyl. 
cum Magnatibus, ministri Ecclesiarum antiquiores cum collegio Albensi 
et ejus Professoribus erant Episcopales. Mater Principis cum filio Sigis- 
mundo et collegio Patakiensi Presbyterianis favebant. In Hungaria erant 
quidam equidem Presbyteriani, sed qui fuerunt extra ecclesiam 
facti sunt Democriti; plurimi autem Ecclesiarum optimi cives 
Heracliti, qui non tantum dolebant Ecclesiae hance scissionem, sed 
et amare deflebant *). Isaacus BasiriusS.S. T. Dr. et Professor 
Albensis edidit opusculum anno 1655 cum titulo: Triumviratus 
pro Episcopatu; in gratiam atque confirmationem 
Fratrum sub isto Regimine constitutorum &c. Cui 
Professores Patakienses opposuerunt Responsionem: Trecentumvi- 
ratus et ultra, seu Calvinus, Beza, Zanchius &c, uni- 
versae item per Regna Galliae, Angliae, Scotiae, 
Foederati Belgii Genevatumque Ecclesiae Refor- 
matae *). Ad hance litem pertinet Epistola Basirii ad Joannem 


1) Conclusio XIX synodi 1646. 
2) Comes Nicolaus Bethlen in vita sua Mss. Lib. I. Cap. X. 
3) Histor Reform. pag. 573. 

Dadai Pastorem et seniorem Kikiill6variensem hic ex autographo Basirii 
describenda; qui ita respondit Dadaio: 

Viro reverendo clarissimoque Domino Joanni Dadai Fratri in 
Christo charissimo Isaacus Basirius, Ecclesiae Anglicanae Pres- 
byter 8S. D. 

Quod vestris quarto Augusti datis haud maturius reposui, vir 
Revde, multa obstitere praepedimenta. Universo vestro de Regimine 
Presbyteriali ratiocinio replico paucis. Pace vestra (veritatis ergo) patitur 
universus vester discursus ignorationem Elenchi, Neque enim 
quaeritur: Utrum jure divino fuerint, imo etiamnum sint et esse 
debeant Presbyteri (nomine et re scilicet) non solum Regentes, sed etiam 
Praedicantes, sive phrasi Apostolica laborantes in verbo. Nam in 
Ecclesia Dei perpetuum’ fuisse talem Presbyterorum ordinem, fatentur 
omnes Ecclesiae Episcopales. Inter quos Anglicana diserte profitetur his 
verbis, quod scilicet evidens est omnibus sacras Scripturas 
atque etiam Authores antiquos sedulo perlegentibus, 
quod ab ipsis Apostolorum temporibus fuerunt in 
Ecclesia Christi tres Ministrorum ordines, nempe 
Episcopi, Presbyteri atque Diaconi. Quae officia in 
summa semper fuere veneratione atque existimatione 
&c. Pro Episcopis faciunt loca citata a cl. viro, veluti Tit. 4. 5. &c. Pro 
Presbyteris Act. XIV : 23. XIX : 17. Locus autem a vobis productus ex 
4 Tim. IV : 14 perperam est explicatus, vel ipso Calvino inter- 
prete?). Siquidem vox Presbyterii ibi loci non est Genitivus 
efficientis, notans autorem ordinationis, sed potius Genitivus 
materiae, notans subjectum officium i. e. ordinationem ipsam, quam 
ideo sibi soli vendicat Apostolus 2 Tim. 4: 6. Atqui procul dubio erat 
Apostolus Paulus aliquid amplius quam Presbyter, vel Presbyterium 
ipsum totum (sensu Genevensi),. quum Apostolatus in se contineret 
eminenter omnes Ministerii Sacri ordines sive gradus. De Diaconis (non 
vero Presbyteris) intelligendus est locus Act. VI: 2. 3. Atqui ex illis 
etiam erant laborantes in verbo, teste Act. VIII : 5. 

Verum enimvero hic est status controversiae genuinus. Utrum 
scilicet praeter hunec ordinem Ministrorum perpetuorum 
detur alius ordo-Presbyterorum laicorum, qui Minis- 
tris vere Ecclesiasticis adjungantur tanquam Assis- 
tentes sive Assessores in exercitio disciplinae Eccle- 
siasticae, in admonitionibus et censuris morum et, 
ut verbo dicam, in executione totius potestatis clavium? 

Tales Presbyteros laicos ambulatorios, eosdemque etiam sive ut fit 


1) Instit. Lib. IV. Cap. If. § ultim. = 

annuatim mutabiles, unquam extitisse in Ecclesia Dei per totum quin- 
decim seculorum decursum ante Calvinum natum. Hoc vero est, quod 
Presbyterianis probandum incumbit, quodque nos pernegamus fidenter, 
eoque constantius, quod plusquam viginti praelectionibus hunc ipsum 
errorem ex hac schola eradicare operam dedimus in ipso nostro in hanc 
Provinciam ingressu, ubi palmarium ipsorum locum 4 Tim. V: 17 ex 
parallelis contra ipsosmet objectatores retorsimus, fuse demonstrando, 
non ibi duos Presbyterorum ordines, sed duo duntaxat ejusdem ordinis 
officia esse elicienda. Sed de his eminus reciprocare serram neque vacat 
neque lubet gravius occupato. Itaque cesso contendere per literas, tametsi 
ordua me0¢ orduc Sive Cominus ero semper paratissimus tueri pro virili veri- 
tatem tam disciplinae quam doctrinae Apostolicae. Quemadmodum ex 
exemplari proscriptionis incluso religio mihi est, disciplinam etiam 
scholasticam vindicare cum vigore sine rigore, quum sit offictum Ange- 
licum hoedos secernere ab ovibus Mat. XIII: 49. Commendamus hujusce 
justae sententiae effectum vestrae Prudentiae, vosque ipsos cnm Ecclesia 
vestra universa Magno Ovium Pastori. Raptissime ex Alba Julia IV Kal. 
Vil br. A. U. T. CIO TOC LV. 

§ VII. Magnum Presbyterianismi promovendi instrumentum fuit 
Paulus Medgyesi, Principis Rakotzii antea concionator Aulicus, vir 
facundus et celebris, qui Dialogum Politico-Ecclesiasticum 
an. 1650 edidit, ubi in longum et latum disserit de Presbyterio, ejus 
utilitate, regiminis modo, et quomodo inter Hungaros erigi possit. 
Fuerunt et alii viri doctissimi Presbyterianismo faventes, verum cum 
Princeps conatui obstaret, sententia radices agere non potuit. Tandem 
Achatio Bartsai rerum potiente in Comitiis Albensibus quaedam libertas 
iis promissa erat, cui superintendens Georgius Tsulai solenniter contra- 
dixit'). Sequentibus annis per Tartaros et Turcas igne ferroque Transyl- 
vania evastata, magna populi pars in captivitatem abducta, ingens 
Provinciae inversio et tantum non eversio facta est, ubi aliqua Presby- 
terianismi remanserant vestigia, in Comitiis Fagarasiensibus an. 41677 
penitus sunt sublata. ; 

§ VIII. Miras excitaverat turbas (quae prius memorandae fuerunt) 
Emericus Ujfalvi, Pastor Varadiensis et senior Tractus Bihariensis , 
qui personali flagrans odio in Lucam Hodaszium Ecclesiarum cis- 
Tibiscanarum superintendentem, disciplinam Ecclesiasticam in Ecclesiis 
Hungaricis antiquo jam usu receptam vellicare praesumpsit. Lingua et 
calamo acerrime in superintendentem invectus scissionem meditabatur 
Ecclesiarum. Synodus igitur convocatur ad diem VII Novembris anno 
4640 Varadinum, ubi ex Transylvania cum Michaéle Ruber Tasnadi 


1) Kazy Historia Regn. Hung. Lib. VIII pag. 230. 

superattendente adfuerunt aliquot Ecclesiarum seniores, ex Hungaria 
Pastores primarii, reique momento diligenter investigato, 1) blasphemiae 
in Keclesiam Reformatam et ejus antistites, 2) perjurii 3) et perniciosi 
schismatici moliminis (tres enim senioratus jam a superattendentia ferme 
seduxerat) convictus. Ad intercessionem tamen praestantissimorum virorum 
condonatum ipsi est ita , ut sequentibus conditionibus ultro subscriberet: 

1. Agnoscat delictum suum et veniam exoret. 

2. Officio senioris ex tempore cedat, nec amplius Varadini ullo unquam 
tempore Pastoris officio fungatur. 

3. Obliget se suo proprio manuscripto, exclusis omnibus juridicis 
remediis, etiam gratia Principis, comperta rei veritate, si turbas in 
Ecclesia excitaverit, sive in doctrina sive in externa conversatione, appre- 
hendendi et vindicandi potestatem quilibet Magistratus habeat. 

4, Ubicunque locorum vixerit, horum meminisse cavebit, nec contra 
superintendentem, tam praesentem quam futurum, neque contra Dominos 
Seniores omnesque totius Hungariae et Transylvaniae Ecclesias earumque 
antistites, vivos vel ubi fato functi fuerint, neque clam neque palam, 
scripto aut verbis, per se aut per alios turbas movebit. Quod si conditi- 
onibus his sponte et non coacte obtemperaverit et subscripserit, Ecclesia 
quoque absolvet eum ab _ infidelitate et totum delictum condonabit 
tanquam pia Mater. Si vero has conditiones violaverit vel in toto vel in 
parte, sine ulla spe assumptionis, in perpetuum deponetur die X Novembris 
anno MDCX. 

§ IX. Subscripserat his conditionibus Ujfalvi, at brevi post ruptis 
iis virulentas ad superintendentem et alios dedit literas et Ecclesiae 
unionem turbare aggressus est, tandem requisitus Princeps Gabriel 
Bathori, ejus mandato e statu Politico et Ecclesiastico viri egregii 
delecti sunt, qui causam hanc diligenter perscrutarentur et definirent 
conscientiose secundum leges. Convictus est rursum blasphemiae, perjurii 
&c. carcerique et loro adjudicatus est an. MDCXI. Haesitque in carcere 
Varadini et Husztini, unde maledicere non desinebat suis superioribus, 
Principe Bethlenio res Transylvanicas gubernante causa ejus revisa, 
ipseque in exilium missus anno 1615, ibidem moerore confectus turbarum 
et vitae finem imposuit?). 


De Coccejanismo. 


§ X. De Coccejanismo in Transylvania. Invidia et ignorantia rursum 
quosdam in Ecclesiis Transylvanicis moverat fluctus, quos tamen prudentia 
Antecessorum et solertia tempestive composuit. Res ita se habet. Martinus 
Dési, Pastor Kezdi Vasarhelyensis, vir profundae eruditionis, constitutus in 


') Ex MSSto de ejus Actis, Confer. Histor, Rep. pag. 337.355, ubi fuse haec traduntur. 

Professorem Theologiae in Collegio Enyedensi anno 16714, sequebatur Joannis 
Cocceji optimi sui praeceptoris placita, qui multa ab aliis in sacris Scripturis 
vel non animadversa vel neglecta tradebat. Desium discipuli quidam vel 
non intelligentes vel audita ab ipso dogmata avide (ut fit) arripientes, 
crude et non circumspecte spargentes, occasio subministrata est aemulis 
Desii, ut eum iniquissime accusare possent. Accusabant igitur eum 
variis innovationibus, quae tamen ad haec Puncta redeunt: 1) Quod cum 
Socinianis negaret Patres Veteris Testamenti remissionem peccatorum 
consecutos et salvatos esse. 2) Quod anniversaria festa et specifice diei 
Dominicae celebritatem posthaberet. 3) Quod animabus a morte hominis 
nec Paradisum nec Gehennam concederet, consequi videbatur inde, quo- 
niam Cartesii asseclae motum proprie dictum menti denegabant. Accusa- 
batur pariter innovationis Stephanus Pataki, Professor Claudiopoli- 
tanus, et Paulus Tsernatoni Philosophiae Professor Enyedensis, qui primus 
Philosophiam Cartesianam in Transylvania docuit. 

§ XI. Synodus Radnotiensis 1673. — Incentore * Michaéle Tofeo Prin- 
cipis concionatore Aulico commotus est Princeps; et Professores Collegii 
Patakino non pridem Albam transpositi, Johannes Posahazi ac 
Michaél Buzinkai cum Enyedensibus commissi, secutae sunt in 
Ecclesia confusiones !). 

Tres igitur Martinus Dési, Paulus Tsernatoni, Ste- 
phanus Pataki Fagarasinum ad Principem evocati sunt: at ibi sedari 
negotium non potuit, rei difficultate Generalem synodum postulante, quae 
indicta est Radnotinum ad diem XV anni 1673. Termino synodi 
adveniente convenerunt frequenti numero V. D. Ministri, qui alicujus 
nominis erant, Princeps, Magnates, Nobiles atque ita flos Ecclesiae 
in Transylvania Reformatae. Prima fuit quaestio de modalitate rei hic 
discutiendae: Pastores orthodoxi, Principis Apafii tanquam summi ortho- 
doxae religionis Patroni, Personalem aliquem ex Magnatibus praesentem 
non abnuebant; imo ad coercendos singulorum affectus necessarium 
putabant. Ita tamen ut Personalis ille, non Principis Transylvaniae, qui 
successu temporis diversae poterit esse religionis, sed summi tantum 
nostrae religionis Patroni, delegatus agnoscatur ; reliquis autem orthodoxae 
religionis Patronis exclusis, ipsis solis incumbere asserebant rei contro- 
versae decisionem. Seculares ex adverso Patroni mixtum cum Pastoribus 
et secularibus regimen et procurationem collegiorum documento esse 
dicebant, sine interessentia ipsorum non posse definiri controversias illic 
ortas. Convenit tandem inter partes, ut Pastores orthodoxi, tanquam 
viri, in talibus rebus quae controvertebantur, secularibus peritiores, congre- 


1) Comes Nic. Bethlen in Vita sua Mss. Lib. II cap. VI in medio. 
* Incensore (ed.) 

gati in Templo Radnotensi, praesidente in persona Principis Apafii (modo 
tamen praeinserto) Francisco Redei consiliario, ordirentur discus- 
sionem rei, reportata tamen in Palatium, ubi Princeps ac orthodoxi 
Patroni congregati erant, censura sua; ex mutuoque omnium consilio 
totius rei fieret determinatio. 

§ XII. Precibus pie institutis orsi sunt negotium Verbi Divini 
Ministri; at iis finitis in primordio statim examinis prodebant quidam 
affectus rationi praedominantes, dum Professorum in litem attractorum 
ne excusatione quidem audita in eorum condemnationem ostenderent se 
pronissimos. Professores quoque suae non defuerunt causae, antequam 
ipsis objecta refellerent, qui accusatores eorum fuerant, de praesentique 
eos se esse testarentur, juxta communem juris Regulam: Accusatores 
simul et judices non posse fieri; auditisque iis, quae contra ipsos dicturi 
essent, una cum ipsis Templo egredi, reliquorum subire debere judicium 
praetendentes, sed in congregationibus Pastorum synodisque quibus- 
libet per sectarios semper usurpatam maturoque consilio explosam hanc 
objectionem, nunc quoque nihil ponderis habere, decretum est, Dordrech- 
tana synodo in similibus exemplo praeeunte. 

Deventum tandem ad rem, in Punctisque quibusdam (non tamen 
fundamenta fidei attingentibus) Martinus Dési et Stephanus 
Pataki a Theologis nostris recessisse et Johannis Cocceji (cujus 
placita multos tunc habebaut adversarios etiam in Belgio) sententiis 
adhaesisse visi sunt. In conjuncta duorum causa, dispari per orthodoxos 
adjudicati sunt poenae Ministros.s Stephanus Pataki tanquam 
junior quique post congregationem Fagarasiensem tacere de controversa 
materia jussus, obtemperaverat, ut verbis castigatus Reversalibusque 
literis, scrupulosis illis loquendi formulis non amplius se usurum spon- 
deret, pristino fungeretur munere, statutum est. Alter nec post iteratas 
prohibitiones silere de iis, quae scandalum pepererant, volens, Profes- 
soris exuatur dignitate, literisque juramento firmatis se obliget, numquam 
ea, quae tunc fuerunt rejecta, se usurpaturum, Ecclesiae alicujus 
Pastoratum subeat, 

De Paulo Tsernatoni, qui Cartesii philosophiam professus, 
multa a philosophia, jam dudum recepta longe aliena docere et docuisse 
accusabatur, conclusum: Philosophandi licentiam non esse penitus tollen- 
dam, ita tamen ne articulos fidei sacraeque Scripturae authoritatem , 
vel in minimo feriret, eidem quin potius ancillaretur philosophia. De 
reliquo si quispiam verbis aut scriptis convellere niteretur Cartesii 
ejusque asseclarum philosophiam , fas liberumque ipsi fore. Collimabant hoc 
concluso expresse ad Johannem Posahazi Professorem Albensem, acer- 
rimum Pauli Tsernatoni aut personae aut causae aut utriusque adversarium. 
Immiscuerat se non satis prudenter post admonitionem Fagarasiensem 

his turbis Paulus Hunyadi, Pastor Ecclesiae N. Enyediensis, qui a 
nemine hactenus de negotio praesenti traductus, dum silendo sine 
molestia quiescere quivisset, deliberatione Fagarasiensi contempta conci- 
onatus in Ecclesia sua est: Ante passionem Christi vel in sanctis 
Patribus jus quoddam Satanam habuisse. Quae dura et scru- 
pulosa verba (ut videbantur adversariis) tam in Palatio Principis coram 
Patronis orthodoxis, quam in sua Ecclesia ut recantaret, statutum. 

§ XIII. Sententia Ministrorum e Templo reportatur in Palatium Prin- 
cipis ad Consiliarios Reformatos. Ministri protestantur solenniter, secu- 
larium censurae id quod deliberaverant, se minime submissuros, obtes- 
tanturque multis, ne cum praejudicio praerogativae Ecclesiasticae manus 
rei admoverent. Mitigata tamen est per patronos Ministrorum censura 
hoc modo: 

Multum existimationi Ecclesiae Reformatae praejudicare , ingentemque 
adversariis calumniandi occasionem videtur praebere, si Reversalibus 
literis ad silendum obstricti M. Dési et S. Pataki in certis muniis 
relinquantur. Praestat verbis saltem castigatos de iisque tacere jussos 
in pristinis eos relinquere honoribus, qui si dicto non obsequentes, quaes- 
tiones vetitas denuo tractandi sibi usurpaverint licentiam, absque ulte- 
riore dilatione ex officio removeantur. Sententia autem de Paulo Hunyadi 
loco suo relicta: ille solus pro omnibus infelix coram Principe et Magna- 
tibus palinodiam cecinit!). Erant magnae existimationis et authoritatis 
viri, qui in causam attractos accusabant, at vero eos praeter causae boni- 
_tatem defendebat Superintendentis Petri Kovasznai prudens regimen 
ac moderatio Magnatumque quorundam authoritas; nam Paulo Tser- 
natoni Joannes Bethlen Cancellarius, Martino Dési Georgius Kapi, 
Stephano Pataki Dionysius Banfi, Consiliarii, favebant *). 

Controversia haec in Hungaria quoque subnata erat, at in ortu suffo- 
cata anno 1689, cum animadverterent rem eandem utrinque tenere, 
variare autem in modo loquendi, atque ita litem desinere omnem in 
logomachiam °). 

§ XIV. Simon Paulinus vexatur. — Etiam controversiis inter Augus- 
tanae Confessioni addictos agitatis non prorsus caruit haec aetas. Imo 
Segesvarienses cum Kéhalmensibus, qui praecipuos fidei articulos cum 
Reformatis profitebantur, externos autem, ritus cum caeteris Saxonibus 
habebant communes, hac aetate divortium facientes a Reformatis, stric- 
tius adhaeserunt Lutheranis. Superintendentem sibi proposuerant Ecclesiae 
Matthiam Schifbaumerum anno 1601, qui concordiam et unionem 
cum Reformatis exercebat. Hic articulos quosdam condidit, quos in synodo 


') Joannes Bethlen in Historia MSS. ad. an. 1673. 
) Nicol. Bethlen ll. cc. 
8) Otrokotsi in libro, cui titulus: Media Sententia ac Pacificatoria Amst. 1690. 

anno 1607 confirmatos fratribus reliquit, vita et officio valedicens an. 
1611 1). Articulos istos Superintendentes ipsi succedentes non tantum abole- 
verunt; verum in Synodo Medie an. 1615 celebrata alios condiderunt, 
de Persona Christi et duarum in ipso naturarum com- 
munione; de descensu Christi ad inferos: de ascensu 
ad coelos et sessione ad dextram Dei Patris; de coena 
Domini et quibus ritibus externis%), Cogebatur Simon 
Paulinus, Pastor Segesvariensis et Capituli Kizdensis Decanus, ut 
articulis subscriberet istis, qui renuit, praetendens, articulos istos recenter 
conditos Confessioni Augustanae, Theologiae Philippi Melanchtonis et 
articulis Synodalibus antiquis esse contrarios. Tandem post acrem et 
diuturnam vexationem coactus subscripsit, cui insuper injunctum est, 
ut Catechesin Zachariae Ursini et Corpus doctrinae 
Parei e schola Segesvariensi eliminaret, e templo vero quasdam can- 
tiones his articulis minime concordantes sine strepitu clam amoveret. 
At paulo post Paulinus subscriptionem revocavit et in sententia quoad 
vixit permansit. | 

§ XV. Rupenses ubiquitati corporis Christi contradicunt. — Fama 
horum articulorum in Synodo conditorum propere diffusa est. Superin- 
tendens enim e Synodo per literas monebat Ministros, quicunque non 
reciperet istos articulos, e gremio Nationis Saxonicae ejectum iri. Movit 
non paucos ea minitationis fama tam ex Ecclesiasticis quam Politicis, 
cui verbo et seripto obnitebantur. Ministri Ecclesiarum Capituli 
Kozdensis seu Sedis Rupensis apologeticas exararunt literas 
eodem anno 1615 die 2 Junii: ubi déplorant hos in Ecclesia tumultus 
excitatos et peregrinae invectionem doctrinae: invehuntur praecipue in 
articulum, quo ubiquitas corporis Christi asseritur; cujus 
sententiae hactenus in Transylvania nullum vestigium, praeterquam 
quod quidam Daniel Reipik exeunte seculo superiore coeperat 
Coronae spargere; qui tamen officio motus est. Tandem ostendunt arti- 
culos istos et doctrinam iis comprehensam contrariari verbo Dei, Conciliis 
oecumenicis, Patrum scriptis, in specie ]gnatii Epistolis, Ter- 
tulliano, Gregorio Nazianzeno, Cyrillo, Theodoreto, 
Augustino, Basilio, Doctori Luthero, Philippo Melanchtoni, 
et articulis saepius in Synodis suis unanimi voto approbatis. Literae 
prolixiores sunt, quam ut formaliter inséri possent: summam tamen 
eorummet verbis contractam et epistolae subjectam hic adscribam. 

,Confessio ista Mediensis cum doctrina Ecclesiarum nostrarum, hactenus 
usitata, observata et articulis certis Synodicis comprehensa aut consentit , 


") Smeizel pag. 65. Haner pag. 340. 
*) Haner in Historia Eccl. Mss. ad an. 1645. — 

aut dissentit. Si consentit, cur non iisdem verbis et phrasibus utitur, 
cur voces et phrases novas inauditas, periculosas, ubiquetismum redo- 
lentes, haereticis non fenestras sed valvas aperientes, usurpat? Sin dissentit, 
cur in nostro usitato genere docendi hactenus observato et tot Synodis 
approbato, constanter permanere, et ab eo genus doctrinae dissentiens 
repudiare non liceat? Cur subscriptio metu exclusionis extorquetur? Cur 
fraternitatis vinculum abrumpitur? Cur dilectio proximi recusatur? Cur 
nota germanorum Christianorum seu Christi discipulorum a nobis tollitur? 
Cur Rev. Claritas V. proximis literis ad nos missis, ne quis ab articulis 
Synodalibus approbatis ab universitate Pastorum superioribus annis sub 
gravissima poena discedat, serio edicit; nunc vero diversum edicit, et 
discedere jubet, sub poena gremii Universitatis amissione” ’). 

Subscripserunt : 

4. Gregorius Welther, Past. Katzensis. 

2. Georgius Wiistius, Past. Homorodn. 

3. Johannes Tekelius, Past. Rupensis. 

4, David Erasmi, Past. Lapidensis. 

5. Paulus Swartz, Past. Albae Ecclesiae. 

6. Christianus Wenkler, Past. Tikosiensis. 
7. Lucas Bintzig, Past. Streifordens. 

8. Steph. Klein, Past. Galathensis. 

9. Martinus Wég, Past. Koborinus. 

10. Georgius Graffius, Past. Lébnicensis. 

44. Stephan. Kertzius, Past. Woldorffensis. 

§ XVI. Literae Principis. Politici, qui huic facto se opposuerunt, confuge- 
runt ad Principem, ut ejus authoritate interposita res componeretur, qui 
ad Zachariam Weirauck superintendentem sequentes dedit literas: 

Gabriel Bethlen Dei Gratia Princeps Transylvaniae, Partium Regni 
Hungariae Dominus et Siculorum Comes &c. 

Reverende ac Venerabilis Domine, nobis sincere dilecte, salutem et 
favorem nostrum. Ex relatione nonnullorum fidelium nostrorum innotuit 
nobis, qualiter praeteritis diebus juxta morem et consuetudinem vestram 
antiquitus observari solitam, in quadam Synodo et congregatione vestra 
celebrata, ibidem in praejudicium ordinis Politici, ipsi Decani et seniores, 
una cum nonnullis Pastoribus in eodem conventu tunc secum existentes, 
quosdam constituissent articulos. Quos tandem modis omnibus etiam 
publicari nixi fuissent, unde in medio vestri non exiguae contentionis 
ac discordiarum suborirentur sine dubio materiae. Nos ergo publico 
Fidelium nostrorum commodo et quieti consulere volentes, nolumus inter 
Fideles nostros ejusmodi controversias ullo modo excitari; quin potius si 


') Ex Actis Synodi an. 1615 Msst. 

quae de facto emersae fuissent, eas penitus e medio subditorum nostrorum 
tollere intendimus. Cum autem ejusmodi discordiarum semina et fomenta 
non solummodo sedare et compescere, verum in collegio et coetu tibi 
commisso, ne quovis modo similes tumultus audirentur, sedulo antevertere , 
eidem pro suo munere merito incumbat. Ideo harum serie committimus 
et mandamus firmiter, quatenus visis Praesentibus a Publicatione dictorum 
articulorum, annotatos Decanos et seniores ac reliquos Pastores penitus 
supersedere praecipias, ac piorum vestrorum Praedecessorum vestigiis 
et consuetudinibus insistentes, serio ipsis demandes et injungas, . ne 
aliquibus innovationibus praesentem tranquillum ac pacificum statum 
ad rixas turbasque execrabiles et periculosas convertere sibi vendicent; 
quin imo omnes occasiones et ansas ejusmodi contentionum inter eos in 
exemplum Praedecessorum vestrorum pacem mutuam fratrumque aman- 
tium componas, alioquin nos hoc praesumere vel tibi vel vero aliis, 
qui sese talibus immiscere et involvere statuerint, neutiquam conce- 
demus. Bene valeas, nec secus facias. Datum in civitate nostra Colosva 
die XX VII Junii An. 1615. 

Gabriel Bethlen, Princeps mp. 


§ XVII. Articulos istos Medienses varie tandem reformarunt, mansit 
tamen discordia et contentio iis excitata ad annum usque 16522). Interea 
morte sublatis antiquioribus Ministris succenturiabantur juniores e Saxonia 
reduces, ubi maxime doctrina hic controversa docebatur. Sensim itaque 
et vix advertendo Capitulum Kizd et Kozd caeteris se adjunxit. Ecclesia 
Koboriensis in sede Rupensi hodiedum perstat in Reformatorum 
doctrina, ratio ea est, quoniam pagus ille constat ex Hungaris, Ministri 
studia sua tractabant apud Reformatos receptamque ibidem docebant. 
Reformatorum quoque doctrinam sequebantur adhuc anno 1659 Halma- 
gyienses in sede Nagy Sink; tunc vocatus pro Ministro Paulus Vég a 
Halmagyensibus ex Kobor, vocationem istam Pastor Nagy Sinkiensis 
Capituli Decanus per varias fraudes intervertit, et in istis patriae turbis, 
ubi nemo KEcclesias curabat, Ministrum suae sententiae surrogavit *). 
Fuerunt et aliae controversiae, hic tamen sicco praetereundae pede, ne 
vulnera omnia refricare videamur. 

§ XVIII. Negligendum tamen hic non puto. Inhabitant Hungari 
Reformati magno numero suburbium Coronense Bolonnya dictum. Secundum 
articulos Regni locus templi pro iis expetebatur designandus an. 41684 
die XV Januarii. Respondit Senatus Coronensis: designare locum pro 
Templo, non esse in eorum potestate, sed respicit universam religionem 


‘) Haner, pag. 314. Sunt ad manus articuli isti et quomodo reformati in Mssto. 
*) Literalia Pauli Vég de Kobor extant in MSSto. —— 

Lutheranam et Universitatem Saxonicam. Consultationi tempus concessum, 
ac tandem eodem anno VI Aprilis Director, praesentibus Joanne Nemes 
Consiliario, Stephano Miko et aliis non paucis, locum pro Templo 
Reformatis erigendo in Bolonya nemine contradicente designavit 2). 


CAPUT UNDECIMUM. 


De UNITARIIS IN TRANSYLVANIA. 


§ I. Posteaquam infelicis memoriae Franciscus Davidis per clancu- 
larias vaferrimi Georgii Blandratae et complicum machinationes subversus 
est, Demetrius Hunyadi in ejus stationem collocatus, baptismi et sacrae 
coenae usus antea intermissus restitutus est. Confessio quoque quibus 
se in Transylvania adstringerent Unitarii edita, nec tamen doctrina 
Davidis e medio tune auferri potuit, quoniam Ecclesiae Polonicae in 
eadem sententia existentes Transylvanos ejusdem fidei per literas et 
exmissarios subinde confirmabant. Praevaluit tamen ea Unitariorum 
manus, quae cum Blandrata, Demetrio Hunyadi, Eppelio &c docebat, 
Christum esse adorandum et invocandum, vel in tantum 
accedens caeteris religionibus in Transylvania receptis Ecclesiasque proven- 
tibus instructiores occupabat. 

§ Il. Unitarii non invocantes Christum condemnantur. — Gabriel 
_Bethlen Princeps anno 1618 in Comitiis Albensibus Unitarios, Christum 
invocare et adorare nolentes, secundum articulos anno 1579 conditos, 
censurae et sententiis subjecit, cum non obligaretur eos in Regno tolle- 
rare. At vero quoniam ex illis multi erant viri primarii et potentes, 


insuper clam idem sentientes cum aliis Unitariis Christum invocantibus 
ac conspirantes, veritus perspicax Princeps ne turbae in Regno excita- 
rentur, sententia executioni demandata non est, atque adeo in sua perdu- 
rarunt haeresi*®). Hoc anno contulit Stephanus Geleji, Professor 
Scholae Albensis Reformatus, cum Paulo Tsanadi Professore Unitariorum 
Claudiopolitano de S. S. Trinitatis dogmate’, coram Principe et Magna- 
tibus. Nullus ex hoc colloquio fructus et utilitas, praeterquam ubi 
Princeps audivisset, Tsanadium dixisse de Christo, Deum esse | 
factitium, excanduit vehementerque commotus est, blasphemiam in 
Christum reputando. At vero cum ejus religio esset Recepta, ex cujus 


1) E. Diario Joannis Nemes MSS. ad an. 1681. 
*) Geleji in Praefatione operis Titkok Titka. 

principiis fuisset locutus, et insuper ante colloquium de securitate asse- 
curasset, acerrime objurgatum, ut a talibus loquendi formulis abstineret , 
liberum dimisit 1). 

§ III. Disceptabant inter se Unitarii Invocantes et Non invo- 
cantes Christum ad Principatum usque Georgii Rakotzi Senioris, 
prout ex complanatione anni 1638 palam est. Nam non invocantes 
seu. Francisci Davidis asseclae, ubi innotuissent anno 1635 clarius, 
Princeps dehortatus eos a sententia, suasit Christum invocarent, quod 
ni facerent etiam Actione Legali adversum eos in Diaeta processurum. 
Cumque duros se et inexorabiles praestarent, anno 1638 die XIII Aprilis 
in Comitiis Albensibus conclusum est, ut qui ad terminum in Diaeta 
anni 1635 praefixum non converterentur, Director termino Diaetae in 
Des celebrandae non expectato, evocet et coram judicibus e tribus Reli- 
gionibus delegatis decidi curet. Qui per Directorem investigati Notae 
subjecti sunt. Ubi autem viderent sententiam anni 1648 jam nunc execu- 
tioni mandari, alii orthodoxam amplexi sunt religionem, alii obligarunt se 
ad Christum invocandum cum caeteris Unitariis; declaratum quoque est, 
qui id facere renueret, non esset tollerandus, cum Receptae non esset 
religionis *), 

§ IV. Confessio Unitariorum an. 1638 exhibita. — Confessio Unita- 
riorum anno 1579 conscripta. — Acta Diaetae Desiensis in negotio reli- 


gionis, prout e Capitulo Albensi sub authentia sunt deprompta per Petrum — 


Kovasznai superintendentem Reformatorum, quoniam faciunt ad_histo- 
riam Unitariorum hujus aevi intelligendam, placet exhibere. 

Nos Requisitores Literarum et literalium Instrumentorum in sacristia 
sive conservatorio Capituli Ecclesiae Albensis Transylvaniae repositorum 
et locatorum ac aliarum quarumvis judiciariarum deliberationum, legi- 
timorumque mandatorum Principalium Executores, Damus pro memoria 
per Praesentes. Quod Nos Literas Illustrissimi ac Celsissimi Principis 
Domini Domini nostri Clementissimi Requisitorias pro parte et in Persona 
Reverendi ac clarissimi Domini Petri Kovasznai Keclesiarum orthodoxarum 
per Transylvaniam superintendentis honore et obedientia, quibus decuit 
recepimus in haee verba: 

Michael Apafi Dei Gratia Princeps Transylvaniae Partium Regni 
Hungariae Dominus et Siculorum Comes, Nobilibus Requisitoribus Lite- 
rarum et literalium Instrumentorum in sacristia sive conservatorio Capituli 
Ecclesiae Albensis Transylvaniae repositorum et locatorum, ac aliarum 
quarumlibet judiciariarum deliberationum legitimorumque Mandatorum 
Nostrorum Principalium Executoribus Fidelibus Nobis dilectis salutem et 


‘) Melotai in Praefat. Speculi Trinitatis. Geleji in Praefat. libri Valtsag Titka 
Tomi primi. 
*) Geleji in Praefatione libri Titkok Titka. 

Gratiam Nostram. Exponitur Nobis in persona Reverendi Petri Kovasznai 
Keclesiarum Orthodoxarum per Transylvaniam Superintendentis, qualiter 
idem paribus Literarum Universalium Confirmationalium Superintendentis 
Ecclesiarum Valachicalium ac earumdem Keclesiarum Pastorum Donationum 
et Ecclesiarum Unitariarum Complanationem de religione, nec non Illus- 
trissimi quondam Principis Georgii Rakotzi Contractualibus de Clenodiio 
novem millia Imperialium Tallerorum valente, per eundem Illustrissimum 
Principem ablato, ad praesens pro jurium suorum tuitione ac defensione 
plurimum indigeret essentque necessariae, pro eo Fidelitatibus vestris harum 
serie committimus et mandamus firmiter, quatenus acceptis praesentibus, 
Literas praescriptas confirmationales, donationales et contractuales, compla- 
natoriasque in sacristia sive conservatorio istius Capituli Vestri repositas et 
locatas , diligenter requirere et reinvenire, requisitarumque et reinventarum 
tenorem in transumpto Literarum Vestrarum sub sigillo vestro Capitulari, 
sine diminutione et augmento variationeque aliquali Eidem Exponenti Jurium 
suorum uberiorem futuram ad cautelam necessar. extradare modis omnibus . 
debeatis et teneamini, caventes tamen, ne fraus aut dolus hac in parte 
accedat ‘aliqualis, secus non facturi. Datum in civitate Nostra Alba Julia 
die 3 Mens. Febr. Anno Dni 4669. 

Quibus receptis nos tali Mandato suae Celsitudinis obedire et satis- 
facere cupientes, universa Protocola et Registra Capituli hujus Nostri 
requisivimus et evolvimus, ubi post diligentem requisitionem reinvenimus 
confessionem religionis Unitariae in Transylvania receptae Statibus et 
ordinibus Regni Albae Juliae A® 1638 exhibitam. Item consensum Minis- 


-trorum Unitariae religionis et complanationem controversiae de Divi- 


nitate, adoratione et invocatione Jesu Christi in oppido Dés et conventu 
ibidem celebrato factam, in forma libri confectam, illustrissimi ac Celsis- 
simi Principis Georgii Rakotzi similiter, ejusdemque Consiliariorum et 
Delegatorum Chirographis et sigillis communitam hoc tenore: 

Confessio recepta Unitariae religionis in Transylvania per honorabilem 
Danielem Beke Superintendentem ejusdem Receptae religionis Unitariae 
ac alios sibi adhaerentes in Generali Universorum Dominorum Statuum 
Trium Nationum in Transylvania, Partiumque Hungariae eidem incor- 
poratarum conventu Albae Juliae pro Festo Beati Georgii Martyris et 
Militis die scil. 23 Aprilis proxime elapsi in hoe anno praesenti 1638 
celebrato exhibita hujusmodi tenoris. 

Hisziink a Jesus Kristusban, mi egy Urunkban a ki altal mindenek 
vagynak 4 Cor. 8. A Magassagbeli Istennek Fidban Luc: 4. A ki altal az 
utolsé idében az Isten szollott Sid. 4. A kit Urra és Kristussa tott, és a 
kit mindeneknek érékésévé tétt Kolos 4. Efes. 4. 4 et 5, Egyetlen egy 
Kizbenjarénak 1 Tim. 2. Elédknek es megholtaknak Kirallyanak és Bira- 


jamak Jan. 12. 48. 49 Act. 10. 

Ez Istennek Fiat, sem lathatatlannak, sem halhatatlannak, sem 
mindenek felett valo Istennek, sem a kit6dl mindenek lettenek volna, 
vagy magatul valé Istennek nem mondjuk sotra, hanem Istentiil valo 
Istennek, Vilagossagtol valo Vilagossagnak, igaz Istentél valé Istennek , 
a bolts Istentdl val6 béltsnek, és az halhatatlantul valé halhatatlannak , 
és hogy ezek adataltanak és hogy ezek adatattanak az Isten Fianak amaz 
Embernek, a ki fogantatott sz. Lélektél, Sziletett Sziz Mariatol, mert 
mind ezeket az Asya 6 neki adta. 

Ezeket pedig Vallasunk Szerint mondjuk, hogy vilagosban megér- 
thesse minden, hogy a Kristus mindeneket ar Anjatol vett, es magatol 
semmye mutsen; valjuk hogy a Jesus Kristus Istennek amaz egy Fia, 
kirdl gyakorta Isten az égbél tanubizonysagot tétt Matt. 3. 47. Luc. 3. 

Es a kit regen az Apponyi allatnak Magvabol adandénak meg igért Gen. 
3 annak utanna a Patriarhaknak az Abrahamnak magvabol Gen. 42, 18, 
23 & 26. Item Act. 3. Esa 42. Ennekutanna Davidnak az 6 Magvabol 
Psal 2. 83 et 110. Es a kirédl tsak egyediil nem masrol senkirél egyebrél 
jovendéltenek minden Profétak és kivaltképen Moses profetalt mondvan: 
Profétat tamaszt a te Urad Istened te néked, te kézzuled, a te atyadfiai 
Kézziil hozzam hasonlét Deut. 18. 15. Actor 3. 22. 7. 37. Ugyan azon lathaté 
Jesus Kristiist mondjuk, hogy az Asya Istennek egyetlen egy sziilétt Fia 
Joh. 1:44. Es minden teremtett allatok és holtak k6zétt elsé sziilétt. Kol. 
4. Sid. 4. mellyen kiviil mas mutsen Esa 45 Ez a ki a Vilagnak végezeti 
utan az Asyanak alaja vetetik 1 Cor. 15. Ugyan azt igaz Istennek is valjuk 
lenni 1 Joh. 5. Luc. 20. Matt. 28. Apoc. 5. Joh. 10. az hol hivaltképpen 
az 6 Istensége a meg szenteld Lélek altal, és az el vett hatalom altal 
vilagosson meg matatatik, a kit tiszteliink és segitségre hivunk az Asya 
utan az 6 parantholatja, szerint és az Apostoloktol elénkbe ist Regula szerint 
a kik dtet segitségre hiotak, nem ugy mint Magossagbeli egy istent, hanem 
ugy mint annak Fiat, mi Koézbenjaronkat, Urunkat, Messiasunkat, és 
Megvaltonkat. Valjuk azért hogy mi nem aharunk egyebet tudni semmit, 
hanem a Jésus Kristust, azt is a ki megfesvitetett 1 Cor. 2. A ki mind 
érrékke aldando-Isten. Rom. 9. 

Consensus vero Ministrorum ejusdem Unitariae receptae religionis in 
anno Domini 1579 die 2 Julii Claudiopoli congregatorum de Divinitate, 
adoratione , invocatione, Regnoque Christi et libris sub Rege Serenissimo 
quondam Johanne secundo Electo Hungar. impressis ac publicatis con- 
scriptus. Exhibitus vero Illustrissimo ac Celsissimo Principi Domino Domino 
Georgio Rakotzi Dei Gratia Principi Transylvaniae Partiumque Regni 
Hungariae Domino et Siculorum Comiti, Domino nostro clementissimo, 
ac ejusdem Consiliariis, certisque praecipuis Delegatis personis in con- 
gregatione in oppido Dees ad primum diem Julii ex universorum statuum 

et ordinum Regni communi deliberatione per eundem Dominum Princi- 
pem nostrum indicta sequitur hoc verborum tenore: 

I. Credimus et confitemur Jesum illum a Nazareth esse Filium 
Altissimi Unigenitum dicique Deum juxta genuinum sensum S. Scrip- 
turae propter has causas. 

dmo Quia conceptus est de Spiritu Sancto. Math. I. Luc. I. 

2do Quia unctus est Spiritu Sancto prae omnibus consortibus et 
accepit spiritum sine mensura. Joh. 3. Heb. 1. Act. 40. Luc. 4. 

dtio Propter majestatem et gloriam, quam Pater in caelo et in terra, 
postquam resurrexerit a mortuis, plenarie dedit. Rom. 4. Phil. 2. Mat. 28. 
Eph. 1. Act. 2. 

4to Quia Deus Pater in plenitudine temporis restauravit et condidit 
omnia per ipsum, deditque illum nobis ut per illum salvemur et vitae 
aeternae haeredem accipiamus. Eph. 4. 3. Col. 4. 4 Joh. 5. Act. 4. Rom. 
3. Joh. 3. 

II. Hune eundem Jesum Christum credimus colendum et adorandum 
esse, quia Pater dedit omnia Filio, Matt. 11: 27. Joh. 5: 22, et praecepit, 
ut illum audiamus, in ipsum credamus, ipsum colamus et adoremus, 
Matt. 3:47. Ideo omnes thesauros scientiae et sapientiae in eo abscon- 
didit, Col. 2, ut ex plenitudine ejus et nos omnes accipiamus, Joh. 1:16, 
ut scilicet colentes Filium, colamus Patrem, credentes in Filium, creda- 
mus in Patrem, quia Pater in Filio honoratur, Joh. 5. 

III. Confitemur, quod Jesus ille verus Messias dum fuit in terris, 
contulit et etiam nunc confert bona spiritualia fidelibus per verbum et 
 spiritum ideoque invocandus est; propterea enim a Deo Patre in ipsum 
bona omnia collata sunt, ut illa ab ipso confidenter in nostris necessita- 
tibus petamus et speremus. Hine postquam exhibitus in mundum venit, 
ad illum multi confugerunt, dixerunt: Jesu Fili David, miserere mei! 
Mat. 15. Mare. 10. Item: Domine Jesu, suscipe spiritum meum, Act. 7. 
Neque tamen ut Deus ille Pater, in quo omnia invocatur, 4 Cor. 8, neque 
etiam ex forma invocationis, qua Patrem invocamus dicendo: Pater 
noster &c., sed ex ratione, ut quod Deus Pater illi contulit, certi simus 
nobis Christum id opulenter largiturum, quemadmodum ipse promisit 
Quicquid petieritis in nomine meo ego faciam, Joh. 14. Item: Ego dabo 
vobis os et sapientiam, Luc. 21. Item: Vitam aeternam dabo eis, Joh. 40. 
Neque enim eo pacto Mediator noster est, ut nihil nobis conferat, aut 
quod ab eo nihil petendum, expectandum atque etiam sperandum sit, 
cum eo fine omnia a Deo Patre suo coelesti acceperit, ut ab ipso ea 
omnia in nos tanquam membra istius derivarentur. 

IV. Dicimus etiam cum sacra Scriptura, quod Jesus ille Christus, 
qui dicitur caput nostrum, sit nunc quoque Ecclesiarum Rex, et regat 


per spiritum suum fideles suos domineturque super vivos et mortuos 
II, 20 


ve 


YY 

Rom. 14, imo quod regat omnia verbo potentiae suae, Hebr. 4. Nam 
Christum ideo Pater nobis dedit, ut in suis fidelibus nune regnet et 
illis vitam aeternam conferat, et ipse sit solus sub coelo, in cujus nomine 
nos salvos fieri oportet, Act. 4:12; et quamvis dicatur 4 Cor, 15, tunc 
habiturum finem, quando Christus tradiderit regnum Deo et Patri et 
cum omnia fuerint ei subjecta, non tamen ex eo consequitur, Christum 
nostrum Deum, Regem nunc non esse, cum ibidem dicatur, oportere 
illum regnare, donec illi omnia subjiciantur. 

Complanatio ejusdem controversiae de Divinitate, adoratione 
invocationeque Domini nostri Jesu Christi superioribus annis circa prae- 
missam confessionem et consensum inter dictum Danielem Beke et 
caeteros eidem adhaerentes ab una, ab altera vero parte honorabilem 
Matthiam Ravium Ministrum receptae Unitariae Religionis in civitate 
Colosvar ac alios sibi adhaerentes exorta ac agitata per dictum Domi- 
num Principem Nostrum clementissimum ejusdemque Dominos Consi- 
liarios, delegatasque ad id praecipuas Personas vigore publicae constitu- 
tionis in Generali conventu Albano, sancita in Oppido Dees et conventu 
ibidem celebrato facta, quae sequitur in haec verba: 

A’mikeppen David Ferentz condemnalasa utan, Demetrius Hunyadi 
Piispdknek idejében, az Unitaria Religion lévé Ministerek ezen megegy- 
eztenek, hogy az Ur Jesus Kristusnak az Asya Istentél adatott Istenségét 
vallani, igaz Istennek hirdetni kell, imadni és segitségiil hirni, segitségét 
tille kerni, ez ellen pedig senki se titkon se nyilvan ne tanitson, se ne 
szoljon, sét a szerint tanitson, predikaljon és énekeljen a Jesus Kris- 
tust pedig Isteni uptelettel imadjak, és directé segitsegiil hirjak: ugimint 
kinek hatalma vagyon idveziteni el is karhoztatni az embereket. Ez pedig 
az Ecclesiastica Disciplinanak, harmadik Articulussanak, de officio Minis- 
trorum vilagosb declaratiojara az Ecclesiastica Disciplinaba verbo tents 
be iratassek.. Kinek be iratasat nem difficultalhatjak, mert in loco publico, 
mind az Piispdk mellette lévé Ministerekkel, mind pedig az Unitaria 
recepta Religion lévé Fé emberek sponte meg vallostak; a mit azert~ 
illyen publicé vallottak és valnak, meltan az Disciplina Articulusaban is 
be iratathatik. 

A Sacramentumok administralasaban is légyen a recepta Unitaria 
Religio ac Ecclesiastica Disciplina szerint, a kis gyermekek Asyanak Fiunak 
es Sz. Léleknek nevében kereszteltessenek meg. Az Ur Vatsorajaban a 
Pohar a communicansok kezekban adatassék, magok igyanak belélle mint 
az Unitaria Magyar Ekklesiaban. : 

Akarminérniit injuridk és bantodasok, léttenek volt, ultro citraque 
Szérés Mattyas es a mellette lévék kézétt, és a Piispdk Daniel Beke S. 
hozza tartozo Ministerek, Kolosvari Birak, Polgarok és communitas s tiéb 
Unitaria recepta Religion levé statusok kézétt, azok mindenestél 6rék 

feledékenységben és amnestiaban mennek, és azokért sem most sem 
ennek utanna is egyik feldl is sem titkon sem nyilvan semminémii uton 
és praetextus alatt boszszu allas ne lehessen, ne is légyen egy mas ellen, 
ha Kaptalanokban vagy akar hol Peo eslmreacBati Protestatiok és egyeb 
jovend6é boszuallasra valé irdsok léttenek volna, utrinque cassaltassanak 
és annihilaltassanak in perpetuum. 

Mimdazaltal a’Zidozok es a Jesus Christus igaz Istenségének karomldi 
ez amnestiabol, most és ennek utanna is in perpetuum excludaltassanak 
és pro exclusis habeantur. 

Mentél hamaréb lehet az Unitarius Superintendens Synodust convo- 
caljon, és az Unitaria Confessiot és consensust, és Ecclesiastica Dis- 
ciplinat, a mint mostan-eri igazitatast frail Unitarius Ministereknek , 
Mestereknek publicalja s igen serid injungalja, hogy mind Ministerek , 
Mesterek, es Kantorok a szerint predikaljanak, tamitsanak és énekeljének 
sub poena Notae infidelitatis. 

Azon synodusban formaljanak és irjanak olly Catechismustis, melly 
conformis légyen, per omnia a recepta Unitaria Confessiohoz, Consensushoz 
és Ecclesiastica Disciplinahoz, a mint mostan el igazitatott, melly Cate- 
chismust a jévend6 terminuera reportaljanak a mi keg Saeen Urunk 6 
Nsdga Meltosagos Személye elcibe és akkor jelen léjendé. Tanats Urak 
és Tabla Biraji eleiben, és ha a felytil meg iratott recepta Unitaria 
Religiohoz conformisnak talaltatik. annak utanna minden Unitaria Ekkle- 
sidkban et Scholdkban a szerint tanitsanak és tanuljak. 

Ha kik éz mostan el igazitatott Recepta Unitaria Confessio ellen 
vétenek azoknak meg biinteterésekben valO authoritast az orszignak supre- 
mus Magistratussa az Unitarius Piispdknek és Consistoriumnak nem enge- 
dheti; holott az elétt valo Fejedelmek is, azt az auctoritast magoknak 
reservaltak a mint ezen dolog az Orszagnak régi articulussabol constal. 

Ha azert az Unitaria Religion lévék kézziil, akar Ecclesiastica s akar 
secularis Personak TeAveROR St mostan olipdnitaeatt recepta Unitaria Religio 
ellen, tanitana, irna, vallana, és ujjab inditast inditana, ad Instantiam 
Directorum az orszag Gyiilésére evocaltassanak, és mint cient tar ak 
et plublicae pacis perturbatorok, comperta rei veritate in nota perpetuae 
infidelitatis couvincaltassanak. 

Ha pedig az Unitarius.Ministerek, Mesterek kiils6 rendtartasokban , 
erkéltsékben, magok viseléjeben az Ecclesiastica Disciplina ellen delin- 
qualnak, azokat Piispdk és a consistorium biintessek Disciplina szerint. 

Ha kiknél akar Ecclesiastica akar secularis Personaknal olly kényvek, 
irdsok és hdromldsra formaltatott képek volnanak, mellyek a mostan 
eligazitatott recepta Unitaria Religio ellen valok, mind azokat a kényveket, 
irdsokat és képeket minden ember fel keresvén tartozzék ez jévendé Sz. 
Marton napjaira a Fejervari Kaptalanba be vinni. Ennekutanna pedig a 

fele kiényveket, irrasokat, és képeket, senkinek szabad ne légyen irni, 
nyomtatni, tartani, avagy mdasunnan az orszagba be hozni sub poena 
Notae infidelitatis. 

Ha az Unitaria Religion lévék kézziil a mostan eligazitatott recepta 
Unitaria Religionak Confessioja szerint kényvet irna is valaki, de azo 
kinyomtatni és ki botsatani az orszagnak Fejedelmének hire nélkiil sem- 
miképen ne mérészelje sub eadem poena notae infidelitatis. 

Mivel pedig az aratas jelen lévén az Unitarius Piispék synodust 
mostan mindjarast nem convocalhat, concludaltstothihaea ann eliga- 
zitatott Unitaria recepta confessiot és complanatiot le iratvan és kezekben 
vévén, innét Ecclesiajokba rededlvan az Unitarius Ministerek, Ekklesia- 
jokban elsé contiojokban publice publicaljak és annak valisaen s kévete- 
sere és megtartasara minden allattok lévé Halgatokat kenszeritsenek. 

Actum in oppido Dees, die 7 Julii A. Domini 1638, praesidente illus- 
trissimo Domino Principe Nostro, ac praesentibus ejusdem consiliariis, 
allisque Proceribus et dabei Viris, per Status et ordines Regni ex 

Nos itaque sic requisita et reinventa confessionis Unitariae Receptae 
religionis tenorem de verbo ad verbum, sine diminutione et augmento 
vel variatione aliquali in Transumpto praesentium Literarum nostrarum , 
memorato domino exponenti Reverendo Petro Kovasznai Jurium suorum 
uberiorem futuram ad cautelam necessariar. sub sigillo nostro Capitu- 
lari Authentico fideliter et conscientiose extradandum duximus et conce- 
dendum, communi justitia et aequitate suadente. Datum die nona mensis 
Febr. anno Dni millesimo sexcentesimo sexagesimo nono. L.S. 

Capitularis. 

Nihil omittere volui, sed formalia verba prout ex Capitulo sunt exhi- 
bita dare, ne cavillari possint nos non integra documenta dare, sed 
mutila, ob hune respectum quoque Hungarica in Latinum non transfudi. 

§ V. Unitarii Ministri a Ref. superint. testimoniwm habere debent. 
Regnantibus itaque Principibus Gab. Bethlen et Georgio Rakotzi compo- 
sitae sunt Unitariorum controversiae; omnis adempta libertas Christim 
Non-invocantibus; Ecclesiae Reformatae diligentius ab Unitariis in 
terris Siculorum discriminatae, ubi clam ministri quibusdam Kcclesiis 
Reformatorum irrepserant. Constitutumque est, ut sine testimonio Refor- 
mati Superintendentis nemo in Ministerium vel inter Unitarios reciperetur. 
Kjusmodi testimonium est quod sequitur, Pastori Arkosiensi Unitario 
exhibitum. 

A Michaele R. Tasnadi Superintendente Ecclesiarum Sacro-sanc- 
tam Trinitatem profitentium solemniter de doctrina et moribus examina- 
tus, receptus est in numerum docentium Legem et Evangelium et admi- 
nistrantium sacramenta a Domino Salvatore instituta Reverendus Frater 


; 

noster Jacobus Markosfalvi. Quod testantur hae literae sigillo 
Ecclesiae publico et manu ejusdem superintendentis munitae et datae 
Vasarhellyini Siculorum an. Dni 1644 die 16 Junii. 
Ls. Michaél R. Tasnadi 
superintendens mp !). 

Privilegium Ministris Ecclesiarum Reformatarum in Siculia elargitum 
extenditur etiam ad Ministros Ecclesiarum Unitariarum; ita tamen ut illi 
dependentiam haberent a superattendente Reformato in moralibus. Punc- 
tum istud Privilegii ita sonat: 

»Quod Ministri (ut vocant Unitarii) in tribus sedibus Siculicalibus com- 
morantes eo, quo jam nunc ex communi Regnicolarum constitutione in usu 
est, a modo exhinc quoque successivis semper temporibus dependentiam 
suam, quoad moralia seu externam disciplinam, a superattendente orthodoxo 
habeant, eique soli non vero Unitario ipsorum superattendenti visitandi ipsos 
potestas concedatur. Verum si quid ipsis cum eo negotii in rebus religionem 
ipsorum concernentibus interveniat, suo illum loco requirere debeant.” 

Ratio subjectionis Episcopo Reformato Ministrorum Unitariae Religionis 
haec est: quia ea aetate aut negligebant baptismum aut variabant ejus 
formulam in hanc: Ego te baptizo in nomine Dei Abrahami, 
Isaachi et Jacobi, aut similem. Deditus ergo Ministerio stipulata 
manu se obligabat ad administranda sacramenta secundum institutionem 
Christi et leges Regni: de quo accipiebat testimoniales. 

§ VI. Ab eo tempore Status Unitariorum declinavit in deterius. 
Magnates enim qui fuerunt inter istos Reformatam amplectentes Reli- | 
gionem, eos secuta est Nobilitas et plebs, civitates et oppida, uti Kolosvar, 
Torda, praecipua Unitariorum sedes, Dées, Kolos &c. Liberum tamen semper 
habuerunt religionis exercitium secundum conditiones Unionis, et a nemine 
interturbati sub Principibus Reformatis. At mutato regimine, templa et 
scholae in multis locis sunt occupatae a Romano Catholicis adversus Patriae 
leges, quae aequalem quatuor Receptis Religionibus indulgent libertatem. 

§ VII. Memorandi hic sunt superintendentes Unitarii, hac temporis 
periodo Ecclesiis Praefecti. Superius vidimus Franciscum Davidis, Deme- 
trium Hunyadi, Georgium Enyedi, Joannem Kosa, Matthaeum Torotzkai. 
Jam sequitur ; 

4, Valentinus Radecius, qui fuit filius Matthaei Radecii Geda- 
nensis Secretarii, factus primum Professor Claudiopoli anno 4622 %). 
Tempore Radecii quidam pagi Unitariam deserentes Reformatam amplexi 
sunt Religionem. Quod inde evenisse censebant, quoniam superintendens 
linguam ignorabat Hungaricam, nec visitare eos nec confirmare in fide 


1) Communicatum hoc testimonium ex Arca Ecclae Arkosiensis. 
*) Czvittinger Literat. Hung. pag. 309. 

sua potuerit. Concluserunt igitur Unitarii, ut secuturis temporibus nun- 
quam Superattendens ex gente peregrina constituatur. Mortuus est 
Radecius anno 1632. 

2. Paulus Tsanadi, celebris jam diu in schola Professor, qui Pro- 
fessoris et superattendentis officio simul functus est. 

3. Daniel Beke, oriundus ex Sepsi Szent Gyérgy, electus in super- 
attendentem an. 1636, mortuus an. 1661. 

4. Johannes Jarai, electus in superintendentem an. 1661. Hujus 
aetate expulsi sunt Unitarii e Litvania et Polonia, ex quibus quadringenti 
Transylvaniam ingressi, majori ex parte Claudiopoli resederunt. 

5. Balthasar Kontz, electus in superintendentem an. 1663. 

6. Daniel Szent Ivani: tempore hujus scripta est catechesis minor 
pro Unitariis. Mortuus anno 41689. 

7. Paulus Bed@, electus in superintendentem an. 4689, mortuus est 
anno sequenti 1690. 

8. Michaél Kévendi, Desino Kolosvarinum translatus brevi quoque 
hujus vitae taedia reliquit. 

9. Michaél Almiasi, electus in superintendentem an. 1692, diu 
Ecclesiis praefuit et innumera passus est. Hujus aetate anno scilicet 
1716 a Catholicis per milites Caesareanos occupatum Claudiopoli tem- 
plum, schola ab Unitariis non pridem propriis sumptibus erecta, Parochiae, 
domus Superattendentis, Pastorum, Professoris, Lectoris, Cantoris, Vineta, 
agri, Decimae, Typographia a Vidua Andreae Kmita propriis sump- 
tibus erecta, insuper milites ad aedes opulentiorum dislocati, eos pro 
lubitu vexabant: Paucis hujus tragoediae Timon meminit, qui ita: 
,Georgius Martonffius.... iter instituit in Transylvaniam. Cui cum 
appropinquaret Excellentissimus comes Steinvileus, supremus in ea pro- 
vincia militaris praefectus, mandata Caesaris exequens prima- 
rium urbis Claudiopolitanae templum a Sigismundo Impe- 
ratore et Rege Hungariae magnifico opere olim constructum 
refractariis Arianis PER VIM ERIPUIT. Dein quarto nonas 
Aprilis antistes Pontificalibus vestimentis amictus, comitante qui eidem 
adventanti occurrerat catholico popello, urbem ac templum ingressus 
solenni apparatu, sacrum fecit”?). Mortuus tandem est Almasi anno 
1721, cui successerunt x 

10. Sigismundus Palfi, electus in superintend. an. 17214, 
mortuus 1737. . 

41. Michael Lombard Sz. Abrahami, diu Professoris munere 
laudatissime in schola fungens, electus in superintendentem anno 1737, 
utroque Professoris et superattendentis munere fungitur. 


‘) Timon in Epitome Chronolog. Hung. p. 295. 


re 

CAPUT. DUODECIMUM. 
DE SABBATHARIS SIVE JUDAIZANTIBUS IN TRANSYLVANIA. 


§ I. Origo Judaizantium. — Judaizantes in Transylvania originem 
debent Unitariis Christum in precibus invocare nolentibus, quod Socinus, 
cum serram contentionis cum Davide traheret, illi praedixerat objece- 
ratque, ex doctrina de Christo non adorando facile oriturum 
Atheismum et Judaismum. 

Blandrata vero in literis die X anni 1580 ad Jacobum Palaeologum 
datis ita scribit: ,Summa doctrinae Francisci fuit, sepeliendum esse 
Evangelium et revertendum ad Mosen, ad legem et ad circumcisionem. 
Voluit pluries turbare regnum et fieri novator et rebellis regni publici 
mandati, dicebat tantum esse Jesum Christum atque Mariam virginem, 
invocare in precibus Mosen et Mosis doctrinam esse lineam rectam, 
Christum autem Jesum et ejus doctrinam indirectam”!). Franciscus 
equidem cum viveret haec negavit sua esse aut ex ejus doctrina sequi. 
Attamen prout ipse recte argumentatus est, Christum, sinatura 
Deus non sit, adorandum non esse, ita etiam recte conclusit 
Faustus Socinus: Nisi Christus adoretur, Christianismus 
tolletur, et Judaismus Atheismusque animos hominum 
occupabunt. 

§ IL. Judaizantium opiniones. — Quales hi fuerint Judaizantes seu 


(Hungaris Szombatos-ok) Sabbatarii a sabbatho colendo dicti, non 
-aliunde melius, quam ex descriptione Stephani Geleji ea aetate 


_ viventis discimus; qui ita illos: nobis pingit. Asseclae Fr. Davidis eum 


pro eximio martyre reputant, et in ejus sententia tanto melius confirmati 
sunt, ipsique adhaeserunt, et multi ex iis ulterius progressi Judaismo 
involvuntur: 4) Novum Testamentum penitus ejurantes, Veteri tantum 
et Mosis legibus adhaeserunt. 2) Cerimonias legis Mosaicae observarunt. 
3) Loco diei Dominicae et Festorum a Christianis receptorum Sabbathum 
et Festa Judaeorum celebrarunt. 4) Synagogas sibi aedificantes in omnibus 
locis, in iis singulis sabbathis quinque Mosis libros praelegerunt. 5) Corpus 
suum more Judaico affligebant. 6) Delectum ciborum et distinctionem inter 
animalia pura et impura observarunt.. 7) Carnes porcinas, suffocata 
animalia et sanguinem non edebant. 8) Auditum etiam est pueros alicubi 
circumcidisse. 9) Quod est horribilius, inventi sunt etiam, qui nec 
Paradisum, nec inferos, imo forte ne Deum quidem affirmarent, sed 


‘) Confutatio Judicii Eccles. Polon. pag. 280. 


w 

variis phantasiis et opinionibus animum replentes sese delectarunt, ita 
ut in ipsis impletum est *, quod Socinus praedixerat, ex non adoratione 
Christi, quod Davidis et socii urgebant, brevi Atheismus et Judaismus 
esset oriturus '). 

§ III. Gloriosae memoriae Princeps Gabriel Bethlen, ex pio zelo, quo 
erga Deum et ejus cultum ferebatur, teterrimam hanc haeresin conabatur 
radicitus tollere, ne ulterius in animarum plurimarum damnum serperet, 
neque professores ejus in suo volebat ferre regno. Igitur hos Judaizantes 
cum Francisco-Davidistis Christum invocare nolentibus Albae Juliae 
anno 1618 in Diaeta sententiae subjecit, at vero eorum partes cum 
suis conjungentes alii Unitarii, ne turbas in regno cierent, executio 
praetermitti debuit. Tandem anno 1622 in Comitiis Bistriciensibus die 
22 Septembris rursum conclusum est, ut Judaizantes cogerentur renun- 
ciare suis erroribus et orthodoxam amplecti religionem, sub amissione 
omnium bonorum; sed rursum Unitariis intermixti in pace permanserunt 
ad annum usque 1638, quo in Diaeta Desini celebrata diligenter a 
Blandratistis seu Christum invocantibus segregati, inquisiti, de erroribus 
noxiis convicti et lata in eos sententia, ut jam recepta consuetudine 
effugerent, permissum non est. Multi ergo ex iis Reformatam amplexi 
religionem; multi Unitariis Christum invocantibus sese adjungentes in 
regno esse permissi sunt. Unus ad aliorum terrorem in his comitiis, 
lata in eum legitime sententia, lapidatus est, qui horribili in Christum 
blasphemia dixerat: Si filium Mariae obviaret, tanquam 
filio fabri securim porrecturus esset ad ligna secanda, 
aut ligone coacturum in vineis ad operas rusticas’). 

Fama hujus Diaetae pervenerat etiam ad alia regna Europaea; anno 
enim 1653 cum in Belgio doctrina Christi Divinitatem evertens pullularet, 
Classis Vestphrisiae ad Praepotentes ordines ita scribit: ,Quemadmodum 
Rakotziana Domus in Transylvania adversus hos errorum seminatores 
zelaverit, quid anno 1638 et 1647 in Polonia contra ipsos actum est, 
quomodo ex Polonia sint ejecti et ipsorum Bibliotheca dispersa, ipsorum 
coetus disjectus, Templum, Schola, Typographeum ipsis adempta, quod 
librum sub prelo haberent hac inscriptione: Tormentum throno 
Trinitatem deturbans, in recenti memoria est’ %). 

§ IV. Simon Pétsi Judaizans. — Excellebat inter Judaizantes Simon 
Pétsi, qui sub Principe Bethlenio munere cancellarii ornatus diu 
floruit, vir magni ingenii et nominis. Ortum habuit ex Péts parentibus 
(ut tradunt) plebeis, qui in pueritia et juventute diligentissime studiis 


* sit (ed.) 

") Geleji in Praefatione Libri Titkok Titka. 

*) Haner in Histor. Mss. ad an. 1638. 

*) Vide Literas in operibus Cocceji Tom. VIL pag. 116. pre. 

incumbens magnum linguarum ac scientiarum sibi acquisivit thesaurum 
et illustrem cum tempore dignitatem. Callebat linguas Latinam, Graecam, 
Hebraicam, Rabbinicam, Chaldaicam, Arabicam, Turcicam, Germanicam, 
praeterea in Philosophicis ac Theologicis studiis versatus. Didicit in 
Academiis Germaniae ac peregrinatus in oris exteris. Venerat in aulam 
Stephani Botskai adhuc privati, ejus servitiis mancipatus, qui in Prin- 
cipem electus fuit illi ab epistolis secretioribus fidelemque praestitit 
operam adeo ut cum Princeps moreretur testamento illi reliquerit posses- 
sionem in Felér et curiam suam in Katzké cum omnibus suis decimis 
et proventibus !). 

§ V. Regni negotiis continuo immistus, brevi ita se excoluit, ut 
rerum Militarium et Politicarum legumque Patriarum _peritissimus 
haberetur. Acris ingenii et perspicax, unde Tractatibus etiam cum aliis 
Principibus a parte Regni saepe adhibitus, in vultu totoque corporis 
gestu honeste gravis ac venerabilis. Respectu virtutum Gabriel Bethlen 
promovit ad officium Cancellarii, et gravissimis in negotiis ejus ministerio 
usus est variisque possessionibus in Transylvania donavit. Ex adverso, 
quoniam humili ex sorte emerserat, etiam habitus est oppressor viduarum 
et orphanorum atque libertatis Nobilitaris vellicator et consiliarius ad 
illegalia. Inventum ejus fuit Custodia honesta, ut nempe, cum 
Magnates in Principem peccarent, in custodia detinerentur honesta: in 
qua et ille tandem diu periclitatus evenit. Malum consilium consul- 
tori fieret pessimum. Nam elatus suis virtutibus et opibus, fortunam 
suam moderari non valebat, neque Principi honorem quem debuit prae- 
stabat, verum prosperos ejus successus suae dexteritati imputandam * 
jactabat. Unde Princeps virtuosus cum, parem ferre non posset, secundum 
ejus inventum Kévarini honestae mancipavit custodiae. Detentionis 
hae allegabantur causae: 1) Quia cum pax inter Principem et Impera- 
torem coalesceret, ipse a parte Principis Tractatui praefectus, quatuor 
millia Thallerorum gratiam a Ferdinando acceperat, exindeque eo * favisse 
visus est. 2) Quia cum Bellona adversus Fridericum Bohemiae Regem ad 
Pragam detonaret, auxiliaribus copiis a Bethlenio submissis, ille cum 
potestate praefectus, qui in itinere eo usque moram nexuit, donec dies 
decretorius praeterierit, Fridericoque pugna. male cessit*, prodente eum 
etiam supremo Generale proprio. 3) Quia cum Princeps Hamburgum oppug- 
naret, ille oppugnationi praefectus, egregios ibi viros proditione (ut accu- 
sabatur) sua perdidit. In arresto per plures annos detentus possessionibus 
suis privatus est. Illius fuit possessio, Radnot, Band, Sz. Peter, Szent Marton, 


1) Extat Testamentum Botskai. 
* imputandos (ed.) 

* ei (ed.) 

* cesserit (ed.) 

Sz. Ersebet, Balasfalva &c. Tandem e custodia dimissus, redditus* illi 
est possessio Szent Ersebet. Post fata Principis Bethlenii Judaismi accu- 
satus, qui non tantum favebat ei sententiae, sed et propalabat diligenter, 
unde in Diaeta legaliter convicto sub mortis poena interdictum, eam 
sententiam disseminare et terminos pagi Sz. Ersebet egredi. 

Rursum accusatus an. 1647 Judaismi omnibusque bonis privatus in 
captivitatem conjectus, in qua conversus reddita illi est possessio Sz. 
Ersebet cum LXXV colonis, ubi versioni Bibliorum ex fonte Hebraico 
incubuit et paucos post annos in gravi senecta sine posteritate in sexu 
virili mortuus est }), 

§ VI. Quamvis varie exagitati sint Judaizantes in Transylvania, tamen 
eradicari non potuerunt, multiplicati continuo ex eo, unde originem 
habuerunt, fonte. Anno 1653 talis adversus eos ut Diaeta conditus est 
articulus: 

,»Judaismus ab antiquo tantum abest ut quatuor receptis annume- 
ratus fuisset Religionibus, quod potius publicis Regni constitutionibus 
sub animadversione ac severa poena interdictus; et suo tempore qui 
impliciti istis erroribus contumaciter deprehensi, secundum constitutiones 
etiam poenis sunt subjecti. Deinceps quoque in perpetuum, sicut eorum 
poena, sic et futurorum, vigore eorundem articulorum ac etiam prae- 
sentium decernitur sub eadem poena processuque in Articulis expresso; 
de quibus uberior declaratio extat in eorum serie”*), Ex Articulis autem 
an. 1618, 1622, 1635, 1638 declaratio talis est: 

»Licet de Judaizantibus plurimae extiterint Regni constitutiones, 
juxta quas eorum negotium magna ex parte etiam executioni mandatum 
secundum Articulos anni 1635 et 41638, qui nunc quoque in omnibus 
eorundem continentiis, processibus ac executionibus loco suo relinquuntur. 
In futurum autem iidem articuli per modernas constitutiones renovantur , 
ita ut si qui deinceps quoque tales deprehenduntur, secundum Processum 
primi Articuli anno 1622 conditi, omnia bona mobilia et immobilia ad 
se pertinentia, caput vero redemptibiliter amittant. Processus hic est, 
ut a Directore Fiscalium Bonorum citentur ante octavam ad Tabulam; 
si vero Termini octavales ordinarii celebrari non possent, in Tabula sub 
Diaeta res eorum revideri possint” °). 

§ VU. Michael Apafi beatae memoriae Transylvaniae Princeps anno 
1666, cum animadverteret Sabbathariorum in terris Siculorum multi- 
plicationem, in Diaeta Bistricii celebrata eodem anno urgebat, ut secun- 
dum Regni constitutiones brevi Processu bona sua et capita amittant. 


* reddita (ed.) 
') In vita Joann. Kemeny. P. Msscta. 


*) Approb. Const. Part. 4. Tit. 4 Art. IV pag. 3. 
*) Il. ce. Tit. TV. pag. 40, 

At vero Unitarii inter quos latitabant eos susceperunt excusandos, tan- 
quam innocentes falsoque delatos. Imo inquiebant hoe Processu tantum 
Receptam Unitariam religionem niteretur turbare, quae tamen juxta 
Regni Articulos tolleranda est et protegenda. Supplici quoque libello 
Princeps requisitus est, at frustra. Aliam igitur adinvenerunt viam effu- 
giendi judicia. Hi enim Judaizantes erant ex sedibus Maros, Udvarhelly , 
Keresztur, Siculicalibus; Siculorum vero lex antiquo usu firmata fuit, 
ut si in Notam incurrerent, capita quidem amittebant*, bona vero 
minime! Inventus est ergo inter Magnates quidam mercede emptus 
Clemens Mikes, qui alios sibi adsciscens multis clamoribus urgebat, 
nationem Siculicam esse tertiam Regni partem, quae turbatur hac sen- 
tentia. Siculi enim, etsi in Reges, in Principes peccarent, tantum capita 
et non bona amittebant. Unde si nune Judaizantium bona occupentur, 
Privilegium nationis Siculicae infringetur. Magnis haec clamoribus et 
ingenti fervore urgens, omnes adversus Principem commovit  Siculos; 
qui ex consilio consiliariorum sententiae in Sabbatharios latae executionem 
praetermisit. Turbae quoque per Mikesium concitatae Siculorum ultro 
sedatae sunt et Judaizantes in sua perdurarunt opinione. *) 


CAPUT DECIMUM TERTIUM. 
DE JESUITIS. 


§ 4. Botskai literae ad Jesuitas. — In Pacificatione Viennensi, quae 
fuit inter Rodolphum Imperatorem et Principem Stephanum Botskai, de 
Jesuitis conclusum erat, quod in Regno Hungariae jura stabilia 
et possessionaria non habeant, neque possideant.*) Hune 
articulum a morte Principis Botskai tollendum urgebant quidam clerici: 
at ad intercessionem regnicolarum Matthias Archidux et Rex ita confir- 
mavit an. 1608. 

Hic quoque articulus de Jesuitis in vigore suo 
permanet, nimirum ut ipsi nulla in Regno Hunga- 
riae stabilia bona et possessionaria habere et possi- 
dere valeant?). Ante Principatum Stephani Botskai Transylvaniam 


* amitterent (ed.) 

1) Joannes Bethlen in Historia MSS. ad an, 1666. 
2) Art. VIII an. 1606. 

3) Art, VIII an. 1608, 

erant ingressi, sub patriae turbis turbas majores cientes: Varadini enim 
assistentia Georgii Bastae duo templa occupaverant1), Claudiopoli et 
Albae Juliae ubi olim Residentiam habuerunt. consederunt. Suis se finibus 
non continentes accusati sunt apud Principem, qui sequentes ad eorum 
Superiores dedit literas: 

Reverendi et Honorabiles, nobis dilecti! Salutem et favorem nos- 
trum. Significandum vobis per praesentes duximus, certas quasdam 
et occultas machinationes, quibus publicam Patriae 
quietem haud mediocriter turbare niteremini, mani- 
bus vestris esse deprehensas, propter quas verendum 
est, ne ob vehementem Regnicolarum, quos vestra 
inquietitudine ab initio, multoties infensissimos 
vobisreddidistis, indignationem, etiam nobis insciis 
et invitis certa clades vos maneat et immineat. Volentes 
itaque vitae et permansioni vestrae consulere, ne forte perniciei, si 
contingeret causa, minus juste a Christianis Principibus nobis inurere- 
tur, Dominationes vestras serio praemonendas esse voluimus; ut spatio 
quindecim dierum ab exhibitione praesentium computando, universos 
et singulos vestrae sectae ordinisque Jesuitici socios, publice vel privatim 
eam factionem tenentes, sive sub privatis sive publicis Patronis constituti 
fuerint, undecunque intra ambitum Reegni nostri Transylvaniae existentes, 
signanter autem Albae Juliae, oppido Udvarhelly et Castello Gerend, 
aliisque locis omnibus, ad illud, quo nunc degitis, claustrum Colos- 
Monostra Beatae Mariae Virginis, publico edicto convocatis, et intra 
limites ejusdem se pacifice contineant, nomine nostro omnibus injunga- 
tis, scientes si qui eo se ex mandato nostro contulerint, secure Resolu- 
tionem nostram et Dominorum Regnicolarum de conditione vestra 
expectaturos. Aliis vero id praestare negligentibus, si quid sinistri post 
praefixum terminum evenerit, immunes nos et innoxios ab eorum molestia , 
damnificatione et sanguine futuros. Post praescriptum autem diem 
quindecimum et congregationem sociorum vestrorum procuratam, Vos 
ambo Reverendi, Johannes Argente et Georgius Kaldi, ad Nos hue Casso- 
viam conferatis. Quod ut securius faciatis, literas nostras Salvi Conductus 
cum praesentibus simul accipiatis, ac de tuta Comitiva per Dominum 
Gubernatorem sedulo vobis ubique providebitur. Coram ubi adveneritis 
certius de vestra conditione statuentes et consulentes, secus sub praemissa 
cautela nullo modo facturi. Datum in libera civitate nostra Cassoviensi, 
die 2 mensis I[X br.* anno 1606”). 

Stephanus. 


) In Historia ortus et Progress. Societ. Jesu pag. 124. 
*) Extant in Historia Diplomatica pag. 22. 
* i, e, Octobr. (ed.) = 

Argentus et Kaldi Cassoviam ad Principem accedentes benigne trac- 
tati; declaravit vero ipsis Hungaros ferre eos prorsus nolle, igitur e 
regno discedendum ipsis est, quod et fecerunt, simul cum sociis in 
Poloniam, comitati a militibus ne in itinere vim paterentur, extremo 
Decembri pervenientes. 4) 

§ II. Postquam Stephanus Botskai, ad aeternam quietem transcriptus, 
coelitibus annumeratus esset, sub Sigismundo Rakotzi Principe in Diaeta 
sequenti Articulo regno exclusi sunt: De Religione deliberavimus 
ut juxta articulos, antea editos, omnes in sua religione 
Sine impedimento conserventur, sed societatis Jesu secta 
e ditione illustrissimi Principis excedat.*) Solent hic literas 
quasdam Sigismundi Rakotzi producere velut innocentiae Jesuitarum 
testes, cum vero eas primum publicaverit Petrus Pazman cum similis 
argumenti et authentiae literis, visa est aliis ejus fides dubio haud carere. 
Gabrielem Bethlen e Principatu Transylvaniae Georgius Homonnai anno 
1616 -proturbare volens, adjunxerant illi se quidam Magnates Catholici, 
qui victi ad oppidum Dés et quidam etiam capti, apud Sigismundum 
Sarmasagi Comitem Supremum Tordensem talis confessio inventa est: 
Prodidi Dominum meum clementissimum decem et septem 
vicibus. 3) In illis patriae turbis rursum Jesuitae Claudiopolim intraverant, 
quos Regnicolae velut Patriarum legum praevaricatores durae subjece- 
runt sententiae. Princeps tamen salvos dimisit et interdixit ne amplius 
in provincia invenirentur. ‘) 

§ III. Secundum leges et articulos Jesuitae locum in Hungaria et 
Transylvania non habuerunt, in possessionibus tamen Episcoporum in 
Hungaria; in Transylvania vero sub nomine aliorum Religiosorum, aut 
-yestibus secularium personam tegentes, vitam tollerabant®). Artificiose 
tamen anno 1652 (si verum Kazius in monumenta retulit*) investigati 
et deprehensi regno exesse jussi sunt. Cum tandem constitutiones 
Regni an. 1653 in ordinem redigerentur, talis de iis conditus est 
articulus: . 

De modo et causis exclusionis Jesuitarum. 

Ab antiquo de statu ordinis Jesuitici multae extiterunt Regni consti- 
tutiones, mutabilemque habuerunt conditionem. Nam aliquando circum- 
scripti sunt, et praeter studia scholastica omnibus aliis exercitiis sunt 
prohibiti. Aliquando libertas eorum ad duo aut tria loca est alligata, ea 


1) Ortus et Prog. Soc. Jes. pag. 150. 154. 

*) Idem ll. cc. pag. 55. 

®) In Vita Joannis Kemeny MSS. 

4) Andr. Karoli in Memorabil. Ecclesiasticis Tom II. ad an. 1616 pag, 400, 
5) Kazy Hist. Hung. Lib. VII pag. 165. 

5) ll, cc, pag. 166. 


Os 

conditione, ut ad offensionem alterius ordinis antiquorum Doctorum non 
sint neque discordiae et contentionis causas subministrent. Aliquando 
ex hoc Regno et omnibus ejus partibus penitus exclusi sunt, et in 
personis, et a possessione omnium bonorum in perpetuum privati sunt, 
etiam tempore Principum catholicorum et Magnatum ejus aetatis 2). 

Deinceps vero, prout ex Declaratione Regni et Principum in publicis 
constitutionibus apparet, praescriptis conditionibus non tantum se non 
accommodarunt ejusdem sectae Jesuiticae; sed in machinationibus adversus 
Principes et rebus patriae tranquillitatem turbantibus sese immiscuerunt. 
His et aliis tune declaratis cansis ex unanimi Principum et omnium 
Regni statuum consensu non solum possessionibus omnibus prorsus sunt 
privati, sed etiam in personis proscripti et exulare jussi*). Accedunt 
his exempla (cum in quibusdam locis ejusdem Pontificiae religionis 
Principes et Imperia proprio suo damno cognitis de causis eos non 
patiuntur; ubi autem conditionem habent florentem et accrescentem , 
ibi incrementum sumit magna ex parte discordia, aliarum Religionum 
persecutio et dominatus in conscientiis, et imperia desolantur ac ad 
ultimam ferme ruinam pervenerunt), tum aliae speciales et renovatae 
graves causae. Nunc quoque antiquae de illis Regni constitutiones, et 
quoad illarum distinctionem, signanter articulus an. 1588, 1607, 41610 
loco suo relinquuntur. renovantur et confirmantur. Secta autem Jesuitarum 
nunc quoque ex omnibus hujus patriae partibus secundum tenorem 
articulorum superius scriptorum exclusa est, et ab emanatione earundem 
recepta non est. In futurum quoque habeatur pro ordine nec clam 
neque palam in perpetuum admittendo, sub poena de ipsis, bonis et 
fautoribus specificata. 

De Confirmatione Exclusionis Jesuitarum et eorum 
Fautoribus. 

Ordo Jesuitarum ante hac jam diu ex hac patria in perpetuum est 
exclusus et proscriptus, bonisque quocunque nomine nominandis privatus; 
pariter et eorum fautores. Libertas concessa est omnibus statibus, ut si 
adversus constitutiones ingredi auderent, ubique persequi et omnibus 
rebus spoliare possint, et nunquam in hac patria ea secta audiatur, 
neque admittatur, tempore ullo et ullo respectu, prout signanter lucidius 
memorantur in articulis anni 4588, 1607, 1610. Nune quoque igitur isti 
articuli confirmantur, et denuo conclusum, ut ordo Jesuiticus et sectae 
ejusdem asseclae modo praescripto in perpetuum excludantur et omnibus 
bonis privati habeantur et nunquam ullo tempore in hane patriam revo- 
centur, caceptentur et a nullis immittantur. Cui adversantes si contu- 


1) Articulis an. 1588. 
*) Ex art. an. 1607 et 16/0. 

maciter Regnum ingrederentur, clam vel palam latitarent, comperta rei 
veritate et non ad aliquam suspicionem aut accusationem simplicem, 
tanquam proscripti et notorii, tam a Principibus, quam ab officialibus 
quibuscunque, sub quorum inspectione inveniuntur, libere capiantur et 
poenis in constitutionibus specificatis afficiantur. Similiter si qui adversus 
graves has Regni constitutiones ejus ordinis Religiosis vocationem ad 
Regnum ingrediendum darent aut praesentiam eorum scientes non 
significarent, multo magis si foverent, illi citati ad Diaetam in notam 
infidelitatis incurrant” 1). 

§ IV. Quoniam annis superioribus deprehensi erant Jesuitae vestibus 
secularium et nomine aliorum Religiosorum personam tegentes, conditus 
est anno 1653 articulus, quo a simili fraude sibi caverent, qui ita est: 
»Neque Principes, neque Domini, nec Magnates, Nobiles et alii, sacer- 
dotes ex ordine Jesuitico, magistros et studiosos aut alterius generis 
homines, qui reipsa in ea societate fuerunt aut sunt etiam de facto, sed 
vestibus militaribus aut aliorum hominum latitant, alii sub poena prae- 
cedenti specificata articulo, Principes vero sub obligatione conditionum 
et Regni statutorum, non interteneant” *). 

§ V. Status Hungariae per varia bella multum immutatus immu- 
tavit etiam Jesuitarum in Hungaria statum, qui anno 1687 in Diaeta 
Posoniensi, sequenti Articulo in Hungariam admissi sunt. ,Ut a modo in 
posterum religio Societatis Jesu nomine collective sumpta, 
cum ad clementem sacratissimae suae Majestatis resolutionem, tum 
superinde coram inclytis statibus et ordinibus factam demissam, in hoc 
Regnum Hungariae et partes eidem annexas, pro recepta 
et stabilita habeatur, unanimiter sancitum est.” *) Ab eo tempore 
in Hungaria plurima possident bona stabilia in omnibus ejus partibus. 

§ VI. Principe Apafio in Transylvania anno 1690 e vivis sublato 
regimen Provinciae occupavit Leopoldus Imperator, tune statim cona- 
bantur ingredi in Transylvaniam. Magnates quidam Aulae Viennensis 
gratiam venantes, Cardinali Kolonitsio et celebribus eo tempore Jesuitis, 
Landel, Vizkeleti, Hevenesi, promiserant ingressum eorum allaboraturos, 
tentabantque anno 1693, at efficere non poterant, ob Diploma Leopoldi- 
num recenter impetratum et approbatas constitutiones, neque Aula 
pressius tunc voluit urgere *). Fuerunt equidem in Transylvania et anno 
4700, sed vestibus aliorum Religiosorum °). Tandem anno 1702 postulavit 
Imperator articulos adversus Jesuitas e tabulis legum expungendos, quod 


1) Approbatae constitut. Tit. II. art. 4. pag. 7. Tit. TT. 
*) Il. cc. Tit. III. art. Il. pag. 10. 
3) Articulo XX an. 1687. 
4) In vita MSS. Nic. Bethlen Lib. II Cap. XX circa medium. 
) Ortus et Progr. Soc. Jesu, pag. 165. 
Il, 21 

Regnicolae ut facerent nullo pacto induci potuerunt. Occuparunt tamen 
loca quaedam in civitatibus cum annuentia Caesaris, ubi in suis Resi- 
dentiis pacifice permanserunt. Claudiopoli, ubi nune eorum Academia 
est, fuit schola Reformatorum cum horto ejus, quam ea conditione Ca- 
tholicis anno 1704 cesserant Reformati, ut alius illis designetur locus 
scholae et hortus: quod Plenipotentiarius Comissarius Imperatoris etiam 
promiserat, at effectum est nihil. Catholici tradiderunt Jesuitis. Possessio 
in Monostor est a Stephano Batori, quae anno 1588 iis e Regno proscrip- 
tis devoluta erat ad Fiscum: collata et inscripta 15 florenorum millibus 
cuidam Magnati, unde a Regnicolis redempta ac Jesuitis reddita est cum 
certis circumscriptionibus. 

§ VIL. In initio seculi hujus cum Franciscus Rakotzi Hungaros ad- 
versus Domum Austriacam concitasset, variaque fortuna nunc blandiore 
mox novercante bellum gereret, favebant saepius Rakotzio, in ejus ho- 
norem Comoedias, Arcus Triumphales instituentes, mox etiam partis 
adversae favorem demereri pergebant. Princeps Rakotzi eos anno 1707 
in Comitiis Onadiensibus proscripsit aut, si in Regno remanere vellent, 
duris circumscripsit conditionibus. Hac occasione exhibitus est libellus 
supplex Principi sub nomine quorundam Comitatuum pro Jesuitis inter- 
cedens, cui respondit prolixissime facti sui rationem reddens. Quae re- 
sponsio cum multa habeat singularia, digna videtur, quae hic locum 
inveniat simul cum libello supplici praemisso. Ita igitur querulantur: 

Serenissime Princeps Domine, Domine benignissime! 

Humillimorum eorumque Fidelium servitiorum nostrorum demissam 
subjectionem. Dum inter tot et tantas orbis Christiani bellorum procellas 
fluctuantem in hoc Mariano Apostolico Hungariae Regno orthodoxae 
Catholico-Romanae Ecclesiae et Fidei statum grave facile naufragium 
pati posse, nemo inficias ire queat, Nos quoque, inquieto conscientiae 
morsu commoti, justum eatenus dolorem haud ultra sustinemus; verum 
in pias simul et lamentabiles Serenitati vestrae perquam humillime re- 
praesentandas querimonias erumpere inniti quasi adigimur. 

Passim enim inaudimus et revera percipimus, imo moestis plane 
intuemur oculis, honorabiles Societatis Jesu Religiosos, vetustiori alias 
lege, in viscera Regni, primum quidem in forma Missionariorum, uti et 
in ipso Szetseniensi conventu agitabatur, pro erudienda juventute et 
tradendis disciplinis laudabiliter inductos et receptos, medio vero tem- 
pore propagata ipsorum religione, intuitu Bonorum et Jurium possessio- 
nariorum per eosdem adeptorum Diaetaliter incorporatos, sequestratis 
propriis ac eo Regno dimissis exterae nationis filiis, jam etiam ipsos patrii 
soli indigenas omnes et horum plurimos, ex familiarum de patria bene 
meritarum stirpe ortos, nobiscum sanguine conjunctissimos, extra ambi- 
tum Regni tanquam publicos notorios, non tamen Juris ordine convictos, 


LIB, 1. CAP. 13, § 7. — DE JEsUITIS. 323 


ac ex sola (ut supponimus) omissione duntaxat confoederationis, ipsis alias 
de stricta sua universaliter respectu omnium Principum Regula, serio 
vetitae, proscribi et radicitus ad triste exilium mitti consequenterque 
amissione universorum bonorum a potiore fundationalium plecti debere. 
Quare merito animae nostrae patiuntur et praecordia scinduntur, dum in 
grave et manifestum causae Dei et Jurium sanctae Matris Ecclesiae 
legisque vetustioris patriae praejudicium, tam fidos Apostolicae Eccle- 
siae custodes, zelosissimos orthodoxae fidei propagatores et puri verbi 
Dei Praedicatores, nec non ingenuos virtutum et omnium scientiarum 
Magistros ac JDoctores connationaliter exstirpari. Taliterque Catholici 
status alias in hoc Mariano Apostolico Regno primum locum tenentis 
incrementum per interruptionem Catholicae juventutis studii limitari et 
non obscure impediri. E diametro vero Augustanae et Helveticae Confes- 
sionis etiam exterae nationis Professores indiscriminatim magis ac 
magis intra Regnum libere augmentari, imo quod exulcerare potest ani- 
mos, ejusdem confessionis ipsis subditis liberum religionis exercitium 
citra omnem limitationem, adeoque in evidentem Catholicorum Domino- 
rum suorum conditionis eorundem antepositionem respectu universarum 
circumstantiarum, late patere sole meridiano clarius cernimus. Unde 
innegabilis feret consequentia, ex defectu talismodi custodum et Magis- 
trorum (absit his adulatio aut illis quibusvis ordinibus diversis, alioquin 
institutionibus innodatis et obstrictis, vel in minimis detractio) multa 
animarum millia non leve naufragium passura, et juventutis expectatione, 
quia venerabilis Clerus ac aliusmodi Religiosi in dies ad majorem Dei 
gloriam augmentari, statusque et ordines velut novellae olivarum pro 
patriae ornamento ac stabilimento adolescere ac firmari consueverint, in 
radice praecisum iri. 

Pro antevertendis proinde his et similibus praejudiciis, prospicien- 
disque causae Dei et Juribus Sanctae Matris Ecclesiae congruis remediis , 


neve populus Catholicus fructu et solatio spirituali frustretur juven- 


tusque solide dictis Professoribus destituta desidiose torpescat et ad 
profana et inhonesta quae avocetur aut subducatur, Serenitati Vestrae 
tanquam Patri Patriae, et cui si non majori, saltem non minori religi- 
onem quam regionem esse credimus curae, humillime supplicamus 
eandemque Serenitatem Vestram obtestamur, dignetur tum ex praemissis 
validis, tum vero aliis recentibus Seren. V. perspicue notis rationibus 


-praememoratos Societatis Religiosos, nil obstante confoederatione, veluti 


Religiosis minus competente in hoc Mariano Apostolico Regno, benigne 
ad mentem antiquarum patriae legum manu tenere et conservare. Sin 
minus (quod minime speramus) extunc cum modestia quidem et reve- 
rentia debitis, ne quoquomodo per hancce Catholicae Religioni consonam 
demissam instantiam initae Statuum Regni in conventu Szetseniensi 

confoederationi illibate cedere; quin quoad Politica permanente, contra- 
venire subsumamus. Nosmet cum solemni protestatione obsequentissime 
declaramus, praeinsinuatae causae Dei, nec non vetustiorl positivae 
legi, praejudiciosae eorundem patriae ad minus indigenarum Societatis 
Jesu Religiosorum proscriptioni ac in exilium missioni, bonorumque 
suorum a potiori fundationalium, adeoque pias fundatorum intentiones 
suo effectu quoquo modo frustrari haud queuntium, occupationi neutiquam 
consentire posse aut velle. Hoc ipso facto summorum orthodoxae capitum, 
nempe Pontificum graves excommunicationes, censuras in Bullis et 
Privilegiis iisdem Patribus elargitis uberius expressatas sancte evitare 
contendentes. Quemadmodum etiam coram omnipotente Deo, sanctis 
spectatoribus, nec non toto orbe Christiano, submisse cum omni tamen 
contradictionis solemnitate, palam, publice et manifeste superinde protes- 
tamur. In reliquo perseverantes 
Serenitatis Vestrae 
humillimi et fideles servi, Comitatuum Poson., Nitriens., 
Trineken., Liptoviensis status et ordines Catholici. 


§ VIII. Responsum Principis Francisci Rakotzi Ducis 
Hungarorum ad protestatoriam et contradictoriam 
supplicationem ratione relegationis Jesuitarum 

Supplicationem vestram, qua Patrum Societatis Jesu e hoc Apostolico 
Mariano Regno exclusionem praepedire contenditis, benigne accepimus, 
et vestrum, qui pro religionis orthodoxae et scientiarum filiorumque 
vestrorum emolumento Christianus paternusque est fervor, inde eminet 
omnimode approbamus. Quandoquidem autem zelus iste in intentione 
quidem vestra verus, in semet ipso autem spurius dicendus est, cum 
genuinus pro Ecclesia et scientiis conservandis ardor ipsissimus est, qui 
contrarium illi quod petitis exigit, et qui praefatae Societatis a patria 
vestra extirpationem urgere videtur, ab iis qui abstersis, quibus hi 
Patres in Scholis suis, de suae societatis validitate, teneras juvenum 
mentes imbuunt, nebulis, penetrantiore oculo, Dei et patriae bonum 
perspicere norunt et debent, atque ita haec (ex horum Patrum si non 
cerebro saltem instinctu haud dubie excubata) ex parte vestra non ex 
alio, quam altioris indaginis defectu, orta videtur. Tum e re duximus 
praesentibus ea, qua licuerit, brevitate vobis non tam repraesentare , 
quam uberiori ruminationi vestrae intimius enucleandum relinquere. 
Quemadmodum ea, ex quibus vos horum Patrum inter vos conser- 
vationem praetenditis, principia, ea ipsissima sunt, quae ad eorum 
exclusionem et nos et ante nos jam alias dudum Respublicas, Regna ac 
Status, eosque tales compulerunt, qui a Catholicae Religionis et scien- | 
tiarum proliumque amore tam parum ac vos alieni extitere et existunt; | 

primo Kcclesiae Catholicae imminens ex hujus Apostolicae Societatis 
relegatione detrimentum, secundo scientiarum scholarumque exitium, 
tertio filiorum vestrorum in illo ordine degentium inculpatum exitium 
apprehenditis. Si autem, 

Quoad primum, supra instillata ab illis ipsis adolescentiae Ves- 
trae in sui favorem dictamina, mentes elevare et altius, ut viros omni 
praeoccupatione majores decet, reflectere velitis, reperietis Ecclesiam 
vestram hisce hominibus caruisse, tune quando fuit optima; eamque pri- 
mum tot clericorum industria, tum subsecutis aliorum Religiosorum ordi- 
num institutis fultam, tot seculis ante hac ubivis locorum claruisse, 
eamque adhuc in pluribus absque affectabundae hujus communitatis ad- 
miniculo locis hodienum clarere, ut haec sancta Ecclesia nostra, adversus 
quam nec portae inferni praevalebunt, in suo et apud nos vigore 
perseveratura sit, etiamsi uni particulari et aliunde irrequieto ordini 
portas patriae nostrae occlusas tenemus. Praeterquam quod aliorum 
Religiosorum resuscitabunda capacitas et privatae ambitionis et insatia- 
bilitatis expers ardor, expertaque tot seculis modestia, ac aedificabunda 
atque alios quoscunque demum defectus supplens humilitas majorem 
aestimationem mereri videatur, quam lucrabunda hypocrisis et arrogan- 
tissima omnesque quascunque virtutes obliterans superbia illiusmodi 
hominum, qui, dum religionem Politicae famulari jubentes, administra- 
tionem rerum sacrarum plurimum in exteriori apparatu ponunt, ne- 
scitur, an magis suam vanitatem an cultum Numinis quaerant. Et qui 
sacri Evangelii et Ecclesiae propagationem nobis pro esca, sibi fortunas 
nostras pro scopo ponunt atque ita sacrae paginae sanctorumque Patrum 
textus suae sive ambitioni sive avaritiae faventes, plenis buccis obtrudere , 
contravenientes vero quantumcunque claros ac conspicuos vel supprimere 
‘vel artificiosa interpretatione pro libidine sua intorquere gnari, majoris 
Dei gloriae licet fortassis olim, nunc vero propriae avidiores, caelestia 
ubivis in ore, temporalia in animo, religionem pro 
titulo, pro fine utilitatem habent. Qui contra Acatholicos 
(quibus, proh dolor, patria nostra nimium infecta est) indurato zelo, ne 
dicam passione, abrepti, et sui apud sedem Apostolicam meriti, aut 
ordinis proprii potius, quam verbi Divini amplificandi desiderio ducti, 
animos Haereticorum bruto impetu contra Ecclesiam nostram irritant 
magis quam conciliant, lacessunt potius quam convincunt, et cum 
plebejos quospiam subinde forte conversos ad publicam Fidei professionem 
in suae assiduitatis jactantiam, coram vobis quasi in triumphum producunt; 
interim integra Regna Acatholicorum populos in majori aversione tenent, 
qui utpote magis dissiti gliscente vicinarum blanditiarum et metamor- 
phositae sanctitatis fascini, uti vos non obcoecati, imposturas horum 
hominum, licet e longinquo, tamen clarius perspiciunt, eosque exinde 

(proh dolor) cum iis etiam Ecclesiam nostram in firmiori odio habent. 
Atque ita turbidi hi ovilis custodes impertinentia sua oves deperditas 
repellunt potius quam compellunt et Ecclesiam nostram, quam cum 
violentia conantur extendere, dilacerant et in tot frusta, quot alienatos 
per eorum insolentiam animos discerpunt. 

Neque comprehendimus, cur tanta aliorum et antiquiorum Religio- 
sorum sufficientia unius ordinis non ita pridem protrusi recessum supplere 
non posse vobis videatur, aut quidnam in horum Patrum instituto Ecclesiae 
tam necessarium, aut vestra tanta protestatione dignum, aut denique 
singulare comperiatis, nisi forte quod in omnibus singularitatem affectent, 
et inde hos solos summi Pontificis non tam in spiritualibus dignitati, 
quam supra seculares auctoritati, in redundaturam scil. in eos praepo- 
tentiae reprehensionem singulari voto et ambitione obstrictos, aut quod 
in hujus recognitionem hos solos omnino aliorum ordinum praerogativis 
privilegiisque se participes, oneribus vero et incommodis exemptos facere 
scivisse videatis? Aut altiora vobis sapiat ille censurae insuperioritatis 
impatiens prae reliquo clero horum hominum fastus, qui (uti in pluribus, 
ita et in hoc Italismum affectando) utpote Pontifici immediate subjecti, 
Episcopis loci e contra subesse gloriabunde dedignantur? Aut distinctum 
quid vobis redoleat illa eorum superba praecautio, qua ne quid aliis 
Monachis sive commune, sive (dum scil. aliis antiquioribus institutis 
praecedentiae praerogativam cedere tenerentur) quid inferius habere 
videantur, processionibus quibusvis publicis in ordine ut reliqui adsistere 
ad minorem Dei gloriam intermittunt? Aut cauti ad ea, qua ad occupandam 
integritatis famam prae aliis Religiosis vane gloriantur, castimonia sua, 
materialitate statui politico de privato conscientiae foro, parum sollicito, 
singularius emolumentum, quam reliqua eorum adulteratae Politiae 
intemperies praejudicium adferre videatur? Aut forte intaminatam corporis 
sui sanitatem vobis appromittat illa singularis eorum solertia, qua inferiora 
membra altioribus consiliis exclusa, tribus votis et inferioribus muniis 
obeundis contenta tenere, talesque suae sive famae exteriori forte praeju- 
dicaturos, sive procedens interioribus penetrantius insidiabundos e Societate 
quo lubet dimittere norunt? Quatuor votorum autem et intimiorum tech- 
narum jam participes non alio transgredi patiuntur, quam ad solum 
Carthusianorum ordinem, utpote strictissimo ac perpetuo (quod in hoc 
Instituto observatur) silentio a secretorum revelatione inibi tutissime 
coercendos? Aut forte conjuges vestras externus in eorum Kcclesiis ad 
mundi muliebris imitationem exquisitus nitor alliciat, aut filios vestros 
histrionica illa theatralium puerilitas ultra modum delectet? Aut denique 
vos ipsos fallat affectata illa oris motuumque corporis ad regularitatem 
modestia? seu gressuum vultuumque gravitas, quasi ad imminentem 
echthasim ordinata, seu in confessionalibus pulpitisque ad accurationis 

suae ostentationem studiosa severitas, qua animis in requirenda scil. ab 
ipsis solatia, loco amoris filialis, servilem potius erga Deum timorem 
brutis incutere, et ex suavi Christi jugo, scrupulosam conscientiis nostris 
tyrannidem in suae exactitudinis jactantiam imponere satagunt? Ipsi 
interim cum de re eorum agitur ad omnem indulgentiam interpretabundi. 
Sed tandem sanctimoniae, qua omnes suas actiones artificiose illinere 
docti sunt, fucus vobis non nisi superficiem intuentibus persuadeat, 
cum ipsis solis Ecclesiae nostrae integritatem ortam esse, cum ipsis 
perituram. Neque inficias imus hance Societatem primo per Missionarios 
suos Regno huic tantillum in rebus fidei incrementi, sed e contra, a 
quo pedem eumque largum inibi fixerunt, in Politicis eidem plurimum 
detrimenti attulisse. Unde nos ad hoc posterius universaliter et quod 
hune ordinem concernit particulariter reformandum, officii nostri esse 
ducentes, ejus intentionis et ut spes est vobiscum erimus, ut praeme- 
moratos Societatis patres adulta jam apud nos religione pro sua praestitae 
Majoribus nostris operae remuneratione, tanto ex tantis per tot annos 
bonis captato usu abunde contentos esse jubeamus. Eosque ad praeca- 
vendum ulterius patriae judicium ad alienas et adhuc ethnicas 
nationes si volunt remittimus, ubi eorum fervor Evan- 
gelicus magis necessarius, et per barbaram paganorum saevitiam 
intra sphaeram activitatis suae Apostolicae sese continere coacti, conse- 
quenter loco invidiae veneratione se dignos reddere possint melius, quam 
in hujusmodi regionibus, ubi jam maturata pietate et fidelium in 
excessum urgente conniventia ii eo magis securi, quo minus suspecti, 
sub sacratissimis praetextibus nonnisi ad proprium emolumentum abuti 
in more et artificio habent. 

— Quoad secundum. Deplorandum profecto est, dum scientiis per 
hane societatem imbui credimus, nos in profundis ignorantiae tenebris 
sepultos adhuc hoc impedire, quod nihil sciamus. Vos ipsos expertes 
testes apello: quatenus in disciplinis, quas vocant, humanioribus floren- 
tissimi sexennii nimirum jactura, nihil aliud (praetereundo morum ex 
omni quisquiliarum inibi colluvie corruptelam) adolescentia lucretur, 
quam solam unius linguae Latinae cil. notitiam, quae insuper vel 
ridiculis barbarismis corrupta humi repit, vel cum sublimitatem affectat, 
longe quaesitis dictionum implicitisque periodorum labyrinthis oracula 
imitando aenigmata vomitat, et mutuatarum phrasium altissima obscu- 
ritate aucupans admirationem, plerumque multum loquitur, nihil dicit. 
Praeterquam enim quod ingentia in classibus inferioribus volumina in 
torturam puerilis memoriae, quam culturam, uno halitu infructuoso 
recitare. Pro elegantia proinde in suis ita doctis* declamationibus non 

tam juvenes (qui nesciant quid blaterent) quam se ipsos exercere, suas 
compositiones coram suis producere et sese hujusmodi scenologiis 
invicem delectare aut honorare in more gerant. Unde vero adolescentes 
cum tanto temporis et omnis soliditatis sacrificio, non aliam nanciscuntur 
habilitatem, quam qua per hos in theatrum protractos, isti comoediae , 
poeseos simiastri coram imbecillioris judicii populo se pretiosos, aut 
parentes ob varios complacentiae participationem sibi obstrictos reddere , 
aut Magnatum scenica adulatione animos sibi devincire adnituntur. 
Tunc praeterea in Rhetoricis horum oratorum ex hispidis locorum 
communium centonibus consarcita, aut suis acuminiolis, anagrammatulis, 
verborum lusionibus nugabunda dicacitas , puerilitate sua ad aures Juvenum 
pertinniendas magis, quam virorum solida requirentium permovendos 
animos aptata est, cujusmodi autem lusiunculis adolescentium industriae 
ita illuditur, ut postquam hi in superanda ejusmodi illiterata literatura 
diu desudarunt, ultimatim vel ad literas vulgares aut epistolam exarandam 
imperiti (quod pudor) obrigescant. Accedit, quod veterum eloquentiae 
aut Poeseos principium * (quos vetustas et primogenitura horum sciolorum 
invidiae adhuc eximit) scripta ii tantum per frusta et nonnisi pro forma 
tanti nominis juventuti objiciunt. Erga recentiores vero praesertim 
Societatis (quasi vero suo ortu haec omnes scientiarum viros in se solam 
abstraxerit) caeteros scriptores cavit horum hominum zelotypia, qua omnes 
in Regno literatorio et universos alios praeterquam in fimeto suo enatos 
auctores a notitia nostra suppressos tenent. Dum ipsi interim doctrinam 
ab iisdem alienigenis decoctam alio (ut ipsi loquuntur) jusculo superfuso 
suorumque sub nominibus recoctam, quasi suam nobis apponunt, et 
quae ex ipso fonte clarius hauriremus, ii nobis scholasteriae suae affusis 
stillicidiis in temporis magis quam confusionis dispendium tradunt. 
Theologiae scholasticae et Philosophiae apud eos summae scientiarum 
nomina, quae tamen nec in primitivae et miraculis carentis Ecclesiae 
seculis cognita, nec nostris temporibus, seu prudentiae civili, seu 
simplicitati Evangelicae idonea, cujuscunque autem tandem valoris, 
profecto ad statum Ecclesiasticum unice occupanda directa est eaque 
talia, quibus statui Politico destinati filii vestri (quasi necessario tantum 
ad ea audienda admissi) tot annis absque ullo reali fructu, nec nisi in 
futuram oblivionem, incumbunt. Absolutisque hisce curriculis reportant 
praeterquam (quod pejus nihilo) solidissimam de semet ipsis opinionem , 
qua se omnes scientiarum numeros jam absolvisse arbitrantur. Atque ita 
in tam opulente pro universae patriae eruditione fundatis palestris, hi 
nonnisi disciplinas sibi solis convenientes tradunt, nec eruditos nisi 
suos efficiunt. Si tamen ii eruditi dici possunt, qui chartis horisque 

infinitis scriptitando consumptis, tandem sophisticanae veritatisque 
obfuscatis contradictionibus obscurandae exercitio in tumiditate scientiae 
ponunt, scire de omnibus, etiam rebus evidentissimis, et qui abstrac- 
tionibus lunaticis ab omni rerum cognitione abstracti, peregrinis nec 
nisi ad haereses progerminandas aptis distinctionum terminis in tenebris 
titubantes, multa intelligendo, tandem discunt, quod nihil intelligant. 
Atque ita dum sobrietatem sapere ambiunt, sapientissima insipientia ad 
ebrietatem usque temulenti ad tam perniciosas et Ecclesiae et Statui 
scientias jam impegerint* et tam perversa jam dogmata in cathedris suis 
evomitarunt, quae, ut foetida doctrinae excrementa, tam ab aulis Prin- 
cipum, quam ab ipsa sede Apostolica, per excommunicationes expurgare 
jam saepius necesse fuit. Neque hic modo nostrum est fusius pro dispu- 
tatione discutere illas eorum de Probabilitatibus, de Reser- 
vatione mentali, de Aequivocatione et pejerandi moda- 
litatibus, de Tyrannicidarum licentia, de Intentionum 
omniarectificantium formalitatibus, et sexcentis execrandis 
eorum Theseitatibus. Quae si inveherentur, omne peccandi libitum 
in licitum, juramenta in commenta, contractus in contraactus, consti- 
tutiones in cavillationes abire faciendo, fidem universam mortalium 
pervertere totumque humanum commercium evertere, natura apta forent, 
et quas, quanquam reprobatas, hi omnem censuram censurantes potius 
quam patientes, Theo-Philo-sophastri inter suos magni, tamen hodie 
inter suos et sua quasi ipsi Deo imposituri liberrime exercent, et hinc 
inde in doctrinis suis insinuare et cum scandalosissimo religionis, imo 
humanitatis discrimine, sapientiae quasi quintam essentiam saltem agitare 
non intermittunt. 

E contra tepet inter nos Jurisprudentiae studium, qua Jus nostrum 
tripartitum (quod ab exteris rudis indigestaque moles per calumniam 
dicitur) ad pridem optatam symmetriam ordinari suspiret. Jacet Medicina 
pridem expiratura, nisi ab extraneis Pharmacopaeis quandoque emendicato 
refocillamine sustentaretur. Et si hi Patres extra sphaeram suam ejus- 
modi facultates esse ponunt, certe extra sphaeram boni publici non fore, 
si tanti pro artibus patriae necessariis cultivandis destinati reditus ab lis 
solis abripi soliti, hujusmodi tam necessariis scientiis saltem pro parte 
relinquerentur. Alia vero politioris literaturae, ut Geographiae, diversae 
Mathematum, Arithmeticae, Architecturae, praesertim militaris, nobis 
necessariae, Geometriae, Historiae, Chronologiae, Moralium, Politices et 
complura alia, ut corporalia Nobilitatis exercitia praetereamus in nostris 
Gymnasiis peregrina studiorum vocabula, tamen illa ipsissima sunt, 
quibus florentissima Regna, politissimae Respublicae et clarissimae alibi 


* impegerunt (ed.) 


330 Lip. mm. CAP. 13. § 8. — DE JESUITIS RAKOTZI PRINCIPIS LITERAE. 


Academiae pro patriae emolumento juventutis ingenia utilius quam nihi- 
litatibus exercere solent. Quarum autem scientiarum vel ipsa nomina 
hi artium Monopolae sive ex propria inscitia pro nihilo reputant, sive 
ex invidia et praeeminendi titillamine, longe a nostris confiniis bannita 
tenent. Praeterquam quod studiosa versutia Historiae praesertim et Juris 
cujuscunque Publici, ad quae tanquam ad lapidem Lydium usurpationes 
Pontificatui et Clericatui objici solitae examinari possent, notitiam hance 
usurpantissimi et Pontifici adstrictissimi clerici Regulares a nostra inda- 
gatione omnimode alienatam velint, et quaecunque ab hisce studiis, ut- 
pote inter sola Acatholicorum Gymnasia exulantibus, contra eorum ratio- 
nem status producuntur; .ea illi proinde licet aequissima, tamen ut mera 
haereticorum dictamina vestrae imperitiae abominabilia reddere in suam 
securitatem norint. Quapropter ut et patriae nostrae indocta barbarie 
hallucinanti, atque ex hac nonnisi solo privatae applicationis admini- 
culo, subinde eluctandi juventuti cultioribus Musis subveniatur, a rei 
exigentia non alienum esse ducetis, si pro hisce in theoriae somniis 
absorptis Doctoribus alios ad artes politioris literaturae tradendas aptiores 
(et tamen principiorum Fidei instillandorum non minus gnaros), si pro 
scientiis futilibus solidas, pro monasticis statui Politico magis congruas, 
pro tempori-perdis proficuas et quidem minori tam patriae sumptu quam 
morum corruptione, substituere cogitamus. 

Sin autem illud Theo- et Philo-sophiae studium longa consuetudine 
tantam vobis necessitatem imposuit, numquid haec ipsa Societas easdem 
disciplinas ab aliorum ut 8. S. Dominici et Francisci ordinum Doctoribus 
prius emendicatas tenet, et ex ipsis hisce scaturiginibus, eorum studiis 
ejusdem sortis Magistros reperiemus: a qualibus eaedem artes tersissime 
alibi (tacendo Acatholicorum per totam Europam politissimis disciplinis 
florentissimas universitates) Salisburgi, Coloniae, Lovanii, passim per 
Poloniam, in Statu Veneto ipsaque Sorbona Parisiensi et compluribus 
aliis Galliae Hispaniaeque locis, hodienum tradantur* et aliis temporibus 
ubivis traditae fuerant, et a cujusmodi Instructoribus primos fundatores 
eas didicisse, haec ipsa Societas fateri cogatur. Nisi eos cum instituti 
exordio simul scientias infusas habuisse inter alia pia mendacia vobis 
persuadere desideret. Unde saltem convenientissimum videbitur utriusque 
generis scientias, sed sub aliis diversarum artium et ordinum, iisque 
levius utiliusve sustentandis Professoribus instituere, quibus et utilitatem 
jam disciplinarum cursui prosequendo, et noviter inductis juventuti 
vestrae politius erudiendae prospiciatur. Neque erga vestros, qui eos 
gratis instruxerint, informatores ingratitudinis notam exhine incurrere 
vobis videatur. Cum iidem per fundatos amplissimos continuosque proventus, 

largiori longe, quam illorum industria exegerit, mercede plusquam abun- 
danter soluti, consequenter nihil gratis de laboribus suis in vos contulerint; 
sed quicquid gratis per hoc accepistis, id unice primis Academiae funda- 
toribus, iisque exactissimis solutoribus in acceptum ferre debeatis. 

Quod ad Tertium. Paternum* pro filiis vestris in eandem Socie- 
tatem (sive jam ob bona fortunae sive animi) adoptatis sollicitudinem 
concernit. Signum est vos latere, quod in hoc ferventius quam in ullo 
alio ordine ingredientibus inculcari soleat illud Sancti Patris, ut calcato 
pergere Patre et Matre, et cum spiritu ut vocant nationalitatis omnem 
erga patriam et genitores affectum exuere pro praecepto et quasi gradu 
perfectionis habere discant, quod prudentius nimirum ad subsidia, quae 
filiis inibi vestris forsan addidistis, vobis ad indigentiam forte relapsuris 
requirenda speciose via in perpetuum recludatur. Nunc vero dum ipsi 
necessitudine pressi, ad nomen patriae et ad vos prius exutos respiciunt, 
inconveniens videtur eos ambabus portare velle manibus, qui in iis, quae 
favorabilia ipsis vero odiosa sunt, vos non nisi pedibus calcant, praeter- 
quam quod pudor sit, de privatis filiorum civiliter insuper mortuorum 
commodis magis, quam pro publico patriae emolumento angi, pro quo 
nos ipsi vitam et sanguinem sacrificamus. 

Ex hisce ad vestras de non releganda hac Societate oppositiones 
obiter repositis, abunde tamen eruendum erit, eorum hominum exclu- 
sionem patriae nostrae non tantum praejudicaturam, verum etiam et 
proficuam et necessariam fore. Cui accedit 

Primo. Illa hujus ordinis insatiabilis sub speciosissimis quibusque 
titulis bonorum temporalium rapsodia, quae tot tantisque majorum 
vestrorum sanguine contra paganos comparatis territoriis, hi tranquilli 
a longe spectatores locupletati, reditus Regios diminuunt subditorumque 
gravamina augent. Dum ipsi ad corradenda undevis bona manus quidem 
extendunt, humeros vero ab oneribus subtrahunt tantaque proventuum 
superfluitate cum omnis tributi plerumque exemptione, isti negotiose 
otiosi saginantur. Unde Portionum pendendarum, quae ex eo non minores 
a vobis exiguntur, pondus eo confluentius in vos solos et filios vestros 
redundat. Praeterquam quod nullis circumscribi terminis ea istius 
Societatis in possessionibus accumulandis rabies, quae viduas, pupillos 
et vos ipsos sub agnina pelle circuit, ut leo quaerens quem devoret, 
omnibus omnia facti, ut omnium bona suae communitati lucrifaciant, 
inhiabundi praesertim haereditatum expilatores. Quod vel nos ipsos (ne 
ad alia quotidiana et infinita exempla digrediamur) expertos meminimus, 

dum Pater Kis S. J. aviae nostrae piae memoriae') expirantis 
animam ad Patres, cistam vero ditissime sartam ad suos 
transmisit, cui inscriptum erat: Conciones Patris Kis, tanta 
videlicet pollentes eloquentiae vi, ut omnia earum veluti Herculis 
Gallici verba ad attrahendos auditores in catenas aureas, 1mo in 
gemmas et lapides pretiosos miraculose transformata 
reperit Vitricus noster), qui iis in itinere interceptis, cistaque 
reclusa, et stellionatum hujus scrupulosi confessarii et ingentia pro bello 
prosequendo media inibi deprehendit. Et semel ab iis obtenta, nunquam 
ad Statum Politicum reditura, ab iis tanquam ab inferno. ex quo nulla 
est redemptio, absorbentur, ne insuper pietas (ne dicam  superstitio) 
fidelium, obstetricante horum Patrum hypocrisi, de die in diem plures 
in eos largitionem parit, ut tanta territoria, nec relicto quidem postli- 
minii jure, irrecuperabilius quam ab ipso hoste Statui eripiatur*, et 
accrescentibus abhine oneribus, viribus autem decrescentibus vestris, hi 
irrecuperabiles sanguisugae exinanitionem Reipublicae insensibiliter irrep- 
turam evidentissime minitentur, tum vobis ipsis dijudicandum relinquimus, 
an omnes quascunque demum sententiae nostrae contrarias rationes, 
Leges, Merita et Privilegia eorum particularia, in bilancem apponere 
valeatis, levioris omnia futura sunt ponderis, quam bonum Reipublicae, 
quod nobis omnibus ante omnia observandum praecepit, ut: Salus po- 
puli suprema lex esto, 

Secundo., Et quidem adhuc perniciosior videtur illa eorundem 
Patrum ratio Status, qua Statum in Statu gerentes, non Regho, cui 
insunt, sed sibi ex Regno student, nec Principibus nisi quantum e re 
eorum est, se submittere gnari, hos potius per instillationes soporiferas 
omni generoso strepitu excitos ad optatam illis regibilitatem cicurare, 
cicuratos tenero conscientiae fraeno in quam volunt partem flectere, 
prodere, imo adusque Assasinia (prouti in Galliis factum) persequi nefan- 
dissimaque perduellionis attentata, execrandis Theologiae suae dicta- 
minibus insuper sanctificare docti sunt, statum in eum redigentes, ut hic 
juventute ex eorum supernatandi ambitu, per eorundem scholas a poli- 
tioribus disciplinis abstracta, idoneorum hinc Ministrorum laborans penuria 
convulsiones proinde, divulsionesque externas internasque aegerrime pati- 
atur, et ipsae regnantium familiae (prout in vicina Domo Austriaca a 
Ferdinandorum, qui inibi irrepserunt, temporibus videre est) in decli- 
nationem redigantur, dum has ipsis suis lethargicis, sive imperitis sive 
perfidis, consiliis avertere, Acatholicorum e contra Principum, utpote 
Ministris principiisque sanioribus subnixorum, praepollentem exinde et 

aliquando Ecclesiae et Statui praejudicaturam potentiam efflorescere in 
nullam reflexionem ducunt. Quippe nihil quam suam praevalentiam consi- 
derantes, Magistratuum legibus se exinde non tantum eximere, sed et 
Magistratibus leges dictare ausi, creaturas suas in publica munera et 
totidem suae factionis fulcra intrudere; pro stabilimento diffidentiis 
Rempublicam irretire, et in turbido piscari pro sublimitate , totum denique 
Statum Politicum pro ludibrio, dum eum vel externis adhaerentiis in 
formidine vel devotissimo artificio in directione habent. 

Hinc in specie ex Archivo nostro, quod sacratissimum haberi 
debebat, per illam Cardinali suo Kolonits ita dictam commissionem N eoac- 
quisticam, omnia instrumenta originalia sacrilega invasione intra suos 
parietes ad S.Annam Viennae abripuisse, ac insuper Romae, ad eripiendum 
nobis omne ulterioris informationis asylum, libros Fundationum Hunga- 
ricarum ex Bibliotheca Vaticana abstraxisse atque ita cum iis beneficia, 
jura et statuta regni in suo sequestramine nunc retinere non verentur. 
In genere autem parvis magnisve, privatis publicisque negotiis non vocatos 
sese ingerere, Domus familiasque singulorum, sive confessionalium , sive 
scholarium sive conversationum privatarum adminiculo, aut quibus- 
cunque demum cuniculis perspectat, totumque Reipublicae statum solli- 
citissime exploratum tenere, eumque saepe hostibus correspondentiis vastis- 
simis secretissimisque, et semper sub majori gloriae praetextu proditum, 
exigentiae suae aut factioni sacrificare, internis externisque bellorum 
flammis regna involvere, et dum ad eas sedandas proinde omnes incolae 
sanguinem effundere coguntur, ipsi innocentes, illaesos et indifferentes 
spectatores agere sueti sunt. Nemini interius nisi sibi fideles, exterius 
omnibus dediti, ambidextra duplicitate dexterrimi, pro opportunitate utri- 
quistae, et Deum solum, in China et Confutium et Caesarem in Tyroli, 
ac Imperio, et GalloBatavos adorant. Et ut extraneis exemplis, quae volu- 
mina requirerent, praetermissis ad nostra, quae propiora sunt, reflec- 
tamus. Nostras, per suum e Domo professa Emissarium Capi- 
taneum Longeval, a nobis (quamquam primum renitentibus) obten- 
tas literas ad RegemGalliae transmittunt et easdem quoque 
Viennae Imperatori, responsumque manifestant et praefa- 
tum Longevallium suis commissionibus instructum expediunt Versaliam, 
et eum Viennae ad prodenda nostra consilia instruunt et nos ipsos 
inde in carcerem detrudi, et post modum iidem carcere 
elabi faciunt, et Neostadii Capitaneo Leehman, nostrae 
evasionis instrumento, per suum (qui simul ne moriturus alteri 
cuidam sacerdoti forte complices detegat, praepediet) Patrem Volf 
salvatorem nostrum ad locum usque supplicii adhaerendo, 
de ejus praestita contra fidem Caesari debitam nobis 
assistentia, poenitentiam praedicat. Et simul in Polonia 

tam nobis quam Domino Comiti Bertsenyi profugis per 
Kluzarium ab Ungvar coenibiis pecuniisque assistunt, et 
nobis proinde belligerantibus Tyrnaviae spectacula, Clau- 
diopoli arcus Triumphales, alibi alia votorum suorum tes- 
timonia praeparant. Et simul in Aula Viennensi suam erga Caesa- 
rem jactant fidelitatem, ob quam solam ut Caesareani martyres 
nunc a nobis exilium patiantur. Atque ita hi pseudopolitici Syncretistae , 
dum una fidelia et Regem Galliae Nosque et Imperatorem erga omnes 
obsequiosi devinciunt, omnes produnt sibique solis fidi fisique, si hoc 
bello optata, ut speramus, sortiamur, praestiti nobis obsequii a nobis 
(utpote tum potentioribus) Galliaeque Rege amplificas recognitiones 
aucupaturos; si succumberemus, ex nostris a Fisco Caesareo tune deglu- 
tiendis Dominiis in exhibitae Domui Austriacae fidelitatis praemium por- 
tionem non minimam asportaturos. 

Sicque dum intollerabili impudentia Principibus etiam propriis pro 
libidine sua illudunt, adhuc se de hisce omnibus per allegatam instituti 
sui impartiabilitatem abunde legitimatos existimant, quasi vero illi tantae 
auctoritatis, ut leges particulares in Principis et patriae praejudicium 
invehere jis permissum sit, aut penes eos foret privati instituti compage 
Jus Divinum, Naturae et Gentium evertere, quod Principi et Patriae 
fidelitatem indispensabiliter observandam cuivis imposuit aut saltem 
prohibet, hostibus perfido adulandi pruritu obviam ire. Neque obstat 
illa particularium quorundam inter eos sincera et reliquorum sociorum 
exorbitantem secularismum vel non cognoscens vel detestabunda intentio, 
qua tales primi sancti Fundatoris sui magis, quam compilatarum cursu 
temporis constitutionum menti conformes, omni cordialitate et modestia 
suae vocationi student, siquidem imprimis horum tam exiguus nec 
nisi inferiorum inter eos numerus est. Et secundo reliqui, qui totius 
machinae gubernacula tenent, ejusmodi bonis viris non aliter quam instru- 
mentis passivis utuntur, ad Societatis suae in his solis veluti reliquiis 
adhuc reluctantem sanctimoniam populo ostentandam, ut dum in hanc 
partem oculos nostros abripiunt, nos eo minus reliquorum quatuor votorum 
Rabbinorum machinationes Politicas fidem aut oculos reflectimus. 

Et sic non tantum nos seculares, quos aliunde pro idiotis, sed una 
et suos, quos dimissioni adhuc subjectos habent, versutissima captiva- 
tione fallunt, dum scil. hos ad nostras mentes sua qualicunque religi- 
ositate captivandas instrumentaliter adhibent, hosce ipsos vero ad suum 
proprium intellectum captivandum coeca obedientia ita imbuunt, ut sicut 
equi et muli ab omni altiori reflexione praescindere, quia in hoc apicem 
perfectionis consistere persuasi caeca obsequiositate in mandata qualia- 
cunque Superiorum ruant. Quorum tamen finis ab immediata horum 
mancipiorum intentione plerumque longe diversus, nec tamen an malus 

an bonus? ab hisce captivatis intellectibus examinandus est, dum ulti- 
matus interim totius Societatis finis nemini juxta eorum constitutiones 
praeterquam soli Praeposito Generali cognitus esse debet. Qualisnam vero 
nunc ille sit, et an ad sibi substernendum aut haereditarie usurpandum 
Papatum, an ad Principes seculares inter se committendi arbitrium, 
an ad Ecclesiae et Statuum subjicienda sibi fata collimet, id perscrutari 
nostri neque otii neque negotii dijudicamus. 

Accedit his omnibus, quod Dei et Ecclesiae cum sua Societate causam 
communem faciendo, teneras conscientias impertinentissima impostura 
in reverentia constrictas tenere pro lege fundamentali habeant: unde 
perspicatiores et Reipublicae quam suae communitatis amantiores contra 
vel mussitare absterrent talesque quasi Dei et religionis oblitos palam 
odiosos efficere, pro calumniatoribus et archihaereticis proclamare, imo 
concitata omni factionum suarum cohaerentia, ex irreconciliabili vindictae 
praesertim personalis rancore, quoquomodo clandestinis foveis praeceps 
agere non desistunt. E contra fautores suos praesertim Tertiarios ultra 
sidera destinatos, uti adversarios a Deo et Fide infra barathrum repro- 
batos esse persuadentes ipsique praesertim Juniores persuasi, quasi ipsis 
et solis judicia Dei ex abysso sua velut ex eorundem sacro et periclo 
protracta juxta conniventiam suam dispandere, praedestinationes Divinas 
per acceptum (ut barbare loquamur) Chartam Biancham pro sua sententia 
et emolumento distribuere, et pro sua utilitate cum gratiis benedicti- 
onibusque coelestibus tractare commercia concessum sit. 

Hine tanta ferocia omnem neutralitatem aspernantes in quemcunque 
offendunt, eum vel cum ipsis colligere vel dispergere praetendunt, et 
unumquemque vestrum non admissa differentia suum credunt vel 
amicum vel inimicum. Si amicum, et ille prospera gaudet fortuna, tum 
hujus felicitatem suis consiliis aut precibus et divinae ipsum propter 
ipsos benedictioni adscribunt. Si sinistra fortuna prematur, Dei in illum 
amoris allegant indicium, qui filios quos amat castigat et qui illos hic 
urit et secat, quibus ut suae Societatis fautoribus in aeternum parcere 
destinavit. Sin vero inimicum quem reputent isque fruatur prosperitate, 
tum intorto dilemmate hunc a Deo in hac vita coelum obtinere ajunt; 
quem is ob perversam scil. in eorum nomina mentem in altera eo acer- 
bius puniendum constituit. Sin adversitate laboret, manifesta maledic- 
tionis ostentant specimina, quibus ejusdem malignum contra eorum 
Societatem animum ipsa sidera ulciscantur. Sic demum ffexibili in omnem 
partem navigio portum obtenturi acceptandos* pro suo cursu quoscunque 
etiam contrariantes ventos, sibi vela texere ex filis Parcarum nostrarum 
sese posse despotice arbitrantur, et secularibus aliis nimium credulis, 

aliis ob sua negotia ad horum hominum artificia observanda non attentis, 
aliis sponte dissimulantibus, aliis rupta dissimulatione frustra obnitentibus, 
aliis per diversas ambages si non ad eorum partes saltem conniventiam 
pertractis, aliis denique ultro tanquam ad majorem Dei gloriam omni 
conatu concurrentibus, hi Patres in eam argutiam, quam impenetra- 
bilem, et impotentiam, quam inexplicabilem putant, hodie se evectos 
vident, tunc tuta jam errando licentia tumidi omnes actiones suas juxta 
primam mentis operationem, plerumque non acceptata altera, conceptus 
impetu prosequuntur magis, quam ratione obstinatione tuentur; non 
prudentia et securitate in arrogantiam versa, quascunque saniorum oblo- 
cutiones, tanquam canum contra lunam latratus, altissimo supercilio 
explodunt et, dum plurimis exosi sunt, omnes rident. . 

Neque hic spes vana nobis forsitan blandiatur, quasi vero admoni- 
tionibus sive privatis sive publicis ad moderatiora consilia perducendi 
forent, cum tanta sit in hisce hominibus non modo praepotentiae suae 
fiducia, verum etiam amoris proprii et aestimationis praeoccupatio tamque 
solida de semet ipsis praesumptio, ut luxuriante pseudosapientia inflati 
ipsaque superbia tanquam Angelico vitio superbientes, super omnem 
corripibilitatem se positos quia infallibiles credant, iis censuras exercere 
non pati datum: et immensae audaciae esse, eorum acta vel examinare 
audere, quae coeca veneratione non nisi adorare nos docent, errores 
nostros coram illis exculpare nostri obsequii, eorum indagare temeritatis 
esse, de rectitudine nostrorum operum pronunciare eorum officium, 
nobis de ipsorum dubitare sacrilegium fore, utpote in quibus vitia si re- 
sident, per qualitates occultas eo ipso in virtutes evadunt, aut saltem 
evasisse credendum sit potius nobis, quam illos vitiosos. 5 

Et haec est, quam non tantum fortunis prolibusque, sed et conscientiis 
animisque universis haec Societas tyrannidem injicit, ut Monarchiam 
universalem in quovis Monarcha tam odiosam, hosque absque invidia, 
imo cum concurrentia nostra, non tam affectare, quam exercere videamus 
atque in dubio sit, an Domus Austriacae an potius hujus Societatis eo 
intollerabilius, quo latius jugum majori a nobis excutiendum nisu, a nobis 
videri possit. 

Nec itidem (quod si Patres pro universali defensionis scuto ubique 
mox opponere prompti sunt) vellemus a vobis credi, quasi vero scil. ad 
haec consilia ingrati, privata quadam passione magis quam boni publici 
ratione ducti simus, cum nullus particularis affectus aut passio fidem 
fixerit in illo animo, in quo erum* cum hoste collusionibus aliisque prae- 
judiciis ex una et praestitis nobis servitiis ex altera parte in aequilibrio 
compertis, post longam primum inter justam vindictam et gratitudinem , 


* 

luctam, mutua parium virium collusione, tandem utraque ita humi 
prostrata jacet, ut illi, quae nobis in obsequium ab ipsis facta distri- 
butione contigit, portioni ultionem nostram Christiane sacrificantes, gra- 
titudinis vicissim ullius nos reos eo minus arbitramur, quo magis prodi- 
tionem amare, proditores vero odisse usitatum, in illos assistentia sua 
non nostrum, sed in suum proprium favorem nobis litasse compertum est. 

Quandoquidem autem vestris petitionibus nihilominus quantum citra 
boni Publici et vestrum proprium praejudicium licet connivere, maxime 
in optatis habemus, tum intentioni supplicationis vestrae et ulteriori 
praefatae totius Societatis in nostra Patria commorationi assentiri, ab 
omni ut diximus privata animositate alieni, lubenter condescendemus, 
modo iidem Patres omnem lapidem offensionis (quod unice nobis curae 
est) removere serio appromittant. Et quidem 

4mo Bonis immobilibus omnibus se abdicent, ex aerario publico 
persona tenus secundum clericorum suorum a singulis comitatibus defi- 
niendum; iis numerum deinceps alendi et annuatim exsolvendi, unde 
et suae, qua ante certam votorum emissionem publice domatim mendicare 
sueverunt, impudentissimae sycophantiae renuncient, quandoquidem ea 
(praeter opprobrium, quod suis proventibus injuriose afficiunt) tantum 
charitati illudunt, cum isti saccogeruli nonnisi risum excutiunt, quam 
ipsi in Collegia sua reduces continere non possunt, 

2Qdo Scholis, Academiis Gymnasiisque (ut totidem ex filiis vestris de 
constitutione vest. inquisitionum) excedant, utpote in quibus necessaria 
deinceps et aptiora Reipublicae studia nec cum tanta juventutis aut 
temporis aut impensarum jactura morumque perversitate introdu- 
cenda erunt. 

3io Censurarm librorum typis mandandorum praetextata fidei morumque 
cura usurpatam deinceps sibi non arrogent, utpote ad alios praeterquam 
suae farinae scriptores dijudicandos incapaces, cum insuper peritissimae 
saepe pennae manum a tabula abstinere, quam despotico arbitrio ejus- 
modi hominum se subjicere malint, qui nobilissimos alieni ingenii (quam 
talia extra se dari non autument) partus secundum invidiosae passionis 
aut convenientiae privatae aut suae (ut corrupte loquamur) Pedanteriae 
regulam examinare regulati sunt. 

4fo Confessionibus (nisi forte in vicis et pagis) percipiendis absti- 
neant, quibus non ad privatorum tantum, sed et Principum genios per- 
scrutandos, eosque pro suo complicumque arbitrio in patriae saepe dis- 
crimen regendos, ne dicam prodendos, abutuntur. Praeterquam pro suis 
casuum, intentionum aut emolumentorum differentiis sacratissimum 
confessionis sigillum et custodiendi et una perstringendi, certas modali- 
tates et paradoxas dispensationes norint a sua sorte (ut vocant) rationis 

oto Suos (ut vocant) Patres conversatores aut potius exploratores 
domi contineant, nec domatim quasi Inspectores familiarum aut morum 
Reformatores vagari patiantur. Cum morum publicorum cura solius 
Magistratus munus sit, quod privatorum qualecunque hominum genus 
sibi non audet arrogare. 

6to Omnibus recommendationibus supersedeant de creaturis suis ad 
officia publica promovendis, tales autem ab iis Praepositi tanquam 
periculosissimae factionis membra eo ipso pro inhabilibus reputentur. 

7mo Sic Patrum conscriptorum senatus consulta intra secretos suos 
parietes statis temporibus agitari solita abjurent, quibus Aulas geniosque 
Principum et Magnatum ipsaque Tribunalia quasi ad tribunal citare 
juxta convenientiam’ suam trutinare, et consilia de statu Reip, suo statui 
accommodando cudere sueti sunt, cum ejusmodi cyclopaedia supereminens 
Dominium in praejudicium Majestatis sapiendo, religiositati insuper et 
modestiae subditorum nec non ipsis primis eorum Regulis insolentissime 
contrarientur. 

8vo Ea omnia, quae alii Religiosi pro publico emolumento exercent, 
his solis intermittere non liceat, veluti ut nemini fidelium petenti 
cryptas in Ecclesiis suis pro sepultura occludere, aut pro solita singula- 
rum mercede Missas celebrare non detrectent &c., ne loca sacra a publico 
pro publico ‘iis concessa in suos seu suorum fautorum solum usus 
publico derogare, aut tantum pro suis sociis seu benefactoribus sacer- 
dotes facti esse videantur. Quod enim e. gr. submissionem erga Episcopos 
ordinarios aut psalmodiam in choro aut quaecunque hujus generis alia 
attinet, tum ea utpote statui publico indifferentia, nostra quoque parum 
intersunt. 

Qno Epistolas cujuscunque generis non aliis quam publicis Tabellariis, 
nec ullis stenographicis characteribus suffultas, easque non prius quam 
a Commissario per Magistratum cujuslibet urbis ad hoc denominando 
revisas, in aliena loca transmittant, ut omnis non necessariae cum exteris 
et saepe Regno praejudicaturae correspondentiae suspicio praevitetur. 

40mo Denique (quod patriotae Acatholici ut plurimum urgent) voto 
suo quarto solemni renuncient, quo obedientiam summo Pontifici et in 
extirpationem haeresium jurant. Praeterquam enim (quoad primum hujus 
voti membrum) quod voluntas sanctissimi Patris cum voluntate Dei in 
omnibus una, nec itaque separato voto distinguenda, ac absque hoc 
tantae per semet ipsum auctoritatis sit, cui absque praerequisita parti- 
culari votificatione, unusquisque Religiosorum praestare obedientiam 
teneatur, adeoque hoc Quartum Votum (quibuscunque demum distinc- 
tiunculis anatomizandum) mere superfluum, nec nisi vel sedi Apostolicae 
adulandi, vel cum hujus potentiae se arctius colligandi, vel prae aliis 
Religiosis se distinguendi particularitatis studio inventum, ad invidiam 

e contra et suspicionem excitandam tantum idoneum videtur, nunc tamen 
hoc examinare nostra non tantopere quam reflectere interest , quod nimirum 
contra omnem rationem status vergat in Regno tollerare et insuper alere 
indigenas extero cuidam Principi etiamsi sanctissimo particulari solem- 
nique juramento obstrictos, et vi hujus eruptura quondam (quod tamen 
avertant Superi) inter utrosque discrepantia, adversas contra ipsam 
Remp. partes (nec deficientibus jam exemplis) amplexuros, illamque in 
ipso gremio discerpturos. Quoad alteram autem hujus voti partem, exstir- 
pationem haeresium, attinet, tam tale votum, quod quieti et concordiae 
publicae, ubi ratio status diversas Religiones inturbatas tollerare pro 
lege statuit, e diametro oppositum est, cum tranquillitate itidem et 
statu Reipub]. nostrae, in qua amor patrioticus non mutuam extirpa- 
tionem, sed fraternam, non obstante illa Religionum diversitate, non 
modo tollerantiam, sed unionem sancte constituit, incomparabile esse in 
comperto est. 

Sin vero Equitum Melitensium, qui etiam, pactis a Christianitate 
cum Turca induciis, perpetuo tamen contra illum bello obstringuntur, 
exemplum forte fortassis allegarent, tum et ipsos illorum exemplo in 
separatam quandam insulam a continente avulsam quoque recedere et 
sedem ibi figere demandemus. Unde et ipsi contra haereticos suas pro 
zelo et voto, ac sine ulteriori, alteri cui instent statui, turbas adsciscendi 
periculo excursiones exercere libere queant. 

Ex parte vero nostra irremissibilis et nulla temporis vetustate debi- 
litanda Magistratuum vigilantia praefatam communitatem ad omnes et 
singulos memoratos articulos religiosissima exactitudine observandos ita 
adstringat, ut sacro-sancta Procerum inflexibilitate iis sub poena totalis 
ex abrupto Relegationis ab omni etiam minima (sub quocunque licet 
sacratissimo praetextu, colore, fuco aut titulo) sive dispensatione, sive 
relaxatione, vel tentanda tantum, vel insinuanda cohibeantur, cum idem 
sit hujus Societatis, qui terebelli genius, quae sicuti exiguo tantum 
apice impressum vel tantillum invenerit, mox ulteriori semper et ulteriori 
subtrusione ampliores suae versutiae vertebras perita ingerere non desistit, 
donec concesso vel minimo tramite, largificata sibi inadvertenter via, plane 
in pristinum optatumque statum denuo penetravit. 

Qua nostra praecautione si Patres intra scriptos suae activitatis limites, 
uti diximus, sese continentes, sanctis denique exercitiis meditationibusque 
ab omni secularitatis spiritu seclusi intra parietes suos saluti animae 
propriae studere, nec de salute proximi tam spontaneas et irrequisitas 
sibi poenas aut curas facere jubeantur, cum imprimis non ipsi pro 
nobis, sed unusquisque nostrum pro semet ipso quondam reddere ratio- 
nem debebimus, et ille pro proximo salvando zelus melius inter lucis 
orbos Garamantas et Indos exerceri expediat, quam inter sacro jam 

Evangelio illuminatos et aliis a Deo et sancta Matre Ecclesia mediis 
pridem et abunde munitos Christianos; ubi experientia insuper periculum 
docuit, ne hi Patres proximi fortunas magis quam animos quaerant et 
ne dum Hermaphroditica religiosae secularitatis monstruositate alienae 
incumbunt, de propria salute periclitari videri possint. 

Si igitur Remonstrationibus nostris (clarioribus si exigeretis demon- 
strationibus semper deducendis) vestraeque propriae rationi major quam 
praeoccupationi apud nos locus eaque vobis Patriae et vestrum quam 
nobis cura est, tune hance ita dictam Societatem Jesu vel principiis suis 
ante dictis vel regionibus nostris renunciare, unitis nobiscum viribus 
compelletis, nisi pro merabris Patriae male sana excrementa, pro fulcris 
Reipublicae supplantatores, pro simplicibus juxta S. Spiritus dictamina 
columbis versutos et variis sanctimoniae coloribus tinctos serpentes in 
sinu alere ulterius cupiatis. Quibus vos divinae protectioni, vobis autem 
saniora consilia commendamus. 


CACUT DECIMUM QUARTUM. 


DE QUATUOR RECEPTIS IN TRANSYLVANIA RELIGIONIBUS ET 
EARUM UNIONIS FUNDAMENTO. 


§ I. Tollerantia Religionwm. Post Sacrorum in Transylvania Reforma- 
tionem extemplo oriebatur inter regnicolas religionis discidium, ne ex 
eo opinionum discrimine desolatio subsequeretur Regni, adnitebantur 
prudentiores modum invenire, quo ad externam saltem formam regni- 
colae colligarentur. Tollerantiam Religionum, cum in conscientiis dominari 
licitum non sit, ab Isabella supplici libello petebant in Comitiis Torden- 
sibus anno 1557 prima Junii; quam et accipiebant in. haee verba: 
»Quoniam Nos Filiusque Noster ad instantissimam supplicationem regni- 
colarum clementer consensimus, ut quisque teneret eam 
fidem, quam vellet, cum novis et antiquis cerimoniis, 
permitteremus in negotio Fidei eorum arbitrio id fieri; quod ipsis libenter, 
citra tamen injuriam quorumlibet, ne novae Religionis sectatores veterem 
professionem lacesserent aut illius sectatoribus fierent quoquomodo injurii. 
Itaque Domini regnicolae ob concordiam Ecclesiarum conciliandam et 
sopiendas controversias in doctrina Evangelica subortas, decreverunt 
suam Nationalem Synodum instituere, ubi praesentibus piis Ministris 
verbi Dei et aliis praestantibus viris Nobilibus, collationes sincerae 

doctrinae fiant et Deo duce tollantur dissensiones et diversitates in reli- 
gione”'), Anno tandem 1563 in Diaeta Tordae celebrata concluserunt 
Regnicolae de religionis libertate in haec verba: 

,Quia inter Dominos Siculos utriusque Religionis variae contentiones 
subortae, unde et mala plurima contingere possunt; visum est igitur 
Dominis Regnicolis, ut ordo utriusque partis secundum articulos et con- 
stitutiones superiores serio observentur. Ita ut quisque eam quam 
maluerit Religionem et Fidem amplecti et concionatores 
suae Religionis libere alere possit. Quorum alter dum concionem 
suam inceperit, ne ille impediatur, sed exspectetur donec perficiat; per- 
fecta concione alter suam concionem incipere et in ea utrinque libere 
procedere, sacramenta Kcclesiastica administrare possint. Turbatores vero 
evocentur in praesentiam sacrae Regiae Majestatis per hos, quibus injuria 
illata fuerit, et juris ordine poena debita puniantur” *). lidem articuli 
et deinceps an. 1568, 1569 in publicis Regni comitiis renovati et de 
religionis libertate confirmati sunt. 

§ ll. Verum cum lata videretur hic aperiri porta innovatoribus in 
religione ad dogmata quaevis spargenda, visum est restringere eam 
libertatem sequentibus annis. Doctores seu religiosi Pontificiae addicti 
Religioni anno 1566 regno omnes communiter exesse jussi sunt®). De 
aliis autem innovantibus ita conclusum est: ,Deinde de Innovatoribus 
conclusum est, ut articulus praecedenti anno conclusus observetur, ut 
tales coram *) Superattendentibus utrisque alias etiam si necesse fuerit 
doctas adhibendo personas examinentur. Si ab utrisque differe * deprehen- 
dantur et dogmata sua pertinaciter defenderint, excommunicentur et a 
Domino nostro Principe proscribantur; cui si non obedierint auctoritatem 
habeat, aut captivitate aut morte aut alia poena blasphemiam eorum 
secundum meritum castigare. Si autem quis ex Magnatibus aut Nobilibus 
aut Civitatibus tales defenderet adversus Principem, Director causarum 
evocare possit et absque octava jure Fisci adversus eum procedere possit, 
proscriptos autem ubique prosequatur” ®). Conclusio haec facta est Principe 
Stephano Batori. Tandem specificatae sunt quatuor Religiones, quae 
in regno aequali jure et libertate admitterentur, et non aliae, Evan- 
gelico Reformata, Lutherana, Romano Catholica et Unitaria 
seu Antitrinitaria, quae quia recipiebantur in regno dictae 
sunt Quatuor receptae Religiones. Quarum jus et libertatem 


1) Articulo VII. ann. 1557. 

*) In Diaeta Torden. an. 1563. 

5) In Diaeta Tordensi an. 1566. 

4) Scil. Reformatorum et Unitariorum. 
* differre (ed.) 

5) In Diaeta Kolosy. an, 1573, 

tanta sollicitudine curabant, ut ne miserrimis quidem illis temporibus 
Bastanis earum curam remitterent; tunc enim conditus est ille articulus 
anno 1600: ,Ante omnia negotiis ad Deum spectantibus intenti con- 
clusimus, quatuor receptas Religiones sua quamque 
libertate esse permittendas. Si vero in possessionem aliquam vi 
vel violenta manu Parochum suum obtrusisset aliquis possessor Catholicus, 
is mox et de facto in jus attrahatur, observetur ergo cujusque libertas 
hactenus observata” !). 

§ III. Quando Principes Transylvaniae inaugurabantur, inter condi- 
tiones semper aderat postulatum de quatuor receptis Religionibus non 
turbandis. Prima conditid Gabrieli Batori juranda haec fuit praeposita: 
Quod se ad libertatem religionis obliget et in ejus libero 
exercitio omnes absque personarum respectu conservet 
et defendat, prout fuit tempore Sigismundi Principis’), 
Gabrielis Bethlen pariter prima haec fuit: Quod omnes ordines 
absque personarum respectu in religione ejusque 
solito exercitio secundum articulos conservabit’). 
Quinta conditio Georgii Rakotzi fuit ista: ,Quod absque personarum 
respectu in quatuor receptis Religionibus et earum libero 
exercitio sua Magnificentia conservabit et per alios conservari 
curabit. Neque potentia mediante ullius religionis Ecclesiam occupabit. 
Respectu religionis neminem ex patriotis posthabebit, sed in hoc absque 
Personarum respectu et discretione b. m. Principis laudabile exemplum 
sequetur, recognoscendo quam utile hoc fuerit tam suae Celsitudini, 
quam patriae nostrae 4)”. 

§ IV. Quum leges Transylvaniae anno 1653 in ordinem redigerentur 
ex antiquioribus Regni constitutionibus, de hac materia sequentem condi- 
derunt articulum: ,Quatuor receptae Religiones secundum communes 
et mutuo consensu Regnicolarum factas constitutiones deinceps quoque 
in perpetuum pro receptis habeantur, secundum laudabile felicis memoriae 
Majorum exemplum, postulante id etiam patriae conservatione et similiter 
regni constitutionibus et unione saepius facta. Harum quatuor receptarum 
Religionum, utpote Evangelicae Reformatae vulgo Calvinianae, 
Lutheranae sive Augustanae, Romano-Catholicae, Unitariae 
seu Antitrinitariae, liberum exercitium in locis juxta Constitutiones 
regni solitis deinceps quoque concedatur”*), Leopoldus quoque, a 


') In Comitiis Letzfalvae habitis an. 1600. 

*) Approb. Const. Part. II Tit. I Art. II et HI. 

*) dL. cenartics Vi. 

‘) Il. cc. art. VI Cond. 5. Art. VII, Cond. 2. 

°) Appr. Constit. Part. 1 Tit. 4 ex articulis an. 1588. 1595. 1600. 1607. 1629. 1630. 1564. 

morte Principis Apafi regimen Transylvaniae auspicatus, omnium harum 
Religionum liberum exercitium confirmavit et Diplomate anno 1691 
exhibito sanxit. 

§ V. Praeter specificatas quatuor receptas Religiones alias recipere 
et exercere in Transylvania licitum non fuit. Lex sancita ita sonat: 
»Praeter receptas quatuor Religiones in articulis fidei vel religionis, seu 
privati qualiscunque ordinis homines, seu Ecclesiae innovationem facere 
et scissiones inducere, sub poena notae infidelitatis non audeant?). 

In_ritibus et directione EKcclesiastica reformare aut variare quid 
Ecclesiis ab antiquo licitum fuit; quae libertas Christiana deinceps quoque 
non arcebitur, ita tamen prout in aliis Christianorum regionibus ac etiam 
nostris usurpata fuit ac etiamnum usurpatur, scil. quod in minoribus et 
solos respicientibus Kcclesiasticos causis, ipsi Ecclesiastici concludere 
possunt et constitutiones facere; verum in Generalibus Synodis. In rebus 
autem cum auditoribus communibus et Politicos pariter respicientibus, 
non secus, quam communi eorum assensu, nimirum, cum ejusdem 
Religionis Magistratuum et patronorum consensu. 

Non excluditur interim, ut si quando aliqui placita sua secundum 
Scripturas communicare vellent in Ecclesiae aedificationem, quod hoc 
modo conceditur, ut in Synodis Ecclesiasticis proponere obligati sint, 
et ejus censurae se opinionemque suam submittere; quam in veritatis 
bilance juste trutinantes absque omni privato affectu, suae Religionis 
Magnatibus, Magistratui et Patronis communicent, si utilis ac necessaria 
censebitur, ex communi suffragio in usum conyertatur atque ita in 
externis ritibus directioneque Ecclesiastica possit fieri reformatio aut 
variatio, neutiquam attingendo fidei fundamenta et articulos. E contra, 
si non approbetur et acceptetur, opiniones tales sint interdictae nullique 
ordines extra modum praescriptum rebus talibus se immisceant. 

Alias sicubi talia inaudirentur de quibuscunque conditionis hominibus, 
ejusdem Comitatus aut sedium officiales, ejusdem Religionis Superinten- 
dentes, Vicarii, Seniores, Decani, sub quorum inspectione tales residerent , 
se invicem certiorando confluant ex utroque ordine docti sufficienti numero, 
certificantes personas quoque accusatas, sive fuerint Ecclesiasticae sive 
Politicae, rem diligenter examinent; si vero comperiatur accusatio de 
rebus vetitis vera, primum admoneantur diligenter, et si statim desistunt 
ac admonitioni submittunt se, non laedantur; si vero contumaciter in iis 
perseverent multoque magis opiniones in praxin deducerent aut in aliqua 
Ecclesia privata auctoritate extra consensum communem introducerent, 
citati per Directorem, si sint seculares immediate, si Ecclesiastici primum 
degradentur, illi quoque eo modo citati utrinque, comperta rei veritate 


1) Il. cc, art. 3 ex articulis 1576. 

legitimoque juris processu in talibus observari solito, in notam perpetuae 
infidelitatis incurrant, id est, amissionem omnium bonorum ipsos solos 
praecise concernentium, caput tamen redemptibiliter. Si qui autem talibus 
patrocinarentur, rei veritate comperta, hoc modo et processu convicti, 
simili poena puniantur. Interim convicti perseverantes in eodem errore 
binaria vitae gratia non concedatur. Huc non annumerantur Valachi vel 
Graeci ritus, qui pro tempore usque ad bene placitum Principum et 
Regnicolarum tollerantur” 1). 

§ VI. Receptarum sed a se discrepantium quatuor Religionum unionis 
conditiones sunt in articulis anni 1649 comprehensi sequentes: 

,»Quatuor receptis Religionibus 1) liberum exercitium concedatur et 
illibate conserventur* in Regno et in partibus Hungariae huic Regno 
incorporatis; ut in 2) omnibus locis major pars interteneat suae Religionis 
ministros. 3) Sicubi vero exercitio Religio alterutra careret, ad visitandos 
aegros et in casu necessitatis ad baptizandos infantes liberum sit accedere 
suae Religionis Ministris. 4) Ex tribus nationibus Provincia constat 
(observando Regni constitutiones). Si quae natio in libertate, immunitate, 
privilegiis solitis et ab antiquo receptis ritibus laederetur, requirat duas 
nationes, quae obligatae sint de facto secundum Fidei obligationem Prin- 
cipem requirere et consiliarios de laesione nationis querulantis. Imo omni 
modo tres nationes sibi invicem auxiliari teneantur in causis justis. 5) Si 
persona privata Nobilis quaecunque vel in persona vel bonis, rebus aut 
libertate a Principibus laederetur, requirat comitatum aut sedem, quae si 
dignam censebit querimoniam, requirat statim Principem et consiliarios, 
quem si posthaberet Princeps obligetur Comitatus penes laesum requirere 
alios Comitatus hic et in partibus Hungariae existentes; eo modo Siculos et 
Saxones, qui ex tenore juramenti et obligationis de facto (Diaetam non expec- 
tantes) obligentur requirere Principem et consiliarios denuo de negotio; 
consiliarios in tali casu maturo judicio deliberando ob oculos ponant com- 
munem Regni libertatem, leges et suam obligationem atque articulos de 
his Regni conditds, atque tam seria coram Principe instantia, quam sua 
deliberatione ac authoritate teneantur querulantes in integrum restituere. 6) 
Si urbes vel oppida in Comitatibus aut Siculos ** vel Communitates laede- 
rentur, iste modus in restitutione observetur. 7) In Comitiis Regni, quae 
ad utilitatem, pacem, tranquillitatem patriae, legum conservationem 
adinvenire possunt, in iis idem sentiat quivis posthabendo suam utilita- 
tem et suum privatum. Nationi nostrae, libertati, imo et justitiae per- 
sonae alicujus privatae, tres nationes et omnes Status unanimi voto, 
omni via ac modo patrocinemur atque se invicem defendamus. 8) Si 


") In approbat. const. Part. I. Tit. I. art. 3. 
* conservetur (ed.) 
** Siculi (ed.) 


LIB, Il. CAP. 14. § 7, — DE QUATUOR RECEPTIS IN TRANSYLV. RELIGIONIBUS. 345 


qui alios falso et indigne accusarent, aut executores essent in captivando 
ad accusationem ante sententiam latam, in possessione et rebus occu- 
pandis, in notam perpetuae infidelitatis incurrant” }). 

Conditiones unionis respicit etiam iste articulus 9: ,In locis, ubi diversae 
sunt Religiones, Templum vero unum, secundum articulos veteres per 
Commissarios ex utraque Religione aeque idoneos ad id deputatos solet 
componi, et majori parti aut in qua Religione numerus excellit auditorum 
illi Templum adjidicari*; communi autem sumptu aliis Religionibus secun- 
dum numerum eorum et proportionem Templi communis limitando aliud 
Templum aedificare. Nune quoque directio hactenus usurpata loco suo 
relinquitur; in futurum quoque modus ille ad observandum decernitur. 
Si quae pars renueret aut ad terminum a Commissariis praefixum aedifi- 
cationem non continuaret, admoneatur ab officialibus; si contumaciter 
praetermitterent, toties quoties officiales ducentos florenos exequantur ; 
quorum dualitas convertatur ad usum ejus Ecclesiae, tertialitas vero sit 
executorum” *), . 

10) Conclusum est, ut nemo plebem sibi subditam, colonos, familiares 
domus, at cujuscunque conditionis violenter aut sub interminatione 
qualiscunque poenae ad suam Religionem amplectendam cogat. Neque 
Dominus terrestris alterius Religionis pagi aut civitatis Templum occupet, 
alterius Religionis Ministros ipsis non obtrudat aut imponat, Ministris 
suae Religionis nullos actus Ecclesiasticos in quacunque demum occasione 
celebrari faciat, sub poena ducentorum florenorum. 

41) Diversae Religionis Ministri se in alterius functiones non immis- 
ceant, in visitationibus usum hactenus usurpatum observent *). Nullius 
Religionis Minister alteri Religioni addictas personas audeat copulare, 
divortiari aut ad reconciliationem Ecclesiasticam admittere, etsi vellet 
interea religionem mutare; cum jam peccata ejus aut conatus ad divor- 
tiandum vel compulandum ** aut Ecclesiae reconciliandum sunt manifesti; 
sed primum coram Ministris ejus Religionis, in qua fuit dum negotium 
ejus inchoatum, decidatur; tandem si religionem vellet immutare erit 
in arbitrio. Aliquin *** si quis ecclesiasticus his impingeret, in amissionem 
honoris et officii incurrat et post degradationem potestati Magistratus 
politici subjiciatur et coram eo ad instantiam querulantium secundum 
meritum puniatur *). Imo ejusdem quoque Religionis Ministri eos, qui 
sunt extra propriam Ecclesiam, secus non admittant in superius notatis 


*) Approb. Constit. Part. III. Tit. I. 

* adjudicari (ed.) 

1) Approb. Const. Part. I. Tit. VII. 

*) ll. ec. Tit. V ex art. an. 1609, 1644. 
** copulandum (ed.) 

** Aliquid (ed.) 

5) ll, ce. art. IV ex artic. 1624 et 1641. 

negotiis, quae concernunt eorum functiones, quam ut primum ex testi- 
monialibus aut certis relationibus constet veritas: peregrinos et certo loco 
et Ecclesiae non adfixos diligenter censeant’. 

§ VII. Quae hactenus ex tabulis legum patriarum larga manu huc 
coacervavimus pro Lege scripta observantur. Sed sunt quoque quaedam, 
quae sola nituntur consuetudine et in legem etsi non scriptam transie- 
runt. Ejusmodi sunt: 1° Quod ubi diversae Religionis personae matri- 
monium inire volunt, copulatio debet fieri a Ministro a parte viri, non 
feminae. 20 Quod talium soboles mascula in patris, feminea in matris 
Religione educatur. 30 In natione Siculica si Reformatus aliquis inhabitet 
pagum, cujus incolae sunt Pontificiae addicti Religioni, solutionem annuam 
Plebano praestat Catholico. Vice versa: si Pontificius incola sit inter Refor- 
matos, solutionem praestat Ministro Reformato. 40 Si contingat mori 
talem Pontificium in pago Reformatorum, Minister Catholicus suas ceri- 
monias et concionem perficit intra portas defuncti; extra portam autem 
suscipit Minister, qui in coemeterio more suo concionatur et sepellit. Pari 
ratione si Reformatus fuerit mortuus in pago, ubi caeteri incolae Catholic, 
Minister Reformatus concionatus est intra aedes; extra portam tandem 
defuncti caetera peregit Plebanus Catholicus. 

§ VI. Ad unionem seu observationem conditionum quatuor recep- 
tarum Religionum juramento patriae cives erant adstricti; quod tale in 
Legibus patriis extat: ,Ego T. et T. juro per Deum vivum, qui est Pater, 
Filius et Spiritus Sanctus, sancta Trinitas, unus verus Deus, quod ad 
conservationem quatuor in hoc Regno receptarum Religionum toto conatu 
contendo et cum ejus oppressione meam Religionem promoveri in animum 
non inducam. Neque in oppressionem earum clam palamve quicquam 
agam: nullius personam ob Fidem ejus et Religionem odio et contentione 
prosequar, sed ad conservationem ejus in libertate intendam: adversus 
contrariam Religionem neque palam neque clam machinabor ad ejus 
oppressionem; neque consilio noxio neque armis per se vel per alios ullo 
modo adversabor. Imo si quem talem resciscerem significaturus Consi- 
liariis, omnibusque viribus evitabo. Neque Principi meo alteri noxium 
suggeram consilium: Patriae communis pacis, tranquilitatis, libertatis 
conservationem ejusque promotionem consensu et ope defendam; adversus 
eam cum iis, qui sunt extra patriam, tractatus nullos inibo. Quoniam vero 
etiam Principes secundum fidem Deo debitam assecurant regnicolas, ut 
si qui adversus communem patriae utilitatem delatores essent, Regnicolis 
et Consiliariis aperient; ita quoque ego me ad fidem praenominatam obligo ; 
quousque etiam Principes his et aliis juramento firmatis promissis et 
conditionibus se conformant, eo usque obligatus sim his servandis. Ad se 
invicem quoque eo usque sit obligatio, donec proximus meus violandi 
graves causas non subministrabit. Qui autem hanc violaret comperta 

rei veritate in notam perpetuae infidelitatis incurrentem pronuncio” }), 
Conservata est sub Reformatis Principibus sollicite haec unio semper invi- 
olata; at vero sub regimine Austriaco inquieti quidam patriae cives et 
Clerici Romano-Catholici antiquos lapides terminales eo usque moverunt, 
donec etiam dimoverunt; unde innumerae sunt exortae contentiones ac 
injuriae, uti alibi scriptum est. 

§ IX. Praeter quatuor receptas in Transylvania Religiones fuerunt 
etiam aliae, quae in liberis suis exercitiis tolleratae sunt: quas qui profi- 
tebantur tribus in Regno nationibus non annumerabantur. Tales sunt: 

4) Religio Graeca seu Orientalis Ecclesiae, quam sequuntur 
Vallachi, populus ut plurimum glebae adscriptus, Graeci et Armeni 
mercaturam exercentes itemque Bulgari, qui ex oriente adventantes sedem 
hic fixerunt. 

2) Religio Anabaptistarum, quae conceditur solum Alvintzini; 
ita Regnicolae de ea sanxerunt: Liberum suae opinionis in reli- 
giosis exercitium inter ipsos Alvintzini conceditur?). Hi 
pulsi ex Moravia ob religionem a Ferdinando secundo, suscepti sunt a 
Principe Gabriele Bethlen propter artes mechanicas et collocati Advint- 
zinum ; distincta ab aliis religione et moribus ibidem adhucdum subsistunt. 

3) Religio Judaica, ubi loca inhabitationis, ibidem etiam liberum 
opinionis suae exercitium habent. Cigani, gens per Europam dispersa, 
incertae originis et colluvies hominum sordida; loci quem incolunt adoptant 
religionem; multi Valachorum, plerique nullam certam sequuntur fidei 
confessionem. 


CAPUT DECIMUM QUINTUM. 
DE PERSONIS ECCLESIASTICIS. 


§ I. In Ecclesia, quatenus ad formam regiminis Politici gubernatur, 
dantur diversi gradus personae. Aevo jam Apostolorum nomina Episco- 
porum seu Inspectorum, Diaconorum, Presbyterorum seu Senio- 
rum, Cleri, etsi in alio quam hodie sunt significatu, invaluerant. Ex 
forma regiminis Ecclesiae Judaicae transierunt quaedam in religionem 
Christianam, adscitis cum tempore et dignitate novis titulis, uti Archie- 
piscopi, Cardinalis, Primatis, Patriarchae, Abbatis, Archidiaconi &c., quae 


') Apprab. Const. Hart. III. Tit. art.; 
*) Approb. Const. Part. III. Tit. LVII. 

nomina in Ecclesia Romana hodiedum retinentur. Post Sacrorum Refor- 
mationem ad Apostolicam redire volentes simplicitatem et primaevae 
Ecclesiae puritatem, pauca Reformati retinuerunt nomina officiorum, ea 
tantum, quae Ecclesiis administrandis secundum verbi Dei praescriptum 
videbantur necessaria. Septem sunt ea, quae hic materiam praebent 
scriptionis ac considerationis '). 

§ II. Nomen Superintendentis. Primum est nomen et officium Super- 
intendentis seu Episcopi. Superintendentis maluerunt retinere, 
cum Episcopi nomen severas ob exactiones Episcoporum aliaque enormia 
eorum, qui titulum gérebant, facta, inciderat in odium populi et con- 
temptim habebatur a regni ordinibus. Nomen Superintendentis 
tam in Hungaria quam in Transylvania, aeque apud Lutberanos ac Refor- 
matos, cum Sacrorum reformatione propere susceptum ejus aevi monstrant 
documenta. In Hungaria confirmatum est illud officium anno 1608 in 
Diaeta, ubi primus articulus ita est: 

iOnantitn itaque ad primum Constitutionis Vientiane articulum 
attinet, deliberatum est per status et ordines inclyti Regni Hungariae, 
ut religionis exercitium tam Baronibus, Magnatibus et Nobilibus, quam 
etiam liberis Civitatibus ac universis statibus ac ordinibus Regni in suis 
ac Fisci bonis, item in confiniis quoque Regni Hungariae, militibus 
Hungaris sua cujusque Confessio et Religio, nec non oppidis ac villis 
eam sponte ac libere acceptare volentibus, ubique liberum relinquatur , 
nec quisquam omnium in libero ejusdem usu ac exercitio a quoquam 
impediatur. Quin imo ad praecavenda inter status et ordines 
aliqua odia et dissensiones, ut quaelibet Religio suae 
professionis superiores seu superintendentes habeat, 
statutum est.” "Yimeo > i 

In Transylvania cum disceptationes de Coena Domini terminari nullo 
modo possent, Johannes Secundus an. 1564 in Synodo Enyedensi jussit, 
ut Ecclesiae Saxonicae et quicunque praesentiam corporis in coena 
asserunt, habeant unum certum Superintendentem, qui in unitate 
doctrinae et ceremoniarum conformitate ac disciplina Evangelica Eccle- 
sias gubernet, ac in sontes et inobedientes digna poena animadvertat. 
Rursus qui localem absentiam corporis Christi asserunt, suum habeant 
Superintendentem, cujus cura et vigiliis solitis ritibus et cerimoniis 
Keclesiae eorum in disciplina Evangelica gubernentur, atque ita 
distinctis limitibus et functionibus quibuscunque suis 
omnibus prospicerent, et controversiae ac contentiones vel hoc 
modo sedarentur. Ab hoc anno Ecclesiae Reformatae a Lutheranis segreges 
factae a propriis Superintendentibus sunt gubernatae. 


") In Canonibus Transylv, Can. II. recensentur. 

©) § II. Electio Superintendentis. — Eliguntur autem Superintendentes 
per libera seniorum suffragia, ubi praesentes sunt (in Transylvania quidem , 
nam in Hungaria alia jam eorum est ratio, ubi Synodi convocari non 
possunt, quod prohibitum est) supremi Reformatorum Consistorii legati 
ex Magnatibus, suaque vota addunt. Electus deposito juramento ad omnes 
officii partes rite peragendas facultatur ac obstringitur!). Ita Canon Eccle- 
siasticus tradit: ,Omnes in universum Senioratus seu Dioeceses intra 
ambitum totius Regni Transylvaniae et partium eidem annexarum seorsim 
in unum confluentes, uni Episcopo seu Superattendenti decedenti vel in 
alium Tractum transmigranti, communibus votis ac suffragiis alterum 
quempiam e medio fratrum suorum electum substituere pio ritu debebunt, 
virum nempe singularibus animi et corporis dotibus exornatum, pium, 
doctum, prudentem, disertum, notum, spectabilem, gravem ac indus- 
trium, seu juxta Apostolum, irreprehensibilem, justum, pium, conti- 
nentem, unius uxoris virum, vigilantem, temperantem, compositum, 
hospitalem, aptum ad docendum, non superbum seu sibi nimis placentem, 
non vinosum, non iracundum, non maledicum, non percussorem, non 
turpis lucri cupidum, non novitium, sed aequum, alienum a pugnis et ab 
amore pecuniae, bonorum amantem, tenacem fidelis illius sermonis, qui 
est secundum doctrinam, ut possit et exhortari doctrina sana et contra- 
dicentes convincere, filios habentem subjectos cum omni honestate, 
honestumque habentem testimonium etiam ab extraneis. Eum vero solen- 
niter electum ad officium suum fideliter pro facultate virium faciendum 
jurejurando obstringant ac impositione manuum praecipuorum seniorum 
confirment peculiarique benedictione inaugurent” *). 

Formula Juramenti, qua se officio obstringit secundum tenorem 
patrii sermonis est ista: Deus verus, qui est Pater, Filius et Spiritus 
sanctus, sacro sancta Trinitas, unus verus et aeternus Deus, ita te in 
vera fide tua adjuvet, quod tu in officio isto Superintendentiae vere et 
fideliter secundum tuam facultatem functurus es, absque omni indul- 
gentia, acceptione donarii, ira et personarum respectu, conscientiose 
omnibus justitiam administrabis, cujuslibet honorem pro demerito reddes 
et juxta articulos cum reverendis Dominis Senioribus in omnibus justis 
et necessariis rebus consenties. Ita te Deus adjuvet. 

§ IV. Officia Superintend. in genere. — Superintendentis seu Epis- 
copi officia in genere sunt, ut Ecclesiarum et scholarum suo Episcopatui 


1) Nec alia confirmatio a Principibus extitit, anno tamen 1749 Aulicus cancellarius per 
Agentem Reformatorum Viennensem illustri Reformatorum in Transylvania Consistorio 
insinuavit, Superintendentem Reform. suae Majestati Regiae electum confirmandum offerre 
debere, prout Augustanae Confessionis faciunt. Factum tamen hactenus non est, cum nec 
olim in usu fuerit, nec sua Majestas directe mandaverit. 

subjacentium, bonorumque ac redituum ad eas pertinentium solicitam 
curam habeat, illas juxta praescriptum verbi Dei ac contenta Canonum 
Ecclesiasticorum regat, summoque studio promoveat ac aedificet. Haec 
vero bona nempe earumdem fideliter dispenset, dispensationisque subinde, 
coram certis ad id a generali Synodo delectis personis Ecclesiasticis , 
rationem reddat. Ne qua porro vel in doctrina vel in ceremoniis, tam 
sacramentalibus, quam aliis boni ordinis causa constitutis, vel vero in 
disciplina immutatio privato cujusquam ausu fiat, diligenter provideat. 
Eamque ob causam studiosos non quosvis indiscrete pro suo lubitu, 
verum exploratae fidei, pietatis ac modestiae, nec non sufficientis erudi- 
tionis atque docendi dono praeditos, collegis, Professoribus vel etiam 
Rectoribus consultis, in Academias exoticas sumptibus Ecclesiae promo- 
veat. Quod ipsum ut et alii quilibet eorum commendatores vel promotores 
reciproce faciant, justitia et aequitas postulat. Senioribus tanquam col- 
legis suis debitum honorem exhibeat, officia eorum temere non invadat 
neque legitimam eorumdem jurisdictionem impediat, sed eam in omnibus 
sartam tectamque relinquat. Nihil in causis praesertim gravioribus privato 
suo placito faciat, sed omnia inito cum senioribus et tota universitate 
consilio. Causas a suo foro ad Consistorium Synodi Generalis appellatas 
transmittat. Ministros omnes pro ratione eruditionis, aetatis et ordinis, 
eo quo par est honore afficiat. Supplicantes placide exaudiat, nee quem- 
quam ex praecipiti ira indictaque causa duriter vel increpet vel mulctet; 
quin imo patrocinium illorum contra quosvis impetitores et impeditores 
apud Magnates suscipiat. Antiquam Ecclesiae libertatem ac immunitatem 
justis quibuscunque potest modis ac mediis defendat: in dissolutos autem 
scandalosos et ignavos fucos legitime animadvertat. Nullum in collegas 
vel confratres suos dominatum usurpet. A nullaque officii pastoralis vel 
disciplinae Ecclesiasticae parte se exemptum putet, neque seipsum potes-— 
tate vel gradu, sed ordine duntaxat aliis superiorem existimet; non ut 
eo dignitatis fastigio intumescat, sed ut plus laborum, curarum et 
molestiarum in ‘Ecclesiarum conservatione, amplificatione, gubernatione 
et defensione sustineat. 

Si quid ergo intollerabile ex insolentia vel animi elatione patraverit, 
Collegium seniorum habebit potestatem communi consilio, privatim imprimis 
eum honorifice admonendi, ac postea, si eo nihil profecerint, publicas 
quoque adversus ipsum in generali congregatione querelas instituendi 
eumque in ordinem redigendi vel etiam deponendi?). 

§ V. Specialis officii Superattendentialis pars consistit in visitatione 
Dioecesium; qui eas visitaturus olim in Transylvania armabat se Principis 
mandato, nunc a Regio gubernio accepto, ad officiales Comitatuum ac 


") Canon XCI, 

Sedium supremos ac subordinatos, in quibus mandatur de adsistentia, 
sicubi necessitas postulaverit, adversus contumaces ac inobedientes ejusque 
directioni contravenientes. Visitationes autem Dioecesium tertio quovis 
vertente anno in Transylvania secundum receptam consuetudinem, in 
ipsis seniorum residentiis, eo advocatis omnibus eorum confratribus, 
cum duobus aut tribus sibi adjunctis senioribus totam Universitatem 
repraesentantibus, tenetur instituere. In quibus Ministros Ecclesiarum et 
Rectores scholarum sigillatim de senioris sui vigilantia, aequitate regen- 
dique dexteritate ad conscientiam Deo debitam examinet, an nimirum 
Ecclesias, suae fidei commissas, annuatim modis jam praescriptis visitet 
ac legitime secundum Canones Ecclesiae regat singulasque officii sui 
partes fideliter exsequatur, vel vero e contra indebite ipsos vel ipsorum 
auditores vexet disciplinaque rigidiori praeter jus et aequum gravet. 

Post vero eosdem ad fidem Deo et Ecclesiae datam adigat adjuretque, 
ut si quos ex confratribus suis a recto officii sui tramite vel in rituum 
canonumque observatione vel vero in morum conformatione non sine 
scandalo exorbitantes animadverterint , eos abque ullo respectu denominent, 
nulliusque excessum vel defectum intolerabiliorem praesertim coram suo 
antistite et ei adjunctis senioribus celent. 

Denique a Senioribus quoque ipsismet solicite exquirat, an aliquos 
sub inspectione ipsorum observaverint vel refractarios, debitam ipsis 
obedientiam ac reverentiam non praestantes, dissolutos moribusqne per- 
versis praeditos, vel leges Ecclesiae susque deque habentes, vel in docendo 
negligentes, vel denique secularibus negotiis sese implicantes. Percontetur 
etiam diligenter ab utrisqne, quid in ipsorum Ecclesiis potissimum desi- 
deretur, an adhuc aliquae superstitionis antiquae vel consuetudinis pravae 
reliquiae in iis supersint; quae vitia inter auditores ipsorum regnent; 
quis inter illos Evangelii fructus, et an non bona aliqua Kcclesiastica 
inter illos sint abalienata &c. 

Una autem eademque opera Ecclesias quoque seniorum, accersitis 
praecipuis earum civibus, visitet, eosque fide mediante non quidem jam 
de officio senioratus sed pastoratus duntaxat examinet, quam fideliter 
nimirum eo inter ipsos fungantur, et qualiter vitam ac conversationem 
tum ipsi tum vero ipsorum domestici instituant. Similiter de Rectorum 
quoque, qui scholis celebrioribus praesunt, tum vitae probitate, tum 
vero docendi peritia ac solertia ab eorum discipulis sciscitetur, quo vero 
ea magis innotescat, examen ab illis in praesentia sua institui jubeat. 
Quoscunque tandem naevos, excessus aut defectus inter ipsos ex certis 
relationibus deprehenderint, Notarius in Protocolum Ecclesiae accurate 
consignet, et leviores, qui vel admonitionem duntaxat vel reprehensionem 
vel vero etiam suspensionem ab officio ad tempus merentur, ibidem 
censeat, graviores autem, ob quos vel proscriptionis vel excommunica- 

tionis damnantes judicandi sunt, ad futuram synodum generalem differat. 

Interim tamen manifesti adulterii vel homicidii vel alius cujusvis 
flagrantis criminis reos convictos, nisi sufficientes obsides ac sponsores 
statuerint, arestandi etiam eos, sive sint Pastores sive Rectores, ad judi- 
cium usque sacrae coronae potestas ipsi cum caeteris visitatoribus gene- 
ralibus conceditur. Rectores: autem scholarum trivialium, scortatores, 
digladiatores ac scurriliter publico cum scandalo se gerentes, Magis- 
tratui politico tradendi jus habebunt. Finita demum visitatione suppli- 
cantes ac litigantes exaudiat, causasque omnes, quas ab exhibitis ipsius 
certificatoriis in pendenti offenderit, decidat dirimatque. Caeterum offi- 
cium erga ipsos hospitalitatis exercere singulae Dioeceses communibus 
sumptibus tenentur ’). 

§ VI. Alterum speciale Superintendentis seu Episcopi officium est, 
ut Synodum universalem seu provincialem semel pro more jam solito 
quotannis in locum commodum ac idoneum convocet. Duobus ex denis 
quibusque Ministris, si necesse fuerit, in Comitatibus ac sedibus Siculi- 
calibus Marus, Udvarhely et Arannyas, in tribus autem sedibus, paulo 
remotioribus, plusculis uti jam limitatum est domi relictis?).. Ordinarie 
quidem in Transylvania ad secundam, in Hungariae autem partibus cis 
Tibiscanis ad primam post Trinitatis dominicam *) literis convocatoriis 
una cum thesibus Theologicis ad disputandum proponendis4) mature 
emissis. Termino autem condicto appetente, concursu ad Episcopi hospi- 
tium omnium seniorum cum suis confratribus facto, post mutuam salu- 
tationem Processuros recenseant ac nomina eorum Matriculae Eccle- 
siae inscribant®) deque agendis disponant deliberentque. Postero tandem 
die, dominico videlicet, magna cum frequentia templum ingressi, post- 
quam Pastorum quispiam*°) ad id deputatus concionem matutinam de 
subjecta materia absolverit, Episcopus conscensa cathedra praeloquium 
ac preces peculiariter conceptas instituat; quibus finitis primum omnium 
Candidatos sacri ministerii legitime ab Ecclesiis vocatos atque melioribus 
notis commendatos 7) juxta seriem, qua pridie adscripti sunt, publice 


') Canon XCII. 

*) Ita quidem olim: jam vero Senior cum Notario et uno e confratrum numero ex 
sinfulis Dioecesibus adesse tenetur. , 

5) Jam in Hungaria Synodales conventus tenore articuli XXXI Diaeta an. 1715 sunt 
interdicti. 

‘) Typis descriptae theses Th. ad singulas Dioeceses olim demittebantur, nunc capita 
duo aut tria ex Confessione Helvetica ad disputandum designantur. 

5) Procedentes dicuntur ad S. Ministerium Candidati jamque per impositionem 
manuum ordinandi, qui in Belgio dicuntur Proponentes. 

°) Concionatores designare solet Superintendens in literis convocatoriis. 

7) Literae testimoniales expetuntur a Ministerio consecraneis, quibus se legitiment ab 
Ecclesia acceptos; raro enim alii ordinantur, nisi qui jam habent Ecclesiam, ubi functi- 
onem exerceant, 

examinandos, nominatim advocet, ac in meditullio sacri consessus ordine 
collocet, ac partes opponendi iis, quibus convenit, successive offerat ?) 
per eosque Procedentium in Theologicis profectum secundum Theses 
exhibitas explorari jubeat. Disputationi autem ipsemet praesideat eamque, 
quamdiu interesse vacabit, dirigat: post vero alio quopiam idoneo sui 
loco Praeside suffecto*), evocatis secum in consistorium senioribus ac 
adsessoribus, causas appellatas ac transmissas revideat, discutiat, collec- 
tisque eorum votis ac vocibus, communem omnium vel saltem partis 
potioris sententiam pronunciet. Supplicationes publice praelegi curet, 
causas omnes propositas adsumat, omnia denique forum illud concer- 
nentia in medium prolata, bona fide ac secundum dictamen conscientiae 
cum universo consistorio peremptorie decidat (nec enim illine ad supe- 
riorem sedem, nisi forsan ad Synodum Nationalem, si lis sit de reli- 
gione aut ritibus publicis, appellare licet) *) eaque Notarius Universitatis 
protocolo Ecclesiae fideliter inscribat. 

Expeditis autem rite omnibus, quinto demum Congregationis die 
vulgo Mercurii dicto, pulsu campanae dato, cum reverendis Seni- 
oribus ac reliquis fratribus templum ingrediatur. Candidatos jam satis 
superque examinatos, una cum senioribus, quinam illorum sacro munere 
digni, quinam vero indigni sunt, accurate censeat; pro majori autem 
experimento caput aliquod Biblicum materiae disputationis congruum 
vernacule ab iis exponi jubeat, et ineptos compertos communi Seniorum 
judicio rejiciat, aptos vero judicatos solenni ritu in sacro sancto Minis- 
terio inauguret, jurejurando eos ac* certa vocationis suae capita obstrin- 
gendo, ac manuum, qua suarum, qua Seniorum, impositione confirmando , 
iisque, invocato super eos Spiritu Sancto, bene precando: ac tum demum 
sacrum Conventum publica gratiarum actione ac benedictione, symbolo 
Apostolico decantato, dimittat; admonitis novis Ministris ut Formatam *) 
a Notario redimant, Synodique futurae tum loco, tum Fidei capite, de 
quo in ea disputandum sit, publicato °), Quodsi vero ob praesentissimam 


1) Opponentis partes ordinarie subire solent, superiori anno ad S. Ministerium con- 
secrati, et studiosi e Gymnasiis in hunc finem delegati: extraordinarie autem cuivis 
veniam a Praeside petenti conceditur: cum autem ex omni Religione concursus fiat, saepe 
evenit, ut non cum larvis sed veris depugnetur adversariis iisque exercitatis. 

2) Nunc officium istud sustinere solet Professor aliquis Collegiorum jam ante praemonitus. 

8) Ita quidem olim; at vero ab aliquot retro annis, si decisio synodalis alterutri liti- 
gantium displiceat, provocatur ad Regiam Majestatem, unde finalis expectatur sententia, 
Regia quoque Majestas in quodam Rescripto d. XXVII Julii an. 1750 in causa divortiali 
Christinae Matskasi se vocat Supremum Protestantium in hujusmodi causis 
Judicem. 

* ad (ed). 

4) Vocantur ita literae testimoniales de ordinatione exhibitae. 

5) Jam mos ille desiit, sed publicatio fit per literas encyclicas duobus ante Synodi 
terminum circiter mensibus. 

Il, 23 

aliquam necessitatem privatim quoque ordinandi ab eo nonnulli fuerint *), 
non nisi aut altero viciniore Seniore suisque confratribus convocatis id 
faciat *). 

§ VII. Formula-juramenti, qua ordinandi se sacro Ministerio obstrin- 
gunt, est haec: Deus verus, qui est Pater, Filius et Spiritus Sanctus, sacro 
sancta Trinitas, unus verus et aeternus Deus, ita te in vera tua fide 
adjuvet, quod veram doctrinam coelestem, in scriptis Prophetarum, Apos- 
tolorum et Evangelistarum comprehensam, pure et recte praedicabis, 
contrarias huic opiniones, speciatim Papisticam, Francisci Davidis et reliquos 
his consimiles errores, secundum tuam facultatem refutabis et iis contra- 
dices. Peccata absque omni indulgentia et metu, ubi et quando decet, 
modus locusque erit, reprehendes et argues. Sacramenta vere et juxta 
Christi institutionem administrabis; diligentissime disces et docebis; in 
officio Ministri usque ad mortem, nisi Deus tale tibi immiserit judicium, 
quo munus illud sustinere non posses, perseverabis, et condecentem isti 
officio sanctam inculpatamque vitam vives; Superintendenti et Seniori tuo 
in omnibus divinis et honestis rebus obtemperabis. Ita te Deus adjuvet. 
Canitur: Veni Sancte Spiritus &c. daturque potestas Verbum Dei annun- 
ciandi, sacramenta secundum institutionem Christi administrandi, peccata 
remittendi et ligandi. Quae omnia Candidati genibus flexis excipiunt. 

§ VIII. Seniorum electio in Dioecesibus. — Secundo loco sunt Dioe- 
cesium Seniores, qui olim dicebantur Archidiaconi. Eliguntur isti 
libero confratrum Sites ex eorum numero, confirmantur tandem in 
Synodo a Superintendente, jurisjurandi soctanteatn ibidem solenniter 
deposito. Canon ita rem exponit omnem. Singulae Dioeceses unum quendam 
ministrum ex suis confratribus, reliquis eruditione, pietate, experientia, 
prudentia aliisque donis spiritualibus praestantiorem, communibus suffragiis, 
non nesciente quoque nec improbante Episcopo, sibi in Seniorem seu 
Inspectorem eligere debent, qui tandem in generali Synodo per Episcopum, 
Senioribus quoque aliis haud dissentientibus, solenniter jurisjurandi 
sacramento ad .officlum suum fideliter obeundum obstringatur ac per 
Episcopum confirmetur. Fratres quoque ejus inspectionis, ut debitam ei 
obedientiam ac reverentiam exhibeant, serio admonentur °). 

Formula juramenti, qua se Deo ac Ecclesiae Seniores obstringunt, 
est haec: Deus verus, qui est Pater, Filius et Spiritus Sanctus, sacro 
sancta Trinitas, unus verus et aeternus Deus, ita te in vera tua fide 
adjuvet, quod in officio isto Senioratus vere et fideliter secundum omnem 
tuam facultatem functurus es, absque omni gratificatione, amicitia et 


') In Hungaria ita omnes ordinantur, cum conventus Synodales sint prohibiti; in Tran- 
sylvania vero in publica Synodo. . 

7) Canon XCIIL. 

*) Canon LXXXVI, 

invidia omnibus suum jus administrabis, Ecclesias tibi subjectas 
juxta legem Dei et articulos Ecclesiae gubernabis, Superintendenti tuo 
obedientiam praestabis, et cum Ecclesia generali in omnibus rebus divinis 
et usitatis ritibus consenties, scissionem seu schisma non facies, Ita te 
Deus adjuvet. 

§ IX. Officiwm Seniorwm. — Seniorum in genere officium est, ut 
suas Dioeceses juxta normam Verbi divini et Canones Ecclesiae illi consen- 
taneos regant ac dirigant. Suas inquam Dioeceses, nam nullus Senior in 
alium Seniorem aut in ministros alterius Senioratus ullum jus ullamque 
potestatem habet; sed in fratres duntaxat suae Classis seu Senioratus, 
quorum numerum et nomina certo catalogo inscripta tenere debet, ne 
fiat confusio inter Senioratus. In suos tamen etiam non absolutam, sed 
limitatam habent jurisdictionem, non ut iis dominentur aut tyrannidem 
aliquam super iis exerceant, quasi ipsi e communi Ministerii ordine, 
officio ac legibus exempti atque immunitate donati sint, sed ut primariam 
Ecclesiarum suae inspectioni subjectarum curam humeris suis sustineant , 
providendo ut in iis, tum quoad doctrinam, tum quoad ritus, tum vero 
quoad disciplinam ipsam, omnia recte ac legitime disposita sint, ac 
singuli tum Pastores Ecclesiarum, tum Rectores scholarum, curae eorum 
commissarum, officium suum fideliter faciant. Negligentes excitent, non 
recto pede incedentes in ordinem redigant et coerceant; at non potestate 
aut poena aliqua civili, verum Ecclesiastica seu disciplina mere spirituali, 
objurgatione nimirum, depositione et excommunicatione, pios autem ac 
fideliter in domo Dei versantes, utut alias simplices honore et amore 
praeveniant; in suis Ecclesiis ac scholis fratres perspectae pietatis ac 
exploratae eruditionis collocent, ac patrocinium illorum apud Magistratum 
et extraneos quosvis pro sua virili suscipiant. Redituum denique Kcclesias- 
ticorum !) rationem exactam habeant’). 

§ X. Visitatio Seniorwm. Incumbit praecipue Senioribus, ut Ecclesias 
suae directioni concreditas annuatim, adscitis sibi duobus aut tribus ex 
praecipuis suis confratribus , visitent atque in doctrinam imprimis solertiam- 
que ministrorum diligentissime fideque mediante vel saltem secundum 
conscientiam Deo debitam, inter auditores ipsorum inquirant. An nimirum 
tum ipsi sedulo discant, tum alios cum fructu et quidem secundum 
fidei analogiam doceant? an non horas concionibus et precibus destinatas 
ob privata sua negotia negligant? an manifesto sceleratos et scandalosos 
‘publice sine personarum respectu arguant? an non aliquos privata autho- 
ritate e coetu sacro excludant vel a tota synodo exclusos recipiant? an 


1) Cum subinde inveniantur e politicis, qui reditus ecclesiasticos vel intercipiant vel 
etiam ad suos convertant usus, extat contra tales Lex. Appr. Constitutione Parte 1. Tit, 
VicArt. 1, 

*) Canone LXXXVII, 

sacramenta juxta institutionem Christi statis et statutis temporibus ac 
locis administrent? num catechizent? num conjuges legitime publicatione 
praemissa et quidem pares ac honestae famae diebus locisque consuetis 
copulent? num aegrotos visitent, funerumque deductionibus vocati inter- 
sint? &c. Deinde mores quoque ac vitam habitumque tum ipsorum, tum 
vero conjugum ac liberorum accurate investigent.. An nimirum sint 
temperantes, moderati, pii, honesti, factis et verbis, victu et amictu 
irreprehensibiles? 

Rectorum similiter eruditionem, functionem tam scholarem, quam 
templarem, vitam item et mores explorent’). An nimirum ii cum Pasto- 
ribus omnia, juxta praescriptas in Liturgia Canonibusque Ecclesiae regu- 
las ac formulas agant administrentque? Et si quid reprehensione digni 
in iis compererint, debito modo pro qualitate excessus vel defectus eos 
reprehendant censuraeque gravioris interminatione ceu stimulo ac calcari 
quodam ad sui correctionem instigent; vel vero si vitium eorum tantum 
sit, ut publicam animadversionem mereri videatur, censuram illius ad 
Synodum futuram differant? 

Ut vero tum doctrinam, tum docendi facultatem Ministrorum et 
Rectorum eo commodius experiri ac censere queant, Ministrum quemque 
praesertim novitium concionantem et Rectorem examen instituentem 
coram audiant. Aedificia porro circa templa, domos Parochiales, scholas, 
sepulcreta perlustrent et si quid in iis desideratum fuerit, sub poena 
interdicendae functionis?) cum Pastoris tum Rectoris, adhibito etiam, 
sicubi opus est et licet, brachio seculari, auditoribus ad praefixum aliquem 
terminum instaurandum injungant. 

Pastores denique et ipsi de suis auditoribus examinandi erunt, 
qualiter nempe ii se tum erga Deum, tum erga suos Pastores, tum 
denique erga-se invicem gerant. Erga Deum, an in cultu Dei sint 
fervidi ac devoti; an concionibus et precibus frequentes intersint; an 
sacra Domini coena crebro utantur; an admonitiones aequo animo ferant 
inque pietate dietim magis magisque proficiant vel potius deficiant? &c. 
Erga Pastores suos, an digno eos honore afficiant; an salarium 
illorum integre et quidem tempestive iis administrent? &c. Erga se 
ipsos vero, an fraterno se invicem amore prosequantur; an disciplina 
inter ipsos politica vigeat et scelerati debito modo puniantur; an vero 
pecunia tantum mulctentur? &c. Et si quid inter illos minus recte ac 
ordinate fieri deprehenderint, illis exprobrent rectiusque eos instituant 


") Rectores vocantur hic in pagis et minoribus oppidis scholarum Magistri, quorum 
officium est in Templo coetui canendo praeire, in schola liberos auditorum ad rudimenta 
pietatis et linguae Latinae instituere. 

*) Quum poena illa insolentior visa sit et saepe innocentes eo modo punirentur, usu 
sensim transiit in pecuniariam. 

ac ut imposterum omnia meliori ordine ac decentius inter illos fiant, 
sub exasperatione disciplinae Ecclesiasticae eis injungant. Bona Eccle- 
siastica, si quae sunt, quorsum impendantur, diligenter exquirant et ab 
administratoribus rationem exigant, abalienata autem reposcant. De honesta 
Visitatorum tractatione Ecclesiae prospicere tenebuntur!), quibus tamen, 
quantum fieri potest, parcendum erit, ne nimiis expensis graventur *). 

§ XI. Visitaturi cum effectu Dioecesium Seniores olim Principis 
armabant se mandato, jam vero Regii Gubernii, ut si qui temerarii ac 
reluctantes invenirentur, in ordinem redigi possent. 

Tale est Mandatum, quod hic exhibeo. 

Georgius Rakotzi, Dei Gratia Transylvaniae Princeps, partium Regni 
Hungariae Dominus et Siculorum Comes &c Fidelibus nostris universis 
et singulis spectabilibus, magnificis, generosis, egregiis et Nobilibus, 
Comitibus, Vicecomitibus et Judicibus Nobilium, Capitaneis, Praefectis 
Provisoribus, aliisque officialibus Arcium, Castrorum, Curiarum Nobili- 
tarium, Tricesimatoribus, Teloniatoribus pontium, passuum, vadorum, 
viarumque custodibus, nec non prudentibus et circumspectis Magistris 
civium, Judicibus et juratis Civibus, quarumcunque Civitatum, Oppido- 
rum, Villarum et Possessionum earumque Rectoribus et Patronis. Praeterea 
Pastoribus et Ministris Ecclesiarum quarumvis orthodoxarum, partim in 
Tordensi et Albensi Transylvaniae, signanter vero in de Kiukilldiensi 
Comitatibus constitutis et commorantibus, praesentes nostras visuris, Nobis 
gratis, salutem et favorem! 

Quoniam Nos ad confusiones et multiplices errores, ministrorum verbi 
Dei persecutiones libertatisque eorum perturbationes tollendas, quae in 
Ecclesias partim propter docentium quorundam vitam dissolutam et doc- 
trinam orthodoxorum etiam nonnullorum, ab analogia orthodoxae Fidei 
discedentem, partim vero propter Verbi divini contemptum et ingratitu- 
dinem auditorum bona Ecclesiastica abalienantium et ad se rapientium, 
deinde vero ad profanos usus convertentium, irrepserit. Honorabilem 
Mosen Patakfalvi, Ecclesiae Sévényfalvensis pastorem, Ecclesiarum ortho- 
doxarum in eodem Comitatu de Kiikiillé Seniorem, in medium vestri ea 
ratione emittere duximus, ut Ecclesias vestras orthodoxas visitet earumque 
pastores de doctrina, vita et moribus diligenter examinet simulque con- 
vocato etiam si aliter fieri nequiverit coetu, fide mediante, ecclesiastica 
bona antiquitus ad Ecclesias collata, una cum libertatibus, domibus 
Parochialibus ac Ministrorum Rectorumque proventibus cognoscat, prae- 
sentia stabiliat, confirmet, quovis modo abalienata repetat, recuperet et 


1) Saepe aediles seu bonorum Ecclesiae procuratores occasione arrepta ipsi quae con- 
sumunt, visitatoribus adscribunt, fecisse impensam &c., unde etiam expensa visitatoribus 
impendenda a Sup. Consistorio circumscripta est. 

*) Canon LXXXVIII, 

restituat. Cumprimis vero salarium sigillatim seu ut vocant capitatim 
persolvi debitum a quibusvis conjugatis, etsi plures in una familia sint 
ac cohabitent, diligentissime exigat. At ea, quae a Majoribus nostris viris 
piis et religiosis ordinata fuerant, in novum, pristinum ac legitimum 
usum revocet. Templa et alia aedificia ecclesiastica, per quorumlibet 
negligentiam collapsa, erigi aut saltem restaurari curet. Et si qui talia 
bona abalienata aut temere divendita remittere recusarint, eos cujuscun- 
que status et conditionis homines fuerint, Comitibus etiam, Vicecomitibus 
et Judicibus Nobilium, opem et auxilium annotato Seniori ferre debentibus, 
primo quidem duodecim, deinde secundo viginti quatuor florenis mulctet 
praesentium harum’ Nostrarum vigore. Denique temerarios in curiam 
nostram, ubi post talis causae fieri de jure decisionem, debita contuma- 
ciae ipsorum poena irrogabitur, ad diem decimum quintum a die hujus- 
modi Visitationis computando, vigore praesentium evocet atque citet. 
Tandem vero ministris iis, qui videlicet dissolutam agendi vitam alliis 
scandalo essent vel de aliquibus orthodoxae Fidei articulis perperam 
sentientes, doctrinam pravam discriminarent, vel qualitercunque ab analogia 
orthodoxae Fidei discederent remotis, Pastores pios et sacrorum a Deo 
institutorum fideles administratores, sed tales qui in Plebaniam vocati 
fuerint legitime, suscipiat et surroget. Secularis conditionis hominibus, 
si quid praetensionis contra cleros habuerint, justitiam administret neque 
eosdem quispiam alibi, quam coram praefato Seniore ipsorum, in jus 
convenire, turbare et molestare praesumat, ne libertas Ecclesiae a secu- 
laribus quoquomodo turbetur. Proinde vobis harum serie committimus 
et mandamus firmiter, ut dum et quandocunque dictus Moses Patakfalvi 
cum adjunctis sibi collegis vestri in medium venerit, eumdem una cum 
suis omnibus absque ulla tergiversatione procedere permittere; vocati in 
coetum sacrum convenire, legitimos usus et reditus Ecclesiarum ab anti- 
quis bonis et patronis ordinatos ad requisitionem ipsius sine cunctatione 
remittere. Vos vero Comites et officiales subsidio adesse ac ubicunque 
locorum visitaverint, eisdem de victualibus honorifice prospicere modis 
omnibus debeatis et teneamini. Secus non facturi. Praesentibus perlectis , 
exhibenti restitutis. Datum in Civitate Nostra Alba Julia die X mensis 
Jan. anno Domini MDCXXXI. 
Georgius Rakotzi mp. LS. 
“Martinus Markosfalvi Secretar. mp. 

Exemplar Mandati Regii Guberni Dioecesin visitaturo Seniori exhi- 
bitum est sequens: . 

Sacratissimae Caesareae Regiaeque Catholicae Majestatis Principis 
Transylvaniae Regium in Transylvania Gubernium! Spectabilibus, magni- 
fico, generosis, egregiis, Nobilibus, agilibus Sedium Siculicalium in 
Transylvania supremis et subalternis officialibus praesentes visuris salutem 


LIB. I. CAP. 15. § 12. — DE PERSONIS ECCLESIASTICIS. 309 


et gratiae Caesareo Regiae incrementun. Cum honorabilis Michaél Szent 
Kiralyi, Communitatis Keclesiarum Helveticae Confessioni addictarum in 
sedibus Siculicalibus Haéromszék Praeses et Senior, una cum suis confra- 
tribus Senioribus ad visitationem praefatarum Ecclesiarum exire contendat. 
Proinde universis praementionatis authoritate a sacratissima Caesarea 
Regiaque Catholica Majestate nobis clementissime tributa, hisce commit- 
timus, ut dicto Seniori una cum suis confratribus non solum ubique paci- 
ficum passum et repassum permittere velint, sed et omnem adsistentiam 
durante Visitationis suae cursu, et si quae pro Regulis eorundem cano- 
nicis instituendae fecerint correctiones, debitam Gubernialibusque Inter- 
dictis conformem opem praestare debent et teneantur. Sic facturis Praesent. 
Perlect. Exhibenti restitutis. Datum ex Regio Principatus Transylvaniae 
Gubernio Claudiopoli d. XII Oct. an. MDCOCXX. 
Sigismundus Kornis Gubernat. mp. 
LS. Samuel Kéleséri secretarius mp. 


§ XII. Synodos convocare est Seniorum officium. — Ad speciale Seni- 
orum Dioecesium officium pertinet, Synodos suorum confratrum statis 
temporibus ad se vel in alium quempiam locum convenientem convocare 
et quidem ordinarie singulis quibusque annis terna vice, primo nempe 
vere circa diem Gregorio sacrum, proxima item ante generalem Synodum 
septimana, nec non ante festum Michaeli Archangelo dicatum. Extra- 
ordinarie vero si gravis aliqua ac urgens necessitas ingruerit, aliis quoque 
temporibus intermediis, in quibus causas matrimoniales et alias pro re 
nata incidentes controversias censurasque ecclesiasticas agitent, nec non 
noviter in opus Domini emittendos examinent, quos postea publico examini 
praesentent. Salva tamen in omnibus manente authoritate ac praerogativa 
generalis Synodi, ita ut difficilia quaeque et res arduas ad illius judicium 
referant causasque ad consistorium commune appellatas, cum tota serie 
transmittant. Inter caetera autem finaliter ac in perpetuum ullum ecclesiae 
Ministrum deponendi, proscribendi aut potestati civili tradendi, ut et 
communi decreto depositos aut relegatos reassumendi vel recipiendi potes- 
tatem, quae penes solam provincialem Synodum est, sibi minime arrogent. 
Nil quicquam gravioris momenti absque potioris suorum confratrum, 
Adsessorum cumprimis, partis consensu, et invito inconsultoque suo 
Superintendente, statuant vel faciant: cujus quidem judicium si aequum 
ipsis censebitur sequantur, sin minus negotium totum Synodi generalis 
arbitrio definiendum relinquat. * 

Si quid vero tale proprio affectu attentaverint, confratres ipsorum 
communi consilio placide ac absque omni rancore debita cum reverentia 


(*) relinquant (ed.) 

admonendi ipsos jus et potestatem habeant, et ni illos audiant, ad Epis- 
copum tandem et generalem Synodum collegiumque Seniorum rem 
deferre impune eis liceat. Quin imo privatas quoque injurias a Seniore 
factas unicuique Ministro, si caeteri causam ejus ob respectum aliquem 
apud illum agere recusarint, ad Episcopum referre fas erit; qui postquam 
illum nec quicquam monuerit, communicato tandem cum reliquis Seni- 
oribus vel tota etiam universitate negotio, si monitis quoque illorum 
minime paruerit, de officio Senioratus seu dignitate inspectorali si non 
etiam. pastorali dejiciatur '). 

§ XIII. Eruditio Ministrorum. — Tertio. Pastores seu ministri 
Keclesiarum jam sequuntur exhibendi. Qualiter in Synodis generalibus 
facultatem ministerium exercendi accipiant, superius exhibuimus*). Jam 
reliqua, quae sunt officii eorum ex Canonibus Ecclesiasticis, interspersis 
ubi necesse erit illustrationibus, trademus. 


De Ministrorum eruditione. 


Quoniam Ministri Ecclesiarum sunt doctores et ductores populi, 
oportet eos, si non solida, saltem mediocri literatura ac eruditione prae- 
ditos, praesertim vero in divinis scriptis ac fundamentalibus fidei dogma- 
tibus probe versatos ac institutos esse. Ut teneant hypothesin seu 
expressam formam sanorum verborum, sciant recte secare verbum veri- 
tatis, ac proinde sint apti ad docendum. Alioqui idiotae, qui et ipsi 
enari sunt, alios docere haud poterunt, sed idem iis accidet quod 
Christus alicubi dicit: Si caecus caecum ducat, ambo in 
foveam cadent. 

Priusquam ergo aliqui ad Ministerium sacrum admittantur, diligenter 
de doctrina ac eruditione examinandi sunt). Et si rudes plane ac illiterati 
comperiantur, rejiciendi ac ad aliud vitae genus, nisi postmodum profe- 
cerint. remittendi sunt. 

Quamobrem omnibus ad functionem Ecclesiasticam adsumptis serio 
injungendum est, ut sacra Biblia“), liturgiam ac commentarios Theolo- 
gorum doctiorum celebriorumque in Vetus et Novum Testamentum sibi 
comparent, eos diligenter volvant ac revolvant: ut ex iis in dies magis 
magisque proficiant ac concionibus proprio Marte conscribendis asuescant. 
Libris vero necessariis carentes et discere plane nolentes post unam atque 


) Canon LXXXIX. 

By SE VISIVIG 

*) Examen emittendorum ordinarie fieri debet in Synodo Dioecesana ac tandem in 
Provinciali, ubi etiam manuum impositio fit. 


*) Miserrimus ille est Bibliorum interpres, qui iis caret; a puero doctrinae Biblicae 
innutriri debet. 

alteram admonitionem a ministerio tamdiu arcebuntur, donec sufficientem 
librariam supellectilem comparaverint et majores in Theologia profectus 
fecerint +), 


De Ministrorum religione. 


§ XIV. Religio Ministrorum. — Quoniam cura salutis auditorum 
secundum Deum ministris Ecclesiarum commissa est, priusquam ii aut 
emittantur aut jam emissi in aliquam Ecclesiam recipiantur, maxime si 
sint peregrini vel ignoti, inquirendum diligentissime est, an orthodoxae 
sint confessionis, ne quomodo sub ementito veritatis praetextu, falso 
aliquo dogmate suos auditores inficiant. Probandi itaque spiritus sunt. 
Nam multi pseudoprophetae exierunt in mundum, multique lupi rapaces 
latitant sub tegmine ovium; qui clandestine in ovile Christi irrepunt ac 
incautas oviculas, nisi observentur, depraedantur. 

Quocirca Neophyti,+ utpote sacrificuli, Monachi aliique, qui sectam 
quamcunque deseruisse dictitant, ad Ecclesiae vel scholae alicujus guber- 
nationem*) cito ac temere citra publicum generalis Synodi consensum, 
nequaquam sunt admittendi; verum circumspecte admodum ac magna 
cum prudentia, qui, quales et unde sint, disquirendum prius est, ac 
tunc demum, si nihil obstiterit, post publicam erroris sui recantationem 
in sinum Ecclesiae sunt recipiendi. Vagabundi similiter ac circumforanei 
certis ac indubitatis testimoniis destituti, tanquam suspecti, nulli officio 
sunt praeficiendi. 

Non solum autem peregrini et erronei, sed et indigenae ex una 
dioecesi in aliam transmigrantes, nisi testimoniales de veritate doctrinae 
ac honestate vitae a suis Senioribus sub usualibus Dioecesium sigillis 


_attulerint, nequaquam admitti debent. De Rectoribus scholarum eadem 


lex esto. 

Quoniam Apostolus haereticos, convictos praesertim ac obstinatos 
blasphemosve, fugiendos esse jubet, nemo Ministrorum cum ejusmodi 
nimiam conservationem intimamque familiaritatem cum scandalo infir- 
morum colat, neve eos temere sine permissione suorum superiorum solen- 
niter ad disputandum provocet. Alioqui qui semel atque iterum admo- 
nitus id ipsum tentare praesumpserit, a sua dioecesi ad generalem usque 
Synodum officio privabitur. Provocantibus tamen cum consensu eorundem 
ex verbo Dei placide ac modeste cuilibet respondere, multo vero magis 
discendi cupidos informare licebit. 

Nulli, sive sit Ecclesiastica persona sive scholastica, aliquid contra 


") Canon. IV. V. VI. 

*) Ubi diversae sunt Religiones, prout etiam in Transylvania, subinde ex antitrinitariis 
ministris Reformatam Religionem amplectuntur. Monachi etiam olim deposito cucullo eam 
sequebantur, nunc Mandato Regio acceptare eos aliae Religiones prohibentur, 

fundamentales confessionis fidei articulos aut essentiales disciplinae Eccle- 
siasticae Canones in verbo Dei fundatos, publice vel privatim sub poena 
suspensionis ab officio, ad generalem usque congregationem docere fas 
erit. Quin nec in non fundamentalibus fidei aut disciplinae articulis 
privatam suam opinionem cum aliorum fratrum contemptu, Ecclesiae 
perturbatione aut infirmorum scandalo quisquam publice docebit, sed 
si gravem quendam scrupulum in conscientia habeat, eum coram Seniore 
ac Superintendente suo imprimis, mox et tota Synodo, humaniter Chris- 
tianaque modestia ac decenti submissione proponere poterit, ut universum 
negotium ex sacris Literis disquiratur ac discutiatur. Is ergo non modo 
non contemnatur vel silentiun ei imponatur, sed et placide exaudiatur 
ejusque verba accurate pensitentur, quae si idonea comperiantur, accep- 
tentur; sin vero minus idonea, sed ex mera curiositate Scripturis repug- 
nante profecta vel scandalosa publicoque dissidio obnoxia judicentur , 
rejiciantur, ac serio sub poena canone proxime sequenti irrogata, ne ea 
in vulgus spargantur, inhibeatur. * 

Nemo igitur vel in articulis fidei ac fundamentalibus Religionis 
Christianae capitibus, vel in ritibus ac cerimoniis externis sacramentorum- 
que administrationibus, privata vel paucorum quorundam sibi adhaeren- 
tium authoritate vel publico scandalo, immutationem aut innovationem 
aliquam facere praesumat. Sed si quid omnino mutandum aut emendandum 
in ritibus fuerit, unanimi totius Ecclesiae nec non Principis?) ac statuum 
Evangelicorum Helveticae Confessioni addictorum consensu, in Provinciali 
vel vero Nationali Synodo fiat. Qui secus facere ausit, a suo Seniore 
accedente reliquorum suae Dioeceseos confratrum judicio ad universalem 
ejus Episcopatus, sub quo degit, Synodum, a functione arcebitur ac tunc 
demum si pertinaciter ei proposito inhaeserit, nec ullis admonitionibus 
ab ea recedere voluerit, in perpetuum deponatur?). Quod si vero fors 
partes in discrepantes abire sententias contingat, eo casu nihil in alteru- 
trius partis praejudicium decernatur, sed antiqua constitutio in suo usu 
ac vigore permaneat °). 


De legitima Ministrorum vocatione, 


§ XV. Vocatio Ministrorum. — Sine vocatione legitima nullus mor- 
talium Ministerium usurpare attentet, sed unusquisque vocationem a Deo 
per media expectet: neque enim quispiam sibi hune honorem sumit, 


(*) inhibeantur (ed.) 

') Tune Princeps erat Reformatus cum canones ederentur, qui sua authoritate edito 
Diplomate istos confirmavit an. 1649. 

*) Signum depositionis est amputatio vestium talarium et scissio pilei in ail quod 
post latam sententiam illico fit. 

*) Canones VII —XIL. 

sed qui vocatur a Deo sicut et Aron. Unde Deus graviter invehitur in 
illos Prophetas, qui non missi currunt et prophetant, cum non sit locutus 
ad eos. Quicunque ergo invitis Ecclesiarum antistitibus aut auditoribus 
sese obtruserint, tanquam fures et latrones, qui non ingressi sunt per 
ostium in caulam ovium, sed aliunde ascenderunt, ignominiose extrudantur. 

Vocationem autem debent habere duplicem: internam nimirum et 
externam. Internam a Deo per Spiritum Sanctum, corda eorum ac volun- 
tates ad sponte obeundum sacro sanctum Ministerium efficaciter flec- 
tentem. Externam autem ab ipsis presbyteris, seu praestantibus tum 
pietate tum dignitate Ecclesiarum civibus, consensu tamen plebis quoque 
Christianae minime excluso 2). 

Utramque tam internam quam externam vocationem habentes, mitti 
tandem ab universa Ecclesia ejusque praefectis communibus votis ac 
suffragiis debent, praemisso publico doctrinae ac vitae ipsorum examine, 
ordinatione item solenni ac manuum impositione confirmata cum plena 
praedicandi verbum Dei ac administrandi sacramenta potestate *). In cujus 
majorem fidem ac certitudinem publico Ecclesiae testimonio, authentico 
Universitatis sigillo ac manu Episcopi propria roborato ordinandi sunt. 
Quod quicunque ignoti praecipue ac proinde suspecti producere nequi- 
verint, nuspiam recipiendi erunt. 

Interim tamen Seniores perspectae pietatis et notae eruditionis fratres, 
postquam privatim ab ipsis probe examinati fuerint, etiam ante judicium 
Synodi generalis, ad opus Ministerii, verbi praesertim praedicationem 
emittere possunt; sed a sacramentorum administratione, antequam rite 
_ordinati fuerint, abstinere debebunt, nisi singulari aliqua de causa ob 
-praesentissimam ac urgentissimam quandam necessitatem, si scilicet vel 
‘alii Ministri, quorum opera in ea uti possent, ab ipsis remotiores, vel 
vero ab adversariis undique cincti sint, a tota Dioecesi facultatem obti- 
nuerint, si quidem ii stipulata manu se in futura Synodo processuros seque 
publico examini stituros sancte promiserint °). 

Nullus ergo Ministrorum vel prece vel precio locum sibi aliquem 
emendicare, vel seculari potestate violenter quasi occupare ac se obtru- 
dere, vel denique aliis supplantare malisque artibus eos Parochiis suis 
clandestine exturbare attentet. Alias quicunque hujus tam nefandi sceleris 
certo convicti fuerint, poenam talionis sustinebunt, hoc est, intra unius 
ad minus anni spatium parochia destituentur '). 


1) Abusus in vocatione Ministrorum est, cum saepe Nobiles vel Possessores Domini, 
non requisito Con-Possessorum consensu suos clientes in Parochiam introducunt, variaque 
senioribus Dioecesium negotia causantur- 

*) Fit in synodo generali, vidimus superius § VI & VIL 

3) Tempore pestis et bellorum deficientibus Ministris per manuum impositionem, non 
statim alii substitui possunt; cum ea fieri assolet inSynodo generali; illa vero coire non potest. 

Quaemadmodum nemini, etiam legitime vocato, in Ecclesiam aliquam 
pastore illius nondum terminante irrumpere, sic neque suam ante exac- 
tam anni sui periodum temere et cum injuria suorum auditorum dese- 
rere, sub poena annuae depositionis licebit, nisi id gravi aliqua de causa 
jussu suorum superiorum faciat: iis namque authoritas a sancta Univer- 
sitate datur, Ministros eximiis donis ornatos, summa Ecclesiae alicujus 
necessitate sic postulante, etiam ante anni sui terminum loco movendi, 
in eamque alio quodam idoneo suffecto transferendi; quibus etiam absque 
omni tergiversatione, si non evidens aliqua impossibilitas eos impediat, 
sub amissione officii parendum ultro erit*). 

Quilibet igitur, cujusvis Ecclesiae Minister terminum anni sui au- 
ditoribus suis, vel ipsemet immediate a concione, vel per tertias (ut 
loquuntur) personas vel vero per literas, prout antiqua loci consuetudo 
requirit, mature significet®), et si ii ulterius quoque operam ejus expe- 
tiverint novamque ei vocationem honeste obtulerint, ac animus ei tulerit, 
loco manere licebit. Sin vero contenti ejus Ministerio, ei renunciaverint, 
scitu sui Senioris, aliis, a quibus acceptabitur ac vocabitur, se obstringere 
libere poterit, nec Senior legitimam ejus vocationem, nisi ob grave 
aliquod scandalum ac Ecclesiae detrimentum praecavendum impedire 
debebit. 

Ministris novellis, quorum ordinationem auditores suis sumptibus 
procurarunt*), eruditioribus quidem biennii, tenuioris autem eruditionis 
triennii spatio, si sic optaverint sique dignos eis honores exhibuerint 
ac debitum salarium juste persolverint, in eo loco in quem primum emissi 
sunt permanendum erit. Qui ergo ante id tempus locum illum invitis 
auditoribus deseruerint, aut redire a suis Senioribus cogantur aut si id 
nolint, etiam eo, in quem transierunt, loco excludendi sunt. 

Cautum etiam sub poena severae correptionis est, ne quispiam Kcclesiam 
alienam, absque venia sui Senioris vel consensu Pastoris illius vel vero 
necessitate aliqua inevitabili, temere invadat, falcemque suam in messem 
alterius vel docendo vel conjuges copulando vel vero sacramenta admi- 
nistrando immittat, sed unusquisque intra limites vocationis suae se 
contineat. Qui identidem duabus tribusque admonitionibus spretis, id 
ipsum factitavit, sua quoque Ecclesia privabitur. Si tamen absente pastore 


') Evenit aliquando iste casus, cum Ministri inquietioris ingenii se aliis subdole insi- 
nuant, quamvis sit rarior. 

*) Rarior etiam hic est casus, cum vocatio Ministrorum ex usu sit penes Ecclesiam , 
nec Senior nolenti quemquam obtrudere possit. 

*) Consuetudo ea significandi terminum adventantem cessavit; auditores tamen norunt 
terminum, quo si ejus opera placuerit nova illis vocatio offertur. Neque ea ubique obtinet 
consuetudo. 

*) Tres tune offeruntur floreni cum in Synodo ordinantur ab Ecclesia: insuper fit sumptus 
tempore introductionis in Parochiam, ad vecturam, victualia &c. 

infans aliquis recens natus moribundus sit, illum baptizatum, vicino ob 
id requisito, juxta consuetudinem hactenus observatam, transire fas erit. 
Optimatibus quoque sacra celebratum absque injuria ac despectu Pastorum 
suorum, viros eximios aliunde accersere licebit?). 

Ut nullum Pastorum, invito ac repugnante populo, Senior Dioeceseos 
obtrudere, sic etiam populus neminem eorum invito Seniore conducere 
ac introducere potest. Pastoribus quoque omnibus stricte interdicitur, 
ne etiamsi alio vocentur, absque scitu ac permissu sui Inspectoris, 
operam aliis absolute addicat, sed ea conditione, si is assentiatur, ut is 
cum praecipuis suis confratribus, an ille eo loco sit dignus, dijudicare 
queat. Quicunque ex mera contumacia et contemptu disciplinae, non 
vero ex simplicitate vel ignorantia, contrarium perpetraverit, etiamsi non 
omni, ea tamen, cujus ministerio, inscio ac invito suo Inspectore, se 
addixit, Ecclesia destituatur; ut tum ipse inobedientiae, tum populus 
refractarius despectus sacri regiminis poenam luat. Idem tamen hic 
quoque quod in XIX Canone Seniori praescribitur. 

Pii verbi Ministri, si honestum salarium, quo se suosque frugaliter 
sustentare poterunt, suppetat, laboremque suum auditoribus gratum ac 
utilem esse in Domino agnoscant, loca sua frequenter mutare haud debe- 
bunt; ne proprium commodum magis quam Ecclesiae emolumentum quae- 
rere existimentur ’). 

Si quis semel ex concessu sui Senioris alicui Ecclesiae operam suam 
‘stipulata manu vel verbali obligatione promiserit, et interim gratiore 
aliquo opimioreque loco ipsi oblato, cum priore illo posthabito, amplec- 
tatur ac fidem suam datam fallat, ei tanquam mercenario neutrum eo 
‘anno adire licebit. . 

Quicunque alibi minus grati atque accepti, ut eo magis animos 
auditorum ad se allicere ac facultatem apud eos manendi ab illis impe- 
trare possint, nonnihil ex ordinario stipendio remiserint, atque sic 
publicum Ecclesiae reditum, ob privatum suum commodum, clam et 
fraudenter diminuerint, usque ad tempus Synodi generalis, tanquam 
fures boni Ecclesiastici a functione sacra arcebuntur. Si qui tamen Patro- 
norum ex sua munificentia aliquanto plusculum cuidam singulari dono 
praedito contulerit, id statim pro ordinario ac debito salario reputandum 
non erit. 

Si quis porro Ecclesiastarum vineas parochiales sua culpa neglexerit 


1) Magnus est hodie inter Magnates abusus cultus sacri, qui etsi templum in Civitate, 
oppido, vel pago, ubi commorantur, adsit, tamen adire non aut raro solent, sed in aedibus 
suis cultum peragere publicum, atque ita quot sunt toties ministrum de die fatigant. 

2) Salarium V.D. Ministrorum valde quam coepit imminui in Transylvania, cum Deci- 
mas aut Decimarum Quartas a piis olim Principibus aut Kcclesiarum benefactoribus collatas 
violenter Catholici aut detinent aut intercipiunt. Exempla undique prostant. 


— 

incultasque reddiderit, justa aestimatione facta damnum ab ipso succes- 
sori illatum eidem refundere tenebitur, nec prius illine dimittendus est, 
quam ei exacte satisfecerit; ut habeat is, siquidem vinearum cultura 
ipsi incumbit, unde illas neglectas denuo excolere possit. Idem justa 
aequabilitas a civibus quoque seu incolis, si vineae eorum incuria steri- 
lescant, exigit. Novus tamen interim minister, sub certa satisfactionis 
spe, intromittendus erit. 

Parochiales itidem domos, cum annexis aedificiis, utpote hortis, 
horreis, stabulis et aliis, quicunque Ministrorum vel studio destruxerint, 
vel eas deserendo inque proprias, quas forte ibi loci habent, transmi- 
grando neglexerint ae desolari permiserint, ruinam omnem aequum est, 
ut ipsi aere proprio restaurent. Quod ni sponte fecerint, ex salariis 
eorum, authoritate Senioris, secundum aestimationem damni detrahatur, 
ac in manus Aedituorum tradatur. Illinc autem alio concedentes* ac 
inquilinos in aedibus suis relinquentes, ii more aliorum incolarum, quod 
justum est, pro sua facultate ac substantia pastori illius Ecclesiae reddere 
tenebuntur; at pastores ipsimet, sive ibidem vacantes ac commorantes, 
sive alibi ministerio fungentes, a solutione salarii immunes sint. 

Priusquam alicubi Pastoribus praecedentibus plenarie persolutum 
fuerit, sive ii jam parochiis illis emigrarint, sive adhuc illue commorentur, 
novi interim sub poena suspensionis annuae ab officio nequaquam super- 
venire iisque succedere ausint. Idem de scholarum quoque Rectoribus 
statutum sit. 

Quin imo auditores quoque male erga Ecclesiam affecti contemp- 
timque ministerium habentes, qui vel ob correptionis impatientiam vel 
levem aliquam ob causam ministros exploratae fidei ac integrae vitae, 
ante completum anni sui terminum a se relegant, nisi justam eamque 
sufficientem facti sui rationem apud Seniorem vel coram Synodo reddi- 
derint, ministerio aliquamdiu privandi sunt, praesertim si periculum 
nullum ne a fide deficiant, exstiterit ?). 

Si quis Ministrorum semestri ad summum spatio ante completum 
anni sui terminum e vivis excesserit, Senior illius, si sine maxima 
auditorum injuria ac summo Ecclesiae incommodo licuerit, ex fraterna 
paternaque commiseratione residuam anni partem per vicinos suos con- 
fratres expleri curet, ut vidua ejus proventum annuum integre percipere 
seque ac misellos suos orphanos exinde alere queat. 

Kcclesias vicinas, quae solae pastores alere possent, nemo cum 
injuria Ministrorum inopum, .lautioris stipendii ac quaestus causa ad se 


* consedentes (ed.) 
') Poena haec non gravat nocentes, qui vilipendunt cultum sacrum, eoque libenter 
carent; adeoque sensim fere sublata est. 


Par Err 

rapiat1), Propter defectum tamen Ministrorum vel paupertatem colono- 
rum vel alia aliqua justa de causa, ex assensu Dioeceseos vel consuetu- 
dine jam inveterata, unus Pastor duabus, tribus aut etiam pluribus 
Keclesiolis ministrare poterit, modo ne is rei suae familiari augendae, 
sed gloriae Dei ac saluti auditorum promovendae praecipue intentus sit. 

Filiales a Matribus (ut vocantur) Kcclesiis separare, easque vel 
Matres constituere, vel iterum aliis annectere, ne totius quidem alicujus 
Classis seu Dioeceseos voluntati ac arbitrio permittitur, sed id univer- 
salis Synodi judicio, accedente quoque ad id patronorum ac plebis con- 
sensu, sub poena gravis animadversionis reservari jubetur. 

Pastores ejusmodi Ecclesiis inservientes, quae alias collegas seu Pastores 
secundarios alere solitae sint, ut ea consuetudo abrogetur nullatenus, 
quantum in ipsis est, patiantur, nec quisquam eorum onus et munus 
collegae in se recipiat proventumque illius percipiat. Alioqui si temere 
quispiam id facere praesumpserit, proventus ille per suum Seniorem, 
assentiente Classe seu Dioecesi potiorique auditorum parte, ei adimatur, 
ac in usum aliquem Ecclesiae necessarium conferatur. 

Hactenus Canones*) de iis quae circa Vocationem Ministrorum con- 
tingere solent occurrentiis tractarunt; jam sequitur ut ea videamus quae 
pertinent ad eorum Functionem °), 


De assiduitate docendi. 


§ XVI. Meminerint pastores Ecclesiarum, se non ad ignavum otium, 
nec externam rusticationem, sed ad laborandum in agro ac messe Domini 
e promiscua plebe evocatos esse. Summa igitur ope contendant, ut offi- 
cium quam fidelissime’faciant diligentissimeque doceant. Vae enim illis 
nisi evangelizaverint! Et maledictus, qui fecerit opus Domini fraudu- 


lenter. Desides itaque et laborem docendi, cum recte valeant ac dono 


docendi polleant, subterfugientes, ac inani otio torpescentes, aut profanis 
negotiis tempus impendentes, tanquam ignavi fuci ac mercenarii inutiles, 
e parochiis ejiciendi ac sine testimonialibus relegandi sunt. 

Honesti tamen interim manuum labores, si urgens aliqua necessitas 
postulet, modo ne in iis modum excedant neque functionem suam sacram 
eorum causa negligant, Ministris verbi ad exemplum Pauli concedi 
possunt, utpote vineolae alicujus sive propriae sive Parochialis cultura, 
nec non recreationes inculpatae *). At nimium insatiabileque agros vine- 


1) Raro contingit ut duae combinentur, nisi incolis deficientibus, sed contrarius invasit 
auditores pruritus, ut filias a Matribus separare conentur; unde evenit ut Ministri ad sum- 
mam deveniant paupertatem, cum iis alendis auditores non sufficiant. 

*) Canon XIII usque ad XXXIIL. 

3) a Canone XXXVI usque ad LXXXV. 

4) Rari sunt, qui oeconomicas istas occupationes praeterfugere possint, quoniam deser- 
vientes altari ex eo sufficienter non aluntur. Attendunt tamen ne occupationes externae 
ecclesiasticis eorum officiant functionibus, 

asque colendi studium, ut et discursitationes crebrae minusque neces- 
sariae, Dominicis praesertim diebus serio iis prohibentur, et si qui eorum 
non semel a suis superioribus objurgati, eas nihilominus frequentare 
haud intermiserint, nulla iis imposterum Ecclesia erit adsignanda, Nemo 
enim, qui manu sua admota aratro respexerit ad ea, quae 
retro sunt, appositus est ad regnum Dei. 

Qui vero ministerii pertaesi et amore hujus seculi instar Demae 
illecti, etiamsi vocatio honesta, ut et facultas fungendi ipsis haud desit, 
stationem suam nulla justa de causa deseruerint, ac vel domi suae 
delituerint, vel oeconomiam turpemque aliquem quaestum exercuerint, 
si omnino ad functionem suam continuandam animum applicare renuerint , 
communi totius Synodi generalis judicio ab omnibus prorsus sacris arce- 
antur, solenniterque tanquam perfidi ordinis sui desertores excommuni- 
centur ac pro ethnicis publicanisque habeantur. 

Pro concionibus autem habendis, materias seu loca ex scriptis Pro- 
phetarum, Apostolorum et Evangelistarum canonicis assumant seu 
praelegant eaque praemisso exordiolo, textui ac tractationi accomodato, 
breviter quidem, sed clare ac nervose explicent, et sensum eorum genui- 
num ostendant, similitudines et allegorias, sicubi occurrunt, diligenter 
expendant sensumque mysticum luculenter exponant, dubia ex verbis 
enascentia enodent, contrariam expositionem refutent, ac sic demum cum 
textum secundum omnes ejus partes satis dilucide ac perspicue inter- 
pretati fuerint, Locum communem seu doctrinam ex ipsis textus vis- 
ceribus ultro quasi emergentem eruant, illamque ex Scripturis si sit dubia 
sufficienter confirment adque usum auditorum, institutionem nempe 
consolationem et correctionem nec non ad falsi dogmatis, si locus sit 
controversus, redargutionem accommodent, ac denique applicatione ad 
circumstantias loci, temporis, personarum ac status, conditionisque eccle- 
siae, vel Reipublicae praesentis facta, cum brevi ac summaria praeci- 
puorum capituum repetitione, pio aliquo voto ac doxologia concludant. 

Non quaelibet Scripturae loca a quibusvis et inter quosvis sunt 
tractanda, sed unusquisque concionatorum pro mensura fidei, quae in 
ipso est, et ratione capacitatis auditorum suorum, materiam suis viribus 
aptam captuique populi accommodatam enarrandam proponat. 

Praeter Evangelia Dominicalia, ut vocant, quae et ipsa interdum 
magno cum fructu ac utilitate vulgi explicari possunt, textum tempori 
et occasioni convenientem vel ex Prophetiis Veteris, vel vero ex historiis 
Evangelicis ac epistolis Apostolicis Novi Testamenti, non solum profestis 
sed et Dominicis diebus, pastores depromere ac exponere debent, ut tum 
ipsi, tum auditores ipsorum ex variarum materiarum Theologicarum 
investigationibus in caelestis doctrinae cognitione in dies magis magisque 
proficiant. ; | 

Singulis septimanis ordinarie quaternae!): Dominicis nempe diebus 
binae, Mercurii vero ac Veneris, ut gentilium more vocantur, diebus, vel 
aliis quibusdam, pro locorum consuetudine, singulae conciones habendae 
sunt, sermone quidem culto et terso, sed non nimis polito ac picto, 
verum populari ac perspicuo, ad aedificationem, non vero ad ostentationem 
composito, earumque quaelibet non ultra unius horae spatium protra- 
henda, ne tum concionatoribus spiritus exhauriantur , tum vero auditoribus 
taedium pariatur. Sicubi tamen plures hactenus conciones antiquo usu 
haberi solitae sunt, habeantur et imposterum, licet *). 


De correptione delinquentium. 


§ XVII Eos, qui cum publico scandalo peccant, fideles animarum 
Pastores publice etiam et quidem praesentes arguere coram omnibus 
tempestive et intempestive absque omni personarum respectu debent, ne 
pro canibus mutis latrare non valentibus habeantur. Non tamen ex affectu 
aliquo pravo ob offensam aliquam privatam, sed ex pio gloriae ac legis 
divinae zelo, nec tam ex odio personarum quam vitiorum, nec ex levi 
aliqua suspicione aut susurronum quorundam delatione, sed ex certa 
hominum integerrimorum relatione, nec porro cum denominatione perso- 
narum, nisi notoriarum ac manifestissime sceleratarum; nec denique 
nimis rigide ac duriter, eo vero minus obscoene, sed cum omni animi 
patientia , lenitate ac eruditione verbisque castis ex Scriptura desumptis, 
ut eo efficacius corda eorum moveantur patientiusque ferant. Alioqui 
plus nocebunt, quam docebunt: plus etenim plerumque monendo, quam 
minando, plusque lenioribus verbis quam nimis asperis efficitur. Secus 
temere facientes gravem Ecclesiae animadversionem sustinebunt °). 

De exclusione impoenitentium et admissione poenitentium alibi *) 
scriptum est. Sequitur Refutatio Adversariorum. 

§ XVII. Dogmatis erronei confutatio, cum textus ipse pro concione 
adsumptus praesentissimam suppeditat occasionem, ibi potissimum insti- 
tuenda est, ubi periculum est, ne eo auditores inficiantur; non vero ubi 
nulla requirit necessitas, haeresibus jam sepultis in silentio relictis, ne 
ipsa refutatione eae quasi refricentur ac ab orco revocentur; idque ea 
verborum adhibita moderatione, ut non tam personarum, quam errorum 
odio instituta esse videatur; nec adversariis errores, quos non docent, 
calumniose sunt affingendi, nisi forte ex iis, quae docent, apertissime 


1) Jam cessat illa consuetudo, habentur conciones diebus Dominicis, raro aliis nisi 
funebres; nec erat labor supportabilis uni Ecclesiastae quatuor ordinarias conciones in 
septimana habere, et incidentes quandoque funebres, ac praeter eas ad preces communes 
bis de die cum populo in Templo comparere. 

*) Canon XXXVI—XLII. 

8) Canone XLIII. . 

4) Supra Lib. II Cap. XIII. § 19. 

II. 24 

consequantur; nec denique omnes et singulae eorum objectiones, sed 
praecipue* duntaxat, in quibus fundamentum suae causae ponunt, dissol- 
vendae sunt. Integra namque erroris alicujus refutatio, ex professo, scholis 
reservanda est’), 


De precibus instituendis cum capitum 
Bibliorum lectione. 


§ XIX. Preces publicae singulis diebus profestis, nullis vel ob 
mercatum vel aliam quampiam causam exceptis, in quibus scilicet 
conciones non habentur, binae unicuique Pastorum in Ecclesiis suis 
frequentioribus praesertim habendae sunt, matutinae videlicet hora sexta 


et pomeridianae hora secunda, vel alia quavis pro consuetudine loci. In 
quibus vero conciones mane instituuntur, unae tantum vespertinae 
nimirum. Negligentes graviter imprimis a suis senioribus objurgandi, 
postea vero increpandi, ac tunc demum, si ne sic quidem officium 
fecerint, animadvertendi etiam sunt. 

Precum publicarum eadem ubique forma retinenda nec ea uspiam 
varianda est, ut tum unitatem ac concordiam nostram homines exinde 
conspiciant, tum etiam facilius preces publicas addiscant, ac de loco in 
locum migrantes cum ejus loci fidelibus devotius precari possint. Variatio 
siquidem verborum devotionem precantium nonnihil impedire solet. 
Publicis tamen et quotidianis precibus pro ratione temporum ac statuum 
necessitatumque specialiter incidentium peculiares quaedam formulae 
annecti possunt ac debent *). 

Constitutum etiam pie admodum est, ut post singulas preces publicas 
singula itidem capita biblica publice e suggesto a Ministris populo 
praelegantur, et quidem post matutinas ex Veteri, post vespertinas 
autem ex Novo Testamento, juxta ordinem sacrorum librorum, quibus 
ad calem** usque perlectis, denuo iterum ad principium redeundum, ac 
sic perpetua serie lectio illa sacra in Kcclesiis continuanda est; ut ex 
frequenti divinarum literarum auditione fideles in coelesti doctrina ac 
pietate christiana salutariter quotidie proficere queant. Quicunque ergo 
verbi preconum opus tam pium tamque sanctum continuare temere 
neglexerint, gravem Ecclesiae censuram haud subterfugient. 

Quia omnis noster labor a precibus inchoandus et gratiarum actione 


* praecipuae (ed.) 

") Canon XLV. 

*) Alio nunc sunt genio et ingenio auditores, qni facile Ministros easdem preces 
saepius repetentes contemnunt. In Hungaria e libris certas precum formulas praelegunt. 
In Transylvania Pastores ex memoria semper precibus populo praeeunt, conformantque 
eas plurimi Psalmo in coetu tunc decantato, ex tempore: quibus vero ea facultas non 
suppetit, certas precum formulas memoriae impressas recitant. 

** caleem (ed.) 

finiendus est, conciones quoque suas Pastores precibus et gratiarum 
actionibus incipere ac finire debent, et quidem verbis non in tertia 
persona indirecte, sed in secunda semper directe ad Deum conversis; 
nec in lis sint nimis battologi, tautologi et polylogi seu multiloqui, quae 
Christus Dominus expresse vetat, sed eas breviter et nervose efficacibus- 
que verbis concipiant ac recitent, non vel intra se demurmurando, vel 
nimis alte cantillando, vel vero perfunctorie tantum ac celeriter debla- 
terando, sed moderata audibilique vocis elatione distincte, clare ac 
devote, ut coetus quoque sacer eos in orando sequi et assequi possit 4). 


De officio Catechizandi. 


§ XX. Quia Catechismus est isagoge seu introductio quaedam ad. 
Christianismum, is non solum in scholis pueris, sed et in ecclesiis puellis 
ac femellis diligenti studio inculcandus est. Stricte omnibus et singulis 
Ecclesiarum Ministris publico decreto, sub poena amotionis ab officio, 
injungitur, ut ad minus semel singulis septimanis, statis ac usitatis horis, 
pro locorum commoditatibus, puellas publice in Templo finita concione 
aut oratione catechesin doceant; ut ex ea tyrocinia Christianismi cum 
lacte quasi materno imbibant ac praecipua doctrinae Christianae capita 
a primis velut cunabulis addiscant atque sic rationali sinceroque sermonis 
lacte enutritae in dies magis magisque adolescant, donec tandem solidi- 
oris quoque doctrinae cibis capaces esse possint. Oportet autem catechesin 
unam eandemque ab omnibus Ecclesiasticis doceri, ne mutatione illius 
tenera ingenia perturbentur profectusque eorum impediatur *). 


De Sacramentorum administratione in genere. 


§ X XI. Quoniam sacramenta sunt cerimoniae divinitus institutae adeoque 
pars cultus necessarii, nihil illis humana authoritate vel addi vel adimi 
debet: frustra namque Deus praeceptis et traditionibus humanis colitur, 
nec per illas in cordibus hominum efficaciter operari vult, cum sint 
merae «teAoIonoxear, quae speciem quidem habent sapientiae, sed revera 
sunt idololatriae ac superstitionum fomenta. Quapropter nemo ministrorum 
quicquam earum in administratione Sacramentorum adhibere sub poena 
in Canone duodecimo posita ausit, sed unusquisque ea nude ac simpli- 
citer, prout a Christo sunt instituta et ab Apostolis apostolicisque viris 
administrata, administret, ut dicere bona fide cum divo Paulo possit: 
Ego sic accepi a Domino, et sic etiam vobis trado. Neque 
enim homines Christo, Dei sapientia, sapientiores sunt, nec Dei man- 
datum traditionibus hominum irritum faciendum est *). 


1) Canon XLVI—XLIX. 
*) Canon L. 
3) Can, LIV. 

De administratione baptismi, sacrae coenae, copulatione neogamorum 
alibi’) actum est. 


De pia et honesta Ministrorum conversatione. 


§ XXII. Ministros verbi oportet vitam sanctam et inculpatam vivere, 
quae doctrinae ipsorum examussim respondeat illiusque sit vivum quasi 
exemplar. Vita autem Ministrorum inculpata consistit maxime in pia ac 
honesta conversatione. Piam autem et honestam conversationem Pastores 
debent habere cum suis tum auditoribus, tum symmystis, tum ludimode- 
ratoribus, tum vero domesticis. Cum suis auditoribus, ita ut inter 
illos et erga illos ne. sint nimis morosi, biliosi, rixosi, litigiosi, impatientes, 
sed comes, mites, blandi, compositi, affabiles, irreprehensibiles, a pugnis 
alieni, injurias personales imprimis aequo animo ferentes, paterno amore 
eos prosequentes et debitum unicuique eorum honorem exhibentes, 
seniores hortantes ut patres, juniores ut fratres, mulieres natu grandi- 
ores ut matres, juniores ut sorores cum omni castitate. Cum suis 
symmystis autem, ne intestinam alant simultatem, eo vero minus 
palam hostiliter concertent, vel convitiis se mutuo proscindant; sed 
fraternam potius colant concordiam, eosque reverenter observent, non 
traducant, sed infirmitates eorum pallio charitatis tegant; simpliciores 
eruditioribus non invideant, nec procaciter eis detrahant, sed donum 
Dei in illis insigne honorent; eruditiores vicissim donis Spiritus sancti 
non efferantur nec simpliciores prae se contemnant aut derideant, sed 
eos potius instituant ac, quantum in ipsis est, rationibus illorum 
promovendis ‘studeant. Cum ludimoderatoribus porro, tanquam 
collegis, ut eos nulla in re defraudent, sed quicquid iis de jure debent, 
sive partem aliquam salarii, sive vero honorem personis ipsorum compe- 
tentem ex communi justitiae regula ipsis reddant: indebitum ab iis vel 
eorum discipulis officium cum jactura ac impedimento studiorum ne 
exigant, nec ullam justam iis conquerendi ansam et causam praebeant. 
Cum domesticis denique, inter quos caveant, ne sint nimis iracundi, 
jurgiosi, severi, maledici, percussores, implacabiles, tenaces, sed mode- 
rati, placidi, pii, a jurgiis alieni, frugales, familiam honeste alentes ac 
liberos in timore Domini educantes. Nam si propriae domui praeesse 
nesciant, quomodo Kcclesiam Dei curabunt? In summa: Toti in id 
incumbant, ut illis omnibus pietate morum ac integritate vitae, facis 
instar, praeluceant eosque ad studium virtutum exemplo suo post se 
trahant. Contraria facientes, a suis Superioribus bis terve, si ita 
visum fuerit, objurgati morem gerere nolentes, censuram Ecclesiae miti- 
orem vel severiorem pro facti vel dicti qualitate sustinebunt *). 


) Lib. Il. Cap. XIII. 
*) Canon LXXIX, 

De aversatione occupationum secularium. 


§ XXII. Cum Ministri Ecclesiarum ab aliis hominibus sint quasi 
sequestrati, necesse admodum est, ut omnes eorum vanitates summo 
studio aversentur, neque seculo huic sese configurent. Politicis itaque 
officiis ac negotiis se non implicent, odureaynoourny tanquam pestem 
fugiant; ab usuris lege Dei vetitis sibi caveant; nullum quaestum vel 
ex vino vel ex frumento vel ex pecoribus pecunia emptis vel ex aliis 
quibusvis mercibus exerceant, sed ex solo Evangelio ceu altari, cui 
inserviunt, vivant), Propria tamen sua bona vel ex oeconomia vel ex 
stipendio provenientia distrahere ipsis nefas non est. 

Canes venaticos et accipitres non alant, nec sclopetis feras investigent *), 
Piscatores namque hominum et non venatores aut aucupes a Christo 
constituti sunt. Causarum forensium defensionem pro secularibus nulla- 
tenus suscipiant, nisi forsan pro Ministris aut ludimagistris in summa 
necessitate constitutis *), Cantiones scurriles neque edant neque cantillent, 
libellos famosos pasquillosque minime spargant, aliena ad se non rapiant, 
a choreis ac saltationibus histrionicis abstineant; testudine cytharisque 
non ludant; digladiationes et ex eis oritura homicidia, spontanea nimirum 
et innoxii sanguinis effusione facta (nam vim injustam per modum incul- 
patae tutelae repellere, lex naturae Ecclesiasticis quoque non prohibet), 
convitia item praesertim blasphema illa spiritui impacta, mendacia crassa, 
perjuria verbis: sic me Deus adjuvet, futiliter prolata, imprecationes 
diras, furta denique. et id genus alia studiosissime evitent. Alioqui 
gravissimam Ecclesiae censuram pro qualitate delicti, sive factis sive 
verbis perpetrati, minime subterfugient, sed vel ab officio sacro ad 
tempus amovebuntur, ut foeneratores, quaestuosi, caupones, scurrantes , 
chorearum ductores, digladiatores, blasphema convitia usurpantes, peje- 
rantes &c.; vel etiam solemniter excommunicabuntur, ut contumaces et 
temerarii legum contemtores ac nulla alia disciplina in meliorem mentem 
redeuntes, vel denique finaliter depositi, ut homicidae et fures manifeste 
convicti, civili Magistratui ad juste puniendum tradentur. Qui, ut et 
omnes alii capitali supplicio digni, etiamsi vita a Magistratu donentur, 
nunquam tamen amplius ad sacrum Ministerium sunt adsumendi ‘). 


1) Hodie ita passim fere ubique imminuitur Ministrorum salarium, rapientibus ad se 
Romano Catholicis, ubi ubi contingere possunt, ut de altari cui inserviunt difficulter vivant, 
nisi ex honesta aliqua sibi prosperent oeconomia. 

*) In Hungaria, maxime vero in Transylvania, venatus et aucupium rusticis quoque est 
liberum; facile occasio Ministros V. D. invitare posset. 

3) Saepe necessitas cogit aliquem subire illud munus propter defectum procuratorum 
ordinariorum, 

*) Canon LXXX. 

De castimonia et sanctimonia Ministrorum. 


§ XXIV. Quoniam Pastores sunt vel saltem esse debent lux mundi 
et sal terrae, castimoniam et sanctimoniam sectentur necesse est, non 
modo in factis, sed et in verbis. In factis quidem ne vel conjugum 
alienarum pudicitiae insidientur, eo vero minus illegitime cum iis 
congrediantur vel scorta ac concubinas alant. Sed unusquisque eorum, 
si se continere nequit, vel virginem castam vel vero viduam honestam 
eamque orthodoxam sibi in uxorem ducat, ut sit unius uxoris vir ac in 
conjugio sancto sancte vivat. Alioqui concubinatus ac scortationis rei 
convicti, non solum publice proscribentur, sed et excommunicabuntur: 
manifestis autem adulteris ac polygamis idem eveniet, quod de homicidis 
et furibus Canone proxime superiori pronunciatum est. 

Verba quoque eorum non nisi castitatem et sanctitatem redoleant, 
nullus putris scurrilisque sermo ex ore ipsorum prodeat, sed qui est 
bonus, sale conditus, ad aedificationem auditorum faciens gratiamque 
apud eos promerens. Obscoeni itaque scurrae, joculares, et ex profano 
corde verba profana loquentes, verbis imprimis severe castigandi, et si 
iis nihilo modestiores ac verecundiores reddantur, tanquam scandalum 
aliis praebentes, et vel castas illorum aures mentesque inverecundis suis 
sermonibus quasi adulterantes, sacrumque ordinem conspurcantes, e 
societate nostra relegandi sunt ?). 


De temperanti Ministrorum victu. 


t 


§ XXV. Nihil inter alia Ministros Ecclesiae magis dedecet, quam 
intemperantia, voracitas et ebrietas, quae omnium vitiorum fomes ac 
nutrix est. Sint itaque temperantes, sobrii, non vinosi, ventri et ab- 
domini servientes ac per tabernas oberrantes. Alioqui si foedum illud 
vitium identidem iteraverint, non a ministerio solum, sed et a commu- 
nione sacra arcebuntur. Conviviis interim tum nuptialibus tum aliis 
quibusvis honestis interesse ipsis nefas non est, modo ne limites hones- 
tatis et pietatis in iis excedant, neve compotantibus ac helluantibus sese 
conforment, sed sobrie et modeste se gerant, ut suo exemplo alios quoque 
convivantes ad pietatem ac temperantiam invitent; quin imo verbis 
quoque ipsos a nimia ingurgitatione, lasciviis ac petulantiis dehortentur , 
omnemque captent occasionem, ut salutare aliquod colloquium ex Sacris 
Literis symposio illorum admisceant, quibus eos a vanis et otiosis sermo- 
cinationibus hircinisque saltationibus avocent. Ubi vero vino incalescentes 
monita surdis auribus audire, genio indulgere et choreas ducere occe- 

perint, ipsi Pastores surgant et bona illorum venia abeant, ne praesentia 
eorum lasciviam probare videantur. Secus facientes rigida increpatione 
digni sunt’). 


De decenti Ministrorum amictu. 


§ XXVI. Quamvis nulla certa vestitus forma ministris Novi Testamenti 
in Sacris Literis est praescripta, interim tamen in eo quoque, ut et in 
aliis omnibus, ordinem et decorum observare debent, ita ut habitus 
eorum sit ordini et vocationi sacrae conveniens, nec nimis sordidus ut 
Anabaptistarum, nec ridiculus ut Monachorum, nec denique nimis 
splendidus ut Magnatum ac Praesulum Romanensium, sed mediocris ac 
honestus, quo tum a militibus et aliis statibus secularibus, tum vero ab 
Ecclesiasticis aliarum sectarum primo intuitu  discerni ac dignosci 
queant; qualis noster jam vulgo receptus et ipsa vetustate velut appro- 
batus ac confirmatus est. Quicunque igitur vel novas aliquas vestium 
formas, sannis et ludibrio extraneorum obnoxias, proprio suo motu et 
affectu. usurpaverint, vel nimis pretiosas simplicitatem Evangelicam 
dedecorantes induerint, nisi a suis Superioribus admoniti deposuerint, 
in iis munere ecclesiastico. fungi ipsis minime licebit. Aut itaque vestes 
peregrinas abjiciant seque aliis fratribus conforment, aut si id facere 
renuerint, Ministerio sacro se abdicent. Idem de Rectoribus quoque 
scholarum sentiendum ac sanciendum est. 

Quia vero non solum Pastores, sed et eorum familiae exemplar quasi 
eregis dominici esse debent, serio etiam ac authoritate Apostoli jubetur, 
ut uxores quoque et filiae eorum habitu decenti, omnis luxus ac fastus 
experte, incedant, verecundia ac modestia ornantes sese, non cincinnis 
vel auro vel margaritis vel veste pretiosa, sed amictu honesto, qui decet 
mulieres pietati studentes; non aemulantes feminas Nobiles in frontalibus, 
vittis, praecinctoriis sericis, torquibus, armillis, monilibus, cothurnis 
cujuscunque coloris, tunicis infimam laciniam fimbriis aureis vel 
argenteis inspersis, clamidulis, Graecanico capitis velo et id genus 
aliis ornamentis Pastorum conjuges dehonestantibus, sed se suo ordini 
ac statui accommodantes, vitam insuper ac mores suos sic instituant, 
ne quod ipsarum mariti in aliis mulieribus ex verbo Dei reprehendunt, 
in ipsis summo cum aliorum scandalo deprehendatur. Pietati itaque, 
sobrietati ac castitati studeant, garrulitatem, obscoenitatem, rixas jurgia- 
que tanquam pestem fugiant ac choreis abstineant; verum in omnibus 
quantum in ipsis est viva quasi verecundiae ac honestatis matronalis 
exemplaria sese exhibeant. Maleferiatarum ac luxuriantium, obsequi 

nolentium mariti post unam atque alteram admonitionem posthabitam 
ad tempus Synodi generalis a sacra functione suspendantur ’). 


De Ministrorum obedientia erga Superiores, 


§ XXVII. Etsi quoad gradum dignitatis, officii, omnes ecclesiarum 
ministri, verbum Dei praedicantes, sint aequales, nec ullus inter illos 
detur primatus, interim tamen, quia singulae Dioeceses spontaneo animi 
consensu gravibus de causis ex suis confratribus unum aliquem sibi 
ordine praeficiunt, quem Seniorem appellant, eique se voluntarie subjiciunt : 
omnes vicissim et univérsim Dioeceses communibus votis ac suffragiis 
quempiam singularibus donis ornatum virum in generalem ac supremum 
suum Inspectorem eligunt, quem Superintendentem vel Episcopum nomi- 
nant; tenentur illis, quod jurarunt, obsequium et obedientiam in omnibus, 
emolumentum ecclesiae, promotionem gloriae divinae ac salutem proxi- 
morum concernentibus, fideliter praestare; in Synodum ab iis vocati 
comparere, aliquo in negotio Ecclesiae ab eis missi abire; literas convo- 
catorias celeriter, integre ac inviolate in loca vicina transmittere, ipsos 
pro competentibus suis judicibus agnoscere, non seculari foro, invitis 
ipsis, se sistere, nec injuriam aut infamiam in ipsorum personis toti 
Ministerio ac Kcclesiae illatam vel inustam absque illorum scitu ac 
permissu cuiquam condonare, Refractarii, qui vel contumacia ducti obsequi 
noluerint, vel vero tergiversando frivolas quasdam rationes suae eman- 
sionis, inobedientiae aut negligentiae obtenderint (justae namque ipsorum 
excusationes admitti debent), prima quidem vice a suis Senioribus privatim 
vel in synodo particulari fraterne commoneantur; secunda vice in gene- 
rali congregatione acrius corripiantur; tertia denique, si omnino obduratos 
se exhibuerint, tanquam temerarii fidefragi officio priventur ac publice 
proscribantur. Quamquam enim Monarchiam illam et Hierarchiam anti- 
christianam merito damnamus ac rejicimus, nequaquam tamen anarchiam 
quoque aut politiam Cyclopicam, in qua nemo audit neminem et quae 
Monarchia ipsa longe est pestilentior, in Ecclesiis nostris ferre possumus; 
sed aristocraticum quoddam seu potius aristocratico-democraticum Kccle- 
siae regimen amplectimur, inter alia propter rationes a Wilhelmo Zeppero, 
Theologo doctissimo, tum ex Sacris Literis, tum ex patribus et historiis 
ecclesiasticis, nec non doctoribus quoque nostratibus, Calvino, Bucero, 
Beza, Zanchio et aliis, tum vero a summa illius necessitate ac utilitate 
adductas Politia Eccles. Lib. 2. Cap. XIV. Quicquid recentiores nonnulli 
sentiant ac doceant*), qui qualesque debeant esse VY. D, Ministri satis hi 
ostendunt canones. 

*) Canon LXXXV. 


LIB. I. CAP. 15. § 28. — DE PERSONIS ECCLESIASTICIS. 377 


§ XXVIII. Quarto loco inter personas Ecclesiasticas recensentur 
Rectores scholarum, ubi subintelliguntur Collegiorum etiam 
Professores ac alumni. Rara in Canonibus nostris Ecclesiasticis Profes- 
sorum est mentio, tum quia illi sunt omnes sacro Ministerio consecrati, 
tum vero quia ea aetate Rectores vocabantur cum canones conderentur, 
Rectores scholarum illi praecipue dicuntur, qui in civitatibus, oppidis 
pagisque scholas moderantur, et teneram pubem in pietate educant ac 
doctrina; de his Canon ita: 

Rectoribus scholarum ex officio sibi demandato incumbit juventutem 
ac teneram pubem suae fidei commissam, primum omnium in capitibus 
Religionis Christianae, in vera erga Deum pietate, inque moribus hones- 
tioribus ac cultioribus recte informare, post vero in politiori quoque 
literatura, tum soluta, tum ligata ex probatioribus authoribus (obscoenis 
et profanis, si quae eis occurrunt, rejectis) , Graecae insuper ac Hebraicae 
linguae mediocri cognitione, artibus denique liberalioribus ac humani- 
oribus imbuere, in stylo declamationibus, disputationibus, examinibus, 
publicis ac privatis aemulationibus, item eos sedulo exercere; pronunci- 
ationem claram ac distinctam, gestusque decoros eos docere, ad ingenium 
ac captum illorum sese accommodare; dictatis plurimis eos non obruere; 
judicium magis quam memoriam illorum acuere, paterno plane animo 
erga illos se gerere; ut nec nimis severi et plagosi, nec vero nimium 
mites ac lenes in ipsos sint; de commodiori profectus eorum ratione dies 
noctesque cogitare, ac studia trivialium scholarum ita instituere, ut ex 
iis in celebriores scholas ad sublimiora ingeniorum exercitia discipuli 
ipsorum feliciter ascendere, atque hoc pacto e scholis tanquam non 
solum Ecclesiae, sed et reipublicae seminariis, utilia aptaque ad utriusque 
regimen organa prodire et emergere queant. 

Quia vero animos auditorum vita docentium plus movet, quam 
praecepta eorundem, necesse omnino est, ut suo iis exemplo ludimagistri 
praeeant, Deum timeant, operas suas scholasticas a precibus incipiant, 
precibusque vicissim finiant, sobrie, pie, caste vivant; futilia coram eis 
nec dicant, nec faciant, assidue discant, legibus ac canonibus ecclesiae , 
quicunque tandem ii fuerint, subjaceant; Senioribus ac Pastoribus suis, 
seu parentibus, in omnibus pietatis ac humanitatis officiis debitum 
obsequium praestent: synodis una cum iis intersint; nullis eos calumniis 
ac iniquis criminationibus apud vulgus gravent, sed naevos potius eorum 
pallio reverentiae filialis tegant, nec levi quavis de causa absque scitu 
ac permissu eorum huc atque illuc discursitent divagenturque, sed domi 
maneant ac laboribus suis scholasticis incumbant; nec porro officiis ac 
negotiis ecclesiasticis, non rogati, temere se immisceant, sed in suo se 
termino contineant ac sua agant; nec denique privatas aliquas opiniones, 
in Theologicis praesertim, novosque ritus in scholis doceant, vel semina 

dissensionis ac schismatis alicujus intra vel extra eas in vulegus spargant. In 
externo quoque habitu pietatem, gravitatem ac modestiam quandam 
prae se ferant, et amictu suo ordini convenienti, longo jam usu in gente 
nostra recepto ac usurpato, incedant. 

Alioqui contumaciter se ecclesiae opponentes, novas opiniones foventes 
novosque ritus introducere studentes ac juventutem corrumpentes, post- 
quam semel atque iterum a Superioribus commonefacti supersedere nolu- 
erint, communi Dioeceseos, in qua degunt, Episcopique sui consensu, a 
corpore ecclesiae tanquam membra putrida amputentur publiceque 
proscribantur, vel pro. gravitate delicti, schismatis puta, homicidii, 
adulterii et similis, Magistratui politico poena commerita afficiendi 
tradantur, 

Levius autem peccantes utpote negligentes nec discentes nec docentes, 
sed fucorum instar stertentes, vel stellionum more oberrantes, scurriliter 
ac immodeste se gerentes, indecore vestitu se deformantes Pastorumque 
suorum admonitiones flocci pendentes ac insuper eos injuriis afficientes, 
re bene expensa, si sint pagani, authoritate Senioris, consentientibus 
tamen etiam confratribus, e scholis ignominiose ejiciantur; vel si majus 
ac intolerabilius quid commiserint, detineantur ac publico consistorii 
generalis judicio sistantur. Sin vero sint oppidani vel civitanei, maxime 
vero si sint Academici, non nisi re prius cum Episcopo et caeteris 
Senioribus communicata, amoveantur, vel aliquid gravius de iis statuatur. 

Juvenes coelibes domi docti, ne sine justa causa ultra biennium 
Rectoratu fungi permittantur, sed in scholam ad studia sua continuanda 
redire jubeantur. At uxorati, quamdiu cum laude officio suo satisfecerint, 
tolerandi, postquam vero se turpi otio dederint, e scholis expellendi sunt. 
Sacro sancto Ministerio se devoventibus licebit venia sui Senioris et Pastoris 
concionibus quoque publice e suggesto habendis se exercere; qui vero 
nondum se ad id stipulata manu obstrinxerint, neutiquam; preces tamen 
publicas a pulpito, absente vel aegre valente Pastore, praelegere iis 
conceditur. 

Quoniam vero plerique eorum, qui a piis Patronis ea spe in peregrinas 
scholas ac Academias liberaliter sunt promoti, ut olim reduces facti in 
scholis vel Ecclesiis patriis utiliter ac cum fructu doceant, nescitur quo 
spiritu ducti statum ac stationem suam sacram profane deserunt, invitisque 
suis Patronis ac fautoribus contra reversales a se datas seculare quoddam 
vitae genus sibi deligunt eique se addicunt. Decernitur itaque communi 
omnium voto, ut ii, qui tales reperiuntur, tanquam ingrati clientes ac 
perfidi reversalium violatores, ubicunque locorum deprehendi poterunt, 
a suis Promotoribus libere arestentur, ac tamdiu detineantur, donec vel 
ad officium, cui se chirographo obstrinxerant, redierint, vel vero pecu- 
niam in se insumptam plenarie refuderint. Quod si neutrum effici poterit, 

excommunicentur, obtrectatores praesertim, ac nefarie se erga ecclesiam 
ecclesiasticosque gerentes 3), 

§ XXIX. Cantores quoque personis accensentur ecclesiasticis, de 
quibus talis extat canon. Cantus est pars cultus divini publici, ac 
propterea in ecclesiis nostris minime debet negligi. Cantores tamen a 
Pastoribus suis, quibus subsunt, commonefaciendi, ut cantiones Hunga- 
ricas temporibus accommodas easque analogiae fidei congruas, hoc est 
spirituales, tum in Templis, tum in funeribus?) ex cantionalibus jam 
receptis, Graduali nimirum ac Psalterio?) choro, imo vero toti coetui 
praecinant. Diebus quidem profestis ex majori et minori antiquas illas 
a piis nostris Majoribus et primis Reformatoribus, ad suaves illas nationi 
nostrae consuetas melodias ex Psalmis ac aliunde ex verbo Dei compo- 
sitas*), diebus autem Dominicis ex utrisque, nec non ex Psalterio 
rhythmos illos ad melodias Gallicas concinnatos*), festis denique solem- 
nioribus cantiones vicissim illas antiquas, de operibus redemptionis ex 
historiis Evangelicis elaboratas, tum ex Graduali, tum vero ex cantionali 
minori decantent, et quidem ea brevitate, ut concionibus sacris tempus 
non eripiant, eoque modo ac vocis flexione modulationeque, ut non tam 
oblectationi quam aedificationi inserviant, non sono aliquo tortuoso aut 
inarticulato, verum simplici et articulato, nec stentorio clamore vel potius 
boatu, sed modica ac moderata, quae sacris convenit, vocis elatione, nec 
denique ore saltem, sed corde etiam ac devote cum gratia auditorum, et 
ut quod ore canitur, mente intelligatur, corde credatur ac operibus 
compleatur, juxta illud Apostoli monitum: Sermo Christi inhabitet 
in vobis copiose cum omni sapientia, docendo et commone- 
faciendo vos mutuo Psalmis, hymnis et cantionibus 
spiritualibus, cum gratia canendo in corde vestro Domino ®). 

§ XXX. Presbyteri itidem Ecclesiasticis adnumerantur, qui 
qualesque hic intelligantur canon satis fuse describit. Presbyteri 
juxta praxin Veteris et Novi Testamenti apud alias nationes Evangelicae 
confessionis pagatim ac oppidatim elegi ac constitui solent, viri doctrinam 
sanam amplectentes, inculpabiles, unius uxoris, liberos habentes fideles, 
qui non sint obnoxii crimini luxus aut subjici nescii, quique nullo scelere 
nullaque infamia sunt notati, qui parrhesia quadam ac personae gravitate 


1) Canon XCIV, XCV. 

2) Sepultura defunctorum fit cum cantu et concione funebri, concio instituitur vel ad 
donum defuncti, vel in coemeterio &c. Funus cum deducitur etiam in itinere cantatur aut 
aliquis Psalmus poenitentialis, aut cantio occasioni accommodata. 

5) Graduale vocatur a gradibus melodiarum. 

4) Tempore Reformationis de justificatione, sanctificatione et aliis fidei capitibus 
suaves compositae erant cantiones, item ex Psalmis Davidicis, qui canuntur cum fructu, 

5) Ad melodias Gallicas Psalmos aptavit Albertus Molnar Szenciensis an, 1607, 

authoritateque sint praediti, nec tamen nimis vehementes aut impetuosi, 
sed sedati moderatique ingenii, ac prudentia spirituali imbuti, qui cum 
discretione ac judicio quaelibet agunt, nec garruli rimarumque pleni, 
qui quaevis effutiunt, sed qui linguas suas in potestate habent; nec denique 
tales, qui ob negotiationes aut alias occupationes domo saepius abesse 
coguntur, sed qui continue vel saltem saepius domi manent. Quibus 
incumbit, ut omnium ecclesiae civium vitam et conversationem diligen- 
tissime observent et dissolute viventes commonefaciant, aut si opus 
sit, causam eorum ad Pastores totumque Presbyterium referant, ut 
publice coram iis, qui totam ecclesiam repraesentant, pro qualitate 
delicti juxta gradus a Christo praescriptos admoneantur, objurgentur , 
exclusioni vel etiam excommunicationi adjudicentur. Ut porro salarii 
docentium in Ecclesiis ac scholis nec non bonorum omnium ac redituum 
ecclesiasticorum, quocunque nomine venientium, rationem habeant, 
illorumque dispensationem fidelibus oeconomis committant, ptochotrophia, 
sicubi sunt, curent, mendicorum delectum faciant!), ac validos minusque 
egentes ab usu elemosynae arceant. Ut porro aedes sacrae, templa, scholae, 
parochiae, sartae tectaeque conserventur, ac coemeteria bene munita 
clausaque sint, operam dent; scholas denique tam Latinas quam verna- 
culas diligentissime curent. In summa: ut quamcunque ara§gsay in ecclesia 
accurate observent, ac eam cum Pastoribus, qui et ipsis praesunt praesi- 
dentque, in ordinem redigant ’). 

Tale Presbyterium in Ecclesiis Transylvanicis Hungaricisque, etsi 
circa annum 1650 plurimi plenis voluminibus tractaverint ac urserint, 
constitutum nondum est. 

§ XXXI. Septimo. Inter personas ministrantes in ecclesia sunt 
etiam aeditui a tuendis aedibus sacris dicti, de quibus ita canon noster 
sciscit. Aeditui a Pastoribus ac praecipuis civibus in unaquaque ecclesia 
eligendi sunt, et quidem viri pii, prudentes, fideles, in vera doctrina 
probe fundati, honestae vitae ac famae, et si fieri potest, praesertim in 
oppidis, mediocri etiam literatura tincti; quorum officia erunt Templorum 
fores, quando sacri coetus habendi sunt, aperire et claudere, eadem 
templa cum atriis verrere et munda servare; mensam Domini sternere 
ac instruere, aquam ad sacri baptismi, panem autem et vinum ad coenae > 
Dominicae administrationem, una cum vasis sacris, baptisterio nimirum, 
cantharo, calice, disco, linteolo, apponere, eademque remota, domi suae 
vel alibi in loco solito, sub fideli custodia, in arca ecclesiae conservare. 


') Utinam pius Magistratus hance curam susciperet, et mendicos ab otiosis laborem 
sub vano praetextu subterfugientibus distingueret! Tot enim nequam cireumeunt, ut reipu- 
blicae sint oneri, aliorum labores depascunt, et sub larva pietatis paupertatis benefactorum 
facultates suffurantur. 

Pulsatoribus praeesse ac campanarum horologiique curam habere; pecuniam 
ex gazophylacio et proventum campanarum vel etiam vinearum ac ali- 
orum bonorum, si quae sunt, ad se recipere, ac vel ad fabricam tem- 
plorum impendere, vel pauperibus distribuere, vel in usum alium ecclesiae 
necessarium ex consensu Pastoris ecclesiae et senioris Dioeceseos vel 
etiam Episcopi provinciae convertere; perceptorumque ac expensorum 
singulis annis rationem coram iisdem reddere, ruinas item templorum, 
aedium parochialium et scholarum restaurare, et id genus alia aedificia 
procurare. Mendicos rejectaneos in porticu templi e medio aliorum, una 
cum curatoribus, seu ut vocamus, judicibus vel magistris ptochotro- 
phiorum segregare, et ne aliis elemosynam praeripiant abigere, ut sic 
diaconorum quoque vices simul sustineant. Stipendium item ac salarium 
Pastorum Rectorumque exigere, scholis vernaculis advigilare, denique 
Ministris ecclesiarum in omnibus negotiis ecclesiasticis inservire !). 

§ XXXII. Dantur quoque Curatores Ecclesiarum , qui sunt personae poli- 
ticae, et quidem in Transylvania iste gradus inter Curatores observatur. 
Consiliarii quatuor Guberniales Regii sunt supremi in tota provincia 
Ecclesiarum Curatores, qui cum consistorio omnes causas dirimunt. Quae- 
libet Dioecesis habet Inspectores Curatores ex Magnatibus, rursum 
quaelibet Ecclesia vice-Curatores ex Nobilibus. Causae in Ecclesia 
subortae si ibi sopiri non possint in gremio Ecclesiae, deferri debent 
ad Dioecesanum Curatorem: inde ad supremos Curatores seu supremum 
Consistorium, ubi sopitur, ni pars alterutra ad Principis praesentiam 
deferre velit. 


CAPUT DECIMUM SEXTUM. 
DE QUIBUSDAM SYNODORUM ACTIS SUB DECURSU SECULI DECIMI SEPTIMI. 


§ I. Synodos controversiasque in Synodis agitatas plures exstitisse 
intra decursum unius seculi nemo ambigere potest. Acta tamen Synodorum 
ad manus pauca admodum sunt; quamvis vir doctus Stephanus Benjamin 
Szilagyi ea, quae aetatem illius praecesserant, diligentissime collegerit. 
Mihi vero ita felici esse non licuit, ut ejus collectione adjutum depraedicare 
possem. Quae itaque hinc inde tabulae in vasto mari se ostenderunt, 
arreptas in publicum suspendere cogor. 

§ Il. In Synodo M. Vasarhelyina salubres sanciti sunt Canones 
Superintendente Michaéle R. Tasnadi, qui ita sequuntur. 

Canones seu articuli Ministrorum Transylvanicorum, incorruptam 
doctrinam de uno vero Deo, Patre, Filio et Spiritu Sancto profitentium , 
boni ordinis et disciplinae’ Ecclesiasticae causa collecti, propositi et 
approbati in Synodo generali Marus Vasarhelyini die 2 Julii anno 1606 
celebrata, Superintendente Michaéle Ruber Tasnadi. 

! Canon. Principio omnium ecclesiarum orthodoxarum Ministri 
analogiam fidei in fyundamento, et praecipuis doctrinae Christianae 
articulis, pio zelo et sammo consensu fideliter retineant atque sacramento 
juramenti confirment. 

IJ. Dent operam singuli comparandi copiam librorum Biblicorum et 
aliorum doctorum, oracula Prophetarum, Evangelistarum et Apostolorum 
explicantium. Carentes autem Bibliis post unam atque alteram admoni- 
tionem mulctentur a Seniore florenis 6, tandem a Ministerio arcebuntur. 

lI. Attendant Pastores orationi, gratiarum actioni, hortationi, dehor- 
tationi, caeterisque officiis Ministerii Sancti, utpote lectioni sanctae 
Scripturae, eamque religiose soliciteque meditentur et in id laborent, ut 
profectus ipsorum in omnibus sit evidens. Hoc enim faciens et seipsum 
servabit et eos qui ipsum audiverint. Poena negligentiae post unam 
admonitionem fl. 3, deinde a Seniore suo ad tempus Synodi generalis ab 
officio removebuntur. 

IV. In concionibus publicis honesto et decenti utantur sermone, ut 
sermo Dei in cordibus fidelium fructificari possit, 1 Tim. IV: 42. 

V. Loci Scripturae difficiliores magno cum judicio tractentur et populo 
prius temere non proponantur, quam saniores et orthodoxi interpretes 
diligenter consulantur vel seniores requirantur, 2 Pet. Il: 46. Act. I: 45. 

VI. Sacrosancti baptismi formula a Filio Dei apud Evangelistam 
Mat. XXVIII praescripta et ab Ecclesiis nostris pie usurpata, infantibus 
et ex Gentilismo conversis temporibus idoneis in Templo administrent. 
Obstetrices autem baptisantes, aut publico Magistratui puniendos * com- 
mittant, aut excommunicent. Non enim permittit Apostolus feminis 
munus docendi in ecclesia, 4 Cor. XIV: 34 1 Tim. Il: 12. Ergo neque 
sacramentorum administrationem, typum siquidem capitis Christi referre 
non possunt, 4 Cor. XI: 7?). 

VII. Eucharistiae quoque sacramentum velut visibile quoddam Dei 
verbum, in Ecclesia singulis annis sexies administrent, ut populus ad 
studium pietatis asuefiat. Nec ab eo, quod Christus Magister praecepit et 


* puniendas (ed.) 
') Locumtenentiale consilium an. 1742 d. 15 Septembris edidit Mandatum nomine 
regio, quo obstetrices in casu necessitatis jubentur baptizare etiam apud Reformatos, . 

gessit, humana et novella institutione decedant ministrando, sed hoc 
potius faciant, quod Dominus noster Jesus Christus sacramentorum 
Author et Doctor fecit et docuit, ut cum Paulo optima fide dicere possint: 
Accepi a Domino, quod tradidi vobis, 1 Cor. XI: 23. Poena 
transgressionis fl. 3. Contemptoribus autem tempore necessitatis Pastor 
officium praestare non tenetur. 

VIII. Catechismum, qui est Isagoge ad Christianismum, in coetu publico 
usitatis horis et temporibus ad informandam juventutem proponant. Utile 
autem fuerit unam certam formam ubique retinere juxta illud Apostoli 
2 Tim. 1:13: Formam habe sanorum verborum, quae a me 
audivisti. Ne diversitate verborum et prolixitate quaestionum tenera 
discentium ingenia turbentur sub poena fl. 3. 

IX. Festa calendarii consensu Regnicolarum admissi uno eodemque 
tempore celebrentur, ut omnia decenter et ordine fiant in Ecclesia Dei. 
Poena transgressionis fl. 12. Innovatio autem in doctrinae capitibus in 
ritibus et cerimoniis, quantumvis Magistratus et auditorum authoritate 
Minister impellatur, praeter Synodi generalis determinationem, non 
admittatur sub poena depositionis, ne subnascantur schismata et dissen- 
siones, quas damnat Apostolus 1 Cor. III. 

X. Ministrorum in articulis fidei adversantium commercia, quibus 
pietas et ecclesiae unitas magno scandalo scindi solet, omni occasione et 
praetextu posthabito fugiant nec quisquam citra Superintendentis aut 
Senioris sui consensum adversarios domi suae, aut in consessu auditorum 
in certamen de fidei capitibus provocet; provocanti tamen modeste respon- 
deat. Nullum enim est consortium cum Belial aut infideli cum fideli, 
4 Cor. VI. Poena fl. 3. 

XI. Vitia auditorum arguantur tempestive et intempestive sed cum 
omni lenitate, ut Apostolus monet Gal. VI. 4. 2 Tim. IV. 2.” Corruptores 


‘autem coelestis doctrinae et manifeste flagitiosi semel atque iterum ex 


verbo Dei admoneantur secundum praescriptionem Salvatoris Mat. XVIII: 
45. Inemendabiles tandem non privato arbitrio, sed ex consensu conventus 
classici excommunicentur. Poenitentes vero fraterno amore erigantur et 
ex consensu ejusdem Ecclesiae ad communionem sanctorum admittantur. 

XII. Spiritus sanctus constituit ministros gregis Domini Episcopos 
Act. XX : 28. Sint igitur irreprehensibiles, compositi, urbani, aequi 
bonique studiosi, non vino sese ingurgitantes (quo ex vitio omnis 
immodestia, intemperantia insolentiaque intollerabilis nascitur), sed 
temperantes, alieni ab avaritia, simplices, boni denique milites Jesu 
Christi, et exercitati in acie illius, ne lupi rapaces oves Christi discerpant. His 
contraria facientes primo mulctabuntur fl. 12, postea ab officio removebuntur. 

XIII. Minister aut scholae Rector usuras a debitoribus exigens, aut 
desinat cum poena, aut dejiciatur. 

‘XIV. Vetat Apostolus cupiditatem turpis lucri. Nullus igitur Minis- 
trorum vitae externae indignis curis implicetur; contraria officia vocationi 
suae ne sectentur, utpote officialitatem tributorum, vectigalium, aren- 
darum et decimarum exactionem, sed modeste exerceant honestos 
manuum labores et id faciant potissimum tempore et necessitate urgente, 
sicut Apostolus Paulus fecit. At negotiationem et mercaturas non neces- 
sarias, item discursiones atque insatiabile studium agriculturae omnino 
prohibemus. Nemo enim, qui manu sua admota aratro Dei respexerit ad 
ea, quae retro sunt, appositus est ad Regnum Dei, ait Christus Dominus 
Lue. 1X : 62. 

XV. Pastoribus Ecclesiarum aut ludimagistris canes ad venandum, 
aut accipitres habere non liceat, sub poena fl. 42. Sunt enim constituti 
piscatores hominum, non ferarum aut volucrum. 

XVI. Nullus Ministrorum officium sibi delegatum intra periodum anni 
sui temere et cum damno ecclesiae deserat, neque falceem suam in messem 
alterius docendo, copulando aut sacramenta administrando mittat, nisi Seni- 
oris consilio legitimo usus, vel ab ejus loci pastore vocatus. Perfunctus 
vero officio cum venia Senioris et plebis honeste decedat. Poena fl. 42. 

XVI. Nullus Ministrorum seculari utatur potestate in obtinenda 
aliqua Parochia, sed legitimam exspectet vocationem. Qui contrarium 
tentaverit, praesertim clandestine alium excludendo, deponatur intra annum. 

XVHI. Nemo Ministrorum et ludimagistrorum decedenti succedat, 
nisi prioribus integre satisfactum fuerit et salva venia locum mutaverit, 
sub poena amittendi totius salarii. 

XIX. Ecclesiarum plurium moderationem cum injuria fratrum inopum 
et quaestus gratia nemo ad se rapiat, nisi inopia docentium et urgens 
necessitas requisiverit. 

XX. Reditus solitos ecclesiarum, templorum et scholarum nemo 
abradat, quin potius eosdem summa, industria provehat, augeat et tueatur 
fidelissime. Poena transgressionis fl, 24. 

XXI. Tripudia, saltationes, comessationes intempestivae, cantus 
indecentes, scurriles sermones, digladiationes, convicia , turpis barbaries, 
ebrietas et vitia his similia Ministris indigna vitentur, ut vere lux mundi, 
sal terrae et forma fidelium haberi possint. Superintendentes sub poena 
depositionis , Senior fl. 12, reliqui fl. 6. 

XXII. Nullus Ministrorum aut ludimagistrorum sese submittat 
jurisdictioni et tribunali externi Magistratus, ne fiat confusio ordinum 
et dignitatum; qui secus fecerit mulctabitur fl. 42. 

XXII. Hominibus alienis ab ecclesiae membris, idololatris, item 
contemptoribus Verbi et sacramentorum, impiis nimirum homicidis et id 
genus facinorosis, poenitere nesciis Minister, Ecclesiae et ludimagister cum 
suis scholaribus tempore necessitatis operam suam navare non tenentur, 

XXIV. Personis praeeminentibus doctrina et gradibus officiorum 
inferiores nihil per simultatem, invidiam aut procacem audaciam dero- 
gent. Contraria facientes usque ad tempus Synodi generalis removebuntur 
ab officio per Seniorem. Sed eos digno honore praeveniant. Ad eundem 
modum et eruditione cultiores, utpote praecipue Ecclesiae organa, donis 
Spiritus sancti non efferantur; indoctiores et simpliciores non contemnant, 
non derideant, non proculcent, quin potius doceant, corrigant et in 
concordia sancto vinculo contineant. 

XXYV. Libellos famosos et scurriles, qui vulgo Pasquili nominantur, 
praesertim ex verbo Dei contentos, nullus spargat, sub poena depositionis. - 

XXVI. Vestitus Ministrorum sit liber, ordini tamen et vocationi 
congruens, decorus sine luxu, non militaris et sannis extraneorum 
expositus. Uxores similiter et filiae eorundem cultus nimios in vestitu, 
luxus et habitus indecentes, aliis ordinibus competentes, maximo studio 
evitent, sub poena fl. 6. 

XXVII. Copulationes conjugum et nuptiarum celebrationes diebus 
sabbathi et Dominicis studiose caveantur propter abrogationem cultus 
divini. Priusquam autem conjuges copulentur, matrimonia futura Pastores 
Ecclesiae pro concione prius promulgent et sic tandem copulationes in 
publico loco decenter instituant, et personis liberis comparibus et con- 
nubio idoneis gradum consanguinitatis et affinitatis prudenter cognoscant 
et observent, sub poena in tali casu observari solita. 

XXVIII. Hostium vinculis detenti ab uxoribus praestolentur, et 
contra, donec superstites intellexerint. Quod si de vita non constiterit , 
femina triennium, vir vero quadriennium expectanto. Ubi autem maritus 
ex hostium carceribus solutus aut redemptus redierit, consortem alteri 
interim adjunctam omnino recipere tenetur. Sin minus vivente conjuge 
maneat coelebs ex verbo Dei Rom. VII:2. 4 Cor. VII: 38. 

XXIX. Virgines cum juvenibus intra annum 14 non copulentur. 
Gradus consanguinitatis et affinitatis ut plurimum quintus in lineis 
prudenter agnoscatur et observetur. 

XXX. Ministri Ecclesiarum et ludimagistri virginem castam aut 
viduam honestae famae uxorem ducant, liberos in pietate educent et 
bonis artibus informandos tradant. Scorta vero, lenones et concubinas 
nuspiam alant, sub poena depositionis, ne matrimonium vituperetur et 
Evangelii preconium contemnatur. 

XXXI. Literas convocatorias sub poena irroganda nemo violet, aut 
remoretur, aut negligenter perdat. Easdem Minister per ludimagistrum 
vel juvenem scholasticum, non plebejum aliquem, in loca vicina trans- 
ferri curet sub poena fl. 3. 

XXXII. Synodo temere absentantes mulctabuntur, Superintendens 
depositione, Seniores fl. 6, reliqui vero fl. 3. 

II, 25 

XXXII Causarum forensium tuitionem pro secularibus suscipere 
Minister prohibetur sub poena fl. 12. Ministrorum autem aut ludimagis- 
trorum et scholarium causam tueri permittitur, si res postulet. 

XXXIV. Superintendens nihil privato affectu_tentet, in causis prae- 
sertim gravioribus, sed cum collegio Seniorum sancte consilium ineat 
de rebus ad aedificationem Ecclesiae et functionem suam pertinentibus. 

XXXV. Synodum generalem bis quotannis, locis et temporibus publica 
ecclesiae authoritate confirmatis, visitatione per Seniores praemissa insti- 
tuant, ut dogmata pietatis explorentur et emergentes ecclesiasticae conten- 
_ tiones amoveantur. 

XXXVI. Singula ecclesiae membra sine respectu personarum, prout 
eruditionis, aetatis et conditionis ‘ratio postulat, digno honore praeveniant, 
supplicantes placide exaudiant, nec quemquam indicta causa culpent. 

XXXVII. Seniores non dominentur Ministris inspectioni suae subjectis 
more tyrannorum, sunt enim et ipsi cleri. Habeant autem sub certo 
catalogo Presbyteros suae fidei commissos, ne fiat confusio inter Seniores , 
sed eos duntaxat quisque gubernet, qui sub inspectione sua degunt; 
neque alios convocandi libertatem habeant, nisi qui sunt sub senioratu 
suo, quos explorent quotannis visitationibus fide mediante et examinibus 
institutis, ut doctrinae sinceritas, vitae integritas, et de Pastoribus atque 
scholarum Rectoribus, industria plebis, hisce vigiliis cognoscatur. 

XXXVIII. Jidem in suis Dioecesibus habeant potestatem collocandi 
fratres ordinandos perspectae pietatis et integritatis, intercedente juris 
jurandi sacramento et mercede ac favore remotis, et eosdem ad publicam 
synodum et examen cogant, eodem anno, quo sunt emissi. Qui autem 
in contrarium iverit mulctabitur primo fl. 42. 

XXXIX. Sciolos indoctos , neophytos, errones et recens ex haeresi 
conversos ad gubernationem Kcclesiae temere citra publicum ecclesiae 
consensum ne admittant. 

XL. Rectores scholarum a munere docendi alienos qui tantummodo 
lucrum et quaestum turpem venantur non admittant; arceant item 
ebriosos, petulantes suorum Pastorum criminatores, inordinate viventes 
et scurras vagabundos. 

XLI. Divortia faciant ob adulterium, desertionem infidelem et alias 
justas causas, in verbo Dei et veteribus Canonibus expressas, easque ad 
Superintendentem cum processu causarum, relatoriis et transmissione 
fideliter relegent. 

XLII. Scholarum Rectores Ministris ceu parentibus et procuratoribus 
suis semper et ubique debitum obsequium deferant, neque eos iniquis 
criminationibus apud vulgum aggravent, nec temere absque permissione 
et scitu pastorum suorum divagentur; sed juventutem scholasticam dili- 
genter erudiant, et fundamenta Theologiae sibi familiaria reddant eaque 

summo studio juventuti inculcent, ut olim e scholis tanquam e seminariis 
utilia ecclesiae membra emergere possint. Transgressores puniuntur amis- 
sione omnium bonorum. 

XLII. Nullus Rectorum praeter nutum Pastoris et Senioris sui 
conciones, copulationes personarum et sacramentorum administrationem 
instituant *, sub poena fl. 3. 

Hos canones fuisse olim in usu inde manifestum est, quod antiquis 
omnium fere Tractuum matricibus sunt inserti. 

§ IL. Synodi Varadiensis Canones. — Occasione turbarum, quas 
Emericus Ujfalvi Pastor Ecclesiae Varadiensis excitaverat, superius ?!) 
fuse descriptarum, de potestate Ecclesiastica conditi sunt quidam canones 
in Synodo celebri Varadiensi anno 1610. Sunt vero sequentes: 

I. Potestas Ecclesiastica est jus seu authoritas docendi Evangelium, 
remittendi et retinendi peccata, administrandi sacramenta, recipiendi et 
absolvendi poenitentes, ordinem constituendi et etiam excommunicandi 
delinquentes. 

II. Hane potestatem omnibus ad ministerium ecclesiasticum legitime 
vocatis et ordinatis a Domino datam esse, Scriptura sacra et rationes 
ex ea desumptae comprobant Mat. XVI & XVIII. Mare. XVI. Joan. XX. 

{II. Haec potestas consistit in docendo Dei verbo, ordine constituendo 
et disciplina ecclesiastica. 

IV. Authoritas docendi non quidvis sed unum id tradendum in 
ecclesia permittit, quod Deus in libris suorum Prophetarum et Aposto- 
lorum scriptum reliquit. Ea tantum sacramenta administrari patitur, 
quae Dominus ordinavit: estque haec clavium pars prior, posterior enim 
ad disciplinam pertinet. 

-V. Potestas ordinis est facultas, qua non solum tradendae et defi- 
niendae doctrinae modus, ad fidei analogiam, normam et regulam in 
symbolo Apostolico breviter comprehensam congruens traditur; verum 
etiam leges Politiae in ecclesia, ritus item necessarii et decori, vero Dei 
cultui, pietati, modestiae et conversationi Christianae convenientes ordi- 
nantur. Quarum tamen rerum propter varias et repugnantes circum- 
stantias, ubique et omnibus temporibus, eadem ratio esse non potest. 

VI. Disciplina ecclesiastica est coércitio authoritate verbi Dei insti- 
tuta, qua homines, in Ecclesiae societatem recepti, ad vitae sanctimoniam 
et praestanda pietatis officia impelluntur; peccantes vero pro ratione et 
qualitate delicti vel privatim vel publice corripiuntur, et si in viam 
redire noluerint, vel a gradu honoris removentur, vel omnino ab Ecclesiae 
societate separantur et excommunicantur. 


* instituat (ed.) 
1) Lib. III. Cap. X. § VIII. 

VU. Quia vero in Ecclesia non tantum Pastores et Doctores sunt, 
sed etiam plebs reliquusque populus, huic disciplinae omnes cujuscunque 
sint sexus, conditionis, gradus et authoritatis, etiam Imperatores, subjici 
et parere debent. Unde recte dixit Ambrosius: Quid honorificentius, 
quam ut filius ecclesiae dicatur Imperator? Imperator enim bonus intra 
ecclesiam, non supra ecclesiam est. 

VIll. Ejus exercendae facultas non penes unum est, sive sit Papa, 
sive Episcopus, sive Superattendens, ut pro suo arbitrio ac privata 
authoritate quidvis faciat, sed penes Presbyterium, id est, consessum 
seniorum, ecclesiae ipsius consensu et suffragio electorum, qui sunt in 
Ecclesia quod est senatus in Urbe. 1 Cor. V. 

IX. Differt haec potestas a civili potestate. [lla ab Ecclesia per 
moderationem Presbyterorum regitur: soli fideles seu Christiani ei 
subjacent: tota est spiritualis, ad animam et conscientiam pertinens, 
gladio spirituali, nempe verbo Dei, sua decreta exequitur. Haec vero a 
Magistratu authoritate praetoria in omnes sive fideles sive infideles, 
gladio carnali et vi externa usurpatur, ad hoc ut societas humana sit 
tranquilla, corporalis vita conservetur, justitia civilis et pax retineatur, 
legum vero authoritas salva maneat. 

X. Quum autem (ut ex antiquis historiis et testimonio Hieronymi 
constat) non ita multis post mortem Apostolorum seculis, credentium et 
docentium numerus multiplicari coepisset, instinctu Diaboli, ex aequa- 
litate dissidiae et contentiones difficiles exortae sunt. Salubri ergo 
consilio ad tollenda dissensionum et schismatum seminaria unus aliquis 
eligebatur, cui ‘specialiter dabant titulum Episcopi (viventibus enim 
Apostolis idem erat Episcopus ac Presbyter), quem Presbyteris praepo- 
nebant et praeficiebant. Sicque singula collegia civitatum praecipuarum, 
quibus certae regiones erant attributae, politiae in Ecclesia et pacis 
conservandae gratia, uni Episcopo suberant. 

XI. Neque tamen, ut inquit Calvinus, sic eminebat Episcopus, ut in 
collegas dominium externum seu tyrannicum haberet, sed ut de negotiis 
referret, sententias rogaret, consulendo, monendo, hortando aliis praeiret, 
authoritate sua totam actionem regeret et quod decretum communi consilio 
fuerat exequeretur. 

XII. Hane formam gubernandae ecclesiae in schismatis remedium a 
Patribus primitivae ecclesiae introductam, nostri quoque Majores, a sordibus 
antichristi ecclesias Filii Dei repurgantes, in eo statu, quo Patres ante 
tempora Constantini Magni reliquerant, non solum acceptarunt, sed etiam 
editis scriptis observandam statuerunt. Sic enim non solum ferociam 
multitudinis, sed etiam coetum docentium, a simplicitate Apostolica 
modo in infinitum distantem, in officio facilius contineri, et ad opera 
pietatis exercenda compelli judicarunt. 

XIII. Quamvis ergo affirmemus, statuamus et credamus aequalem 
esse Pastorum in nostris quoque ecclesiis authoritatem, sicut una est 
functio, nihilominus tamen necessarium esse censemus in collegio 
Pastorum nunc quoque aliquos oportere esse Seniores et Superinten- 
dentes, qui reliquis boni ordinis causa praeeant, Synodos intra suos 
terminos cogant, in illis ex consensu reliquorum praesideant et omnia 
decenter ac ordine in ecclesia fieri curent. 

XIV. Hi diligenter cavere debent, ne potestatem ecclesiasticam cum 
civili confundant, neque dominium authoritate praetoria sibi usurpent. 
Sed omnia ex consensu Presbyterorum faciant, in executione disciplinae 
mandatum Salvatoris observent Mat. XVIU. Delinquentes spiritu man- 
suetudinis excipiant: obstinatis et in suo malo pertinacibus durissima 
quaeque fraena injiciant, et cum spe admissionis, si resipuerint, excom- 
municent. In summa nihil faciant, quo occasio ad tyrannidem intro- 
ducendam subministretur. 

XV. Placet ergo illa Calvini admonitio, qui Inst. Lib. IV. Cap. VIII. 
§ I. sic loquitur: Est igitur ecclesiastica potestas, non maligne quidem 
ornanda, sed tamen includenda certis finibus, ne pro hominum libidine 
huc atque illuc trahatur. Ad id plurimum proderit observare, qualiter 
a Prophetis et Apostolis describatur. Nam si simpliciter hominibus con- 
cedimus, quam sumere ipsis visum fuerit potestatem, omnibus in promptu 
est, quam sit proclivis in tyrannidem lapsus, quae procul a Christi ecclesia 
abesse debet. 

XVI. Ex his omnibus concludimus, primo, Papam esse superbum, 
ambitiosum et impudentem, qui ex clavibus gladios conflavit, jus utriusque 
gladii ad se pertinere, quam divino quam humano jure affirmat. Jactat 
insolenter se solum esse caput ecclesiae; esse universalem episcopum ; 
habere jus eligendi, ordinandi, confirmandi et deponendi omnes episcopos, 
habere item authoritatem regna conferendi et transferendi. Deinde, 
peccare eos omnes, qui contra testimonia Scripturarum et exempla 
primitivae Ecclesiae nullum potestati ecclesiasticae potissimum sub 
Christianis Principibus locum relinquunt eam, cum civili turpiter 
confundunt et causas mere ecclesiasticas, quarum cognitio proprie ad 
consessum Seniorum pertinet, ut cum quaeritur de doctrina, de moribus 
et violatione Politiae ecclesiasticae, ad civilem Magistratum devolvunt. 
Tertio, pastores ecclesiarum in criminalibus et civilibus a foro et juris- 
dictione civili suo modo non esse exemptos *). 

§ IV. Celebrata est Synodus Komjatini in Hungaria anno 1626 a 
Ministris Helveticam confessionem amplexis in Comitatibus Mosoniensi, 
Posoniensi, Komaromiensi, Nitriensi, Barsiensi, Hontensi, Negradiensi, 


1) Confer. de his Histor. Reform. pag. 339. 

Albensi, Tolnensi, Pest Pilis Soltensi, Hevesiensi, ubi conditi sunt 
Canones ecclesiastici, et in quinque classes distributi, ex veterum Con- 
ciliorum decretis coagmentati. Prima classis XXVII Canonibus tractat 
de Fide orthodoxa tenenda, et Episcoporum ordinationibus ac officiis. 
Secunda classis XIII Canonibus tractat de Senioribus. Tertia classis 
continet articulos LXIX, quibus officia praescribit Presbyteris seu Eccle- 
siarum pastoribus. Quarta agit de scholis, habet canones XVI. Quinta 
classis est de conciliis complectiturque XVII Canones. Hi iterato editi 
inque linguam Hungaricam transfusi anno 1642. Editi etiam Debrecini 
sunt canones, quos olim anno 1577 Varadini in Synodo publicaverat ac 
Vittebergae in lucem exire fecerat Georgius Gintzi, Pastor ecclesiae 
Debrecinensis et cistibiscanarum Superintendens. Ejusdem successor 
Stephanus Keresszegi anno 1633 adjecit Appendicem Canonibus hactenus 
editis, qua ad faciem praesentis temporis Regulas diversis vicibus editas 
conformaret '). : 

§ V. Synodi Albensis sanctiones. — Albae Juliae in Transylvania 
habita est Synodus generalis, ubi sequentes sanctiones sunt conclusae 
ac editae anno 1640. 

41. Psalmos melodiis Gallicis adaptatos sancta Synodus recipit, ut 
in cultu publico usurpentur; ita tamen ne aliae cantiones neglectim 
habeantur, sed alternatim canantur. Diebus autem festivis cantiones 
illis conformes in cultu adhibeantur. Profestis diebus, at raro, Psalmi 
Gallicis clavibus conformati usurpentur *). 

2. Sacrae synaxeos administratio tempore messis, deinceps in omnibus 
ecclesiis sit Dominica undecima post Trinitatem. 

3. Bachanalia hactenus usurpata, et galliregia (Kakas kiraly tétel) 
sub poena interdicitur. Si quis Rectorum scholae contumacia ductus 
consuetudinem illam retinere voluerit, officio privabitur. 

4. Lapsi bis ad reconciliationem admitti possunt; at vero severe monendi 
ne suos lapsus renovent, nunquam alias in gremium ecclesiae recipiendi. 

3. Ministri shelonairen in lis rebus, quas certissime et indubitate 
non norunt, juramentum non deponant. 

6. Rhytnt in funeribus inter omnes ordines prohibiti sunt, sed in 
locum eorum oratio recitetur vernacula aut Latina. 

7. Absque testimonialibus fide dignis nemo ad ecclesiae aut scholae 
regimen admittatur. 

8. Malefactores morti addictos ad locum supplicii Pastor comitari 
obligatus est, et iis inservire. Aegrotos pariter visitare et consolari. 


') Historia Reform. pag. 365, 372. 


*) Apparet vel hinc, quam sero notae Gallicae in Psalmis canendis in Transylvania 
receptae sunt, cum an. 1607 adhuc Albertus Molnar ediderat. 

9. Sacra Eucharistia sexies in anno administretur, Dominica XI post 
Trinitatem, D. Adventus, D. Quadragesima, et tribus Festis anni- 
versariis. 

10. Nemo conjuges multo ante nuptiarum diem tempore copulet, 
uno tamen ante die copulare potest. 

41. Nemo ministrorum absque scitu sui Senioris se alteri ecclesiae 
obliget, aut loco suo sine venia discedat: canonibus se conformet. 

12. Tempore visitationis si per inquisitionem elucescit, ministrum 
ecclesiae aut scholae aut eorum familiam in parochia ab aliis maledictis 
vel verberibus lacessitos, coram Seniore et brachio seculari secundum 
legem disceptetur et decidatur. At vero si extra Parochiam contigerit, 
forum rei actor sequi necesse habebit. 

43. Reos ad unius vel alterius delationem non excommunicent, sed 
ubi certo de facinore constiterit, cum consensu illius ecclesiae aut 
partialis. +) 

§ VI. Constitutiones Synodi Enyedensis. — Nagy Enyedini anno 1642 
ad diem XXIX Junii celebrata est generalis Synodus, ubi singularibus 
quibusdam casibus seu excessibus poenae sunt dictatae. Casus autem 
illi sunt sequentes. 

4. Quicunque pastorum sese alicui ecclesiae aut patrono ad munus 
ministerli stipulata manu vel expressis saltem verbis semel obligaverit, 
revocare minime ausit, nisi forsan jussu a superioribus ob graves aliquas 
causas; alioqui si temere id attentaverit, utroque loco, tam eo, quem 
deserere, quam vero ad quem migrare voluerit excidet, et loco carebit 
ad certum tempus. 

2. Nemo Seniorum Ministris ecclesiarum aut Rectoribus scholarum 
eorumque discipulis suae inspectioni subjacentibus, enormis alicujus 
sceleris convictis atque damnatis, poenam meritam propria authoritate 
absque scitu et indultu Episcopi condonet vel saltem mitiget, sub poena 
imprimis fl. 24, postea vero depositionis. 

3. Qui diebus Adventus vel duabus ante Festa anniversaria septimanis 
conjuges copulaverit, fl. 3 mulctabitur. 

4, Qui personas fugitivas nondum a prioris matrimonii vinculo 
solutas, vel notorios quosvis malefactores, nondum ecclesiae reconciliatos , 
aut ullos ob scelus aliquod infames, temere sine publicatione ac scitu 
permissuque sui Senioris copulaverint, ad generalem usque Synodum 
officio priventur. Senior quoque praecipitanter absque ulla disquisitione 
annuens, si copulati vel bigami vel quovis scelere notati postea comperi- 
antur, eidem poenae subjaceat, vel in instanti fl, 12 deponat. 

5. Qui super funere Magnatum vel Nobilium conciones plures, 


1) Ex Matricula Tract. Udvarhelyensis Mss. 

quam ecclesia limitavit, instituerit, aut rhytmos jam vetitos recitaverit, 
concionator quidem fl. 3 privabitur. Si vero sit adolescens quispiam 
ignominiose e schola ejicietur. 

6. Quicunque habitum ecclesiasticis haud convenientem, utpote 
Holosericum, aut ei colore et nitore haud absimilem, aut pileum marte 
cinctum 1) praeter Episcopum, concionatores aulicos et praecipuos 
aliquot Seniores gestaverint, ipsis per superiores adimatur, et jacturam 
illius patiantur. 

7. Eadem poena maneat uxores Pastorum, modum in ornandis suis 
corporibus excedentes, si nimirum lacinias seu circumferentiam infimam 
tunicarum suarum ‘fimbriis aureis argenteisque insperserint, cervices 
torquibus gemmatis aut aliud id genus sphaerulis circumvallarint, 
cothurnis cujuscunque coloris pedes munierint, frontalia vittasque 
capitibus imposuerint. 

8. Qui blasphemum illud convitium in Spiritum sanctum usurpaverit , 
prima quidem vice fl. 12, secunda 24, tertia officio perennaliter 
privabitur. 

9. Qui-pudicitiam alienae conjugis tentaverit, primo fl. 12 mulctabitur, 
post vero deponetur. ? 

40. Pastores inter se rixantes conviciis ac verbis probrosis se mutuo 
proscindentes, vel etiam vulnera sibi invicem non tamen lethalia infli- 
gentes, poenam fl. 12 sustinento, ac praeterea chirurgo pro vulneris 
curatione solvunto. 

41. Rectores autem scholarum eadem inter se patrantes poenam 6 
fl. solvunto. Quod si vero iidem in Pastores suos vel alios quospiam eadem 
commiserint, flagris excepti, ignominiose proscribantur. 

42. Qui vini empti educillatione quaestum exercuerit, pro singulis 
vasis ternis florenis mulctetur. Licebit tamen vinum in salarium suum 
datum ex annuentia Domini terrestris impune vendere. 

43. Qui fidibus in conviviis cecinerit aut testudine luserit, poenam 
trium fl. luito. . 

14. Qui choreas duxerint tribus florenis privabuntur. Eadem poena 
decernitur Pastorum conjugibus, si in publicis nuptiis vel aliis conviviis 
saltaverint. 

15. Qui superstitiosam curandi morbos rationem, precularum videlicet 
demurmuratione, aut alio quovis lege Dei vetito modo exercuerit, mulctam 
fl. 3 sustinebit. 

16. Qui vulgariter et ex levitate pejeraverint fl. 6 deponunto. Qui 
vero solenniter et comprobabitur, officio suo deponunto, 

17. Qui diebus Dominicis aut aliis Festis solemnioribus ecclesiam 


') Martes est animal, cujus pelle pileos clamydesque Magnates subduci curant. 

suam ob privatum aliquod commodum, peregrinationem non necessariam 
aut occupationes aliquas externas neglexerit fl. 6. 

18. Qui diebus iisdem sacris in privato suo negotio ac profanum 
aliquem ob finem iter fecerit seu peregre profectus fuerit, fl. 3 privabitur. 

19. Qui privata sua authoritate sine Senioris et partialis Synodi 
deliberatione aliquos auditorum suorum e coetu sacro excluserit vel 
publico decreto exclusos receperit, fl. 6 mulctetur. 

20. Qui curias Parochiales sordibus ac foetoribus compleverint, expur- 
gare teneantur !), 

§ VII. Turbas a Johanne Tolnai ejusque asseclis in Ecclesiis cis- 
tibiscanis excitatas superius?) exhibuimus. Eae ut componerentur nati- 
onalis Szathmar Nemetinum convocata est Synodus a Transylvaniae 
Principe, cujus Acta a Praeside Stephano Katona Geleji Superin- 
tendente Transylvano edita sunt ea aetate: hic quoque ut locum habeant 
digna puto. Simul cum praefatione collectoris ac editoris ita se habent: 


Acta Synodi Nationalis, ad sopiendas turbas scandalose a 
quibusdam fratribus in ecclesia ex imprudentia excitatas, ab Illustrissimo 
celsissimoque Transilvaniae Principe ac magnarum Hungariae Partium 
D. D. Georgio Rakotzi Szathmar Nemetinum anno MDCXLVI ad X Junii 
convocatae, in certas conclusiones redacta. Phil: II 1, 2, 3, 4, Mat. 
Dev HEOY 7, 

Lectori amico S. 


Acta ac conclusa haec Synodalia de rebus in quaestionem vocatis, 
Lector amice, tertio abhinc anno Szathmar Nemetini in Hungaria, uti 
inter varias disceptationes ob angustiam temporis ac incommoditatem 
loci licuit, a Notariis ex utraque parte constitutis, juxta ordinem dierum 
ac sessionum, memoriae causa, raptim ac summatim, fideliter tamen 
excepta ac publice post ea perlecta, ab omnibusque etiam iis, qui partes 
in causam attractorum tueri videbantur, approbata, domi tandem ex 
authentico alterius scribarum exemplari, pleniori declaratione, absque 
ulla rei ac sensus immutatione, ceu Praeses descripsi, ac in XXX hasce 
conclusiones comprehendi. Quas primum omnium Ill. Principi gloriosae 
memoriae, Synodi illius nationalis Indictori ac Directori, post venerabili 
cistibiscano Superintendenti, ac per ejusdem manus reverendis ac 
doctissimis transtibiscanis Senioribus ac antistitibus, Transilvanicis 
demum fratribus ac collegis meis honorandissimis per formam cursus 
in paribus distinctis censendas misi. Qui etsi eas publice in suis conven- 
tibus praelegi curaverint, de nulla tamen earum discrepantia, etiam 


1) Ex Matricula Tractus Udvarhelyensis Mss. 
*) Lib. III. Cap. X § 3—5. 

solemniter post annum Claudiopoli interrogati sunt conquesti: alias paratus 
fuissem non congruentia rectificare. Illust. Principi erectio Presbyterii 
non modo difficilis, sed et impossibilis apud nos visa est. Argutantur 
etiam curiosiores, id Presbyterorum genus in primaeva ecclesia ob pauci- 
tatem Apostolorum, eorumque perpetuo circumeuntium ac propterea 
directioni ecclesiarum passim a se fundatarum non vacantium, insti- 
tutum esse, ac crescente postea Dei gratia pastorum ubivis locorum 
numero, id intermissum, longoque demum post tempore apud quasdam 
nationes restitutum esse. Necdum praeterea Theologos quoque refor- 
matos de Diaconorum, Presbyterorum ac Episcoporum eorumque offici- 
orum discrimine inter se penitus convenisse, sed litem adhue sub judice 
esse. Patres vero etiam per Presbyteros ubique fere docentes seu pastores 
intelligere, ac denique satius longe consultiusque esse, ecclesiis a pasto- 
ribus ipsis, in sacris Literis probe versatis, quam ab hominibus plebejis, 
ut plurimum illiteratis, gubernari. Sed haec ego inpraesentiarum missa 
facio. Speciales quasdam sanctae Synodi de certis quibusdam personis 
deliberationes ac sententias latas, ut et alia nonnulla, tanquam non 
necessaria, inserere studio neglexi. Discrimen quoque dierum ac sessionum 
retinere hanc ob causam nolui, quod duobus primis diebus ac sessionibus 
aliquot, nihil fere certi (ut in recenti adhuc est memoria) ob tardius- 
culum suae Celsitudinis adventum concludi potuit, quin nec seriem 
Actorum stricte ubique observandam duxi, ne homogenea cum hetero- 
geneis connecterentur; verum ea in hance quae cernitur methodum redegi, 
sensu tamen interim ac numero conclusionum praecipuarum salvo et 
integro relicto. Cui si quispiam contrarium asserere veritus non fuerit, 
ex autographo isto Notarii publici et quidem Hungariensis adhuc super- 
stitis, itemque ex deliberato communi, ad testimonia omni exceptione 
majora usualibus Universitatum sigillis, manuumque nostrarum subscrip- 
tionibus roborato, nec non ex postulatis Dominorum politicorum trans- 
Tibiscanorum, et resolutione iis adscripta, ea propria denique ipsarummet 
rerum confessione, quae omnia formaliter ad manus habeo, ac pro futura 
cautela in archivum ecclesiae depono, confutari poterit. Cum autem 
varia a nonnullis sequioris conscientiae hominibus, non solum apud 
indigenas, sed et apud peregrinos, de paucis hisce actis ac conclusionibus 
perperam ac traductorie sparsa esse certo compertum habeamus, placuit 
post exactam Cels. Principis et nonnullorum ejus consiliariorum censuram 
ex gratiosa suae Celsitudinis annuentia, ad notificandam rei veritatem 
ac turbatores si qui forent compescendos, hos quoque Canonibus, cum 
quibus per omnia concordant, adjungere ac una cum iis, explicatius 
aliquanto in lucem emittere!), sic de aequis lectoribus (iniquos enim 


*) Canones intelligit, quibus hodiedum ecclesiae Transylvanicae reguntur. 

non moramur) in animo persuasi, ut eas aequi bonique sunt * consulturi, 
et si quae etiam minus in iis probaverint, censoria tamen virgula, consi- 
deratis circumstantiarum qualitatibus, minime notaturi, verum iis non 
obstantibus sanctam nobiscum amicitiam ac fraternitatem culturi. Vale 
et nos mutuo charitatis affectu prosequere. 

Tuus in Christo, Domino communi, conservus S. K. G. 


Conclusio. 


4. Si quidem unio ac communio’sanctorum sit instar nervorum ac 
tendinum, quibus universa corporis mystici membra sub uno capite, 
Christo, firmiter compacta, indivulse cohaerent ac conglutinantur, Synodus 
ista nationalis in nomine Domini congregata hac ipsa occasione satis 
tristi sanctam eamque perpetuam inter ecclesias Hungaricas, cis et 
ultra Tibiscum sitas, ut et Transylvanicas ex verbo Dei reformatas, 
unionem a piis nostris Majoribus olim sancitam, ante omnia, ut omnium 
maxime necessariam, unanimi delegatorum consensu ac singulari desiderio, 
renovat et confirmat, seque omnes praedictae ecclesiae promptissimo 
animo ad sibi invicem, necessitate ita exposcente, opem ferendam ac 
communem ecclesiae ecclesiasticaeque disciplinae causam, mutuis consiliis 
ac auxiliis pro virili juvandam obstringunt. 

2. Ut autem eo arctiori inter se vinculo connecti possent, aequis- 
simum sanctae Synodo visum est, ut publica aliqua confessio, Apostolicae 
ac Helveticae correspondens, communi nomine Latine ac Hungarice 
breviter concipiatur, cui publice approbatae ab omnibus concorditer sub- 
scribatur, ac praeterea eadem ubique Catechesis Hejdelbergensis 
seu Palatina retineatur ac doceatur; antiqua tamen etiam illa Hungarica 
a. p. m. Johanne Siderio conscripta, haudquaquam negligenda. 

3. Quia vero ad unitatem fidei ac confessionis conformitas quoque 
rituum ac cerimoniarum non parum requiritur, unanimiter etiam conclu- 
sum est, ut communis liturgia, Scripturae sacrae ac praxi piae antiquitatis 
haud adversa, communes item articuli seu Canones, ex veteribus qua 
Hungaricis qua Transylvanicis collecti, proximo quoque tempore edantur. 
Quibus imprimis vero magis substantialibus omnes in universum Hungari, 
vere reformati atque uniti, imposterum utantur, salva tamen interim 
unione ac fraterna eorum charitate manente, etiam si quid in minuti- 
oribus quibusdam et indifferentibus pro circumstantiarum  varietate 
discrepaverint. 

4. De Baptismo, quo de imprimis controvertitur, pro re nata conclu- 
ditur, quod is ordinarie quidem, non obstante gravi aliqua ac inevitabili 
necessitate, uti hactenus, sic et deinceps in Templis seu locis quibusvis 

publico Dei cultui destinatis, praesentibus aliquot testibus seu suscep- 
toribus, semper administrari debeat. Extraordinarie tamen infantibus 
ob repentinum aliquem morbum de vita periclitantibus, si parentes 
illorum enixe a pastoribus contenderint, privatim quoque, locis tamen 
honestis, adhibita si non justa concione, saltem commonefactione, ad 
rem praesentem pertinente, verbis institutionis ac precatione, juxta non 
vulgarium Theologorum quorundam sententiam, iis conferri poterit. Quam 
indignabunde coetus universus baptismum cujusvis infantis in loco 
publico apud nos exspectet, et quantum offendiculum ex inhibitione 
baptismi privati enascatur, experientia jam satis superque edocti sumus. 
Dissidium itaque ex rebus tam mediis, in ecclesiis nostris, amplius 
oriri nolumus. 

5. Quandoquidem in regno Christi nulla sexuum differentia est, 
sed par utriusque salutis ratio habenda, sicut pro pueris masculis in 
literis instituendis, pagatim ac oppidatim, scholae Latinae constitutae sunt, 
ita etiam pro puellis ac femellis vernaculae, prout locorum commoditates 
patientur, aperiendae sunt, in quibus eae literas legere, et si ipsis 
parentibusque cordi fuerit, etiam pingere discant, ut hoc modo ac 
medio ex lectione Bibliorum aliorumque utilium ac captui ipsarum 
accommodatorum librorum, in doctrina salutis ac pietatis exercitiis 
facilius ac felicius proficere queant. 

6. Quoniam Majores nostri divinitus excitati ecclesias Hungaricas 
ac Transylvanicas ab abominationibus papisticis heroico plane zelo repur- 
gantes, Presbyterium ipsum ob varia obstacula (quorum pleraque etiam- 
num supersunt) instituere non potuerunt, id nos ob multiplices ac insignes 
ejus in ecclesia usus, in gente quoque nostra, juxta normam institutionis 
Christi et Apostolorum praxinque veteris Ecclesiae, si modo commoditates 
quae ad id necessario requiruntur affulgerent, ac misera servilisque 
plebis nostrae conditio ac inhabilitas pateretur, si denique summus 
noster Magistratus coeterique ordines ac status orthodoxi adstipularentur 
instauratum, sano sensu ac fausto eventu animitus exoptaremus. 

_7, Lectionis capitum Biblicorum quotidianae post preces publicas 
matutinas ac pomeridianas, jam ab aliquot retro annis in ecclesiis Tran- 
silvanicis felicissime coeptae ac continuatae , receptio a fratribus Hungaricis 
ad proxime futurae ipsorum Synodi generalis deliberationem est relata. 

8. Episcopatum seu Superintendentiam, inde a reformatione prima 
jn Transilvania ac praecipuis Hungariae partibus salutariter inter ministros 
ecclesiarum vigentem, tantum abest ut sancta Synodus -abrogatam impos- 
terum quoque velit, ut potius melioris ordinis ac disciplinae, nec non 
etiam puritatis doctrinae commodius conservandae, schismatumque ac 
intempestivarum innovationum praecavendarum causa ad instantiam 
Dominorum _ politicorum transtibiscanorum, accedente quoque gravi 

ac sapiente celsissimi Principis, Domini Nostri clementissimi, judicio, 
ex fratribus etiam transtibiscanis, Episcopum aliquem seu Superin- 
tendentem vel quovis alio nomine nuncupandum, communibus eorum votis 
ac suffragiis eligendum censeat. Quod quidem ipsorum deputati ad con- 
silium communis suae fraternitatis distulerunt. 

9. Festa anniversaria, utpote Nativitatis, Circumcisionis, Passionis, 
Resurectionis et Ascensionis Christi salvatoris, nec non Missionis Spiritus 
sancti, hucusque summo consensu, pia devotione magnoque cum fructu 
a plerisque Christianis, in gratam eamque solemnem salutarium Dei 
beneficiorum in fideles suos electos collatorum commemorationem cele- 
brata: dehinc quoque eadem christiana libertate, absque omni hypocrisi 
ac superstitione, opinioneque cultus absolute necessarii ac meriti, in 
ecclesiis nostris celebranda esse, sancta Synodus judicat ac pronunciat: 
ac lis, qui abrogationem illorum clam vel palam, publice vel privatim, 
proprio suo vel paucorum quorundam arbitrio, moliri certo deprehensi 
fuerint, ad generalem usque illius sub quo degunt Episcopatus Synodum, 
suspensionis ab officio poenam decernit. Etsi namque illorum observatio 
in libera ecclesiae universalis dispositione consistit, nunquam tamen, 
durante mundo, justas ac sufficientes abolitionis ipsorum causas affuturas 
credimus. 

40. Quo vero populus ad majorem animi hilaritatem ac fervidiorem 
_devotionem in feriis illis Deo dicandis excitari possit, injungitur omnibus 
ecclesiae ministris, ut conciones suas quantum possunt ad solemnitatem 
eorum dierum accommodent, easque non ex materia quavis communi, 
-verum ex historiis illorum Dei beneficiorum, quorum tunc recolitur 
memoria, institiant, aut alios quosdam textus, de iisdem redemptionis 
partibus ac operibus, quae in iis celebrantur, sonantes, resolvant ac 
explicent, publicasque pro iisdem Deo cum toto coetu gratias agant. 

41. Cantores similiter cantiones festis illis diebus convenientes ac 
analogiae fidei congruentes, tam ex minori seu Impresso ut vocant 
Cantionali, quam vero ex majori, quod Graduale dicitur itemque Psalterio, 
ad melodias Gallicas metrice vel saltem rhytmice composito ac per 
D. Albertum Molnarem p. m. in vernaculam nostram translato, concinant. 
Ea tamen brevitate ac moderatione usi, ut nec tempus sacris concionibus 
destinatum eripiatur, nec auditorum aures ac animi, affectata modula- 
tionis suavitate nimium oblectati, auditum verbi Dei fastidiant. 

42. Quoniam theoria ac praxis, ut in alia quavis scientia, sic et in 
Theologia, sororio inter se vinculo connexae sunt, ita ut altera sine 
altera frustranea sit — illa enim fundamenti, haec vero structurae rationem 
habet — consultum omnino visum est, ut practicis concionibus dogmaticae 
quoque nonnunquam interserantur; quin imo pastores ecclesiarum prima 
cura suos auditores in capitibus fidei christianae probe instituant, ac 

sic demum praxin eorum iis ostendant. Quocirca si non frequentius, 
saltem diebus Dominicis a meridie conciones catecheticas juxta seriem 
Dominicarum, in quas Hejdelbergensis Catechesis est distributa, ex 
quodam canonicae Scripturae loco adsumpto, habeant. 

13. Funera, prout jam longo et quidem non impio, si superstitio 
absit, usu obtinuit, pulsu campanarum ac cantibus piis in coemeteria 
deducantur, ac conciones super eis convenientes pro ratione defunctorum 
instituantur, ita ut eae non tam encomiasticae vel panegyricae, quam 
institutoriae ac consolatoriae sint, ne concionatores assentationis suspi- 
cionem incurrant. Naeniae porro illae seu rhytmi lugubres anilibus ut 
plurimum nugis, ad lacrymas eliciendas confictis, scatentes; ut et ineptae 
quaedam cantilenae, nunc recenter a quibusdam parum Theologis stilo 
fere profano hinc inde conflatae, e sacris ritibus explodantur, sed veteres 
illae ac usitatae, quibus jam populus asuevit, canantur. 

14. Seniores Ecclesiarum seu Dioecesium invitis auditoribus pastores 
non imponant, sed legitime ab iis vocatos, si ab eruditione ac pietate 
sint satis commendati, illis gratificentur, alioqui rudes aut dissolutos, 
eoque loco judicio totius Dioeceseos indignos ac etiam insufficientes, 
salva conscientia in derogamen sacri ministerii ac jacturam salutis 
simplicium, concedere illis minime poterunt. 

15. Si qui auditorum ob vitiosum aliquod factum vulgo sint infames, 
necdum tamen scelus eorum sit liquido patefactum, sed sit quasi subob- 
scurum ac dubium, priusquam in foro civili causa eorum dijudicata 
fuerit, arceri a’ sacris non debent, modo dent operam, ne diu in illa 
infamia cum infirmorum scandalo ac totius coetus opprobrio haereant. 
At notorii malefici, etiam antequam a Magistratu politico damnentur, 
illaesa conscientia cum ignominia nominis divini, profanatione sacra- 
mentorum ac infirmorum scandalo, ferri in ecclesia haudquaquam possunt. 

46. Si qui vel Ministri ecclesiarum vel Rectores scholarum ex Hun- 
garia in Transilvaniam, vel ex Transilvania in Hungariam, illic manendi 
studio transmigraverint, nisi literas testimoniales sub: sigillo Dioeceseos 
usuali ac propria Senioris subscriptione attulerint, nusquam eis functio 
aliqua seu ecclesiastica seu scholastica assignetur. Studiosi similiter, 
nisi per Praeceptores suos a meliori nota commendentur, nullibi in 
scholas recipiantur. 

Conclusiones 17, 18 et 19 superius Cap. X § V sunt exhibitae. 

20. Qui antem sine istis Reversalibus vel jam discesserunt, vel post 
discessuri sunt, ubi redierint, nusquam iis vel in ecclesia vel in schola 
aliqua locus adsignetur, priusquam se Reversalibus scriptis et datis ad 
ea praestanda sancte obligaverint. 

21. Si qui vero ex iis, quibus jam aliqua vel ecclesia vel schola 
commissa est, suspecti vel de doctrina vel de ritibus habeantur, diligens 

in illos a suis Senioribus inquisitio facienda, ac si certo compertum fuerit, 
eos vel heterodoxiam aliquam fovere ac docere, vel vero novos ritus 
clam vel palam introducere studere, post unam atque alteram admoniti- 
onem, usque ad generalem Synodum ab officio arceantur. 

22. Quodsi autem Senior aliquis in eam suspicionem incurrat, 
Episcopus seu Superinterdens ipsius, si quidem is sit ex consensu reli- 
quorum Seniorum , vel sicubi Episcopus desit, vicini Seniores ex consensu 
confratrum in eum inquirant: ac si reus compertus fuerit nec recedere 
a proposito etiam monitus voluerit, utroque officio ad provincialem ipso- 
rum synodum privetur. 

23. Quod si denique Superintendentium seu Episcoporum quispiam 
male eo nomine audiat, proximus Episcopus cum certis quibusdam ad id 
deputatis Senioribus accurate in eum inquirat, ac rei veritate ex testibus 
locupletibus ac sufficientibus sit* comperta, serio admodum ac severe 
admoneat et increpet, ut desistat et vel suspicionem ullam imposterum 
ejus rei studiose evitet. Quod quidem si prompto ac obsequenti animo se 
praestiturum promiserit, parcendum illi ea vice erit. Sin vero nihil 
minus quam id ipsum spoponderit, vel Synodus nationalis indicatur, vel 
consistorium generale ex delectis unitorum fratrum qua Hungariensium, 
qua Transilvaniensium convocetur, ac in eo causa ejus maturo judicio 
recognoscatur, et si omnino reus et quidem incorrigibilis deprehendatur , 
solenniter degradetur, et ne quid periculi in privato quoque ejus statu 
ab eo metuendum sit prudenti consilio dispiciatur. 

24. Nomen Puritani tanquam scandalosum, probrosum ac calumniis 


_obnoxium, nobis prorsus est exosum, ac proinde a nemine nostrum 


temere est usurpandum. 

25. Ne quis ullum opus sive parvum sive magnum, quacunque in 
lingua, sine censura ac adprobatione ecclesiae, vel certorum eorumque 
doctorum ad id ab ea delectorum, prelo committere, vel ipse typographus 
excudere praesumat, sub poena confiscationis librorum, vel graviori 
aliqua, pro qualitate facti irroganda, serio inhibetur. 

26. Scholarum diligens ab antistitibus ecclesiarum ratio est habenda, 
ac pervigili cura allaborandum, ut in iis sincera Theologia ac vera pietas 
ex sacris paginis ac doctorum orthodoxorum eorumque celebrium scriptis , 
sobria item Philosophia ac pura tersaque Latinitas ex classicis authoribus 
methodice doceatur. 

27. Rectoribus scholarum quarumcunque inter alia serio injun- 
gendum, ne quid adversus disciplinam ac regiminis formam, jam ab 
ecclesiis Hungaricis communiter receptam, juventuti publice vel privatim 
instillent, ac eam intempestivis suis invectionibus sugillent, sed in terminis 

officii sibi demandati se contineant; alioqui si bis terve moniti, supersedere 
renuerint, e scholis communi Dioeceseos vel a Synodi generalis judicio 
ignominiose eliminabuntur. 

28. Idem Rectores seu ludimagistri quilibet dependentiam a Pasto- 
ribus et Senioribus suis totaque Dioecesi, in qua manent, habeant, monitis 
illorum piis ac honestis modeste pareant, vestitu consueto, candidatos 
sacri ministerii condecente ac non peregrino aliquo secularique utantur. 
Discipuli similiter illorum scholasticum illum longo jam usu receptum 
habitum, non religionis quidem, sed et discretionis ac honestatis causa, 
retineant. Turpis namque foret confusio, nec non res ridicula, si studiosi 
artium liberalium in milites, agrestes, aut artium illiberalium sordida- 
rumque cultores, habitu transformarentur. Refractarii obtemperare nolentes 
beneficio ac promotione ecclesiae carebunt. 

29. Studiosis cathedram publice conscendendi ac concionandi facultas 
non aliter concedatur, quam si se ad sacrosanctum ministerium in 
animo devovisse sancte testentur; alias id salva conscientia, sine profa- 
natione sacri ordinis ac ministerii nec ipsi facere possent. 

30. Quoniam in celebrioribus scholis Theologiae studiosi exercitii 
causa, diebus Dominicis, horis antelucanis concionari solent, inconsultum 
sanctae Synodo ob quaedam inconvenientia videtur, ut plebeji, imprimis 
autem mulierculae ac virgines, auditum intromittantur. 

Synodum istam nationalem indixerat Princeps Transylvaniae Geor- 
gius Rakotzi, praefuit illi qua Praeses Stephanus Katona Geleji, 
adfuerunt ex omnibus Dioecesibus ex Hungaria et Transylvania viri 
doctissimi+). Conditi sunt in eadem Synodo novi Canones Ecclesi- 
astici ex veteribus Hungariensibus ac Transylvanicis singulari cura 
Stephani K. Gelejini paribus delegatorum votis ad id authorizati, qui 
cum confirmatione Principis editi sunt anno 1649, atque in hune diem 
usque simul cum conclusionibus Synodi hujus ab Ecclesiis Transyl- 
vanicis observantur. 

§ VIII. Anno 1667 in Hungaria superiore editi sunt alii Canones 


cum hoc titulo: Articuli, juxta quos regitur Ecclesia in superioribus 


Regni Hungariae partibus. 

Praefatio. Cum nulla hominum societas, nulla respublica, nulla 
civitas, imo ne domus quidem ulla, sine certis legibus constare possit; 
ubi nec virtutibus praemia, nec vitiis poenae extant ullae, necesse est, 
nostram quoque societatem sanctissimis legibus regi atque gubernari, 
ut ex sententia Apostoli, in ecclesia, quae Dei domus est, decenter 
omnia et ordine gerantur, tam in doctrina quam moribus et vita pie ac 
sancte instituenda, ad Dei gloriam ac ministerii ornamentum, 

Articulus 4. Primum itaque statuimus, Deum verum a Prophetis ac 
Apostolis agnitum eum esse, in cujus nomine baptizati sumus, nempe 
Patrem, Filium et Spiritum sanctum, unum quidem natura Deitatis 
aeternae, majestate, gloria, operationibus et cultu, sed tribus hypostasibus 
earumque proprietatibus vere distinctum. Qui igitur Deum ab hoc alium 
in ecclesia annunciat, ab officio post unam atque alteram admonitionem 
removendum et excommunicandum sancta Ecclesia statuit. 

2. Nemo debet temere involare ad suscipiendum sacro-sanctum Mi- 
nisterii ecclesiastici munus, sed debet expectare vocationem, ne non 
missus currere videatur. 

3. Vocati ad Ministerium ecclesiasticum non debent ullo pacto minis- 
trare, vel in docendo, vel in administrandis sacramentis, priusquam 
examinati et ordinati fuerint; ut major sit Ministerii authoritas. 

4, Ordinatio non in privato sed in publico peragenda est, tempore 
generalis Synodi, et consensus universae multitudinis accedere debet, ne 
quid cuipiam violenter imponatur. 

5. Ad Ministerium ecclesiasticum non debet recipi quispiam, nisi qui 
mediocrem cognitionem Articulorum nostrae fidei teneat sitque aptus 
ad docendum: nam quoque parum novit, nemo docere potest. 
Praeterea honestum testimonium de sana conversatione et moribus cas- 
tissimis habeat, ne majori potius dedecori quam ornamento ecclesiae fiat. 

6. Quoniam Spiritus sanctus maledictionem intonat iis, qui opus 
Domini fraudulenter faciunt, meminerint Pastores, se non ad ignavum 
otium, nec externam rusticationem, sed in messem Domini evocatos, in 
qua legendo, discendo et docendo perpetuo occupatos teneri decet. Non 
discentes autem et negligentes, nec in sacris Literis in melius profi- 
cientes,. tanquam inutiles mercenarii repudiabuntur. 

7. Ordinati debent habere literas testificatorias, de sui ordinatione 
conscriptas a Seniore, quo commendatiores ecclesiae esse possint, et 
majori etiam cum authoritate docere. 

8. Quia ordinatio Ministrorum non potest fieri sine expensis audito- 
rum, ideo ordinati testandae gratitudinis ergo locum mutare intra bien- 
nium non debent, nisi si id ex consensu auditorum et voluntate fiat. 

9. Collocati jam in Ministerio praeter Evangelia Dominicalia (quae 
interdum magna cum utilitate explicari possunt) integras conciones ex 
Prophetarum et Apostolorum scriptis desumere debebunt, et quidem 
ideo, ut Pastor et auditores in melius quotidie proficiant et crescant in 
doctrinae coelestis cognitione. 

40. Catechismus non debet omitti, sed juventus in fundamentis fidei 
Christianae diligenter est instituenda, ut postquam lacte satiati fuerint, 
solidioris quoque cibi capaces esse possint. Catechismus autem unus et 
idem omnibus in locis docendus, ne Pastorum mutatione, forma quoque 

doctrinae et institutionis mutetur, cum evidenti auditorum dispendio. 

41. Ministri ecclesiarum magna diligentia debent facere suum offici- 
um, hoc est, docere verbum Dei, nempe Legem et Evangelium, et admi- 
nistrare Sacramenta, puta Baptismum et Coenam Domini, addita pro- 
missionibus divinis. Baptismus * quidem infantibus et, si petatur, etiam 
adultioribus, sed prius catechisatis et in doctrina ac religione Christiana 
recte fundatis. Deinde coenam Domini, ea, qua scimus usum fuisse Do- 
minum et Apostolos, ceremonia. 

42. Sacramenta non debent administrari, nisi in publico loco prae- 
sente coetu, et quidem antemeridiano tempore, quod non solum de 
coena Domini, sed de Baptismo quoque dicimus. Et id quidem ideo, 
quia Baptismus sacramentum sit nostrae in coetum Ecclesiae insertionis, 
deinde ne dignitas sacramentorum vilescat, excepto tamen casu necessitatis. 

43. Administratio Baptismi mulierculis nullo modo permittenda est, 
etiamsi mortis necessitas urgeat. Mulieribus enim munus ministrandi in 
ecclesia non est permissum; sed quorum est docere, eorumdem et sacra- 
menta administrare. 

44, Qui verbum Dei rejiciunt ac religionis Christianae fundamenta , 
imo vel orationem Dominicam ipsumque Symbolum Apostolicum ignorant, 
Deum contemnunt, ut sunt Cigani multi, et similes profani, his velut 
alienis a fide Christiana sacramentum quoque Baptismi et Coenae negan- 
dum statuimus. Imo etiamsi moriantur, honorifica sepultura non affi- 
ciendos. Sanctum enim non est dandum canibus, neque margaritae 
abjiciendae sunt porcis. 

415. Quia plerumque homines correctionis impatientes eo prorumpunt 
contumaciae, ut verbo et sacramentis prorsus renuntient et cum minis- 
tris perpetuam foveant inimicitiam, tales semel atque iterum sunt ad- 
monendi ex Christi mandato, postea ni resipuerint publice arguendi. 
Postremo ubi his nihil proficitur, etiam excommunicandi, et quidem ita 
ut non solum vivis, sed etiam mortuis, tum illis ipsis, tum familiae 
vestigiis ipsorum insistenti, Ministerium ecclesiasticum in omnibus pror- 
sus interdicatur, ac a communi etiam loco sepulturae arceantur, ut ex 
Christi regula mortui sepeliant suos mortuos. 

16. Dies festi Sanctorum, quorum observatio ex eodem fonte cum 
invocatione Sanctorum promanavit, nullo modo sunt observandi praeter 
diem Dominicum, Nativitatis, Circumcisionis, Passionis, Paschatis, 
Ascensionis, Pentecostes cum suis feriis. 

47. Cum dies Dominicus cultui divino sit destinatus, operas manua- 
rias prorsus omnibus in locis interdicimus. Ministrorum erit ergo vigilare, 
ut violatores Sabbathi numella primum puniantur, deinde vero, si Ma- 

gistratus offictum non faciat, verbo et sacramentis interdicendum erit. 

48. Ceremoniae, quae boni ordinis causa sunt institutae, et nonnihil 
faciunt ad exercitia fidei et pietatis Christianae, sunt observandae; ita 
tamen ne alligetur iis opinio cultus, meriti aut necessitatis. Deinde vero 
plus temporis tribuatur docendo et audiendo Dei verbo quam cerimoniis. 

419. Satis est, si quis spartam quam nactus est, ornare, hoc est loco 
illi, in quo positus est divinitus, ministrare poterit. Proinde nemo duobus 
vel tribus locis simul inserviat, nisi ab antiquo ita fuerit ordinatum, ut 
sunt plerumque uni loco duo vicina loca adjuncta, alias annuo loci illius 
proventu privabitur per Seniorem. 

20. Pastores loca ejusmodi inhabitantes, quae diaconos vel collegas 
habere solita fuerint, omnem debent operam et diligentiam adhibere, ut 
is ordo in locum restituatur, neque Pastor sui collegae munus eripere 
et proventum utriusque percipere debet, alias Diaconatus proventu pri- 
vabitur. 

21. Quia autem scholae seminaria sunt ecclesiae, Pastorum est offi- 
cium scholarum singularem habere rationem et in omnibus locis tales 
praeficere ludimoderatores, qui pueritiam et juventutem in studiis 
pietatis et humanioribus literis sedulo erudiant et informent. 

22. Rectores scholarum, quemadmodum a Pastoribus et vocari et 
collocari solent, imo plerumque ex Pastorum mensa vivunt, ita iisdem 
in omnibus pietatis et humanitatis officiis debitam obedientiam praestare 
debent, tum ipsi Rectores, tum ipsorum auditores. Inobedientes autem 
et rebelles tam Rectores quam studiosos ejiciendi authoritatem Pastores 
habent, re tamen prius cum Seniore communicata. 

23. Ut Pastores suum Rectoribus demensum ex officio subministrare 
debent, ita vicissim Rectores scholarum iis, quae pro facultate rei fami- 
liaris ipsis apponuntur, contenti sint, modo ne inique et fraudulenter 
cum ipsis agatur; ultra posse enim nemo cogitur. 

24, Ut autem Rectores id quod suum est, tam a Pastoribus, quam 
a plebe jure exigunt, ita vicissim ex communi justitiae regula, suum 
officium fideliter faciant. Ac in informanda juventute scholastica, non 
tam privatis studiis incumbere, nec tam privatum commodum, quam 
auditorum suorum profectum sperare debent. Ideoque ad illorum captum 
et ingenium ita sese Rectores accommodent, ut nisi inchoatas semel 
lectiones ad terminum anni sui (praeter unam Dialecticen, cujus expli- 
cationi biennium conceditur) fideliter absolverint, omni suo stipendio et 
annuo salario tanquam fuci et inutiles mercenarii privandi sunt. Non 
discentes autem nec docentes, ut sunt multi pagani et uxorii Rectores, 
amovendi sunt. 

95. Ad gubernationem scholarum aliasque Ministerii ecclesiastici 
functiones, ut sunt cantorum pulsatorumque officia, non temere quilibet 

fuci et a pietate Christiana genereque vitae ecclesiastico prorsus alieni 
sunt admittendi; sed de quibus bona spes sit, imo qui sese obstrinxerint, 
suam operam olim Ecclesiae locaturos, ne panem filiorum ex altari suf- 
furatum indigne absumant. 

26. Quia autem scholae sunt illa ecclesiae seminaria, ex quibus Deus 
in suam messem operarios evocare solet, studiosos quoque ipsos, qui in 
scholis bonis literis operam navant, oportet non solum in moribus, sed 
in externo etiam habitu pietatem et singularem modestiam prae se ferre 
et vestitum huic ordini convenientem gestare. Non decentem autem ipsos 
vestem militarem, dissectos pileos, cothurnos, Turcicam rasuram et id 
genus alia sibi usurpantes, armaque importune gestantes et grassantes 
ex schola explodendi sunt. 

27. Minister nec ingredi quopiam nec locum mutare debet absque 
Senioris, cui subest et cui subjiciendus erit, nutu et voluntate, secus 
facturus annuo spatio privabitur officio. | 

28. Nemo debet locum, quem ambit, per cuniculos invadere, ita ut 
pastorem ejus loci traducendo, inde eum ejicere studeat, non exspectans 
vocationem, nec suo loco contentus, aliquin* talis ad spatium unius anni 
privabitur. Idem statuendum de iis quoque, qui potentiorum authoritate 
freti, reluctante plebe, quasi per vim sese ingerunt, cum maxima mi- 
nisterii ignominia et Verbi divini contemptu. 

29. Nemo alicui loco se ipsum obligare debet, nisi prius a suis venia 
accepta, et eo cui successurus est honeste dimisso atque pro mercede 
laboris contentato, alioquin vocatio irrita fiet, et loco etiam in quo antea 
vixit exturbabitur. 

30. Ministri locum mutaturi et in alterius Senioris ditionem transituri, 
a Seniore, cui prius paruerant, testimonium accipere debent de sua 
honesta conversatione, quod praesentare debebunt Seniori, cui deinceps 
parituri sunt, secus facturi non recipientur, jam vero recepti mulcta- 
buntur fl. 12. Plerique enim perpetrato scelere aliquo sese subducunt 
et alio commigrant, ut sic poenam commeritam effugiant. 

31. Ministri si possunt esse contenti mercede, quae pro laboribus 
ipsorum eis penditur, et eorum opera auditoribus grata est, non debent 
frequenter mutare sua loca, ne proprium commodum magis quam Ecclesiae 
aedificationem quaerere videantur. 

32. Quia ex sententia divinae legis, Christi et Apostolorum, dignus 
est operarius mercede sua, ideo civitates et pagos, justo et legitimo 
proventu Pastores suos defraudantes, Pastore privandos censemus. 

33. Ministerio interdicendum est iis auditoribus, qui ob leves 
injurias, vel saltem, quia correctionis sunt impatientes, Ministros probatae 

doctrinae et vitae ablegant, donec illi rationem sui facti in Synodo suffi- 
cientem reddiderint. 

34 Quicunque in gratiam plebis aut patronorum reditum ecclesia- 
sticum, jam ab antiquo Ministris ordinatum, imminui aut ulla ratione 
defaleari patiuntur, dummodo ipsi ibi tolerentur, loco tanquam boni 
publici fures exturbabuntur. 

35. Si quis Pastorum vineas ad ministerium pertinentes neglexerit 
incultasque reliquerit, justa aestimatione facta, damnum a Pastore 
datum resarciatur, nec interea dimittatur, donec satisfaciat, tanquam 
altaris et successorum suorum depraedator. Ita enim a Domino statutum 
est, ut qui in altari serviunt, ex altari etiam vivant. 

36. Ministri ecclesiarum alienis et secularibus, ut Apostolus loquitur, 
negotiis se ipsos implicare (utpote causis forensibus, decimis exigendis 
et his similibus) nullo modo debent, alias punientur a Seniore mulcta fl. 42. 

37. Nemo ex iis, qui Domino ministrant, debent accipere usuras, 
quaestum vel lucrum exercere, et vel pecuniae vel vini vel frumenti 
ampliationem cum evidenti proximi detrimento accipere. Deprehensi 
autem in usuris, quaestumque exercendo, primum bonis erogatis et 
acceptis privabuntur, denique ni resipiscant abjicientur. 

38. Ministris danda est opera, ut inculpatae sint vitae: deprehensi 
autem in scelere utpote homicidio et furto, adulterio &c. privandi sunt 
officio, et in manus politici Magistratus tradendi. 

39. Si qui ebrietatis accusati fuerint, semel et iterum monendi 
sunt, quod si emendare vitam noluerint, officio privandi sunt. Idem 
statuendum et de plagosis, procacibus et convitiis ac jurgiis publice cum 
ingenti scandalo et ministerii ignominia certantibus. 

40, Ministri, turpi aliqua infamia notati et ideo depositi vel excom- 
municati, nullo modo ministrare debent, nisi reconciliati Ecclesiae fuerint. 
Secus facturi in perpetuum abjicientur. 

44, Ministri depositi et privati ab officio per aliquem Seniorum, 
ab alio nullo modo recipi debent, nisi suo Seniori et Ecclesiae prius recon- 
-ciliati fuerint. 

42. Quicunque alicujus criminis convicti et ab Ecclesia poena commerita 
multati, ad potentiores externumque praesidium confugiunt, sese Ecclesiae 
et ejus judicio contumaciter opponentes, ii in perpetuum et sine ulla 
spe veniae tanquam putida membra abjiciantur et proscribantur. 

43, Familiam quoque talem habeant Ministri, quales ipsos oportet 
esse, sicut Apostolus praecipit, et arcere quantum possunt luxum, 
sumptuosas vestes et peregrinum habitum, et a se et ab uxoribus, ne 
videantur majorem habere rationem cultus exterioris quam interioris, 
officio autem suo et dignitati personarum convenientem habitum 
circumferant., 

44, Saltationes vel (ut vocant) choreas vel in publico vel privato 
loco Ministris omnino interdicimus, transgressores autem serio punientur. 

45. Desertae personae sine legitima ecclesiae cognitione et libello 
repudii vel divortii prius non accepto a Seniore, sic etiam conjuges 
impares et virgines infra annos 14, copulari non debent. Transgressores 
autem mulctabuntur primum fl. 14, deinde idem facientes saepius, 
officio privabuntur. 

46. Quoniam ex dispari conjugio graves saepissime controversiae et 
lites publicaque scandala oriuntur, cum vetulae et mulieres temu- 
lentae, veneris sui causa, modo ipsae lautius tractentur, personas 
inconvenientes in matrimonium cogunt, operam dare Ministri debent cum 
suis civibus, ut in omnibus oppidis et pagis certae et honestae personae 
constituantur, quasi nuptiarum magistri, quorum auspiciis idoneae et 
convenientes personae copulentur. 

47, Si qui vel baptismum vel copulationem conjugum petant a 
Ministro, qui quidem non sint ex suis auditoribus, nullo modo ‘iis 
ministrandum est, nisi idonei testes adhibeantur, de sui Pastoris vel 
absentia vel aegritudine. Saepe enim hac ratione impurae, ineptae vel non 
liberae personae copulari solent, alioqui secus facturi multabuntur flor. 42. 

48. Dominicis diebus non est permittenda nuptiarum celebratio, cum 
is dies non conviviis aut helluationibus, sed audiendo verbo Dei et sacris 
coetibus frequentandus* dicatus sit. Transgressores multabuntur flor. 42. 

49, Ut scandala evitari possint, et ne quomodo per errorem personae 
inconvenientes aut illiberae conjugantur **, ante nuptiarum solemnitatem 
et juramentum ipsum, in frequenti ecclesiae coetu praecedere debet 
denunciatio earum personarum, quae in matrimonium copulari debent, 
cum seria auditorum admonitione, ut si quid inconveniens inter eas 
sciverint, mature Pastorem edoceant. 

50. Introductio ut vocant novarum nuptarum et puerperarum omit- 
tenda est, quod illud Papisticum, hoe vero Judaicum sit. 

54. Conventicula juvenum cum virginibus, tempore vespertino usitata 
sub praetextu qualicunque, prohibeantur. Muliercularum item nocturnae 
comessationes et petulantiae in conviviis puerperalibus et bacchanalicis 
grassationibus penitus tollantur. Reluctantes autem ex Dei verbo 
arguendi et tandem, si prorsus resipiscere nolint, ministerio interdi- 
cendum ipsis erit. 

52. Quo autem magis in officio tam Pastores, quam ipsa plebs 
contineri possint, singulis annis ecclesiarum omnium visitatio fiat, ex 
recepta Ecclesiae consuetudine. 

53. Propter ordinationem fratrum et ut Pastorum vel inter se vel 
aliorum contra ministros accusationes et controversiae cognosci et decidi 
possint, item variae et multiplices causae forum ecclesiasticum concer- 
nentes dijudicari; Synodus singulis annis convocanda est, cui etiam 
scholarum Rectores interesse debebunt. 

54, Si qui Synodis non interfuerint, nisi gravis aliqua et inevitabilis 
necessitas interveniat (de qua, per literas aut vicinum Pastorem, Seniorem 
edocere debebunt), juxta determinationem Synodi puniendi sunt fl. 3. 

55. Ad negotia vero ecclesiae ad praesens urgentia a Seniore vocati 
et venire praetermittentes, privataque sua negotia publicis majoris aesti- 
mantes, punientur primum fl. 1, deinde fl. 3, tertio tanquam contumaces 
et inobedientes abjicientur '). 

§ IX. Synod. Albensis an. 1671. — Generalis Synodus celebrata est 
Albae Juliae in Transylvania anno 1671 die 2 Octobris, ubi praeter alia, 
quae pro temporis exigentia expedita sunt, communi Politicorum et 
Kcclesiasticorum suffragia * sequentes sunt factae conclusiones. 

4. Probrosa et scissionem facientia nomina, Episcopalis, Presbyte- 
rialis, inter fratres non audiantur, sub severissima animadversione sancitur. 

2. Auditores non tantum juniores, sed etiam grandaevi catechisentur 
a Pastoribus. 

3. Canones ecclesiastici rigide ab omnibus observentur: Minister 
ecclesiae aut scholae quicunque sese iis conformare noluerit, quaerat 
sibi stationem extra ditionem serenissimi Principis. 

4, Ministri tenuioris sortis et doctrinae precibus a doctioribus com- 
positis utantur, ne quid scandali in coetu committant °*). 

5, Cultus publicus mane tempestive, vesperi sub occasum solis cele- 
bretur *), diebus profestis. 


CAPUT DECIMUM SEPTIMUM. 


De HunGAricis BIBLIORUM VERSIONIBUS ET EDITIONIBUS. 


§ I. Biblia sunt paradisus animarum unicaque aeternae salutis 
via, quae data sunt in normam Credendorum et Faciendorum salutem 


1) Historia Reform. pag. 430. 

* suffragio (ed.) 

2) Reformati in Transylvania profestis diebus bis mane et vesperi ad publicas preces 
convenire solent, bis item ordinarie dominico ad publicas conciones, 

8) Ex Protocolo Fratr. Tract. Albensis Msst. 

aeternam anhelantibus. Adeoque Christianus si suum nomen tueri velit, 
iis carere non potest. Hungari seculo decimo Christianam religionem 
exuto gentilismo secuti, an sacras Literas in propria sibi lingua habuerint 
vel non? clarum non est. Stephanum primum, Regem Hungarorum, 
pietate celebrem, in sacris Scripturis bene instructum ac versatum fuisse, 
docent ejus ad filium Instructiones. Versionem quoque Hungaricam ante 
tempora Reformationis exstitisse colligo inde. Primo. Quoniam Hungari 
Christianam religionem acceperunt praecipue a Graecis, quod superius 
fuse ostensum?). Graecorum autem ea fuit consuetudo, ut quibus veram 
doctrinam impertirent, illis etiam sacras Literas transponerent. Quod satis 
patet exemplo Methodii et Cyrilli, Venedicas gentes convertentium 
et in eorum linguam Biblia sacra transfundentium*). Imo communis ea 
fuit olim consuetudo, rationi maxime consentanea Christianorum, utpote 
unicum et efficax receptam veritatem conservandi medium; hinc Johannes 
de Monte Corvino Hungarus, cum legatione apud Tartaros fungeretur 
circa annum MCCLXXXVIII, quo uberiores inter barbaros religio Jesu 
Christi caperet fructus, Novi Foederis libros cum sanctis Davidis hymnis 
in linguam Tartaricam convertit et pulcherrimis literis conscriptos publi- 
cavit *). Idem factum fuisse apud populosam Hungarorum gentem non 
est, cur dubitemus, 

§ Hl. Quia secundo Hedwigis, Ludovici Hungarorum Regis filia, 
uxor Jagellonis Ducis Litvaniae, qui Christianismum amplexus est, prae- 
cipitante seculo decimo quarto in linguam Polonicam sacrum Codicem 
curaverit transferri. Ubi fuerat educata apud Hungaros, debuit primum 
lingua materna sacri Codicis intelligentiam habere, atque ita demum 
peregrinae nationi gustandum praebere*). Accedit tertio testimonium 
viri docti, qui ante centum quinquaginta annos vixit, adserentis, se 
vidisse, ante ducentos (jam tum cum viveret) annos majorem sacrae 
Scripturae partem in lingua Hungarica exaratam®). Fuit ergo versio 
Hungarica quoque Bibliorum ante seculum decimum sextum, quam 
tamen, sicut apud alias nationes, ita quoque apud Hungaros temporum 
vicissitudines cladi involverunt. Post renatas in Europa literas et doctrinae 
morumque Reformationem, lux quoque sacrae Scripturae clarius exsplenduit, 
cujus radii Hungaros quoque uberius collustrarunt. 

§ HI. Primus, qui de sacri Codicis versione Hungarica cogitasse 
videtur, fuit Gabriel Pesti Pannonius, Archidiaconus Ugotsensis et 


1) Lib. I. Cap. X et XI. 
*) Le Long in Bibliotheca sacra Cap. XI pag. 344. 
*) Moshemius in Historia Tartarorum ecclesiastica pag. 95. 


“) Le Long in Biblioth. sacra cap. XI pag. 353. Kortholtus De variis Scripturae edition. 
cap. XXX § 1. pag. 367. 


5) Georgius Kaldi in Instructione Bibliorum versioni adjuncta pag. 4. 

Canonicus Albensis, utile tandem in Transylvania Reformationis instru- 
mentum. Qui e versione Latina, non vulgari sed Erasmi, in Hungaricam 
transfudit linguam quatuor Evangelia, ediditque Viennae in Austria 
anno MDXXXVI in forma octava. Titulum fecit partim latinum partim 
Hungaricum sequentem: Novum Testamentum seu quatuor 
Evangeliorum volumina lingua Hungarica donata Gabriele 
Pannonio Pesthino interprete. Uj Testamentom Magyar 
nyelven, cum gratia et privilegio Romanae Regiae Majestatis 
ad quinquennium, 1536. Praefationem quoque praemisit latinam, 
quam, ut scopus interpretis et indoles appareat, huc transferam. 


Gabriel Pannonius Pesthinus lectori Christiano S. D. 

Multifarie multisque modis Deus olim locutus patribus per Prophetas, 
extremis autem diebus locutus est nobis per Filium. Qui cursu suo juxta 
divini Patris sui voluntatem felicissime peracto omnibusque consumatis, 
coelos potenter ascendit, illicque dexter assidet Deo Patri, unde misso 
Spiritu sancto in discipulos, nempe Apostolos et Evangelistas, quos in hoc 
delegerat, locutus est variis linguis, ut omnes omnium nationes audierint 
illos loquentes linguis suis, in quibus nati fuerant. Non est idcirco quod 
mireris, o lector Pannonie Christiane, tuum tibi Christum Jesum Serva- 
torem loqui jam illis novissimis diebus lingua et sermone tuo nativo, 
quo forsitan multis ante hac seculis haud sane ita locutus est, ut omnibus 
vel parum literatis sese offerret noscendum. Venit igitur ad hostium * et 
pulsat, vocatque omnes variis vitiorum sarcinis oneratos ad refrigerium et 
quietem, quippe qui mitis est et humilis corde, atque cujus jugum suave 
onusque leve. Neque hoc novum aut insuetum putes esse velim. Nam ut 
omittam enumerare complures nostrae aetatis populos, qui, ut Christi 
gloria mundo magis ac magis innotesceret, Evangelium suo sermone 
evulgatum susceperunt et Erasmus quoque, ille homo magni ingenii, 
majoris eruditionis maximique judicii, ac vir nostrae tempestatis sapien- 
tissimi cujusque judicio doctissimus, vehementer dissidere videtur ab 
his (sicuti testatur abunde in sua Paraclesi in Novum Testamentum), qui 
nolint ab idiotis legi divinas Literas, in vulgi linguam (ut verbis ipsius 
utar) transfusas. Quandoquidem sol non perinde communis esset omnibus 
expositus, atque Christi doctrina, quae nullam aetatem, nullum sexum, 
nullam fortunam, nullam linguam conditionemve rejiceret. Atque utinam 
haec in omnes omnium inquit linguas essent transfusa, ut non solum a 
Scotis et Hybernis, sed a Turcis quoque et Saracenis legi cognoscique 
possint. Et ut hine aliquid ad stivam decantaret agricola, hinc nonnihil 
ad radios suos modularetur textor, hujusmodi fabulis itineris taedium 


* ostium (ed.) 

levaret viator: ex his sint omnia Christianorum colloquia, tales enim 
ferme sumus, quales sunt quotidianae nostrae confabulationes. Et ut 
reliqua, quae ibidem enumerantur taceam, idem refert in indice operum 
divi Hieronymi, quae perierunt, Hieronymum ipsum haereticorum mal- 
leum, natione Dalmatam, Scripturam divinam suae linguae hominibus 
tradidisse, hoc est, Dalmatice vertisse. Et prae his omnibus vel unicus 
ille vates Elias nostro quidem judicio nulli non satisfaceret, qui Spiritu 
plenus conclamat, dicens: In loquela labii et in aliis linguis, hoe est, in 
diversitate linguarum loquar ad populum istum, cavendum tamen totoque 
pectore evitandum., ne tales reperiamur, qui nec sic quidem audiremus 
loquentem nobis Dominum. Hoc ipsum indicasse videtur sacrae Apoca- 
lypseos angelus volans per medium coeli habensque Evangelium aeternum, 
ut evangelizaret habitantibus super terram et omni genti et tribui et 
linguae et populo vociferans. 

Horum igitur ductus autoritate et exemplo, rogatus itidem a fratribus 
Christianis saepissime, nonnunquam etiam animo volutans, si quid 
esset, quod mea tenuitas in rem Christianae reipublicae posset afferre 
in medium. Et quamquam perspicuum mihi fuerat in rebus divinis 
humanum ingenium, etiam alioqui perspicax, quantum caliget ac coecu- 
tiat, neque me latebat, quam esset mihi facilis cimba ad tam vastum 
maris equor arandum, nimirum, qui sacras Literas non modo non edidi- 
ceram, sed vix degustaram. Verum quod nostro marte efficere non 
poteramus, consilio simul et auxilio hominum in ea re probatissimorum 
praestitimus curavimusque, ut quod nostris viribus erat diminutum, id 
ex aliorum suppetiis sarciremus. Resumpta itaque audaciore minerva, 
invocatoque Dei nomine propitiore (qui nulli sese lubentius impartit, 
quam simplicibus animis) negotium aggredi haudquaquam veriti sumus, 
non parcentes laboribus nec vigiliis, quo sincerum hoc ac sacrosanctum 
et inviolabile aeternae lucis sacramentum paulo uberius diffunderetur, 
sperantes interim ac certam habentes fiduciam, Christum veluti columnam 
lucidantem sensus nostros nobis in transferendo praeiturum. 

Porro interim (citra omnem invidiam) locum aliis melius transferendi 
semper relinquentes. Quod si quis nobis felicior ingenio fecerit, nos 
hominis illius industriam et exosculabimur et publice gratulabimur 
utilitati. Nam ut res sunt humanae nunquam sine defectu, ita erratis 
nostris (si quae forsitan reperirentur) prece humili veniam efflagitare non 
dedignamur, quam nobis facile, quicunque tandem fuerit, daturus est, 
si persuasum habuerit, quanto labore, quanta fide et diligentia, quantis 
denique autorum variorum lectionibus pro nostro virili effecimus, ut hoc 
nostrae imbecillitatis qualecunque monimentum omnibus quantum fieri 
posset numeris absolutum exactumque in lucem progrederetur, praesertim 
cum ipsa errata (si quae fuerint) occasionem aliis optime vertendi 

praebebunt. Unum hoc certe intrepide affirmaverimus bonam nos praesti- 
tisse voluntatem. Proinde ut nobis propositum inserviendi reipublicae 
Christianae fuit, ita par est, ut candidus et Christianus lector veluti 
propagationi illius Religionis cupidus et anhelans nobis faveat et praesenti 
sese translationi accommodet, quod procul dubio futurum crediderim, si 
eo animo quo ego simili quisque accipiet. Vale. Viennae Austriae die 
XII Julii anno MDXXXVI. 

Comparent in ista editione carmina etiam gratulatoria virorum ea 
aetate celeberrimorum. Joannis Alexandri Brassicani Juris- 
consulti ad interpretem Novi Testamenti Gabrielem Pan- 
nonium Pesthinum discipulum suum aliquot disticha: 

1. Dum tibi dexter adest nitidis Cyllenius alis, 
Diceris interpres esse bonae fidei. 

2. Pannonius dum sacra legit te interprete verba, 
Facta ait est partu Maja beata novo. 

3. Qui patriae vitam pulcherrima munera mittit, 
Hunc nomen patriae dixeris esse bonum. 

4, Indigetem patriae potuit qui reddere Christum, 
De se promittit plurima; multa dedit. 

5. Conversa haec nitide dum cerneret, inquit Apollo: 
Debemus linguis cuncta semel variis. 

6. Plaude tibi Gabriel prodi et felicibus auris 
Debebas patriae, debet et ipsa tibi. 

7. Efferre Aeneas Gabriel dum inferre parentem 
Cogitat, instar habet sic pietas geminum. 

Udalrici Fabri Rheti Physici Psaleuticum libellum 
alloquitur. 

Non testudineo precor libelle 
Gressu, sed pede tam citatiore 
Cultas Pannoniae revise terras 

Et quos Ister aquis rigat virentes 
Agros aut Titiae fluenta late 
Perlabuntur. Adi laboriosam 
Gentem, Christigenisque nunciato 
Sincerae fidei nitore plena 
Extemplo documenta, quaeque jussit 
Per gnatum Pater ipse carne nostra 
Indutum, pietatis haec referta. 
Virtutum via nam subire Christi 
Suave et dulce jugum, nihil molesti 
Nobis quandoquidem poli creator 
Ac mundi dominus colentibus se 

Praecepit, modo nemo dogma verum, 
Quod per se liquidum est, gravet prematque. 
I nunc omni igitur, precor, metallo 
Et cunctis pretiosior libelle 
Gemmis, quas parit undiquaque littus 
Immensum pelagi, vel orbis totus. 
Exi quid dubitas recens libelle 
Auro nobiliorque gratiorque. 
Non est quod timeas feros leones, 
Non sylvas, populos, lacus, paludes, 
Non montes latebrasque abominandas 
Seu quicquid tidi cernitur molestum, 
Nec fraudes hominum dolosque mille 
Quorundam. Deus est ubique tutor 
Doctorum fidei, gregisque Christiani 
Ad coeli patriam gradu sequentis. 
O ter Pannoniae quaterque tellus 
Felix atque beata, cui licebit 
Jam nunc in propria videre lingua 
Atque audire sacras legendo Christi 
Doctrinas, dubio procul labore 
Permagno Gabrielis, inde grata 
Posthac sis homini, probesque versa 
Recte, si qua vides, fideliterque. 
Volfgangi Lazii Artium et Philosophiae Magistri ad 
lectorem Decasticon. 
4. Qui sanctum Christi titulum tibi sumis in orbe 
Hune vigili librum volvere disce manu. 
2. Forte putas lateant hoc vilia scripta libello. 
Si nescis, sumi* hic sunt pia gesta Dei, 
3. Qui superas linquens nostras pervenit ad oras 
Et sua qui fecit pervia regna piis. 


caetera desunt. 


Typis descriptum librum Hungaricum isthoc Evangeliorum libro 
antiquiorem nondum mihi contigit vidisse; desunt quoque hic aliquot 
literae genio Hungarismi exprimendo necessariae. Orthographia quoque 
multum abludit a moderna. Scripseram ista, quum nihil tale opinans 
incidi in antiquiorem adhuc versionem et editionem Epistolarum 
Paulinarum. Est ea Benedicti Komjati, Instructoris Johannis Pereni 
filii Illustr. Petri Pereni, qui jussu  patronae Catharinae de 


* summi (ed). 

Frangepanibus, viduae P. Perenii, eam adornavit an. 1532; edidit 
vero sequenti Krakoviae Hieronymus Victor, qui sequentem praemisit 
praefationem. 

Omnibus Christianae pietatis studiosis Hungaris cal- 

chographus S. 

Cum abesse non possit, Pannones, quin in tanto rerum vestrarum 
discrimine ita affecti sitis, ut solent esse homines de sua salute soliciti, 
optimo consilio ingentique vestro bono evenisse putabitis, quod piorum 
hominum studio perfectum est, ut vobis illud electum Dei organon, 
Paulus Apostolus, vestra lingua loqueretur. Afferet enim vobis plurimum 
spiritualis consolationis, virtutis ac roboris, si quidem eum, ut par est, 
religiose exceperitis. Nam si illud a M. Tullio, non minus cordato philo- 
sopho quam oratore, recte dictum est: Humaniores disciplinas 
secundas res ornare, adversis profugium et solatium prae- 
bere, quanto magis id sentiendum est de his literis, quae ab eo profectae 
sunt, quem et Deum profitemur, et peculiari nomine Paracleton, hoc 
est, consolatorem appellamus. Accipite itaque manibus obviis Paulum 
non jam Hebraeum aut Graecum, sed Hungarum, et in hoc pro se 
quisque incumbite, ut quemadmodum sermone vestrate captus est, ita 
consuetudine ac moribus vestris quotidie magis ac magis capiatur. Bene 
valete, et primitiis laborum nostrorum hoc in genere ita favete, ut 
nobis ad plura hujusmodi publicanda voluntas et cura augeatur. Cracoviae 
MDXXXIIl. . 

Tam interpres Hungaricam, quam typographus latinam adornavit 
hic dedicationem ad illustrissimam patronam Catharinam de Frange- 
panibus, hic tamen praetereundam. Apparet fuisse ad manus patronae 
versionem antiquissimam Mssctam Bibliorum, quae tamen an 
universi Codicis sacri an vero tantum Epistolarum Paulinarum fuerit non 
satis clarum est. Versio ea scatebat soloecismis, erat quoque ut antiquioris 
ita et difficilioris scripturae, in quibus correctionem pia Heroina adhibere 
voluit, atque sic occasio data novae versioni Epistolarum Paulinarum. 

§ IV. Johannes Sylvester Kolosvari, postmodum Episcopus 
Tsanadiensis et nomine cleri Hungarici ad concilium Tridentinum legatus, 
fuit alter, qui in linguam Hungaricam omnes Novi Foederis libros trans- 
tulit; qui sumptibus Illustriss. Thomae Nadasdi regni Hungariae Palatini 
Uj Szigetini in Hungaria anno 1541 editi sunt. 

§ V. Tertius ab his fuit diligentissimus Casparus Heltai V. D. 
Minister ecclesiae Reformatae Kolosvariensis, qui adornata nova versione, 
uno volumine Mosis libros, altero Historicos, tertio Hagiographos, quarto 
Prophetas majores minoresve, quinto denique Novi Testamenti libros sua 
industria edidit, qui in hunc finem etiam typographeum erexerat, adjutus 
et quorundam Procerum munificentia, in transferendo vero Vet. Testa- 

mento diligentia Stephani Gyulai, Stephani Ozorai et Gregorii 
Vizaknai, ministrorum Claudiopolitanorum. In Novo Testamento adju- 
tores habuit Stephanum, Lucam et Ludovicum, sed qui illi fuerint 
non satis declarat. Forma libri fuit quarta. Versatus in hoc opere ab 
anno circiter 1550 ad annum 1570. Hungarismus sic satis est bonus, sunt 
equidem voces quaedam nostro nunc aevo obsoletae, attamen rei expri- 
mendae efficaces. Textus sacer nondum in versus, sed solum capita est 
distinctus. Annotationes adjecit doctas et orthodoxas, unde satis liquere 
arbitror, nondum eo tempore Antitrinitariis meritum Christi et vicariam 
satisfactionem abnegantibus nomen dedisse. 

§ VI. Eodem fere tempore Petrus Melius, Pastor ecclesiae 
Debretzinensis, linguarum Orientalium peritissimus, ingens suae aetatis 
Antitrinitariorum flagellum, edidit Novum Testamentum. Veteris quoque 
Testamenti partes quasdem in forma folii integri. Libros Samuelis et 
Regum Debretzini anno 41565 in lucem editos ipse versavi. Uti ipse in 
praefatione affirmat, Hebraeum textum cum antiquissima Graeca interpre- 
tatione contulit, atque ex iis in sermonem Hungaricum transfudit, et 
quidem non grammatice de litera ad literam, sed ea methodo ut nec 
textum omitteret, nec sensum imminueret. Subjecit ad calcem inter- 
pretationem eximiam, e regione autem omnium versuum, quos secundum 
textum Hebraeum etiam numeris distinxit, observationes doctrinales et 
morales. Versio haec omnibus praecipue autem V. D. Ministris esset sume 
necessaria. Dedicavit Illustribus Matronis Sophiae Patotzi Georgii 
Bebek, Eulaliae Massai Gasparis Magotsi, viduis relictis. Affirmat 
quosdam V. T. libros prelo paratos habere, alios promittit interpretandos , 
si modo sumptus subministrentur; at prodiisse alios mihi non constat. 
Vocem Hebraicam Elohim ubique vertit Szentharomsag Isten Deum 
Trinunum *. 

§ VI. Thomas Felegyhazi, concionator itidem Debretzinensis, 
vir doctissimis libris in publicum editis clarus, versionem Novi Testamenti 
iterum adornavit, quae an nova sit vel praedecessoris limatior facta ex 
circumstantiis non apparet; eam doctissimis et copiosis praecipue ad 
Epistolas Paulinas adnotationibus illustratam post ejus fata Georgius 
Fabricius Géntzi in munere successor Debretzini an. 1586 in quarto 
edidit. Aggratulatus est illi Stephanus Felegyhazi sequenti carmine: 

Ethnica si veterum laudantur scripta virorum, 
Si Sophiae tantus plausus ubique datur, 

Laudari merito praeclara volumina debent, 
Dogmata quae purae relligionis habent. 

Talia namque suis cultoribus omnia possunt 


* Triunum (ed.) 

Munera, quae coeli continet arca, dare. 
Quin etiam puto, nos possunt jungere Olympo 
Perque pium aeternae ferre salutis iter. 
Perpetuam qui vult igitur sibi quaerere laudem, 
Assidua volvat sedulitate sacra. 
Aethereas animo semper sic tendat ad arces, 
Sic requiem quaerat tempus in omne sibi. 
Si cupis ergo piae cognoscere gaudia vitae 
Et paradisiaca commoditate frui, 
Hunc cape, qui patrio tenues liber exit in auras 
Sermone, hunc omni sedulitate lege. 
Hunce licet Hebraeo librum sermoneque Grajo 
Scripserit aeterni fida caterva Dei. 
Cum tamen iste liber coeli patefactus ab arce 
Debuerit multis utilis esse viris, 
Vox ea non poterat nostrae prodesse catervae. 
Non omnes unus sermo juvare valet. 
Ergo pii quidam librum hunc fecere latinum, 
Utilis ut posset pluribus esse viris. 
Sed nec adhuc cunctis poterat prodesse, sed ille 
Pannonici optabat munus habere soni. 
Hunc igitur celebri Reverendus nomine Thomas 
E Grajo in patrium traustulit ecce sonum. 
Ingenium cujus toto venerentur in orbe 
Qui volvunt istum sedulitate librum. 
Verborum quoniam graviorum pondera miro 
Excutit ingenio difficilesque locos, 
Huic si fata suam servassent invida vitam, 
Munera plura tibi Panno daturus erat. 
Quae tamen ille dedit memori si corde revolvis 
Ista, dabunt animo commoda multa tuo. 
Hoc quoque quod patrio emisit sermone volumen 
Perlege, dat cordi grata alimenta tuo. 
Hoc nam sparsa libro est verae doctrina salutis 
Aeternis implens pectora casta bonis. 
Huc igitur si vis coelestia tecta tenere 
Accipe, non isto sanctius exstat opus. 
Stephanus Felegyhazi frater. 
§ VU Petrus Bornemiszsza et Stephanus Székelly 
Bentzedi, viri docti et Reformatores in Hungaria, variis libris vernacula 
editis satis celebres, promiserant uterque sacra Biblia Hungarice se 
edituros; an fidem liberarunt mihi saltem non constat. Similiter Eliza- 

betha Botskai, Christophori Bathori Wajvodae Transsylvani conjunx 
lectissima, pietate in Deum, misericordia in egenos nulli secunda, magnis 
sumptibus in hune finem collatis sacrum hunc thesaurum_ publicare 
volebat, at Heroinae mors praecox hunc conatum intempestive abscidit. 

§ IX. Casparus Karoli, Pastor ecclesiae Géntziensis et Tractus 
Kassoviensis Senior, ex linguis originalibus variisque versionibus novam 
eamque accuratissinam universi Codicis, imo etiam Apocryphorum librorum 
improbo labore adornavit versionem; qui adjunxerat sibi in hoe opere 
symmystas doctissimos, quibus sub decursu trium annorum ad colophonem 
auxiliante Deo perduxit. Sumptibus aliquot procerum Reformatorum , inter 
quos eminet Stephanus Bathori, judex curiae et comitatuum Szathmar 
et Szabolts comes supremus, ejusque pia consors Euphrosyne 
Homonnea, Sigismundus Rakotzi Dynasta in Hungaria ex manubiis 
Turcarum bis in campis Szikszoviensibus profligatorum dives effectus ac 
postmodum Gubernator ac etiam Princeps Transylvaniae, spissis satis 
duobus voluminibus in folio Visolini, oppido prope Géntz Stephano 
Bathori subjecto, per typographum Valentinum Mantskovit ex Germania 
mercede conductum an. 1589 et 1590 edidit. Capitibus summaria prae- 
misit, in versus distinxit, necessariis annotationibus illustravit. Ea 
versione communiter ab isto tempore utimur. Georgius Turi sequenti 
tristicho Karolio gratulatus est. 

Pontificum tenebris alte plebs mersa jacebat 

Et sine coeca libris et sine luce cohors. 
Indoluit Caspar Karolinus et auspice Christo 

Praeside Rakotzio Biblia versa dedit 
Edocuitque omnes et sidera laetus adivit, 

O pia magnanimi vitaque morsque viri! 

Optaverat enixis a Deo precibus eo usque in vita superesse, donec 
ultimam labori manum apponeret: voti compotem Dominus eum fecit, 
qui biennio post edita Biblia in coelestem patriam ad Christum rediit. Cui 
itidem Turius isthoc distico parentavit. 

Patria Karolium: Hospitium Viteberga: Cathedra 

Et tumulus magno Géntzia terra viro est. 

§ X. Verum cum haec editio pauperioribus aereque tenuiter instructis 
minime esset parabilis, Albertus Molnar Szentziensis, qui adoles- 
centulus ad latera Casparis Karoli haeserat non otiosus, in Germania 
versionem eandem a mendis et soloecismis purgavit, bisque in lucem 
exposuit: primum Hannoviae an. 1608 in quarto, dein Openheimii an. 
146142 in octavo majori. Editioni autem huic adjunxerat Catechesin 
Palatinam, Agenda seu Ritus sacros et Psalmos Gallicis melodiis aptatos. 
Primam editionem dedicaverat Principi Mauritio Langravio Hassiae, 
cujus munificam manum saepius expertus erat. Cujus dedicationis posteri- 

orem partem, unde labores Molnariani erunt manifesti, bona cum lectoris 
venia huc transferam. Sic ibi infit: 

yf erdinandus Imperator laudatissimae memoriae anno 4555 
Novum Testamentum Syriacum elegantissimis typis Viennae Austriae edi 
curavit per Albertum Widmanstadium Cancellarium suum et magna 
copia donavit Syriscis, ut labescentem apud eos religionem Christianam 
instauraret. 

Et ante annos ferme triginta sex serenissimus Princeps Elector Pala- 
tinus Fridericus tertius s. m. autor exstitit duobus clarissimis Theologis 
suis Immanueli Tremellio et Francisco Junio, ut Biblia sacra 
ex vetustissimis Bibliothecae Palatinae libris manuscriptis ad Hebraicam 
et Graecam veritatem latine verterent. Quod opus bono admodum 
successu fuit Francofurti editum et paulo post etiam in Anglia recusum 
forma elegantissima, et adhuc in Germania recuditur frequentissime cum 
magno Ecclesiae Dei emolumento. Cum hoc enim exemplari exterae 
quoque nationes conferendo suas versiones efficiunt meliores. 

Hine factum, ut ante annos prope viginti Ungaricarum eccle- 
siarum Antistites in vertendis Ungarice Bibliis sacris isto praecipue 
Tremellii et Junii uterentur exemplari, Bibliaque ederent Visolini auxiliis 
Hlustris Comitis Sigismundi Rakotzi et aliorum Ungariae Procerum. Cujus 
primae editionis me quoque etiamnum puerum partem aliquam esse 
voluit Divina Providentia, cum circa illud tempus versarer ad pedes 
Reverendi viri Caspari Carolini ecclesiastae Géntziensis, qui editionem 
moderabatur et me frequenter in typographiam Visolinam cum scriptis 
schedulis mittere solebat. 

Quod vero hanc editionem alteram solus ego adornare et provehere 
potuerim, Tua est (secundum Deum) gratia, Princeps serenissime, qui 
mihi in Illustrissima Academia haec otia literaria fecisti, adque incum- 
bendum ejusmodi studiis liberaliter me aluisti, remque jam arduam 
suscipiendi clementer mihi animum addidisti. Mearum itaque est partium 
Tuae imprimis serenissimae Celsitudini, huic rei impensi laboris mei 
rationem reddere, sacrique operis hujus dedicatione animum gratum 
serenissimae Vestrae Celsitudini testari. 

Ac initio quidem recte memini, qua pietate et reverentia primam 
editionem exorsus sit Reverendus vir Caspar Karolinus, cujus me 
familiarem fuisse modo dicebam. Adstiti enim ipsi aliquando consultanti 
cum D. Johanne Peltzino Ludi Rectore de convocandis suae Dioeceseos 
ministris ad concipiendum preces solemnes pro felici operis suscepti 
eventu. Et currente etiamnum prelo typographico, eum non semel 
audivi dicentem hisce verbis: Modo Deus superstitem me servet, donec 
Biblia haec in lucem emittere queam, paratus sum mori et ad Christum 
migrare. Atque voti compos factus pius senex biennio post migravit ad 

Pastorem et Episcopum animarum sanctarum, cujus gloriam promovere 
etiam libri editione cupiverat. 

Quocirca et ego alteram hanc editionem piorum votis diu multumque 
desideratam et amicorum precibus et literis a me petitam, non equidem 
sum illotis manibus aggressus, verum quibus auxiliis potissimum fretus 
opus susceperim quaque fide in eo versatus sim et quantam adhibuerim 
diligentiam, novit Deus et testis est mea conscientia. 

Primum itaque libros: Canonicos antea recte dispositos locis suis 
religio fuisset dimovere. Apocryphos vero a canone segregatos in eum 
ordinem redegi, quem servavit D. Franciscus Junius et hune secutus D. 
Joh. Piscator, praeceptor meus observandus. Versionem primam studiose 
retinui, soloecismos tantum per correctorem alienigenam illapsos emaculavi. 
Ortographiam antea neglectam et confusam in libris Canonicis emendavi 
et complanavi, qua in re, quod supra vulgum aliquid possim, Tuae 
Celsitudini fero acceptum, cujus mandato Ungaricae grammaticae 
meditationi fere per annum incubui, sphalmata typographica innumera 
sustuli.“Versus quandoque integros scribarum aut typothetarum negligentia 
omissos converti et restitui. Argumenta Prophetis, quibus deerant, et 
omnibus Novi Testamenti libris praemisi: singulis capitibus sumaria, quae 
in Novo Testamento, excepta Epistola ad Romanos, ubique desiderabantur 
brevissima conformavi et adscripsi. Partes capitum principales majuscula 
litera, Psalmos vero hoc paragraphi § signo notavi, concordantias 4ocorum 
margini adscripsi, et ad quam vocem praecipue referri debeant, asteriscis, 
cruce et aliis notis signavi. Et quae praeterea praestiterim patebit 
luculenter cuilibet conferenti hanc nostram cum prima editione. Quae 
cum ob grandem molem parum tractabilis emptuque tenuioribus esset 
difficilis, placuit et mihi et amicis magis in hac mediocri forma nunc 
edere; ut etiam in suggestum secum sumere possint Ungaricarum 
ecclesiarum ministri, qui soli hactenus inter christianos Seripturam 
sacram eX libris latinis coacti sunt ad populum interpretari. 

In hac autem mea editionis hujus adornatione (laus viventi Deo) nullis 
fui destitutus adminiculis, clarissimos Dominos Theologiae Professores quos 
in dubiis consulerem habebam promptissimos inque Bibliothecam Academiae 
semper patebat mihi aditus per clariss. D. Johannem Hartmannum 
Med. et Mathematum Professorem, fautorem meum imprimis colendum. 
Insuper plurimum me juvit pia opera Rev. D. Isaaci Genii, Theologi 
eruditissimi et multarum linguarum periti, fautoris mei et amici magni, 
qui varia mihi suppeditavit exemplaria Biblica a diversis nationibus cum 
ornamentis utilibus edita. E quibus desumptas tabulas chronologicas 
praefixi libris Historicis Bibliorum nostrorum et notas marginales ipsius 
admonitu disposui elegantius. Idem pro sua pietate eximia auctor fuit 
honorabili viduae Levini Hulsii p.m. Cosmographi et Bibliopolae de 

Republica literaria quondam bene meriti, ut hance renovatam editionem 
sumptu suo procurandam susciperet et e bibliopolio suo promulgaret: 
id quod illa etiam pie in se recepit. 

Quare cum mihi non sit animus peculiarem praefationem ad lectorem 
instituere, hic obiter moneo et nomine viduae honorandae rogo librarios 
industrios, ne librum hune nostro labore sic adornatum citra ejus volun- 
tatem alicubi recudant, vel quoquo modo fructus, quos ejus pupillis 
hine percipere aequum est, intervertant. Ipsi enim parati sumus, ubi 
hance editionem piis gratam cognoverimus, denuo» eam recognoscere et 
quae forte hac vice animadversionem nostram effugerint admoniti emen- 
dare, et pro voto Christi fidelium in minori vel majori forma edere. 

Exposui hactenus editionis rationes et adminicula indicavi in Illustri 
hac Academia Mauritiana optato studiorum portu mihi divinitus oblata. 
Jam vero ad Tuam Celsitudinem mentis oculos convertam, Princeps 
serenissime! et ad pedes Tuos reverenter accedens summa cum animi 
submissione et observantia has quales quales laborum meorum circa 
sacra Biblia primitias T. Celsit. offero dedicoque, et inscriptione gloriosi 
Nominis T. in lucem emitto. Quod ut faciam ipsa jubet pietas et cogit 
animus se T. Cels. gratum declarandi cupidus. Tua enim serenitas e 
sublimi hac celsitudine, quo Deus Majorum et Tua Te virtus evexit, me 
(quantulum homuncionem!) clementer respexit haecque studiis meis 
'Halcyonia in Athenis Hassiacis concessit: ubi luculentius mihi depre- 
hendere licet veritatem effati illius Prophetici: Reges erunt nutritii 
tui et Regine* eorum nutrices tuae. 

Ac proinde cum dedicantis munere fungi fida mente laboro, en 
offendor et obruor virtutum laudumque Tuarum magnitudine ac splen- 
doribus. Cum enim originem specto, video Celsit. Tuam genus suum 
deducere a Carolo Magno, Imperii occidentis instauratore, quo Chris- 
tianus orbis non vidit Caesarem augustiorem, non admirabiliorem. Qui 
inter augustissimas res alias a se gestas, ad promotionem sacrorum 
voluminum cultumque Artium Liberalium, tot condere voluit collegia, 
quot literae sunt in alphabeto Germanico: primum A quisgranense, 
ultimum quoad literam Ziirichense, quod est Tiguri Helvetiorum. 
Duo vero pro literis intermediis F et H in Tuae Cels. Hassia sunt, 
Fuldense nimirum et Hersfeldiense. Cujus splendidissimae Abbatiae 
administratorem nunc agit Illust. et Reverendiss. Princeps Otto Hassiae 
Landgravius, Tuae Cels. primogenitus filius. 

In materno autem Tuo genere emicat et aeternum splendebit memoria 
Divae Elizabethae Reginae, fortissimi Regis Hungariae Andreae 
secundi filiae, Ludovico Hassiae et Thurringiae Landgravio nuptae. 


* Reginae (ed.) 

Cujus sepulchrum regificum, auro puro et pretiosis gemmis fulgentis- 
simum, nos hic Marpurgi conspicimus et suspicimus in magnifico Templo 
suburbano ab ipsa condito. 

o Te felicem tantorum atavorum haeredem, o gloriosum avitarum 
paternarumque virtutum ac laudum conservatorem atque propagatorem. 
Vive, vive diu, Princeps Maxime, et prosperare in Domino Tuae felicitatis 
autore. Qui Majorum Tuorum splendoribus et gloriae tantum eruditionis 
et laudum cumulum addidisti, ut seculi nostri decus. exemplar Principis 
literatissimi, speculum vigilantiae et sobrietatis ab omnibus doctis et 
annalium scriptoribus appelleris atque nuncuperis. Quis igitur est, qui 
Majorum Tuorum laudes queat enumerare? Celsit. Tuae in literas litera- 
tosque munificentiam quis posset dignis celebrare preconiis? Pietatem 
erga Deum, in subditos clementiam, moderationem et aequitatem in 
omnes, quis pro dignitate laudabit? Equidem ego sic existimo, quod si 
quis doctissimorum virorum praefationes et sermones panegyricos Cels. 
Tuae avo Philippo fortissimo, Patri Wilhelmo prudentissimo Tibique 
Principum eruditissimo inscriptos dictosque in unum colligeret volumen 
et conjunctim in lucem ederet, exhiberet sane Principis absolutissimi 
ideam absolutissimam virtutumque vere heroicarum speculum daret orbi 
luculentissimum, et praeclare de studiosis literarum mereretur. 

In quibus dum argumentorum vim et copiam considero , eloquentiam 
pondero et artificium, protinus agnoscens nullitatem meam consternor 
ac prope exanimor. Sed rursus erigor animorque Tuae Serenitatis clementia 
ac facilitate, qua me quoquo modo balbutientem aliquando clementer 
exaudivisti. 

Quare, ut semel absolvam, reverenter oro Tuam Celsit., ut hoc, quod 
in animi grati testimonium offero munus Biblicum, serena fronte respi- 
cere et manu benigna suscipere velis. Et qui ipse magnorum Regum 
(quos supra laudavi) exemplo superioribus annis Biblia Germanica per 
Rever. Doct. Gregorium Schénfeldium praeclare edita populo Tuo 
donasti, patere etiam haec Biblia sub umbraculo Tuae Cels. a me instau- 
rata glorioso nomine Tuo fieri acceptiora Ungaricae nationi. Et quando- 
quidem post tot excultissimarum linguarum cognitionem, hance quoque 
nostram materni generis memor addiscere voluisti: me ejusdem linguae 
non postremum (absit dicto arrogantia) excultorem solita benignitate 
prosequi digneris popularesque meos dilectos, Gregorium Vara- 
dinum, Michaelem Szepsinum, Michaelem Foktoinum, 
Stephanum Debretzinum, Johannem Keseriiinum, Stephanum 
Szikszovinum, Petrum Bészérmenyium, qui mecum in hac 
Illustri Tuae Celsit. Academia studiis invigilare gaudent, serenissima Tua 
clementia complecti non dedigneris. Grati erimus omnes in omni vita. 
Ego vero quicquid ingenioli mei viribus et industria unquam potero, id 

omne post divinum Numen Tuae Serenitati promitto ac voveo, serenissime 
Princeps. Deum oro et Patrem Domini Jesu Christi, a quo omnis bona 
donatio profluit, ut Tuam Celsit. diutissime servet incolumem, Tibi adsit, 
Te suo Spiritu regat et confirmet ad omne opus bonum ac omni benedic- 
tionum genere exornet cumulatissime, Amen. Marpurgi in Illustri Tua 
Academia Mauritiana anno ultimi temporis 1608. A. M.” 

§ XI. Quum Karolius Molnar aliique Reformatorum ministri in 
edendis Bibliis Hungaricis pro Hungarorum usu desudant, Georgius 
Kaldi Tyrnavia oriundus Societatis Jesu sodalis in animum induxit, 
novam adornare versionem sacri Codicis, quam etiam anno 1625 edidit 
Viennae in folio. Coactum se fatetur (in Parenesi suae Bibliorum editioni 
adjuncta) ad hoc opus suscipiendum importuna Reformatorum ministrorum 
diligentia. Ubi ita animum suum aperit: Utinam boni Hungari in antiqua 
religiosa sua simplicitate perdurassent et spiritus discordiae ac mendacii 
lolium (egregium Theologum, qui verbum Dei sic insignit) inter ipsos 
non disseminasset. Certe neque Regni desolationem neque corruptionem 
morum in gente nostra vidissemus ac deplorassemus. Porro quoque 
potuisset natio nostra carere Bibliis Hungaricis contenta orthodoxorum 
Doctorum interpretatione. Etsi enim negari non possit verbum Dei multas 
praestare utilitates, hoc quoque tamen verum est, ad eas utilitates 
adipiscendas non esse necessarium, ut omnes et singuli legamus sacram 
Scripturam, cum a quibusdam fieri hoc etiam non possit. Sufficit, ut 
quisque ex Doctorum interpretatione intelligat id, quod ad ejus vocati- 
onem requiritur. Pergit ita porro Kaldius. Ego cum observassem Chris- 
tianos illustre sacrae Scripturae nomen seu Biblia adamantes, sine discri- 
mine legere novatorum errantium false interpretata Biblia, et pervidissem 
quod inde loco antidoti virus, loco salutis perditionem haurirent, Albae 
Juliae in Transylvania tempore insurrectionis Botskaianae an. 1606 X1V 
Octobris universorum Bibliorum versionem aggressus Dei gratia perfeci. 
Tandem ad votum plurimorum procerum edidi in hunc finem, ut Hungari 
rejecta versione false interpretata Bibliorum Karolinorum, si vellent legere 
sacram Scripturam, legerent ejus veram interpretationem. Ita Kaldius. 

Qualis Poeta tale carmen. Loquitur nempe ex genio suo, cum 
haec versio ex puro fonte, id est, textu Hebraeo et Graeco hausta non 
sit, sed ex lutulentis derivata rivulis, latina nempe interpretatione 
antiqua, quae a perfectione procul abest, fatentibus plurimis religionis 
Romanae doctoribus. Dubium quoque est, an Vetus Testamentum non 
sit versio Stephani Szanto ejusdem societatis Missionarii, qui illud 
Hungarice interpretatus erat testante Alegambio in Bibliotheca. 

§ XII. In vasto Hungariae et Transylvaniae regno brevi deficientibus 
Bibliorum exemplaribus coeperunt desiderari; adhortatu igitur Hunga- 
rorum in Academiis Belgicis melioribus literis operam dantium, Johannes 

Jansonius Bibliopola Amstelodamensis ditissimus induci se passus est 
ad editionem Bibliorum Hungaricorum, qua sibi aeternum nomen pararet, 
gloriae Dei luculenter inserviret, sumptus quoque ubi justo pretio distra- 
heret cum foenore facile ad ipsum redundaturus. Edidit igitur Amste- 
lodami an. 1645 in minori. forma versionem Karolii nitidissime, cui 
Psalmi, Catechesis Palatina et Agenda fuerunt adjuncta; sequenti anno 
seorsim in forma minima Novum Testamentum et Psalmos, correctionem 
accuratam perficientibus iisdem studiosis Hungaris. Sacro itaque hoc 
thesauro Hungaros benigne beavit; quo facto apud eos perennaturam 
boni nominis famam, quam nulla potest abolere vetustas, reliquit. 

§ XIII. Georgius Rakotzi, Princeps Transylvaniae sacrarum 
Literarum cultor fere sine pari, anno adhuc 1638 literis monuerat eccle- 
siarum Antistites, ut versionem Bibliorum adcurate ad fontes recenserent, 
necessariis adnotationibus illustrarent, suis et aliorum procerum sump- 
tibus edendam. In hunc finem post fata mariti Principis conjunx lectis- 
sima Susanna Lorandfi ex Anglia magno sumptu Biblia Polyglotta 
adferri curavit. Principes viri Stephanus Bethlen, Franciscus 
Rhedei, Achatius Bartsai, Franciscus Gyulai aliique cum ecclesiis 
frequentioribus sumptus subministrarunt. Omnibus praeparatis Varadini 
imprimi cum notis anno 41657 coepit. At eodem anno suscepta Rakotzii 
infelix expeditio Polonica turbavit impressionem. Tartari enim et Turcae 
regnum in cineres redigentes Varadinum quoque expugnarunt an. 1660. 
Ubi inter conditiones deditionis aderant etiam Biblia et typographia, 
quod relinquerentur intacta: quatuor tamen ibidem exemplarium millia 
perierunt, decem imprimi coeperant. Ante obsidionem urbis Varad. pars 
typographiae cum pluribus exemplaribus Claudiopolim transposita erat; 
ubi quoque tandem finita est. Sunt haec Biblia in folio cum doctis ad- 
notationibus. 

§ XIV. Consultabant Transylvani iterum de edendo Codice sacro in 
patria. In hunc finem juvenem a natura dotibus satis instructum able- 
gant in Belgium, ut ibi artis typographicae rudimenta poneret, Nico- 
laum Kis Misztotfalusi, qui ne toties typi ex oris peregrinis petendi 
essent, magistrum in arte sculptoria excellentissimum Guilielmum 
Blaeu Amstelodami conduxit; ubi brevi tales fecit progressus, ut suo 
etiam terrori esset magistro, evasitque in sculptorem fama celebratissi- 
mum. Qui characteres invenit et typographiam adornavit pro Gorgianis 
et Iberis in Asia, typos pro Innocentio XI P. Romano, matrices literarum 
pro Cosino Hetruriae Duce paravit. Unde sumptu propriis sudoribus 
acquisito satis instructus, cum videret totam Hungariam bello Turcico 
ardere et eo Transylvaniam involvi, nec ad Bibliorum editionem e publico 
sumptus administrari posse, coepit animo volvere ut propriis sumptibus 
ederet: id quod tota tune regio efficere non posset ipse tentaret. Igitur 

paravit typos nitidissimos ad totum hoc molimen sufficientes. Adjunxit 
sibi e studiosis in Belgio tune commorantibus doctiores, inter alios 
Johannem Tsétsi Patakensis, Samuelem Kaposi Albensis, tan- 
dem Collegiorum Professores, quibus sibi adjunctis universa Biblia magna 
cum cura pervolvit, Hebraeis, Graecis exemplaribus, Belgica versione et 
aliis in subsidium vocatis, ut ita sicubi aut erratum esset, aut voces 
quaedam praetermissae vel vero non necessario additae deprehenderentur. 
Qua solerti cura effectum est 1) ut plurimae voces oscitantia typotheta- 
rum praetermissae reponerentur, 2) aliae interpretationis gratia additae 
diversis characteribus notarentur, 3) combinatae separarentur, separatae 
combinarentur, atque ita editio correctissima procuraretur. In orthogra- 
phia quoque doctorum observationes non neglexit. Edidit igitur Biblia 
Amsterdami an. 1585 in parva et portatili forma, quali ante edita nunquam 
fuerunt. 

De hac editione sequentia adhuc notanda sunt, ut adoranda Dei 
Providentia magis elucescat in hominum infirmitatibus et secundo bono- 
rum conatuum eventu. 4) Quod Totfalusi propriis a se praeparatis typis 
et suis sumptibus in solidum edidit, ita ut ne obolum quidem alterius 
immiscuisset. Cum editionem adgressus est, non amplius in parata pecunia 
habuit, quam ducentos Talleros, verum aliis matrices typosque parando 
pro se et operariis sumptus sufficientes acquisivit. 2) Quod cum ingenti - 
fervore et sumptu impressionem Bibliorum continuaret, vir quidam 
nomine Ecclesiae Reformatae in Transylvania velut ejus ablegatus Con- 
sistorium Amsterdamense coegit, ut hortarentur ab incoepto desistere. 
Cui respondit: Si totus mundus mihi se opponat, ego me toti 
mundo opponam, nec desistam dum spiritus hos reget 
artus. Deus mihi hunc Biblia edendi instinctum inspiravit, idem auxi- 
lium praestabit. Aemuli in patria varia cavillabantur et accusabant 
erroribus, quorum immunis erat eo usque ut aliquando summus alias 
literatorum Maecenas quoque Michael Teleki in ista erumperet verba: 
Vir ille mari esset praecipitandus. At vero cum primum opera 
ejus vidit Novum Testamentum et Psalmos in eleganti forma editos, 
obstupuit, virum laudavit, muneribus affecit, et quoad vixit optimus 
ejus patronus exstitit. 3) Quod cum rediret per Poloniam magnas qui- 
dam ibidem cistas librarias detinuit, nec ullo modo eliberare voluit. In 
hunc finem Poloniae Regem Varsoviae tunc commorantem adiit M. Totfa- 
lusi. Princeps quoque Transylvaniae Regem ac Archiepiscopum per 
ablegatum requisivit de eliberandis Bibliis: qui per literas Magnatem 
Polonum monuerunt de cistis Bibliisque possessori reddendis. At ille 
Regis et Archiepiscopi literas posthabens minabatur cistas cum Bibliis 
aut Romam ad Pontificem missurum aut igni daturum. Levis haec occa- 
sio fuit detentionis: in istis cistis, quibus Biblia vehebantur, fuit quo- 

que catalogus rerum in cistis contentarum Hungaricus, verbi gratia: 
Ebben a Ladaban vagyon nyoltz Szaz ARANJAS BIBLIA. In 
hae cista sunt Biblia 800 deaurata. Aranjas Biblia legit Arianus 
Biblia, id est, Biblia Ariana aut ab Arianis impressa. Quod tamen 
hoc nec erat nec significabat. Quid jam ageret, aut quo se verteret 
Totfalusi, ut Biblia suis sudoribus parta reciperet, vix apparebat? Sed 
ecce quid evenit! Praedones circa illud tempus in sylvis latrocinari, 
vias publicas obsidere sueti, colluvies nefariorum hominum ex Ruthenis, 
Sclavis, Moravis, Hungaris &c multiplicati ex partibus Hungariae Alpe- 
stribus Poloniae vicinis Poloniam ingressi, magnatum curias, coenobia 
evertebant, ferro flammaque omnia miscebant panicoque terrore comple- 
bant. Percrebuit ea inter Polonos opinio, acsi Hungari ad latrocinandum 
eos Poloniae immisissent in vindictam detentarum sine causa ibidem cista- 
rum librariarum. Restituturum igitur eas spopondit Dominus ille detentor, 
dummodo Totfalusius nomine Hungarorum se obligaret, homines istos 
perditos praedandi causa amplius non immissurum Polonis. Fecit libenter, 
cum nihil commercii cum istis haberet, verum pari terrore eosdem expa- 
vesceret. Sic isto casu Biblia in libertatem sunt restituta. 4) Quod exiguo 
sumptu bene locato magnum fecit lucrum. Dum e Transylvania discede- 
ret, habuit tantum 350 Talleros, cum rediret, adtulit secum Biblia 3500, 
Novum Testamentum seorsim in minima forma impressum 4200, Psalmos 
totidem. Omnia autem exemplaria fuerunt in Gallica, ut vocant, compac- 
tione compacta, atque ita triginta florenorum millia pretio superassent. 
Praeterea adtulit eximios libros, veluti Biblia Polyglotta Anglicana, quae 
Bibliothecae Illustris Collegii Enyedensis, ubi suorum studiorum funda- 
menta posuerat, dicavit?). 

§ XV. Kdidit Biblia Hungarica aliquis circa annum 1725. Titulus 
refert annum 1700, nomen Totfalusii, locum Amsterdamum, sed recla- 
mant charta et characteres. Praefatio editionis Totfalusianae est praemissa, 
voces interpretationis gratia additas non distinxit: mendis typographicis 
scatet. Ubi prodiit, ignoratur: aliqui suspicantur, eos Patres, qui omnia 
in quaestum vertunt, clam quaestus gratia edidisse; alii affirmant Bratis- 
laviae lucem vidisse; mihi neutrum constat. Sunt et aliae editiones veluti 
Kasselana et Norimbergensis anni 1704 in forma quarta; cujus 
tamen pauca exemplaria in Hungariam illata sunt. Breveriana Leuscho- 
viensis, quae tamen Leuschoviae non prodiit, sed Lipsiae anno 1714 
sumptibus Joannis Brever typographi et bibliopolae Leuschoviensis lau- 
datissimi, cujus correctioni praefuit Joannes Tsectsi Profes. Pata- 
kiensis, alterius Joannis itidem Professoris filius, vir, tunc juvenis sed 


) Haec et alia hue facientia uberius videri possunt in Apologia Nicolai Kis M. Totfa- 
lusi Hungarica an. 1692 edita. 

ob praelaram * eruditionem celebris, qui Apocryphos etiam libros Leuscho- 
viae an. 1716 seorsim editos ex fontibus transtulerat ac diligentissime 
correxerat. Multa duobus his Tsectsiis Patri et Filio debet Hungaria 
pro Orthographia Hungarica, quam in naturalem et multo elegan- 
tiorem ac fuit olim formam redegerunt. Cui ab initio etsi non pauci 
restiterunt, jam tamen ubique fere recipitur ac laudatur. 

§ XVI. Quum nulla sit versio, quae majorem in dies perfectionem 
capere non possit, Hungaricam quoque Bibliorum versionem Hungarica- 
rum ecclesiarum Antistites in majorem deducere conabantur perfectionem. 
In hune finem a Synodo generali ecclesiarum cis-Tibiscanarum Georgio 
Tsiphés Komaromi, Stephano Betskehazi, Thoma Kisfalvi, 
tribus viris linguarum orientalium callentissimis, injunctum est, ut onus 
translationis in se susciperent versionemque exacte ad fontes castigatis- 
simam ederent. Versio ista anno 1685 fuit finita, an per solum Komaro- 
mium, an vero cooperantibus etiam aliis, non est satis exploratum. Koma- 
romium tamen praecipuum fuisse est certissimum, qui Doctor Theologiae 
et Professor Debretzinensis fuit, juvenis adhuc in Academia Ultrajectina 
doctam eamque prolixam et solemnem habuit orationem lingua Hebraica 
in publico Auditorio cum doctissimorum virorum applausu, in patria 
etiam doctissimorum fuit auctor operum et lingua vernacula ac etiam 
latina. 

Turcica ob bella aeque ac civilia in Hungaria exemplar Mstum prelo 
paratum per XXX et amplius annos jacuit in squalore; anno tandem 
4706 aliqua Mscti pars missa est in Belgium ad manus Campegii Vitringae, 
Professoris Franekerani, qui typographum conduxit ad publicam lucem 
proferendum; verum cum sumptus ad tantum molimen necessarii sub- 
ministrari non possent, etsi specimen artis in duobus prioribus Geneseos 
capitibus produxisset, tamen mansit hoc molimen infectum et conatus 
in herba suppressus. Parta tandem pace in Hungaria, ubi Bibliorum 
exemplaria adeo defecissent, ut grandi etiam pretio deposito haberi non 
possent, Magistratus Debretzinensis communi mederi volens malo con- 
tractum iniit cum Alexandro Ross, mercatore Dantiscano, in hance prae- 
cipue conditionem, quod ille quatuor millia exemplarium Bibliorum Hun- 
garicorum in Hollandia impressorum Duklyam usque in Polonia deportaret, 
accepturus pro exemplari quolibet ternos florenos Rhenenses. Quod ille 
in tantum effectui mancipavit, ut 2884 exemplaria ad locum condictum 
deportari fecit.** Quod ejus factum ubi inclytae camerae Scepusiensi 
innotuisset, mandato Regio Cassoviam Biblia sunt deportata, atque cen- 
surae Illust. Episcopi Angriensis Comitis Antonii Erdédi de Monyorokerck 


* praeclaram (ed.) 
** fecerit (ed.) 

subjecta, qui eam spartam Jesuitis Cassoviensibus commisit. Functi dili- 
genter officio non alios deprehendere potuerunt errores, quam 4) absen- 
tiam librorum, qui vocantur, Apocryphorum et quorundam capitum, qui 
in Vet. Testamento in Hebraeo fonte non comparent, sed in versione 
Vulgata latina; 2) in formula Baptismi <«¢ 1d évowe versum non in 
nomine, sed in nomen vel ad nomen Patris, Filii et Spiritus sancti. 
Ex hoc solo fundamento Biblia ista utpote dogmati etiam Helveticae 
confessionis in Hungaria hactenus tolerato et ipsi Christiano nomini 
contraria rejici debeant? At remonstratum est in una litera a typographo 
linguae Hungaricae ignaro erratum esse, quod facile corrigi possit. Libros 
vero Apocryphos ex aliis etiam suis Bibliorum editionibus, utpote non 
Canonicos, esse praetermissos, sed erant culpabilia, quia fuerunt Biblia. 
Tandem post varias solicitationes, vexas et sumptus in hune finem factos, 
supplici libello, ad Paullum Mennyatzki administratorem Camerae Casso- 
viensis a Carolo Sexto Imperatore clementissimum de Bibliorum exem- 
plaribus restituendis obtinuerunt mandatum, quod ita sequitur: 

Carolus Sextus Dei Gratia Romanorum Imperator &c. 

Magnifice, fidelis, Nobis dilecte! Quandoquidem Nos ea, quae circa 
discrepantiam Bibliorum Hungaricorum in Hollandia sumptibus Magistra- 
tus et Comitatus Regiaeque Nostrae Civitatis Debrecinensis impressorum 
et revisioni fidelis Nostri Reverendi spectabilisque ac Magnifici Comitis 
Gabrielis Antonii Erdédi de Monyorokerck Episcopi Agriensis in anno 
adhuc 1719 per Majestatem Nostram benigne commissorum per eundem 
_ Episcopum demisse submissae fuissent, primum quidem per Cancellarium 
Regni Hungariae aulicum, demum vero in iteratis conferentiis Nostris 
Ministerialibus clementer discuti fecissemus; in iisdem unanimi voto con- 
clusum ac deinde Majestati etiam nostrae benigne delatum exstitisset , 
suprafata Biblia prae antiquis illis Karolianis et Molnarianis sic dictis, 
(quibus videlicet Helveticae confessioni addicti hactenus in praefato 
Regno Nostro Hungariae usi fuissent) vulgatae Bibliorum editioni con- 
formia magis fuisse. In substantialibus porro interventum errorem typo- 
grapho potius, utpote in unius solummodo literae mutatione et sensum 
aliquomodo variantem adscribi debere. Idcirco benigne resolvimus, ut 
antelata Biblia in bis mille octingentis nonaginta quatuor exemplaribus 
dicto Episcopo per praefatum Magistratum Debrecinensium, ex benigna 
commissione nostra submissa, in totidem exemplaribus eidem Magis- 
tratul aut homini ejusdem ad id destinando, erga tamen Reversales 
ejusdem, quod videlicet ante distractionem toties dictorum Bibliorum, 
errorem praemissum in forma Baptismi quomodocunque interventum 
corrigere et perpetuis semper temporibus non aliter quam in Nomine 
Patris, Filii et Spiritus sancti baptizare velint, et sine mova restituantur, 
id ipsum suprafato Episcopo serio et districtim demandavimus. 


ww 

Quia vero idem Episcopus adtunc circa negotia Diaetalia Posonii 
occuparetur, ne per tardiorem ejusdem ad Dioecesin suam reditum, 
benigna quoque resolutio Nostra quoad effectuationem ejusdem remoram 
quandam patiatur, tibi harum serie benigne et firmiter committimus et 
mandamus, quatenus acceptis praesentibus et intellecta circa praemissa 
benigna eaque seria voluntate et resolutione Nostra, eandem mox et 
illico, erga tamen praevio modo acceptas Reversales in effectum deducere, 
praemissaque Biblia dicto Magistratui Debretzinensi sine ulla mora restitui 
facere noveris ac tenearis. Executurus in eo seriam et benignam volun- 
tatem. Nostra Gratia in reliquo &c. Datum in castro nostro Laxemburg 
die XII Junii an. 1723. Carolus. 

En clementissimum Imperatoris mandatum! quod tamen ut effectu 
careret, effecit idem ille Episcopus Agriensis Gabriel Antonius Comes 
Erdédi; qui cum solicitaretur supplici a Debretzinensibus libello in hunc 
finem, ut eorum secundaret intentionem in rehabendis Bibliis, respondit, 
se omnium totum quantum pretium exsolvere potius paratum fore, cum 
ex istis Bibliis, quaecunque deserviissent in fulcimentum Romanae Eccle- 
siae, ea vel immutata vel plane omissa fuissent. Neque exhibita illa 
sunt ad hunc usque (1754) diem, exhiberique jam non possunt, cum in 
detentione apud Jesuitas computruerunt; imo ex relatione quorundam 
non pauca exemplaria ad alvi sordes detergendas conversa. 

Editio haec fuit nitidissima et correctissima, prodiitque Lugduni in 
Batavis apud Jordanum Luchtmans ante annum 1719: eo enim 
anno jam Kassoviae in Hungaria captivitatem subierunt. 

§ XVII. Adeo Hungaricorum rursus Bibliorum in Hungaria et Tran- 
sylvania defecerant exemplaria, ut tribus quatuorve ducatis vix unum 
posset acquiri exemplar. Bibliis etiam Komaromianis in detentione putres- 
centibus desiderio verbum Dei anhelantium satisfieri non potuit. Tantam 
autem sermonis Dei penuriam apud fidei suae consortes illustris Acade- 
miae Ultrajectinae Theologiae Professores Hieronymus van Alfen et 
Fridericus Adolphus Lampe animadvertentes, quaesiverunt inve- 
neruntque in Belgio patronos, quorum largitione et patrocinio Hungarica 
ederentur Biblia. Editaque sunt anno 1730 magno numero. Sapientique 
consilio ita ordinatum est, ut unumquodque exemplar vili satis, id est, 
duorum florenorum Belgicorum pretio distraheretur, quae summa simul 
cum characteribus, quibus edita Biblia sunt, deposita ad manus facul- 
tatis Theologicae in hunc scopum, ut iisdem typis et aere e divenditis 
exemplaribus redundante, quoties necessitatis ratio postularet, toties Bibli- 
orum editio iteraretur, adeoque nunquam exemplaria deficerent. Prouti 
anno 1737 et iterum 1747 denuo edita Ultrajecti sunt. 


§ XVII. Novum Testamentum secundum editionem Totfalusianam 

sine die et consule editum est in octavo nitide satis: ab initio circa 
titulum in pictura symbolica apparent duae literae 8. K. signantes 
nomen Samuelis Kéleseri Med. Doctoris et Gubernialis Secretarii. 
Sumptus enim ad hanc editionem subministravit Illust. Domina Comitissa 
Catharina Banfi de Losontz, conjunx Illustr. Lib. Baronis Stephani 
Veselenyi, quae cum clam marito natura tenaciore per Samuelem KO6leseri 
procuraret, hine est factum’, ut suum nomen duabus in tabella symbolica 
literis exprimeret. Prodiit Lipsiae anno 4717. Typographum Kéleseri 
conduxit interventu Matthiae Belii, qui uterque tune Viennae morabantur, 
hincque evenit, ut haec editio etiam Belio attribueretur. Editum quoque 
est Novum Testamentum Debretzini anno 41749 in octavo, Andreas 
Torkos V. D. Minister Aug. confes. in ecclesia Jaurinensi, novam ex 
fontibus adornavit versionem, quam filius Josephus in munere successor 
tandem anno 41736 Vittebergae in lucem protulit. De Bibliorum editione 
Basileensi alibi tractabitur. 


CAPUT DECIMUM OCTAVUM. 
DE TYPOGRAPHIS ET TYPOGRAPHIS IN HUNGARIA ET TRANSYLVANIA. 


§ I. De vera typographiae origine disputent Harlemenses cum 
Moguntinis; an Joannes Laurentius Costerus primos literarum typos 
faginis efformaverit corticibus, vel eos invenerit Johannes Gutenbergius 
Moguntinus? an Johan. Fust vel P. Schefferus, vel simul hi tres? quod 
affirmatur his versiculis: 


Imparibus numeris coelestia Numina gaudent. 
Hoc opus exegit sic quoque sancta Trias. 

Illo primus erat tunc Gutenbergus in albo, 
Alter erat Faustus, tertius Opilio. 


Nobis inquirendum incumbit, quis utilissimam artem Hungarorum 
usibus accommodavit, et quae ejus fata in Hungaria ac Transylvania 
fuerunt. 

§ II. Nobilissima ars typographica inventa est, cum apud Pannonios 
regnaret gloriosissimus Hungariae Regum Matthias Hunniades, qui non 
paucos Romae, Florentiae et in aliis locis ad transumenda rariora Msscta 
intertenebat librarios. Hac suas provincias tempestive beare Rex providus 

omnino non neglexit. Docet hoc luculenter Chronicon Budae anno 1473 
impressum, cujus integer titulus ille est: Antiqua Chronica Hun- 
garorum cum Praefatione ad Venerandum Dominum 
Ladizlaum Praepositum Ecclesiae Budensis, Proto-Nota- 
rium Apostolicum nec non Vice Cancellarium Serenissimi 
Regis Matthiae. Budae per Andream Hess anno Domini 
1473 in vigilia Pentecostes impressa?). Fuisse ofticinas in aliis 
quoque urbibus impressorias sub Regibus Matthia et Viadislao literarum 
amantissimis non est cur dubitemus: verum omnes eas per incursiones 
Turcarum fuisse eversas, certissimum est, cum anno 41526 in campis 
Mohatsensibus profligatis Hungaris urbes occuparet, civitates evastaret 
et summa imis misceret, Hungariamque in illum redigeret statum, ut 
in Hungaria quaerenda esset. 

§ Ilf. Inter omnes libros lingua Hungarica editos mihi antiquissimus 
occurrit versio Epistolarum Paulinarum Benedicti Komjati, edita an. 
1533 Kracoviae in Polonia. Hance excipit Gabrielis Pesti versio quatuor 
Evangelistarum, edita Viennae an. 1536. Versio Hymnorum Ecclesiae 
Kracoviae an. 1538 in lucem emissa. Eodem anno ibidem edita Cate- 
chesis Stephani Székely Szikszoviensis Magistri: rursum Psalmi et 
Chronica ibidem an. 1548 edita. Unde Hungaria ea aetate typographia 
caruisse videtur: alias quod domi erat, ex oris peregrinis quaerere nil 
necesse fuisset. Post reformationem ubi primum officina typographica 
erecta est non satis clarum est; ex editis tamen libris ubi vestigia depre- 
hendemus loca designabimus, certiora qui possidet’ monumenta ut nos 
erudiat obnixe exoptantes. 

§ IV. Primus Johannes Honterus fuit Coronensis, qui Basilea, 
quo eum fama Reuchlini et aliorum doctissimorum virorum invitaverat, 
redux, typos typographosque secum ferens in patria typographiam 
erexit, variisque editis in publicum libellis Reformationem egregie 
promovit, Transylvanosque optimorum auctorum copia maxime adjuvit. 
Prodiit Coronae etiam Novum ‘Testamentum ex eadem officina, Graecum 
cum versione Latina, curante Valentino Wagnero. Cibinienses etiam 
habuisse typographiam constat ex editis ibidem anno 4595 libellis. 

Claudiopoli etiam tempestive fuit adornata officina typographica; 
cujus autem industria et sumptibus an urbis vel cujusdam privati non 
constat. Georgius Hoffgrevius ibidem ex editis ab anno 4550 libellis 
typographiae praefuisse observatur. Tandem operosissimus Gasparus 
Heltai propriis sumptibus optime instruxit sibi privatam, ex qua innu- 
meri prodierunt in publicum usum libri, diuque haec duravit. Nam mortuo 
Gaspare Heltai circa annum 1576 filius in procuranda officina patri 


1) In Praefat. Tomi I Scriptorum Hungaricar. Rerum Collectionis Schwandtneri pag. XVI, 

homonymus senator Claudiopolitanus successit, cui operam locabat Paulus 
Lipsiensis mox Debrecinensis futurus typographus. Post fata Casparis 
Heltai Junioris, typographia per ejus filiam Annam devoluta est ad 
Matthiam Ravium, senatorem per quadraginta annos Claudiopolitanum , 
qui anno 1637 mortuus. Cui successit filius cognominis Matthias 
Ravius, Pastor ibidem ecclesiae Saxonicae, huicque Johannes Ravius; 
anno enim 1660 in libello quodam funerales continente cantiones inji- 
citur adhuc mentio taliter: Claudivpoli in officina Casparis 
Heltai apud Joannem Ravium impressit Georgius Abrugyi. 
Memorantur in hac officina typographi Joannes Nyiro Mahai an. 
1616, Andreas Valaszuti an. 1624, Andreas Szilvasi an. 1695, : 
Georgius Abrugyi ab anno 1631 ad annum 1660, a quo tempore 
nulla officinae Heltanae apparent vestigia. 

§ V. Fuit quoque instituta typographia Albae Juliae Johannis Sigis- 
mundi electi Hungariae Regis sumptibus, ex qua ab anno 1566 varii libelli 
sunt publicati: tunc praefuit Raphael Hoffhalter, antea Debrecinensis 
ac etiam Viennensis typographus, hic an. 1567 fatis cessit. Cui in procu- 
randa officina impressoria successit Stephanus Tsaszmai, Concionator 
Albensis, illique Gregorius Wagnerus, scholae Albanae Rector. Quo 
tandem typographia haec evaserit, vestigia non apparent. Princeps autem 
Gabr. Bethlenius, qui scholas et typographiam restituit, officinas duas 
Albae erexit, alteram communem, Principis alteram dictam, In hac 
fuerunt typographi an. 4524 Andreas Valaszuti, Martinus Mez- 
leni, Jacobus Efmurt Lignicensis, Martinus Major Coro- 
nensis. Typos pro Valachicis etiam libris imprimendis acquirere nitebatur ; 
quam destinationem successor Princeps Georgius Rakotzi perfecit, 
qui novis characteribus officinas auxit. Valachis etiam Novum Testa- 
mentum ipsorum lingua et characteribus cum aliis libris maxime neces- 
sariis edi curavit. Anno tandem 1660 cum Purpuratus Ali Turcarum 
exercitus Generalis Transylvaniam evastaret omniaque obvia in cineres 
redigeret, Civitas Albensis, Templum, Bibliotheca a Bethlenio instructa 
in favillas sunt redacta, officinae etiam librariae eandem sortem sunt 
expertae, nec ex istis cineribus aliae subsequentibus temporibus natae. 

§ VI. In Hungaria Protestantes Posonienses videntur primum typo- 
graphos sibi acquisivisse. Pro Papensibus et Debretzinensibus Magni- 
ficus Valentinus Tér6k de Ening tanquam Dominus earum civitatum 
haereditarius procuravit suis sumptibus. Adfirmat hoc Franciscus P. Papai 
rerum patriarum callentissimus in istis versiculis Hungaricis. 

Magyar orszag ebben szenved megis tsorbat; 

Poson orvoslameg elsében ez hibat: 

Térdk Balint ra szerzé Papa varossat, ~- 
Meg mutata 6 Nagysagos Uri voltat. 

Azon Ur Debretzentis erre rea szerzé, 
Ktsedi Batori Istvan Ur hogy erté; 
Visolyba a Nyomtaté Mihelyt viteté 

A Magyar Bibliat innen ki bévité?), 

Equidem si verum est Valentinum Térék typographias in Papa 
et Debreczen erexisse, post renatas in Hungaria literas tempestive 
accidere debuit, cum ipse anno 4541 per Solymannum captivitati man- 
cipatus nunquam in Hungariam redierit. Papae typographiam habuisse 
Gallum Anaxium Huszar oppidi concionatorem ex editis ibidem 
libris palam est. Uj- Szigetini etiam fuisse typographiam loquitur 
Novum Testamentum, ex versione Joh. Sylvestri Kolosvari Hungarice 
ibidem sumptibus Thomae Nadasdi anno 1541 per Benedictum Abadi 
editum. Debretzini anno 1563 typographus fuit Michael Térék, 
an. 14565 Raphael Hofhalter, an. 1569 Andreas Komlos, an. 1584 
Rodolphus Hoffhalter Tigurinus, 1591 Joannes Tsaktornyi. 
Petrus Bornemiszsza ex nobili familia oriundus Verbi Divini Minister 
in aula Balassarum et Superintendens propriam habuit officinam, ex qua 
Semptaviae et in Arce Detreké suos publicavit libros. Varadini quoque 
jam anno 4568 fuisse typographiam testis est Petri Melii in Apocalypsin 
commentarius ibidem editus, duravitque ad an. 1660, cum urbs a Turcis 
occuparetur. Fuit ibi celebris typographus Abrahamus Kertész 
Szentziensis. 

§ VII. Seculo superiore celeberrimae fuerunt officinae artis impres- 
soriae Leuschoviae, ubi per integrum seculum claruerunt Breverii, 
Laurentius, Samuel, Johannes, quorum industria plurimi egregii aucto- 
res luce donati sunt. Barthphae, Kassoviae, Patakini, ubi suis 
sumptibus typographeum erexerat Susanna Lorandfi Principis Georgii 
Rakotzi primi conjunx in rationem Collegii ibidem florentis, quam tan- 
dem nurus Sophia Bathori Principis Georgii Rakotzi Secundi vidua ad 
Pontificiam religionem rediens collegio eripuit. Debretzinenses pari- 
ter typographeo semper claruerunt, quod inter tot oppressiones, innu- 
meras Turcarum Tartarorumque expilationes gravissimis expensis solicite 
in emolumentum ecclesiarum in Hungaria florentium conservarunt. Unde 
in usum juventutis scholasticae Auctores classici, libelli elementa fidei 
continentes, majoris quoque molis quandoque opera in bonum Ecclesiae 
et Politiae prodierunt. Seculo praesenti posteaquam motus civiles in 
desideratam terminati sunt pacem, publicaque Hungariae quies reddita 
est, typographia quoque in perfectiorem reducta est statuin, characteres 
nitidi e Germania acquisiti, juvenes ab industria celebres in oris culti- 
oribus pro officina curanda educati, qui in sculpendis et fundendis cha- 


‘) In Epitaphio Nicolai Kis M. Totfalusi typographi, 

racterum formis operam locarent, artemque impressoriam redderent 
illustriorem. Quum itaque apud Debretzinenses res typographica vide- 
retur esse florentior, supervenit ad Magistratum Debretzinensem Com- 
missio Consilii Locumtenentialis an. 1747 sequenti tenore: 

Per typographiam in gremio liberae ac Regiae hujus civitatis 
Debretzinensis existentem, liber quidam (cui titulus Christianus 
Catechismus) in duplici editione authoribus Francisco Miskoltzi et 
altero Francisco Szarasi imprimi consuevit '), Circa quem praevio 
modo Debretzini impressum Catechismum in principiis licet Helveticae 
confessionis subsistentem, professionem tamen suam cum gravi injuria 
Religionis Catholicae, hance quippe idololatriae,cum inadoratione 
sanctissimae Eucharistiae sacramenti, tum in veneratione 
imaginum condemnantem ac proponentem”), sacratissima sua Caesareo 
Regia Majestas clementer resolvit, ut omnia antelati Catechismi exem- 
plaria, sive in typographia sive apud librarios reperibilia medio liberae 
ac Regiae hujus civitatis Magistratus, illico confiscentur. Quapropter 
benigne jubente sacratissima sua Caesareo Regia Majestate liberae ac 
Regiae istius civitatis Magistratui praesentibus serio injungitur, ut 
omnia dicti Catechismi exemplaria indilate confiscare, et 
tam eadem, quam et vigore intimatae sibi sub undecima 
Februarii anno 1746 benignae Resolutionis Regiae cuncto- 
rum librorum illic impressorum Elenchum, cum tribus 
singulorum exemplaribus de semestri in semestre; demum 
Privilegium quoque Typographiae Debretziniensis Consilio 
isti Regio Locumtenentiali submittere noverit. Datum ex Consilio Regio 
Locumtenentiali Posonii die 22 Decembris anno 1747 celebrato. Eorun- 
dem Benevoli ) 

Comes Franciscus Eszterhazi mp. 
Georgius Fabiankovits mp. 
Michael Sido mp. 


Debretzinenses apud Augustam Aulam commissionis hujus vim 
deprecari volentes in effectum sumere distulerunt, ne talibus mandatis 
constricti usu typographiae privarentur. Unde evenit, ut anno 1752 ob 


') Auctores Catecheseon Fr. Miskoltzi et Franciscus Szarasi non sunt, sed in linguam 
Hungaricam translatores. Francisc. Szdrasi enim seculo XVI transtulit Catechesin Palatinam , 
‘qua ad hoc usque tempus ubique utuntur Reformati velut libro symbolico, ita et Hungari. 
Haec dicitur Catechesis Major, respectu Minoris e Belgico in Hungaricum translati inci- 
pientibusque accommodati, cujus forte interpres fuit Fr. Miskoltzi. 

*) Respicit Responsionem Quaestion LXXX: verum exinde nunc non magis sunt injurii 
Catholicis Hungari Reformati quam fuerunt ab an. 1563, cum ista prodiit Catechesis, et 
sunt in aliis nationibus, 

neglectum effectuationis Mandati typographia interdicto subjecta est *, 
atque prohibitum vel minimum ibidem imprimere intra triennium in 
poenam praetensae contumaciae; elapso autem triennio instare licebit, 
ut cum censura Consilii Locumtenentialis librorum editio continuetur. 

§ VIN. In Transylvania seculo superiore circa exitum ejusdem fue- 
runt officinae impressoriae Coronae; praesenti seculo Joannes Sculer 
M. Dr. nitidissimos acquisivit characteres atque officinam privatis sump- 
tibus erexit. Cibinii quoque officina typographica conservata est, ab 
anno autem 1746 per Samuelem Sardi typographum egregie reno- 
vata ac politioribus characteribus aucta, ad quosvis auctores in publicum 
emittendos habilis est reddita. Keresdini in Castello Alexii Bethlen quos- 
dam prodiisse libellos et celebrem Wolfgangi Bethlen Historiam Transyl- 
vaniae circa annum 1690 certissimum est; verum proprios Bethlenius 
typos quantum scio non habuit, sed Claudiopoli eosdem adsciverat ex 
typographeo, an publicos an Michaelis Nemethi vel alterius, mihi pro 
certo non constat. Kolosvar fuit praecipuus a renatis literis impres- 
sionis locus, ubi seculo praeterito post Abrahamum Kertész Szent- 
ziensem, Michaelem Szentyel Veresegyhazi et Michaelem 
Nemethi excelluit Nicolaus Kis Misztotfalusi, quem nemo similis 
praecessit, nec par, multo minus major excepit. Qui amicorum ac fau- 
torum consilio in Hollandiam profectus, artem primum apud Blaeu 
Sculptoriam, mox et Fusoriam ac tandem etiam Impressoriam 
summa cum industria addidicit, tantusque evasit artifex, cui vel in cul- 
tissima Hollandia pauci pares, nemo superior haberetur. Unde non tan- 
tum characteres Europaeos reddidit elegantiores, verum etiam pro orien- 


_talibus Gorgianis invenit novos atque officinam erexit. Improbo autem 


labore sibi ingentes acquisivit divitias, quas tandem publico Kcclesiae 
Dei bono consecravit. Primum variis, ut sunt gravia magnarum exordia 
rerum, colluctabatur difficultatibus, quibusdam occupationes ejus irriden- 
tibus, aliis obstacula ponentibus. Franciscus autem Pariz Papai Professor 
sequenti eum animavit epistolio: 

»Binas literas abs te Amsterdamo accepi, ex quibus te et valere et 
insuper opus coeptum feliciter urgere laetus intellexi et certo crede omnes 
bonos de tanto bono, quod te obstetricante huic afflictae Patriae nascitur, 
impense gratulari. Ita saepe aliud cogitantes Deus, nobis sapientior, alio 
nec minus utiliter vertit. Tam non dedecet ars ista eruditum quemli- 
bet, quam unum e rudiore plebe. Et novimus arti typographicae ab 
initio usque in hunc diem magnos et pios in Kcclesia zelotas manum 
admovisse, ita in hac Patria superiori seculo Caspar Heltus aliquid 
in hoc genere adornaverat, quantus eo tempore Socino-Mastyx et nostra 


* sit (ed.) 

memoria Abrahamus Kertesz, vir itidem doctus. Quid de exteris 
Plantino, quem magnus Lipsius lucem stili sui vocat, Stephanis, Else- 
viriis, Blaeuwiis, Jansoniis, viris industriis, insignibus, mathematicis et 
politis artistis? Perge, ornatissime juvenis, pede quo coepisti, nec ab 
ullo delicatulo Academico te in transversum rapi sinito. Non te haec 
Mechanica reddet hebetiorem in literis, haec inquam ex omnibus, quae 
sane ingenium spirat. Nihil Philosophiae tuae officiet, nihil Theologiae. 
Venerandus Dominus Episcopus huic de te rumori Synodice adplausit. 
Utinam vero pacatis rebus reddereris nobis! Celsissimus Princeps magno 
Sultano ita ordinante suis Transylvanis Purpurato Budensi et Valachiarum 
Principibus stipatus I Augusti movebit exercitum, reducturus, si ita Deo 
visum est, a decennio exulem a focis et sacris Hungariae Israelem. Cyrum 
nacti sumus, non deerit Zorobabel. Juvate precibus manum ejus per 
se remissam, inermem, nisi preces et precibus victus Deus erigant. 
Tu dum haec audis, ornatissime, etiam in rebus angustis, quae te manere 
possunt, passibus occlusis ab hoste ne cede malis, sed contra audentior 
ito, felix quem praedicas artis tuae Magistro, felix magno Blaewo, qui 
tibi adeo favet. Deus ipsum longis iisque felicibus annis beet et ulterius 
animum ac vires addat, ut qui cum longa gentis suae serie orbi Chris- 
tiano tam diu et tam feliciter nitidam juxta et utilem operam suam 
locavit, nostro huic vix inter amplissimas regiones eminulo Transylva- 
niae angulo non desit. Spes, quam nobis fecisti, crede nostratium iis, 
qui aliquid in literis tentant, calcar et animum majorem in dies addet, 
ubi chartas, quibus impalluerunt, post funera sua spiraturas sibi persu- 
aserint. Vixere fortes ante Agamennona, sed caruere vate sacro. Duxe- 
runt ab initio Ungari nostri lineas, sed defuit fida tabula. Tu eam 
nobis para Océ oly wahaun, eaque nos redux bea, quod ut fiat Deum cali- 
dissimis votis oro, cujus porro tutelae te coeptaque tua commendo. 
Enyedino Kal. Julii an. 1684. Tuus Fr. P. Papai.” 

§ IX. Redux in patriam tres officinas Sculptoriam, Fusoriam 
et Impressoriam erexit, Ecclesiamque libris lingua Latina et Hunga- 
rica editis, qua Theologicis, qua Philosophicis et in omni scientiarum 
genere necessariis, locupletavit. Variis ipse fatis exercitus tandem an. 
1702 aetatis 52 in vivis esse desiit, e cujus cineribus nondum alter exor- 
tus est Totfalusius. Characteres Latinos, Hungaricos, Graecos Hebraeos- 
que, matricesque literarum partim testamento disposuerat collegiis Refor- 
matorum, partim in rationem Ecclesiarum aere coemptae sunt, quinque 
millia florenorum leviori aestimio tunc aestimatae. At vero tantus 
thesaurus inter tot revolutiones nec ut debuit aestimatus, neque a peritis 
conservatus, eam quam poterat Ecclesiae utilitatem non praestitit. Post 
Totfalusium typographi Claudiopoli fuerunt Samuel Pap. Telegdi, 
Alexander Pap. Szathmari, Josephus Pataki apud Reformatos. 

§ X. Sumptibus Ecclesiae Unitariae Claudiopoli instructa est nova 
typographia, characteribus ex Germania anno 1696 die 6 Februarii 
allatis. Ex qua tamen pauci in lucem prodierunt libri, siquidem ob 
varios in Provincia tumultus typi ob metum direptionis reconditi sunt 
simul cum libris in Templo majori; ubi latuerunt ad annum usque 1716, 
quo Templum Unitariis est ademptum. Typi quoque in rationem Catho- 
licorum detenti tandemque ex iis apud Jesuitas officina est erecta. 

§ XI. De duabus typographiis Reformati in Transylvania privilegium 
habent, res tamen typographica cum libertate religionis sensim coepit 
arctius haberi. De typographiis Extractus Regii Decreti an. 1753 Qda 
Maij ita se habet: 

,»Cum autem ex submisso jam Protocolo vestro aliquas in typogra- 
phias factas esse expensas observaverimus; typographos e converso in 
illo nostro Principatu existentes nullis, quos observandos haberent, 
publica auctoritate hactenus circumscriptos fuisse limitibus, informemur. 
Hine veluti publici praeprimis ratione, modum et regulam eatenus prae- 
scribi necessarium est ac vel ipsum in aliis quoque bene regulatis Regnis 
ac Provinciis observatur, ita vobis clementer praecipimus, quatenus uni- 
versos et singulos in Principatu illo Nostro typographos ab excusione 
librorum, qui contra Divinum honorem, Personam et jura summi Prin- 
cipis, publicum item Provinciae statum ac internam tranquillitatem, ut 
et contra receptas ibidem Religiones bonosque mores, quidpiam contine- 
rent, aut novam saperent haeresin, nomine nostro inhibeatis. Quod ne 
fiat, omnia et singula prelo subjicienda vobis pro censura praevie exhiberi 
faciatis, illa revideatis, aut si vobis tantum non vacaret temporis, viro- 
rum proborum, doctorum et eum in finem aptorum censurae committatis, 
nec secus quam vestra Gubernii approbatione et licentia secuta, excuden- 
dique libri exordio semper inserenda imprimi et distrahi permittatis. In 
praevaricatores autem pro delicti qualitate severissime animadvertatis.” 

Tandem 23 die Julii an. 1753 Regium Gubernium Magistratui Cibi- 
niensi, Coronensi ae Claudiopolitano Extractum Decreti communicavit, 
et ut typographis in gremio existentibus ejusdem exactam observationem 
severe injungeret ex officio mandavit. Sicqgue est ordinatum, ut libri 
typis describendi primum Regio Gubernio, tandem cum ejusdem censura 
ac licentia typographis exhibeantur. 

CAPUT DECIMUM NONUM. 


De CoLLEGIo ALBA-NAGY-ENYEDIENSI, EJUSQUE ORTU ET 
PROGRESSU. 


§ 4. Albae Juliae in Transylvania; quae nunc Alba Carolina 
a Carolo Sexto Imperatore Fortalitii ibidem fundatore dicitur, florentes a 
renatis in Europa literis semper fuerunt scholae. Joannes Sigismun- 
dus electus Hungariae Rex sub tutela Isabellae matris feminae lectis- 
simae educatus, literatus ipse literatorumque summus fautor, fundandae 
in Transylvania Academiae coeperat * consilium. Cui ex Procerum voto 
sedes circa annum 1569 designabatur Sabesius ob loci amoenitatem, 
aéris salubritatem et rerum naturalium copiam. Petrum Ramum 
Veromanduum Professorem Parisiis in Gallia Regium oblato ei luculento 
salario pro constituenda Academia vocat, eo plane tempore, quo ille, 
cum ob purae religionis cultum in Gallia non se satis tutum videret, 
de sui Genevam receptu cogitasset. Sed recepta in Transylvania Blan- 
dratae et Francisci Davidis doctrina offensus, conditionem non accepit. 
Nec vero etiam, Genevam venire potuit; aliter enim disponente Deo in 
egregia illa Martyrum Parisiensium panegyri, quos infamis laniena 
Bartholomeana sustulit'), Ramus quoque tot adoreis mactus, hance etiam 
coronam coelitus impetravit. Principe autem anno 1571 e vivis sublato, 
Academia constituta non est; schola tamen fuit florentissima, ubi simul 
duo etiam Professores tradebant juventuti necessarias scientias. 

§ I]. Eadem aetate florebat ibidem schola Reformatorum sub manu- 
ductione Benedicti Ilosvai, postmodum Tractus Albensis senioris, 
quae mutato regimine sub Principibus Reformatis florentior semper evasit. 
Cum Princeps Gabriel Bethlen moderandae praeficeretur Daciae, praecipuam 
extemplo scholarum coepit habere rationem scholamque Albensem prae- 
claris committere viris moderandam. Unde tandem tot eximii in Politia 
et Ecclesia prodierunt viri, qui res Ecclesiae Politiaeque nutantes mas- 
cule sustinuerunt. Stephanus Katona Géleji anno 1618 ejus scholae 
Professor fuit celeberrimus, qui ita de suis occupationibus scribit: 

»Redux factus (ex Academiis) oblatum illustris hujus scholae 
nostrae Albensis Rectoratum capesso, quem etiam pro virili, 
haud sine juventutis ac pubis scholasticae in bonis literis ac artibus 
liberalibus incremento, meique honoris et existimationis augmento, annuo 
et amplius spatio adorno, disputationibus non privatis modo intra parie- 


* 


ceperat (ed.) 
') Historia videri potest apud J. A. Thuanum. Vide W. Bethlen. Lib. V pag. 287. 

tes scholae habitis, sed et publicis in Templo minori, me meosque disci- 
pulos exerceo, quarum nonnullis Illustrissima quoque sua Celsitudo, 
humiliter a me invitata, interesse cum splendido suo comitatu, Generosis, 
Magnificis, Nobilibus, Baronibus cujuscunque confessionis, haud est 
dedignata. Accidit etiam nonnunquam, ut non cum larvis duntaxat et 
personis adversariorum indutis, verum cum ipsismet etiam professis 
orthodoxae veritatis hostibus lisque famosioribus provocatis pugnaremus, 
et tali quidem eventu, ut celebritati antagonistarum nonnihil decesserit; 
de me vero (absit arrogantia) honestam quandam opinionem conceperint” 2), 
Gelejino in Germaniam ablegato quis immediate successit, non reperio. 
Certum est scholae habenas Alberto Molnar Szentziensi a Prin- 
cipe fuisse oblatas, illum vero recusasse e Germania redire, ubi opimis 
fruebatur conditionibus. 

§ Ill. Rectores, prouti tunc vocabantur, anno 1622 tres in schola 
Albensi erant celebriores: Georgius Tsulai, qui tandem fuit concionator 
Principum Rakotziorum aulicus et demum Superintendens Reformatorum, 
vir ex illustri prosapia oriendus, Michael Balai, qui doctissimas super 
funere Susannae Karoli Principissae recitavit orationes, Franciscus 
Z. Petri, qui postea factus est pastor primarius Fagarasiensis. Inno- 
tuerat Principi Bethlenio circa hoc tempus Martinus quoque Opitius, 
celebris Germaniae Ovidius, ex Silesia oriundus, quem in Daciam attrac- 
tum magno in honore habuit, qui in schola Albensi Horatium, Sene- 
cam aliosque auctores publice interpretabatur. Nec minorem industria 
et labore apud Principem Rakotzium acquisiverat ea gratiam, qua apud 
Bethlenium fruebatur. Saepe in Aulam ad colloquia Principis et tabulam 
viris doctis repletam vocabatur: tandem invidorum aculeos et aeris intem- 
periem ferre non valens, magnis muneribus a Principe cumulatus anno 
circiter 1639 in Germaniam rediit. Non erat otiosus Transylvaniae specu- 
lator Opitius, sed cum advertisset feracem esse antiquitatum Romana- 
rum, magna cum cura Monetas veteris aevi, quibus si aliqua regio, 
Transylvania abundat ac si quispiam olim sementem fecisset, Inscrip- 
tionesque collegit. Unde tandem Daciae illam Descriptionem for- 
mavit, quam frustra hactenus Docti quaesiverunt, Theophilus autem 
Bayerus in literis ad M. Belium in Prussia latere suspicatur. Ita Chris- 
tophorus Colerus Professor Bratislaviensis in oratione, quam in memoriam 
Opitii apud Bratislavienses publice recitavit, de eo loquitur: 

»Maximus vero fructus hujus peregrinationis fuit, quod Opitius 
praemonente ipsum Historia latum ita campum habuit cogitandi de Origine 
Gentis Daciae, de Decebali formidabilis illic Regis clade, et victoria 
Trajani et Coloniis illuc missis, cui historiae illustrandae multas Inscrip- 


') In praefat. Preconii sui Evangelici. 

tiones Romanas ex ruderibus corrosis et semesis lapidum fragmentis 
descriptas congessit. Postea ex ingenio et ratione defectus in iis quosdam 
supplevit, falsa et dubia correxit, et ad Grotium, Gruterum, Berneg- 
gerum, horum cimmeliorum aestimantissimos, transmisit. Haec occasio 
et fortuna Opitio nostro animum accenderunt condendi opus illud labo- 
riosum ac aeternitati veteris Imperii Romani destinatum, conquisitis hine 
inde per omnes Bibliothecas publicas et privatas subsidiis, quod toties 
promissum, sed tum desultorio Auctoris vitae genere, tum mole et obscu- 
ritate, post amissos scil. tot per injuriam vetustatis libros impeditum et 
tandem dilatum, demum paulo ante fatalem diem, ut beatus apud amicos 
professus est, finitum. Desiderio et expectationi amicorum satisfecisset 
brevi, nisi emittendi conatum auctoris mors interrupisset.” Haec Colerus 
de Opitio. 

§ IV. Gabriel ille, Sacri Romani Imperii et Transylvaniae Princeps, 
Ratiboriae et Opuliae Dux, anno adhuc 1622 cum consensu Regnicolarum 
destinaverat erigere Academiam sive principem aliquam scholam, pro 
instituenda juventute; qui articulus in Diaeta conclusus anno 1653 reno- 
vatus est in sequentia verba: 

Commodissimus pro Collegio locus antecedentibus etiam 
temporibus Kolosvarini erat designatus; deinceps quoque 
liberae orthodoxi Evangelici Principis dispositioni com- 
mittitur, sive in platea Wolfgangi circa Templum Claudi- 
opoli, sive Albae Juliae, sive utrisque in locis curent erigi 
Collegium aut principem scholam, eo modo et jure ac eo 
facientibus proventibus, prouti anno 1622 mense Majo 
statutum est?). 

In qua destinatione optimus Princeps non solum perseveravit, sed 
quantum aliae graves curae perpetuique fere bellici labores permiserunt, 
in effectum deduxit. Evocatis enim constituto millenorum Imperialium 
Tallerorum annuo salario e Germania viris celeberrimis, Johanne Hen- 
rico Alstedio, Johanne Henrico Bisterfeldio, M. Philippo 
Ludovico Piscatore, per suum legatum Casparem Boithi, Colle- 
gium Albense fundat, qui viri a Bethlenio quidem vocationem acceperunt, 
at priusquam Transylvaniam ingrederentur Princeps in vivis esse desiit, 
in Collegio tamen constituendo Daciam ingressi eximiam navarunt operam. 
Vocatus erat quoque Trajecto Ravenspergerus, qui tamen conditionem 
accipere non potuit, fatone praeventus aut alia de causa impeditus. He nr. 
Pontanus in Oratione Funebri sup. P. Mastricht. Gloriosam 
Princeps in hoc Collegio praeter alia pacis bellique generosa facinora 
memoriam venturae transmisit posteritati, nunquamque intermoriturum 


") Approbat. Constitut. Part. 1. Tit. X. Art. 44. 

sibi haeredem scripsit. Quod testamentum anno 1630 et 1631 Regnicolae 
in Diaeta publico consensu approbarunt et confirmarunt. 

§ V. Inter caetera pietatis monumenta a Bethlenio Albensi Collegio 
collata memorantur: Primo. Donatio integri oppidi N. Enyed, cum 
omnibus censuum taxarumque proventibus ac decima totius territorii; 
item possessionum Fel Enyed, Musina, Detse, Miriszlé et Possessiona- 
riarum Portionum Hidas, Heningfalva, Besenyé. Secundo. Collatio Taxae 
oppidi Debretzen quotannis ad 2000 florenos Hungaricos se extendentis 
et ad annum 41685 praestari solitae. Tertio. Donatio vineae cujusdam 
in territorio Tokaiensi Hétsz6]6 dictae, quam post immaturum Principis 
legantis decessum successor Princeps Rakotzius a Catharina Brande- 
burgica occupatam sibi vindicavit, haeredibusque suis reliquit nulla pro 
Collegio ab haeredibus refusione facta. Post subsecutam familiae ejus 
proscriptionem fisco Regio cessit. Aestimari haec vinea potest hoc tempore 
XXX circiter millibus florenorum. Quarto. Donatio Clenodii cujusdam 
regii (Medaly), quod aestimabatur novem Tallerorum millibus a Georgio 
Rakotzi penes literas refusionis assecuratorias a Stephano Bethlen testa- 
mentario acceptum. Quinto. Legatio XX millium florenorum aere parato , 
quos itidem dictus Princeps Rakotzius ab eodem Stephano Bethlen sub 
praetextu exhausti publici aerarii et gravissimorum ad Portam Ottho- 
mannicam sumptuum mutuo obtinuit. Mutuatam hanc summam pecuniae 
dicitur Princeps tandem Superintendenti Georgio Tsulai tanquam eccle- 
siastico Collegii Curatori ad manus transposuisse parato aere; pro residua 
autem parte inscripsisse Kézép et Felsé Orbo possessiones ac Portionem 
Fel Gyogy in quatuor millibus florenorum, Portionem autem Mikloslaha 
in bis mille florenis, verum cum tempore Felsé Orbo, ut et Portio Fel 
Gyogyiensis, ex collatione autem Bethleniana pagus Besenyé abalie- 
nata sunt. 

§ VI. Locum habitationis designaverat Princeps Albam Juliam, 
ut Musas, quibus mire delectabatur, ob oculos jugiter haberet. Erat Albae 
Monasterium ipsa vetustate collapsum; quod e ruderibus aedificari jussit 
alumnisque suis, quos quadraginta semper esse voluit, et aliis, qui Priva- 
torum nomine veniebant, inhabitandum concessit. Proprius tamen insti- 
tuti Collegii locus alius futurus erat, aedifictum nempe illud magnificum , 
quod in area satis capaci privatorum fundis coemptis educere coeperat, 
ne aliquando mutatis in Principali Aula cum religione sacris, litem quis- 
quam Collegio de fundis Monasticis movere jure posset. Quia vero aedi- 
ficium quale animo conceperat splendidum se vivo ad supremum lapidem 
perduci non potuit, sex millium florenorum Hungaricalium summa eum 
in finem legata abunde in futurum providit. Sed et ista interversa est. 

§ VII. Dispositio Principis Bethlenii, cum leges Transylvanicae reno- 
varentur, non tantum loco suo relicta, sed et publicis legum Patriarum 

tabulis inserta, ubi ita statutum est: Quam necessarium et inaestimabilis 
utilitatis sit, ut non solum publicae scholae, verum etiam celebriora 
Collegia si fieri posset plura, sin minus saltem unicum in Patria nostra 
erigantur optimo modo, agnoscimus tum exemplo aliarum Christianarum 
nationum, tum ipsa nostra indigentia. Quoniam tam defectus facultatum , 
quam occasionum miseros Regnicolas obarcent*, ne in Academiis aut 
Collegiis exoticis suos liberos instituendos curare valerent. Quod tanquam 
verus Patriae Pater b.m. Princeps Gabriel Bethlen serio in animum 
revocans coeperat plantare Collegium Albense, Professoribus aliisque 
viris doctis exornans, et beneficiis, absque quibus subsistere non posset, 
ditans, necessarium proventum tam in: aere, quam in possessionibus 
conferens, quod testamentum ejusdem Principis status et ordines Regni 
loco suo anno 1630, 1634 in diaeta reliquerunt. Statutum igitur est, ut 
idem Collegium, sive in eodem loco, sive Claudiopoli in aedificiis et 
profectibus non tantum continuetur, sed et renovetur, in quantum Prin- 
cipes quoque sufficiunt et proventus Collegii extendi potest. Quoniam 
vero a Principe Bethlenio proventus collati et Possessiones in hune finem 
sunt ordinatae, ut docti interteneantur Professores et Magistri; igitur sine 
mora defectus resarciantur, Professores docendi periti vocentur et Magistri 
in Collegio bene morati constituantur. Ut vero tutius vocationi adsen- 
tiantur, de novo Praesentium vigore assecuramus modernos et futuros 
Professores, Magistros Collegiique omnia membra, Superintendentes et 
omnes post Principes Collegii Inspectores, ut in Possessionibus hactenus 
manutentis et in aliis legatis in perpetuum conservabimus &c. &c.?). 

§ VIII. Princeps ipse quoad vixit Curator Ecclesiae et Collegii fuit , 
post fata fratri Stephano Bethlen commisit, propiorem vero Superintenden- 
tibus suae religionis successive, qui pro ratione istius temporis Principi 
et Collegio adhabitantes, intus disciplinam, foris bona et proventus 
curabant. Neque semper aeque utiliter, uti exemplum Georgii Tsulai de 
aliquot mille florenis convicti et tot piorum querelae testantur. Legibus 
quogue Regni cautum, ut Curatores tam seculares quam ecclesiastici 
constituantur. Ita illa est constitutio: ,Necessario requiritur, ut eidem 
Collegio inspectores Curatores tam e statu seculari quam et ecclesiastico , 
quo ad internam et externam conditionem praeficiantur, qui post Prin- 
cipes orthodoxos invigilent gravioribus collegii negotiis, praecipue quo 
ordine et fructu progrediantur in docendo, et defectus ex unanimi con- 
sensu animadvertant. Obstacula occurrentia amoliantur. Sciant bona 
Collegii quae et qualia sint, ubi conserventur, erogantur, ne quomodo 
ea aut dissipentur, aut in usum profanum convertantur” ®), ; 


* abarcent (ed). 

§ IX. Quantopere pius Princeps Academicum fundare collegium deside- 
raverit et quantum in se fuerit perfecerit, testis est Stephanus Katona 
Geleji Concionator Principis dum viveret Aulicus, qui ita loquitur. ,Quorum 
omnium piis ac laudatissimis exemplis motus serenissimus atque potentis- 
simus Ungariae et Transylvaniae Princeps Dn. Gabriel Bethlen felicis 
recordationis de celebri collegio in Transylvania erigendo 
solenne Deo votum fecerat, quod etiam praestiturus, ejus funda- 
tores, tum moderatores, viros omnibus disciplinarum generibus excultis- 
simos exercitatissimosque, ex Germania honesta legatione evocavit, lau- 
tumque illis stipendium ordinavit, quod ut annuatim sine defectu et 
interruptione administrari posset, certas possessiones certosque reditus, 
pecuniae item paratae summam non contemnendam, tum ad aedifican- 
dum collegium, tum vero ad foenori negotiatoribus justo et tolerabili 
modo elocandum, testamento legavit. Qua ejus plusquam Principali 
munificentia, ex benigno illustrissimi ejus successoris Dn. Georgii Rakotzi 
Principis et Patroni nostri clementissimi indultu, Ecclesia Transylvanica 
in sustentando Collegio Alba Julensi feciliter adhuc fruitur. Cujus 
tantae beneficentiae recordetur Dominus in resurrectione justorum et 
reddat ei mensura pressa et superfluente in vita beata” ). 

§ X. Illustrem scholam Albensem anno 1628 moderabatur Petrus 
6se Maxai, qui praeclaras ibidem dissertationes Theologicas non solum 
conscripsit et ventillavit, sed etiam e typographeo Principis in publicam 
edidit lucem. Sequenti vero anno 1629, qui Principi emortualis fuit, 
vocati sunt e Germania viri, qui tunc maxime inter eruditos celebraban- 
tur, Joh. Henr. Alstedius, M. Philippus Ludovicus Piscator et Joh. 
Henr. Bisterfeldius. Venerunt in Transylvaniam anno 1630 circa 
medium, cum jam Bethlenius eos evocans mortuus fuerit anno 1629 
XXV Novembris. 

Joh. Henricus Alstedius, cum literae Principis invitatoriae et 
legati accederent, occupabatur in edenda Encyclopaedia, quam etiam 
Principi Bethlenio dicavit. Dedicationem hance singularia quaedam con- 
tinentem huc transferre placet. 

Serenissimo Principi ac D. Domino Gabrieli Sacri Romani 

Imperii et Transylvaniae Principi, Partium Hungariae Domino, Sicu- 

lorum Comiti ac Opuliae Ratiboriaeque Duci inclytissimo, Domino 

suo clementissimo, Joh. Henr. Altstedius pacem et felicitatem. 
Serenissime Princeps Domine clementissime! 

Qui operam suam in scholis plene occupare inducunt animum suum 
nihilque habent prius et antiquius, quam ut amoenitates ingeniorum 
non solum in ubraculis* suarum scholarum cum auditoribus, sed etiam 


1) Preconii Evangelici Tomo Secundo pag. 726, 
* umbraculis (ed.) 

in universo prope orbe literato cum lectoribus ad nominis Divini gloriam 
et Ecclesiae atque Reipublicae salutem communicentur, illi docendo justa* 
et scribendo partes muneris sui implere adgrediuntur. In his ego nomen 
meum Deo annuente profiteri coepi inde ab anno Christi supra millesi- 
mum sexcentesimo et octavo, ac proinde variis lucubrationibus in lucem 
emissis Rempublicam literariam juvare conatus. Atque ut pace inclytis- 
simae vestrae Serenitatis ‘velut in tabella foetus ingenii mei qualescun- 
que suspendam, toto illo viginti et unius annorum decursu a me publicata 
sunt: Systema Mnemonicum, Clavis Artis Lullianae, Consiliarius Acade- 
micus, Panacea Philosophica, Theatrum scholasticum, Politica specialis 
Germaniae, Methodus Theologiae, Elementale Mathematicum, Arithmetica 
Vittekindi, Lexicon Theologicum, Artificium perorandi Brunii, Philosophia 
digne restituta, Metaphysicae compendium, Physica harmonica, Logicae 
compendium, Nucleus et Orator, Methodus admirandorum Mathemati- 
corum, Trigae Canonicae, Praecognita Theologica, Systema Logicae 
harmonicae, Systema Rhetoricae, Theologia Naturalis, Catechetica et 
Didactica, Logica Rami florens, Theologia Polemica, Encyclopaedia, 
Cursus Philosophici, Theologia Casuum, Theologia Prophetica, Philomela 
TheologicoPhilosophica, Thesaurus Chronologiae, Compendium Theo- 
logicum, Triumphus Biblicus, Logica Theologica, Parasitla Theologica, 
Definitiones Theologicae, Distinctiones Theologicae, Compendium Philo- 
sophicum, Lexicon Philosophicum, Regulae Theologicae, Quaestiones 
Theologicae, Summa casuum conscientiae, Diatribe super Apocalypseos 
caput vigesimum, Similitudines Theologicae, Supplementum Tomi quarti 
et Tomus quintus Panstratiae Chamieri, Disputationes Philosophicae et 
Theologicae. Ex hisce meis lucubrationibus nonnullae bis, quaedam etiam 
ter et quater prelum subierunt, nominatim vero Encyclopaedia mea illo 
ipso fere momento sub incudem preli revocari debebat, quo Serenitatis 
Vestrae legati ac literae ad me venerunt ac locum in 
Illustri Schola Albae Juliae, in Vestra Transylvania Serenitatis 
Vestrae auspiciis propediem constituenda, non postremum, luculento 
utique salario obtulerunt. Recte itaque me facturum putavi, si pro 
summa hac vestrae Serenitatis gratia gratitudinem referre conarer, ac 
supremum ingenii mei monumentum inclyto Celsitudinis vestrae nomine 
praescripto typis denuo committerem, illiusque splendore commendatius 
redderem. Geminus autem sese hoe loco offert mihi Tuae Serenitatis 
splendor, unus Familiae atque Natalium, alter virtutis et heroicorum 
facinorum, quorum ille non abs re cum Lunae, hie vero cum Solis 
lumine componi solet. Quemadmodum itaque haec duo magna luminaria 
in coelo mira concordia lucent hisque inferioribus praelucent, ita si 

duo illa quae dixi sancto quasi foedere in aliquo copulentur, jure merito 
is Homo tanquam sidus aliquod ab aliis colitur atque suscipitur. Macte 
itaque, Princeps serenissimes duplici hoc fulgore Tuo, et illius stricturas 
huic meo libro impertire, imo et patere ut penicillo stili utcunque illud 
lumen Tuum in hoc limine adubrem* potius quam depingam. Atque ut 
hine ordiar, Serenitatis Vestrae proavus Dominicus Bethlen inclytis- 
simum et honoratissimum Transylvaniae Wajvodatum aliquot annis eo 
administravit modo, ut Majores dignum existimaverint, cujus nomen in 
Archivis suis perennaret. Haec tanta virtus felici traduce ac propagine 
derivata est in Tuae Serenitatis avum Gregorium Bethlen praefectura 
Budensi illustrem virum, qui cum Arx Budaea premeretur acri obsidione 
Regi suo Johanni fortem navavit operam, eaque de causa magnis ab eo 
auctus est honoribus. Non absimilis horum fuit Tuae Serenitatis parens 
Wolphangus Bethlen; is enim anno 1566 cum Arx Gyula acri 
obsidione a Perta Bassa purpurato Solimanni cingeretur et occulta prodi- 
tione (ita n. plerique tum putabant) dederetur, ipse Tribunus Equestris 
ordinis, minime turpi consentiens deditioni, cum aliquot manipularibus 
suis Lupi ad instar Martii per medios perrupit hostes, aliquot acceptis 
vulneribus heroici sui facinoris monumentis ad posteros transmissis, 
eoque nomine charus fuit Regi suo Johanni. Eo autem vita functo 
operam suam inclytissimo Poloniae Regi Stephano Bathoreo addixit 
et Aulicae Militiae praefecturam nactus in duobus memorabilibus preliis, 
Bekesiano in Transylvania et Gedanensi ad lacum Lipk, fortitudinem 
juxta et fidelitatem usque adeo probavit Regi, ut Arce Illye ac 
aliis amplissimis donatus fuerit latifundiis et non uno mactus honore. 
Haec Majorum Tuorum exempla, Princeps serenissime, cum ob oculos 
Tibi poneres, inque hoc speculo sane lucidissimo meliorem Tui partem 
intuereris, juxta illud Principis poetarum ,Te pater Aeneas et 
avunculus excitat Hector’ magna accessione inclytam Tuam 
familiam locupletandam Tibi sumpsisti, quando toga pariter sagoque 
ut clarior esset unice es annisus. Profecto’ supra calamum meum 
virtus Tua est, et supra ventos et quicquid pluitur et ningitur et 
nubes omnes Atlantis vertices. Non possum tamen, quin duo ista solum 
levi brachio hic tangam. Virtus Tua radios suos per universum prope 
orbem adeo diffundit, ut serenissima et Electoralis Domus Branden- 
burgica sibi honorificum duxerit, arctiorem necessitudinem utpote 
affinitatem cum Serenitate Tua contrahere, elocata in matrimonium Catha- 
rina, serenissimi Electoris Brandenburgici, Georgii Wilhelmi, sorore. Haec 
eadem virtus jam longius et latius se diffundit, quando Tua Serenitas 
missis hinc inde literis et legatis, nominatim Nobilissimo 

CAsPARE Borrui, viro ad hanc rem aptissimo mihique amicissimo , 
evocat Viros Doctos, qui Seminarium illustre in Transyl- 
vania Vestra cum bono Deo condant?). Haec profecto virtus est 
ejusmodi, Princeps serenissime, ut aeterno radietur sole, et vel sola 
mereatur, ob quam Te predicet Ecclesia nunc temporis immane quantum 
afflicta. Huic ut Deus optimus Max. Tuam Serenitatem diu velit sospitem 
ex animo precor, et Serenitatis Tuae manibus calami hujus non morituras 
offero chartas. Herbornae Nassoviorum, ubi annos integros 
unum et viginti in schola docens varia et valida eruditionis praesidia 
conquisivi et in hance Encyclopaediam nunc demum ita congessi, ut 
schola illustris, quam Tua Serenitas meditatur, possit in uno hoc volumine 
absque labore invenire, quae in sexcentis aliis magno cum labore necesse 
habui quaerere et majori cum labore in ordinem redigere , adeoque Methodi 
lumine illustrare. Scripsi calendis Septembris anno Christi 
MDCXXIX. . 

§ XI. Alstedium cum hance scriberet epistolam, paucos ante dies 
Bethlenio emortuales fuisse Herbornae. Fuit quoque in initio anni sequentis 
1630 Francfurti, ubi edidit Locos communes Theologicos 
perpetuis similitudinibus illustratos. In Praefatione memorat 
se praecedenti anno divertisse in Transylvaniam, vivente adhuc Bethlenio 
sine dubio speculandi gratia; ast vero finaliter intravit anno 1630 circa 
finem. Albae enim Juliae Praefationem scripsit libro, cui titulus: 
Pentatheuchus Mosaica et Pleias Apostolica continens 
notas in Mosis libros et epistolas Catholicas. Herbornae 
prodiit 1634 in 8vo. Fixit sedem apud Transylvanos perpetuam 
incubuitque juventutis scholasticae et librorum editioni diligentissime. 
Albae Juliae edidit Rudimenta linguae Hebraicae et Chal- 
daicae, Grammaticam Latinam in usum Scholae Albensis. 
Rudimenta linguae Latinae, quae statim an. 1630 cum Daciae 
incola factus esset edidit, unde incipientes legere, declinare voces, 
comparare et conjugare perdiscerent, aliaqgue Lexica, Vocabularia 
&c. pro pueris conscripsit, Miserat ad eum ex Polonia Crellius libros 
Volkelii de Vera Religione, quos prolixe refutavit sub titulo Trium- 
phus verae religionis; verum cum ingentis molis librum edendi 
facultas ob tumultus bellicos aliaque obstacula, praecipue autem defectus 
characterum Hebraeorum ac Graecorum deesset, edidit refutationis 
compendium sub titulo Prodromi Triumphi verae religionis 
an. 1638, qui liber est pariter in folio magnae molis aliquot centenas 
complectitur phyluras; ubi comparent Volkelii libri formaliter et adjun- 
guntur Alstedii Refutationes xaré méda, ita ut nihil non excussum prae- 


") Fuit quidem Albae Juliae Seminarium, quod in meliorem formam erat redigendum , 
legibus instruendum et in Academiae dignitatem evehendum. ‘ie 

terire siverit. Kdidit et alia multa Alstedius, quae unius hominis 
diligentiam superare videntur meritoque per anagramma ille dictus est 
sedulitas, labori quantum constat immortuus Albae Juliae anno 1638. 
§ XII. Praetermitti hinc Joannes quoque Crispinus non debet, 
qui hance scholam aliquamdiu eximie ornavit. Natus est hic Olmutzii in 
Moravia anno 1616; inde circa annum 1620 ob religionem cum paren- 
tibus pulsus Pleissae in Silesia consedit: iis orbatus venit in Transyl- 
vaniam, ubi Albae Juliae sua studia perfecit, inde profectus in Germa- 
niam, Hollandiam ac Angliam adeo philosophica ac theologica doctrina 
excelluit, ut cum in Transylvaniam velut alteram patriam rediret in 
collegio Albano, docendi sparta ipsi delata septennium cum magno erudi- 
torum adplausu eo in cursu perfecit, at veri anno 1655 d. 48 Apl. aetat. 
XXXIX repente extinctus est. Sepulcralis lapis hos habet versus: 
Morava me genuit tellus, sed Caesaris ira 
Dum fervet puerum protinus inde fugat 
Exilii facta est Pleissa Silesia asylum. 
Mox rapit ad Marusum Bethleniana schola 
Artibus ornavit post Teuto, Hollandus et Anglus 
Septennem tumulat Dacica Musa ducem. 
M. Philippus Ludovicus Piscator fuit alter, qui vocatus venerat 
e Germania in Scholam Albensem anno 1630 ad propulsandam e Dacia 
barbariem et profitendas politiores literas. Videtur fuisse Theologiae et 
Eloquentiae simul Professor: anno 1645 edidit Rudimenta Rhetoricae 
in usum scholae Albensis, eodem anno Rudimenta Oratoriae, cui 
adjunxit Cyclognomonicam Oratoriam, dedit varias etiam Manu- 
ductiones pro puerorum institutione. Opus quoddam majoris momenti 
non occurrit. Rediit tandem in Germaniam, sed incertum quo id fecerit anno. 
§ XIII Tertius fuit Professor Albensis e Germania accersitus Joh. 
Henricus Bisterfeldius, Nassovius, qui juvenis velut ephorus 
nobilis cujusdam adolescentis peregrinatus est in Gallia, Lugduni autem 
Batavorum studiorum causa commorans hospitio usus est A. Riveti, 
Theologiae Professoris ob celebritatem e Gallia evocati; ubi cum esset 
linguae Gallicae peritissimus adjumento fuit Riveto in opere, cui titulum 
fecerat Catholicus Orthodoxus, in linguam Latinam transferendo. 
Rediens in Germaniam factus est Herbornae Philosophiae Professor 
magnique gener Alstedii, quo Daciam ingresso adjunxit se comitem 
Principis literis invitatus, ubi ab anno 1630 variis fatis exercitus ad 
vitae finem usque perduravit, variisque in facultatibus Professorem egit. 
Fuit primum Philosophiae Professor, qui, dum ingeniose e penetralibus 
Physicae et Matheseos abstrusiora produceret experimenta, sinistre apud 
vulgum audiebat thaumaturgiam ipsius naturalem sequius explicante et 
vera optices miris fabulis involvente. Opera, quae nobis occurrerunt 

edidit: Elementa Logica in usum scholae Albensis. Philo- 
sophiae primae seminarium, Lugd. Bat. an. 1657. Ars concio- 
nandi, Lugd. Bat. 1654. Beata Beatae Virginis Ars, seu Regia 
genuini S. Scripturae sensus omnigenique usus inveniendi 
via, Albae Juliae 1651. Gladii Spiritus ignei, sive de S. Scrip- 
turae eminentia, Albae Juliae 1653. De uno Deo Patre, Filio 
ac Spiritu Sancto Mysterium Pietatis contra Joh. Crellii 
de uno Deo libros duos breviter defensum, Albae Juliae 1638, 
quod argumentum subtilissime tractavit. Editio repetita est Amstelodami 
anno 1659. 

Cum Princeps Transylvaniae a Sueco Galloque solicitaretur in foedus, 
Bisterfeldius clam anno 1637 missus est in Sueciam, ut nomine Principis 
confoederationem cum Suecis iniret, qui adsumpto sibi nomine Henrici 
Meerboothi in senatu Holmiae bis auditus est; postquam et alios 
adiisset Principes, rediit ad ordinarias suas occupationes }). 

Variis curis et laboribus fractus coepit viribus exhauri* anno 1655, 
videtur caruisse liberis ab Alstedia; verum secundis nuptiis Cibinio ex 
familia Stentzel duxerat sibi uxorem, ex qua unicam suscepit filiolam, 
prout ex apographo Testamenti Bisterfeldiani apparet, quod ita est: 

In Nomine Dei Patris, Filii et Spiritus Sancti. Amen. 

Summa mei Testamenti haec est. 

Filia mea Susanna habeat in antecessum mille Imperiales; 
praecipuum annulum adamantinum, Numum Dordracenum, Horologium 
meum parvulum, Clenodium cum magno saphiro. Mater habeat in 
antecessum omnes suas vestes, duos Adamantes, quos ipsi donavi tempore 
nuptiarum, catenam auream cum Numo Maximiliani et annulum, quem 
donavit ipsi Principissa mater. 

His praeceptis, varia illa jura Transylvanica tam civilia, quam 
Nobilitaria, itemque Germanica et Belgica ita inter se comparavi. 
utpote qui liberrimam multiplici jure disponendi facultatem habeam. 
Ergo in omnibus tam mobilibus, quam immobilibus bonis, quae et ego 
et conjunx mea possidemus, duos Trientes habebit dicta mea filia, 
tertium conjunx mea. 

Mea autem filia statim prospiciet de honesta sustentatione Annae Bister- 
feldiae sororis meae, eique tradet domum, hortum et villam Cibiniensem 
ad manus, quarum liberrimum usum fructum habeat. Caveat quoque ipsi 
firmiter quotannis de centum et duobus florenis ex interesse; ita tamen 
ut juxta Pactum nostrum filia mea ipsi sorori meae haeres sit ex asse, 
conjugique meae liberum sit sorori meae Cibinii cohabitare. 


') Puffendorf de Rebus Suecicis, Lib. IX. pag. 342. 
* exhauriri (ed). 

Suprema tutrix filiae meae sit celsissima Domina Princeps, Domina 
Susanna Lorandfi Princeps Domina ac mater mea clementissima. Illi 
quam primum fieri poterit Inventarium omnium mobilium et immobilium 
authenticum exhibeatur. Propinqua tutrix filiae meae sit conjunx mea 
Anna Stentzelia, cui sit adjunctus tutor Minister Petrus Vider- 
stein cognatus meus, cui annuum et honestum stipendium meum ex 
filiae meae bonis solvatur. Nunc ipsi domum Témésiensem dono cum 
omnibus adpertinentibus. Mea uxor alat apud se parvulam, et in timore 
Dei educet; pro educatione vero ipsi liberaliter solvatur. Caeteri reditus 
pro filia mea serventur. Si vero conjunx (a quo Deus ipse tueatur) 
Papistae vel Arianae religionis homini nuberet, vir ab educatione 
removeatur. Si conjunx mea ante filiam moreretur, Petro Viderstein 
adjungatur tutor Andreas Stentzel, qui pari auctoritate tutelam 
gerant et si forte moriantur ipsi tutores deligant. 

Si vero filia mea antequam Deus ipsi haeredes det moriatur, proxima 
quidem jure esset soror mea Anna; verum quia nec ipsa cupit nec ego 
volo, ut mea bona ad alienissimos homines perveniant, cavebunt ipsi 
haeredes mox dicendi adhuc de centum et duobus florenis annuis, itemque 
de quingentis Imperialibus, quos nisi in extrema necessitate consumere 
non poterit. Horum alias utilitas erit haeredum filiae meae. 

Divisio bonorum filiae meae sic instituatur post mortem ejus: Quin- 
genti Imperiales ex tota summa in antecessum accipiantur pro mea sorore 
modo praedicto, scilicet ita, ut ea defuncta ex illis, quantum supererit, 
redeat dimidia pars ad conjugem meam, altera ad cognatos meos. Deinde 
omnia filiae meae bona dividantur in duas partes aequales; unam dimidiam 
partem accipiat conjunx mea, mater ejus, habeatque jus et libertatem in 
illam. Altera dimidia pars devolvatur ad cognatos meos Vidersteinios, 
nimirum filios Joannis Vidersteinii, civis quondam et Senatoris Sigenensis 
fratris mei, itemque ad filios et fillas Martini Vidersteinii, Profes- 
soris quondam Theologiae Herbornensis fratris mei, expressissima hac 
lege: Quicunque ex illis vel hactenus Papista factus est vel imposterum 
fieret, unicum teruncium ex meis non habebit, sed caeteri inter se 
dividant. Id de Unitaria etiam religione intellectum volo. Pro suo tamen 
labore Petrus Viderstein ex communi summa, scilicet ipsorum cognatorum, 
accipiat quingentos Imperiales. Ipsius soror Elizabetha pro nuptiis suis 
centum aureos, quos e statu moniali si adhuc aspirat ad libertatem et 
paternam religionem possitque liberari in antecessum accipiet. Quibus 
enumeratis, quod residuum erit fraterne divident. Denique si contingeret , 
ut conjunx mea obiret ante filiam, salvis legatis sorori meae factis duo 
trientes bonorum devolvantur ad cognatos meos Vidersteinios, reliquus 
ad Stentzelios conjugis fratres, ita tamen ut in antecessum Andreas 
Stentzel habeat imperiales sexcentos. 


448 wip. mm. CAP. 19. § 43. — DE COLLEGIO ALBA-NAGY-ENYEDIENSI. 


Debita, quae mihi avunculus meus Philippus Schibart et cognati 
Viderstenii ac alii in patria mea debent, sive filia mea vivat, sive non 
vivat, ex aequo et bono componantur, nec ibi uxor rigidum jus urgeat. 
Pecunia Dantisco et Amsterdamo et poterit et debebit brevi huc per 
Cambium adduci. Dantisci sunt circiter centum et quatuor sterlingii aurei 
apud viduam Domini Niclassii: in Belgio D. Rulicius fidei Domini Baldi 
Amstelodamensis mercatoris commisit meam pecuniam, ut ex recentissimis 
ejus literis apparet. 

Bibliotheca mea maneat simul: si moriatur filia, sit Collegii, liceat 
tamen Petro accipere, quos velit tum pro se, tum pro editione librorum 
meorum. 

Tandem Celsissimo Principi D. D. Georgio Rakotzi Principi Transyl- 
vaniae, Part. Regni Hungariae D., Siculorum Comiti, Domino meo 
clementissimo, humilimas gratias ago pro magno honore, favore, amore, 
quo me prosecutus est, obtestans per Deum velit religionem Reformatam 
constanter et fortiter secundum solum verbum Dei, non hominum opiniones 
tueri ac promovere. Erga meos filiam, conjugem haeredesque, nam plane 
nulla bona relinquo, de quibus non disposuerim, nominatim de Témé6- 
siensibus, quae caeteris jam expresse inclusi, quaeque ad filiam ac con- 
jugem et cognatos devolvi debeant, Principalem misericordiam et justitiam 
meorum fidelium servitiorum intuitu. demonstrare; cui posse Deum 
supremum Patronum esse. Mille ac ducentos Imperiales soluturum sua 
Celsitudo per Dominum Sigismundum Kemeny promisit exhibere: quos 
si sua Celsitudo dederit, ex iis 200 Imperiales lego privatis studiosis 
Collegii nostri, ut ad interesse elocentur. Ita Deus stabiliat et coronet 
tronum suae Celsitudinis, propter merita ejus omni pace et felicitate. Amen. 

Clarissimus Dominus Franciscus Bihari Rector Collegii Albensis 
rogatu. meo hoc Testamentum descripsit, quod verbotenus confirmo, 
posthumi nulla habita ratione, quia per naturam imbecillem fieri nequiit. 
Denique si hoc Testamentum non valeat per modum Testamenti, valeat 
per modum codicilli. Scribebam et subscribebam corpore aegro, mente 
sana, Albae Juliae VI Januarii 41655. 

arenes Henricus Bisterfeldius Professor mp. 

Georgius Tsulai, Minister Ecclesiae Albensis primarius ac Eccle- 
siarum Reformatarum per Transylvaniam Superattendens mp. 

Joannes Fileki, Minister Ecclesiae Albensis mp. 

Joannes Crispinus, unus Rectorum Illustris collegii Albensis mp. 

Joannes M. Papai, Requisitor Capituli Albensis mp. 

Joannes Apacius, Rector Collegii Albensis mp. 

Franciscus Bihari Rector CollegH Albeusis scripsit et subscripsit. 

Lifles) 

Mortuus eodem anno est Bisterfeldius Albae Juliae, cujus lapis 

sepulchralis ad fundationem usque Carolinae in publico coemeterio 
perduravit. 

§ XIV. Nondum Bisterfeldius exspiraverat anno 1655, cum Achatius 
Bartsai tributum Transylvaniae annuum, quindecim scilicet aureorum 
millia, Portae Otthomannicae repraesentavit Constantinopoli. Unde rediens 
Isacum Basirium secum in Transylvaniam ea spe adtulerat, ut is 
Principi recommendatus in Professoris offictum promoveretur. Nec spes 
eum destituit; nam constituto mille imperialium salario collega Bister- 
feldio datus est. Paucos post dies Bisterfeld in vivis esse desiit, atque 
ita omnis Alstedii, Piscatoris, Bisterfeldii celebritas, respectus, favor, 
officium, dignitas uni adhaeserunt Basirio, adjuvante ipsum et causae 
justitia, qui celebris Anglus exul et velut semi-martyr habitus est. Fuit 
enim Basirius natione Gallus Rothomagensis, educatione et meliori patria 
Anglus, Regis Caroli Primi Sacellanus, Nortumbriae Archidiaconus, 
qui dum Rex ipse securi percuteretur, ex Anglia profugus, peragraverat, 
relictis ibidem conjuge, liberis, fortunis omnibus et dignitate, Asiam, 
Aegyptum, Syriam, Arabiam; fuit variarum scientiarum et linguarum 
peritus, Theologus, Philosophus, Philologus, Medicus, praeter alia in 
Patrum scriptis praecipue versatus, Arabicae, Hebraicae, Graecae anti- 
quioris et modernae, Italicae, Gallicae, Anglicae linguarum callens, 
Latinus tersus, promptus et eloquens, vir probus, pius, sobrius, tem- 
perans, affabilis et conversativus, ast contra Presbyterianos nimium fervidus. 

§ XV. Publicam habuit congratulationem nomine universitatis Albensis, 
typis quoque descriptam, de victoria Principis a Transalpinis Valachis 
reportata die XXVI Julii anni 4655. Fervere jam tum coeperat inter 
ministros controversia de Episcoporum dignitate ac auctoritate: qui ex 
Anglia recenter redierant ministri Presbyterianis favebant cum Profes- 
soribus Patakiensibus. Basirius autem cum Principe et antiquioribus 
ministris Episcopalium partes tuebatur adeo fervide, ut vita quam sen- 
tentia cedere mallet. Edideratque pro tuenda sententia scriptum eodem 
adhuc anno 1655 quoddam cum titulo Triumviratus. Hue faciunt ejus 
Epistolae, quas hic ex autographo placet exhibere. 

Viro Reverendo Clarissimoque D. Paulo Kereszturio Pastori Aulico 
dignissimo Isaacus Basirius Keclesiae Anglicanae Presbyter 5. D. 

Iturit ad vos amicus noster intimior cl. collega vester D. Sellyei, cui 
Evodiay. Apparebit autem quasi redivivus, sit laus in solidum viventi et 
vivificanti 1 Sam. 11:6, in cujus unius manu Tetras illa clavium 
mystica, de qua Rabbini?). Ire autem communem hune nostri amborum 


) Quatuor claves sunt in manu Domini Mundi, quas nulli tradidit Angelo vel Seraphino, 
4 Clavis Pluviae, 2 Clavis Sustentationis, 3 Clavis Sterilitatis, 4 Clavis 


Sepulchrorum. Targum. Hierosolym. 
Il, 29 

fratrem sine comitatu mearum ad Cl. V. literarum primitiarum 2 Qéuic 
éy oovv, De statu nostro tum publico tum etiam privato ipsus faciet 
certiorem Cl]. V. Summa huc redit: stat sententia Deo corroborante in 
causa bona cedere potius vita, quam loco, multominus sententia, quamdiu 
Veritas et Authoritas, Deus et Princeps stant a partibus 
nostris, persistam firmus, ubi instar tametsi sentio crabronum punctiones 
identidem renovatas, ut ut ego natura irritabilis, publicae tamen pacis 
causa obduresco, consulto. Equidem nisi Ecclesiae vestratis, cujus cum 
doctrina orthodoxa conspirat anima mea, veneratio, Principis eruditi 
ejusdemque clementissimi observantia, scholae etiam tantum non animam 
agentis commiseratio me retineret, ego vel actutum spontaneo secessu 
litarem invidiae eorum hic loci, qui, notante Tullio de Graecis, non 
modo invident nobis, sed et suis. Tametsi, si migrem facile 
praevideo Tripudium adversariorum scholae huic p. t. desertae insultan- 
tium, si non etiam insidiantium. Possum, Deo gratias! alibi fortassis 
non minus laute, certe multo magis tranquille vivere. Est enim Domini 
terra et plenitudo ejus, uti sibimet sub persecutione heterodoxorum 
anhelanti applaudebat S. Chrysostomus. Nauseat hic animus meus ad 
typhum arrogantem hujusce sciolae aetatis novaturientis, cujus schismatico 
jugo haud succollabo unquam, probe conscius experientia, quod moribus 
antiquis res stat Christiana virisque 4). Quemadmodum enim in 
Doctrina contra Scripturam nemo Christianus, sic in Disciplina 
Ecclesiastica, (modo citra contradictionem sacrae Scripturae) bene stabilita , 
contra Ecclesiam universalem nemo Catholicus¥*) vel vere 
pacificus senserit unquam. Interea morbi hujusce epidemici contemplatione 
tristi perculsus crebro exclamare cogor cum B. Martyre Polycarpo,S. Johannis 
discipulo atque etiam Episcopo Smyrnensi ab Apostolis constituto *): Bone 
Deus, in quae nos tempora reservasti! Vale, vir Cl. et macte 
bona mente, atque etiam temet rebus servato secundis, siquidem magna 
ex parte In Te Domus inclinata recumbit. Ex Alba Julia Iffo Kal. 
IX br. A. U. T. CIOIOCLV. 
Reverendissimo in Christo Patri ac D. Nicolao Szatmari, 
Ecclesiae Patriae Pastori vigilantissimo atque Ecclesiarum ortho- 
doxarum Cis Tibiscanarum Episcopo dignissimo, lsaacus Basirius 
S. 5S. Theol. D. et Professor S. P. D. 


Tanta est charitatis Christianae arcana efficacia, Reverendisse P., uti 
membra dissitissima, quantum coelum ipsum a terra, spirituali vinculo 


1) Té dgyata 29 xgarveivo, Can. 6. Concil. Magni Nicaena. 
*) Tertullian. Item Euseb. Histor. Eccl. Lib. III. Cap. XXXV. 
*) Is a Doctis supponitur esse Angelus Ecclesiae Smyrnensis in Apocalypsi. 

intime conjungere valeat; idque adeo indissolubiliter, uti neque gentium 
linguarumve discrepantia neque locorum intercapedo eandem queat 
intercidere. Nodo hoc mystico cum vestra nostraque Ecclesia sit mutuo 
constricta, nihil mirum, si homo ignotus ad ignotum, sed Christianum, 
orthodoxum libere accedam, solum uti sinceram contesserationem reci- 
procae unitatis, tam quoad disciplinam, quam quoad doctrinam, obsig- 
naturus. Adfectum atque etiam conatum quoad preces et vires subser- 
viendi ecclesiis vestris orthodoxis spondeam ex animo. Exultans etiam 
spiritu, quod inaudivi vest. Reverendiss. Cl. magnanimiter invigilare ovili 
Dominico sibi commisso, ne vel lupi vel vulpes, vel haeretici, vel schis- 
matici, novaturientes, illud invadant divastentque. Macte, Pastor bone, 
cura et custodia vere pastorali atque magnus *4eyirorujy, qui solus super 
omnes curat oves oviumque Magistros, adjuvet utrosque, atque 
tandem immarcescibili gloriae corona cumulet perseverantes. Raptim 
cursore praecipitante ex Alba Julia XIIfo Maji A. U. T. CIOIOCLVI. 

P. S. Fasciculum chartarum mitto in usum vestrum et admodum 
Reverendorum Dominorum Seniorum, Patrum in Christo colendorum, 
quorum piis suffragiis commendari cupio. Edidi hunc Triumviratum, 
uti Fratres quosdam nutantes sufflaminarem. Deus constabiliat. 

§ XVI. Princeps Rakotzius rebus Suecicis anno 1657 se intermiscuit, 
Poloniamque adversante Porta Ottomanica cum exercitu intravit, unde 
innumerabiles subsecutae sunt calamitates Transylvaniae per Turcas 
Tartarosque evastatae ac in favillas redactae, cujus cladis immumis non 
fuit Basirius, qui, etsi ipse personam suam, refugium in arcibus 
quaerendo, salvarat, res in turbis amiserat. Patet hoc ex ejus literis ad 
Pastorem Kiikillévariensem datis, quas ex autographo hic exhibeo. 


Viro pl. Rdo Doctissimo D. Joanni Dadai, Seniori dignissimo, Domino 
ac Fratri in Christo praedilecto, Isaacus Basirius SS. Th. D. 8S. D. 

Utinam ad alia tot dona praeclara, quibus divino Numini complacuit 
ornare vest. pl. Rev. claritatem, ipsemet adjunxisses donum calligraphiae: 
plus etenim laboris et oculorum impendo in legendis Dignitatis vestrae 
literis, adeo characteres sunt exiles; quam ipse in scribendis. Ago 
praeprimis singulares gratias de affectus erga me vestri constantia, 
quam Deus, peregrinorum Deus, remuneratione coronare dignetur. Con- 
doleo ex animo ingentem magni Reverendi viri jacturam Ecclesiae Tran- 
sylvanicae jam plus satis jactatae. Deus det malaciam colligando unitate, 
cujus nodum stringet prudens conjunctio antiquitatis cum veritate. 
Metuendum enim, ne innovatio ominetur atque etiam acceleret senes- 
centis Ecclesiae imminentem periodum, quam sacrilegium intervertens 
Bona scholarum, quae sunt Ecclesiarum Seminaria, nisi Deus avertat 
misericors. 

Parento Cl. viro t@ Maxagirn verbis Regiis 2 Reg. XIII: 14: Pater 
mi, Pater mi, currus Israelis et equites ejus. Deus in ipsius 
locum sufficiat Ecclesiae orbatae Pastorem secundum cor suum, qui 
curet oves oviumque Magistros, quaerens quae sunt Christi et non quae 
sua sunt. Deus sit Maritus viduae et pupillis Pater. 

Me quod spectat adhuc inter duas sellas male sedeo, inter dilationem, 
forte negationem stipendii a Cels. Principe mihi sub chirographo debiti, 
a celsissimo etiam promissi, et detentionem Bonorum meorum in Tran- 
sylvania abreptorum. Quorum recuperationem nullus dubito, quin Vestra 
dignissima Pietas adjuvet, quantum in se, ad famae incrementum et 
conscientiae solatium. Rev. ac Cl. D. Stephanus Czengeri fassus est per 
literas idque particulatim, sub sua potestate fuisse aliquot supellectilis 
fragmenta et codices aliquos. Utinam illa et quae Cibinii adhue restant 
mediante Cl. D. Pastore Bolgatziensi transmitti possent in manus egregii 
D. Joannis Szikszai Provisoris Kikillévari! Geminum hoc urget — peri- 
culose meum exhinc discessum. 

Utcunque cedat acquiescam tranquillus in divino Edicto — adversis 
rerum immersabilis undis. Soleo enim istiusmodi casus alias 
graviores futuros praedomare meditando. A consimilibus tribulationibus 
D. T. O. M. praeservet vos, vestros, vestra omnia. Vale, vir pl. R.de, 
dignissime et macte fructu uberrimo in vinea Domini, quam ipsus 
conservet ab apro sylvestri et fera agresti, invasore et persecutore. 
Raptissime ex Huszt die 24 Martii A. U. T. CIOIOCLXI. 

Rediit eodem anno in Angliam, ubr Carolum Secundum audiit 
regnare, ibique recuperatis dignitatibus in honore mortuus est. Hic Basi- 
rius cum an. 1653 moraretur Constantinopoli, familiaritatem iniit cum 
summo Sultanni interprete Ali Bég, qui gente fuit Polonus, inter suos 
Albertus Bobosky vocatus, at vero in pueritia a Tartaris captus 
.Turcisque divenditus in religione Muhammedana fuit educatus: hunc 
induxit Basirius, ut Catechismum Ecclesiae Anglicanae in 
linguam Turcicam transferret: idem deinceps tota S. Biblia 
in eandem linguam in gratiam Levini Varneri Legati Belgici inter- 
pretatus est. Cujus exemplum in publica Bibliotheca Leidensi inter MSSta 
Legati Varneriani asservari dicitur’). An vero Bobosky ad religionem 
Christianam redire potuerit, qui optabat, omni dignitate sua relicta, 
panem quoquomodo in Anglia lucrari, incertum est. 

§ XVII. Nescio an hic memorem Joannem Tsere Apatzai, Philo- 
sophiae ac Theologiae Doctorem celeberrimum, qui equidem Professoris 
titulo in Collegio Albano functus non est, re autem vera fuit. Perspexerat 


") Acta Erud. Lipsiens. de an. 1691 pag. 226. Andreas Caroli in Memorabilibus Ecclesi- 
asticis Lib. VI. pag. 79, 

hujus sagax ingenium Stephanus Katona Gelejinus, quem probe viatico 
instructum expediit in Academias Belgicas, ubi tanto ardore studiis 
incubuit, ut non solum titulo Doctoris Theologiae ornaretur, verum et 
cathedra Professoralis Trajectina ipsi offerretur: qui tamen ex obligatione 
in Patriam redire debuit anno 1653, quo jam Trajecti Encyclopaediam 
Hungaricam ediderat. Factus est eodem anno in collegio Albensi 
Rector; erant enim ex consuetudine istius temporis in illustri Lycaeo 
Albano tres Rectores praeter Professores et duo Collaboratores. 
Collaboratores instituebant classes inferiores ad syntaxin usque; 
Rectores Poesin, Rhetoricam, Logicam; Professores autem graviores 
scientias. Apatzaio doctissimo Th. Doctori demandata est Classis 
Poetica, qui an. 1653 mense novembri habuit oration em elaboratis- 
simam de studio sapientiae, in qua artium et scientiarum 
omnium utilitas, earumque ortus et ab Adamo ad Hebraeos, 
ab Hebraeis ad Chaldaeos, ab his ad Aegyptios, ab Aegyptiis 
ad Graecos, a Graecis ad Arabas et Latinos progressus, et 
inter eos cultura promotioque breviter perstringitur, ob 
hancque causam harum linguarum necessitas probatur. 
Postremo modus ostenditur, quo gens Hungarica hujus 
Sapientiae non tantum particeps fieri, sed brevi illas 
omnes, si non superare, aequare saltem possit. Quae ipsius 
oratio simul cum Epistolis Theologicis et Philologicis ad Ludovicum 
Glandorpium, Joannem Leusden et Abrahamum a Gelder 
Trajecti anno 1655 edita est. 

Displicuit haec provincia Apatzaio. verum in arena caepit * consilium, 
occasione Georgicorum Virgilii Physicam, Geographiam et Astro- 
nomiam tradidit auditoribus, isto quidem eventu, ut studiosi relictis | 
Professorum collegiis sequerentur Apatzai praelectiones. Adolescente 
tandem in istum multorum finvidia, objectus est Principis indignationi 
et vix non oppressus. Demum bonorum quorundam praecipue vero 
Joannis Bethlen et Pauli Kereszturi succursu in Collegium Claudi- 
opolitanum transpositus est, ubi uberrimo fructu Theologiam et Jus 
docebat. Melior studiosorum e Collegio Albensi eum subsecuta est pars, 
remanentibus solum-iis, quos publica beneficia et alumniae retinebant. 

§ XVIII. Duravit Collegium Albae Juliae usque ad temerariam aeque 
ac infelicem Principis Rakotzii Secundi in Poloniam expeditionem an. 1657. 
Offensa enim ea Porta Otthomannica, ejus jussu, Polonorum vindices 
Turcae, Tartari, Valachi ferro flammaque in viscera Transylvaniae 
desaevierunt, et ipsa etiam Alba Julia evastata, ubi studentium cohors 
partim caesa, partim in captivitatem abducta, partimque dissipata, 


* cepit (ed.) 


45% 1B. m1. cAP. 19. § 19, — DE COLLEGIO ALBA-NAGY-ENYEDIENSI, 


Collegium, Templum, Bibliotheca, Typographiae in cineres sunt redacta, 
Secuta hine varia Transylvaniae discrimina, mutationes Principum, bella 
civilia inter aemulos Principes hance Patriam miserandum in modum 
distrahentes in partes, aliis Imperatori Romanorum, aliis Turcarum 
adhaerentibus, et sic inter aliquot annorum arma civilia conticuere Musae 
Transylvanicae, jacuerunt bona studia, donec Michael Apafi, nihil 
tale cogitans, minus adfectans, Imperatoris Turcarum voluntate, per 
liberam tamen Statuum electionem rerum Transylvanicarum potitus, et 
aemulis qua sublatis qua repressis, in Principatu confirmatus est. Hujus 
Principis auctoritate’ et pietate, consilio vero Joannis Bethlen recollectum 
est Albense Collegium, cujus tenues quaedam reliquiae Claudiopoli 
hospitabantur. Quas propter vivendi commoditates placuit, non Albam 
in antiquam Musarum sedem, sed Enyedinum remittere ibique sedem 
figere. Dedit igitur mandatum Princeps anno 1662 die VI Octobris ad 
Petrum Vizaknai bonorum suorum Praefectum et Martinum Szanto Nagy 
Enyedensem, Provisorem Collegii Albensis, quo significat, Petrum K. 
Vasarhellyi Professorem Theologiae ex urbe Kolosvar cum studiosis eum 
sequi volentibus debere Enyedinum ire; injungitque ut quantocyus 
et commodius fieri possit pro ipsis locus habitationis praeparetur et 
omnia obstacula amoveantur, in specie Domus Joannis Varadi e 
regione Portae Castelli caeteris eminentior sumptibus Collegii coematur 
atque in hunc finem coaptetur, proventus quoque Possessionum collegii 
ad intertenendum Professorem et Studiosos convertatur. 

§ XIX. Fuit in Oppido N. Enyed insignis coetus scholasticus prius 
etiam quam pro Residentia Albanarum deputaretur Musarum; quod 
apparet ex sigillo nunc quoque ibidem exstanti cum _ Inscriptione: 
Sigillum Coetus N. Enied anno 1622, ubi insigne est Studiosus 
ad mensam sedens prae se librum expansum habens. Hic 
cum considendi commoditas studiosis numerosioribus deesset, aliquot 
contiguae privatorum oppidanorum aedes in platea ad pagum Miriszlonem 


versa, hinc atque hine aere Collegii emptae tumultuario opere invicem 


coagmentatae, et in eorum usus ubi deinceps exciperentur conversae, 
annoque sequenti 1663 occupatae. Primus, qui in transponendo in hance 
commoditatem Claudiopoli Collegio multus fuit, idque apud Principem 
suffultus consilio et ope magni Herois Joannis Bethlen Cancellarii solidis 
evicit rationibus, fuit Petrus Vasarhelyi, vir magnorum hine meritorum 
nec unquam satis laudandus, Theologus doctrina pariter et vita sincerus, 
literator egregius, Latinus imprimis elegans, et in Graeca lingua late 
exspatiatus, ad Poetas, Historicos, Patres &c in Hebraea similiter ad 
Rabbinorum usque scholas et pulpita provectus, Chaldaicae, Syrae, 
Arabicae et vulgaris Turcicae, quam in obsidione Cibiniensi, cum 
Principi Achatio Bartsai a sacris esset, ex Muhammedanis sacer- 


a ee or 

dotibus hauserat et Arabicae, cujus jam ante gustum habuit, junxerat, 
peritus. Multos conatus ejus habuit adversarios, praecipui tamen fuerunt 
oppidani Enyedienses, qui cum ex testamentaria Principis Bethlenii 
dispositione Decimam proventuum in rationem Collegii, et insuper 
ducentos annuatim florenos titulo Taxae dare cogerentur, se oppressum 
iri si Collegium ibidem resideret putabant. Apparet ex literis Petri 
Vasarhelyi Professoris ad Joannem Dadai, Curatorem Ecclesiasticum 
datis, quae ita sequuntur: 

Reverendo et Clarissimo D. Johanni Dadai, ecclesiae Kiikiillovariensis 
Ministro vicinarumque Inspectori gravissimo. 

Abrupta opportunitas, quam ego non praevideram, non sinit amplis 
verborum periodis R. Cl. Vestrae res nostras aperire, quas tamen magnam 
partem cognitas R. C. T. confido. Hoc unum est, quod V. Cl. obnixe 
rogem, si per valetudinem aut inevitabiles prorsus occasiones liceat, 
Albam Juliam descendere ne gravetur. Certo enim constat hodie Prin- 
cipem ibi futurum, quo et Dominus Cancellarius properat, jussus. Erunt 
nobis negotia non parvi momenti coram sua Celsitudine et D. D. Mag- 
natibus agitanda. Probe noverit R. Cl. V. res afflictissimas Collegii nostri, 
quod ni statuminetur, proclive est ut collabascat, sicque omnis conatus 
et labor irritus reddatur. Inter signa irae Dei nondum nobis reconciliati 
refero, quod tot impedimentis, tot hostibus rabidis misellum Collegium 
sit: expositum, et exultare satanam nullus dubito, si fundamenta haec 
subruere possit, profutura alias tam Ecclesiae, quam Politiae apud nos 
misere labascentis.* Hi etiam homunciones, oppidani cives nostri, mira 
ut audio moliuntur; putant se in culmine libertatis et immunitatis falso 
speratae sessuros, si collegium ruat, similes dicentibus: Nolumus eum 
regnare super nos. Erunt et plures ferae, quibuscum pugnandum erit. 
Veritas et justitia nostras partes sequitur. Celsissimum Principem habemus 
favitorem, similiter Cancellarium, super omnia autem Deus erit nobiscum, 
cui confisi strenue inceptis feliciter progredi constanter nihil dubitamus. 
Sumo** cum cordolio accepi ingentes V. Cl. et hominum in castrum 
Kiikillévar conclusorum vexationes, sed Deo habetor gratia, qui opem 
adflictis adtulit, dextraque salutifera vitam ex morte restituit. Raptim 
Enyedino XVIII Augusti A. C. 1663. 

R. Cl. V. ex animi candore deditissimus Petrus Vasarhelyi. 

Vicit tandem bona causa, omniaque perrupit obstacula, Collegium 
Enyedini stabilitum, beneficiis publicis privatisque ornatum. Discentium 
turba in sex classes distincta, Praeceptores iisdem e Studiosorum ordine 
praefecti, salaria Professoribus et Praeceptoribus ordinata. Fundatio a 
Principe Bethlenio olim constituta, quantum potuit, revocata, Studiosi 


* Jabascentibus (ed.) 
** summo (ed.) 

optimae spei et melioris notae viginti ut e Collegii proventibus perpetuo 
alantur injunctum. Joannes Bethlen, Collegii Curator, Cancellarius 
et Comes Albensis Supremus, decem suscepit studiosos annuatim proprio 
sumptu alendos: pia ejusdem conjunx Clara Fehete tres, de quibus 
post sua etiam fata e possessionibus prudenter providerant; at vero 
eorum dispositio temporum injuria vario est imminuta modo. Hos 
certatim alii ex Magnatibus imitabantur. Sigismundus Banfi de 
Losontz, Consiliarius et Praesidens, pro quatuor studiosis ordinavit 
stipendium, qui perpetuo in Collegio alerentur. Ad haec villicationis suae 
in Possessionis suae Szent Kiraly decimam partem ad augendam 
collegii Bibliothecam deputavit et quoad vixit praestitit, non tamen 
transmissa ad haeredes idem praestandi necessitas. Balthasar Mats- 
kasi, Principis Consiliarius, itidem quatuor alummos adoptavit; idem 
fecit Michael Teleki; secuti sunt Joannes Kemeny, Georgius 
Vas de Tzege, Catharina Beldi, Franciscus Belenyesi, 
Paulus Banfi, Franciscus Redei, Baro Nicolaus Zolyomi 
&c., atque ita brevi res Collegii ex Alba Julia Enyedinum transpositi in 
florem redierunt. 

§ XX. Voluntate Principis et Magnatum Petro Vasarhelyi Collega 
datus anno 1664 Samuel Enyedi, Medicinae Doctor, olim Illustris 
scholae Varadinae Rector, sed capto nobili per Turcas fortalitio exul, 
poeta insignis, cui cathedra Philosophica ornanda cum Paedagogiarchatu 
cessit. Ast vero brevi post anno 1666 die XV Maji Petrus Vasarhelyi, 
verus Collegii Pater et alter restaurator, improbo labore vitae finem 
sibi accelerare visus est, qui multifaria juventuti cum praeluxisset eru- 
ditione, longo sui desiderio Collegii civibus, ut et Ecclesiae, quam 
crebris concionibus eruditis saepe in Ministri ordinarii, qui in illa 
temporis angustia unus tantum erat, defectu, solabatur, libens laetusque 
post se relicto Igne Sacro invicibili* confectus abiit ad plures**, Opera 
nulla edidit, sed Manuscripta, quae publico consecraverat, reliquit: Poli- 
tiam Ecclesiasticam, Exegesin in Apocalypsin Joannis 
Theologi et alia quaedam. 

§ XXI. Curatores inde a restauratione Collegii fuerunt Joannes 
Bethlen Cancellarius, Sigismundus Banfi de Losontz, Consi- 
liarius Principis et Praesidens Statuum, Ecclesiastici vero Superattendens 
et Joannes Dadai, minister et Senior Kikillovariensis. Et quia supe- 
rius nominati curatores saepius munerum et dignitatum ratione ad 
ardua Principis et Patriae negotia avocabantur, lecti sunt et alii ex 
Magnatum numero curatores, viri pariter illustres, Franciscus Redei, 


* 


invincibili (ed.) 
** patres (ed.) 


LIB. I. CAP. 19. § 22, 23. — DE COLLEGIO ALBA-NAGY-ENYDIENSI. 457 


consiliarius Principis et comitatus Kolosvar comes supremus, Wolfangus 
de Betlen, consiliarius, comitatus Albensis comes supremus et post in 
locum Joannis mortui cancellarius, Nicolaus de Betlen, sedis Siculi- 
calis Udvarhely capitaneus supremus, qui fere unus pro omnibus longo 
post tempore onus hoc sustinuit, solus inter omnes literarum et litera- 
torum aequus aestimator, insigniter eruditus et ipse, et multiplici rerum 
experientia instituta per potiores Europae partes peregrinatione illustris. 
Lectus in hune ordinem etiam Balthasar Matshasi, comes comitatus 
Szolnok interioris, aliquot sub Principe Apafio legationibus tum ad 
Portam Ottomanicam, tum ad sacratissimum Imperatorem Leopoldum 
Regem, insuper Poloniae Joannem cum laude defunctus. 

§ XXII. In locum nuper defuncti Petri Vasarhelyi eodem anno 
1666 die XVI Junii inauguratus est Joannes Nadanyi de Keres 
Nadany, vir ex illustri prosapia oriundus, qui cum studiorum causa 
Lugduni apud Batavos moraretur, Florum edidit Hungaricum, sive 
Rerum Ungaricarum ab ipso exordio ad Ignatium Leopoldum deductarum 
compendium. Hunc Magnatibus Transylvaniae Princeps stipatus Profes- 
sorem inauguravit Rectoremque dedit. Biennio post cum Professoris 
Theologiae partes minus feliciter facere circumferretur, lis ipsi mota a 
Collegii Curatoribus jussusque est contentus esse linguae Hebraicae et 
Logices professione. Verum nec in istis adplausum studiosorum meruit, 
cum vir quidem esset doctus, didacticam tamen non haberet; perpetuis 
pulsati curatores discentium querelis varios ipsi docendi praescripserunt 
modos ab ipso non observatos, nec amoveri poterat consanguinitate plures 
contingens Magnates; tandem anno 1678 apud Principem delatus et rerum 
novarum accusatus, ut qui Principis aemulis suffragatus et in malo consultor 
fuisset, gratia qua in Aula multum pollebat et officio excidit, atque ex 
Transylvania in Hungariam recessit. 

Hic Antonii Mizaldi librum de Herbis et Hortorum cultura Hungarice 
loquentem fecit, atque anno 1669 Claudiopoli edidit. 

§ XXIII. Cum Nadanyius manum a docenda Theologia abstinere 
jussus est, suffectus ei Stephanus Tzengeri de Varad Ecclesiae 
Faragasiensis Pastor primarius, vir fervidi ingenii, disertus, disputator 
acer, in controversiis imprimis Socinianis sine pari, quorum dum viveret 
hostis irreconciliabilis semper fuit. Idem ab ecclesia Enyediensi vocatione 
in pastorem honoratus et mox Tractus vicini fratrum Senior factus 
Collegiique curator Ecclesiasticus, tot oneribus non multo post succubuit. 
Anno enim 1671 die X Junii cum consistorium ad res ecclesiasticas diri- 
gendas convocasset, forti apoplexia tactus terris cessit. Plura de isto 
superius. !) 


1) Lib. II. Cap. XIII. § XII. 

§ XXIV. Accesserat ad duos Professor tertius anno 1668 die IV Januarii 
Paulus Tserndtoni A. L. M., qui Professor eloquentiae Claudiopoli 
Ephorus a Joanne Betlen filio Nicolao adjunctus, ex peregrinatione cum 
eodem Germanica, Hollandica, Anglica, Gallica, Helvetica redux, Matheseos, 
Philosophiae Cartesianae, quam primus in Transylvania professus est, et 
Historiarum professionis munus cum Paedagogiarchatu adeptus est: qui 
provinciam hanc postquam integro decennio, cum laude, innata imprimis 
gravitate apud juventutem venerandus administrasset, obiit ex repentina 
paralysi anno 1679. Per omnem vitam coelebs haeredeque destitutus , 
Bibliotheca ejus, quam optime instructam habuit, publicae Collegii 
Bibliothecae adjuncta est. Franciscus Pariz Papal, M. Dr. tandemque 
successor, sequenti eum carmine epitaphio laudavit. 

Dasne manus tandem letho, morerisque diu quem 
Dicent petentque Posteri. 

Tunc etiam moreris, Paule, immortalia semper 
Prensare qui contenderas. 

Et frustra moreris, cogis quia Gargara laudum 
Kt vivis imo aeternus es. 

Littera ni pereat, Musa omnis et arbiter omnis 
Testisque bonorum integer. 

Littera te pascet, Musae super aethera scribent 
Testesque splendidas agent. 

Jure etiam merito, quin jure haec praemia posces 
Laboris hoc stipendium. 

Post tot pentathla et post mixtos pulvere cursus 
Victamque harenam gloria. 

Naturae oceanum felici nave subactum 
Post tot bonas scientias 

Queis impallueras a primis fervidus annis 
Nec deerat Messis nisi. 

At privata silere decet, cum publica prostent 
Majora dona millies. 

Messem fecisti, messem demessuit illa 
Felix juventa, Te duce. 

Quae Te Claudiaca, et quae post Enyedina per arva 
Vidit ducem, secutaque est. 

Hine Tu Principibusque viris non ultimus hospes 
Qua polluisti gratia. 

Atque aliis pariter dilectus sive doceres 
Seu quid referres per jocum. 

Omnia spirabant canum et venerabile pectus, 
Nil non acutum prodiit. . i—_ 

Mastyx pigritiae ignavis exosus et ipse 
Gnavis amatus et Pater. 

Tunc etiam moreris vita dignissime longa 
Sic est: refer longum Vale. 

Excubitor fortis Musarum et nobilis Atlas 
Riges, cubas, non excubas. 

Perge, cuba molli sub cespite, credito pro Te 
Et nostra lingua hic excubat. 


§ XXV. Vacans per decessum Stephani Tsengeri cathedra Theologica 
oblata est Martino Dési, ecclesiae Kezdi Vasarhelyensis Pastori, qui 
die XXVIII Novembris anno 1671 in praesentia Illustris Baronis Stephani 
Botskai inauguralem orationem publice habuit. Fuit vir hic doctus, 
honestis licet a fortuna non ita splendidis ortus parentibus, pro eorundem 
zelo in schola patria Desiensi jactis bonarum literarum fundamentis, ubi 
earum praegustationem fecisset, ambitione bona ad ampliorem studiorum 
mercatum Fautorum consilio et succursu, imprimis Emerici Pariz 
Papai, tunc ecclesiae Desiensis Pastoris et vicinarum Senioris, properans 
recta Saros-Patakinum illustri Schola celebrem petiit, ubi se de novo 
novae palestrae credens, post aliquot ibi missus feliciter factos ita alacriter 
aequales praevertens ad metam constitit, ut jam nihil nisi restaret corona 
post pulverem. Admotus ergo Superiorum arbitrio cathedrae post subsellia 
literas, quas a fidis Magistris hauserat, easdem publica mercede publice 
praecipere juvenis adhuc coepit, tum in Classibus ordinariis, tum vero 
in aula Illustris Baronis Stephani Botskai, erudiendis ejus privignis 
tribus Klobusitskiis admotus. Utque haec Desini sata et Patakini 
rigata laetius incrementum sumeret planta, liberalibus Patroni impensis 
dignus est habitus, qui pedem ex Hungaria efferret et alium quoque 
in artibus profecturus experiretur solem. Venit ergo in Hollandiam 
ejusque nobilius in literis emporium Academiam Leidensem, atque ibi 
sincerae Theologiae imprimis animum applicat, felix Professoribus in ea 
facultate doctissimis, praecipue Joanne Coccejo, cujus toto quadriennio 
lateri adhaerens, inde non frustra caluit. Patriae enim postliminio cum 
tanto foenore redditus ambiri hine atque hinc coepit, et primum quidem 
cathedrae ecclesiasticae Kezdi Vasarhelyiensi adhibitus ingentem sui nominis 
famam assiduis laboribus acquisivit. Inde Enyedinum vocatus Professoris 
Theologiae munus subiit. Viginti et amplius annis sacrum opus feliciter 
ursit, et pari fidelitate, misso divite in omnes Hungariae et Transylvaniae 
angulos auditorum examine celebris effectus, donec praemissa ad plures 
vitae socia vidualis vitae et perpetuorum languorum taediis fractus emaciatus 
et plane exsuccus factus, anno Christi 1691 die XXIV Julii hora duodecima 
meridiana, sole culminante, societatis sol, in illum Justitiae solem, quem 


? 

solum hactenus didicerat et docuerat sese placide occuluit, longiori in 
terris vita dignus, ingenti sui desiderio omnibus relicto. Cum Joannem 
Coccejum sequeretur Praeceptorem plurimaque hactenus in Scripturis 
non observata discipulis proponeret, multa ab aemulis fratribus passus 
est, de quibus superius actum !). 

§ XXVI Nadanyio in Hungariam discedenti anno 1678 surro- 
gatus est in Logices et linguae sanctae professione Stephanus Kolos- 
vari, vir doctus, eloquens et Cartesianae Philosophiae adsertor acerrimus. 
Hic dum res Transylvanicae inter duas Potentias Austriacam et Turcicam 
fluctuarent atque velut inter Scyllam et Charibdim periclitarentur, ne 
scopulo adhaerescerent anno 1685 Principis Apafii et Status Evangelici 
decreto jussus est subire legationem ad serenissimum Electorem Brande- 
burgicum Fridericum Wilhelmum, Principem item Auriacum et Praepo- 
tentes Foederati Belgii ordines, ut eorum mediatione cum Transylvani 
Austriacae se submitterent Potentiae, quod jam meditabantur, de reli- 
gione melius prospectum irent conditionesque non tantum favorabiles 
impetrarent, sed et firmam adsecurationem. Qua fidelitate demandatum 
peregerit munus quove eventu dicere vix habeo. Culpatum a quibusdam 
novi, quasi in gratiam Patroni sui res Dacicas tunc moderantis consilia 
Principum tunc tacuerit. Fructus inde aliquot in ecclesias Transylvanicas 
rediisse non observavi. Rursum anno 1687 conclusum erat Kolos- 
varium ad Electorem Brandeburgicum ordinesque Belgii, Franciscum 
vero P. Papai ad Sueciae Daniaeque Reges, Electorem Saxoniae et 
Reformatos Helvetiae Cantones, mittendos esse. An Legationem obierint, 
et quo effectu, mihi non constat. Perduravit in officio Professoratus cum 
honore ad annum 4714, cum superintendens Reformatorum creatus non 
tam suffragio Ministrorum, quam auctoritate Politicorum, brevi tamen 
anno nimirum 1717 mortalis esse desiit, cum Alba Julia emigrare jussus _ 
sedem Enyedini fixisset. 

§ XXVIII. Vacans Pauli Tsernatoni cathedra cum Paedago- 
giarchatu communibus Principis et Curatorum sententiis anno 1680 die ~ 
4 Januarii oblata Francisco Pariz Papai Medicinae Doctori, quo 
die solenniter introductus per curatorem Nicolaum Betlen et Super- 
intendentem Michaelem Tofaeum ad Physices et Historiarum profes- 
sionem linguaeque Graecae studium excitandum. Qui per triginta sex et 
amplius annorum decursum bonas ibidem literas ornavit, barbariem 
irreconciliabili odio assidue persecutus, res Collegii variis discrimimibus 
actas entheo nisu sustinuit ne pessum irent. Stephanus quoque Enyedi, 
Minister ecclesiae Maros Vasarhelyiensis, vir in sacris literis potens, 
linguarum variarum gnarus, suavis et eloguens, quem Martinus Dési 


1) Cap. X. § X, XI, XIT, XII. 

decedens successorem nominaverat, accedente inclyti status Reformati 
et curatorum collegii in Tordensibus comitiis suffragio, ad professionem 
Theologicam, solenni oratione habita, introductus est anno 1692 die 
XXV) Januarii. 

§ XXVIII. Celebritas amborum in literato orbe horum Enyedensis 
Collegii Professorum fuit non ultima. 

Contigerat autem anno Christi 1696, quod Illustrissimus S. R. I. 
Comes Paulus Teleki studiorum pariter et experientiae vitae Magistrae 
apud exteros comparandae causa in Germania peregrinans Berolini in 
Marchia Brandeburgica moraretur, splendidam Electoris aulam, Principem, 
ejus ministros. Ecclesiamque et ecclesiasticos eorum ordines, mores 
penitius et curiosius cogniturus, nunc hunc nunc illum salutaret. Erat 
vero ibidem inter plures Eruditos videri et compellari dignus Electori a 
Sacris aulicis vir apprime doctus, Philologus insignis, Theologus solidus 
et concionator facundus Daniél Ernestus Jablonski, ex Bohemorum 
reliquiis oriundus, scriptis in publicum editis celeberrimus. Qui tunc forte 
in contexenda Historia universali occupatus cum conversionis ex Paganismo 
in Christianismum ac denique Reformationis auctores solicite indagat, 
cum novo hospite comite Telekio coepit queri, quod cum gentium reli- 
quarum in Reformatione initia et progressus literis mandata haberet, in 
sola gentis Hungaricae Reformatione deficeret, eo quod nulla de erectis 
harum ecclesiis Evangelicis tam numerosis monumenta nancisci potuisset, 
atque adeo impense rogare, ut pios ipsius conatus in tantum juvet, ut 
pergere hic volentem et in obscuro rerum haerentem ad viros gentis 
suae Antiquitatum Hungaricarum, praecipue ecclesiasticarum, indagatores 
dirigat, literis mox ad communicandum honeste invitantibus conveniendos. 
Haec dicenti subjecit Comes Telekius, se quidem studia Eruditorum 
gentis suae ob aetatem adhuc nimis juvenilem non satis explorata habere, 
interim virum clarissimum non lusurum operam se credere, si Profes- 
sores collegii Enyedensis Franciscum Pariz Papai, et Stephanum Enyedi 
literis suis adiret, hoc tam pium et debitum officii genus ab ipsis jure et 
per omnia sacra stipulaturus. Quod etiam fecit scriptis ad utrumque 
sine mora literis in hance ut sequitur sententiam : 

Daniel Ernestus Jablonski Serenissimo Electori Brandeburgico a 
Sacris aulicis Cl. Viro Francisco Pariz Papai in alma Enyedina Professori 
publico S. 

Ante omnia de temeritate et audacia purgandus Tibi essem, Vir 
clarissime, quod ignotum compellare et negotiis gravissimis distentum 
interpellare audeam, nisi hinc causae quam ago momentum, illince 
humanitatis tuae fiducia intercederet. Nempe Historiam Ecclesiarum 
Sclavonicarum moliuntur viri quidam pii et eruditi eique ut Historia 
Ecclesiarum Hungariae et Transylvaniae, nec nonSclavoniae 

in specie ita dictae jungatur, votis omnibus expetunt. Huic tantae pro- 
vinciae qui pares sint praeter te et pl. Rdum Collegam tuum D. Enyedi 
S. 8. Theologiae Professorem (ad quem ea de re fusius scripsi, Eumque 
ut ad se scripta cum Excellentia tua communicare velit obnixe rogavi) 
mihi equidem occurrunt nulli. Vos igitur Deo duce, industria comite ad 
tantum opus vos accingite. Non obstabit Medicinae quam ornas professio ; 
quin memineris potius Medicum fuisse, qui primus nascentis Christianismi 
Fastos pandere, Agones enarrare Apostolorum et apostolicarum eccle- 
siarum incunabula scripto celebrare in animum induxit, insigni quod 
tuam quoque pietatem inflammet exemplo. Sed et sequentibus temporibus 
viros Medicos Historiae qua sacrae, qua profanae insigne lumen subinde 
affudisse, quis est qui ignoret? Ipsorum vestigia si voles tu quoque 
premes, et ut velis nomine Kcclesiae peto. Vale Deo et sanctissimae 
ejus gratiae cum tuis et ecclesia tua commendatissimus. Dabam Berolini 
XVI Kal. Julii CIOJOCXCVI. 

Plur. Reverendo Clarissimo, Doctissimoque Viro D. Stephano 
Enyedi 8. S. Theolog. Professori Daniel Ernestus Jablonski V. 
D. M. Serenissimo Electori Brand. a Sacris aulicis S. 

Cum quos terrarum intervalla segregant, eosdem tamen communis 
fidei et fraternae charitatis vinculum conjungat, non aegre feres, Vir pl. 
Reverende, quod ignotus ignotum, fama tamen huic quoque climati cog- 
nitum et in visceribus Jesu Christi fratrem perdilectum compellare in 
animum induxi. Rei rationem paucis accipe. Historiae Ecclesiasticae 
necessitatem juxta et utilitatem pius et prudens quisque facile agnoscit. 
Indeque a primis Christianismi incunabulis ea heroum in Ecclesia 
Dei haud postrema cura fuit, uti fata gregis Christi in tabulas relata 
ad posteros fideliter transmitterent. Fuere in Sarmatia quoque nostra, 
quibus ea res cordi esset. Circa seculi praesentis medium Reverendus 
Vir et vel hoc nomine de ecclesia optime meritus, Andreas Wen- 
gerscius, Historiam Ecclesiarum Sclavonicarum contexuit. 
At quod eadem et ad annum duntaxat quinquagesimum hujus seculi 


pertingit, et in superioribus etiam aliquando subinde parcior videtur, © 


inventi sunt viri quidam pii (quos inter et mea tenuitas nomen profiteri 
honori sibi ducit), quibus in timore Domini statutum est, Historiam 
ecclesiarum Sclavonicarum inde a primis earum rudimentis denuo sub 
incudem revocare, w«gadendueve Wengerscii supplere et continuationem 
ejus usque ad finem hujus seculi subjicere. Huic penso per singulas 
utriusque Poloniae et Lithvaniae provincias viri eruditi partitis inter se 
operis insudant. | 

At haec dum volvimus animo, opportune in mentem venit ipsum 
librum frontispicio suo Sclavonicas Ecclesias ostentanti non satis 
respondere videri, quamdiu ecclesiarum hodiernae Sclavoniae, ipsi usque 


— 

Hungariae et Transylvaniae fata non simul exhibet. Non equidem ignari 
sumus, Sclavorum populos ut origine sic idiomate a gente Hunnorum 
diversos esse. Cur tamen praesens causa utrisque communis esse debeat, 
non pauca sunt, quae suadent. Primo vel ipse situs, quo sunt loca 
vestra, aliquid hic sibi momenti vendicat. Non enim Sclavorum tam vicini 
esse, quam potius in corde ipsorum resedisse dicendi estis. Cingente vos 
a meridie Sclavonia strictissime sic appellata, ad occasum Bohemia et 
Moravia, ad septentrionem et orientem diffusis Sarmatarum finibus. Gremio 
ergo inhaerentes nostro, nostri utique estis, jugi inter utramque gentem 
commercio ita nobis innexi, ut Reges etiam Poloniae dederitis et a 
Polonis acceperitis, ut adeo nefas videatur a Sclavonica historia vos Slavis 
undique cinctos ipsamque Sclavoniam tenentes divellere. Verum gravius est 
secundo, quod Sclavi et Hunni eandem Ecclesiam Christianam et Evan- 
gelicam, de qua jam agitur, componamus, cujus quia fata et vicissitudines 
communes fere experti sumus, iisdem fere lucis coelestis radiis utrinque 
illucescentibus, iisdem fere tempestatibus in utrosque desaevientibus, 
aequum videtur ut Fastis Kcclesiae indivisa illa inferantur. Accedit, quod 
quemadmodum non tritici ita neque zizaniorum in agro Christi Sclavonico 
historia secus plene habeatur, Antitrinitarios recentiores intelligo, quos 
ut Italia primum exclusit, sic Sarmatia et Pannonia fovit, atque etiam- 
num fovet. Secta vero isthac latius etiamnum serpente, expectant extranei 
Belgae et Britanni, ut pleniore enarratione historiam eorum eruamus. 
Neque enim hactenus id factum esse memini, neque Historiam 
Hunnorum ecclesiasticam, quam et Otrokotsi in Originum suarum 
praefatione promisit, vel in lucem prodiisse accepi vel si eadem 
quam maxime prodiret nostris post viri apostasiam aequam fore existi- 
maverim. 

Haec, ut alia jam taceam, sunt, Vir pl. Rnde, quae me moverunt, 
ut consilium moliminis nostri tibi aperirem, teque et quos praeterea ad 
opus utilissimum inter vestrates Deus exstimulaturus est, ad stadium 
nobiscum decurrendum invitarem. Tam utique memorabilem inter vos 
Ecclesiae suae scenam Numen instruxit, ut excusari nostra nequeat 
socordia, si tot tantaque divinae Bonitatis, Potentiae, Justitiae, Veritatis 
monumenta aeterna oblivione obliterari patiamur. Caeterum hac fere 
methodo uti statutum nobis est, ut primum Gesta ecclesiae et conver- 
siones ad Christianismum factas, testesque veritatis divinae, suo quemque 
ordine per annorum centurias digestos, ad novissimam usque Reforma- 
tionem describamus. Inde Annales ecclesiae texamus et quae quovis anno 
per totam Poloniam et adjacentes regiones gesta sint edisseramus. 
Particularium vero ecclesiarum aut virorum clarorum continuam Historiam 
indices subnexi dabunt facile. Si tamen commodior Tibi, Vir pl. Rnde, 
ratio occurrat, peto ut monere digneris paratos meliora sequi. 

Quod si nobis licuerit tam esse beatis, ut brevi edoceamur esse inter 
vos, qui labori taedioso sed utili et ecclesiae auctoribus suis glorioso 
sese accingant, laudabimus eo nomine nomen Altissimi et cumulatissimam 
ejus benedictionem auxiliumque efficax coeptis vestris apprecabimur. 
Vestri vero arbitrii futurum est, sive foetum illum vestrum peculiare et 
separatum opus jubeatis constituere, cum nostro nihil omnino sit com- 
mune, sive ita velitis dispositum, ut operis Historiae Sclavonicae 
Tomum II nempe Historiam Ecclesiarum Hungaricarum 
Transylvanicarum et Sclavonicarum (Savum inter et Dravum 
interceptarum) absolvat. Non minus integrum vobis fuerit impressionem 
operis vel ipsis adcurare, vel nobis curandam mandare, quod posterius 
si placuerit, nostrum fuerit de sumptu ad eam rem necessario prospicere. 

Vale jam, pl. Rnde Vir, neque causam Ecclesiae apud te agentem 
serena fronte admitte. Si quid a me officii in te vel vestratium quem- 
cunque proficisci queat, id omne lubens dicatum tibi cupio. Iterum vale 
et quae hic fusius expressi cum clarissimo D. Francisco Pariz Papai, 
venerando collega tuo, ad quem nonnisi brevissimas hae vice dare 
potui, benevole communicare dignare. Dominus cum spiritu tuo. Dabam 
Berolini die XV Kal. Julii 1696. 

§ XXIX. Respondit Jablonskio Fr. Papai sequentibus literis, 

Magnis nec tenuitate ista dignis encomiis mihi, Vir Vener., adsurgis, 
dum non tantum inexspectatis at vel eo nomine gratissimis literis tuis sola 
amicorum prima commendatione notum compellas, verum etiam partes 
in provincia quam viri magni ornandam sibi sumpserunt pusillo defers. 
Vetus hoc gentis nostrae probrum, vetus multorum et justa quidem 
querela est, inter quos et Johannes Laetus sibi temperare non potest, 
quin erumpat Acta ecclesiastica Hungarorum et vicinorum Transyl- 
vanorum consignare, quod nemini hactenus venerit in mentem. Nec 
tamen ita officii sui oblitos permittit credere eos pietas nostra minorum, 
qua tenemur erga laborantes ante nos, quin et in hoc genere fecerint 
aliquid, quod et majori securitate facere poterant, quam quae fecerunt 
iidem multa congressi wegeyoie cum sanguinariis Evangelii hostibus. Sed 
eorum quae scripserunt monumentorum partim interciderunt perpetua 
temporum injuria, partim in obscuro apud privatos et forte literarum 
rudes posteros latere possunt. Ego ubi me Deus publico dignatus est, 
omnem movi lapidem, ut maculam hanc ita conspicuam a facie gentis 
nostrae saltem quadantenus abluerem. Nec cessavi in hune diem 
implorare opem eorum, ex quibuscunque ut hic proficerem mihi aliquid 
polliceri poteram, ut ex collatis variorum symbolis cinnum saltem 
aliquem facerem; verum hactenus nec nihil, nec certe multum profeci. 
Quicquid vero horum sit, victus vestra obtestatione dabo operam, ut 
schedas meas in ordinem aliquem et corpus redigam et vestro arbitrio 

in totum commendem, operi vestro vestra prudentia suo loco inserendum. 
Transponam autem ad vos ut spero hac hyeme per studiosos quosdam 
Theologiae nostros, hinc ad almam Viadrinam Vestram Deo duce conten- 
dentes, nisi a proposito funestus aliquis rerum vicinarum exitus hic inter 
incudem et malleum, quod ajunt, constitutos abarceat. Deus misereatur 
nostri, vosque a tali Vaejove tutos perseveranter in solatium miserorum 
conservet, d. 20 Aug. 1696. 

§ XXX. Ad calcem literarum Papai adjecerat quaedam de stipendio 
Electorali in Academia Franckofurtana studiosis Enyediensibus opera 
Illustrissimi Praesidis Danckelmanni impetrando. Quod felicissime cessit. 
Jablonskius enim per Godefr. Nicolaum de Danckelman postque 
ejus casum Paulum a Fuchs eo rem deduxit, ut ab eo tempore ad 
hune usque diem in Academia Frankofurtana lauto satis stipendio duo 
continuo alerentur studiosi e Collegio Nagy-Enyediensi. Plures de hac 
materia epistolae res ejus aevi egregie illustrantes sunt ad manus: 
brevitatis tamen studium hic eas praeter unam et alteram abarcet, quae 
recta hanc materiam illustrant. Talis illa est Jablonskii ad Franciscum Papai. 

Post datas ad Te novissimas meas contigit mihi cum Illustrissimo 
Domino supremo Praeside in causa vestra iterato conferre. Ratum ergo 
habet Illustrissima ejus Excellentia id quod nuper promiserat et praeterea 
a praesenti tempore valere jubet. Jubet adesse juvenes ecclesiarum 
vestrarum alumnos et stipendio frui; iisque quoad Electoralis fundatio 
plene constituatur sua Excellentia de proprio aere promissum subsidium est 
numeratura. Hoc unum et in praesens requirit sua Excellentia et aeternum 
vigere cupit, ut in ablegandis ad nos alumnis accuratus ingeniorum 
delectus habeatur, neque favori aut partium studio quicquam detur, 
verum gloriae Dei et publico Ecclesiae commodo candide litetur. Kjus 
enim rei nisi ratio haberetur, futurum esse ait, ut beneficium Electorale 
cesset aliove derivetur. Quae Excellentiae suae perscripsi venerandis 
Capitibus, quorum ea scire interest, cum officiorum meorum commen- 
datione benevole nunciabis. Alumni vestri ubi Francfurtum pervenerint 
ibi subsistere meque de adventu suo monere ac quid Serenissimus fieri 
velit praestolari poterunt. Vale vir Nobiliss. Deo et gratiae ejus commen- 
datissimus. Berolini die XIII Oct. an. 1696. D. E. Jablonski. 


§ XXXI. Tantum Principis erga collegium Enyodiense beneficium 
Nicolaus Bethlen sequenti epistolio gratias egit. 

Serenissime ac potentissime Princeps et Elector, Domine, Domine 
mihi clementissime! 

Cum singulari animi mei ac totius Ecclesiae Reformatae Transyl- 
vanicae gaudio audivi ac intellexi, quod vestra Serenitas ex innata sua 


clementia et admiranda erga Religionem Reformatam devotione in animum 

induxerit tres a nobis Reformatis recommendandos studiosos Transylvanos 
in Illustri Francfurtensi universitate sustentare ex Collegiis Transylvaniae. 
Pro qua Vestrae Serenitatis clementia ego indignus quidem, sed supreraus 
in Transylvania ecclesiarum et scholarum Reformatarum Curator, 
maximas totius Ecclesiae nomine ago gratias, simulque quam humilime 
vestrae Serenitati recommendo primarium et praecipuum hic in Transyl- 
vania ex scholis, Collegium Nostrum Reformatum Nagy-Enyediense 
fundatore serenissimo quondam Gabriele Betlen Transylvaniae Principe 
clarum, ut hoc beneficium erga hoc praeprimis quam clementissime 
exercere dignetur, simulque studiosos Curatorum et Professorum recom- 
mendatione munitos et suo tempore ad oscula manuum vestrae Serenitatis 
mittendos, quam benignissime in suam gratiam recipere velit. Rogamus et 
simul Deum T. O. M. oramus, ut vestrae Serenitatis vitam ac fortunam 
ad annos perpetuos prolonget, simulque tam personae vestrae Serenitatis, 
quam toti Serenissimae Electorali Domui amplissime benedicat, et quam 
diutissime in bonum totius Christianitatis et emolumentum ecclesiarum 
Reformatarum, inter quae illas nostrarum Transylvanicarum consolationem 
conservet et prosperet. Albae Juliae 1 Decembr. A. 1696. j 
Gratias egit etiam illustri viro Danckelmanno, qui apud Principem 
pro beneficio intercesserat. Cum beneficium hoe moderatoribus scholarum 
in Transylvania aliarum innotesceret, volebant omnibus scholis esse 
commune; at vero Collegio Enyedensi ab Electore singulariter alligatum est. 
§ XXXII. Inter perpetuas etiam Transylvaniae calamitates sub provida 
Johannis et ejusdem filii Nicolai Bethlen cura collegii status fuit 
florentissimus. Subito tamen et inopinate Martis furor, cui cum Musis 
nunquam bene convenit, intercessit et fere ad ima depressit. In initio 
enim praesentis seculi tumultuantibus Hungaris adversus regimen 
Austriacum, arma civilia e vicina Hungaria serpers malum in Transyl- 
vania quoque circumferebant. Sex millibus duce Stephano Torotzkai ex 
improviso supervenientibus oppidum N. Enyed cum castello est occupatum, 
ubi paulo post explorator quispiam deprehensus naribus labiisque mutilatis 
est dimissus. Haec aliaque innocuis civibus attribuens comes Raboutinius, 
commendans Transylvaniae Generalis, digressis ad sua Kurutzionibus, 
caesareum submisit exercitum ductore Carolo Barone de Tige; oppidum 
castellumque occupavit, concesso militi unius horae spatio ad praedam 
colligendam, tandem signo dato subditis facibus oppidum uno igne totum 
ardere jubet, qui Musarum etiam domicilium in favillas redegit. Parsum 
est nemini, qui in fuga est deprehensus, nisi imbellibus foeminis et pueris 
minorennibus. Kcclesiastici Professores atque V. D. Ministri ad instantis- 
simas eorum preces in aream Collegii secedere jussi, ibi raptis vel vesti- 
culis seminudi vix in vita conservati, rebus suis omnibus spoliati relicti- 
sunt. Plusquam ducenti e civibus caesi, inter quos fuerunt studiosi ad- 

decem et octo praeter graviter vulneratos. Contigit haec laniena ipsa 
Dominica Palmarum anni 1704. 

Calamitosissimi fuerunt, ab hac clade superstitibus Collegii Profes- 
soribus eorumque discipulis anni subsequentes aliquot; quibus ne inter 
desolatos quidem parietes tuta fuit commoratio, sed subinde in sylvis et 
abditis petrarum Torotzko cavernis necesse fuit salutem quaerere. Super- 
venitque ex malo aliud malum; nam inhiantes praedae Rasciani oppidum 
civibus evacuatum intrarunt cryptamque Collegii subterraneam, ubi 
Bibliotheca Collegii, res pretiosiores oppidanorum et in circumvicinia 
habitantium fuerunt abditae, aperuerunt, res dissiparunt, et quae subito 
tollere poterant secum abstulerunt. Libros, literalia instrumenta gladiis 
discissa, dilacerata rasciana feritate huc illuc disjecta projecerunt. 

§ XXXII. Nova calamitate annus 41707 studia sufflaminavit et vix 
non exstinxit. Praevalente enim in Transylvania rursus milite caesareano, 
Rakotziani Nobilitatem ‘Transylvanicam in Hungariam suae_potestatis 
ire coegerunt, ut magis in fide sua retinerent. Cujus infausti consilii 
executores importuni fuerunt milites, qui Ecclesiasticos quoque sub minis 
depraedationis bonorum abegerunt. Unde Professores quoque Collegii 
cum familia et studiosis adhaerentibus in exilium abire coacti, remanente 
Enyedini solo Stephano Kolosvari Professore, ob fractum medio itinere 
currum, qui moram ibi trahens casu relictus est. Ex quo exilio tandem 
anno 1709 permissu Principis Rakotzii redierunt et stationi suae redditi 
Musas hinc inde oberrantes ad sua domicilia revocarunt. 

§ XXXIV. Fato cedentibus collegii Curatoribus, Nicolao vero Bethlen 
sub arresto Vienensi detento, alii electi sunt anno 1710 Illust. S. R. 1. 
Comes Alexander Teleki de Szék, Joannes Nemes de Hidvege 
in vico Foéldvar agens, Andreas Szilagyi de Kossard, tandemque 
etiam Petrus Torotzkai, qui res Collegii moderabantur. Reliqua 
hujus Collegii fata, uti‘et aliorum , videlicet Claudiopolitani ac M. Vasar- 
helyensis in Transylvania, in Hungaria vero Debretzinensis ac Patakiensis, 
origo ac progressus in sequenti libro suo ordine enarrabuntur. 

